(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΝΑ΄

Τετάρτη 15 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
2. Άδεια απουσίας των Βουλευτών κ. κ. Ν. Μπακογιάννη, Σ. Κουλκουδίνα και Κ. Βλάση. , σελ.
3. Ανακοινώνεται ότι τη συνεδρίαση παρακολουθούν μαθητές από το Αμερικάνικο Δημοτικό Σχολείο PIERCE, το 4ο δημοτικό σχολείο Αγίου Δημητρίου, το 6ο Γυμνάσιο Ιλίου, το Πρότυπο Γυμνάσιο Πάτρας, το 2ο Πρότυπο Γυμνάσιο Βόλου, μέλη της Ένωσης Γυναικών Γλυφάδας ΕΜΕΙΣ, μαθητές από το 1ο Γυμνάσιο Μεσσήνης και από το 1ο Γυμνάσιο Αρφαρών Μεσσηνίας, σελ.
4. Η Επιτροπή Οικονομικών της Βουλής καταθέτει την Έκθεσή της:

α) στο σχέδιο Προϋπολογισμού Δαπανών της Βουλής, οικονομικού έτους 2024 και

β) στον Απολογισμό Δαπανών της Βουλής, οικονομικού έτους 2022 και του παραρτήματος αυτού (Απολογισμός 2022 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία), σελ.
6. Ανακοινώνεται η υπ’ αριθμόν 5238 από 15-11-2023 πρόταση που κατέθεσαν ο Πρόεδρος της Κοινοβουλευτικής Ομάδας ΣΥΡΙΖΑ- Προοδευτική Συμμαχία κ. Σωκράτης Φάμελλος και σαράντα τέσσερις (44) Βουλευτές της Κοινοβουλευτικής του Ομάδας για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης κατά το άρθρο 86 παράγραφος 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «ποινικής ευθύνης Υπουργών», όπως ισχύουν, σχετικά με «τη διερεύνηση τυχόν εγκλημάτων που έχει τελέσει κατά την άσκηση των καθηκόντων του ο πρώην υπουργός κ. Κωνσταντίνος Καραμανλής και την προκαταρκτική διερεύνηση των πρώην υπουργών κ.κ. Κωνσταντίνου Χατζηδάκη, Μιχάλη Χρυσοχοΐδη και Χρήστου Σπίρτζη», σελ.
7. Ειδική Ημερήσια Διάταξη:

Συζήτηση και λήψη απόφασης, σύμφωνα με τα άρθρα 68 παρ. 2 εδάφια γ' και δ' του Συντάγματος και 144 παρ.5 εδάφιο β' του Κανονισμού της Βουλής, επί της προτάσεως που κατέθεσαν ο Πρόεδρος της Κοινοβουλευτικής Ομάδας ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ κ. Δημήτριος Κουτσούμπας και οι Βουλευτές του κόμματός του, για σύσταση Εξεταστικής Επιτροπής με θέμα: «Τη διερεύνηση του εγκλήματος των Τεμπών και όλων των πτυχών που σχετίζονται με αυτό», σελ.
8. Συζήτηση και λήψη απόφασης επί του παρεμπίπτοντος ζητήματος που ετέθη σχετικά με την αναβολή της συζήτησης επί της Ειδικής Ημερήσιας Διάταξης, σελ.
9. Ονομαστική ηλεκτρονική ψηφοφορία που θα διεξαχθεί σύμφωνα με τις διατάξεις των άρθρων 72 και 72Α του Κανονισμού της Βουλής και λήψη απόφασης για τη σύσταση ή μη της Εξεταστικής Επιτροπής, σύμφωνα με τις διατάξεις των άρθρων 68 παράγραφος 2 εδάφια γ' και δ’ του Συντάγματος και 144 παράγραφος 5 εδάφιο β' του Κανονισμού της Βουλής, σελ.
10. Επιστολικές ψήφοι επί της ονομαστικής ψηφοφορίας, σελ.
11. Ανακοινώνεται ότι η πρόταση που κατέθεσαν ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας και οι Βουλευτές του Κόμματός του για σύσταση Εξεταστικής Επιτροπής με θέμα: «Για τη διερεύνηση του εγκλήματος των Τεμπών και όλων των πτυχών που σχετίζονται με αυτό», αφού συμπλήρωσε το όριο των 2/5 τουλάχιστον του συνόλου των Βουλευτών, ήτοι εκατόν είκοσι Βουλευτών ανεξαρτήτως πλειοψηφίας, σύμφωνα με τα άρθρα 68 παράγραφος 2 εδάφια γ' και δ' του Συντάγματος και 144 παράγραφος 5 εδάφιο β' του Κανονισμού της Βουλής, έγινε δεκτή κατά πλειοψηφία, σελ.
12. Ομόφωνη έγκριση της πρότασης η Επιτροπή να αποτελείται από τριάντα ένα μέλη με εκπροσώπηση κατ’ αναλογία της δύναμής όλων των Κοινοβουλευτικών Ομάδων, καθώς και των Ανεξαρτήτων, κατ’ εφαρμογή του άρθρου 31 του Κανονισμού της Βουλής καθώς και η προθεσμία για την ολοκλήρωση των εργασιών της Επιτροπής και η υποβολή του πορίσματός της να ολοκληρωθεί σε έναν μήνα από τη συγκρότηση της Επιτροπής, με δικαίωμα παράτασης, εφόσον ζητηθεί από την Επιτροπή, σελ.
13. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:
 i. Οι Υπουργοί Αγροτικής Ανάπτυξης και Τροφίμων, Εθνικής Οικονομίας και Οικονομικών, Εξωτερικών, Περιβάλλοντος και Ενέργειας κατέθεσαν στις 14.11.2023 σχέδιο νόμου: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Αγροτικής Πρόνοιας της Δημοκρατίας της Ινδίας για συνεργασία στον τομέα της γεωργίας», σελ.
 ii. Οι Περιβάλλοντος και Ενέργειας, Εθνικής Οικονομίας και Οικονομικών Εσωτερικών, Παιδείας, Θρησκευμάτων και Αθλητισμού, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών, Εσωτερικών και Παιδείας, Θρησκευμάτων και Αθλητισμού κατέθεσαν στις 14.11.2023 σχέδιο νόμου: « Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου και λοιπές περιβαλλοντικές και ενεργειακές διατάξεις», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης «Εφαρμογή διατάξεων του κανονισμού (ΕΕ) 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021 σχετικά με την πρόληψη της διάδοσης του τρομοκρατικού περιεχομένου στο διαδίκτυο και λοιπές ρυθμίσεις του Υπουργείου Δικαιοσύνης», σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.
ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΑΝΔΡΙΑΝΟΣ Ι. , σελ.
 ΑΝΔΡΟΥΛΑΚΗΣ Ν. , σελ.
 ΒΕΛΟΠΟΥΛΟΣ Κ. , σελ.
 ΒΟΡΙΔΗΣ Μ. , σελ.
 ΒΡΕΤΤΟΣ Ν. , σελ.
 ΓΚΙΟΚΑΣ Ι. , σελ.
 ΓΚΙΟΥΛΕΚΑΣ Κ. , σελ.
 ΔΗΜΗΤΡΙΑΔΗΣ Π. , σελ.
 ΔΟΥΔΩΝΗΣ Π. , σελ.
 ΖΕΡΒΕΑΣ Α. , σελ.
 ΚΑΖΑΜΙΑΣ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΓΚΟΥΝΗΣ Κ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΣΙΒΑΡΔΑΣ Χ. , σελ.
 ΚΑΤΣΩΤΗΣ Χ. , σελ.
 ΚΕΛΛΑΣ Χ. , σελ.
 ΚΕΦΑΛΑ Γ. , σελ.
 ΚΟΚΚΑΛΗΣ Β. , σελ.
 ΚΟΝΤΗΣ Ι. , σελ.
 ΚΟΥΤΣΟΥΜΠΑΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΑΚΟΥΛΗ Ε. , σελ.
 ΜΑΝΤΖΟΣ Δ. , σελ.
 ΜΑΡΚΟΠΟΥΛΟΣ Δ. , σελ.
 ΜΠΑΡΑΛΙΑΚΟΣ Ξ. , σελ.
 ΜΠΙΜΠΙΛΑΣ Σ. , σελ.
 ΜΠΟΥΜΠΑΣ Κ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΝΑΣ Α. , σελ.
 ΠΑΠΑΚΩΣΤΑ - ΠΑΛΙΟΥΡΑ Α. , σελ.
 ΠΑΠΑΣ Θ. , σελ.
 ΠΑΠΠΑΣ Ν. , σελ.
 ΠΑΦΙΛΗΣ Α. , σελ.
 ΠΛΕΥΡΗΣ Α. , σελ.
 ΡΑΠΤΗ Ζ. , σελ.
 ΡΟΥΝΤΑΣ Γ. , σελ.
 ΣΑΡΑΚΗΣ Π. , σελ.
 ΣΑΡΑΚΙΩΤΗΣ Ι. , σελ.
 ΣΤΙΓΚΑΣ Β. , σελ.
 ΣΤΥΛΙΑΝΙΔΗΣ Χ. , σελ.
 ΣΤΥΛΙΟΣ Γ. , σελ.
 ΤΖΑΚΡΗ Θ. , σελ.
 ΤΣΑΒΔΑΡΙΔΗΣ Λ. , σελ.
 ΦΑΜΕΛΛΟΣ Σ. , σελ.
 ΦΛΩΡΟΣ Κ. , σελ.
 ΦΩΤΗΛΑΣ Ι. , σελ.
 ΧΗΤΑΣ Κ. , σελ.
 ΧΟΥΡΔΑΚΗΣ Μ. , σελ.

Β. Επί του παρεμπίπτοντος ζητήματος:
 ΜΑΝΤΖΟΣ Δ. , σελ.
 ΠΑΦΙΛΗΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.
 ΧΗΤΑΣ Κ. , σελ.

Γ. Επί διαδικαστικού θέματος:
 ΒΕΛΟΠΟΥΛΟΣ Κ. , σελ.
 ΓΕΩΡΓΑΝΤΑΣ Γ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΜΠΟΥΡΑΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΦΩΤΗΛΑΣ Ι. , σελ.

Δ. ΠΑΡΕΜΒΑΣΕΙΣ:
 ΛΑΖΑΡΙΔΗΣ Μ. , σελ.
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΑ΄

Τετάρτη 15 Νοεμβρίου 2023

Αθήνα, σήμερα στις 15 Νοεμβρίου 2023, ημέρα Τετάρτη και ώρα 10.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Θα ήθελα να κάνω κάποιες ανακοινώσεις.

Η Επιτροπή Οικονομικών της Βουλής καταθέτει την έκθεσή της:

α) στο σχέδιο Προϋπολογισμού Δαπανών της Βουλής, οικονομικού έτους 2024 και

β) στον Απολογισμό Δαπανών της Βουλής, οικονομικού έτους 2022 και του παραρτήματος αυτού (Απολογισμός 2022 των πεπραγμένων του Ιδρύματος της Βουλής για τον Κοινοβουλευτισμό και τη Δημοκρατία).

Οι Υπουργοί Αγροτικής Ανάπτυξης και Τροφίμων, Εθνικής Οικονομίας και Οικονομικών, Εξωτερικών, Περιβάλλοντος και Ενέργειας κατέθεσαν στις 14-11-2023 σχέδιο νόμου: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Αγροτικής Πρόνοιας της Δημοκρατίας της Ινδίας για συνεργασία στον τομέα της γεωργίας».

Οι Υπουργοί Περιβάλλοντος και Ενέργειας, Εθνικής Οικονομίας και Οικονομικών Εσωτερικών, Παιδείας, Θρησκευμάτων και Αθλητισμού, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών, Εσωτερικών και Παιδείας, Θρησκευμάτων και Αθλητισμού κατέθεσαν στις 14-11-2023 σχέδιο νόμου: «Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου και λοιπές περιβαλλοντικές και ενεργειακές διατάξεις».

Επίσης, έχουν αιτηθεί άδεια ολιγοήμερης απουσίας στο εξωτερικό οι Βουλευτές κ. Ντόρα Μπακογιάννη, κ. Σπυρίδων Κουλκουδίνας και κ. Βλάσης Κωνσταντίνος.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τις ζητηθείσες άδειες.

Κυρίες και κύριοι συνάδελφοι, έχω την τιμή να ανακοινώσω στο Σώμα την υπ’ αριθμόν 5176 από 13-11-2023 πρόταση που κατέθεσαν ο Πρόεδρος της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Νικόλαος Ανδρουλάκης και τριάντα ένας Βουλευτές της Κοινοβουλευτικής του Ομάδας για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης κατά των πρώην Υπουργών κ. Χρίστου Σπίρτζη και κ. Κωνσταντίνου Καραμανλή, σύμφωνα με τα άρθρα 86 παράγραφος 3 του Συντάγματος, 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής ευθύνης Υπουργών», όπως ισχύουν, σχετικά με τη διερεύνηση τυχόν αδικημάτων που έχουν τελεστεί κατά την άσκηση των καθηκόντων τους.

Η πρόταση θα καταχωρισθεί στα Πρακτικά της σημερινής συνεδρίασης, θα τυπωθεί και θα διανεμηθεί στους Βουλευτές και θα εγγραφεί σε ειδική ημερήσια διάταξη, όπως ορίζει ο Κανονισμός της Βουλής.

(Η προαναφερθείσα πρόταση καταχωρίζεται στα Πρακτικά και έχει ως εξής:

**ΑΛΛΑΓΗ ΣΕΛΙΔΑΣ**

(Να μπουν οι σελ. 4-25)

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης, σύμφωνα με τα άρθρα 68 παράγραφος 2 εδάφια γ΄ και δ΄ του Συντάγματος και 144 παράγραφος 5 εδάφιο β΄ του Κανονισμού της Βουλής, επί της προτάσεως που κατέθεσαν ο Πρόεδρος της Κοινοβουλευτικής Ομάδας «Κομμουνιστικό Κόμμα Ελλάδας» κ. Δημήτριος Κουτσούμπας και οι Βουλευτές του κόμματός του, για σύσταση εξεταστικής επιτροπής, με θέμα: «Τη διερεύνηση του εγκλήματος των Τεμπών και όλων των πτυχών που σχετίζονται με αυτό».

Η συζήτηση επί της προτάσεως για σύσταση εξεταστικής επιτροπής διεξάγεται σύμφωνα με τις διατάξεις του άρθρου 144 και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης.

Ειδικότερα ως προς τη διαδικασία της συζήτησης και σύμφωνα με την από 13 Νοεμβρίου 2023 απόφαση της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε τρεις κύκλους ομιλητών. Η συζήτηση θα αρχίσει με έναν πρώτο κύκλο οκτώ κατά προτεραιότητα ομιλητών, στον οποίον θα εκπροσωπηθούν ισαρίθμως οι οκτώ Κοινοβουλευτικές Ομάδες με χρόνο ομιλίας για τον κάθε ομιλητή δέκα λεπτά, με άνεση χρόνου, χωρίς δικαίωμα δευτερολογίας.

Πρώτος θα λάβει τον λόγο ο Βουλευτής από την Κοινοβουλευτική Ομάδα «Κομμουνιστικό Κόμμα Ελλάδας» που έχει καταθέσει την πρόταση, άρθρο 91 παράγραφος 5, σε συνδυασμό με το άρθρο 137 παράγραφος 2 του Κανονισμού της Βουλής. Ο δεύτερος κύκλος και ο τρίτος κύκλος κατ’ εφαρμογήν της διάταξης της παραγράφου 5 του άρθρου 65 του Κανονισμού της Βουλής θα απαρτίζεται από δεκαπέντε Βουλευτές έκαστος και συγκεκριμένα: έξι Βουλευτές της Κοινοβουλευτικής Ομάδας «Νέα Δημοκρατία», δύο Βουλευτές της Κοινοβουλευτικής Ομάδας «Συνασπισμός Ριζοσπαστικής Αριστεράς - Προοδευτική Συμμαχία», έναν Βουλευτή από την Κοινοβουλευτική Ομάδα «ΠΑΣΟΚ - Κίνημα Αλλαγής», έναν Βουλευτή από τη Κοινοβουλευτική Ομάδα «Κομμουνιστικό Κόμμα Ελλάδας», έναν Βουλευτή από την Κοινοβουλευτική Ομάδα «Ελληνική Λύση», έναν Βουλευτή από την Κοινοβουλευτική Ομάδα «Σπαρτιάτες», έναν Βουλευτή από την Κοινοβουλευτική Ομάδα «Νίκη», μία ή έναν Βουλευτή από την Κοινοβουλευτική Ομάδα «Πλεύση Ελευθερίας» και έναν ανεξάρτητο Βουλευτή με χρόνο ομιλίας για κάθε ομιλητή πέντε λεπτά, με σχετική άνεση, χωρίς δικαίωμα δευτερολογίας.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια υπηρεσία έχει καταρτίσει έναν ενιαίο κατάλογο στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης για να τηρηθεί η κατά αναλογία της δύναμης των Κοινοβουλευτικών Ομάδων εκπροσώπηση.

Στη συζήτηση μπορούν να μετέχουν επίσης, εφόσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής. Η διάρκεια αγόρευσης του Πρωθυπουργού είναι μέχρι είκοσι λεπτά και των Προέδρων των υπόλοιπων Κοινοβουλευτικών Ομάδων μέχρι δεκαπέντε λεπτά. Οι Υπουργοί εφόσον επιθυμούν θα μιλήσουν για δέκα λεπτά της ώρας. Οι Κοινοβουλευτικοί Εκπρόσωποι θα μιλήσουν για δώδεκα λεπτά με την επιφύλαξη του περιορισμού που θέτει το άρθρο 167 παράγραφος 2 του Κανονισμού της Βουλής. Δηλαδή, εφόσον προηγηθεί η ομιλία του Προέδρου της Κοινοβουλευτικής τους Ομάδας, θα μιλήσουν για έξι λεπτά.

Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγγραφο του Γραμματέα της Κοινοβουλευτικής Ομάδας στην οποία ανήκουν οι Βουλευτές το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Μετά την ολοκλήρωση της συζητήσεως θα ακολουθήσει η ηλεκτρονική ονομαστική ψηφοφορία επί της προτάσεως.

Θα ήθελα επίσης να ενημερώσω το Σώμα ότι οι συνάδελφοι Βουλευτές ή και τα μέλη της Κυβέρνησης που δεν μπορούν να μετέχουν με φυσική παρουσία στην ψηφοφορία είτε λόγω αποστολής στο εξωτερικό είτε για υγειονομικούς λόγους θα ψηφίζουν με επιστολές που φέρουν την υπογραφή τους και τη μνεία του θέματος, οι οποίες θα αποσταλούν στο Προεδρείο σύμφωνα με το άρθρο 70Α του Κανονισμού της Βουλής όπως ισχύει. Σε αυτήν την περίπτωση, πριν από την ψηφοφορία θα παραδοθούν στο Προεδρείο επιστολές στις οποίες θα αναγράφεται το όνομα του Βουλευτή ή του μέλους της Κυβέρνησης που θα ψηφίζει με επιστολική ψήφο. Η επιστολή θα απευθύνεται προς τον Πρόεδρο της Βουλής. Η παράδοση των επιστολών θα γίνει από διαπιστευμένους συνεργάτες των Βουλευτών ή των μελών της Κυβέρνησης, που πρόκειται να ψηφίσουν σύμφωνα με το άρθρο 70Α του Κανονισμού της Βουλής.

Ερωτάται το Σώμα: Γίνεται δεκτή αυτή η πρόταση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Γίνεται δεκτή η πρόταση, επομένως μπορούμε να εκκινήσουμε.

Ο Βουλευτής κ. Νικόλαος Καραθανασόπουλος από την Κοινοβουλευτική Ομάδα του Κομμουνιστικού Κόμματος Ελλάδας έχει τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

Θα ήθελα τον λόγο για ένα παρεμπίπτον αλλά κρίσιμο ζήτημα που σχετίζεται με τη σημερινή διαδικασία. Κατ’ άρθρον 67 παράγραφος 2 περίπτωση Γ΄ του Κανονισμού της Βουλής αιτούμαστε την αναβολή της σημερινής συζήτησης για τους παρακάτω λόγους. Και θα ήθελα να μου δώσετε τον χρόνο που ορίζει το άρθρο 67 για να εκθέσω τους λόγους της αναβολής.

Την περασμένη Πέμπτη 9 Νοεμβρίου συνεδρίασε, κύριε Πρόεδρε, η Διάσκεψη των Προέδρων της Βουλής με αντικείμενο τον προγραμματισμό της τρέχουσας εβδομάδας. Καμμία μνεία δεν έγινε στην πρόταση του Κομμουνιστικού Κόμματος Ελλάδας για εξεταστική επιτροπή για την τραγωδία των Τεμπών. Εκδόθηκε και διανεμήθηκε η ημερήσια διάταξη της Ολομέλειας του Σώματος και δεν έγινε καμμία αναφορά στο αίτημα της Κοινοβουλευτικής Ομάδας του Κομμουνιστικού Κόμματος ούτε σε αυτή.

Σε ενημέρωση, μάλιστα, που έγινε στους κοινοβουλευτικούς συντάκτες από τον Πρόεδρο της Βουλής, η πληροφορία ήταν ότι αυτή η πρόταση θα συνεζητείτο τη μεθεπόμενη εβδομάδα μετά από τις 20 Νοεμβρίου. Και αίφνης την Παρασκευή 10 Νοεμβρίου μαθαίνουμε ότι προσδιορίζεται έκτακτη Διάσκεψη για τη Δευτέρα που μας πέρασε, 13 του μήνα, για να επισπευσθεί η πρόταση του Κομμουνιστικού Κόμματος Ελλάδας, αφού, φυσικά, είχε προηγηθεί, το προηγούμενο πρωί, η τοποθέτηση του Κυβερνητικού Εκπροσώπου, που είχε σπεύσει να κάνει ασμένως δεκτή την πρόταση του Κομμουνιστικού Κόμματος.

Δεν υπάρχει καμμία απολύτως δικαιολογία σε αυτήν ακριβώς την εξέλιξη, εκτός μόνο από το γεγονός ότι η Νέα Δημοκρατία, για το δικό της κομματικό όφελος, προσπαθεί να πιαστεί και πιάνεται ήδη από τη σανίδα σωτηρίας που της προσφέρει το Κομμουνιστικό Κόμμα Ελλάδας, δηλώνοντας ανεπιφύλακτα και με κάθε επισημότητα ότι θα κάνει δεκτό το αίτημά του, χωρίς καν να προλάβει να το διαβάσει.

(Διαμαρτυρίες από την πτέρυγα του Κομμουνιστικού Κόμματος Ελλάδας)

Δεν είναι αποδεκτό και θα μου επιτρέψετε, κύριοι συνάδελφοι, η πλειοψηφία να προτεραιοποιεί ένα αίτημα, μια πρόταση έναντι άλλων με μόνο κριτήριο το δικό της μικροκομματικό συμφέρον. Διότι αν πραγματικά υπήρχε η βούληση της πλειοψηφίας να κινηθεί για τη σύσταση εξεταστικής επιτροπής για τα Τέμπη, υπήρχαν πλείστες ευκαιρίες. Υπήρχε ήδη αίτημα άλλης Κοινοβουλευτικής Ομάδας για εξεταστική επιτροπή από τον Ιούλιο, υπήρχε και υπάρχει πόρισμα από τον Απρίλιο της Τριμελούς Επιτροπής Εμπειρογνωμόνων του Υπουργείου Υποδομών και Μεταφορών. Αν πραγματικά το κίνητρο της πλειοψηφίας της Νέας Δημοκρατίας είναι η εξέταση της τραγωδίας των Τεμπών, θα μπορούσε να το έχει πράξει ήδη από την αρχή της κοινοβουλευτικής περιόδου.

Τι άλλαξε, κύριε Πρόεδρε;

Θα σας πούμε εμείς τι άλλαξε. Ήρθε η προαναγγελία και ήδη η ανακοινωθείσα κατάθεση της προτάσεως της δικής μας Κοινοβουλευτικής Ομάδας για σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης, δηλαδή για την έρευνα συγκεκριμένων ποινικών ευθυνών συγκεκριμένων κυβερνητικών αξιωματούχων, Υπουργών, για την ασφάλεια του σιδηροδρομικού δικτύου, που οδήγησαν αυτές οι εγκληματικές παραλείψεις στην τραγωδία της 28ης Φεβρουαρίου.

Τι άλλαξε, κύριε Πρόεδρε; Ότι υπάρχει ένα κόμμα, υπάρχει μια Κοινοβουλευτική Ομάδα που μιλά για ποινικές ευθύνες συγκεκριμένων κυβερνητικών αξιωματούχων, για ένα σιδηροδρομικό δίκτυο που επέτρεπε σε δύο τρένα να κινούνται το ένα κατά μέτωπο απέναντι στο άλλο μέσα στο κέντρο της χώρας.

Για να γίνει σαφές, η Νέα Δημοκρατία, για το δικό της όφελος, προκειμένου να μην υπάρξει σοβαρή διερεύνηση ποινικών ευθυνών σε μια ώριμη δικογραφία του Ευρωπαίου εισαγγελέα που βρίσκεται κατατεθειμένη στη Βουλή, προτιμά και σπεύδει να στηρίξει μια πρόταση που ξεκινά μια αναζήτηση πολιτικών ευθυνών και μας λέει ότι για την τραγωδία στα Τέμπη δεν φταίνε κυβερνητικές παραλείψεις και εγκληματικές πράξεις κυβερνητικών αξιωματούχων, αλλά ούτε λίγο ούτε πολύ, η Ευρωπαϊκή Ένωση.

Αυτό ψηφίζετε, αυτό στηρίζετε. Πρόκειται, λοιπόν, για καταφανή μεθόδευση.

(Διαμαρτυρίες από την πτέρυγα του Κομμουνιστικού Κόμματος Ελλάδας)

Πρόκειται για μια καταφανή μεθόδευση με σκοπό τη συγκάλυψη, η οποία προσβάλλει, όπως εισάγεται, όχι μόνο τη μνήμη των θυμάτων και τον πόνο των συγγενών των θυμάτων, αλλά και τη συλλογική συνείδηση ενός λαού που πενθεί τους νεκρούς των Τεμπών.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Ολοκληρώνω, κύριε Πρόεδρε.

Από την πλευρά μας πιστεύουμε ότι η Βουλή δεν έχει κανένα δικαίωμα, κύριε Πρόεδρε, να αφήνει στο συρτάρι του Προέδρου της μια ώριμη δικογραφία να τελματώνει.

Καταθέσαμε και καταθέτουμε επισήμως την πρόταση για τη διενέργεια προκαταρκτικής εξέτασης εις βάρος των κυρίων Καραμανλή και Σπίρτζη.

Κάναμε με προσοχή και ιδιαίτερο σεβασμό το έργο που μας επιτάσσει το Σύνταγμα και ο Κανονισμός της Βουλής σε σχέση με την ενεργοποίηση της ποινικής δικογραφίας. Πλέον πρέπει να γίνουν όλα τα βήματα ώστε να προχωρήσει αυτή η διαδικασία και να συνεδριάσει η Βουλή επί όλων των αιτήσεων. Η βιασύνη και η επίσπευση δηλώνουν συγκάλυψη. Αλλιώς, να μας εξηγήσει η Νέα Δημοκρατία και η πλειοψηφία -και η Κυβέρνηση ίσως- ποια είναι η στόχευσή τους σχετικά με αυτή τη δικογραφία του Ευρωπαίου εισαγγελέα; Τι έχει αποφασίσει; Θα αφήσει μια ώριμη δικογραφία σε ένα συρτάρι; Και τι θα πούμε εμείς ως Βουλή στη δικαιοσύνη: Συγγνώμη, δεν μπορούμε να επιληφθούμε συγκεκριμένων ποινικών κατηγοριών κατά συγκεκριμένων ποινικών προσώπων γιατί αυτή τη στιγμή είμαστε απασχολημένοι με μια γενική, θολή πολιτική αναζήτηση ευθυνών από το 1997, και πιο πίσω αν θέλετε, και εντεύθεν; Πρόκειται για διάχυση ευθυνών και συγκάλυψη.

Κύριε Πρόεδρε, ολοκληρώνω.

Για να διαψευστεί, ακριβώς, αυτή η εικόνα, προκειμένου να διαφυλαχθεί η κοινοβουλευτική τάξη σε ένα μείζονος κοινωνικής και νομικής αξίας και απαξίας πολιτικό ζήτημα, όπως η τραγωδία των Τεμπών και η ασφάλεια των σιδηροδρόμων, θα έπρεπε όλες οι προτάσεις όλων των Κοινοβουλευτικών Ομάδων για τα διαθέσιμα κοινοβουλευτικά μέσα να συζητηθούν στην ίδια συνεδρίαση.

Υπάρχει προηγούμενο από το 1994 στην υπόθεση Λιβανού.

Ζητούμε επομένως την αναβολή, κατά άρθρο 67 παράγραφος 2 περίπτωση Γ΄, της σημερινής συνεδρίασης και τον προγραμματισμό ενιαίας συνεδρίασης όλων των μέσων για να υπάρξει ενιαία τοποθέτηση των κομμάτων, ενιαία κρίση του Σώματος, ενιαία αξιολόγηση των κομμάτων και των θέσεών τους από τον λαό, ώστε να μετρηθούμε όλοι απέναντι στο καθήκον μας στην ιστορία, απέναντι σε μια εθνική τραγωδία, σε μια ανοικτή πληγή στη συλλογική μας μνήμη και συνείδηση.

Σας ευχαριστώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ντράπηκε και η ντροπή μ’ αυτά που είπατε.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει τώρα ο κ. Αθανάσιος Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδας, και στη συνέχεια ο κ. Πλεύρης.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ.

Φαίνεται ότι τα ισραηλίτικα fake news τα υιοθετεί το ΠΑΣΟΚ πολύ χειρότερα μέσα στη Βουλή.

Πρώτον, είσαστε αδιάβαστος και απαράδεκτος. Μας λέτε ότι δεν λέμε εμείς για ποινικές ευθύνες; Διαβάσατε την πρόταση;

(Θόρυβος στην Αίθουσα)

**ΘΕΟΔΩΡΑ ΤΖΑΚΡΗ:** Λέξη-λέξη.

**ΔΗΜΗΤΡΙΟΣ ΜΑΝΤΖΟΣ:** Λέξη-λέξη.

**ΑΘΑΝΑΣΙΟΣ ΠΑΦΙΛΗΣ:** Διαβάστε την πάλι. Καθαρό είναι, καθαρότατο.

Ξέρετε κάτι; Σανίδα σωτηρίας ζητάτε εσείς με διαδικαστικά κόλπα για να αποφύγετε τις τεράστιες ευθύνες που έχει το κόμμα σας για το θέμα των σιδηροδρόμων και για την ασφάλεια των σιδηροδρόμων.

**ΔΗΜΗΤΡΙΟΣ ΜΑΝΤΖΟΣ:** Διάχυση ευθυνών…

Είναι η επιχειρηματολογία της Νέας Δημοκρατίας…

**ΑΘΑΝΑΣΙΟΣ ΠΑΦΙΛΗΣ:** Μην απαντάτε. Σας διέκοψα; Σας άκουσα να λέτε ψέματα και δεν σας διέκοψα. Μην απαντάτε, μη με διακόπτετε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ πολύ, όχι διάλογο.

**ΑΘΑΝΑΣΙΟΣ ΠΑΦΙΛΗΣ:** Σας άκουσα με προσοχή παρά τα τερατώδη που είπατε εδώ μέσα για να αποφύγετε αυτές τις ευθύνες. Και είστε και αδιάβαστος, ξαναδιαβάστε το. Δεν μπορεί να βγαίνετε και να λέτε ότι εμείς δεν μιλάμε για ποινικές ευθύνες. Σοβαρολογείτε; Διαβάστε το.

Μάλιστα, βάζουμε και αυτά που ζητούν οι οικογένειες των θυμάτων, που είναι συγκεκριμένα κι αυτά. Λέτε για σανίδα σωτηρίας και μιλάτε για το ΚΚΕ; Ποιοι μιλάτε; Έχουμε φάει λωτούς; Κυβερνήσατε δύο φορές με τη Νέα Δημοκρατία, ψηφίσατε το 70% των νόμων της Νέας Δημοκρατίας -της προηγούμενης κυβέρνησης- και μας λέτε για σανίδα σωτηρίας; Εσείς δεν είστε σανίδα σωτηρίας, είσαστε υπερωκεάνιο σωτηρίας της Νέας Δημοκρατίας.

Λοιπόν, δεν έχω να απαντήσω τίποτα άλλο. Στην πρότασή σας δεν γράφετε πουθενά για την ασφάλεια των σιδηροδρόμων. Παρ’ όλα αυτά, επειδή είμαστε καθαροί κι έχουμε υποσχεθεί να υλοποιήσουμε το σύνθημα…

**ΔΗΜΗΤΡΙΟΣ ΜΑΝΤΖΟΣ:** Μα το γράψαμε. Θα σας το δείξουμε.

**ΑΘΑΝΑΣΙΟΣ ΠΑΦΙΛΗΣ:** Πώς κάνετε έτσι; Σαν να σας πατάνε στο σβέρκο, σαν κοκόρια. Τι πάτε να κρύψετε; Μη μιλάτε. Γιατί μιλάτε; Μιλήσαμε εμείς, παρά τα ψέματα που είπατε;

Λέμε, λοιπόν, ότι εμείς υλοποιούμε αυτό που φώναζε ο κόσμος. Τι έλεγε ο κόσμος; «Αυτό το έγκλημα δεν θα ξεχαστεί, των νεκρών εμείς θα γίνουμε φωνή». Αυτό κάνουμε τώρα. Αυτό υλοποιούμε. Το υποσχεθήκαμε. Ήμασταν οι πρώτοι που κινητοποιηθήκαμε και που είπαμε ότι είναι έγκλημα προδιαγεγραμμένο και αφήστε τα υπόλοιπα κόλπα.

**ΕΥΑΓΓΕΛΙΑ ΛΙΑΚΟΥΛΗ:** Ξεχάσατε τα ονοματεπώνυμα.

**ΑΘΑΝΑΣΙΟΣ ΠΑΦΙΛΗΣ:** Τα ονοματεπώνυμα θα έρθουν όλα και είναι και τα δικά σας ονοματεπώνυμα μέσα. Μην ανοίξω το στόμα μου. Θα τα πούμε στην εξεταστική και τα επώνυμα και όλα. Είναι και τα δικά σας μέσα.

**ΕΥΑΓΓΕΛΙΑ ΛΙΑΚΟΥΛΗ:** Όλα να τα πείτε.

**ΑΘΑΝΑΣΙΟΣ ΠΑΦΙΛΗΣ:** Αυτό θέλετε να κρύψετε. Και είναι ντροπή σας να διαστρεβλώνετε και να λέτε τέτοια πράγματα. Ποιοι, δηλαδή; Ποιοι αλήθεια; Δύο φορές με τη Νέα Δημοκρατία στην ίδια Κυβέρνηση, με Υπουργούς, τρία μνημόνια με πλατιές υπογραφές, 70% των νόμων την προηγούμενη και τώρα μάλλον θα πάτε 90%, απ’ ό,τι φαίνεται εάν συνεχίσετε με τον ίδιο ρυθμό. Άρα, καθρέφτη.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, πραγματικά εκπλήσσομαι από την τοποθέτηση του Κοινοβουλευτικού Εκπροσώπου του ΠΑΣΟΚ – Κινήματος Αλλαγής. Πρώτα απ’ όλα εκπλήσσομαι στο διαδικαστικό κομμάτι. Στη Διάσκεψη των Προέδρων συμμετέχει και το ΠΑΣΟΚ. Το ΠΑΣΟΚ δεν έθεσε στη Διάσκεψη των Προέδρων κανένα θέμα για μη συζήτηση της σημερινής συζήτησης. Δεν θέσατε κανένα θέμα αναβολής. Είχατε καταθέσει την πρόταση. Ήταν το πρωί που καταθέσατε την πρόταση. Ο κ. Κωνσταντινόπουλος συμμετείχε από το ΠΑΣΟΚ και αποφασίστηκε κανονικά να γίνει η σημερινή συζήτηση. Άρα, στη Διάσκεψη των Προέδρων δεν έθεσε κανένα τέτοιο θέμα το ΠΑΣΟΚ.

Δεύτερον, να καταλάβουμε τι εννοεί το ΠΑΣΟΚ. Συγχρόνως συζήτηση εξεταστικής και προκαταρκτικής επιτροπής, όταν έχει διαφορετικές διαδικασίες, γιατί οι εξεταστικές αναφέρονται σε συνολική εξέταση θεμάτων, οι προκαταρκτικές σε εξέταση συγκεκριμένου προσώπου για ποινική ευθύνη και στο τέλος ψηφοφορία; Δεν θέσατε θέμα να είναι διαφορετικές εξεταστικές, να συζητηθούν μαζί ή διαφορετικές προκαταρκτικές. Είναι διαφορετικής τάξεως συζητήσεις.

Πάμε, όμως και στην ουσία, γιατί μπήκατε στην ουσία. Η Νέα Δημοκρατία από την αρχή ενδιαφερόταν να ριχθεί άπλετο φως στην υπόθεση. Να σας θυμίσω, κύριε Κοινοβουλευτικέ Εκπρόσωπε, ότι αυτά τα στοιχεία, τα οποία αναφέρατε, βρίσκονται στη Βουλή από τον Ιούλιο και πρόταση προκαταρκτικής επιτροπής καταθέσατε την ημέρα που συζητούσε η Διάσκεψη των Προέδρων για εξεταστική. Βρισκόταν εδώ πέρα τέσσερις μήνες και δεν κάνατε καμμία πρόταση. Σας έκανε πρόταση για εξεταστική το Κομμουνιστικό Κόμμα Ελλάδας. Η Νέα Δημοκρατία με σοβαρότητα λέει ότι για να εξεταστεί ένα θέμα στο σύνολό του θα πρέπει να δούμε όλες τις νομικές πτυχές που υπάρχουν και συνολικά τι έχει γίνει σε όλο αυτό το επίπεδο. Το ότι ερχόμαστε και δεχόμαστε να γίνει μία εξεταστική επιτροπή δεν σημαίνει ότι αποδεχόμαστε το σκεπτικό το οποίο αναφέρεται στην πρόταση, αλλά αποδεχόμαστε ότι πρέπει να διερευνηθεί το σύνολο. Και εκεί, πραγματικά, όποιος θέλει να δει το τι έχει γίνει συνολικά στους σιδηροδρόμους, θέλει να εξετάσει το σύνολο. Όσα κόμματα, αντιθέτως, ενδιαφέρονται μικροκομματικά, μικροπολιτικά, πηγαίνουν αυτή τη στιγμή σε ένα πρώιμο στάδιο να θέσουν θέματα ποινικών ευθυνών. Και με συγχωρείτε, γιατί είπατε με σοβαρότητα την πρόταση της προκαταρκτικής του ΠΑΣΟΚ να τη δει κάποιος και προκαλώ όσους είναι νομικοί να την κοιτάξουν και θα δουν ότι αναφέρεται σε έωλα στοιχεία, αλλά δεν είναι θέμα της παρούσης για να το συζητήσουμε.

Εμείς, ως Νέα Δημοκρατία, ερχόμαστε συνολικά να δούμε το θέμα και μέσα σε αυτό το θέμα να εξεταστούν και τα θέματα τα οποία αναφέρονται στη σύμβαση την οποία λέτε, στο πλαίσιο της εξεταστικής επιτροπής. Εσείς, σε έναν διαγκωνισμό με τον ΣΥΡΙΖΑ κατά βάση ποιος θα προλάβει και μετά από τις συναντήσεις των Προέδρων σας και με την κ. Τζάκρη να λέει μέσα στη Διάσκεψη των Προέδρων ότι το ΚΚΕ είναι «δεκανίκι» και δεν θα στηρίξουμε την πρόταση του ΚΚΕ και ξαφνικά να μαθαίνουμε εχθές ότι συνεδρίασε το Προεδρείο του ΣΥΡΙΖΑ και τελικά θα στηρίξει την πρόταση του ΚΚΕ, δείχνει ένα άγχος που έχετε μεταξύ σας.

Εδώ τη Νέα Δημοκρατία την ενδιαφέρει να εξεταστεί συνολικά η υπόθεση. Αποδεχόμαστε ένα αίτημα της μειοψηφίας, που η ίδια η Νέα Δημοκρατία το εισήγαγε στο Σύνταγμα, να μπορούν δηλαδή οι μειοψηφίες να κάνουν εξεταστικές επιτροπές και εκεί προφανώς θα εξετάσουμε όλα τα θέματα και θα δούμε τι έχει συμβεί στους σιδηροδρόμους, μεταξύ των οποίων και τα θέματα που αποσπασματικά τίθενται και έχουν να κάνουν με τις συμβάσεις.

Γιατί φοβόσαστε τη συνολική εξέταση ενός θέματος; Με βάση τα πορίσματα που θα υπάρξουν, μόλις ολοκληρωθεί η διαδικασία, θα δούμε ακριβώς τι έχει γίνει. Γιατί στην πραγματικότητα δεν σας ενδιαφέρει η διαλεύκανση της υπόθεσης, σας ενδιαφέρει το μικροκομματικό όφελος από μία τραγωδία.

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ,κύριε Πρόεδρε.

Δεν ξεκινήσαμε καλά, είναι η αλήθεια. Και σήμερα είναι μια ιδιαίτερη μέρα, γιατί εκατοντάδες βλέμματα είναι στραμμένα στο Κοινοβούλιο και ήθελα να πω μόνο ότι πενήντα επτά ψυχές ζητούν δικαίωση. Το να επιδίδονται, όμως, τα κόμματα σε τακτικισμούς ακόμα σε τέτοιες περιπτώσεις, όπως είναι το έγκλημα των Τεμπών είναι πραγματικά απαράδεκτο.

Ακούσαμε διάφορα ενδιαφέροντα εδώ από το να αναβληθεί η συζήτηση μέχρι το ότι ένα αόρατο κόμμα κατέθεσε αίτημα εξεταστικής επιτροπής. Δεν ακούστηκε ποτέ το όνομα αυτού. Ποιο κόμμα ήταν αυτό; Ποιο ήταν το έρημο το κόμμα αυτό που τον Ιούλιο κατέθεσε αίτημα εξεταστικής επιτροπής, κύριε Κοινοβουλευτικέ Εκπρόσωπε του ΠΑΣΟΚ; Είπατε ένα κόμμα. Πείτε η Ελληνική Λύση. Γιατί δεν το λέτε; Τι θα πάθετε; Αναφυλαξία θα πάθετε; Τι θα πάθετε; Πείτε ότι η Ελληνική Λύση στις 4 Ιουλίου κατέθεσε πρόταση για σύσταση εξεταστικής επιτροπής. Πείτε το, δεν είναι κακό.

(Χειροκροτήματα από την πτέρυγα της Ελληνικής Λύσης)

Και αυτή η εξεταστική επιτροπή που προτείναμε έμεινε βαθιά στα συρτάρια του Προεδρείου της Βουλής.

Κύριε Πλεύρη, επικαλεστήκατε τη Διάσκεψη των Προέδρων. Θα μου επιτρέψετε να την επικαλεστώ και εγώ. Εσείς ήσασταν αυτός που στη Διάσκεψη των Προέδρων είπατε ότι η Κυβέρνηση είναι υποχρεωμένη να αποδεχθεί το δικαίωμα της μειοψηφίας της Ελάσσονος Αντιπολίτευσης να καταθέσει πρόταση σύστασης εξεταστικής επιτροπής με υπογραφή δέκα Βουλευτών. Είναι το δικαίωμα της ελάσσονος αντιπολίτευσης που της δίνει το αναθεωρημένο Σύνταγμα.

Από τον Ιούλιο, λοιπόν, τη μία ημέρα που άνοιξε η Βουλή μέχρι τις επόμενες εκλογές εμείς καταθέσαμε την πρόταση. Δεν ήρθε ποτέ προς συζήτηση. Είναι υποχρεωμένο το Προεδρείο να την φέρει. Το Σύνταγμα λέει: «Η Βουλή μπορεί να συνιστά δύο ανά κοινοβουλευτική περίοδο εξεταστικές επιτροπές, εφόσον η σχετική πρόταση δέκα τουλάχιστον Βουλευτών υπερψηφιστεί από τα δύο πέμπτα του συνόλου των Βουλευτών, δηλαδή εκατόν είκοσι Βουλευτές. Τα σχετικά με τη συγκρότηση και τη λειτουργία των επιτροπών αυτών καθορίζονται από τον Κανονισμό της Βουλής». Τελεία και παύλα. Δεν έχει κάτι άλλο. Δεν λέει είναι με τη διάθεση της Βουλής, του Προεδρείου ή οτιδήποτε άλλο.

Υπάρχει, όμως, το πολιτικό κομμάτι. Δεν θα έδινε τέτοια πολιτική ώθηση η Νέα Δημοκρατία στην Ελληνική Λύση από τον Ιούλιο, έτσι δεν είναι; Αφού θέλετε να μιλάμε πολιτικά και με τακτικισμούς, για να λέγονται όλα. Ξαναλέω. Εσείς οι ίδιοι τα είπατε.

Άρα, επειδή μας παρακολουθεί ο κόσμος και είναι πραγματικά απαράδεκτο να ακούγονται ψεύδη μέσα στη Βουλή, ας ξεκινήσει η διαδικασία να εκφραστούν τα κόμματα. Και επίσης, κύριε Πρόεδρε, η δική μας πρόταση εξεταστικής επιτροπής εκτός του ότι είχε και τη μήνυση των ανθρώπων που εκπροσωπούν τα θύματα και τις οικογένειες, ζητούσαμε ευθύνες ονομαστικά, Πρωθυπουργός Κυριάκος Μητσοτάκης, Υπουργός Κώστας Καραμανλής. Ονομαστικά! Αυτά να τα ακούει ο κόσμος, γιατί και κανένα μέσο δεν τα έπαιξε. Δεν ξέρω αν οι δημοσιογράφοι ήξεραν καν ότι καταθέσαμε τον Ιούλιο. Δεν το είχαν μάθει. Κανένα κόμμα δεν μίλησε τότε γι’ αυτή την αίτηση για σύσταση εξεταστικής επιτροπής που καταθέσαμε. Κανένα. Τίποτα.

Εδώ είμαστε σήμερα να ξεκινήσει η συζήτηση και αφήστε τα πολιτικά παιχνίδια στην άκρη.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ.

Για να βάλουμε τα πράγματα στη θέση τους κατά τη διάρκεια της συνεδριάσεως της Διάσκεψης των Προέδρων και την περασμένη Πέμπτη, αλλά και τη Δευτέρα, πριν από δύο ημέρες, ο Πρόεδρος της Βουλής είχε ανακοινώσει ότι θα διεξαχθεί συζήτηση στην Ολομέλεια επί της προτάσεως του Κομμουνιστικού Κόμματος Ελλάδας για την σύσταση εξεταστικής επιτροπής με θέμα: «Τη διερεύνηση του εγκλήματος των Τεμπών» και ουδείς έφερε αντίρρηση.

**ΕΥΑΓΓΕΛΙΑ ΛΙΑΚΟΥΛΗ:** Πότε;

**ΠΡΟΕΔΡΕΥΩΝ (Ιωάννης Πλακιωτάκης):** Θα σας ενημερώσω, επίσης, ότι η δικογραφία για τη σύμβαση 717 ανακοινώθηκε πριν από τέσσερις μήνες, στις 19 Ιουλίου 2023. Η πρότασή σας κατατέθηκε τώρα. Επομένως, δεν υπάρχει καμμία επίσπευση.

Κυρίες και κύριοι συνάδελφοι, όπως ορίζει το άρθρο 67 παράγραφος 7 του Κανονισμού της Βουλής, για τα παρεμπίπτοντα αποφαίνεται ο Πρόεδρος και αν διατυπωθούν αντιρρήσεις, αποφασίζει η Βουλή.

Παρακαλώ να εγερθούν οι συνάδελφοι οι οποίοι δεν θέλουν αναβολή της συζήτησης.

(Εγείρονται οι αποδεχόμενοι την πρόταση)

Προφανώς ηγέρθησαν οι περισσότεροι και συνεπώς το παρεμπίπτον ζήτημα απορρίπτεται.

Συνεχίζεται κανονικά η συζήτηση και τον λόγο έχει ο κ. Νικόλαος Καραθανασόπουλος από το Κομμουνιστικό Κόμμα Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το Κομμουνιστικό Κόμμα Ελλάδας προχώρησε στην κατάθεση της πρότασης για τη συγκρότηση εξεταστικής επιτροπής για τη διερεύνηση του εγκλήματος στα Τέμπη αλλά και για το σύνολο των πτυχών οι οποίες σχετίζονται με αυτό το έγκλημα. Για τη συγκεκριμένη πρότασή του αξιοποίησε -αλλά και κατά τη διάρκεια των εργασιών της επιτροπής θα αξιοποιήσει- την αγωγή που κατέθεσαν οι συγγενείς των θυμάτων στα Τέμπη.

Από την πρώτη στιγμή το ΚΚΕ το χαρακτήρισε ως ένα προδιαγεγραμμένο και διαχρονικό έγκλημα. Η απώλεια πενήντα επτά ανθρώπων -και κυρίως νέων- επιβάλλει να το εξετάσουμε σε βάθος και να διερευνηθεί με όλους τους τρόπους, ώστε να αναδειχθούν και να αποδοθούν οι ευθύνες, πολιτικές και ποινικές, όπου αυτές υπάρχουν και σε όλους τους υπεύθυνους.

Έτσι κι αλλιώς, κύριε Κοινοβουλευτικέ Εκπρόσωπε του ΠΑΣΟΚ, για την απόδοση ποινικών ευθυνών δεν χρειάζεται να συγκροτηθεί εξεταστική επιτροπή.

Βεβαίως και υπάρχουν εγκληματικά λάθη αλλά και παραλείψεις των άμεσα εμπλεκόμενων με το έγκλημα, όμως, αυτές δεν μπορούν και δεν πρέπει να συγκαλύψουν τις πραγματικές, τις βαθύτερες αιτίες γι’ αυτά τα εγκλήματα, είτε πρόκειται, όπως στην περίπτωσή μας, για το σιδηροδρομικό ατύχημα, είτε αφορούν στις τραγικές επιπτώσεις και συνέπειες από τις πλημμύρες, τις πυρκαγιές και τους σεισμούς. Δεν πρέπει, δηλαδή, να συσκοτίσουν τον πραγματικό ένοχο, δηλαδή την πολιτική της Ευρωπαϊκής Ένωσης για τους σιδηροδρόμους, στην προκειμένη περίπτωση, η οποία εντάσσεται στην συνολικότερη πολιτική απελευθέρωσης των μεταφορών, αεροπορικών, ιδιωτικό μονοπώλιο στην Ελλάδα, ιδιωτικοποίηση αεροδρομίων που όλες οι κυβερνήσεις έκαναν, θαλάσσιων μεταφορών, καρτέλ στις ακτοπλοϊκές, ακριβά εισιτήρια, κρατική επιδότηση των εφοπλιστών, ελάχιστα δρομολόγια και με καράβια ελλιπώς συντηρημένα -όλες οι κυβερνήσεις το εφάρμοσαν- και βεβαίως, απελευθέρωση οδικών και σιδηροδρομικών μεταφορών.

Μάλιστα, η πρώτη πράξη του δράματος της απελευθέρωσης έγινε το 1997 από την κυβέρνηση του ΠΑΣΟΚ. Έναν χρόνο αργότερα η ίδια Κυβέρνηση προχώρησε στον λογιστικό διαχωρισμό της υποδομής από την εκμετάλλευση, ανοίγοντας έτσι τον δρόμο για τις μετέπειτα εξελίξεις.

Το 2005 η Κυβέρνηση της Νέας Δημοκρατίας ενσωμάτωσε το πρώτο σιδηροδρομικό πακέτο της Ευρωπαϊκής Ένωσης. Τον ίδιο χρόνο δημιουργείται η «ΤΡΑΙΝΟΣΕ» ως θυγατρική του ΟΣΕ που απορροφά και τον «Προαστιακό Α.Ε.». Το 2008 η «ΤΡΑΙΝΟΣΕ» ανεξαρτητοποιείται από τον ΟΣΕ και βεβαίως, όλο αυτό ολοκληρώνεται το 2010 όπου υπάρχει και η τελευταία πράξη του δράματος της πλήρους ανεξαρτητοποίησης της «ΤΡΑΙΝΟΣΕ» από τον ΟΣΕ επί κυβέρνησης ΠΑΣΟΚ.

Αυτήν, ακριβώς, την πραγματικότητα θέλει να συγκαλύψει σήμερα το ΠΑΣΟΚ για τις τεράστιες ευθύνες που έχει και ως κυβερνητικό κόμμα στην απελευθέρωση των σιδηροδρομικών μεταφορών που οδήγησαν στο συγκεκριμένο έγκλημα στα Τέμπη αλλά και σε άλλα μικρότερα ατυχήματα.

Και βεβαίως, μετά η κυβέρνηση του ΣΥΡΙΖΑ προχώρησε στην πώληση της «ΤΡΑΙΝΟΣΕ» στους ιταλικούς σιδηροδρόμους δημιουργώντας την «HELLENIC TRAIN».

Γιατί, αλήθεια, αυτές οι πολιτικές επιλογές της απελευθέρωσης; Για ήθελε η Ευρωπαϊκή Ένωση να βρουν κερδοφόρα διέξοδο τα υπερσυσσωρευμένα κεφάλαια και να δημιουργήσει και νέους τομείς εκμετάλλευσης, όπως για παράδειγμα στον σιδηρόδρομο και στις μεταφορές. Και στο επίκεντρο στον σιδηρόδρομο τι μπήκε; Μπήκε ο διαχωρισμός της σιδηροδρομικής υποδομής από το μεταφορικό έργο.

Ποιοι θα αναλάβουν το μεταφορικό έργο, το οποίο είναι και το πιο κερδοφόρο κομμάτι, είτε είναι αυτό επιβατικές μεταφορές είτε εμπορευματικές; Ιδιωτικοί επιχειρηματικοί όμιλοι. Ποιοι θα αναλάβουν τη σιδηροδρομική υποδομή, δηλαδή αυτό το κομμάτι το οποίο έχει σοβαρές δαπάνες, τόσο για τη συντήρηση, για την επέκταση και για τον εκσυγχρονισμό της σιδηροδρομικής γραμμής; Το αστικό κράτος. Τι καλύπτει το αστικό κράτος; Το κάθε αστικό κράτος συμβάλλει αποφασιστικά στο να θωρακιστεί, να διευρυνθεί και να μεγεθυνθεί η κερδοφορία των επιχειρηματικών ομίλων, οι οποίοι εκτελούν το μεταφορικό έργο, απαλλάσσοντάς τους από το κόστος συντήρησης του σιδηροδρομικού δικτύου.

Έτσι, λοιπόν, αυτό επιβεβαιώνει επί της ουσίας τη σημερινή εικόνα των σιδηροδρόμων. Επί της ουσίας, μιλάμε για μια γραμμή, το Αθήνα-Θεσσαλονίκη, που τα θεωρείτε, μάλιστα, άγονα δρομολόγια. Και τα επιδοτούν οι κυβερνήσεις αυτά τα άγονα δρομολόγια. Ένα δρομολόγιο είναι! Και βεβαίως, είναι μία σιδηροδρομική γραμμή, η οποία έχει διακοπεί, τώρα. Δύο μήνες μετά από τις πλημμύρες στη Θεσσαλία έχει διακοπεί η σιδηροδρομική σύνδεση. Φανταστείτε τι σοβαρές υποδομές είναι όλες αυτές τις οποίες δημιουργήσατε!

Δεύτερον, στο όνομα του περιορισμού του κόστους, έχουμε δραματικές μειώσεις στο ανθρώπινο δυναμικό! Έχουμε εντατικοποίηση της εργασίας των εργαζομένων. Έχουμε εκπτώσεις στην εκπαίδευσή τους. Άρα, δηλαδή, αξιοποιείται ένα προσωπικό το οποίο δεν είναι επαρκώς εκπαιδευμένο. Έχουμε εκπτώσεις στη συντήρηση των υποδομών. Έχουμε καθυστερήσεις σημαντικές στην εισαγωγή συστημάτων τηλεδιοίκησης, όπως η αμαρτωλή σύμβαση 717/2014, και στον αυτοματισμό, σε μια εποχή που η τεχνολογία όχι μόνο διευκολύνει αλλά ανοίγει και νέους ορίζοντες στο να μπορέσει η τεχνολογία να αξιοποιηθεί για να αντιμετωπιστούν τα όποια ανθρώπινα λάθη και να αποφευχθούν τα εγκλήματα.

Όλοι αυτοί, λοιπόν, οι παράγοντες τους οποίους ανέφερα και τους οποίους όλες οι κυβερνήσεις -και η σημερινή και οι προηγούμενες- εφάρμοσαν κατά γράμμα, εκτοξεύουν τον βαθμό επικινδυνότητας του σιδηροδρομικού δικτύου και άρα των μεταφορών.

Γι’ αυτό άλλωστε δεν είχαμε μόνο το έγκλημα στα Τέμπη. Είχαμε και μια σειρά άλλα πολλαπλά ατυχήματα στους σιδηροδρόμους -εκτροχιασμούς τρένων και μια σειρά άλλα- για να οδηγηθούμε στο έγκλημα στα Τέμπη, για το οποίο πολύ έγκαιρα το ΚΚΕ είχε προειδοποιήσει. Και μάλιστα, είκοσι ημέρες πριν είχε βγει η παράταξη που υποστηρίζει το KKE στους σιδηροδρομικούς καταγγέλλοντας για τον κίνδυνο μεγάλου ατυχήματος και φτάσαμε στο συγκεκριμένο.

Το συμπέρασμα όλων αυτών, ποιο είναι; Ότι στον βωμό της κερδοφορίας των επιχειρηματικών ομίλων και στην προκρούστεια κλίνη του κόστους-οφέλους, θυσιάζονται καθημερινά τα εργατικά δικαιώματα. Θυσιάζονται καθημερινά η ικανοποίηση των λαϊκών αναγκών, με βάση το επίπεδο ανάπτυξης των σημερινών δυνατοτήτων, το οποίο συνεχώς διευρύνεται. Θυσιάζεται ακόμα και η ίδια η ζωή του λαού και της νεολαίας, όπως είδαμε στα αλλεπάλληλα εγκλήματα, σιδηροδρομικά, πλημμυρών ή φωτιών.

Γι’ αυτόν ακριβώς τον λόγο, επειδή το κέρδος δεν είναι υπόθεση μόνο του ελληνικού κράτους και της ελληνικής κυβέρνησης, τα ατυχήματα και τα εγκλήματα στους σιδηροδρόμους δεν είναι μόνο ελληνικό φαινόμενο, όσο και αν προσπαθούν να μας πείσουν τα άλλα κόμματα για την ελληνική ιδιομορφία. Στις ΗΠΑ, για παράδειγμα, καθημερινά έχουμε περιστατικά εκτροχιασμού τρένων και ιδιαίτερα εμπορικών αμαξοστοιχιών.

Στην Ευρωπαϊκή Ένωση, που τόσο πολύ αγαπάτε και προσπαθείτε να την εξιλεώσετε, το 2021, με βάση τα επίσημα στοιχεία, είχαμε χίλια τριακόσια ογδόντα εννέα σοβαρά σιδηροδρομικά ατυχήματα -τα ενενήντα επτά από αυτά ήταν μετωπικές συγκρούσεις τρένων- και είχαμε εξακόσιους τριάντα έξι νεκρούς και πεντακόσιους δεκατρείς τραυματίες, ενώ το σύστημα τηλεδιοίκησης στο βασικό σιδηροδρομικό δίκτυο φτάνει μόλις το 7% σε επίπεδο Ευρωπαϊκής Ένωσης.

Έτσι, λοιπόν, η διερεύνηση του συνόλου των πτυχών που αναδεικνύει το ΚΚΕ αποτελούν και το πλεονέκτημα της πρότασης του Κομμουνιστικού Κόμματος Ελλάδας για τη συγκρότηση εξεταστικής επιτροπής. Μέσα από αυτή, λοιπόν, φιλοδοξούμε να διερευνηθούν ακόμα περισσότερο οι ολοφάνερες πολιτικές ευθύνες. Μέσα από αυτή τη διαδικασία θα βάλουμε στο επίκεντρο για εξέταση τον ρόλο και την πολιτική της Ευρωπαϊκής Ένωσης στην απελευθέρωση των σιδηροδρομικών μεταφορών, αλλά και τις επιπτώσεις αυτές που είχε στην ασφάλεια του μεταφορικού έργου και βεβαίως, θα συμβάλλουμε στην εξαγωγή στοιχείων για ενδεχόμενες ποινικές ευθύνες, ιδιαίτερα όσον αφορά στο ζήτημα της ασφάλειας.

Βεβαίως, πριν από δύο ημέρες το ΠΑΣΟΚ κατέθεσε τη δική του πρόταση για σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης. Η πρόταση, όμως, αυτή του ΠΑΣΟΚ έχει σοβαρά κενά, πολύ σημαντικά κενά κατά τη γνώμη μας. Έχει ένα πολύ περιορισμένο αντικείμενο διερεύνησης, δηλαδή δεν εξετάζει καθόλου τα ζητήματα της ασφάλειας των σιδηροδρομικών υποδομών και του μεταφορικού έργου. Καμμία εξέταση στα θέματα της ασφάλειας, καμμία αναφορά, κανένα απολύτως ζήτημα δεν αναδεικνύει, απλώς και μόνο –πού περιορίζεται;- περιορίζεται στην εξέταση της σύμβασης 717 του 2014 με βάση τις υποδείξεις του Ευρωπαίου εισαγγελέα. Όμως, ο Ευρωπαίος εισαγγελέας δεν ασχολείται με ατυχήματα, δεν ασχολείται με εγκλήματα, ασχολείται μόνο με δημοσιονομικά ζητήματα που αφορούν στη διασπάθιση χρημάτων της Ευρωπαϊκής Ένωσης.

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΕΥΑΓΓΕΛΙΑ ΛΙΑΚΟΥΛΗ:** Τι είναι αυτά που λέτε;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ησυχία!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Γι’ αυτόν ακριβώς τον λόγο, όσο και να φωνάζετε εγώ θα σας διαβάσω τι λέτε στην πρότασή σας και διαβάζω μέσα από την πρότασή σας στη σελίδα 18: «Επειδή περαιτέρω από τα προεκτεθέντα προκύπτουν επιπλέον αξίες προκαταρκτικής διερεύνησης, ενδείξεις ότι κατά την εποπτεία, παρακολούθηση και εκτέλεση της 717 Σύμβασης με υπαίτιες πράξεις και παραλείψεις κατά την παράβαση των κανόνων της επιμελούς διαχείρισης προκλήθηκαν παρατυπίες και καθυστερήσεις, με συνέπεια να επέλθει σημαντικό ύψος περιουσιακής ζημίας για τα συμφέροντα της Ευρωπαϊκής Ένωσης και του ελληνικού δημοσίου…».

**ΙΩΑΝΝΗΣ ΓΚΙΟΚΑΣ:** Αίσχος!

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτό σας ενδιαφέρει, τα οικονομικά συμφέροντα της Ευρωπαϊκής Ένωσης και του ελληνικού δημοσίου και όχι το έγκλημα στα Τέμπη! Δεν διερευνάτε το έγκλημα στα Τέμπη, αλλά την οικονομική ζημιά διερευνάτε εδώ πέρα. Γι’ αυτόν ακριβώς τον λόγο και τι προτείνετε; Προτείνετε για τον πρώην Υπουργό, τον κ. Σπίρτζη, ότι τέλεσε το αδίκημα της παράβασης καθήκοντος και για τον κ. Καραμανλή, τον Υπουργό όταν έγινε το έγκλημα, το αδίκημα της απιστίας σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου. Καμμία αναφορά στο ατύχημα, καμμία αναφορά στα θύματα, καμμία αναφορά στη διερεύνηση! Να, λοιπόν, ποια είναι η πρότασή σας: Μόνο και μόνο η οικονομική διερεύνηση.

Και βεβαίως, μέσα από αυτή τη διαδικασία απαλλάσσετε τους προαναφερόμενους Υπουργούς από τις όποιες ευθύνες τους σχετίζονται με τη σοβαρότερη πτυχή, δηλαδή της μη διασφάλισης της ασφάλειας των σιδηροδρομικών μεταφορών.

Όπως, όμως, έχουμε ως ΚΚΕ κατά καιρούς τονίσει, η πρόταση για εξεταστική επιτροπή δεν έρχεται σε αντιπαράθεση με την όποια πρόταση για προανακριτική εξέταση, όπως αυτή που κατέθεσε το ΠΑΣΟΚ ή ενδεχόμενα να καταθέσει κάποιο άλλο κόμμα.

Σε κάθε περίπτωση το ΚΚΕ θα συμβάλλει με όλους τους τρόπους για τη διερεύνηση αλλά και για την απόδοση των πολιτικών και ποινικών ευθυνών σε όλους τους υπεύθυνους, επιμένοντας να συζητηθούν όλες οι πτυχές του εγκλήματος, όπως για παράδειγμα αυτές που καταγγέλλουν οι συγγενείς των θυμάτων για απόκρυψη και παραποίηση στοιχείων που αφορούν στις συνθήκες κάτω από τις οποίες έγινε το έγκλημα.

Βεβαίως, είναι ανάξιες οποιουδήποτε σχολιασμού τοποθετήσεις στελεχών του ΣΥΡΙΖΑ -αλλά και το ΠΑΣΟΚ σήμερα σε αυτό κατέφυγε- ότι το ΚΚΕ αποτελεί δεκανίκι, σανίδα σωτηρίας της κυβερνητικής πλειοψηφίας της Νέας Δημοκρατίας. Ας κοιταχτούν όλοι αυτοί που το εκτοξεύουν καλύτερα στον καθρέφτη, για να δουν ποιοι είναι αυτοί που είναι σανίδα σωτηρίας και δεκανίκι της Νέας Δημοκρατίας! Συγκυβερνήσατε μαζί, ψηφίσατε μαζί όλα τα μνημόνια, ψηφίσατε το προηγούμενο διάστημα το ΠΑΣΟΚ το 70% των νόμων της κυβέρνησης της Νέας Δημοκρατίας και ο ΣΥΡΙΖΑ το 50% και τολμάτε να λέτε ότι το ΚΚΕ αποτελεί δεκανίκι και σανίδα σωτηρίας στην Κυβέρνηση της Νέας Δημοκρατίας;

Και βεβαίως, όλη αυτή η αναταραχή η οποία επικρατεί φαίνεται και από τη σημερινή αναδίπλωση που έκανε ο ΣΥΡΙΖΑ λέγοντας μέχρι εχθές ότι δεν θα ψηφίσει την πρόταση του ΚΚΕ και σήμερα κάνει και αυτός την ανάγκη φιλοτιμία να την ψηφίσει.

Όσο για την κυβερνητική πλειοψηφία -και τελειώνω με αυτό, κύριε Πρόεδρε, ευχαριστώ πολύ για την ανοχή- έκανε, βεβαίως και η Κυβέρνηση της Νέας Δημοκρατίας την ανάγκη φιλοτιμία, για να καλύψει απαράδεκτες τοποθετήσεις Υπουργών της, για να διασκεδάσει, δηλαδή, τις αρνητικές επιπτώσεις από τέτοιες τοποθετήσεις, παρά το γεγονός ότι, όπως δήλωσε και ο ίδιος ο Κυβερνητικός Εκπρόσωπος, διαφωνεί η Νέα Δημοκρατία και η Κυβέρνηση με το περιεχόμενο.

Κυρίες και κύριοι, δεν έχουμε καμμία αυταπάτη ότι με τον δοσμένο συσχετισμό δύναμης θα μπορέσει να υπάρξει μια ομαλή λειτουργία της εξεταστικής επιτροπής και μία διερεύνηση σε βάθος. Όμως, εμείς δεν θα τους διευκολύνουμε και θα κάνουμε ό,τι περνάει από το χέρι μας για να συμβεί ακριβώς το αντίθετο.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα οκτώ μαθήτριες και μαθητές και δύο συνοδοί εκπαιδευτικοί από το Αμερικάνικο Δημοτικό Σχολείο «PIERCE».

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον κ. Δημήτριο Μαρκόπουλο από τη Νέα Δημοκρατία.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, αγαπητοί συνάδελφοι, σήμερα βρισκόμαστε εδώ από καθήκον. Σήμερα η Βουλή έχει ένα χρέος, χρέος τιμής και χρέος αλήθειας. Όλοι εδώ -μη γελιόμαστε!- συγκλονισμένοι πληροφορηθήκαμε στις 28 Φεβρουαρίου αργά το βράδυ αυτό το συγκλονιστικό ατύχημα, μια μεγάλη καταστροφή, της οποίας το μέγεθος πραγματικά μας συγκλόνισε. Παγώσαμε και μόνο στο άκουσμα αυτής της μεγάλης καταστροφής. Και όλοι εδώ, επειδή κανένας δεν έχει το προνόμιο της ευαισθησίας, παγώσαμε, συγκλονιστήκαμε, γιατί ξέρουμε τι σημαίνει να χάσεις τον αδελφό, τον γιο, τον πατέρα ή τη μητέρα σου. Ήταν κάτι το συγκλονιστικό. Το καθήκον μας, λοιπόν, εδώ να φωτίσουμε τις πτυχές αυτής της υπόθεσης σε βάθος θα το επιτελέσουμε.

Η Νέα Δημοκρατία ως κόμμα ευθύνης, ως μία παράταξη δημοκρατική, η οποία δεν έχει τίποτα να κρύψει, θα κάνει το καθήκον της. Οφείλουμε να μιλήσουμε για τον ελληνικό σιδηρόδρομο. Μην κρυβόμαστε και μην κάνουμε διαρκώς σε αυτή την Αίθουσα ότι πέφτουμε από τα σύννεφα. Ο σιδηρόδρομος -και γενικά οι μεταφορές- για σειρά ετών αποτελεί τον μεγάλο ασθενή, έναν ασθενή διαχρονικό, έναν ασθενή δεκαετιών με παθογένειες οι οποίες στο σύνολό τους συμπυκνώνουν -θα λέγαμε- τις παθογένειες ολόκληρου του ελληνικού κράτους. Ο φωτισμός της αλήθειας, για να αποτελέσει ουσιαστικό φόρο τιμής στους πενήντα επτά νεκρούς και τις οικογένειές τους, οφείλει να είναι απόλυτος, οφείλει να μη γίνει σε καμμία περίπτωση με όρους συγκυρίας, με όρους μικροκομματικού συμφέροντος.

Ο εντυπωσιασμός σε μια τόσο θεμελιώδη, σε μια τόσο μεγάλη υπόθεση που συντάραξε το πανελλήνιο, δεν μπορεί να γίνει με όρους απλού εντυπωσιασμού. Οφείλουμε να ξεφύγουμε από τον φθηνό λαϊκισμό. Ο σεβασμός, λοιπόν, στη μνήμη συνεπάγεται και σεβασμό στην αλήθεια. Πρέπει να κινηθούμε με το βλέμμα μεν στο χθες, αλλά και να δούμε τι μπορούμε να βελτιώσουμε για το αύριο, ως συντεταγμένη πολιτεία να αναγνωρίσουμε λάθη και καθυστερήσεις.

Ακούσαμε από την Αντιπολίτευση και κυρίως από τον ΣΥΡΙΖΑ και το ΠΑΣΟΚ, πως επιδιδόμαστε σε τακτικισμό. Στην πρόσφατη μάλιστα Διάσκεψη των Προέδρων ακούστηκαν απαράδεκτες απόψεις περί συμπόρευσή μας με το ΚΚΕ.

**ΠΑΝΑΓΙΩΤΗΣ ΔΟΥΔΩΝΗΣ:** Απαράδεκτες γιατί;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Δουδωνή, παρακαλώ.

Είδαμε, εξάλλου, την κοινή στάση με τον ΣΥΡΙΖΑ. Την είδαμε και την είδε και ο ελληνικός λαός. Είδαμε και τις συνεννοήσεις σας με τον νέο Πρόεδρο του ΣΥΡΙΖΑ, τον κ. Κασσελάκη, προκειμένου να έρθετε σε μια κοινή γραμμή. Επομένως, τους «τακτικισμούς» τους επιστρέφουμε.

Αν, κυρίες και κύριοι του ΣΥΡΙΖΑ, αναζητάτε δεκανίκια, όπως ακούσαμε να λέτε για το ΚΚΕ, να ψάξετε να τα βρείτε σε εσάς. Ο Αρχηγός σας, ο νέος σας Αρχηγός έκανε συναντήσεις με τον Πρόεδρο του ΠΑΣΟΚ, τον κ. Ανδρουλάκη. Δεν ξέρω μήπως ενδεχομένως πήγε να πάρει και γραμμή. Εμείς, πάντως, «πατερούληδες» στο κόμμα μας δεν είμαστε ούτε αναζητούμε ρόλο «πατερούλη» για κανέναν. «Πολιτικούς μπαμπάδες», έλλειψη σχεδίου στρατηγικής και πολιτικής, εμείς δεν χρειαζόμαστε.

Με το ΚΚΕ έχουμε σαφείς πολιτικές διαφορές. Δεν γνωριζόμαστε πρώτη φορά σε αυτή την Αίθουσα. Οι διαφορές μας είναι σαφείς. Το δε σκεπτικό της πρότασης σύστασης εξεταστικής των πραγμάτων επιτροπής είναι ένα σκεπτικό με το οποίο εμείς, ως προς το λεκτικό του και ως προς το σκεπτικό του, έχουμε συγκεκριμένες ενστάσεις. Η ίδια η πρόταση δεν είναι δική μας. Παρά ταύτα, θα την υπερψηφίσουμε ως προς το αιτητικό της σκέλος και θα την ψηφίσουμε γιατί βαθιά πιστεύουμε ότι τακτικισμός δεν είναι η εξεταστική των πραγμάτων επιτροπή. Τακτικισμός είναι η προανακριτική επιτροπή την οποία φέρνετε εσείς. Κι αυτό διότι αντί να ψάξουμε καταστάσεις, αντί να ψάξουμε συνθήκες, αντί να διερευνήσουμε πράγματα και δομές και όρους λειτουργίας των σιδηροδρόμων, κάποιοι για μικροκομματικό όφελος επιδιώκετε να πάμε στα πρόσωπα. Να πάμε, δηλαδή, σε ποια λογική; Να πάμε στην αρένα, να ρίξουμε πρόσωπα. Όχι να συζητήσουμε για το πώς θα αποφύγουμε στο μέλλον μια αντίστοιχη καταστροφή, έναν αντίστοιχο μεγάλο πόνο σε οικογένειες. Όχι. Να πάμε με τον λαϊκισμό. Να στριμώξουμε μικροκομματικά τον αντίπαλο. Δεν σκέφτεστε τίποτε άλλο. Αυτή είναι η πρόθεσή σας.

Να μας απαντήσετε, λοιπόν, ξεκάθαρα. Θέλετε να ξανασυμβούν τα Τέμπη; Οφείλουμε να κάνουμε αναγκαίες αλλαγές; Οφείλουμε να πατάξουμε το δυσκίνητο και δυσλειτουργικό κράτος που διαχρονικά υπάρχει; Θέλετε να μην ξαναθρηνήσουμε; Να δούμε την ουσία και όχι τη βιτρίνα αυτής της υπόθεσης. Αυτός θα είναι ο ουσιαστικός σεβασμός στη μνήμη των ανθρώπων που χάθηκαν. Αυτός θα είναι ο σεβασμός στις οικογένειες που ζητάνε να πάει αυτός ο τόπος διαφορετικά και να μη θρηνήσουμε ξανά θύματα.

Ασέβεια είναι η πολιτική εκμετάλλευση του πόνου, του πόνου αυτών των ανθρώπων οι οποίοι έχασαν τα πρόσωπα τα συγγενικά τους, η εργαλειοποίηση του αισθήματος. Θα μιλήσουμε, λοιπόν, για το συστημικό και δομικό πρόβλημα των μεταφορών στη χώρα για να γίνουμε καλύτεροι ή θα κάνουμε πολιτικό καφενείο; Η ερώτηση είναι προς εσάς και περιμένουμε να σας ακούσουμε στη συνέχεια. Θα γίνουν τα Τέμπη η τραγική μεν -προφανώς τραγική- ουσιαστική, όμως, αφετηρία των μεγάλων αλλαγών που χρειαζόμαστε ως χώρα στις μεταφορές ή θα πάμε πάλι σε μία επιφανειακή συζήτηση και σε ποινικοποίηση της πολιτικής ζωής;

Δεν θα επιτρέψουμε, λοιπόν, τη συγκάλυψη των πραγματικών αιτιών αυτής της τραγωδίας. Και οι πραγματικές αιτίες βρίσκονται στις δομές αυτού του κράτους, στον απαρχαιωμένο τρόπο λειτουργίας του κράτους μας, στη διαχρονική ανημπόρια.

Κυρίες και κύριοι, οφείλουμε να φωτίσουμε, όχι να λιθοβολίσουμε. Είναι διαφορετική η πολιτική και εντελώς διαφορετική η ποινική ευθύνη των πραγμάτων. Ο ίδιος ο Πρωθυπουργός από την πρώτη στιγμή ανέλαβε πρωτοβουλίες. Ο ίδιος ο τότε Υπουργός Μεταφορών και Υποδομών, ο Κώστας Καραμανλής, σε μια κίνηση πρωτόγνωρη -και δεν την έχουμε συνηθίσει και να τα λέμε αυτά μέσα σε αυτόν τον χώρο- ανέλαβε την πολιτική ευθύνη. Πόσα παραδείγματα παραιτήσεων έχουμε Ελλήνων Υπουργών, Ελλήνων πολιτικών από την καρέκλα της εξουσίας όπου είπαν αναλαμβάνω την πολιτική ευθύνη; Να μη σας θυμίσω από το παρελθόν σας είτε ως ΣΥΡΙΖΑ κυβερνητικά είτε ως ΠΑΣΟΚ πόσα και πόσα χρόνια, πόσοι μπροστά σε αυτή την ευθύνη δεν επέλεξαν τον τίμιο δρόμο της παραίτησης και επέλεξαν τη ζεστασιά της καρέκλας τους.

Είναι πολιτική, λοιπόν, η συζήτηση. Να δούμε τι γίνεται και για ποιον λόγο έγιναν. Να ξεκινήσει άμεσα η διερεύνηση από το 1997 έως σήμερα. Δεν καταλαβαίνω το ΠΑΣΟΚ γιατί δεν θέλει να συζητήσουμε για το 1997, το 2000, το 2003, το 2004. Δεν σας καταλαβαίνω. Τι αλά καρτ προσέγγιση είναι αυτή; Αλά καρτ θα συζητήσουμε για τους σιδηροδρόμους; Δηλαδή, στα χρόνια του ΠΑΣΟΚ όλα ήταν καλά καμωμένα. Οι σιδηρόδρομοι ήταν τέλειοι. Δεν υπήρχαν προβλήματα. Για να μην πάμε και στη συζήτηση για τα χρόνια διακυβέρνησης του ΣΥΡΙΖΑ και των Ανεξάρτητων Ελλήνων.

Δεν σας αφορά, δεν σας ενδιαφέρει η αποκάλυψη των δομικών προβλημάτων στις μεταφορές. Όλα κινούνται γύρω από το πολιτικό τάιμινγκ. Γιατί όταν ήρθε η δικογραφία στις 19 Ιουλίου, αν δεν κάνω λάθος, το ΠΑΣΟΚ δεν προχώρησε σε πρωτοβουλίες; Δεν σας ενδιαφέρει αυτό. Ξέρετε τι σας ενδιαφέρει; Σας ενδιαφέρει το πολιτικό τάιμινγκ, να περάσετε δεύτεροι, επιτέλους μετά από τόσα χρόνια, στις δημοσκοπήσεις. Αυτό σας ενδιαφέρει. Η δημιουργία εντυπώσεων. Δεν θέλετε να συζητήσουμε τα βασικά, το πώς θα αλλάξουμε. Πώς θα στριμώξετε.

Γι’ αυτό λέμε ότι είναι βαριά η ευθύνη της σημερινής ημέρας που αναλαμβάνουμε όλοι. Κοιτάτε τον φθηνό εντυπωσιασμό. Δεν πρέπει -και σας καλώ ως άνθρωπος, ευαίσθητα- να λαϊκίσετε πάνω στον ανθρώπινο πόνο. Θέλετε να κοντύνετε στα μέτρα σας μια σημαντική υπόθεση και να μη μιλήσουμε για τα κρίσιμα, για τις διαχρονικές ευθύνες που έφεραν τους σιδηροδρόμους σε αυτή την κατάσταση. Δεν θα σας ακολουθήσουμε. Δεν ξέρω, ίσως να θέλετε να γίνετε χαλίφηδες στη θέση του χαλίφη ΣΥΡΙΖΑ, του κ. Κασσελάκη. Αυτά είναι δικά σας θέματα. Αυτά είναι δικά σας.

Η Κυβέρνηση της Νέας Δημοκρατίας παρέλαβε έναν μεγάλο ασθενή δεκαετιών. Η προσπάθεια που εξελίχθηκε, παρά το τραγικό δυστύχημα, υπήρξε μεγάλη. Μιλάτε για την περίφημη σύμβαση 717 του 2014. Ποιοι; Εσείς του ΣΥΡΙΖΑ που μας παραδώσαμε ρημαδιό! Επί δύο χρόνια από το 2017 έως το 2019 δεν πράξατε τίποτα! Τίποτα! Λέτε ότι εσείς τα κάνατε καλά. Τι τα κάνατε καλά; Πήρατε μια σύμβαση την οποία την καταστήσατε ανενεργή, επί δύο χρόνια παραδώσατε, λειτουργικά όχι χρηματοδοτικά, το 18% του έργου τη στιγμή που η κυβέρνηση της Νέας Δημοκρατίας έφτασε στο 70%.

Θα τα πούμε όλα εδώ. Στην εξεταστική επιτροπή θα τα φωτίσουμε όλα. Δεν φοβόμαστε την αλήθεια. Παραλάβαμε ένα έργο βαλτωμένο με δική σας ευθύνη. Προχωρήσαμε σημαντικά. Αντικείμενο της σύμβασης ήταν η σηματοδότηση πενήντα δύο σταθμών και η ανάταξη τριών κέντρων τηλεδιοίκησης και αφ’ ετέρου οι λοιπές εργασίες σε ό,τι αφορά στις εργασίες υποδομής, τεχνικών έργων και τηλεπικοινωνιών. Έγινε δουλειά μεγάλη.

Οι Βουλευτές του ΣΥΡΙΖΑ που αναφέρονται λανθασμένα -για να μην πω ψευδώς, ας πω λανθασμένα- σε ποσοστό εκτέλεσης 68%, προφανώς εννοούν την κάλυψη των χρηματοδοτικών αναγκών του έργου. Κι αυτό είναι διαχρονικά ένα από τα βασικά προβλήματα των συμβάσεων, ειδικά των σιδηροδρόμων, στη χώρα μας, ο κατακερματισμός και το σπάσιμο των εργολαβιών.

Αξίζει να σημειωθεί, για να περάσω και στο ΠΑΣΟΚ, ότι από το 1985 έως το 2001 ο «ΟΣΕ-ΕΡΓΟΣΕ» είχε υπογράψει -ακούστε το νούμερο- δεκαπέντε διαφορετικές συμβάσεις συνολικού προϋπολογισμού 250 εκατομμυρίων ευρώ για έργα σηματοδότησης, των οποίων ποια ήταν η τύχη; Ποτέ δεν λειτούργησαν και μας εγκαλείτε εσείς! Και θέλετε να μη συζητήσουμε για τα δικά σας πεπραγμένα. Ε, όχι! Θα συζητήσουμε και για του ΣΥΡΙΖΑ και για τα δικά σας πεπραγμένα.

Γιατί κανένας σε αυτή την Αίθουσα δεν μπορεί να κουνάει το δάχτυλο για τη λειτουργία των σιδηροδρόμων, για τη λειτουργία των μεταφορών. Κανένας δεν βρίσκεται σε θέση απολογούμενου. Στις οικογένειες αυτές που μας κοιτάνε, πρέπει να δώσουμε απαντήσεις όλοι μας ως πολιτικό σύστημα. Δεν υπάρχουν τιμητές σε αυτή την Αίθουσα. Υπάρχουν άνθρωποι και πολιτικοί φορείς που θα πρέπει να μιλήσουν εις όλον. Και όποιος αναμάρτητος, πρώτος το λίθο βαλέτω, γιατί δεν βλέπω αναμάρτητους σε αυτή την Αίθουσα. Θα ειπωθούν, λοιπόν, όλα στην εξεταστική. Δεν μπορούν, όπως είπα, να γίνουν τιμητές εκείνοι που αμέλησαν, εκείνοι που εγκατέλειψαν, εκείνοι που ολιγώρησαν. Θα τα πούμε όλα.

Σύμφωνα με την ετήσια έκθεση του Οργανισμού Σιδηροδρόμων της Ευρωπαϊκής Ένωσης που δημοσιεύθηκε τον περασμένο Μάρτιο, πριν από λίγους μήνες, κατά τη διάρκεια του 2021 εντός των ορίων της Ευρωπαϊκής Ένωσης σημειώθηκαν χίλια τριακόσια ογδόντα εννέα σιδηροδρομικά ατυχήματα με εξακόσιους τριάντα έξι νεκρούς και πεντακόσιους δεκατρείς τραυματίες. Από αυτά τα ατυχήματα, τα ενενήντα επτά σε όλη την Ευρωπαϊκή Ένωση αφορούσαν σε συγκρούσεις τρένων. Θα τα φωτίσουμε όλα.

Και μην επιδιώκετε να δημιουργήσετε μια εικόνα ελληνικής εξαίρεσης για προβλήματα τα οποία έχουν πανευρωπαϊκό χαρακτήρα. Μας έχετε πει για ακρίβεια Νέας Δημοκρατίας, για COVID Νέας Δημοκρατίας. Στο τέλος θα πείτε ότι μόνο στην Ελλάδα υπάρχουν αυτά τα κρούσματα. Ουδέν, λοιπόν, κρυπτόν από τη Βουλή.

Αγαπητοί συνάδελφοι και κλείνοντας -και το λέω με συγκίνηση ως γονέας- σήμερα, εντελώς συμπτωματικά, βρίσκεται εδώ το σχολείο της μικρής μου κόρης, της Βασιλικής. Και σας μιλάω αυτή τη στιγμή ως πατέρας, γιατί κάποιοι πατεράδες έχασαν τα παιδιά τους στα Τέμπη. Σας μιλάω βουρκώνοντας. Το καθήκον μας είναι για αυτά τα παιδιά. Το καθήκον μας είναι να συζητήσουμε για το πως δεν θα ξανασυμβούν Τέμπη. Το καθήκον μας δεν είναι να φτιάξουμε μια κρεατομηχανή και κάτω από το χαλί με δυο τρία πρόσωπα να κρύψουμε τις συνολικές ευθύνες, τις διαχρονικές ευθύνες τόσων ετών αδράνειας. Σε αυτά τα παιδιά θα απολογηθούμε. Σε αυτά τα παιδιά θα δώσουμε λόγο.

Γι’ αυτόν τον λόγο λοιπόν θα πρέπει να δούμε την εξεταστική των πραγμάτων επιτροπή και να μη δημιουργήσουμε όρους μικροκομματικού συμφέροντος κατά όπως μας βολεύει είτε επειδή θέλουμε να γίνουμε Χαλίφης στη θέση του Χαλίφη και να γίνουμε δεύτερο κόμμα στις δημοσκοπήσεις είτε επειδή έχουμε νέο Αρχηγό και θέλουμε να συγκρατηθούμε στη δεύτερη θέση μήπως σώσουμε οτιδήποτε αν σώζεται. Μια Ελλάδα καλύτερη, που θα διορθώσει τα λάθη της, θα αποτελέσει τον ελάχιστο φόρο τιμής σε όσους τόσο άδικα, για τα διαχρονικά προβλήματα των σιδηροδρόμων, έχασαν τη ζωή τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Κυρίες και κύριοι συνάδελφοι γίνεται γνωστό το Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατέσσερις μαθήτριες και μαθητές και δύο συνοδοί εκπαιδευτικοί από το 4ο δημοτικό σχολείο Αγίου Δημητρίου.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα οκτώ μαθήτριες και μαθητές και τρεις συνοδοί εκπαιδευτικοί από το αμερικανικό δημοτικό σχολείο «PYRS» (δεύτερο τμήμα).

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στην κ. Θεοδώρα Τζάκρη από τον ΣΥΡΙΖΑ - Προοδευτική Συμμαχία.

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, εισαγωγικά και πριν τοποθετηθούμε επί της αίτησης εξεταστικής επιτροπής του ΚΚΕ, πρέπει να τοποθετήσουμε το ζήτημα του ελληνικού σιδηροδρόμου σε ένα πλαίσιο γενικών πολιτικών που καθόρισαν την πορεία του.

Ο ελληνικός σιδηρόδρομος δεν μπόρεσε να εκσυγχρονιστεί και να καταστεί εφάμιλλος των ευρωπαϊκών λόγω της εγγενούς του αντιπαλότητας με άλλα συστήματα μεταφοράς και άλλα συμφέροντα. Ειδικότερα, τα κατασκευαστικά συμφέροντα στους αυτοκινητόδρομους, τα συμφέροντα των υπεραστικών μεταφορών, τα συμφέροντα των οδικών εμπορικών μεταφορών και τα συμφέροντα των αεροπορικών μεταφορών αλλά και τα συμφέροντα στον χώρο της εμπορίας καυσίμων είχαν ως αποτέλεσμα το επίπεδο που βρίσκεται το ελληνικό σιδηροδρομικό δίκτυο σήμερα να απέχει ιδιαίτερα από το αντίστοιχο ευρωπαϊκό. Ένα αναπτυγμένο και επαρκές σιδηροδρομικό δίκτυο συνιστά και ένα πρότυπο ανάπτυξης της χώρας με σεβασμό στο περιβάλλον και στους πολίτες.

Αντί αυτού του προτύπου στη χώρα μας, έχουν προκριθεί -κατά το παρελθόν- οι ανταγωνιστικές προς τις σιδηροδρομικές μεταφορές οδικές και αεροπορικές μετακινήσεις.

Με την κατάσταση αυτή, όμως, η χώρα χάνει σταδιακά τη στρατηγική δυνατότητα να μετατραπεί σε διαμετακομιστικό κέντρο μεταξύ ανατολής και δύσης, αλλάζοντας στάτους και δημιουργώντας πολλές επενδύσεις στον κλάδο της διαμεταφοράς. Συνεπώς, το έγκλημα των Τεμπών συντελέστηκε πολιτικά από το μοντέλο μεταφορών και το αόρατο χέρι των συμφερόντων που επικρατούν της πολιτικής. Τα Τέμπη δεν αποτελούν μια τοπική ανωμαλία του συστήματος, αλλά την κορυφή ενός μεγάλου παγόβουνου πάνω στο οποίο θα τσακίζεται διαρκώς η χώρα, εάν δεν κάνει όλες εκείνες τις δομικές πολιτικές αλλαγές, κοινώς αν, πραγματικά, δε γυρίσει σελίδα στην ιστορία της. Αυτά ως εισαγωγή.

Κυρίες και κύριοι Βουλευτές, η αίτηση του Κομμουνιστικού Κόμματος Ελλάδας περί μιας γενικόλογης εξεταστικής στηρίζεται σε μια γενική και πάγια αντίθεσή του προς την Ευρωπαϊκή Ένωση και αντιστρατεύεται ευθέως την ένταξη της χώρας μας σε αυτήν. Το ΚΚΕ υποστηρίζει, αρχίζοντας την αναδρομή του από το 1997, ότι η χώρα δεν έπρεπε να υιοθετεί και να ενσωματώνει στο Εθνικό Δίκαιο τις οδηγίες της Ευρωπαϊκής Ένωσης. Αυτό, όμως, θα μπορούσε να συμβαίνει μόνο εάν η χώρα δεν ήταν στην Ευρωπαϊκή Ένωση. Με άλλα λόγια το σκεπτικό της πρότασης του ΚΚΕ είναι ότι το έγκλημα των Τεμπών συνέβη, ακριβώς, επειδή η χώρα μας ακολουθούσε την οδηγία της Ευρωπαϊκής Ένωσης περί διαχωρισμού της υποδομής από τη λειτουργία στον σιδηρόδρομο, ενώ αν η χώρα είχε μείνει έξω από την Ευρωπαϊκή Ένωση -συμπεραίνεται από τα λεγόμενά του- ότι τίποτα δεν θα συνέβαινε.

Βεβαίως, η χώρα είναι στην Ευρωπαϊκή Ένωση από τη δεκαετία του ’80 και σύμφωνα με τις υποθέσεις που έκανε το ΚΚΕ, έπρεπε να έχουμε διαρκώς τέτοια δυστυχήματα. Το ερώτημα που σκοπίμως δεν κάνει το ΚΚΕ είναι γιατί όλα αυτά τα χρόνια δεν είχαμε τέτοιο έγκλημα και τέτοια τραγωδία στον σιδηρόδρομο και το είχαμε επί διακυβέρνησης της Νέας Δημοκρατίας, Κυριάκου Μητσοτάκη, με Υπουργό τον Κώστα του Αχιλλέα Καραμανλή.

Φαίνεται, λοιπόν, ότι διαφεύγει από το ΚΚΕ ότι την τελευταία τετραετία η απαξίωση από την κυβέρνηση της Νέας Δημοκρατίας υπεράνω συμφερόντων ήταν τέτοια που ο σιδηρόδρομος υποβαθμίστηκε και στερήθηκε και τα τελευταία έμπειρα στελέχη του.

Αντίθετα, όταν ανέλαβε ο ΣΥΡΙΖΑ το 2015 παρέλαβε από την κυβέρνηση Σαμαρά μονή γραμμή και μη ηλεκτροδοτούμενη. Εντός του 2015-2019 η γραμμή ολοκληρώνεται και γίνεται διπλή και ηλεκτροκινούμενη με νέες χαράξεις, μεγάλες σιδηροδρομικές γέφυρες. Τα εγκαίνια έγιναν τον Φλεβάρη του 2019 και το γεγονός αυτό από μόνο του αύξησε σημαντικά και το επίπεδο ασφαλείας. Ολοκληρώνεται το σύστημα GSM-R, που επιτρέπει διαρκή επικοινωνία ανάμεσα σε μηχανοδηγούς, σταθμάρχες και ομαδικές κλήσεις. Η Νέα Δημοκρατία δεν το έθεσε ποτέ σε λειτουργία επί τέσσερα έτη. Παραδίδεται σχεδόν κατά 70%, κύριε Μαρκόπουλε, -και καταθέτω το σχετικό έγγραφο της «ΕΡΓΟΣΕ» και είναι το πρώτο που καταθέτω και θα τα πούμε όλα σε συνέχεια- το έργο της σύμβασης 717, που αφορά στην σηματοδότηση και στην τηλεδιοίκηση και απέμεινε μόνο ένα 30% στην κυβέρνηση της Νέας Δημοκρατίας για να το υλοποιήσετε.

(Στο σημείο αυτό η Βουλευτής κ. Θεοδώρα Τζάκρη, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ερχόμαστε πάλι στο ερώτημα που τόσο επιδεικτικά αγνοείται από το ΚΚΕ. Γιατί δεν συνέβαιναν τέτοια δυστυχήματα προηγουμένως; Μήπως γιατί ο ΣΥΡΙΖΑ τον Ιούλιο του 2019 παρέδωσε σε λειτουργία τα ακόλουθα συστήματα ασφαλείας;

Κυρίες και κύριοι συνάδελφοι, τον Ιούλιο του 2019 λειτουργεί στην Αθήνα κεντρικό δευτεροβάθμιο σύστημα ελέγχου που έχει πλήρη εικόνα για όλα τα τρένα που κινούνται σε όλο το δίκτυο. Στο δευτεροβάθμιο αυτό κέντρο ελέγχου ΟΣΕ και ΤΡΑΙΝΟΣΕ από κοινού παρακολουθούσαν την κίνηση των τρένων σε όλο το δίκτυο και μπορούσαν να διορθώσουν κάθε λανθασμένη επιλογή.

Δεύτερον λειτουργεί επίσης τοπικό σύστημα τηλεδιοίκησης στη Λάρισα με εποπτεία πέντε, έξι σταθμών από τις δύο πλευρές. Συνολικά επιτηρούσε εκατόν εβδομήντα χιλιόμετρα από το Δομοκό μέχρι και το Πλατύ της Ημαθίας, στελεχωμένο διαρκώς με σταθμάρχες τηλεδιοίκησης σε διακριτό κτήριο και από τους άλλους σταθμάρχες. Άρα διαρκώς είκοσι τέσσερις ώρες το εικοσιτετράωρο, επτά ώρες την εβδομάδα υπήρχαν κατ’ ελάχιστον δύο σταθμάρχες σταθμού και δύο σταθμάρχες τηλεδιοίκησης.

Τρίτον, αρχή των δύο σταθμαρχών, σε όλες τις βάρδιες, είκοσι τέσσερις ώρες το εικοσιτετράωρο, επτά ώρες την ημέρα υπηρετούν δύο σταθμάρχες. Αν λάβουμε υπ’ όψιν τους σταθμάρχες τηλεδιοίκησης, είναι απολύτως βέβαιο και φαίνεται από τα βαρδιόχαρτα, η ταυτόχρονη ύπαρξη των δύο σταθμαρχών στο σταθμό. Συνεπώς τα πράγματα δεν ήταν αφημένα στην τύχη τους.

Τέταρτον, επιπλέον είναι έτοιμο το δίκτυο επικοινωνίας GSM-R που είχε παραδοθεί από το 2018 με εκπαιδευμένο το προσωπικό και είχε απομείνει μόνο η πιστοποίηση του.

Τι έγινε όμως τώρα επί τετραετίας της Νέας Δημοκρατίας; Το κεντρικό σύστημα στην Αθήνα έχει διαλυθεί και δεν δουλεύει πλέον. Ουδείς φρόντισε από τον ΟΣΕ να έχει εικόνα από τα δρομολόγια της ΤΡΑΙΝΟΣΕ. Κατά δήλωση της ΤΡΑΙΝΟΣΕ, την εποχή του 5G και της ψηφιακής επανάστασης, ο ΟΣΕ γυρίζει πίσω στο χειρόγραφο σύστημα για να επιβεβαιώσει τα δρομολόγια, για ευνόητους λόγους αντιλαμβάνομαι.

Δεύτερον, το πραγματικό τοπικό σύστημα τηλεδιοίκησης στη Λάρισα μετά από μια πυρκαγιά το καλοκαίρι του 2019, δεν επιδιορθώθηκε ποτέ επί τέσσερα χρόνια, οπότε διαλύθηκε λόγω εγκληματικής αδιαφορίας. Επρόκειτο, κυρίες και κύριοι συνάδελφοι, για μερικά καλώδια και μερικά μηχανήματα εύκολα επισκευάσιμα. Μεγάλη συζήτηση έγινε από τη Νέα Δημοκρατία, η οποία προσπαθεί να προκαλέσει σύγχυση με τους όρους σχετικά με την ύπαρξη δήθεν τοπικού συστήματος τηλεδιοίκησης. Το σύστημα στο οποίο αναφέρεται η Νέα Δημοκρατία αποτελεί κέντρο τοπικών χειρισμών. Αφορά την είσοδο-έξοδο από τους σταθμούς των τρένων για επτά με οκτώ χιλιόμετρα αθροιστικά και δεν αποτελεί σύστημα της διοίκησης.

Απόδειξη αυτού είναι το γεγονός ότι το σύστημα αυτό δεν έβλεπε τα τρένα ούτε όταν συγκρούστηκαν ούτε όταν κινούνταν προς μετωπική σύγκρουση. Αντιθέτως ένα πραγματικό τοπικό σύστημα τηλεδιοίκησης βλέπει αρκετά χιλιόμετρα πριν και μετά το σταθμό την υπάρχουσα κίνηση και προβαίνει σε σχετικές ενημερώσεις και ρυθμίσεις. Αυτό το σύστημα της τοπικής τηλεδιοίκησης, δηλαδή, που λειτουργούσε επί ΣΥΡΙΖΑ αν είχε απλώς αποκατασταθεί, δεν θα είχε συμβεί ποτέ το δυστύχημα και γι’ αυτόν τον λόγο μιλάμε για έγκλημα.

Τρίτον, η αρχή των δύο σταθμαρχών καταργήθηκε και αυτή λόγω μη πρόσληψης σταθμαρχών στη γενικότερη λογική απαξίωσης του σιδηροδρόμου. Άλλη μια διάλυση που προστίθεται στον απολογισμό του επιτελικού κράτους.

Τέταρτον, το σύστημα GSM-R που ήταν έτοιμο από το 2018 δεν τέθηκε σε λειτουργία. Με καθυστέρηση τριών χρόνων στάλθηκε για πιστοποίηση το 2021 και πήρε πιστοποίηση από τη ΡΑΣ τον Ιούλιο του 2022. Αμείλικτο ερώτημα: Γιατί το GSM-R που ήταν έτοιμο, δεν τέθηκε σε λειτουργία; Αν λειτουργούσε το σύστημα αυτό, που επαναλαμβάνω ήταν έτοιμο, όλοι οι σιδηροδρομικοί παράγοντες που λειτουργούσαν εκείνη τη στιγμή θα άκουγαν σε πραγματικό χρόνο τις συνομιλίες και θα προλάβαιναν τη σύγκρουση των τρένων.

Για ένα μόνο, κυρίες και κύριοι συνάδελφοι, από τα α, β, γ, αν λειτουργούσε όπως επί ΣΥΡΙΖΑ, το έγκλημα των Τεμπών δεν θα είχε συμβεί. Επίσης και μόνο το «δ» να λειτουργούσε, πάλι δεν θα είχε συμβεί το δυστύχημα. Δηλαδή η Νέα Δημοκρατία διέλυσε ουσιαστικά το τριπλό σύστημα ασφαλείας που λειτουργούσε επί ΣΥΡΙΖΑ.

Ο ΟΣΕ το 2023 λειτουργούσε με μόλις επτακόσιους εργαζόμενους, ενώ ο συγκεκριμένος οργανισμός του προβλέπει δύο χιλιάδες εκατό εργαζόμενους, δηλαδή χίλιους τετρακόσιους εργαζόμενους λιγότερους. Το 2019, επί ΣΥΡΙΖΑ ο ΟΣΕ είχε χίλιους διακόσιους εργαζόμενους. Άρα το 2019, είχε έναν αριθμό εργαζομένων που κάλυπταν τα ζητήματα βαρδιών ασφαλείας. Ενδεικτικά το 2019 στη Λάρισα υπηρετούσαν πάνω από είκοσι σταθμάρχες, ενώ το 2023 έμειναν μόλις δέκα.

Σημειώνουμε ότι την περίοδο της πανδημίας 2020, 2021 και 2022 είχε αρθεί ο περιορισμός στις προσλήψεις. Θα μπορούσε, λοιπόν, η κυβέρνηση Μητσοτάκη να προσλάβει στο σιδηρόδρομο τις κρίσιμες ειδικότητες, αυτές που είχαν να κάνουν με την ασφάλεια αφού γνώριζε ότι δεν υπάρχουν σε όλο το δίκτυο συστήματα ασφαλείας.

Έρχομαι τώρα στην επιλογή του σταθμάρχη με τη διάταξη του μοιραίου Υπουργού. Η προσπάθεια που έγινε αρχικά από τον ίδιο τον Πρωθυπουργό ήταν να αποδοθούν όλα στο ανθρώπινο λάθος ενός σταθμάρχη, λες και η ασφάλεια ενός ολόκληρου σιδηροδρομικού δικτύου εξαρτάται από έναν μόνον άνθρωπο. Πρόκειται όμως για ένα λάθος συνολικά του σιδηροδρόμου ως συστήματος που διοικείται από το Υπουργείο Μεταφορών, τον ΟΣΕ και την ΤΡΑΙΝΟΣΕ.

Ερώτημα πρώτο: Πώς επιλέχτηκε ένας άνθρωπος από υπάλληλος μεταφοράς αποσκευών με αντίστοιχη εμπειρία να γίνει σταθμάρχης; Ποια κριτήρια χρησιμοποίησε ο ΟΣΕ για μια τέτοια επιλογή; Γιατί δεν τηρήθηκε το όριο των σαράντα οκτώ ετών που έθετε η προκήρυξη του ίδιου του ΟΣΕ; Δηλαδή μπορεί κάποιος να είναι σε οποιαδήποτε ειδικότητα στον ΟΣΕ και να μετατάσσεται σε σταθμάρχη που αναλαμβάνει μόνος του ένα κρίσιμο πόστο με εκπαίδευση επτακοσίων ωρών και λίγες εβδομάδες πρακτική; Ποιος ευθύνεται γι’ αυτή την εγκληματική στάση αν όχι η κυβέρνηση, ο Πρωθυπουργός και ο Υπουργός;

Ο σταθμάρχης υπήρξε ένα ακόμα ρουσφέτι, αφού με φωτογραφική υπουργική απόφαση καταργήθηκε το όριο ηλικίας των σαράντα οκτώ ετών για τις συγκεκριμένες μετατάξεις, για να μπορέσει ο συγκεκριμένος να πάρει αυτή τη θέση. Η φωτογραφική υπουργική απόφαση εκδόθηκε αφού ο σταθμάρχης είχε κάνει την αίτηση μετάταξης, που θα έπρεπε να έχει ήδη απορριφθεί. Ο Υπουργός πρέπει να πάρει διδακτορικό στο ρουσφέτι και στο πελατειακό κράτος.

Δεν φταίει, λοιπόν, η Ευρωπαϊκή Ένωση, αν η Κυβέρνηση Μητσοτάκη, λειτουργώντας πελατειακά, αποψίλωσε και εγκατάλειψε τους σιδηροδρόμους. Να σημειώσουμε ότι την περίοδο από το 2002 ως το 2008, τα χρέη του ΟΣΕ, κύριε Μαρκόπουλε, τριπλασιάζονται από 2,5 δισεκατομμύρια σε 7,5 δισεκατομμύρια και το 2010 φτάνουν τα 10 δισεκατομμύρια. Δηλαδή, επί Νέας Δημοκρατίας το χρέος του ΟΣΕ εκτοξεύτηκε στα 10,5 δισεκατομμύρια περίπου, γεγονός που οδήγησε στην ιδιωτικοποίηση της ΤΡΑΙΝΟΣΕ, υποχρέωση που βρισκόταν στο πρώτο και το δεύτερο μνημόνιο και υπογράφεται τελικά το 2017.

Σχετικά με την επίμαχη σύμβαση 717, που αφορά το Ευρωπαϊκό Σύστημα Ασφάλειας Τηλεδιοίκησης Σιδηροδρόμων το Σεπτέμβριο του 2018, κυρίες και κύριοι συνάδελφοι, με επίσημα έγγραφα της επίβλεψης του έργου από την ΕΡΓΟΣΕ, που κατέθεσα ήδη, το έργο έχει ολοκληρωθεί κατά 68%. Στο σημείο αυτό τονίζω ότι το έργο αυτό δεν αφορά μόνο τους σταθμούς αλλά όλο το σιδηροδρομικό δίκτυο. Οι σταθμοί είναι ένα μικρό μόνο τμήμα του έργου και του φυσικού αντικειμένου.

Η Νέα Δημοκρατία πάλι προσπαθεί να δημιουργήσει μια νέα συσκότιση, προσπαθώντας να ταυτίσει το έργο με παράδοση σταθμών, που αποτελούν ένα μικρό μόνο μέρος του φυσικού αντικειμένου, και μιλάει για πρόοδο μόνο στο 18%. Το γεγονός είναι, βέβαια, ότι η Νέα Δημοκρατία παραλαμβάνει ένα έργο του οποίου το φυσικό αντικείμενο, όπως ορίζεται στη σύμβαση, έχει υλοποιηθεί κατά 68% και η ίδια πρέπει να ολοκληρώσει το υπόλοιπο 30% περίπου.

Από τον Αύγουστο του 2018 έχει εγκριθεί από το Ελεγκτικό Συνέδριο συμπληρωματική σύμβαση για πρόσθετα 13 εκατομμύρια ευρώ. Τον Οκτώβριο του 2018, η ΕΔΕΛ διενεργεί έλεγχο στο έργο, όπου διαπιστώνει ότι η σύμβαση του 2014, που εν τω μεταξύ εκτελείται, έχει πολλά προβλήματα, είναι χωρίς υπογεγραμμένες μελέτες από τον έχοντα την εμπειρία δανειοπάροχο, για τις οποίες επιβάλλει να είναι υπογεγραμμένες μέχρι τη λήξη του έργου, και επιβάλλει πρόστιμο. Παράλληλα η ανάδοχος κοινοπραξία επιβάλλεται να καταθέσει χρονοδιαγράμματα παράδοσης υπογεγραμμένων μελετών οι οποίες μπορούν να παραδοθούν και με τη λήξη του έργου.

Τον Ιούλιο του 2019, με λίγα λόγια όλες οι μελέτες έχουν κατατεθεί υπογεγραμμένες από την δανειοπάροχο. Συνεπώς παραδίδεται τον Ιούλιο του 2019 το έργο της σύμβασης 717 υλοποιημένο κατά 68%. Είναι μια σύμβαση πλήρως καθαρή με όλες τις μελέτες υπογεγραμμένες, σύμφωνα με τις απαιτήσεις της ΕΔΕΛ και με την έγκριση του ελεγκτικού συνεδρίου. Η σύμβαση αυτή μετά την υπογραφή της που έπρεπε να γίνει από τη νέα διοίκηση της ΕΡΓΟΣΕ και έγινε τελικά το Νοέμβριο του 2019 και πήρε δεκατέσσερις μήνες που ενέκρινε το Ελεγκτικό Συνέδριο, θα έπρεπε να ολοκληρωθεί εντός του 2021. Η σύμβαση όμως αυτή, κυρίες και κύριοι συνάδελφοι, όχι μόνο δεν ολοκληρώθηκε αλλά δόθηκαν για καθυστερήσεις περίπου 2,7 εκατομμύρια ευρώ στους εργολάβους και ενώ ο ανάδοχος -και το τονίζω αυτό- είναι σε καθεστώς ειδικής εντολής από τον Μάιο του 2019, από την κυβέρνηση της Νέας Δημοκρατίας, από τον Υπουργό κ. Καραμανλή. Ενώ επί ΣΥΡΙΖΑ επισημαίνω ότι δεν είχε δοθεί ούτε 1 ευρώ στους αναδόχους.

Επιπλέον η Κυβέρνηση χαρίζει 700 εκατομμύρια για υποδομές στην ιταλική εταιρεία και η ιταλική εταιρεία αντιστοίχως δεν απαιτεί ασφάλεια. Ποιος είναι χαμένος, κυρίες και κύριοι συνάδελφοι; Ο ελληνικός λαός. Γιατί δεχόταν η εταιρεία με την ιταλική εμπειρία στους σιδηροδρόμους να λειτουργεί χωρίς τα προβλεπόμενα συστήματα ασφαλείας; Θα δεχόταν αντίστοιχα στην Ιταλία μια τέτοια λειτουργία όταν ο κρατικός διαχειριστής υποδομής δεν τηρούσε τα πρότυπα ασφαλείας; Μήπως γιατί μειώθηκαν οι υποχρεώσεις της για υποδομές κατά 90% και πήγαμε από 700 εκατομμύρια, που είχε υποχρέωση για υποδομές, στα μόλις 70 στη σύμβαση που τελικά υπογράφηκε από Υφυπουργό της Νέας Δημοκρατίας;

Όλο αυτό το διάστημα οι εργαζόμενοι στον σιδηρόδρομο προειδοποιούσαν, κυρίες και κύριοι συνάδελφοι, με συνεχείς εκκλήσεις για τα θέματα ασφαλείας και για την κάλυψη των κρίσιμων ειδικοτήτων, στέλνοντας εξώδικα και επιστολές. Ο Υπουργός δεν δέχτηκε να τους ακούσει ούτε μια φορά.

Συμπεράσματα, λοιπόν, για τα Τέμπη. Η μοναδική μετωπική σύγκρουση στην ιστορία του ελληνικού σιδηροδρόμου με πενήντα επτά νεκρούς έγινε επί Νέας Δημοκρατίας του Κυριάκου Μητσοτάκη και αυτό δεν ήταν καθόλου τυχαίο. Γιατί δεν γινόταν τόσα χρόνια ακόμη και με τη μόνη γραμμή; Γιατί μπορεί η γραμμή να ήταν μόνη αλλά λειτουργούσαν τα συστήματα ασφαλείας που διόρθωναν τα λάθη που σε ένα εκτεταμένο σύστημα συμβαίνουν. Οι λόγοι συνεπώς που οδήγησαν στο έγκλημα των Τεμπών δεν ήταν η ένταξη της χώρας μας στην Ευρωπαϊκή Ένωση, όπως υποστηρίζει το ΚΚΕ. Ήταν η πολιτική εγκατάλειψη του ΟΣΕ, του κρατικού διαχειριστή υποδομής και η δραματική αποστελέχωσή του, αφού έμεινε με μόλις επτακόσιους εργαζόμενους ως αποτέλεσμα της ιδεολογίας της Νέας Δημοκρατίας που απαξιώνει συστηματικά κάθε δημόσια υποδομή στην υγεία, στην παιδεία, στις υποδομές και σε τόσους άλλους τομείς, για να τις παραδώσει βορά στα ιδιωτικά συμφέροντα που εξυπηρετεί και εκφράζει και στους μεγαλόσχημους φίλους της.

Ήταν επίσης η διάλυση του τριπλού συστήματος ασφαλείας που λειτουργούσε επί ΣΥΡΙΖΑ, η πελατειακή λογική, τα ρουσφέτια του μοιραίου Υπουργού και η πολλαπλή ανικανότητα της Νέας Δημοκρατίας που διέλυσε το σύστημα ασφαλείας που βρήκε εν λειτουργία το σιδηρόδρομο, και βεβαίως η ανικανότητα ολοκλήρωσης της υπάρχουσας σύμβασης ασφαλείας τηλεδιοίκησης. Τέλος, επισημαίνεται ότι ήταν ιδιαίτερα προσβλητικός για τους νεκρούς των Τεμπών και ο χαρακτηρισμός από τον Πρωθυπουργό του εγκλήματος ως θυσίας.

Εν κατακλείδι για όλους τους παραπάνω πολιτικούς λόγους αλλά και διαχειριστικές αστοχίες της κυβέρνησης της Νέας Δημοκρατίας ο ΣΥΡΙΖΑ καταθέτει σήμερα πρόταση για σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης στη βάση του εγγράφου της ευρωπαϊκής εισαγγελικής αρχής, σύμφωνα με το οποίο παραπέμπεται προς εξέταση για τυχόν τέλεση κακουργηματικής απιστίας και παράβαση καθήκοντος ο Υπουργός Κωνσταντίνος Καραμανλής του Αχιλλέως, ενώ και παρά το γεγονός ότι από τη δικογραφία δεν προκύπτει τίποτα το συγκεκριμένο για υποτιθέμενη παράβαση καθήκοντος του Χρήστου Σπίρτζη εμείς λέμε όλα στο φως.

Επιπλέον, επειδή το πρόβλημα, όπως ήδη κατέδειξα, με τη σύμβαση 717/2014 ξεκινά από τις σκανδαλωδώς προβληματικές μελέτες που δημοπρατήθηκαν το 2013, ζητούμε τη διερεύνηση ποινικών ευθυνών και των Υπουργών της περιόδου εκείνης, επειδή οι ελλείψεις αυτών προσδιορίζουν και την προβληματική εκτέλεση της σύμβασης 717.

Επίσης δηλώνουμε ότι θα καταθέσουμε πρόταση για σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης για την ύπαρξη πιθανών ποινικών ευθυνών του τέως Υπουργού και των αρμοδίων Υπουργών Υποδομών και Μεταφορών για το έγκλημα των Τεμπών. Συνεπώς, σύμφωνα με τη λογική του όλα στο φως και της με κάθε τρόπο ανάδειξης της αλήθειας, ο ΣΥΡΙΖΑ δεν αντιτίθεται ούτε στην παρούσα πρόταση.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει η κ. Ευαγγελία Λιακούλη από το ΠΑΣΟΚ - Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, να θυμηθούμε κατ’ αρχάς για ποιον λόγο είμαστε σήμερα εδώ, εκτός από το να τσακωθούμε. Στις 28 Φεβρουαρίου του 2023, μόλις λίγους μήνες πριν -και σήμερα μου κάνει τρομερή εντύπωση ότι οι περισσότεροι δείχνουν σαν να το έχουν ξεχάσει- η ημέρα ήταν Τρίτη και η ώρα 23.22΄ γράφτηκε μία μεγάλη τραγωδία στη χώρα. Στα Τέμπη της Λάρισας, τον δικό μου τόπο, μία σφοδρή μετωπική σύγκρουση μιας επιβατικής αμαξοστοιχίας με μία εμπορική αμαξοστοιχία. Αυτό ήταν πρωτοφανές που έγινε, κυρίες και κύριοι συνάδελφοι, και αυτό πρέπει να το θυμηθούμε πρώτο, να το προτάξουμε ότι ήταν πρωτοφανές. Κόστισε, βεβαίως, τον θάνατο πενήντα επτά ανθρώπων με τραυματισμό τουλάχιστον ογδόντα πέντε, στην πλειοψηφία τους άνθρωποι νέοι αυτοί που χάθηκαν και φοιτητές.

Στον τόπο της τραγωδίας αμέσως μετά το δυστύχημα κάποιοι από εμάς ζήσαμε συγκλονιστικές εικόνες, άμορφες μάζες σιδερικών και ανθρώπων μαζί. Μια ανείπωτη τραγωδία που ο νους δεν χωράει και η ψυχή δεν αντέχει.

Σε μικρή απόσταση -οι περισσότεροι δεν ξέρω αν το ξέρετε- μετά την πρώτη τραγωδία απότοκος αυτής ήταν μια δεύτερη τραγωδία και εκτυλίχθηκε κι αυτή μπροστά μας. Στο Γενικό Νοσοκομείο της Λάρισας ανάμεσα στους συγγενείς των τραυματιών, των νεκρών, των αγνοουμένων, το βίωμα με τις διαδοχικές εναλλαγές από τον θρήνο στην ελπίδα, από βαρύ πένθος στην αναθάρρηση μήπως γίνει το θαύμα κάθε φορά που έμπαινε κάποιο νέο πρόσωπο στον χώρο αναμονής. Μας συγκλόνισε, μας καθήλωσε και μας σημάδεψε. Το δράμα των οικογενειών εκτυλίσσονταν μπροστά στα μάτια μας με τη μεταφορά των σορών και τα ερωτήματα που τους έθεταν αν το παιδί τους είχε τατουάζ, αν φορούσε σκούρα ή αν είχε σκουλαρίκι. Εκείνη η φωνή που δεν τη σβήνει από τα αυτιά μου ο καιρός, η φωνή μιας μητέρας που φώναζε με ελπίδα ότι, πράγματι, το παιδί της είχε τατουάζ.

Στον επόμενο τόνο η συγκλονισμένη χώρα πρώτα βγήκε στους δρόμους, κατέκλυσε τις πλατείες, δημιούργησε τις μεγαλύτερες πορείες τις τελευταίες δεκαετίες, σύμφωνα με την ίδια την Ελληνική Αστυνομία, που εκτιμά ότι ο κόσμος ήταν πάνω από δυόμισι εκατομμύρια σε ολόκληρη τη χώρα και συμμετείχε περίπου το 30% του πληθυσμού δύο και τρεις φορές σε διαδηλώσεις.

Το «στείλε μου όταν φτάσεις» έγινε κραυγή, σύνθημα αγώνα, γράφτηκε από παιδιά στους τοίχους, ζωγραφίστηκε πάνω σε μαύρα μπαλόνια, σκέπασε σα βοή θρήνου τη χώρα και αποτέλεσε τον τίτλο του συλλογικού τραύματος που οφείλουμε σήμερα από αυτή την Αίθουσα, σε αυτή την Ολομέλεια να μην ξεχάσουμε ποτέ.

Η διαμαρτυρία ήταν ταυτόχρονα διεκδίκηση απαντήσεων στα μεγάλα «γιατί». Απάντηση κατ’ αρχάς στο ακατανόητο πώς είναι δυνατόν να συγκρούονται τρένα μετωπικά στα μισά του δρόμου το έτος 2023, στον καιρό της ψηφιακής επανάστασης, της καινοτομίας και των νέων εργαλείων.

Οι αποκαλύψεις ήταν συγκλονιστικές για τα αίτια του δυστυχήματος. Το τμήμα όπου σημειώθηκε το δυστύχημα ήταν διπλής τροχιάς, όμως τα αυτόματα χειριστήρια είχαν καταστραφεί λόγω πυρκαγιάς το 2019. Η μεταγωγή εξακολουθούσε να ελέγχεται χειροκίνητα. «Είμαστε στο manual», όπως είπε ο πρόεδρος των μηχανοδηγών, δηλαδή στη μανιβέλα. Δεν λειτουργούσαν τα συστήματα σηματοδότησης και τηλεδιοίκησης, ήταν το πρώτο πόρισμα της δεύτερης μέρας. Η κυκλοφορία των τρένων γινόταν με ανθρώπινη παρέμβαση και μόνο.

Ο μοιραίος σταθμάρχης αποκαλύφθηκε ότι ήταν τοποθετημένος με αδιαφανή κριτήρια στη θέση του. Ένα από τα μεγαλύτερα ρουσφέτια σας, κύριε Υπουργέ της γαλάζιας κυβέρνησης, που φτάσατε μάλιστα σε σημείο αφού τον προσλάβατε να αλλάξετε και τα ηλικιακά κριτήρια με ΦΕΚ. Είναι πρωτοφανές.

Γνώριζε η Νέα Δημοκρατία στις 7 Φεβρουαρίου του 2023, μόλις είκοσι μία μέρες πριν την τραγωδία, ότι η συνδικαλιστική οργάνωση των εργαζομένων είχε εκδώσει ανακοίνωση και σας την απέστειλε. Ανέφερε το ενδεχόμενο δυστυχήματος σαν κακός προφήτης ως απόρροια των τραγικών παραλείψεων στο δίκτυο.

Γνώριζε η Νέα Δημοκρατία το Νοέμβριο του 2022 γιατί οι εργαζόμενοι είχαν στείλει εξώδικο στον Υπουργό Μεταφορών και Υποδομών, είχαν στείλει εξώδικο στον ΟΣΕ, στη Ρυθμιστική Αρχή Σιδηροδρόμων, στη «HELLENIC TRAIN», καταγγέλλοντας την κατάσταση και ζητώντας τη λήψη μέτρων. Γνώριζε η Νέα Δημοκρατία ότι ο σιδηρόδρομος ήταν σε καθεστώς πλήρους απαξίωσης, εξευτελισμού και διάλυσης.

Γνώριζε η Νέα Δημοκρατία ότι παραιτήθηκε ο πρόεδρος της ETCS προς την ΕΡΓΟΣΕ. Υπέβαλε την παραίτησή του λέγοντας ότι εδώ υπάρχει κίνδυνος-θάνατος. Γνώριζε η Νέα Δημοκρατία το έγγραφο της Εθνικής Αρχής Διαφάνειας, που το αποκάλυψε ο Χάρης Καστανίδης μέσα στην Επιτροπή Θεσμών και Διαφάνειας, και ο κύριος Υπουργός για τη σύμβαση 717/2014 είπε ότι «δεν έχω ιδέα για το έγγραφο αυτό».

Γνώριζε η Νέα Δημοκρατία ότι είχε υποβληθεί αίτημα και η ΡΑΣ τελικά επέβαλε στην «HELLENIC TRAIN» ύψους 300.000 ευρώ πρόστιμο. Όπως γνωρίζατε την παραπομπή της χώρας στο Δικαστήριο της Ευρωπαϊκής Ένωσης στις 15 Φεβρουαρίου παρακαλώ του 2023, μόλις μία εβδομάδα πριν το τραγικό δυστύχημα στα Τέμπη.

Γνωρίζατε επίσης το άρθρο του πρακτορείου «BLOOMBERG», που σημείωνε ότι το σιδηροδρομικό δίκτυο λειτουργεί με το υψηλότερο επίπεδο κινδύνου για τους επιβάτες. Όπως γνωρίζατε την έκθεση στις 23 Φεβρουαρίου του 2023 του Βρετανικού Γραφείο Οδικού Δικτύου και Σιδηροδρόμων, σύμφωνα με την οποία καταγράφουν μακράν τον υψηλότερο κίνδυνο για τους επιβάτες μεταξύ 2017 - 2021.

Και ενώ όλα αυτά τα γνωρίζατε, κύριε εισηγητά της Νέας Δημοκρατίας, που ήρθατε και κουνήσατε το δάχτυλο μέσα στην Ολομέλεια σε όλους εμάς, με περισσό θράσος τολμώ να πω, πώς διαχειριστήκατε όλα αυτά τα πράγματα και πώς αντιδράσατε ακόμη και μετά την τραγωδία;

Εστιάσατε κατ’ αρχάς στον ανθρώπινο παράγοντα, στο ανθρώπινο λάθος, στο ανθρώπινο χέρι, στην ανθρώπινη παρέμβαση. Το δώσατε σε dt το ρουσφέτι σας, τον γαλάζιο σταθμάρχη. Προσπαθήσατε μάλιστα τα πρώτα εικοσιτετράωρα να πείσετε τον ελληνικό λαό ότι υπήρχε τηλεδιοίκηση στη Λάρισα. Δυστυχώς όμως το ποτάμι της οργής ήταν τόσο μεγάλο που ακόμη και η λίστα Πέτσα δεν μπόρεσε να γίνει ανάχωμα και ήρθαν τα τηλεοπτικά συνεργεία και είδαν ότι δεν υπήρχε καμμία τηλεδιοίκηση, δεν υπήρχε τέτοια κονσόλα εκεί.

Ο Πρωθυπουργός της χώρας τι δήλωσε την επόμενη μέρα; «Φταίμε όλοι» είπε, κύριοι του ΚΚΕ, όπως λέτε εσείς σήμερα με την πρόταση ακριβώς που καταθέτετε. Μη σας ενοχλεί που επαναλαμβάνουμε αυτό που είπε ο κ. Μητσοτάκης. Το ίδιο λέτε και εσείς σήμερα, το ίδιο λέτε κι εσείς. Δεν εξηγείτε γιατί δεν αναφέρεστε καθόλου στην ταμπακιέρα. Μας λέτε διάφορα, αλλά δεν μιλάτε γιατί ενώ ένας Ευρωπαίος εισαγγελέας μιλάει με ονοματεπώνυμα, εσείς δεν τα βάλατε μέσα στην πρότασή σας για σύσταση εξεταστικής επιτροπής και αποφύγατε την οποιαδήποτε αναφορά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μόνο για οικονομικές ατασθαλίες μιλάει. Αφήστε τα αυτά.

**ΕΥΑΓΓΕΛΙΑ ΛΙΑΚΟΥΛΗ**: Δεν μας λέτε αυτή την ταμπακιέρα.

Παραιτήθηκε τότε, μετά το ατύχημα, ο Υπουργός Υποδομών και Μεταφορών κ. Καραμανλής ο οποίος όμως, κύριε Υπουργέ, συμμετείχε κανονικότατα στις επερχόμενες εκλογές. Θυμόμαστε, βέβαια, ότι λίγες μόνο εβδομάδες πριν τον τότε αρμόδιο Υπουργό Υποδομών και Μεταφορών να λέει πως είναι ντροπή και ντρέπεται για αυτά που του καταλογίζει η Αντιπολίτευση μέσα στο Κοινοβούλιο και πως εγγυάται ο ίδιος προσωπικά για την ασφάλεια του σιδηροδρόμου.

Θυμόμαστε επίσης ότι ο ίδιος ο Πρωθυπουργός είχε προγραμματίσει να πάει στη Θεσσαλονίκη την αμέσως επόμενη μέρα και το είχε ανακοινώσει, αλλά η τραγωδία τον πρόλαβε, για να εγκαινιάσει τι λέτε εσείς; Το ανύπαρκτο σύστημα τηλεδιοίκησης εκεί. Για να μη θυμηθώ το έτος 2021, που ήταν το έτος σιδηροδρόμου τι είχε δηλώσει ο τότε Υπουργός Υποδομών και Μεταφορών, ότι είναι το έτος που τα δισεκατομμύρια θα τοποθετηθούν από την Κυβέρνηση και θα έχουμε ένα σύγχρονο και ασφαλές δίκτυο.

Αυτά, κυρίες και κύριοι συνάδελφοι, ένιωσα την υποχρέωση,- και το έκανε μόνο η παράταξή μας δυστυχώς από ό,τι βλέπω σήμερα- να θυμίσω το ιστορικό της υπόθεσης και για ποιον λόγο αυτή η πρόταση την οποία συζητάμε σήμερα έρχεται, αλλά και η πρόταση της προανακριτικής επιτροπής που κατέθεσε το ΠΑΣΟΚ, έρχεται επαναλαμβάνοντας αυτά που οι εισαγγελείς των ευρωπαϊκών θεσμών στέλνουν στην ελληνική Βουλή και εσείς κάνετε ότι δεν βλέπετε.

Οι συγγενείς των θυμάτων κάνουν τον δικό τους αγώνα. Έχουν υποβάλει μηνύσεις, έχουν απευθυνθεί στις ανακριτικές αρχές, έχουν προσκομίσει πλούσιο ανακριτικό υλικό και μάλιστα έχουμε και χθεσινή παρέμβαση ξανά του ανακριτή, διορίζοντας νέο πραγματογνώμονα για μία ειδική έκφανση της υπόθεσης που ως νομικός θεωρώ εξαιρετικά σημαντική. Σε κάθε περίπτωση οι δικογραφίες προχωρούν. Εμείς, η Βουλή, έχει την υποχρέωση να κινήσει τις διαδικασίες που ο Κανονισμός και η κείμενη νομοθεσία προβλέπουν με βάση τα δεδομένα που έχει στα χέρια της.

Και ποια είναι τα δεδομένα; Είναι ο φάκελος της εισαγγελίας της Ευρώπης, των ευρωπαϊκών θεσμών και εισαγγελέων, που μιλάει για καθυστερήσεις στο έργο, μιλάει για οικονομική βλάβη του δημοσίου, μιλάει για κίνδυνο απένταξης του έργου, για πληρωμή χρηματικών ποινών. Μιλάει για κατάρρευση του δικτύου. Μιλάει για απένταξη του έργου από την Ευρωπαϊκή Ένωση και, βεβαίως, μιλάει, κυρίως, για το κοινωνικό αγαθό που έχει σημαντικό αναπτυξιακό ρόλο και το κράτος και αυτοί που το υπηρετούν οφείλουν να διασφαλίζουν και να εγγυηθούν την ασφαλή παροχή αυτών των υπηρεσιών. Αυτά λέει ο εισαγγελέας.

Εσείς δεν τα είδατε στο ΚΚΕ;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Προς επιβεβαίωση αυτών που λέμε.

**ΕΥΑΓΓΕΛΙΑ ΛΙΑΚΟΥΛΗ**: Τα είδατε στο ΚΚΕ; Γιατί μας λέτε εσείς από το ΚΚΕ ότι πρέπει να κοιτάξουμε εμείς τον καθρέφτη μας και να δούμε; Όταν σας λέμε ότι είστε σανίδα σωτηρίας και ότι δώσατε σωσίβιο στη Νέα Δημοκρατία γιατί δεν απαντάτε για την ταμπακιέρα; Ξανακαλώ να απαντήσετε για την ταμπακιέρα. Γιατί δεν λέτε για ποιον λόγο δεν αναφέρετε τα δύο ονοματεπώνυμα τουλάχιστον -και τα υπόλοιπα ερευνώνται- των δύο υπουργών, του Χρήστο Σπίρτζη και του Κώστα Καραμανλή; Γιατί δεν τα αναφέρετε αυτά; Και μιλάτε σε μας και λέτε για μας και για την ιστορία μας;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ο Ευρωπαίος εισαγγελέας ενδιαφέρεται για οικονομικές ατασθαλίες. Έλεος!

**ΕΥΑΓΓΕΛΙΑ ΛΙΑΚΟΥΛΗ**: Ακούστε λίγο, για την ιστορία και για την αλήθεια και για την επίκληση της αλήθειας επιτέλους και το 1989 ανήκει σε αυτόν τον αιώνα, κύριοι και κυρίες του ΚΚΕ!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έλεος!

**ΕΥΑΓΓΕΛΙΑ ΛΙΑΚΟΥΛΗ:** Σε ό,τι αφορά τη δική μας πρόταση, δύο πράγματα μόνο, για να καταλάβει ο ελληνικός λαός.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ησυχία.

**ΕΥΑΓΓΕΛΙΑ ΛΙΑΚΟΥΛΗ:** Και απευθυνόμαστε σε κάθε Ελληνίδα και σε κάθε Έλληνα που μας παρακολουθεί ή θα μας παρακολουθήσει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν ντρέπεστε καθόλου!

**ΕΥΑΓΓΕΛΙΑ ΛΙΑΚΟΥΛΗ:** Εμείς λέμε στον κάθε πολίτη ποια είναι με απλά λόγια η διαφορά της εξεταστικής και της προανακριτικής επιτροπής. Οι κύριοι ένθεν κακείθεν ζητούν εξεταστική. Εμείς επιμένουμε στο αίτημά μας για σύσταση προανακριτικής. Η εξεταστική επιτροπή, λοιπόν, είναι αυτή που ερευνά γενικώς το σύνολο τυχόν πολιτικών ευθυνών και αν κρίνει, μπορεί να παραπέμψει αργότερα στη σύσταση προανακριτικής επιτροπής.

Για ποιον λόγο γίνεται αυτό, κυρίες και κύριοι συνάδελφοι, όταν έχουμε ήδη ονοματεπώνυμα σε έναν φάκελο που υπογράφεται από Ευρωπαίους εισαγγελείς; Δεν αντέχει στη λογική αυτό. Για ποιον λόγο να χάσουμε τον χρόνο με την έρευνα της εξεταστικής επιτροπής και να μην πάμε κατευθείαν σε προανακριτική επιτροπή, αφού, τουλάχιστον, δύο πρόσωπα φέρονται ότι τέλεσαν συγκεκριμένα αδικήματα; Άρα, τι κάνετε; Ρίχνετε τη μπάλα στην κερκίδα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** …(Δεν ακούστηκε)

**ΕΥΑΓΓΕΛΙΑ ΛΙΑΚΟΥΛΗ:** Εμείς, κύριε, δεν έχουμε να αποφύγουμε τίποτα και μη βαρβαρίζετε στις φωνές μας. Οι φωνές μας θα ακουστούν. Τίποτα δεν έχουμε να φοβηθούμε. Γιατί αν είχαμε να φοβηθούμε, δεν θα υποβάλλαμε το αίτημα κοινής συζήτησης εξεταστικής και προανακριτικής επιτροπής, όπως έγινε το 1994. Γιατί δεν το δέχεστε το αίτημα αυτό, να συζητηθεί και το σκέλος της εξεταστικής επιτροπής και της προανακριτικής επιτροπής;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** …(Δεν ακούστηκε)

**ΕΥΑΓΓΕΛΙΑ ΛΙΑΚΟΥΛΗ:** Εσείς φοβάστε. Διότι αν αυτό το δεχτείτε, τότε θα κληθείτε να μιλήσετε για τα πρόσωπα, τα οποία προφανώς…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διάλογο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** …(Δεν ακούστηκε)

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Καραθανασόπουλε, παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** … δεν θέλετε να θίξετε σε καμμία περίπτωση.

Ποιος ο λόγος, λοιπόν, που τα πρόσωπα αυτά…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** …(Δεν ακούστηκε)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ. Μην κάνετε διάλογο.

**ΕΥΑΓΓΕΛΙΑ ΛΙΑΚΟΥΛΗ:** … δεν θέλετε να τα θίξετε;

Ποιος ο λόγος που δεν δέχεστε να συζητήσουμε από κοινού προανακριτική και εξεταστική επιτροπή; Γιατί να χαθεί πολύτιμος χρόνος; Μήπως για να παραγραφούν αδικήματα;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** …(Δεν ακούστηκε)

**ΕΥΑΓΓΕΛΙΑ ΛΙΑΚΟΥΛΗ:** Μήπως για τον λόγο αυτό;

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είπαμε ότι τα δεχόμαστε όλα; Δεν ακούτε; Άντε τώρα! Ντροπή! Ψέματα! Ψέματα!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διάλογο.

**ΕΥΑΓΓΕΛΙΑ ΛΙΑΚΟΥΛΗ:** Σας απαντάμε. Ψηφίστε, λοιπόν. Πάρτε να δείτε τον φάκελο του Ευρωπαίου εισαγγελέα. Μην εθελοτυφλείτε. Μην κλείνετε τα μάτια σας. Έχει ονοματεπώνυμο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** …(Δεν ακούστηκε)

**ΕΥΑΓΓΕΛΙΑ ΛΙΑΚΟΥΛΗ:** Έτσι έχετε συνηθίσει να συνομιλείτε, κατά αυτόν τον τρόπο. Σε εμένα λέτε για τον διάλογο; Διακόπτετε και νομίζετε ότι φωνάζοντας βρίσκετε το δίκιο σας;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μα λέτε ψέματα!

**ΕΥΑΓΓΕΛΙΑ ΛΙΑΚΟΥΛΗ:** Μιλήστε για την ταμπακιέρα. Γιατί δεν περιλαμβάνετε ονόματα στην πρότασή σας, αφ’ ης στιγμής έχετε τον φάκελο του Ευρωπαίου εισαγγελέα στη Βουλή; Είστε κοινοβουλευτικοί, δεν είστε τυχαίοι πολίτες, είστε Βουλευτές. Βάλτε τα ονόματα μέσα στην πρότασή σας. Δεν τα βάλατε. Αποφύγατε και το κάνατε σκόπιμα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Για την οικονομική ζημιά της Ευρωπαϊκής Ένωσης δεν ενδιαφερόμαστε.

**ΕΥΑΓΓΕΛΙΑ ΛΙΑΚΟΥΛΗ:** Καλά, καλά. Σας καταλάβαμε! Σας καταλάβαμε μια χαρά.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έτσι θρέφεται το έγκλημα, με αυτές τις κατηγορίες.

**ΕΥΑΓΓΕΛΙΑ ΛΙΑΚΟΥΛΗ:** Κυρίες και κύριοι συνάδελφοι, αυτό που εμείς είδαμε, δυστυχώς, -και τώρα ελπίζω να το βλέπει και ο ελληνικός λαός- είναι ότι όταν χρειάζονται συμμαχίες ακόμη και παράταιρες, ακόμη και συμμαχίες άλογες, επιφανειακά τουλάχιστον, να, λοιπόν, που δίνονται. Και να, λοιπόν, που υπάρχει πάντοτε μία πρόθυμη χείρα να βοηθήσει αυτόν που κινδυνεύει. Τη δώσατε αυτή τη χείρα βοήθειας.

Εμείς θα επιμείνουμε στην προανακριτική πρόταση την οποία καταθέσαμε, γιατί αυτό που μένει στην ψυχή και στο μυαλό είναι ότι στις πορείες αυτών των εκατομμυρίων ανθρώπων και των νέων παιδιών είδαμε στα μάτια τους την οργή. Αυτήν την οργή, λοιπόν, δεν την ξεχνάμε και δεν την ξεπερνάμε. Και δεν υπάρχει τίποτα χειρότερο από το μέλλον να αποκληρώνει το παρελθόν. Γι’ αυτό, λοιπόν, εμμένουμε, επιμένουμε, με ονοματεπώνυμα. Καθαρός ουρανός αστραπές δεν φοβάται.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει ζητήσει ο Πρόεδρος της Ελληνικής Λύσης κ. Κυριάκος Βελόπουλος στη θέση του κ. Κωνσταντίνου Χήτα.

Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Η εικόνα που παρουσιάστηκε προηγουμένως θα μπορούσε να έχει αποφευχθεί και θεωρώ ότι είναι υποκριτική και μη σοβαρή πολιτική εικόνα. Γιατί θα μπορούσε να αποφευχθεί; Γιατί όταν τον Ιούλιο ήρθαμε και καταθέσαμε εδώ εξεταστική, ούτε εσείς κύριοι του ΠΑΣΟΚ ούτε του ΣΥΡΙΖΑ ούτε του ΚΚΕ, συναινέσατε να υπογράψετε την εξεταστική της Ελληνικής Λύσης η οποία κατατέθηκε μήνες πριν από εσάς.

(Χειροκροτήματα από την πτέρυγα της Ελληνικής Λύσης)

Θέλω εσείς, λοιπόν, που ζητάτε από το ΚΚΕ να πει γιατί, να μου πείτε και εσείς γιατί δεν υπογράψατε. Να μας πείτε όλοι σας γιατί δεν υπογράψατε την εξεταστική τότε. Ποιος είναι ο λόγος, τι σας ανάγκασε. Εγώ θα σας το πω. Γιατί η διαφορά η δική μας από τη δική σας είναι ότι εμείς έχουμε το πολιτικό θάρρος, την πολιτική πυγμή, αλλά έχουμε ξεπεράσει το κόμπλεξ της ιδεοληψίας σας και λέμε: Ό,τι και να φέρετε και είναι καλό για την Ελλάδα και τους Έλληνες θα το ψηφίζουμε!

(Χειροκροτήματα από την πτέρυγα της Ελληνικής Λύσης)

Εσείς όμως -και ας τα ακούσουν οι Έλληνες- το ΠΑΣΟΚ, ο ΣΥΡΙΖΑ, το ΚΚΕ και τα υπόλοιπα εκεί κόμματα δεν! Γιατί; Είδατε τι κάνατε; Είδατε ποιο είναι το αποτέλεσμα;

Και θα σας απαντήσω και διαφορετικά, γιατί δεν είναι μόνο αυτή η υπόθεση. Είναι και οι Πρέσπες, που κάποιοι από εσάς οραματίζεστε μια νέα αλλαγή της Συμφωνίας των Πρεσπών αλλά κανείς εκ των ορεινών των πατριωτών -εντός ή εκτός εισαγωγικών- δεν εδέησε να υπογράψει την εξεταστική επιτροπή. Γιατί, κύριοι; Να απολογηθείτε στους Έλληνες για αυτήν την αμέλεια την εγκληματική. Εσείς πρέπει να απολογηθείτε.

(Χειροκροτήματα από την πτέρυγα της Ελληνικής Λύσης)

Και πάμε τώρα στο έγκλημα. Και θα σας πω και κάτι, γιατί το ερώτημα «γιατί δεν το κάνατε» είναι ένα ερώτημα όχι ρητορικό αλλά ουσιαστικό. Δεν είναι ένα ερώτημα τυπικό αλλά βαθιά ανθρώπινο γιατί αφορά πενήντα επτά νεκρούς, νέα παιδιά.

Όμως, αυτό που μου προξένησε μεγαλύτερη εντύπωση είναι ότι αποφεύγετε όλοι να αναφερθείτε στην εξεταστική της Ελληνικής Λύσης που έγινε πριν μήνες. Προσποιείστε ότι δεν ξέρετε. Άντε, οι δημοσιογράφοι και τα κανάλια είναι γνωστή η ιστορία. Αυτοί δουλεύουν για τα τρία κόμματα του συστήματος και για κανέναν άλλον. Ρίχνουν νερό στο μύλο του Κασσελάκη, του Ανδρουλάκη, του Μητσοτάκη. Σύμπτωση η ομοιοκαταληξία, εκ Κρήτης ορμώμενοι όλοι, αλλά το προσπερνούμε και αυτό.

Πάμε στην ουσία. Γιατί προσποιείστε όλοι ότι δεν ξέρετε ότι η Ελληνική Λύση κατέθεσε εξεταστική για τα Τέμπη; Γιατί το αποφεύγετε να το πείτε; Γιατί προσποιείστε ότι δεν είδατε, δεν ακούσατε, δεν ξέρατε; Ξέρετε; Θα σας πω τι λέει μια ινδιάνικη παροιμία: «Δεν μπορείς να ξυπνήσεις κάποιον που προσποιείται ότι κοιμάται». Δεν μπορείς να ξυπνήσεις ποτέ κάποιον που προσποιείται ότι κοιμάται. Εσείς και προσποιείστε ότι κοιμάται αλλά και κοιμίζετε τον ελληνικό λαό με τα ψέματά σας εδώ μέσα.

Ακούστηκαν πολλά ψέματα, ψέματα τα οποία, πραγματικά, χρήζουν ιδιαίτερης αντίληψης για να σκεφτείς κάτι και να πεις το εξής: Είναι δυνατόν να λέγονται τόσα ψέματα εδώ; Τόσα μαζεμένα ξαφνικά; Κλάμα, οδυρμός, θλίψη, πενήντα πέντε παιδιά! Καλά, που ήσασταν εσείς όταν καταθέσαμε την εξεταστική; Πού ήταν το δάκρυ που κυλάει στα μάτια του εισηγητού της Νέας Δημοκρατίας; Πού είναι ο Μαρκόπουλος; Μόνο που δεν έκλαψα. Κύριε Μαρκόπουλε, μιλάμε, μέσα στο γραφείο μου μού έφερναν τα χαρτομάντιλα να κλαίω με αυτά που λέγατε. Ω τι θλίψη, ω τι όνειδος, τι πικρία, τι θλιβερό, τι τρομερό να ακούω τον εισηγητή της Νέας Δημοκρατίας, αλλά το Προεδρείο σας, ο κ. Τασούλας, είχε κρυμμένες τις εξεταστικές επί τέσσερις μήνες στο συρτάρι του!

(Χειροκροτήματα από την πτέρυγα της Ελληνικής Λύσης)

Και μόλις την κατέθεσε το ΚΚΕ, την έφερε εδώ. Γιατί; Γιατί, κύριε Τασούλα, τέσσερις μήνες στα συρτάρια σας οι εξεταστικές; Γιατί δεν τις φέρνετε εδώ;

Αυτοί είστε, κύριοι της Νέας Δημοκρατίας. Όταν σας βολεύει το κλίμα το πολιτικό για να ξεπλυθείτε από τυχόν ανομήματα, εκούσια ή ακούσια, φέρνετε ό,τι σας βολεύει.

Ακούστε. Η δημοκρατία δεν είναι το βόλεμα. Δημοκρατία είναι να έχεις το ξίφος και να σπας γόρδιους δεσμούς. Αφήστε τις υποκρισίες. Αν πραγματικά θέλατε να δώσετε φως στα Τέμπη, έπρεπε να ψηφίσετε τότε την εξεταστική. Τώρα θέλετε συγκάλυψη και θα σας το αποδείξω γιατί.

(Χειροκροτήματα από την πτέρυγα της Ελληνικής Λύσης)

Ακούστε τώρα, έδωσε εντολή ο ανακριτής σήμερα -σήμερα, για ποια χώρα μιλάτε!- ο ανακριτής που ερευνά την υπόθεση να πάνε ειδικοί εκπαιδευμένοι σκύλοι στα βαγόνια και εκεί που μπαζώσατε, για να ψάξουν για νεκρούς, για κόκαλα ή για μέλη ανθρώπων. Αυτή είναι η Ελλάδα! Σήμερα δόθηκε εντολή. Δηλαδή, συγγνώμη τώρα, γίνεται ένα τροχαίο δυστύχημα. Έχουμε μέλη ανθρώπων τα οποία τα βρήκαν πριν μια εβδομάδα. Πριν ένα μήνα είχαν βρει ένα μέλος ανθρώπου και πήρατε τα βαγόνια, επιχωματώσατε τον χώρο και τον μπαζώσατε. Για ποιον λόγο; Αυτό το κάνει μόνο ο ένοχος εγκληματίας που θέλει να θάψει τα ευρήματα. Κανείς άλλος!

(Χειροκροτήματα από την πτέρυγα της Ελληνικής Λύσης)

Σήμερα δόθηκε εντολή. Δεύτερη εντολή πριν ένα μήνα. Σας έλεγα εδώ μέσα -και κανένας δεν μιλούσε, γελούσαν εδώ οι υπόλοιποι- τι μετέφερε το εμπορευματικό βαγόνι, τι μετέφερε η αμαξοστοιχία από Θεσσαλονίκη. Όλοι μου λέγατε ότι εγώ λέω ψέματα, ότι αυτά τα φαντάστηκα. Ήταν εδώ και οι Υπουργοί της Νέας Δημοκρατίας και έλεγαν «τι είναι αυτά που λέτε;». Τώρα δίνει εντολή ο ανακριτής και ζητάει το τερματικό, τον σκληρό δίσκο της εταιρείας που μετέφερε τα προϊόντα για να δουν τι μετέφερε η εμπορική αμαξοστοιχία. Και θα δώσω και στοιχεία σε λίγο. Στοιχεία, γιατί εδώ μόνο με στοιχεία μιλά η Ελληνική Λύση. Δεν απευθυνόμαστε στο συναίσθημα, επίκληση στο συναίσθημα και κλάμα και δράμα.

Όχι, εδώ είναι Βουλή, δεν είναι ταινία για να κλαίμε. Είναι Βουλή για να καταθέτουμε επιχειρήματα και στοιχεία, για να καταλάβει ο ελληνικός λαός ποιος ψεύδεται και ποιος λέει αλήθεια/

Λοιπόν, πούλησε ο ΣΥΡΙΖΑ την ΤΡΑΙΝΟΣΕ ή όχι για 45 εκατομμύρια; Ρωτώ. Πούλησε με υποχρέωση επενδύσεων 750 εκατομμυρίων ευρώ πριν μερικά χρόνια. Δεν έγιναν ποτέ επενδύσεις. Ποτέ! Οι Ιταλοί δεν έκαναν ποτέ επενδύσεις. Προίκισε η Νέα Δημοκρατία με 50 εκατομμύρια ετησίως γιατί θεωρητικά είναι άγονη γραμμή; Ακούστε, Αθήνα - Θεσσαλονίκη άγονη γραμμή. Σιδηρόδρομος στην Ελλάδα του 2023 του εκσυγχρονιστή-μεταρρυθμιστή Μητσοτάκη η διαδρομή Αθήνα - Θεσσαλονίκη είναι άγονη γραμμή και δίνουμε 50 εκατομμύρια στους Ιταλούς. Ποιους Ιταλούς; Στους Ιταλούς που έφεραν νεκροφόρες-βαγόνια, τα οποία απέρριψε η Ιταλία και η Γερμανία, για να τα έχουμε εδώ στην Ελλάδα να μεταφέρουν τα παιδιά μας.

Εγώ κύριοι, δεν θα κλάψω εδώ. Έκλαψα εκεί το βράδυ γιατί έχασα φίλο τριάντα ετών. Τριάντα χρόνια φίλος μου χάθηκε εκεί μέσα. Δεν θα κλάψω, όμως, εδώ υποκριτικά. Θα σας πω αλήθειες. Ακούστε: Η Νέα Δημοκρατία έχασε 50 εκατομμύρια, βαφτίζοντας άγονη γραμμή το Αθήνα - Θεσσαλονίκη, σύμβαση τον Ιούνη του 2022. Έχετε κάνει συνεχείς χαριστικές ρυθμίσεις για τους Ιταλούς και μετά ακόμα από τα λάθη που έχουν γίνει επί δεκαετίες. Γιατί; Όλοι γνώριζαν, όλοι ήξεραν και όλοι έβλεπαν. Κανείς, όμως, δεν είχε το θάρρος να πει την αλήθεια.

Δυστυχώς, η Ελλάδα δεν έχει σιδηρόδρομο. Αυτή είναι η πραγματικότητα ακόμη και τώρα που μιλάμε. Δεν είχαμε ποτέ ως χώρα σιδηρόδρομο. Τίς πταίει; Έλεγε ο εισηγητής της Νέας Δημοκρατίας -που κυβέρνησαν σαράντα χρόνια την Ελλάδα- «πρέπει να δούμε τι φταίει και δεν έχουμε σιδηρόδρομο». Θα σας πω εγώ. Η Νέα Δημοκρατία, το ΠΑΣΟΚ ο ΣΥΡΙΖΑ φταίει που δεν έχει σιδηρόδρομο η Ελλάδα.

(Χειροκροτήματα από την πτέρυγα της Ελληνικής Λύσης)

Αυτή είναι η πραγματικότητα. Ποιος φταίει; Το ΚΚΕ; Ποιος φταίει; Εμείς; Ποιοι φταίνε επιτέλους σε αυτή τη χώρα; Διάχυση ευθύνης. Εντολή: Κάντε μια διάχυση ευθύνης, μπερδέψτε τον ελληνικό λαό, εξεταστική, προανακριτική, όχι θέλουμε, δεν θέλετε, αυτοί θέλουν, αυτοί δεν θέλουν, αυτοί συγκαλύπτουν και τελείωσε η ιστορία. Ήρθαμε να μαλώσουμε εδώ, να πάμε στην πατρίδα μας και να πούμε «να μαλώσαμε με το ΚΚΕ είχαμε ένταση». Δεν είναι έτσι. Η πολιτική είναι πολύ σοβαρή υπόθεση για να ασκείται επιπόλαια. Το έχω πει χίλιες φορές.

Ακούστε τώρα το μεγάλο ερώτημα που για μένα είναι θλιβερό. Δεν θα μπω στη λογική του ποιος έχει δίκιο, εξεταστική, προανακριτική κ.λπ.. Φέρτε ό,τι θέλετε, αρκεί να μπουν φυλακή με βραχιολάκια οι υπαίτιοι δεκαετιών. Ό,τι θέλετε, το υπογράφει η Ελληνική Λύση.

(Χειροκροτήματα από την πτέρυγα της Ελληνικής Λύσης)

Εμείς δεν είμαστε σαν εκείνους εκεί πίσω ή τους υπόλοιπους εδώ μέσα που όταν το φέρνει το ΠΑΣΟΚ λένε «γιατί να το υπογράψουμε, είναι ΠΑΣΟΚ, είναι αντίπαλο κόμμα». Μα είναι για τα παιδιά μας, για τους νεκρούς μας είναι. Ή –ξέρω εγώ- «το έφερε το ΚΚΕ, γιατί να το υπογράψουμε; Δεν κάνει, ιδεολογικά είμαστε απέναντί τους». Ιδεολογικά, παραμύθια της Χαλιμάς. Πάνω από όλα και πάνω από όλους, το συμφέρον της Ελλάδας και των Ελλήνων!

(Χειροκροτήματα από την πτέρυγα της Ελληνικής Λύσης)

Όποιος και να το φέρει, αν είναι προς τη σωστή κατεύθυνση, θα το υπογράψουμε.

(Χειροκροτήματα από την πτέρυγα της Ελληνικής Λύσης)

Πάμε στα υπόλοιπα. Δεν θα πω για εξεταστικές, τίποτα. Πραγματικά το αποφεύγω. Ήρθε όμως η ώρα να πούμε αλήθειες γιατί μυρίζει συγκάλυψη η ιστορία. Όλες οι συμβάσεις που έκαναν και το ΠΑΣΟΚ και η Νέα Δημοκρατία δεκαετίες τώρα δεν ήταν υπέρ των πολιτών αλλά ήταν υπέρ των ολιγαρχών και της εταιρείας ΤΡΑΙΝΟΣΕ. Αυτή είναι η αλήθεια. Δεν ήταν ποτέ υπέρ των πολιτών γιατί μυρίζει συγκάλυψη.

(Χειροκροτήματα από την πτέρυγα της Ελληνικής Λύσης)

Είναι σκανδαλώδης η εξαίρεση για την ΤΡΑΙΝΟΣΕ από την υποχρέωση αποζημίωσης επιβατών. Ποιος έφερε τον νόμο; Ακούστε, να ακούν και τα παιδιά εκεί πάνω. Ποιος έκανε νόμο στις 27-12-2019; Ποιος τον έφερε τον νόμο; Η Νέα Δημοκρατία και λέει ότι με υπογραφή του Υφυπουργού εξαιρεί την ΤΡΑΙΝΟΣΕ για πέντε χρόνια, έως το 2024, από το να αποζημιώνει χρηματικά τους πελάτες.

Είστε με τα καλά σας; Είναι νόμος της Νέας Δημοκρατίας και θα το καταθέσω στα Πρακτικά της Βουλής γιατί κάποιοι απορούν. Δηλαδή, για πέντε χρόνια η εταιρεία να μην έχει καμμία ευθύνη και να μην αποζημιώνει κανέναν επιβάτη ό,τι και αν συμβεί. Ό,τι και αν συμβεί! Νόμος!

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και να παραβιάζονται οι βασικοί κανόνες κυκλοφορίας δεν τους ενδιαφέρει. Υπάρχει ο νόμος εδώ στα Πρακτικά. Με τον ν.4876, άρθρο 149 διέγραψαν απαιτήσεις του ελληνικού δημοσίου ύψους 8.490.000 ευρώ από ομολογιακό δάνειο που είχαν πάρει με ημερομηνία λήξεως 12-6-2037. Διέγραψαν υποχρεώσεις του οργανισμού προς το δημόσιο. Πόσα εκατομμύρια; Είναι 800 εκατομμύρια! Βλέπω νέα παιδιά εκεί πάνω για τα παιδιά μας εκεί πάνω είναι. Σε ποιους τα χάρισαν; Στους κολλητούς τους, στους ολιγάρχες, στον τραπεζίτη, στην ΤΡΑΙΝΟΣΕ, στον Ιταλό, σε αυτούς τα διέγραψαν.

Πάμε και στο άλλο. Γιατί βάλατε το ακαταδίωκτο στην επιτροπή; Γιατί θεσπίσατε το ακαταδίωκτο στην επιτροπή ελέγχου του δυστυχήματος; Άντε, ακαταδίωκτο στους τραπεζίτες, ακαταδίωκτο στους γιατρούς που βάλανε εμβόλια με το ζόρι στους ανθρώπους, ακαταδίωκτο εδώ, ακαταδίωκτο εκεί, ποια βραχιολάκια; Ποιον θα βρούμε υπεύθυνο; Ποιος υπεύθυνος θα βρεθεί, όταν ξέρει ότι έχει ακαταδίωκτο; Φυλακή θα πάνε όλοι τους, θα πάνε σιδηροδέσμιοι, τελεία και παύλα.

(Χειροκροτήματα από την πτέρυγα της Ελληνικής Λύσης)

Ακούστε εδώ για την τροπολογία στο πολυνομοσχέδιο. Σε ένα νομοσχέδιο τελείως άσχετο. Στο Υπουργείο Ανάπτυξης -λέει- η τροπολογία για το ακατάσχετο της επιτροπής που ερευνά το δυστύχημα των Τεμπών. Και θέλετε εσείς στη Νέα Δημοκρατία, κύριε Υπουργέ, να ρίξετε φως; Κάνεις μια επιτροπή για να διερευνήσει το έγκλημα. Και, εάν έχει και τυχόν αμέλειες; Εγώ λέω ότι υπάρχει κι εγκληματική αμέλεια, ακούσια, κάτι δεν είδε. Τι δεν είδαν; Ένα μέλος ποδιού που βρέθηκε μετά από τρεις μήνες. Δεν το βρήκαν μέσα σε ένα βαγόνι. Οι εμπειρογνώμονες που έβαλε η Νέα Δημοκρατία για να ελέγξουν το δυστύχημα, δεν βρήκαν ότι σε ένα βαγόνι υπήρχε ένα πόδι. Πόδι! Το καταλαβαίνετε; Αυτοί ήταν οι εμπειρογνώμονες, γι’ αυτό έκαναν το ακαταδίωκτο. Αυτοί είστε. Αυτή είναι η Νέα Δημοκρατία.

Και το χειρότερο; Πήγατε και επιχωματώσατε την περιοχή. Γιατί; Απολογηθείτε γιατί δώσατε εντολή στον Αγοραστό να ρίξει χώμα και μπάζα πάνω από το δυστύχημα. Είστε οι ηθικοί αυτουργοί της συγκάλυψης, σας το λέω ευθέως.

(Χειροκροτήματα από την πτέρυγα της Ελληνικής Λύσης)

Γιατί το κάνατε αυτό; Ποιος είναι ο επιστημονικός λόγος; Να μου τον πείτε και να μου τον αποδείξετε. Γιατί όταν γίνεται ένα έγκλημα και διερευνώνται τα αίτια -δόξα τω Θεώ υπάρχει και τηλεόραση ρε παιδιά- βλέπετε ότι το κλείνουν με κορδέλες, ψάχνουν μία μέρα, δυο μέρες, μια εβδομάδα. Και όταν έχουμε δυστύχημα με πενήντα επτά νεκρούς νέα παιδιά, το αφήνεις και έναν, ενάμιση μήνα.

Επειδή, λοιπόν, θέλετε να σας πω ολόκληρη την αλήθεια και επειδή επιμένω, ρωτώ: Τί μετέφερε το δεύτερο βαγόνι στην εμπορική αμαξοστοιχία; Έχω την ιατρική βεβαίωση του Γενικού Νοσοκομείου Λάρισας, κύριοι. Εάν υπήρξε εισαγγελέας έπρεπε να πάει φυλακή πολύς κόσμος. Θα τα πω τώρα: Χημικό έγκαυμα τρίτου βαθμού του καρπού και της άκρας χειρός. Χημικό έγκαυμα δευτέρου βαθμού της ποδοκνημικής και του άκρου ποδός. Ασθενής φέρει χημικά εγκαύματα δευτέρου και τρίτου βαθμού, χρήζει χειρουργικής φροντίδας.

Και θα σας διαβάζω τι είπε ο πυροσβέστης που πήγε πρώτος στην περιοχή. Έχω εδώ αυτούσιο το κείμενο, για να καταλάβετε. Τα εγκαύματα του πυροσβέστη και των πυροσβεστών δεν ήταν πάνω από τη στολή που φορούσαν -δεν έπαθαν τίποτα- ήταν εσωτερικά. Ο άνθρωπος φορούσε κανονική στολή και όταν πήγε να αλλάξει στην υπηρεσία του, ήταν γεμάτος εγκαύματα από μέσα και έψαξαν να βρουν από τι είναι. Έχω όλες τις βεβαιώσεις, τις οποίες θα καταθέσω στα Πρακτικά της Βουλής, για να τελειώνει το παραμύθι.

Δείτε εδώ τα εγκαύματά του. Τα εγκαύματα του! Αυτά εδώ δεν είναι από τη σύγκρουση του τρένου γιατί η σύγκρουση έγινε. Μετά έγινε η έκρηξη. Πού οφείλεται η έκρηξη; Στο ξυλόλιο. Τι είναι το ξυλόλιο; Αυτό που μετέφερε το δεύτερο βαγόνι, όπως λένε οι εμπειρογνώμονες.

Τι είναι το ξυλόλιο, λοιπόν; Το μεταφέρουν. Γιατί όσοι κάνουν λαθρεμπόριο καυσίμων ξέρουν πολύ καλά τι είναι το ξυλόλιο. Που το βάζεις, πως το βάζεις και γιατί το βάζεις. Αλλά τολμάει κανείς να τα πει αυτά; Τολμάει κανείς εδώ μέσα να τα πει αυτά; Μόνο θεωρία είστε. Θεωρία, κλάμα, συγκίνηση, φορτικότητα. Σας διαβάζω, λοιπόν, τι λέει ο πυροσβέστης. Είναι ένας από τους δέκα πυροσβέστες που υπέστησαν εγκαύματα. Όχι στη στολή. Η στολή τους είναι άθικτη. Από μέσα ήταν τα εγκαύματα. «Ήταν ένα από τα πιο δύσκολα συμβάντα. Γενικά ήταν ένα πολύ δύσκολο συμβάν. Επικρατούσε χάος. Με το που φτάσαμε επικρατούσε χάος από τα προηγούμενα βαγόνια. Τρίτο, τέταρτο, πέμπτο, είχε βγει ο κόσμος ήταν στον δρόμο. Όλοι ήταν χτυπημένοι. Άλλοι λίγο, άλλοι αρκετά. Φτάσαμε στο αυτοκίνητο κατευθείαν. Πήραμε τα εργαλεία που χρησιμοποιούμε και με αυταπάρνηση πήγαμε να κάνουμε ό,τι καλύτερο μπορούσαμε για τους ανθρώπους που βογκούσαν, κραύγαζαν, έκλαιγαν.

Δημοσιογράφος: Εσείς πότε καταλάβατε ότι κάτι δεν πάει καλά και έχετε αυτά τα εγκαύματα στο σώμα σας;

Πυροσβέστης: Το κατάλαβα το πρωί που σχόλασα, μόλις γύρισα και άλλαξα στον σταθμό. Από την πρώτη εικόνα έβλεπα ότι στον καρπό μου ήταν λίγο πιο βαρύ από ό,τι στα πόδια. Όσο δουλεύαμε δεν καταλαβαίναμε τίποτα. Νιώθαμε κάτι σαν γρατσουνιές. Στο τέλος όμως η δική μου στολή και των υπόλοιπων συναδέλφων ήταν άθικτη. Από μέσα όμως το σώμα μας ήταν γεμάτο εγκαύματα.»

Ρωτώ, λοιπόν, από πού προέκυψαν τα εγκαύματα και λέει άλλα πολλά για τη φωτιά. Δεν υπήρχε, λέει, φωτιά. Η φωτιά είχε τελειώσει. Τα εγκαύματα από μέσα. Ξυλόλιο. Αυτό από την έκρηξη έκαψε τα παιδιά μας, έκαψε τα βλαστάρια μας, έκαψε τους φίλους μας, τους συγγενείς μας. Γιατί δεν το λέει κανένας εδώ μέσα; Γιατί;

Μπράβο στον ανακριτή. Μπράβο στον ανακριτή. Ζήτησε επιτέλους να στείλει τον σκληρό δίσκο για να δουν τι μετέφερε η εμπορική αμαξοστοιχία. Τι είπε η εταιρεία που μεταφέρει τα προϊόντα; Ότι χάθηκαν τα στοιχεία της μεταφοράς, δεν έχουν παραστατικά. Η ΤΡΑΙΝΟΣΕ, λέει, «εγώ συνεργάζομαι, υπεργολάβος είναι η μεταφορική. Εγώ συνεργάζομαι μαζί τους». Αυτό είπαν, κύριε Υπουργέ. Ότι δεν έχουν τα στοιχεία για το τι μετέφερε το τρένο. Και αυτή είναι η χώρα που κυβερνάτε. Μια χώρα που γίνεται ένα δυστύχημα και αντί να πάει ο εισαγγελέας και όλη η Αστυνομία να κατασχέσει τα πάντα από τις εταιρίες για να μην υπάρχει αλλοίωση των ευρημάτων, εσείς κάνατε το χειρότερο: μπαζώσατε και τον χώρο.

Ακούστε. Θα το πω ωμά. Άκουσα πολλούς εδώ να ενδιαφέρονται για την αλήθεια και να πονάνε γι’ αυτή. Όλοι θέλετε να θεραπεύσουμε, όλοι θέλουμε να θεραπεύσουμε τα προβλήματα. Είναι δεδομένο. Αλλά η σημερινή συνεδρίαση, πραγματικά, θυμίζει αυτό που έλεγαν οι αρχαίοι Έλληνες. Είναι γιατρός, λέει, για τους άλλους αλλά ο ίδιος είναι γεμάτος πληγές. Αυτοί είμαστε. Βάζω και μένα μέσα, γιατί η υποκρισία ξεχειλίζει εδώ μέσα. Υποκριτές. Πείτε ονόματα. Ο Καραμανλής, φταίει. Ο Σπίρτζης φταίει. Βάλτε φυλακή αυτούς τους δυο. Λύθηκε το πρόβλημα; Για πείτε μου. Θα βάλουμε φυλακή τον Καραμανλή, τον Σπίρτζη κι άλλον έναν Υπουργό. Λύθηκε το πρόβλημα; Όχι. Δεν είναι πρόβλημα προσώπων. Είναι νοοτροπιών. Η νοοτροπία της διάχυσης ευθύνης είναι το πρόβλημα. Εδώ, πραγματικά, αν ήταν να μπουν φυλακή είναι τουλάχιστον σαράντα άτομα που πρέπει να πάνε σιδηροδέσμιοι και πρώτη-πρώτη η εταιρεία των Ιταλών, η ΤΡΑΙΝΟΣΕ. Γιατί δεν μιλάει κανείς για την ΤΡΑΙΝΟΣΕ να πάει φυλακή; Για πείτε μου. Τέτοια ασυλία;

(Χειροκροτήματα από την πτέρυγα της Ελληνικής Λύσης)

Καταθέτω και το πόρισμα της επιτροπής. Αποδείξεις θέλατε. Πόρισμα της επιτροπής, κύριε συνάδελφε. «Στην εξωτερική επιφάνεια της μπλε μηχανής του τρένου εντοπίστηκε χημική ουσία ξυλόλιο». Ποιος το είπε πρώτη φορά εδώ όταν έγινε το δυστύχημα; Ποιος είχε το θάρρος να σηκωθεί εδώ και να πει το ξυλόλιο και ότι έγινε έκρηξη από άλλη ουσία; Ποιο κόμμα είχε το θάρρος να μιλήσει ξεκάθαρα στον ελληνικό λαό; Ποιος είναι αυτός που δεν φοβήθηκε τον ολιγάρχη Ιταλό της ΤΡΑΙΝΟΣΕ; Ποιοι ήταν αυτοί που όρθωσαν ανάστημα απέναντι στο ψέμα της Κυβέρνησης και των υπόλοιπων κομμάτων; Μόνο η Ελληνική Λύση. Γιατί υπηρετούμε την αλήθεια και όχι το ψέμα όπως οι υπόλοιποι.

(Χειροκροτήματα από την πτέρυγα της Ελληνικής Λύσης)

«Χρησιμοποιείται» λέει το πόρισμα της επιτροπής «ως διαλύτης στη χημική βιομηχανία. Δεύτερον, η έκρηξη και η πυρκαγιά που προκλήθηκε αποκλείεται να ήταν αποτέλεσμα του ηλεκτρικού τόξου. Η φωτιά προκλήθηκε από άγνωστη καύσιμη ύλη. Η χημική ουσία που εντοπίστηκε δεν τεκμηριώνεται ότι προέρχεται από τα έλαια των μετασχηματηστών». Μας έλεγαν ανοησίες στα κανάλια. Έβγαινε στο «MEGA» ο Ευαγγελάτος, έβγαινε ο ένας, έβγαινε ο άλλος. Έβγαιναν στον «ΣΚΑΪ». «Αυτό», λέει, «είναι ο μετασχηματισμός που όταν εκρήγνυται δημιουργεί φορτίο ηλεκτρικό». Βρε κανονική έκρηξη μανιτάρι ήταν αυτό. Στη μοιραία αμαξοστοιχία υπήρξε σκευοφόρος ενός επιβάτη. Πού είναι; Άγνωστο τι περιείχε. Ακούστε. «Ορισμένοι τραυματίες», λέει η επιτροπή, «υπέστησαν χημικά εγκαύματα».

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΓΕΩΡΓΙΟΣ ΓΕΩΡΓΑΝΤΑΣ**)

Τέλος, λέει το εξής. Το χειρότερο όλων. Δεν ξέρουμε πόσους μετέφερε το τρένο, πόσοι ήταν οι επιβάτες και δεν ξέρουμε πόσοι είναι οι νεκροί. Αυτό είναι το κράτος. Πάμε και όπου βγει, είστε. Ε, όχι, λοιπόν. Θα πάμε εκεί που πρέπει. Στην αλήθεια και στο καλό της Ελλάδος.

(Χειροκροτήματα από την πτέρυγα της Ελληνικής Λύσης)

Κλείνοντας, λοιπόν, δεν θα πω ότι έγιναν και πολλά περίεργα όπως ξαφνικά ο θάνατος του διευθυντή του ΟΣΕ σε τροχαίο δυστύχημα κάπου εκεί στο Σούνιο. Δεν θα συνωμοσιολογήσω, κύριε Υπουργέ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευτυχώς που δεν το είπατε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εδώ εσύ έκλαιγες τόση ώρα και σε πίστεψε ο ίδιος. Πλάκα μου κάνεις; Επί πέντε λεπτά έκλαιγες.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τίποτα δεν γυρίζει πίσω. Τα πράγματα πρέπει να τα φροντίζεις την ώρα που συμβαίνουν, φίλες και φίλοι.

Κυρίοι συνάδελφοι, τα παιδιά όταν μεγαλώνουν, τα όνειρα όταν παίρνουν σάρκα και οστά, την ιστορία μας να την γράφουμε πραγματικά με την πυξίδα και τη γραφίδα της αλήθειας, μόνοι μας κάθε μέρα με τις μικρές και μεγάλες επιλογές μας. Δεν τελειώνει παρά μόνο όταν φύγουμε από τη ζωή. Το θέμα των Τεμπών δεν τελειώνει εδώ. Το θέμα των Τεμπών δεν θα τελειώσει εδώ. Επειδή δήθεν κάνετε ότι αγωνίζεστε για την αλήθεια. Εάν θέλατε αλήθεια –θα σας το πω ωμά- θα ψηφίζατε πριν τέσσερις μήνες όλοι σας την εξεταστική επιτροπή που καταθέσαμε. Και αυτοί που παρουσιάζουν τους Έλληνες και οι υπόλοιποι που παριστάνουν τους συστημικούς εδώ.

Πώς το είπε ο Πρωθυπουργός εδώ; Κάπως το είπε ο Πρωθυπουργός. «Τα κόμματα του εξορθολογισμού της πολιτικής». Είστε εσείς οι τρεις εδώ. Της εξορθολογιστικής πολιτικής. Τι ωραίος όρος, ε; Έτσι είπε ο Πρωθυπουργός σας. Το είπε εδώ στο ΠΑΣΟΚ και στον ΣΥΡΙΖΑ. Τα κόμματα λέει της εξορθολογιστικής πολιτικής. Εντάξει, βαφτίζουμε το κρέας ψάρι και λέμε ό,τι θέλουμε. Αλλά όσο υπάρχει εδώ η Ελληνική Λύση δεν θα λέτε ό,τι θέλετε, ούτε θα κάνετε ό,τι θέλετε. Θα ελέγχεστε και θα απολογείστε για τα λάθη που κάνετε.

(Χειροκροτήματα από την πτέρυγα της Ελληνικής Λύσης)

Κλείνοντας, επειδή συμβαίνουν πολλά περίεργα, θα πω κάτι στον Έλληνα Πρωθυπουργό. Μαθαίνω ότι ο Έλληνας Πρωθυπουργός -και καλώς έπραξε- από Θεσσαλονίκη γιατί φοβάται επειδή υπάρχει ένα έντονο πατριωτικό συναίσθημα, θα μας φέρει τον Ερντογάν στην Αθήνα. Ακούστε, να ξεκαθαρίσουμε. Δεν έχετε βάλει μυαλό στη Νέα Δημοκρατία. Πριν από δυο τρεις μήνες ο Νετανιάχου αγκάλιαζε τον Ερντογάν. Αδέρφια ήταν. Θα έκαναν μαζί εξορύξεις πετρελαίου τα είχαν βρει αγκαλιάστηκαν. Είναι δυνατόν να μην καταλαβαίνετε ότι ο Ερντογάν και η Τουρκία ουδέποτε θέλει σύμμαχο και φίλη την Ελλάδα; Ο Ερντογάν μας θέλει -θα το πω κι ας είναι τα παιδιά εδώ- πατημένους κάτω στον σβέρκο, υπόδουλους όπως ο Σουλτάνος πάλαι ποτέ. Δεν μας θέλει φίλους. Μας θέλει υποτελείς. Τον φέρνετε στις 7 Δεκεμβρίου. Ξέρετε τι συμβαίνει στις 7 Δεκεμβρίου, κύριε Βορίδη; Τι θα γίνει στις 7 Δεκεμβρίου, ξέρετε; Έχουμε Γρηγορόπουλο. Τα ξέρετε αυτά; Ποιο μυαλό στο Μαξίμου σκέφτηκε και είπε στον Πρωθυπουργό «φέρ’ τον 7 Δεκεμβρίου»; Τα έχετε σκεφτεί; Καταλαβαίνετε τι πάτε να κάνετε; Κι άντε τον φέρνετε. Θα σας πω εγώ πότε τον φέρνετε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, είναι ειδική ημερήσια διάταξη με συγκεκριμένο αντικείμενο. Παρακαλώ, μιλάτε είκοσι τρία λεπτά αντί για τα δεκαπέντε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όπως καταλαβαίνετε παιδιά μου, όταν ενοχλούμε αυτά συμβαίνουν.

**ΠΡΟΕΔΡΕΥΩΝ (Γεώργιος Γεωργαντάς):** Πρέπει να τηρούμε και τους κανονισμούς.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν τηρούταν ο Κανονισμός, το Προεδρείο το δικό σου θα έφερνε την εξεταστική πριν τέσσερις μήνες και δεν θα άφηνε μέσα στο συρτάρι…

**ΠΡΟΕΔΡΕΥΩΝ (Γεώργιος Γεωργαντάς):** Η ανοχή…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μη μου μιλάς στο σπίτι του κρεμασμένου για σχοινί.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, η ανοχή στον Πρόεδρο των Κοινοβουλευτικών Ομάδων υπάρχει αλλά παρακαλώ, δεν μπορεί να γίνεται κατάχρηση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αρκετά! Η ανοχή μας, ειδικά σε σένα, ειδικά στο πρόσωπό σου, είναι τεράστια.

**ΠΡΟΕΔΡΕΥΩΝ (Γεώργιος Γεωργαντάς):** Είναι οργανωμένη συζήτηση, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σε μια ανοργάνωτη Βουλή όπως τη διοικείς εσύ, λογικό να είναι οργανωμένη.

Η επιλεκτική διακοπή την ώρα που ομιλεί ο άλλος είναι…

**ΠΡΟΕΔΡΕΥΩΝ (Γεώργιος Γεωργαντάς):** Σας διακόπτω πάντα στα είκοσι τρία λεπτά. Πάντα στα είκοσι τρία. Αν τελειώνατε στα είκοσι δεν θα σας διέκοπτα ποτέ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν πειράζει. Στα είκοσι τρία; Εν πάση περιπτώσει. Μετράμε και λίγο ανάποδα.

Πάμε στην αλήθεια. Θέλω να μου πει η Νέα Δημοκρατία ποια είναι τα περιβόητα μέσα εμπιστοσύνης. Εσείς θα μου το πείτε. Γιατί είστε πανέξυπνος Υπουργός. Γι’ αυτό όταν είπα για τον Μπελέρη, δεν μου απάντησες. Μου είπες «θα κάνουμε κάτι παρασκηνιακά». Σε ρώτησα για τους λαθρομετανάστες αν θα τους φέρετε από την Παλαιστίνη. Δεν μου απάντησες, Υπουργέ μου. Τώρα θα μου πεις ποια είναι τα μέτρα οικοδόμησης εμπιστοσύνης με την Τουρκία. Γιατί αυτά που λέει ο Κωστίδης του «ΣΚΑΪ» δεν είναι μέτρα οικοδόμησης εμπιστοσύνης για την Τουρκία. Ξέρετε τι είναι; Θα πετάνε τα τουρκικά αεροσκάφη και θα θεωρούνται φιλικά αεροσκάφη. Θα έρχονται πάνω από την Ακρόπολη και θα είναι φίλια αεροσκάφη. Δεν θα μπλοκάρονται ούτε θα αναχαιτίζονται. Είπε κι άλλα.

Θέλω εδώ να μας πει ο αρμόδιος Υπουργός -θα τον στεναχωρήσω λίγο, γιατί ξέρω ότι ο κ. Βορίδης έχει αυτή την τακτική να στρίβει, να φεύγει, να κάνει ελιγμούς- ποια είναι τα μέτρα οικοδόμησης της εμπιστοσύνης που δέχτηκε η Κυβέρνηση να υπογράψει και συμφωνεί και συζητούν τώρα. Να μας τα πείτε τώρα.

Και επειδή βιάζεται ο Πρόεδρος, θα σας πω εν τάχει και κάτι δυσάρεστο, κυρίες και κύριοι. Προχθές ανακοινώνει το Υπουργείο Πολιτισμού της Τουρκίας -του Ερντογάν- ότι στην Αγία Σοφία θα πληρώνουν εισιτήριο μόνο οι χριστιανοί για να μπουν. Δύο μέρες μετά η Κυβέρνηση καλεί τον Ερντογάν γιατί είμαστε φίλοι. Στην Αγία Σοφιά μας θα πληρώνουν οι χριστιανοί από 1-1-24 εισιτήριο –μόνο οι χριστιανοί- και θα πηγαίνουν μόνο στον γυναικωνίτη, δεν θα μπορούν να πηγαίνουν κάτω, γιατί είναι χώρος λατρείας των μουσουλμάνων.

Αυτή είναι η ισχυρή εξωτερική πολιτική μας; Αυτή είναι η Ελλάδα που οραματίζεστε; Αυτή είναι η Ελλάδα που θέλετε; Και να σας πω και κάτι: Μην κάνετε το λάθος και ψηφίσετε την κατάργηση του βέτο στην Ευρωπαϊκή Ένωση. Θα είναι το μεγαλύτερο έγκλημα, γιατί έτσι αποψιλώνετε και αφοπλίζετε το μεγαλύτερο όπλο μας. Συζητάει ο Πρωθυπουργός της χώρας, ναι ή όχι, μαζί με τη Γερμανία να καταργηθεί το βέτο της Ελλάδας και όχι μόνο της Ελλάδας, αλλά των μικρών χωρών γενικά;

Και επειδή κλείνουμε, δεν θα πω για την οικονομία, θα πω όμως για το συμβάν με τον Ρομά. Έγινε ένα δυσάρεστο συμβάν -πολύ δυσάρεστο- στη Θεσσαλονίκη, στη βόρεια Ελλάδα, και θα ήθελα να κάνω μια παράκληση σε όλους τους Βουλευτές: Μη γίνεστε σχολιαστές των καναλιών. Μην πηγαίνετε στα κανάλια και ρίχνετε λάδι στη φωτιά.

Οι Ρομά είναι μια ειδική κατηγορία ανθρώπων και αν θέλετε να κάνω και ένα ρητορικό ερώτημα, ρωτήστε τους κατοίκους του Μενιδίου. Εγώ πήγαινα σχολείο στον Δενδροπόταμο, δεν πήγαινα στα βόρεια προάστια ούτε στο American college, όπου υπάρχουν πάρα πολλοί Ρομά και συγκατοικούσαμε, μιλούσαμε, συζητούσαμε, φίλοι ήμασταν, αλλά το χαλκό δεν τον κλέβει κανείς άλλος. Έχει γεμίσει η Ελλάδα από Ρομά από Ρουμανία, Βουλγαρία, Αλβανία και έχουν εκτεθεί οι δικοί μας Ρομά. Οι Ρομά είναι Έλληνες και μην ψάχνουν ρατσιστικά κίνητρα στον αστυνομικό, ότι και καλά επειδή ήταν Ρομά, ο αστυνομικός τον πυροβόλησε. Να είμαστε λίγο σοβαροί, σοβαροί με τις λέξεις και με τις έννοιες.

Τι κάνει μια σοβαρή χώρα; Ακούστε παιδιά μου τι κάνει μια σοβαρή χώρα. Στην Πορτογαλία ο Πρωθυπουργός της χώρας παραιτήθηκε γιατί ενεπλάκη με πληροφορίες σε ένα σκάνδαλο οικονομικής φύσεως. Ξέρετε, οι σοβαροί πολιτικοί δεν μιλάνε, πράττουν. Και ο Πορτογάλος παραιτήθηκε και απεδείχθη ότι τελικά τα στοιχεία δεν ήταν σωστά. Ακούστε, παραιτήθηκε ο Πρωθυπουργός στην Πορτογαλία γιατί τα στοιχεία δεν ήταν σωστά. Παραιτήθηκε από ευθιξία.

Στην Ελλάδα, όταν φτάσει η Ελλάδα μέχρι την Κρήτη, ίσως, παραιτηθεί κάποιος.

Υπενθύμιση για τελευταία φορά: Το λαθρεμπόριο πετρελαίου, κύριε Αλαφούζο, γίνεται με δύο τρόπους, ο ένας γίνεται στον Λακωνικό…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ! Παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω.

Τελειώσαμε. Έχει μια δυσφορία ο Πρόεδρος…

**ΠΡΟΕΔΡΕΥΩΝ (Γεώργιος Γεωργαντάς):** Για όλους το έχω. Και επειδή μας παρακολουθούν και τα παιδιά, πρέπει να ξέρουν ότι υπάρχουν και κανονισμοί στη Βουλή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** …Εκτός από τον Πρωθυπουργό της χώρας…

**ΠΡΟΕΔΡΕΥΩΝ (Γεώργιος Γεωργαντάς):** Και ο Κανονισμός δεν λέει τα δεκαπέντε λεπτά να γίνονται τριάντα! Νομίζω ότι υποβαθμίζουμε τώρα τη συζήτηση που γίνεται στο Κοινοβούλιο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Οι συνεχείς παρεμβάσεις υποβαθμίζουν τη συζήτηση.

Πάμε, λοιπόν, στο τελευταίο που είπαμε στη Βουλή και το επαναλαμβάνουμε: Δύο τρόποι λαθρεμπορίου ή εμπορίου υπάρχουν: Ο ένας είναι ο νόμιμος, με παρέμβαση του Έλληνα Πρωθυπουργού να μην επιβληθούν κυρώσεις σε Έλληνες εφοπλιστές στην Ευρωπαϊκή Ένωση, αλλά στα λάχανα, στα ροδάκινα, στα καρότα, να μην μπορώ εγώ να τα στείλω στη Ρωσία και ο άλλος στον Λακωνικό κόλπο.

Εμείς είπαμε, λοιπόν, επειδή το πρώτο το εκμεταλλεύονται πολλοί Έλληνες εφοπλιστές, μεταξύ αυτών και ο κ. Αλαφούζος, δηλαδή νόμιμα ο άνθρωπος φέρνει πετρέλαιο, αλλά για μας είναι λαθραία. Γιατί σε ένα κράτος δικαίου ό,τι ισχύει για το λαχανάκι και για το καροτάκι πρέπει να ισχύει και για τον εφοπλιστή. Ό,τι ισχύει για τον φτωχό να ισχύει και για τον πλούσιο.

Εμείς υπηρετούμε το συμφέρον των πολιτών, εσείς των εφοπλιστών και των ολιγαρχών. Αυτή είναι η διαφορά μας και γι’ αυτά παλεύουμε!

Σας ευχαριστώ πολύ!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις συνοδοί εκπαιδευτικοί από το 6ο Γυμνάσιο Ιλίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει, από την Κοινοβουλευτική Ομάδα των Σπαρτιατών, ο κ. Πέτρος Δημητριάδης για δέκα λεπτά.

Ορίστε, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, σε λίγο καιρό συμπληρώνονται εννέα μήνες από την τραγική εκείνη νύχτα της 28ης Φεβρουαρίου του 2023 όταν πενήντα επτά συμπολίτες μας έχασαν τη ζωή τους στη χειρότερη σιδηροδρομική τραγωδία στην ελληνική ιστορία. Μια τραγωδία κατά την οποία χάθηκαν οι ζωές πενήντα επτά ατόμων, κατά βάση νέων που είχαν όλη τη ζωή μπροστά τους, αλλά και μεσηλίκων οι οποίοι είχαν οικογένειες παιδιά και συγγενείς. Αυτοί οι άνθρωποι που χάθηκαν θα μπορούσαν να είναι συγγενείς και φίλοι μας, θα μπορούσαμε να είμαστε κι εμείς οι ίδιοι σε αυτό το τρένο, όλοι μας. Εγώ το χρησιμοποιούσα -να ξέρετε- προσωπικά.

Δυστυχώς, όμως, αυτή τραγωδία δεν απεφεύχθη. Και το χειρότερο ξέρετε ποιο είναι; Ότι το τραγικό αυτό δυστύχημα, το έγκλημα των Τεμπών, έλαβε χώρα, μόλις, μια εβδομάδα μετά την επίσημη βεβαίωση από τον αρμόδιο Υπουργό εδώ, σε αυτή την Αίθουσα, ότι όλα είναι ασφαλή και δεν υπάρχει λόγος ανησυχίας. Μόλις δύο εβδομάδες μετά την παραπομπή της Ελλάδος, από την Ευρωπαϊκή Επιτροπή, στο Ευρωπαϊκό Δικαστήριο για μη συμμόρφωση με την κοινοτική οδηγία για τον εκσυγχρονισμό του σιδηροδρομικού δικτύου.

Και το χειρότερο ακόμα ποιο είναι; Ότι οι υπεύθυνοι γνώριζαν, είχαν προειδοποιηθεί αλλεπάλληλες φορές, είχαν σταλεί πάρα πολλά εξώδικα, προειδοποιήσεις, τούς έλεγαν όλοι «προσέξτε, πρόκειται να γίνει δυστύχημα». Δεν το άκουσαν. Επέλεξαν, λοιπόν, τη σιωπή, την ένοχη σιωπή. Και ξέρετε κάτι; Επελέγη η λογική και μάλιστα ακούστηκε στα κανάλια ότι αν ο Υπουργός -λέει- έλεγε ότι τα τρένα δεν είναι ασφαλή, δεν θα πατούσε κανένας μέσα. Ε, να μιλούσε, λοιπόν! Να το έλεγε! Εάν μιλούσε κι έπαιρνε όλα τα κατάλληλα μέτρα, δεν θα γινόταν αυτή η τραγωδία! Αυτό πρέπει να το καταλάβουμε! Ήταν ένα έγκλημα συγκάλυψης και σιωπής. Και αυτό είναι το χειρότερο.

Στο σημείο αυτό θέλω να πω το εξής: Εμείς ως Σπαρτιάτες, επειδή -ξέρετε- βλέπω μια διαμάχη σχετικά με τη σύσταση εξεταστικής ή προανακριτικής επιτροπής, εμείς ζητούμε από κοινού και τα δύο. Θέλουμε και εξεταστική, να διερευνηθούν σε βάθος όλες οι ευθύνες -πολιτικές και όλες οι πτυχές του αδικήματος, του εγκλήματος- και προανακριτική για να διερευνηθούν οι ειδικές ποινικές ευθύνες.

Γιατί, κυρίες και κύριοι συνάδελφοι, υπάρχουν και ποινικές ευθύνες και μάλιστα συγκεκριμένων προσώπων. Και αυτό δεν το λέω εγώ, το λέει ο εισαγγελέας που έχει στείλει τη δικογραφία και η οποία βρίσκεται πάνω, στο Προεδρείο της Βουλής. Επομένως, λοιπόν, μη μου λέτε ότι είναι μόνο θέμα νοοτροπιών και θέμα πραγμάτων. Είναι και θέμα προσώπων και είναι πάρα πολύ σημαντικό να αποδοθούν οι δέουσες ποινικές ευθύνες, όχι για λόγους εκδίκησης ή για λόγους αντιπολίτευσης, αλλά, κυρίες και κύριοι συνάδελφοι, για λόγους απόδοσης δικαιοσύνης. Διότι η ατιμωρησία, να ξέρετε, είναι η κατάρα, είναι το καρκίνωμα, αυτής της χώρας. Είναι αυτό το φαινόμενο, το οποίο επέτρεψε σε όλους τους ανευθυνοϋπεύθυνους που έχουν θέσεις ευθύνης να νομίζουν ότι θα τη γλυτώσουν, ότι «εντάξει, εγώ τα έκανα τα θάλασσα κοινώς, σκοτώθηκαν άνθρωποι, αλλά κάτι θα γίνει και θα απαλλαγώ». Όχι, λοιπόν! Ας πούμε ένα τέλος, ένα «ως εδώ» στην ατιμωρησία.

Θέλω να πω και κάτι ακόμα: Δεν γίνεται σε μια ευνομούμενη χώρα να συμβαίνει ένα τόσο σοβαρό δυστύχημα, μια τέτοια τραγωδία και κάποιοι να βγαίνουν και να λένε πως δεν υπάρχει καμμία ποινική ευθύνη ατόμων, προσώπων. Πώς γίνεται αυτό; Αυτό είναι απαράδεκτο! Και δικαιοπολιτικά και ως Έλληνας πολίτης το θεωρώ απαράδεκτο.

Δεύτερον, δεν μπορεί να ακούμε πως έφταιγε μόνο ο σταθμάρχης, χωρίς βέβαια να μας διευκρινίζουν κάποιοι πώς μπήκε σε αυτή τη θέση, χωρίς να μας λένε πως μπήκε με μια φωτογραφική διάταξη και μάλιστα άλλαξαν μέχρι και τα όρια ηλικίας και να μας λένε πως υπήρχε τηλεδιοίκηση, η οποία τελικά αποκαλύφθηκε πως δεν υπήρχε.

Υπήρξε, λοιπόν, μία απόπειρα συγκάλυψης.

Εμείς, λοιπόν, λέμε ναι στην εξεταστική, λέμε ναι στη διερεύνηση σε βάθος, θέλουμε να χυθεί άπλετο φως στην ιστορία. Και ξέρετε γιατί; Διότι το χρωστάμε στη μνήμη των νεκρών, το χρωστάμε στους συγγενείς τους, το χρωστάμε σε όλους τους Έλληνες και όλες τις Ελληνίδες που πρέπει να μάθουνε, επιτέλους, τι συνέβη. Και ξέρετε γιατί; Διότι εάν αποδοθούν ευθύνες, δεν θα υπάρξουν νέα Τέμπη.

Επειδή ακούστηκε από κάποιον συνάδελφο να λέει ότι «δεν θέλουμε άλλα Τέμπη». Για να μην υπάρξουν, όμως, νέα Τέμπη, θα πρέπει να αποδοθούν ευθύνες, διότι διαφορετικά θα συνεχιστεί η ατιμωρησία και ο καθένας που μπαίνει σε μια θέση - κλειδί και έχει μια θέση ευθύνης, θα λέει «εντάξει, εφόσον είμαι εδώ, θα συγκαλυφθεί και δεν θα τιμωρηθώ».

Εμείς, λοιπόν, ζητούμε τη διενέργεια εξεταστικής επιτροπής για να διερευνηθεί σε βάθος κάθε πτυχή του αδικήματος και θέλουμε και προανακριτική επιτροπή για τις ειδικές ποινικές ευθύνες.

Και -να ξέρετε- επειδή ακούστηκε κάτι για δεκανίκια, ακούστηκε για κάποια στήριξη στην Κυβέρνηση, το ποιος είναι δεκανίκι ή όχι, θα φανεί από τη στάση του στην επιτροπή και από τι ερωτήματα θα θέσει. Εμείς θα θέσουμε σκληρά ερωτήματα. Θα ζητήσουμε ευθύνες γιατί δεν υπήρχε τηλεδιοίκηση, τι συνέβη με τις συμβάσεις -τη σύμβαση 717- τι μετέφερε το τρένο, που δεν γνωρίζουμε, τι υλικό μετέφερε και γιατί προκάλεσε την έκρηξη.

Θα πούμε επίσης για ποιον λόγο δεν υλοποιήθηκε ποτέ το GSMR, το σύστημα το οποίο θα μπορούσε άνετα να είχε αποτρέψει το δυστύχημα. Θα ζητήσουμε, λοιπόν, πάρα πολλά. Θα ζητήσουμε να πάει το μαχαίρι στο κόκκαλο και εμείς το εννοούμε, δεν υποκρινόμαστε.

Θα ήθελα και κάτι τελευταίο να πω. Θα ήθελα να παρακαλέσω όλες τις πτέρυγες της Βουλής να μη μετατρέψουν τα Τέμπη σε πεδίο μικροπολιτικών αντιπαραθέσεων και μιας στείρας πολιτικής αντιπαλότητας. Εδώ πέρα, κυρίες και κύριοι, ο ελληνικός λαός περιμένει από εμάς όχι να κάνουμε κοκορομαχίες και να πλακωνόμαστε αναμεταξύ μας, αλλά να χύσουμε άπλετο φως στην υπόθεση, γιατί αυτό πρέπει, να διαλευκανθεί η υπόθεση. Αυτό είναι η μόνη διέξοδος για να ακουστούν τόσες οι συγγενείς, να δικαιωθεί η μνήμη των θυμάτων, αλλά κυρίως να αποδοθεί, να ικανοποιηθεί και το κοινό περί δικαίου αίσθημα, να καταλάβει επιτέλους ο λαός ότι όχι, δεν θέλουμε τη συγκάλυψη, θέλουμε την απόδοση ευθυνών.

Εμείς, λοιπόν, ως Σπαρτιάτες συντασσόμαστε και υπέρ της εξεταστικής και υπέρ της προανακριτικής. Δεν μας ενδιαφέρει ποιο κόμμα την προτείνει, ποιος την έφερε, διότι υπεράνω όλων, υπεράνω των κομμάτων για εμάς είναι το εθνικό συμφέρον.

Ευχαριστώ πάρα πολύ, να είστε καλά.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από την Κοινοβουλευτική Ομάδα της Νίκης, ο κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα η Βουλή συζητά ένα ζήτημα που αφορά ένα τραγικό συμβάν το οποίο συγκλόνισε όλη την Ελλάδα. Συζητάμε για ένα έγκλημα συλλογικής ευθύνης και όχι απλά για ένα δυστύχημα. Είναι μια πολύνεκρη τραγωδία στην οποία έχασαν τη ζωή τους πενήντα επτά άνθρωποι και κυρίως νέοι. Δεν ήταν σε καμμία των περιπτώσεων ένα τυχαίο γεγονός, αλλά αντίθετα είναι μια αλυσίδα εγκληματικών παραλείψεων και πράξεων, τόσο διοικητικών στελεχών όσο και πολιτικών προσώπων. Έχουμε χρέος πνευματικό, ηθικό και πολιτικό, τόσο προς τις οικογένειες των θυμάτων όσο και προς τα ίδια τα θύματα, αλλά και τους τραυματίες και επιζώντες και προς ολόκληρο τον ελληνικό λαό να πράξουμε αυτό το οποίο απαιτείται για να διαλευκανθεί η υπόθεση, για να λάμψει η αλήθεια.

Το βάρος της απώλειας των πενήντα επτά συνανθρώπων μας, οι οποίοι έχασαν τη ζωή τους στο σιδηροδρομικό αυτό δυστύχημα των Τεμπών, μας κατευθύνει και μας καθοδηγεί στη μοναδική οδό η οποία υφίσταται ανθρωπίνως, προκειμένου να υπάρξει δικαιοσύνη. Αυτή η οδός είναι η έρευνα όλων των ενδεχόμενων ευθυνών όλων των προσώπων τα οποία εμπλέκονται, είτε πολιτικών είτε όχι. Η Νίκη το υποσχέθηκε στους συγγενείς των θυμάτων και ως εκ τούτου είναι περισσότερο από αυτονόητο ότι θα κινηθεί προς την κατεύθυνση αυτή.

Ποιος μπορεί να ξεχάσει τα όσα έλεγε ο τότε Υπουργός Συγκοινωνιών κατά τη διάρκεια κοινοβουλευτικού ελέγχου, όταν ισχυριζόταν ότι διασφάλιζε την ασφάλεια, παρέχοντας διαβεβαιώσεις στο επιβατικό κοινό ότι τα τρένα είναι ασφαλή και ότι μια υπεύθυνη πολιτεία δεν μπορεί να παίζει με την ασφάλεια των πολιτών; Ουδείς μπορεί να το ξεχάσει.

Τα αναγκαία έργα σιδηροδρομικής ασφάλειας είχαν ήδη εγκαταλειφθεί, ενώ η περίφημη τηλεδιοίκηση δεν υπήρχε, γιατί η σύμβαση 717/2014 δεν είχε ακόμη ολοκληρωθεί από την κομματοκρατία. Ήταν μια από τις πολλές παραλείψεις οι οποίες σχετίζονται με την ασφάλεια των μεταφορών και με την ασφάλεια όλων μας. Είναι γνωστό εξάλλου ότι στη χώρα μας δυστυχώς μπροστά στο χρηματικό όφελος θυσιάζεται η ίδια η ασφάλεια, θυσιάζονται ζωές.

Σήμερα, λοιπόν, εξετάζουμε την πρόταση του Κομμουνιστικού Κόμματος Ελλάδας για σύσταση εξεταστικής επιτροπής σύμφωνα με το άρθρο 68 του Συντάγματος, παράγραφος 2, εδάφια γ΄ και δ΄, σε συνδυασμό με το άρθρο 144 του Κανονισμού της Βουλής, προκειμένου να προχωρήσει η Βουλή στη συγκρότηση εξεταστικής επιτροπής, η οποία θα διερευνήσει όλα τα ζητήματα τα οποία σχετίζονται με το έγκλημα των Τεμπών με τους πενήντα επτά νεκρούς και με τους ογδόντα πέντε και πλέον τραυματίες. Η έρευνα μάλιστα, σύμφωνα και με την εν λόγω πρόταση του ΚΚΕ, θα επεκταθεί μέχρι και το 1997, όπου σύμφωνα με τα γραφόμενα της προτάσεως συνετελέσθη και η πρώτη πράξη του δράματος από την κυβέρνηση του ΠΑΣΟΚ, προκειμένου να εντοπιστούν διαχρονικά οι ευθύνες. Η προηγούμενη πρόταση του ΚΚΕ, προκειμένου να συσταθεί εξεταστική επιτροπή, στην ουσία θα ερευνήσει συνολικά όλη την υπόθεση και δεν θα αναζητήσει ποινικές ευθύνες. Αν και εφόσον βέβαια βρεθούν αποχρώσες ενδείξεις για πιθανές ποινικές ευθύνες, τότε μόνο θα υπάρχει η δυνατότητα να συσταθεί η προανακριτική επιτροπή.

Η χρονική διάρκεια επέκταση της έρευνας στο απώτατο παρελθόν μέχρι και το ’97 είναι σχεδόν βέβαιο κατά την κρίση μας ότι θα οδηγήσει σε διάχυση ευθυνών και υποβάθμιση της άμεσης και κατά προτεραιότητα διερεύνησης και καταλογισμό των ενδεχόμενων ποινικών ευθυνών. Αυτό θεωρούμε ότι είναι σχεδόν βέβαιο ότι θα ωφελήσει την Κυβέρνηση και όχι την αλήθεια.

Όπως και να έχει, όμως, η Νίκη, καθότι από την πρώτη στιγμή το μόνο το οποίο επιζητά είναι η διαλεύκανση της υπόθεσης και να φανεί η αλήθεια, στηρίζει την πρόταση του ΚΚΕ. Επιπλέον, προτείνουμε επί της υπό συζήτηση πρότασης και στον βαθμό που μπορεί ενδεχομένως να γίνει δεκτό από τη Βουλή να γίνει περιορισμός της κρίσιμης χρονικής περιόδου και να εστιαστεί η αρχή της έρευνας από το χρονικό περιθώριο κατά το οποίο δεν τελεσφόρησε η σύμβαση 717 για την εγκατάσταση τηλεδιοίκησης μέχρι και τη στιγμή όπου συνέβη το τραγικό γεγονός. Δηλαδή προτείνουμε ως Νίκη η σύσταση της εξεταστικής επιτροπής να αφορά αυτό το περιορισμένο χρονικό διάστημα.

Σε κάθε περίπτωση, όμως, όπου η πρόταση αυτή δεν γίνει δεκτή, η Νίκη στηρίζει και θα στηρίξει την πρόταση του ΚΚΕ για σύσταση εξεταστικής επιτροπής όπως ακριβώς έχει κατατεθεί. Είναι και αυτό έστω μια αρχή έρευνας και απόδοσης ευθυνών. Είναι μια αρχή ώστε αυτό το έγκλημα να μην ξεχαστεί ποτέ και να φανεί η αλήθεια. Εξάλλου η σημερινή πρόταση για σύσταση εξεταστικής επιτροπής έχει σαφώς βάσιμες πιθανότητες ευδοκίμησης, κάτι το οποίο αποτελεί για εμάς κριτήριο το οποίο συνυπολογίζουμε για τη στήριξη της. Πρόκειται για μια ξεκάθαρη απόδειξη ότι ως Νίκη θέλουμε να διαλευκανθεί το εν λόγω ζήτημα και μια εξήγηση γιατί μέχρι τώρα δεν συμφωνήσαμε σε άλλες παρόμοιες προτάσεις.

Επιπλέον, πρέπει να σημειώσουμε και να καταστήσουμε σαφές ότι ακριβώς επειδή θέλουμε να γίνει ό,τι καλύτερο προκειμένου να βρεθεί η αλήθεια και να τιμωρηθούν οι ένοχοι, δηλώνουμε ευθαρσώς ότι θα στηρίξουμε και την πρόταση του ΠΑΣΟΚ - Κινήματος Αλλαγής, αλλά και του ΣΥΡΙΖΑ όποτε αυτή προταθεί, ώστε να συσταθεί δυνάμει των άρθρων 86, παράγραφος 3 του Συντάγματος, του άρθρου 153 επόμενα του Κανονισμού της Βουλής και του άρθρου 5 του ν.3126./2003 περί ποινικής ευθύνης των Υπουργών ειδική κοινοβουλευτική επιτροπή για τη διενέργεια προκαταρκτικής εξέτασης, δηλαδή προανακριτική -κοινώς λεγόμενη-, η οποία να εξετάσει στοχευμένα τις ποινικές ευθύνες, καθώς και τα αίτια αυτής της εγκληματικής πράξης. Είναι εξαιρετική και μοναδική ευκαιρία να διερευνηθούν απευθείας οι όποιες ποινικές ευθύνες.

Η ενασχόληση με την εξαγωγή και η ανάδειξη πολιτικών ευθυνών διαμέσου εξεταστικής επιτροπής είναι χρήσιμο κατά την κρίση μας να αναφερθεί ότι αφορά σε προγενέστερο χρονικό στάδιο και αυτός ενδεχομένως ίσως να είναι ένας λόγος για τον οποίο μάλιστα είναι πολύ πιθανό να έχουν εξασθενήσει οι πολιτικές ευθύνες, δεδομένων και των βουλευτικών εκλογών οι οποίες έχουν μεσολαβήσει. Είναι, λοιπόν, κατά την κρίση μας αδήριτη η ανάγκη για τον ανωτέρω λόγο να διερευνηθούν και οι ποινικές ευθύνες των πολιτικών προσώπων απευθείας, δια μέσου προανακριτικής επιτροπής.

Συνοψίζοντας και για τη συγκεκριμένη περίπτωση, η Νίκη στηρίζει την πρόταση του ΚΚΕ για τη σύσταση εξεταστικής επιτροπής, καθώς και την όποια ενδεχόμενη πρόταση για σύσταση προανακριτικής επιτροπής. Το οφείλουμε στις ψυχές των θυμάτων και στις οικογένειές τους, το οφείλουμε στη δημοκρατία, στην αλήθεια και στη δικαιοσύνη, το οφείλουμε στον ελληνικό λαό.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τέσσερις συνοδοί εκπαιδευτικοί από το 6ο Γυμνάσιο Ιλίου, το δεύτερο τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει από την Πλεύση Ελευθερίας ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, το τραγικό δυστύχημα στα Τέμπη αποτελεί ένα ορόσημο στην πρόσφατη ιστορία της χώρας. Είναι το μεγαλύτερο σιδηροδρομικό δυστύχημα που γνώρισε ποτέ η Ελλάδα, με πενήντα επτά νεκρούς και δεκάδες τραυματίες - κυρίως νέους ανθρώπους.

Ο συγκλονισμός που υπέστη η ελληνική κοινωνία υπήρξε τόσο ισχυρός, ώστε την επαύριον του δυστυχήματος, σύμφωνα με έρευνες της κοινής γνώμης, ένας στους τέσσερις Έλληνες ή σχεδόν δυόμισι εκατομμύρια συμπολίτες μας βγήκαν στους δρόμους για να εκφράσουν τη λύπη και την οργή τους.

Προπάντων, όμως, η πολύνεκρη σύγκρουση των δύο μοιραίων τρένων στις 28 Φεβρουαρίου ανέδειξε ένα τεράστιο φάσμα εγκληματικών παραλείψεων, αποτυχιών και εκτεταμένης διαφθοράς γύρω από την ασφάλεια των σιδηροδρόμων, με αποτέλεσμα ο διεθνής Τύπος να αναφέρεται στους ελληνικούς σιδηροδρόμους ως τους πιο επικίνδυνους σε όλη την Ευρώπη. Εννέα μήνες αργότερα, τα βαθύτερα αίτια που προκάλεσαν το πολύνεκρο έγκλημα παραμένουν σε μεγάλο βαθμό ανεξιχνίαστα. Πολλοί από τους υπεύθυνους για τη σωρεία των λαθών, αποτυχιών και της συστημικής διαφθοράς που οδήγησαν σε αυτό, κυκλοφορούν ανάμεσά μας ως και να μη συνέβη τίποτα. Σε αυτό βεβαίως, συνέβαλε και η συντονισμένη προσπάθεια της ίδιας της Κυβέρνησης, η οποία επιχείρησε να θάψει την υπόθεση με δηλώσεις, όπως εκείνες του Πρωθυπουργού περί «ανθρώπινου λάθους», που φόρτωσε αρχικά τα πάντα στον πενηνταεννιάχρονο σταθμάρχη -και εμμέσως απάλλαξε όλους τους υπόλοιπους από κάθε ευθύνη- ή εκείνες του Υπουργού Εργασίας που πρόσφατα ισχυρίστηκε ότι ουδείς ενδιαφέρεται για την προανακριτική ή την εξεταστική για τα Τέμπη και ότι η συζήτηση που κάνουμε τώρα στη Βουλή πρέπει να θεωρηθεί «χυδαιότητα και εξαχρείωση».

Η Πλεύση Ελευθερίας στήριξε εξαρχής την πρόταση για σχηματισμό εξεταστικής επιτροπής για τα Τέμπη. Σε αντίθεση με τις ενστάσεις άλλων κομμάτων της Αντιπολίτευσης, ιδίως του ΠΑΣΟΚ και του ΣΥΡΙΖΑ, αρχικά τουλάχιστον, που υποστηρίζουν ότι πρέπει να συσταθεί μόνο προανακριτική και όχι εξεταστική επιτροπή, η Πλεύση Ελευθερίας θεωρεί ότι μια διαδικασία όπως η παρούσα δεν αποκλείει ούτε αποτρέπει την άλλη, δηλαδή την σύσταση προανακριτικής επιτροπής. Αντιθέτως, πιστεύουμε ότι ο ρόλος της εξεταστικής επιτροπής είναι να διερευνήσει όλες τις πλευρές της υπόθεσης, με σκοπό να αναδείξει πιο καθαρά κάποιες ουσιαστικές πτυχές της αλήθειας, προκειμένου να καταλάβει ο λαός ποιες ήταν οι βαθύτερες αιτίες που προκάλεσαν το πολύνεκρο δυστύχημα στα Τέμπη.

Επιπλέον με βάση το έργο της εξεταστικής επιτροπής θεωρούμε ότι παρέχεται ταυτόχρονα η βάση για να διερευνηθούν πιο συγκεκριμένα οι ποινικές ευθύνες που περιβάλλουν τα πολιτικά πρόσωπα που έπαιξαν καθοριστικό ρόλο στη συστηματική υποβάθμιση της ασφάλειας των σιδηροδρόμων στη χώρα μας και έπαιξαν παιχνίδια με τις ζωές των συμπολιτών μας.

Κατά την άποψή μας οι ενστάσεις που σήμερα προβάλλει το ΠΑΣΟΚ κατά της σύστασης εξεταστικής επιτροπής πηγάζουν κατά βάθος από την εμφανή επιθυμία του να μη διερευνηθούν οι ευθύνες που βαραίνουν τις αποφάσεις των κυβερνήσεων στις οποίες συμμετείχε.

Εδώ η Πλεύση Ελευθερίας θέλει να είναι απολύτως σαφής. Το δυστύχημα των Τεμπών δεν είναι κατά τη γνώμη μας το αποτέλεσμα ενός λάθους ή μιας σειράς σφαλμάτων που διαπράχθηκαν εντός ολίγων ωρών την τραγική μέρα της 28ης Φεβρουαρίου. Για εμάς, τα Τέμπη ήταν το αναπόφευκτο αποτέλεσμα μιας σωρείας εγκληματικών επιλογών που διέπραξαν διαδοχικές κυβερνήσεις εις βάρος των πολιτών στο πεδίο της ασφάλειας των σιδηροδρομικών μετακινήσεων. Γι’ αυτό η αναζήτηση των πραγματικών αιτιών και ευθυνών που οδήγησαν στο θάνατο των πενήντα επτά συνανθρώπων μας απαιτεί διαδικασίες που θα ρίξουν άπλετο φως σε ένα πλήθος πολιτικών και διοικητικών αποφάσεων, που υπονόμευσαν για χρόνια την ασφάλεια των σιδηροδρόμων και διακινδύνευσαν τις ζωές χιλιάδων συνανθρώπων μας.

Το δυστύχημα στα Τέμπη δεν έπεσε από τον ουρανό. Η χαμηλή ασφάλεια των ελληνικών σιδηροδρόμων ήταν ένα χρόνιο πρόβλημα, γνωστό σε πολλούς διοικητές, τεχνικούς και συνδικαλιστές για αρκετές δεκαετίες. Γι’ αυτό η έρευνα των συνθηκών που συντήρησαν και αναπαρήγαγαν ένα μόνιμο καθεστώς υψηλής επικινδυνότητας για τους πολίτες στις σιδηροδρομικές μεταφορές πρέπει κατά τη γνώμη μας να αποτελέσει το έργο μιας εξεταστικής επιτροπής που αποσκοπεί πραγματικά στη διαλεύκανση των βαθύτερων αιτιών που προκάλεσαν το τραγικό έγκλημα στα Τέμπη.

Ορισμένα από τα κρίσιμα ζητήματα που επιβεβαιώνουν την ανάγκη βαθύτερης διερεύνησης είναι κατά τη γνώμη μας τα εξής: Πρώτον, δύο εβδομάδες πριν από το δυστύχημα, στις 15 Φεβρουαρίου 2023, η Ευρωπαϊκή Επιτροπή πήρε την απόφαση να παραπέμψει την Ελλάδα στο Ευρωπαϊκό Δικαστήριο επειδή δεν εκπλήρωσε τις υποχρεώσεις της που πηγάζουν από την οδηγία 34/2012 για τη δημιουργία ενιαίου σιδηροδρομικού χώρου. Η οδηγία αυτή ζητούσε από τα κράτη-μέλη το αργότερο ως τις 16 Ιουνίου του 2015, να συνάψουν συμφωνία με τον διαχειριστή σιδηροδρομικής υποδομής, δηλαδή τον ΟΣΕ, που να καλύπτει μεταξύ άλλων «την αντιμετώπιση καταστάσεων έκτακτης ανάγκης και σοβαρών διαταραχών σε λειτουργίες». Τον Δεκέμβριο του 2020 η Ευρωπαϊκή Επιτροπή κίνησε διαδικασία επί παραβάσει κατά της Ελλάδας και τον Δεκέμβριο του 2021 απέστειλε αιτιολογημένη γνώμη. Επειδή η Ελλάδα συνέχισε να παραβιάζει την οδηγία, την παρέπεμψε στις 15 Φεβρουαρίου του 2023 στο Ευρωπαϊκό Δικαστήριο. Για ποιους λόγους, όμως, οι ελληνικές κυβερνήσεις δεν εφήρμοσαν την ενωσιακή οδηγία του 2015 είναι ένα ζήτημα που η εξεταστική επιτροπή οφείλει να διερευνήσει.

Δεύτερον, σύμφωνα με το πόρισμα της τριμελούς επιτροπής εμπειρογνωμόνων που όρισε η κυβέρνηση Μητσοτάκη αμέσως μετά το δυστύχημα, σημαντικός παράγοντας υποβάθμισης της ασφάλειας των σιδηροδρόμων ήταν η διάσπαση του ομίλου ΟΣΕ σε μία εταιρεία που εκμεταλλευόταν τα τρένα, την «ΤΡΑΙΝΟΣΕ» -σήμερα «HELLENIC TRAIN»- και σε μια δεύτερη τον ΟΣΕ, που διαχειρίζεται τις υποδομές. Ιδίως μετά την πλήρη ιδιωτικοποίηση της «ΤΡΑΙΝΟΣΕ» από την κυβέρνηση του ΣΥΡΙΖΑ το 2017, η έλλειψη συντονισμού με τον ΟΣΕ αυξήθηκε.

Ιδού τι λέει η έκθεση των τριών εμπειρογνωμόνων: «Με την έξοδο το 2008 - 2010 από τον όμιλο ΟΣΕ της εταιρείας εκμετάλλευσης «ΤΡΑΙΝΟΣΕ» -σήμερα «HELLENIC TRAIN»- και την πλήρη ιδιωτικοποίηση της το 2017 περιορίστηκαν σημαντικά οι δίαυλοι συνεργασίας και συνέργειας ανάμεσα στην υποδομή ΟΣΕ και στην εκμετάλλευση «HELLENIC TRAIN». Αυτό -συνεχίζει η έκθεση- ήταν αναμενόμενο διότι μια ιδιωτική εταιρεία έχει ως στόχο πρωτίστως την κερδοφορία ενώ ο δημόσιος φορέας αποβλέπει στο κοινωνικό συμφέρον και την ασφάλεια». Και λίγο μετά αναφέρεται: «Ενώ, όμως, το καθεστώς πριν τη διάσπαση του ΟΣΕ και την πώληση της «ΤΡΑΙΝΟΣΕ» το κράτος είχε τη δυνατότητα να προτάξει ως προτεραιότητα την ασφάλεια και να ρυθμίσει την αγορά με βάση την εθνική στρατηγική, η δυνατότητα αυτή δεν υφίσταται πλέον».

Αυτά δεν τα λέει ένα αριστερό κόμμα, όπως η Πλεύση Ελευθερίας που διαφώνησε εξαρχής ριζικά με την ιδιωτικοποίηση της «ΤΡΑΙΝΟΣΕ», αλλά η έκθεση εμπειρογνωμόνων που διόρισε η Νέα Δημοκρατία.

Ένα τρίτο συστημικό ζήτημα που οφείλει να διερευνήσει η εξεταστική επιτροπή αφορά τη δραστική μείωση του προσωπικού του ΟΣΕ και ιδίως του προσωπικού που εποπτεύει την ασφάλεια των σιδηροδρόμων.

Εδώ κρίσιμο ρόλο έπαιξαν τα μνημόνια και οι δραστικές περικοπές που αυτά επέβαλαν από το 2010 και μετά. Πάλι διαβάζω από την έκθεση των τριών εμπειρογνωμόνων που όρισε η Κυβέρνηση της Νέας Δημοκρατίας: «Μετά το 2010 έγιναν βίαιες μετακινήσεις - μετατάξεις εξειδικευμένου προσωπικού του ΟΣΕ σε οργανισμούς, παραδείγματος χάριν νοσοκομεία -λέει η έκθεση-, παντελώς άσχετους με το σιδηροδρομικό αντικείμενο. Έτσι ο ΟΣΕ στερήθηκε τα στελέχη που είχε ανάγκη χωρίς πρόνοια της πολιτείας να αντικατασταθούν από νεότερα και εξίσου καταρτισμένα στελέχη». Επιπλέον, σύμφωνα με τη μελέτη της εταιρείας «PRICEWATERHOUSE» που περιλήφθηκε στο άρθρο 3 του ν.3891/2010 το αναγκαίο προσωπικό του ΟΣΕ ορίστηκε στα δύο χιλιάδες οκτακόσια άτομα εκ των οποίων οκτακόσια εξήντα έπρεπε να είναι σταθμάρχες κλειδούχοι, δηλαδή προσωπικό διαχείρισης της κυκλοφορίας.

Σύμφωνα με την έκθεση των τριών εμπειρογνωμόνων το 2019 ο ΟΣΕ είχε μόλις χίλιους διακόσους εργαζομένους, δηλαδή λιγότερο από τους μισούς, ενώ το 2022 είχε μόνο χίλιους. Πώς φτάσαμε σε αυτή την κατάσταση είναι και αυτό ένα σημαντικό στοιχείο που πρέπει να διερευνήσει η εξεταστική επιτροπή.

Τέταρτο, σύμφωνα με το πόρισμα που διέταξε η Εισαγγελία Πρωτοδικών Λάρισας για το δυστύχημα διαπιστώθηκε ότι στη διάρκεια του δυστυχήματος στα Τέμπη δεν λειτουργούσαν τα συστήματα ελέγχου κατάληψης πεδίων γραμμής και η φωτοσήμανση που τα οριοθετεί. Συγκεκριμένα, η έκθεση αυτή λέει «ότι το πεδίο εντός του οποίου έλαβε χώρα η σύγκρουση και το προηγούμενο και το επόμενο πεδίο έφερε τοποθετημένους ραδιοφάρους, πιθανότητα σε εφαρμογή των υποχρεώσεων της με αριθμό 10.005 του 2007 σύμβασης, χωρίς, όμως, να έχει παραληφθεί οριστικά το συγκεκριμένο τμήμα και να έχει πιστοποιηθεί η λειτουργία τους».

Κατά τη γνώμη της Πλεύσης Ελευθερίας οι ευθύνες για τη μη λειτουργία των ραδιοφάρων στη διάρκεια του δυστυχήματος και κατά συνέπεια της φωτοσήμανσης είναι ένα επιπλέον κρίσιμο στοιχείο το οποίο πρέπει να διερευνήσει η εξεταστική επιτροπή.

Και ερχόμαστε τέλος στην περιβόητη σύμβαση 717, με την οποία η «ΕΡΓΟΣΕ» είχε αναλάβει το 2014 να ολοκληρώσει ένα πλήρες σύστημα σηματοδότησης και τηλεδιοίκησης ως το 2016, σε εβδομήντα σημεία της χώρας, με κονδύλια της Ευρωπαϊκής Ένωσης που κάλυπταν το 85% του έργου. Όπως έγινε γνωστό το καλοκαίρι από δημοσιεύματα στον τύπο, η σύμβαση αυτή ποτέ δεν ολοκληρώθηκε, παρ’ όλο που από το 2016 και μετά πήρε οκτώ συνεχείς αναβολές.

Το σκάνδαλο της σύμβασης 717 διερεύνησε η Ευρωπαϊκή Εισαγγελία και μετά την έκδοση πορίσματος, κάλεσε είκοσι έξι μη πολιτικά πρόσωπα, στελέχη της «ΕΡΓΟΣΕ» και της κοινοπραξίας «ΤΟΜΗ - ALSTOM» να παράσχουν εξηγήσεις. Στα μέσα Ιουλίου η δικογραφία διαβιβάστηκε στη Βουλή και ένα σκέλος της θέτει ζήτημα ευθυνών των πρώην Υπουργών Μεταφορών των κυβερνήσεων του ΣΥΡΙΖΑ και της Νέας Δημοκρατίας.

Μέσα στις στενές προθεσμίες που δόθηκαν για τη σημερινή συζήτηση, διέτρεξα ένα τμήμα του τεράστιου φακέλου της δικογραφίας για τη σύμβαση 717/2014. Από την πρώτη αυτή εξέταση προκύπτει ότι υπάρχουν άλλα έργα, πριν το 2014, που επίσης χρήζουν διερεύνησης, ενώ είναι φανερή η ανάμειξη και άλλων Υπουργείων στην υπόθεση των περίεργων παρατάσεων της σύμβασης 717 κατά την περίοδο 2016 - 2021.

Κλείνοντας, θα ήθελα, κύριοι Βουλευτές, να σας διαβάσω αυτά τα λόγια: «Όπως όλοι αντιλαμβανόμαστε, αποτελεί εύλογο και δίκαιο αίτημα της ελληνικής κοινωνίας να υπάρξει άμεση και σε βάθος διαλεύκανση όλων των ποινικών υποθέσεων που σχετίζονται με το τραγικό σιδηροδρομικό δυστύχημα στα Τέμπη». Αυτή η φράση δεν είναι δική μας. Ανήκει στον Πρωθυπουργό και προέρχεται από την αμφιλεγόμενη επιστολή του προς τον εισαγγελέα του Αρείου Πάγου, στις 8 Μαρτίου.

Λίγο πιο κάτω, στην ίδια επιστολή, ο κ. Μητσοτάκης έκανε ακόμη σαφέστερες αναφορές σε «ποινικές ευθύνες» και «συστημικά σφάλματα». Είπε: «Σε σχέση με την ποινική αξιολόγηση συστημικών σφαλμάτων στον τομέα των σιδηροδρόμων, περιλαμβανομένης και της τυχόν καθυστέρησης στην ολοκλήρωση της απαιτούμενης τεχνολογικής αναβάθμισης των σχετικών υποδομών, παρακαλώ να προχωρήσετε κ.λπ.». Αυτά τότε, όταν η κοινωνία ήταν εξαγριωμένη και προτού ο κ. Γεωργιάδης χαρακτηρίσει τη συζήτηση για τη σύσταση εξεταστικής επιτροπής, «χυδαιότητα και εξαχρείωση».

Η Πλεύση Ελευθερίας και η επικεφαλής μας, Ζωή Κωνσταντοπούλου, από την πρώτη στιγμή ζήτησε τη διερεύνηση της υπόθεσης χωρίς καν να είμαστε στη Βουλή. Από την πρώτη στιγμή, ήδη πριν τις εκλογές, είπαμε ότι έπρεπε να γίνει εξέταση των ποινικών ευθυνών. Από την πρώτη στιγμή, επίσης, βρεθήκαμε στα συλλαλητήρια διαμαρτυρίας για το έγκλημα, ανάμεσα στον κόσμο. Εμείς δεν θέλουμε κομματικά οφέλη. Θέλουμε να συνδράμουμε, με όλες τις δυνάμεις μας, στην κοινωνία. Να την υπερασπίσουμε απέναντι στο έγκλημα και να την προστατέψουμε απέναντι στο επόμενο έγκλημα.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδος, ο κ. Δημήτριος Κουτσούμπας.

Παρακαλώ, κύριε Γραμματέα, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, η πρόταση που καταθέτουμε για συγκρότηση εξεταστικής επιτροπής είναι μόνο ένα μέρος της εκπλήρωσης του χρέους που έχουμε αναλάβει, της υπόσχεσης, που δώσαμε τον περασμένο Μάρτιο, όταν μια ολόκληρη χώρα συγκλονιζόταν από το έγκλημα στα Τέμπη, που στοίχισε τη ζωή σε πενήντα επτά συνανθρώπους μας, στην πλειοψηφία τους νέα παιδιά.

Η χώρα, όμως, τότε συγκλονιζόταν και από τις μεγαλειώδεις εκδηλώσεις - διαδηλώσεις λαού και νεολαίας για να μην ξεχαστεί αυτό το έγκλημα. Και αυτό είπαμε από την πρώτη στιγμή, ότι το ΚΚΕ θα κάνει ό,τι περνάει από το χέρι του για να μην ξεχαστεί το έγκλημα των Τεμπών, ότι θα γίνουμε η φωνή όλων των νεκρών για να αναδειχθούν οι αιτίες και οι ένοχοι που, όπως σε κάθε έγκλημα, υπάρχουν και σε αυτό.

Το χρωστάμε στις πενήντα επτά αθώες ψυχές που χάθηκαν εκείνο το βράδυ, όταν εν έτη 2023, την εποχή της τεχνητής νοημοσύνης, των απίστευτων των τεχνολογικών και επιστημονικών δυνατοτήτων, δύο τρένα συγκρούστηκαν μετωπικά αφού πρώτα κινούνταν επί δώδεκα ολόκληρα λεπτά σε αντίθετες κατευθύνσεις στην ίδια γραμμή, χωρίς κανένας από τους αρμόδιους να πάρει είδηση. Το χρωστάμε στις οικογένειες των νεκρών, με τις οποίες άλλωστε συναντηθήκαμε επανειλημμένα και πρόσφατα και μας κατέθεσαν σχετικό αίτημα. Το χρωστάμε σε όλους τους εργαζόμενους, τους νέους και τις νέες που θέλουν να γνωρίζουν πως όταν θα μπουν σε ένα μέσο μαζικής μεταφοράς θα φτάσουν ασφαλείς στον προορισμό τους.

Όπως θα διαβάσατε, στο επίκεντρο της διερεύνησης βάζουμε την πολιτική της απελευθέρωσης της ιδιωτικοποίησης των σιδηροδρόμων η οποία έπαιξε σημαντικό ρόλο στο να οδηγηθούμε σε αυτό το έγκλημα. Και βέβαια αυτή την πολιτική υπηρετεί η Κυβέρνηση της Νέας Δημοκρατίας, όπως βέβαια υπηρέτησαν απαρέγκλιτα και οι προηγούμενες κυβερνήσεις της Νέας Δημοκρατίας, αλλά και του ΠΑΣΟΚ και του ΣΥΡΙΖΑ.

Βήμα το βήμα, μεθοδικά, η κάθε κυβέρνηση έπιανε το νήμα από εκεί που το άφηνε η προηγούμενη. Έτσι προχώρησε ο τεμαχισμός του ΟΣΕ, η ιδιωτικοποίηση του πιο κερδοφόρου κομματιού, δηλαδή του μεταφορικού έργου, ενώ συνεχιζόταν η υποχρηματοδότηση και η ακραία υποστελέχωση του κομματιού που έμεινε στο δημόσιο και είχε, εκτός των άλλων, και την ευθύνη για τις υποδομές.

Και στους σιδηροδρόμους εφαρμόστηκε η συνθήκη όπου τα πάντα, από το πόσοι εργαζόμενοι θα είναι σε μια βάρδια, μέχρι το πού θα κατευθυνθούν χρήματα για νέες επενδύσεις, καθορίζονται από το κριτήριο της κερδοφορίας των λίγων ιδιωτών καπιταλιστών και του κράτους τους, με αποτέλεσμα πολλές διαφορετικές εταιρείες διαχείρισης, εργολάβοι συμβάσεων, συχνά με αντιτιθέμενα μεταξύ τους συμφέροντα, να εμπλέκονται σε ένα τόσο ευαίσθητο και περίπλοκο τομέα, όπως είναι οι σιδηροδρομικές -και όχι μόνο- μεταφορές. Για να το πούμε απλά, διαχωρίστηκε το τρένο από τις ράγες, κάτι που φυσικά κάνει τον εκτροχιασμό πολύ πιο πιθανό.

Σε αυτό το πλαίσιο πρέπει να εξετάσουμε και την απαράδεκτη καθυστέρηση στην εκτέλεση της περιβόητης πια σύμβασης 717/2014 για την τηλεδιοίκηση. Δεν χρειάζεται να είναι κανείς ειδικός για να καταλάβει πως όλα τα παραπάνω παίζουν σημαντικό ρόλο στην ασφάλεια όλων των συγκοινωνιών, όχι μόνο των σιδηροδρομικών. Γι’ αυτό πρέπει όλα αυτά να βγουν στην επιφάνεια για να μη ζήσουμε καινούργια Τέμπη, που καραδοκούν σε πολλούς τομείς της ζωής μας, αφού η ζυγαριά του κόστους - οφέλους και του «πάμε και όπου βγει» στα μέτρα ασφαλείας κυριαρχεί σχεδόν παντού.

Βεβαίως στα παραπάνω προστίθενται και τα προβλήματα κακοδιαχείρισης από Υπουργούς, από άλλους, αλλά και οι εγκληματικές ευθύνες όλων των άμεσα εμπλεκόμενων εκείνο το βράδυ, ζητήματα τα οποία εμείς καθόλου δεν υποτιμάμε. Το αντίθετο! Επιμένουμε ότι πρέπει να διερευνηθούν όλα και αυτά, όπως και τυχόν ποινικές ευθύνες Υπουργών.

Σήμερα, όμως, όλα τα κόμματα εδώ μέσα πρέπει να πάρουν σαφή θέση απέναντι στην πρόταση του ΚΚΕ για συγκρότηση εξεταστικής επιτροπής χωρίς υπεκφυγές και διάφορες δικαιολογίες. Γιατί η πρόταση του ΚΚΕ, όπως γνωρίζετε, έχει τη δυνατότητα να εξετάσει κάθε πτυχή του ζητήματος με το οποίο θα καταπιαστεί. Όπως επίσης γνωρίζετε, στην επιτροπή εξετάζονται και μπορεί να προκύψουν και όλες οι πολιτικές και ποινικές ευθύνες πολιτικών, αλλά και μη πολιτικών προσώπων.

Η Κυβέρνηση της Νέας Δημοκρατίας είναι γνωστό πως μέσω του εκπροσώπου της δήλωσε ότι θα την ψηφίσει μεν, ξεκαθαρίζοντας δε, ότι διαφωνεί με το ίδιο το περιεχόμενο της πρότασης, υπονομεύοντας την εξαρχής. Γιατί άραγε; Γιατί το περιεχόμενο είναι αυτό που ενοχλεί. Η απάντηση στο ερώτημα: «Γιατί η Νέα Δημοκρατία επιλέγει να ψηφίσει την πρόταση του ΚΚΕ;» είναι περισσότερο από προφανής. Γιατί ξέρει πολύ καλά ότι η πρόταση αυτή μπορεί να περάσει και χωρίς τις δικές της ψήφους, φτάνει να την ψηφίσουν τα περισσότερα κόμματα της Αντιπολίτευσης. Η Κυβέρνηση, λοιπόν, κάνει την ανάγκη φιλοτιμία για να μη συγκρουστεί και με το λαϊκό αίσθημα. Η Κυβέρνηση, όμως, είναι σε δύσκολη θέση και για έναν επιπλέον λόγο, γιατί είχαν προηγηθεί οι απαράδεκτες και κυνικές δηλώσεις Γεωργιάδη, που ξεστόμισε το απίθανο ότι κανείς δεν ενδιαφέρεται για μια εξεταστική για τα Τέμπη.

Αλήθεια, κύριοι της Κυβέρνησης, πώς γίνεται τη μια να λέτε ότι ο κόσμος δεν ενδιαφέρεται για την εξεταστική και την άλλη να την υπερψηφίζετε; Και αντί τα άλλα κόμματα, εσείς του ΣΥΡΙΖΑ και του ΠΑΣΟΚ κυρίως, να καταγγείλετε αυτήν την υποκρισία της Κυβέρνησης της Νέας Δημοκρατίας και να υπερψηφίσετε την πρόταση του ΚΚΕ για εξεταστική επιτροπή, τι κάνετε; Γίνεστε επί της ουσίας συνήγοροι της Νέας Δημοκρατίας και ταυτίζεστε μαζί της στο πιο κρίσιμο ζήτημα, στη διαφωνία για το περιεχόμενο της εξεταστικής. Γιατί άραγε; Γιατί προφανώς έχετε και εσείς λερωμένη τη φωλιά σας με την πολιτική που και εσείς υπηρετήσατε.

Για να το πούμε απλά. Διαφωνείτε, δηλαδή, με όλα όσα ζητούν οι οικογένειες των θυμάτων, οι οποίες ζητούν διερεύνηση σε βάθος δεκαπενταετίας. Γυρίζετε την πλάτη στους εκατοντάδες χιλιάδες λαού και νεολαίας που διαδήλωσαν σε όλη τη χώρα με το σύνθημα ότι το έγκλημα αυτό έχει ιστορία. Και έτσι καταλήγετε τελικά και εσείς να δίνετε τις ίδιες εξηγήσεις που δίνει η Κυβέρνηση, ότι φταίει ένας σταθμάρχης, ίσως και κάποιοι άλλοι ακόμα ανευθυνοϋπεύθυνοι και ξεμπερδέψαμε.

Είναι ενδεικτικό ότι εσείς του ΣΥΡΙΖΑ και του ΠΑΣΟΚ τοποθετηθήκατε για την πρόταση του ΚΚΕ τρεις ολόκληρες ημέρες μετά την κατάθεση της και μόνο μετά την τοποθέτηση της Κυβέρνησης ότι θα τη στηρίξει. Κάποιοι μάλιστα εμφανίζονται να ομολογούν ότι θα ήθελαν στο τραπέζι να υπάρχει μόνο η πρόταση για προανακριτική, για να την απορρίψει η κυβερνητική πλειοψηφία, όπως μπορεί και να το κάνει, για να μπορούν μετά να την καταγγέλλουν για συγκάλυψη.

Πόσο πιο ανοιχτά να πείτε ότι το μόνο τελικά που σας ενδιαφέρει είναι να υπηρετήσετε τις μικροκομματικές σας σκοπιμότητες, να ρίξετε κάποια αντιπολιτευτικά πυροτεχνήματα και όχι να βγει στην επιφάνεια όλη η αλήθεια; Πόσο τυχαίο είναι ότι το ΠΑΣΟΚ, ενώ μιλάει εδώ και βδομάδες για προανακριτική, την κατέθεσε μόλις προχθές και στο παραπέντε της σημερινής συζήτησης; Ενώ ο ΣΥΡΙΖΑ, όπως φαίνεται, από ό,τι ακούσαμε σήμερα από την εισηγήτρια, θα την καταθέσει στο και πέντε.

Να ρωτήσουμε, γιατί αυτή η καθυστέρηση; Μα, προφανώς γιατί ψάχνετε να βρείτε πώς θα κόψετε και θα ράψετε τις ευθύνες του ενός και του άλλου και κυρίως της εγκληματικής πολιτικής της απελευθέρωσης των σιδηροδρομικών γραμμών, των μεταφορών που υπηρετήσατε όλοι σας.

Μάλιστα, η πρόταση του ΠΑΣΟΚ επικαλείται κυρίως την έρευνα της Ευρωπαϊκής Εισαγγελικής Αρχής, η οποία όμως διερευνά μόνο την οικονομική ζημία που μπορεί να έχει συντελεστεί σε βάρος του προϋπολογισμού της Ευρωπαϊκής Ένωσης και της χώρας μας. Μα, τελικά τι νομίζετε; Αυτό είναι το μόνο παράπτωμα; Αυτό είναι το βασικό παράπτωμα;

Γιατί εμείς και όχι μόνο εμείς, αλλά σύσσωμος ο ελληνικός λαός βλέπει πως το μεγαλύτερο παράπτωμα είναι η έκθεση σε κίνδυνο ανθρώπινων ζωών που έφτασε τελικά στην τραγική απώλεια πενήντα επτά νέων κυρίως ανθρώπων. Κάνετε μάλιστα πως δεν ακούτε τις προειδοποιήσεις μας, δηλαδή ότι αν υπήρχε πρόταση μόνο για προανακριτική, όπως αυτή που φέρνετε εσείς, κύριοι του ΠΑΣΟΚ και την απέρριπτε η Κυβέρνηση, θα οδηγούμαστε ουσιαστικά σε οριστικό ενταφιασμό της ποινικής διερεύνησης, αφού απαγορεύεται από τον Κανονισμό της Βουλής να κατατεθεί ξανά αίτημα για τα ίδια πρόσωπα και για τα ίδια αδικήματα.

Αυτό, βέβαια, δεν το λέει μόνο το ΚΚΕ. Ο ίδιος ο Κοινοβουλευτικός Εκπρόσωπος του ΣΥΡΙΖΑ, ο κ. Ξανθόπουλος, το έλεγε πριν λίγες ημέρες από αυτό εδώ το Βήμα απευθυνόμενος στο ΠΑΣΟΚ. Μήπως και αυτός θέλει να βγάλει τη Νέα Δημοκρατία από τη δύσκολη θέση; Μήπως είναι και αυτός «πέμπτη φάλαγγα», όπως είπαν για κάποιους μέχρι πρότινος συντρόφους τους κάποια άλλα νέα φυντάνια του ΣΥΡΙΖΑ; Σοβαρευτείτε, επιτέλους!

Το ΚΚΕ, όμως, είναι εδώ, παρόν, για να χαλάσει τα σχέδια σε όλους όσοι επιδιώκουν τη συγκάλυψη και τον αποπροσανατολισμό. Είναι εδώ για να εγγυηθεί ότι το θέμα θα μείνει ψηλά στην ατζέντα, όσο προχωρά και η ποινική διαδικασία, ότι θα γίνει διερεύνηση, θα ακουστεί η αλήθεια, όσο αυτό μπορεί να συμβεί και θα βγουν στην επιφάνεια όσο περισσότερα γίνεται.

Εμείς ξέρετε πως δεν έχουμε μεγάλες αυταπάτες, άλλωστε υπάρχει αρνητική εμπειρία από το παρελθόν από τη λειτουργία αυτών των εξεταστικών επιτροπών, λόγω του συσχετισμού των δυνάμεων εδώ μέσα. Το ΚΚΕ, όμως, θα κάνει ό,τι μπορεί, θα αξιοποιήσει και αυτή την επιτροπή, όπως και όποια άλλη συγκροτηθεί.

Σε αυτή την κατεύθυνση εμείς δηλώνουμε καθαρά ότι θα υπερψηφίσουμε και την πρόταση του ΠΑΣΟΚ για σύσταση προανακριτικής επιτροπής και όποια άλλη αντίστοιχη πρόταση κατατεθεί. Το ίδιο θεωρούμε ότι πρέπει να κάνουν εδώ μέσα και όλοι οι Βουλευτές, του ΠΑΣΟΚ απ’ ό,τι φαίνεται, διότι οι υπόλοιπες Κοινοβουλευτικές Ομάδες έχουν δηλώσει ότι θα την υπερψηφίσουν, να αφήσουν πίσω τα μικροκομματικά τους παιχνίδια που τους βάζουν να παίζουν οι ηγεσίες των κομμάτων τους και να υπερψηφίσουν σήμερα την πρόταση του ΚΚΕ, όπως το ΚΚΕ θα υπερψηφίσει τη δική τους!

Ιδού, λοιπόν, η Ρόδος, ιδού και το πήδημα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε Πρόεδρε.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Παππάς για δώδεκα λεπτά. Θα ακολουθήσει ο κ. Φάμελλος και ο κ. Στίγκας.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Άκουσα με ενδιαφέρον τον κ. Κουτσούμπα. Θέλω να κάνω μία έκκληση να σταματήσουμε τις δίκες προθέσεων και να συμφωνήσουμε άπαντες ότι οποιαδήποτε κοινοβουλευτική δυνατότητα δίνεται για διερεύνηση των αιτιών του δυστυχήματος και για το τι έχει γίνει με την «αμαρτωλή» σύμβαση 717, θα την αξιοποιήσουμε όλοι και θα υπερψηφίσουμε οποιαδήποτε πρόταση κατατίθεται. Να τερματίσουμε, λοιπόν, τις δίκες προθέσεων και να μιλήσουμε επί της ουσίας.

Η συζήτηση επί της ουσίας, επιτρέψτε μου, λοιπόν, να πω, πως δεν μπορεί να παρεκκλίνει από τα αίτια τα οποία υπήρχαν ταυτοχρόνως τη μοιραία εκείνη νύχτα. Δεν μπορεί και δεν πρέπει να απεραντολογήσουμε ούτε εντός της Αίθουσας της Ολομέλειας ούτε, βεβαίως, στην υπό συγκρότηση εξεταστική επιτροπή.

Τι θέλω να πω με αυτό; Το βασικό ερώτημα είναι: Μπορούσε να αποφευχθεί το συγκλονιστικό αυτό δυστύχημα; Μπορούσε, εάν συνέτρεχε μία από τις τρεις παρακάτω συνθήκες. Εάν δεν ήταν πλήρως ακατάλληλος ο σταθμάρχης ή εάν λειτουργούσε η τηλεδιοίκηση της Λάρισας, η οποία μετά την πυρκαγιά του Ιουλίου του 2019 για λίγες χιλιάδες ευρώ δεν επιδιορθώθηκε ή εάν λειτουργούσε το Κέντρο Δευτεροβάθμιου Ελέγχου στα κεντρικά του ΟΣΕ.

Άκουσα και άλλες ερμηνείες που λένε ότι εάν η αγορά ήταν κλειστή και κρατική μόνο δεν υπήρχε περίπτωση δυστυχήματος. Λυπάμαι που θα το πω, αλλά αυτή η θέση δεν αντέχει στον έλεγχο αληθείας, διότι πάρα πολύ σοβαρά σιδηροδρομικά δυστυχήματα έχουν γίνει και στην πάλαι ποτέ Σοβιετική Ένωση. Είναι πάρα πολύ σημαντικό να εστιάσουμε στο τι συνέβη σε αυτή την περίοδο και τι συνέβη, βεβαίως, πάρα πολύ κοντά στην περίοδο του δυστυχήματος.

Άκουσα πάρα πολλές κριτικές και για τη δική μας διακυβέρνηση.

Τι παραλάβαμε εμείς το 2015, κύριοι και κυρίες Βουλευτές; Ένα απαξιωμένο και εγκαταλελειμμένο σιδηρόδρομο, μηδενικό εκσυγχρονισμό του κεντρικού δικτύου και της γραμμής Αθήνα - Θεσσαλονίκη, τη διαδρομή προς Πάτρα χωρίς χρηματοδότηση, περιφερειακές γραμμές χωρίς μελέτες, και, προσέξτε, στον Κεντρικό Σιδηροδρομικό Σταθμό Αθηνών είκοσι εκατομμύρια υλικών αναξιοποίητα να κάθονται.

Και τι παραδώσαμε; Ανατάξαμε το δίκτυο, ολοκληρώσαμε την ηλεκτροκίνηση, ολοκληρώσαμε τις σήραγγες και κατεβάσαμε τη γραμμή από τον Μπράλο και τον Γοργοποτάμο. Το 2017 έγινε αυτό, για μια γραμμή που είχε φτιαχτεί εκατόν τριάντα - εκατόν σαράντα χρόνια πριν. Γιατί ήταν στα βουνά; Για να μην τη χτυπάνε τα εχθρικά πλοία. Να μην τη φτάνουν. Και η Ελλάδα μέχρι το 2017 είχε τη γραμμή που πήγαινε από την ορεινή διαδρομή.

Η δική μας διακυβέρνηση την κατέβασε, λοιπόν, τη γραμμή κάτω και ήρθε και η επίτροπος να επιθεωρήσει ότι ολοκληρώθηκε η στοά της Τιθορέας, το μεγαλύτερο βαλκανικό τούνελ. Αυτά σας παραδώσαμε και μετά ήρθε η μεθοδευμένη εγκατάλειψη του σιδηρόδρομου. Τον Ιούλιο του 2022 ήταν μια μέρα όπου η χώρα σταμάτησε να έχει σιδηρόδρομο. Είχε «μαλλιάσει» η γλώσσα μας. Αναρωτιόνταν πολλοί γιατί φωνάζουμε. Αναρωτιόνταν πολλοί γιατί θέτουμε το ζήτημα. Είχαμε προειδοποιήσει, όχι μόνο εμείς, είχαν προειδοποιήσει οι μηχανοδηγοί με δηλώσεις και με εξώδικα την πολιτική ηγεσία. Δεν τα ήξερε αυτά ο κ. Καραμανλής και ο κ. Μητσοτάκης; Το επιτελικό κράτος δεν ενημερώθηκε εγκαίρως;

Καταθέτω στα Πρακτικά τα αλλεπάλληλα εξώδικα που κατέθεσαν οι μηχανοδηγοί και οι εργαζόμενοι στον σιδηρόδρομο. Εντάξει δεν είδαν τα εξώδικα, εφημερίδες δεν διαβάζει το επιτελικό κράτος; Τα αλλεπάλληλα δημοσιεύματα για τα προβλήματα του δικτύου δεν τα ήξερε;

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα εξώδικα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω ενδεικτικά δημοσιεύματα.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και δεν διάβαζε εφημερίδες. Ας πάμε παρακάτω, στον κοινοβουλευτικό έλεγχο, έγιναν εξήντα πέντε ερωτήσεις από την Κοινοβουλευτική Ομάδα του ΣΥΡΙΖΑ για την κατάσταση των σιδηροδρόμων στην Ελλάδα. Ελάχιστες απαντήθηκαν και μάλιστα χαρακτηριστικά λίγα εικοσιτετράωρα πριν το δυστύχημα κούναγε το δάχτυλο στον Βουλευτή μας της Μαγνησίας τον κ. Μεϊκόπουλο ο κ. Καραμανλής και του έλεγε ότι είναι ντροπή να μιλάτε για ασφάλεια στον σιδηρόδρομο.

Καταθέτω ενδεικτικές ερωτήσεις της Κοινοβουλευτικής Ομάδας του ΣΥΡΙΖΑ.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τις προαναφερθείσες ερωτήσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στη Σύμβαση 717. Λέτε ότι δεν είχαμε προχωρήσει το έργο. Παραλάβαμε το έργο στο 68%, σύμφωνα με το σχετικό έγγραφο της «ΕΡΓΟΣΕ».

Το καταθέτω εκ νέου. Το κατέθεσε και η εισηγήτριά μας.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παραλάβατε ένα καθαρό νομικό πεδίο, διότι είχε πάρα πολλά προβλήματα η σύμβαση και από το Ελεγκτικό Συνέδριο και από την Επιτροπή Διενέργειας Ελέγχων. Παραλάβατε μια σύμβαση έτοιμη να υπογραφεί και καθυστερήσατε δύο χρόνια την υπογραφή της. Η δε ολοκλήρωση της Σύμβασης 717 ήταν στο σχέδιο κυβερνητικού έργου και το 2021 και το 2022.

Αυτά είναι δικά σας έγγραφα. Είναι του Υπουργείου Υποδομών, και της μιας χρονιάς και της άλλης, που λέει ότι ο στόχος είναι η ολοκλήρωση του έργου που προβλέπεται στη σύμβαση 717.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξεχνάτε ότι έχει παραιτηθεί ο κ. Κατσιούλης, ο διευθυντής του έργου ETCS καταγγέλλοντας καθυστερήσεις τον Απρίλιο του 2022; Ξεχνάτε ότι για το ζήτημα του σταθμάρχη η Ρυθμιστική Αρχή Σιδηροδρόμων εντόπισε ότι ο άνθρωπος αυτός ήταν ακατάλληλος, ήταν αχθοφόρος και έγινε σταθμάρχης ή ότι δεν υπήρχαν δύο σταθμάρχες σε κάθε κεντρικό σταθμό, όπως υπήρχε κατά τη διάρκεια της δικής μας διακυβέρνησης;

Όσον αφορά την τηλεδιοίκηση θέλω να πω τα εξής. Το πανελλήνιο έγινε μάρτυρας μιας αισχρής προσπάθειας διαστρέβλωσης και αποπροσανατολισμού. Σόου ενώπιον των τηλεοπτικών καμερών που ήθελαν να μας πείσουν ότι δεν είναι αυτό που βλέπουν τα μάτια μας και ότι η τηλεδιοίκηση στη Λάρισα λειτουργεί. Και έρχεται ο ίδιος ο ΟΣΕ να πει ότι δεν λειτουργούσε η τηλεδιοίκηση λόγω της φωτιάς του 2019 και ότι με λίγες χιλιάδες ευρώ θα μπορούσε να επιδιορθωθεί και δεν διορθώθηκε. Γιατί το κάνατε αυτό, όμως; Το κάνατε για να υπονοήσετε ότι ο ακατάλληλος σταθμάρχης το μοιραίο βράδυ μπορούσε «να δει» στο σημείο του δυστυχήματος. Αυτό προσπαθούσατε να αποδείξετε και με τις επισκέψεις του κ. Παπαδόπουλου και με τις επισκέψεις του κ. Γεραπετρίτη. Κι αυτό απλώς δεν είναι αληθές. Αυτό που λειτουργούσε ήταν το σύστημα εποπτείας εισόδου και εξόδου από τον σταθμό της Λάρισας τρία χιλιόμετρα πίσω και τρία χιλιόμετρα μετά και το σημείο του δυστυχήματος ήταν τυφλό σημείο με ευθύνη της πολιτικής ηγεσίας του Υπουργείου, της διοίκησης, των οργανισμών. Οι διοικήσεις αυτές, προσέξτε, μετά το δυστύχημα παρέμειναν στις θέσεις τους, ενώ «ήταν πάνω» από τα στοιχεία και προφανώς μπορούσαν να επηρεάσουν τα στοιχεία της έρευνας.

Και σαν να μην έφταναν όλα αυτά, κρατήσαμε και τον αρμόδιο Γενικό Γραμματέα τον κ. Ξιφαρά. Φαντάζομαι ότι αξιολογήθηκε ως άριστος. Και ποιον διορίσατε μετά διευθύνοντα στον ΟΣΕ; Τον υπεύθυνο ασφαλείας κατά τη νύχτα του δυστυχήματος. Δηλαδή αξιολογήθηκε κι αυτός ότι έκανε σωστά τη δουλειά του και αναβαθμίστηκε ο άνθρωπος.

Η ουσία είναι, λοιπόν, ότι έχετε τεράστιες ευθύνες. Η δική μας διακυβέρνηση προχώρησε το έργο λύνοντας και τα νομικά προβλήματα. Θα πρέπει τώρα να εξηγήσετε διότι και γι’ αυτό έχει γίνει, κατά το κοινώς λεγόμενο, πάρα πολύ φασαρία εντός της Βουλής από τη δική μας πτέρυγα –γιατί δεν έχουμε πάρει απαντήσεις- τι συνέβη με αυτή την περιβόητη σύμβαση με την «HELLENIC TRAIN». Τι συνέβη και πώς φτάσαμε από τη δέσμευση που είχε η εταιρεία απέναντι στο δημόσιο να ολοκληρώσει το ETCS και να κάνει 750 εκατομμύρια επενδύσεις στο δίκτυο σε μια σύμβαση η οποία κατέβασε τις επενδύσεις στα 70 εκατομμύρια και βεβαίως παρέλειψε και την υποχρέωση της εταιρείας μεταφορικού έργου της «HELLENIC TRAIN», την πρώην «ΤΡΑΙΝΟΣΕ», να κάνει αυτά τα έργα τα οποία είναι και τα κρίσιμα για τα οποία συζητάμε.

Εδώ δεν είναι απλά τα πράγματα. Εδώ συγκρούεται η προηγούμενη υπογραφή Καραμανλή με την επόμενη. Και θα πρέπει να εξηγήσετε τι έχει μεσολαβήσει. Μήπως απλώς κατίσχυσε η δική σας πολιτική πρόνοια και πολιτική κατεύθυνση να κλείσετε τον σιδηρόδρομο; Διότι αυτή τη στιγμή που μιλάμε η χώρα δεν έχει σιδηρόδρομο, μη γελιέστε. Δεν υπάρχει η γραμμή Αθήνα - Θεσσαλονίκη. Η βόρεια Ελλάδα δεν έχει τρένα, εκτός από τον προαστιακό των Σερρών. Δεν μπορείς να πας στην Ξάνθη με τρένο, στην Αλεξανδρούπολη υπάρχει ένα δρομολόγιο, στην Πάτρα δεν υπάρχει προαστιακός, στον Πύργο έχουμε τεχνική βάση αλλά δεν έχουμε δρομολόγιο. Για φανταστείτε, υπάρχει τεχνική βάση και μηχανές οι οποίες επισκευάζονται καιρό, αλλά οι άνθρωποι δεν έχουν τρένο εδώ και τρία χρόνια.

Είναι το μοντέλο ανάπτυξης το οποίο έχετε στο μυαλό σας ή το μοντέλο ανάπτυξης το οποίο έχετε επιλέξει να υπηρετήσετε. Ο σιδηρόδρομος είναι ένα μέσο φιλικό προς το περιβάλλον. Είναι φτηνό μέσο, αλλά φαίνεται ότι οι ανταγωνιστές του έχουν πιάσει στασίδι πάρα πολύ κοντά στα κέντρα λήψης αποφάσεων αυτής της Κυβέρνησης. Αυτή είναι η πικρή αλήθεια την οποία πλήρωσαν και τα θύματα των Τεμπών.

Υπήρχε εγκατάλειψη και σας φωνάζαμε. Είχαμε γίνει κουραστικοί με ερωτήσεις, με ομιλίες, με παρεμβάσεις, με επισκέψεις, με περιοδείες παντού. Σας λέγαμε ότι εγκαταλείπεται ο σιδηρόδρομος. Σας λέγαμε ότι δεν έχουν σταματημό οι ειδοποιήσεις για καθυστερήσεις και ακυρώσεις δρομολογίων και μας κουνάγατε το δάχτυλο ότι κακώς μιλάμε γι’ αυτά. Εμείς όχι μόνο δεν έχουμε να φοβηθούμε τίποτα, αλλά θα αξιοποιήσουμε και το πεδίο της εξεταστικής επιτροπής για να συζητηθούν όλα.

Και για να έχει αξία, κύριοι της Νέας Δημοκρατίας, η συναίνεσή σας στη συγκρότηση εξεταστικής επιτροπής θα πρέπει σήμερα, εδώ και τώρα, να δεσμευτείτε ότι δεν θα ακυρώσετε διά της πλειοψηφίας την κλήση οποιουδήποτε μάρτυρα προταθεί.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία).

Σήμερα πρέπει να γίνει αυτό, για να έχει αξία η συναίνεσή σας, διότι αλλιώς θα έχετε γράψει ακόμα μία μελανή σελίδα στην προσπάθεια συγκάλυψης. Όμως, θα σας πω κάτι: Εάν υπάρξει από εδώ και εμπρός προσπάθεια συγκάλυψης, σας υποσχόμαστε ότι θα είναι ατελέσφορη, διότι όλα τα πορίσματα, ακόμα και της επιτροπής Γεραπετρίτη η οποία διορίστηκε από εσάς και το πόρισμα του Ευρωπαϊκού Οργανισμού Σιδηροδρόμων και οι εμπειρογνώμονες των οικογενειών, αλλά και οι δικαστικοί εμπειρογνώμονες σάς έχουν εκθέσει ανεπανόρθωτα.

Κάνουμε, λοιπόν, το χρέος μας προς τα θύματα και τις οικογένειές τους και μακάρι όλη η Ελληνική Βουλή να ανταποκριθεί σε αυτό. Αυτό είναι το πρώτο. Και δεύτερον, ξεκινάμε και συνεχίζουμε και εντείνουμε τον αγώνα για την αποκατάσταση του σιδηρόδρομου, αυτού του φιλικού μέσου προς το περιβάλλον, αυτού του μέσου που μπορεί να μπει στην καρδιά της ανάπτυξης της Ελλάδας για ένα καλύτερο μέλλον.

Να είστε καλά! Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και δύο συνοδοί εκπαιδευτικοί από το Πρότυπο Γυμνάσιο Πάτρας.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδας του ΣΥΡΙΖΑ, ο κ. Φάμελλος.

Ορίστε, κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στις 28 Φεβρουαρίου κοντά στον οικισμό του Ευαγγελισμού της Λάρισας σταμάτησε ο χρόνος για πενήντα επτά ανθρώπινες ζωές στο πιο θανατηφόρο σιδηροδρομικό δυστύχημα που έχει καταγραφεί στην Ελλάδα. Περί τις 23.22΄ ο επιβατικός συρμός του Intercity, που μετέφερε περισσότερους από τριακόσιους πενήντα επιβάτες στη διαδρομή Αθήνα - Θεσσαλονίκη, συγκρούστηκε μετωπικά με μια εμπορική αμαξοστοιχία. Από τη σφοδρή μετωπική σύγκρουση, τον εκτροχιασμό και την ανάφλεξη των συρμών προκλήθηκε ο θάνατος πενήντα επτά ανθρώπων και ο τραυματισμός τουλάχιστον ογδόντα πέντε.

Η εθνική τραγωδία των Τεμπών έχει αφήσει ανεξίτηλα σημάδια στη ζωή της χώρας μας, όχι μόνο στις οικογένειες και στους φίλους των θυμάτων και από όλα όσα έχουν αναδειχθεί από τη δημόσια συζήτηση, από τη διαδικασία και της προανάκρισης, το έγκλημα των Τεμπών έχει συνδεθεί με σοβαρότατες πολιτικές ευθύνες ιδιαίτερα της πολιτικής ηγεσίας. Και έχουμε ευθύνη να μην αφήσουμε κανένα αναπάντητο ερώτημα, όχι μόνο για να μην ξανασυμβεί τέτοιο δυστύχημα, αλλά και για να αποδοθούν οι ευθύνες. Γιατί οι συγγενείς σήμερα με έγγραφό τους μας ζητούν -και οφείλω να ομολογήσω ότι έχουν δίκιο- δικαιοσύνη και τιμωρία. Και αυτή η ευθύνη βαρύνει την ελληνική Βουλή, αλλά και την ελληνική δικαιοσύνη που ερευνά το δυστύχημα.

Οφείλουμε, λοιπόν, να δεσμευτούμε όλες και όλοι -και σε αυτό σας καλούμε εισαγωγικά- ότι δεν θα μείνει τίποτα κρυφό και ότι η έρευνα θα ολοκληρωθεί όσο ψηλά και αν πρέπει να φτάσει και ότι το πολιτικό σύστημα θα διεκδικήσει πολιτικές συμφωνίες για να υπερασπιστεί και την αξιοπιστία του. Δεν θα υποκλιθεί, δηλαδή, καμμία και κανείς σε κομματικές προτεραιότητες, δεν θα ακολουθήσει ελιγμούς ή μεθοδεύσεις, δεν θα επιτρέψουμε καμμία αμνήστευση και καμμία απαλλαγή από ευθύνες πολιτικών προσώπων, όπως επίσης θα αποφύγουμε νομοτεχνικές παγίδες και πιθανότητες αποσβεστικών προθεσμιών.

Σεβόμαστε τις κοινοβουλευτικές διαδικασίες, τις υπερασπιζόμαστε και τα εργαλεία που προβλέπει το Σύνταγμα και ο Κανονισμός της Βουλής. Ξέρουμε, όμως, και θέλουμε να ξέρουν και οι πολίτες ότι υπάρχουν κίνδυνοι αυτές οι διαδικασίες των εξεταστικών, των προκαταρκτικών επιτροπών να υποκλιθούν σε συσχετισμούς και σε πολιτικά κίνητρα.

Είμαστε, όμως, υποχρεωμένοι να υπερασπιστούμε τη διαδικασία του Κοινοβουλίου και θα κριθούμε όλες και όλοι -όχι μόνο εμείς- στο τέλος αυτής της διαδικασίας που δεν θα περιλαμβάνει μόνο την εξεταστική επιτροπή που συζητάμε σήμερα, αλλά θα περιλαμβάνει και όλες τις προκαταρκτικές επιτροπές που θα υποβληθούν είτε σήμερα είτε σε επόμενο χρόνο για το έγκλημα των Τεμπών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εφόσον η σημερινή διαδικασία δίνει τη δυνατότητα στην Αντιπολίτευση να υποβάλει με βάση την αναθεώρηση του Συντάγματος ένα προωθημένο μέσο κοινοβουλευτικού ελέγχου, ενισχύει δηλαδή τη δυνατότητα της Μειοψηφίας να ελέγξει την Κυβέρνηση, εμείς καλούμε όλους τους Βουλευτές να ανταποκριθούν σε αυτή τη δυνατότητα, να μην κρυφτεί η αλήθεια πίσω από τον κανόνα της Πλειοψηφίας.

Και οφείλω να πω -και το θέτουμε αυτό ως πρώτο όρο στη συζήτηση- ότι η Πλειοψηφία θα κριθεί πολύ γρήγορα για το αν έχει τη διάθεση να ανταποκριθεί σε αυτή την ευθύνη. Και βάζουμε τρία ζητήματα εισαγωγικά: Ο Υπουργός είναι εδώ, ο κύριος Πρωθυπουργός δεν έκρινε σκόπιμο να έρθει, αλλά να απαντήσει ο κ. Βορίδης. Πρώτον: Ποια επιλογή θα κάνει για το προεδρείο της εξεταστικής επιτροπής; Δεύτερον, θα είναι οι διαδικασίες ανοιχτές στην τηλεόραση της Βουλής για να βλέπουν όλοι οι πολίτες τι γίνεται στην εξεταστική; Τρίτον, θα κοπούν μάρτυρες από την εξεταστική διαδικασία που θα προτείνει η Αντιπολίτευση; Εδώ θα κριθείτε!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και είναι πολύ συγκεκριμένα. Γιατί το κάνατε, μην κάνετε πως απορείτε, το κάνετε. Και ξέρετε πού το κάνατε; Πρόσφατα. Θυμάστε την εξεταστική για τη λίστα Πέτσα, όταν αρνηθήκατε να έρθει ο συγγραφέας της λίστας για να πει πώς χειραγωγήθηκαν και φιμώθηκαν τα μέσα ενημέρωσης στην πρώτη θητεία του κ. Μητσοτάκη; Και στη λίστα Κικίλια ούτε τον κ. Κικίλια αφήσατε να έρθει να εξεταστεί. Άρα έχετε παρελθόν.

Κυρίες και κύριοι Βουλευτές, δυστυχώς, το δυστύχημα στα Τέμπη έχει χαρακτηριστεί ως έγκλημα γιατί πενήντα επτά άνθρωποι, στην πλειοψηφία τους νέοι, έχασαν τη ζωή τους. Δεν υπάρχει αμφιβολία ότι ήταν προαναγγελθείσα τραγωδία. Το μαρτυρούν οι καταγγελίες των ίδιων των εργαζόμενων που είχαν εκφραστεί με επιστολές, με παραιτήσεις και με εξώδικα στον κ. Καραμανλή, στον ίδιο αυτόν Υπουργό ο οποίος μας κουνούσε το δάχτυλο εδώ στη Βουλή στις 20 Φεβρουαρίου, λέγοντάς μας –διαβάζω- «είναι ντροπή και ντρέπομαι που θέτετε θέματα ασφαλείας και θα ήθελα να ανακαλέσετε αμέσως», απευθυνόμενος στον κ. Μεϊκόπουλο, τον Βουλευτή μας στη Μαγνησία, που έθετε ζητήματα ασφάλειας σιδηροδρομικού δικτύου για την περιοχή του.

Κάθε προσπάθεια συγκάλυψης και απόκρυψης της αλήθειας αποτελεί ασέβεια. Η επιλογή μας –όλων!- δεν μπορεί παρά να είναι μία: Όλα στο φως! Αναφερόμαστε εκ των προτέρων στους κινδύνους απόκρυψης, γιατί στην περίπτωση του εγκλήματος των Τεμπών γίναμε όλοι μάρτυρες μιας χονδροειδούς προσπάθειας και μεθοδευμένης συγκάλυψης της αλήθειας. Επικοινωνιακά τεχνάσματα, χονδροειδείς συμψηφισμοί, δικαιολογίες προκαλούν σοβαρές ανησυχίες.

Δεν μπορούμε να ξεχάσουμε την προσπάθεια του κ. Μητσοτάκη την πρώτη μέρα να αποδώσει την τραγωδία σε ένα ανθρώπινο λάθος, αφήνοντας να εννοηθεί ότι για όλα έφταιγε το λάθος του σταθμάρχη, κάτι που μάζεψε πέντε μέρες μετά υπό την πίεση της κατακραυγής, όταν τόλμησε να ψελλίσει μία συγγνώμη. Βέβαια, την ίδια στιγμή που μιλούσε για ανθρώπινο λάθος, μιλούσε και για διαχρονικές ευθύνες, για να παραπέμψει το θέμα σε συμψηφισμούς με βάθος χρόνου. Υπάρχει τέτοιος κίνδυνος στην εξεταστική επιτροπή.

Δεν μπορούμε να μιλάμε, όμως, για διαχρονικές ευθύνες, όταν ο Υπουργός της κυβέρνησης της Νέας Δημοκρατίας, αλλά και ο εκλεκτός της Κυβέρνησης στη διοίκηση του οργανισμού αγνοούσαν τις προειδοποιήσεις των εργαζομένων ότι επίκειται ατύχημα. Γιατί παρά τις συντονισμένες προσπάθειες της Κυβέρνησης οι εργαζόμενοι απέδειξαν πρώτα από όλα στον σιδηροδρομικό σταθμό της Λάρισας ότι υπήρχε συγκεκριμένη ευθύνη της κυβέρνησης.

Είκοσι μέρες μετά το δυστύχημα, μετά το έγκλημα, ο Αλέξης Τσίπρας ήταν εκεί και μπροστά στον Αλέξη Τσίπρα, μπροστά στις κάμερες, οι εργαζόμενοι απέδειξαν και είπαν ξεκάθαρα ότι αν λειτουργούσε η τηλεδιοίκηση, όπως λειτουργούσε από το 2009 μέχρι το 2019, το δυστύχημα δεν θα γινόταν και ήταν ψέμα αυτά που λέγατε ότι τάχατες λειτουργούσε ένα κέντρο τηλεδιοίκησης στη Λάρισα. Γιατί ο σταθμός τηλεδιοίκησης στη Λάρισα τέθηκε εκτός λειτουργίας το 2019 μετά από μια πυρκαγιά και κόστιζε λίγες δεκάδες χιλιάδες ευρώ -αν κόστιζε και τόσο- η αποκατάστασή του και δεν αποκαταστάθηκε και δεν ξαναλειτούργησε μέχρι το έγκλημα.

Και το βασικό στοιχείο της έρευνας είναι ότι ο σταθμάρχης, όπως και αν προσλήφθηκε, δεν μπορούσε να δει το σημείο του δυστυχήματος την ώρα του δυστυχήματος. Και σε αυτό πρέπει να απαντήσετε: Γιατί δεν μπορούσε να δει τι γινόταν στη σιδηροδρομική γραμμή; Απαντήστε κάποια στιγμή!

Και δεν μπορεί να ξεχαστεί και το φιάσκο. Λίγες ώρες μετά την επίσκεψη του Αλέξη Τσίπρα στείλατε εσπευσμένως τον Υφυπουργό Μεταφορών, τον κ. Παπαδόπουλο, ο οποίος διασύρθηκε σε απευθείας μετάδοση μπροστά στον ίδιο πίνακα, όταν ο σταθμάρχης της Λάρισας on camera δήλωνε ότι δεν υπάρχει τηλεδιοίκηση, ότι μπορούσε να δει τριάμισι χιλιόμετρα βόρεια και ενάμιση με δύο νότια, γιατί η τηλεδιοίκηση που ήταν από το Πλατύ μέχρι το Δομοκό, περίπου εκατόν εβδομήντα χιλιόμετρα, είχε αχρηστευθεί, τότε που ο «γαλάζιος εγκάθετος» στον αέρα στην κάμερα τού έλεγε με τη γνωστή viral δήλωση «τέλος».

Οι εργαζόμενοι είχαν έγκαιρα προειδοποιήσει για τα προβλήματα στον σιδηρόδρομο. Υπήρχαν τρία εξώδικα, 7 Σεπτεμβρίου 2021, 9 Μαρτίου 2022, 31 Οκτωβρίου 2023, που προειδοποιούσαν και μιλούσαν για τηλεδιοίκηση, για φωτοσήματα, για όλα αυτά που έλειπαν.

Υπήρχε κι ένα εξώδικο της ντροπής. Η διοίκηση απάντησε με εξώδικο στους εργαζόμενους που λέγανε την αλήθεια.

Και για το θέμα του σταθμάρχη, όμως, υπάρχουν αναπάντητα ερωτήματα που εκθέτουν τις μεθοδεύσεις της Κυβέρνησης. Γιατί ο μοιραίος σταθμάρχης επιλέχθηκε παρανόμως, ενώ το όριο ηλικίας δεν το επέτρεπε; Γιατί εκ των υστέρων και μετά την ολοκλήρωση της μετάταξης υπήρξε υπουργική απόφαση που άλλαζε το όριο ηλικίας για να είναι, τάχατες, νόμιμη η μετάταξη; Ποιος κρύβεται επιτέλους πίσω από το ρουσφέτι αυτής της φωτογραφικής ρύθμισης εκ των υστέρων, μιας παράνομης πρόσληψης; Δεν μας έχετε απαντήσει. Και γιατί ενώ ο ΟΣΕ έθετε ως όριο τα σαράντα οκτώ έτη, είχε γίνει αποδεκτή η μετάταξη ενώ ήταν πενήντα εννέα χρονών;

Να ρωτήσουμε και κάτι ακόμα. Για ποιον λόγο αγνοήθηκαν όσα εγγράφως κατήγγειλε ο Πρόεδρος της Επιτροπής ETCS, ο κ. Κατσιούλης, η οποία ήταν αρμόδια για το έργο για τα έργα σηματοδότησης και ασφάλειας στο δίκτυο; Στις 27-4-2022 στην παραίτησή του έλεγε ότι δεν υπάρχει καμμία ένδειξη της κατάστασης της γραμμής, ακόμα και της θραύσης της, με ό,τι αυτό συνεπάγεται στην ασφάλεια κυκλοφορίας των τρένων και άφηνε αιχμές ότι υπήρχε γνώση των αρμοδίων.

Να μη μιλήσουμε για το δευτεροβάθμιο κέντρο ελέγχου στην Καρόλου, το οποίο δεν λειτουργούσε από το 2020. Οπότε δεν υπήρχε καμμία δυνατότητα να ελέγχεται η κίνηση των τρένων, να υπάρχει διασταύρωση ελέγχου. Ενώ σύμφωνα με δεκάδες υψηλόβαθμα στελέχη και της «ΤΡΑΙΝΟΣΕ» και του ΟΣΕ, αν λειτουργούσε, θα μπορούσε και αυτό να σταματήσει την τραγωδία.

Οι ευθύνες της Κυβέρνησης της Νέας Δημοκρατίας είναι τεράστιες γιατί απαξίωσε τον ΟΣΕ. Γιατί ο σχεδιασμός της και ο σχεδιασμός του κ. Καραμανλή ήταν να δώσει τις σιδηροδρομικές συγκοινωνίες στους ιδιώτες και αυτό οδήγησε σε χατίρια στους αναδόχους, ενώ υπήρχαν προβλήματα συνέπειάς τους. Απογύμνωσε τον οργανισμό από κρίσιμες θέσεις προσωπικού. Μείωσε τους εργαζόμενους, γιατί οι εργαζόμενοι ήταν περισσότεροι το 2019 από ότι ήταν το 2023. Τα στοιχεία εδώ λένε ότι το 2019 είχε χίλιους εκατόν είκοσι δύο εργαζόμενους και διακοσίους είκοσι τέσσερις επιπλέον στον καθαρισμό και στη φύλαξη και την περίοδο του δυστυχήματος είχαν φτάσει στους επτακόσιους πενήντα. Αυτά είναι νούμερα. Δεν μπορείτε να τα κρύψετε. Γιατί μειώθηκαν επί Νέας Δημοκρατίας οι σταθμάρχες. Μειώθηκαν οι κανόνες ασφαλείας. Γιατί υπήρχε ο όρος σε κάθε κρίσιμο κόμβο να είναι δύο σταθμάρχες και δεν υπήρχαν την ώρα του δυστυχήματος. Γατί μειώθηκαν οι κλειδούχοι. Και όχι απλά μειώθηκαν οι σταθμάρχες, όχι απλά υποβιβάσατε την επιλογή τους με ανεπαρκή κριτήρια, αλλά φτάσατε σε σημείο να υπάρχουν και σταθμάρχες με μπλοκάκια. Αυτά έγιναν επί διακυβέρνησης του κ. Καραμανλή.

Δεν τα λέμε μόνο εμείς. Τα λέει η Ρυθμιστική Αρχή Σιδηροδρόμων που κάνει ξεκάθαρο λόγο για ελλιπή εκπαίδευση του σταθμάρχη, που μιλάει για τη διαδικασία, αν θέλετε, όλου αυτού του προβλήματος του ελέγχου σε επίπεδο ανθρώπινου δυναμικού. Και βέβαια, ακόμα και το πόρισμα που παρήγγειλε η Κυβέρνηση Μητσοτάκη ανέδειξε και τις πολλαπλές ευθύνες και του κ. Μητσοτάκη και του κ. Καραμανλή.

Εδώ πρέπει να τονίσουμε και κάτι πλέον που ακούστηκε και από τον Κοινοβουλευτικό Εκπρόσωπο και από την εισηγήτριά μας. Το σύστημα GSM-R, το οποίο ήταν η ασύρματη σιδηροδρομική επικοινωνία, ενώ παραδόθηκε εγκατεστημένο από την κυβέρνηση του ΣΥΡΙΖΑ το 2019 κι ενώ υπήρχε και η εκπαίδευση του προσωπικού για τη χρήση του, δεν τέθηκε ποτέ σε λειτουργία μέχρι το μοιραίο δυστύχημα. Η λειτουργία αυτών των συστημάτων θα μπορούσε να έχει αποτρέψει τη σύγκρουση των αμαξοστοιχιών.

Αναρωτιόμαστε: Γιατί δεν έχουμε ακούσει τίποτα συγκεκριμένο για όλα αυτά; Τι φοβάστε; Εμείς λέμε ξεκάθαρα. Ο κ. Μητσοτάκης φοβάται τις πολιτικές ευθύνες της Κυβέρνησής του και φοβάται την κατακραυγή της κοινωνίας κατά της Κυβέρνησης. Στο χέρι σας είναι να αποδείξετε και στην εξεταστική και στις προανακριτικές ότι δεν φοβάστε την αλήθεια.

Να πούμε κάτι. Δεν φοβόμαστε τη συζήτηση για τη σύμβαση 717 της τηλεδιοίκησης. Ξέρουμε, όμως, και όλη η ελληνική κοινωνία ξέρει ότι η ελληνική πολιτεία μέχρι το 2019 είχε τα εργαλεία να υποκαταστήσει αυτό το έλλειμμα που υπήρχε και ξεκίνησε ως έργο το 2014. Αυτά τα εργαλεία που υπήρχαν -συμβατικά ναι, όχι τόσο σύγχρονα, αλλά επαρκή, γιατί δεν είχαν οδηγήσει σε σοβαρά δυστυχήματα ή εκτροχιασμούς- ήταν εργαλεία που απαξιώθηκαν και καταστράφηκαν την περίοδο διακυβέρνησης της Νέας Δημοκρατίας.

Εμείς, όμως, δεν φοβόμαστε τίποτα και λέμε όλα στο φως και σαφέστατα να αξιοποιήσουμε και σαφέστατα να εντάξουμε στην κοινοβουλευτική διαδικασία την ποινική δικογραφία της Ευρωπαίας εισαγγελέα για τη σύμβαση 717. Δεν φοβόμαστε εμείς για το έργο μας στους σιδηροδρόμους. Η κυβέρνηση του ΣΥΡΙΖΑ ήταν αυτή που ολοκλήρωσε το πιο δύσκολο τμήμα του δικτύου Αθήνας - Θεσσαλονίκης, δηλαδή τη διπλή γραμμή, με σήραγγες χιλιομέτρων, με γέφυρες πάνω σε ρήγματα, με εκατοντάδες χιλιόμετρα ηλεκτροκίνησης. Και ξέρετε γιατί είμαστε περήφανοι γι’ αυτό; Γιατί αν δεν ολοκληρωνόταν η διπλή γραμμή με ηλεκτροκίνηση, δεν θα μπορούσε να εφαρμοστεί κανένα σύστημα τηλεδιοίκησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή ήταν η απαραίτητη, αναγκαία και ικανή συνθήκη και την υλοποίησε η κυβέρνηση του ΣΥΡΙΖΑ και ο Χρήστος Σπίρτζης είχε αυτή την ευθύνη. Αυτό, ξέρετε, κάνει πολύ μεγαλύτερες τις ευθύνες των προηγούμενων κυβερνήσεων.

Εμείς παραλάβαμε μία σύμβαση, την 717, ιδιαίτερα προβληματική. Αυτό δεν το λέει μόνο ο ΣΥΡΙΖΑ. Το λέει το Ελεγκτικό Συνέδριο, το λέει η Επιτροπή Δημοσιονομικού Ελέγχου. Δεν πιστεύω να αμφισβητείτε αυτούς τους θεσμούς. Για την ολοκλήρωσή της κάναμε ό,τι μπορούσαμε και επιβεβαιώνεται αυτό από τις μετέπειτα αποφάσεις και του Ελεγκτικού και της ΕΔΕΛ, αλλά επιβεβαιώνεται ακόμα και από τις αποφάσεις για επιστροφή εγγυητικών επιστολών καλής εκτέλεσης. Τι έλεγαν αυτές οι επίσημες αποφάσεις των θεσμών που δεν έχουν αμφισβητηθεί; Έλεγαν ότι το έργο ήταν72% υλοποιημένο γιατί έγινε έτσι και είχε επιστροφή των εγγυητικών.

Άλλωστε, το από 30-9-2021 έγγραφο της Εθνικής Αρχής Διαφάνειας, που σαφέστατα θα εξετασθεί στην εξεταστική επιτροπή, που πρωτοκολλήθηκε στο γραφείο του κ. Καραμανλή στις 4 Οκτωβρίου του 2021 και στο οποίο γίνεται λόγος ακόμα και για ποινικές ευθύνες, αποδεικνύει ότι ο κ. Καραμανλής, όταν δήλωνε στην Επιτροπή Θεσμών πως δεν γνώριζε, απλά κορόιδευε. Κι αυτό πρέπει να εξεταστεί.

Κυρίες και κύριοι Βουλευτές, υπάρχει μια πραγματικότητα την οποία δεν μπορούμε να αγνοήσουμε. Δεν μπορούμε να αγνοήσουμε τα πραγματικά αίτια και τις ευθύνες της Κυβέρνησης. Δεν μπορούμε να αγνοήσουμε και την ποινική δικογραφία που έχει έρθει στη Βουλή. Με βάση τη δική μας αντίληψη περί δικαίου, απαιτείται μία συνολική έρευνα. Μία έρευνα, όμως, που δεν θα είναι απλά γενική και επί παντός επιστητού και απλά θα εκτονώσει την πίεση της κοινωνίας. Χρειάζεται προσοχή. Είναι υποχρέωσή μας, ως πολιτικό σύστημα, να διερευνήσουμε το έγκλημα και τις ευθύνες. Γι’ αυτό θέτουμε δύο όρους στην κοινοβουλευτική συζήτηση: Ότι απαιτείται, πρώτα απ’ όλα, απόδοση ευθυνών για το έγκλημα και ότι δεν θα κρυφτεί η ποινική δικογραφία για την σύμβαση 717.

Βέβαια, υπάρχει κι ένα ζήτημα για τον χρόνο που έφτασε στη Βουλή και πότε μπήκε η συζήτηση. Κι αυτό θα το συζητήσουμε. Εμείς όσες φορές, κι εγώ προσωπικά, αλλά και το κόμμα μας και ο Στέφανος Κασσελάκης, αναδείξαμε το θέμα και απαντώντας στον κ. Ανδρουλάκη σε μια προγενέστερη αναφορά του στο θέμα εδώ στη Βουλή, έχουμε πει κάποια πράγματα. Σαφέστατα πρέπει να φτάσει το μαχαίρι στο κόκκαλο. Πρέπει να μην υπάρχουν πολιτικές παρωπίδες και μεθοδεύσεις και να προλάβουμε κάθε κίνδυνο παραγραφής ή αμνήστευσης. Είχα πει στην πρότασή σας -και συνεχίζουμε να το λέμε- ότι προφανώς πρέπει να προχωρήσουμε , αλλά δεν πρέπει να αφήσουμε τίποτα έξω από τον έλεγχο. Μην περιοριστούμε, δηλαδή, στη σύμβαση 717 ξεχνώντας το δυστύχημα και τους υπεύθυνους και μην περιορίσουμε τον έλεγχο για την 717 ξεχνώντας την αφετηρία της.

Υπάρχουν δύο προτάσεις, λοιπόν, που έχουμε μπροστά μας. Υπάρχει η πρόταση του Κομμουνιστικού Κόμματος Ελλάδας για την εξεταστική επιτροπή και υπάρχει του ΠΑΣΟΚ-ΚΙΝΑΛ Η κατατεθειμένη πρόταση για την προκαταρκτική επιτροπή. Έχουν κινδύνους και οι δύο. Εμείς θα είμαστε σοβαροί. Έχουν κινδύνους γενικότητας, περιορισμού της έρευνας ή να ξεχάσουμε τα υπόλοιπα. Θεωρώ ότι δεν το πιστεύετε, δεν το θέλετε. Αφήνουμε όλοι ανοιχτή μία συζήτηση. Μπορούν, όμως, αυτές οι δύο προτάσεις να αποτελέσουν την αρχή μιας συζήτησης. Δεν την υποτιμούμε την κοινοβουλευτική συζήτηση. Μπορούν, όμως, να αποτελέσουν πάνω απ’ όλα τη δυνατότητα να έχουμε μία συμφωνία όλοι και όλες μαζί μέσα εδώ στη Βουλή.

Εμείς, λοιπόν, σήμερα εκμεταλλευόμαστε την αφορμή και την αφετηρία της πρώτης συζήτησης για να θέσουμε κάτι σε όλους και σε όλες και περιμένω και τον κ. Βορίδη να τοποθετηθεί. Ζητούμε, λοιπόν, να συμφωνήσουμε ότι η Βουλή ομόφωνα θα δεχτεί κάθε κοινοβουλευτικό εργαλείο που θα εξετάζει το έγκλημα και όλες τις αφετηρίες του.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς είμαστε έτοιμοι να το κάνουμε αυτό και ζητούμε να δεσμευτείτε ότι όλοι σήμερα. Όχι «άλλα λόγια ν’ αγαπιόμαστε». Σήμερα. Νομίζω ότι ο κ. Κουτσούμπας εξέφρασε τη θετική άποψη του ΚΚΕ και για πιθανή προανακριτική στη συνέχεια. Θα κριθούν, βέβαια, όταν έρθουν εδώ στη συζήτηση με τα συγκεκριμένα κείμενα.

Το σύνθημα των νέων στους δρόμους λέει ότι «το έγκλημα στα Τέμπη δεν θα ξεχαστεί». Εμείς είμαστε υποχρεωμένοι να τους ακούσουμε και να τις ακούσουμε. Και να σας πω την αλήθεια, μας λυπεί η απουσία του κ. Μητσοτάκη σήμερα. Υποτιμά το έγκλημα. Υποτιμά το πρόβλημα ασφάλειας. Υποτιμά την κρισιμότητα της κοινοβουλευτικής συζήτησης. Υποτιμά και το ό,τι συζητάμε για ευθύνες Υπουργών του και δεν ξέρουμε και πόσο πιο ψηλά θα φθάσουν οι ευθύνες και ποιος είχε ενημερωθεί από τον κ. Καραμανλή ή όχι για τα προβλήματα αυτά. Να μας τα πει ο κ. Καραμανλής όλα αυτά.

Εμείς λέμε, λοιπόν, ότι η πρόταση του ΚΚΕ όπως έχει υποβληθεί έχει ένα πολύ μεγάλο χρονικό εύρος. Δεν υπάρχει λόγος να πάμε είκοσι πέντε χρόνια πίσω.

Δεν πειράζει να ψάξουμε, δεν μας ανησυχεί. Άλλες κυβερνήσεις υπήρχαν. Κινδυνεύουμε όμως να χαθούμε στη μετάφραση, στον όγκο των εγγράφων, να έχει τη δυνατότητα η Νέα Δημοκρατία να κρύψει τις ευθύνες της, κινδυνεύουμε. Υπάρχει, πράγματι, μια απορία στην αποδεδειγμένη προθυμία της Νέας Δημοκρατίας να στηρίξει άμεσα την εξεταστική επιτροπή του Κομμουνιστικού Κόμματος Ελλάδας. Μην μας πείτε ότι δεν σας ανησυχεί. Μια χαοτική εξεταστική δεν εξυπηρετεί τους γονείς ή και τις οικογένειες των θυμάτων και δεν απαντά στο κρίσιμο ερώτημα, «ποιος έφταιξε;». Δεν ξέρουμε ποιος έφταιξε; Δεν είναι πραγματικά γεγονότα όλα αυτά που σας αποτυπώσαμε και η κ. Τζάκρη και ο κ. Παππάς και εγώ πριν από λίγο;

Και πώς θα διασφαλίσουμε την ασφάλεια των σιδηροδρόμων; Κοιτάξτε ακόμα και η σύνδεση των ευθυνών με ευρωπαϊκές πολιτικές και σχέσεις ιδιωτικοποίησης δεν πατούν στο δυστύχημα. Γιατί οι γραμμές, ο σταθμάρχης, οι κλειδούχοι, το δίκτυο είναι σε δημόσιο έλεγχο και σε δημόσια ιδιοκτησία. Μην τα μπλέκετε λοιπόν όλα μόνο και μόνο για να εξυπηρετηθούν κάποιες πολιτικές ιδεοληψίες. Εξάλλου η Ευρωπαϊκή Ένωση έχει παραπέμψει την Ελλάδα για μη εφαρμογή οδηγιών και πιέζει για την απορρόφηση χρημάτων για την 717 που συνδέεται με την ασφάλεια. Ας είμαστε λίγο ειλικρινείς.

Από το κείμενο του Κομμουνιστικού Κόμματος επίσης απουσιάζει αναφορά στην ποινική δικογραφία και στις συγκεκριμένες και κακουργηματικές ευθύνες του κ. Καραμανλή. Εδώ λοιπόν πρέπει να μιλήσουμε συγκεκριμένα. Μπορούμε ενώ υπάρχει έλεγχος συγκεκριμένος στην Βουλή και έχουν καταγραφεί ενδείξεις ευθυνών πολιτικών προσώπων, να λέμε όχι; Όχι δεν μπορούμε.

Η πρόταση από την άλλη μεριά του ΠΑΣΟΚ αξιοποιεί την ποινική δικογραφία, δεν εξετάζει όμως την αφετηρία. Γιατί φτάσαμε σε μια ελλειμματική σύμβαση το 2014; Γιατί χρειάστηκε το Ελεγκτικό Συνέδριο και η Επιτροπή Δημοσιονομικού Ελέγχου να ζητήσουν αλλαγές; Για ποιο λόγο; Δεν μας απασχολεί; Δεν σας ενδιαφέρει; Να το πείτε αν σας ενδιαφέρει ή όχι. Στα ελλείμματα όμως της σύμβασης του 2014 οφείλονται πολλές από τις καθυστερήσεις. Και αυτό το τεκμηριώνουν αδιαμφισβήτητα θεσμοί της ελληνικής πολιτείας.

Στις 20-3-2023 ο Χρήστος Σπίρτζης ενώπιον της Επιτροπής Θεσμών κατέθεσε μια σωρεία εγγράφων, που αποδεικνύουν τα ελλείμματα της 717. Υπήρχαν ελλείμματα στις μελέτες, υπήρχαν ελλείμματα στον προϋπολογισμό, στο φυσικό αντικείμενο, μελέτες εκτός φυσικού αντικειμένου, εξοπλισμός ο οποίος δεν είχε πλέον δυνατότητα να υποστηριχθεί από τους κατασκευαστές, υλικά που δεν παράγονταν, αδυναμία σύνδεσης των ηλεκτρονικών συστημάτων. Άρα σαφώς και πρέπει να περιληφθεί στην προκαταρκτική και η αφετηρία της.

Δεν πιστεύω να ενοχλεί κανέναν ότι στην αφετηρία αυτής της προκαταρκτικής έρευνας ήταν ο κ. Χρυσοχοΐδης ως Υπουργός της κυβέρνησης Σαμαρά - Βενιζέλου, ούτε ότι συμμετείχε τότε το ΠΑΣΟΚ σε εκείνη την κυβέρνηση. Είμαι σίγουρος ότι δεν σας ενδιαφέρει. Πρέπει να ερευνηθούν οι ευθύνες. Και εμείς λέμε να ερευνηθούν οι ευθύνες και κατά την περίοδο διακυβέρνησης του ΣΥΡΙΖΑ.

Είμαστε λοιπόν σίγουροι πως δεν έχετε κανένα τέτοιο άγχος και θέλουμε όλοι να μάθουμε ποιοι είναι υπεύθυνοι για όλα, για το ρουσφέτι στον σταθμάρχη, για το τοπικό κέντρο τηλεδιοίκησης που κάηκε το 2019, για το κεντρικό της Καρόλου, για τα εξώδικα που θάφτηκαν. Και τα λέμε όλα αυτά περίτρανα, γιατί κατατέθηκαν και στη σχετική συνεδρίαση της Επιτροπής Θεσμών και Διαφάνειας.

Λέμε κάτι πολύ απλό. Υπάρχουν περισσότερες και ξεκάθαρες πολιτικές ευθύνες. Δεν διαφωνούμε με τις παθογένειες ή με τα πολιτικά προβλήματα. Αλλά εδώ μιλάμε για ευθύνη Υπουργών. Και υπάρχουν προσωποποιημένες ευθύνες για το έγκλημα των Τεμπών. Και εμείς λοιπόν σας καλούμε σε κάτι απλό, να ψηφίσουμε ομόφωνα για αυτές τις ευθύνες. Είστε διατεθειμένοι; Περιμένουμε απάντηση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ο ΣΥΡΙΖΑ λοιπόν προτείνει και δεσμεύεται για την υποβολή πρότασης για την σύσταση ειδικής κοινοβουλευτικής επιτροπής για προκαταρκτική εξέταση για το δυστύχημα, για το έγκλημα υπερβαίνοντας κάθε κίνδυνο αποσβεστικής προθεσμίας. Αλλά και υποβολή πρότασης για τη σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης για την ποινική δικογραφία της 717 με απαράβατο όρο και τη συμπερίληψη των ευθυνών στη διαμόρφωση αυτής της ελλιπέστατης σύμβασης.

Σε όλες τις συναντήσεις μας με τους συγγενείς των θυμάτων αλλά και με την κοινωνία, έχουμε λάβει εντολή -όπως πιθανά την έχετε λάβει και εσείς- να υπάρχει εξαντλητικός έλεγχος και να αποδοθούν σε πολιτικό επίπεδο οι ευθύνες. Δεν ξεχνώ όμως, δεν ξεχνάμε, ότι υπάρχει και ένας έλεγχος της δικαιοσύνης και εμείς πρέπει να πούμε μεγαλόφωνα, όλοι και όλες, προς τη δικαιοσύνη ότι δεν πρέπει να διστάσει μπροστά σε πολιτικές πόρτες και ότι ο έλεγχος πρέπει να φτάσει σε βάθος. Γιατί στηρίζουμε τη δικαιοσύνη, γιατί τη θεωρούμε έναν ισχυρό πυλώνα της δημοκρατίας μας και είμαστε δίπλα της για να κάνει αυτό το έργο που χρειαζόμαστε όλοι.

Αλλά το να ακούγεται ότι επειδή η Νέα Δημοκρατία πήρε 41% τον Ιούνιο, δεν μπορεί να γίνεται συζήτηση για την ευθύνη των Υπουργών της στα Τέμπη ή για το σκάνδαλο των υποκλοπών, υποτιμά τη δημοκρατία. Οφείλουμε να ξεκαθαρίσουμε ότι δεν έχουμε καμμία σχέση με την απουσία ηθικής της απαράδεκτης δήλωσης του κ. Γεωργιάδη, ο οποίος πριν λίγες μέρες τόλμησε να δηλώσει: «Σήμερα στην Ελλάδα πόσοι πιστεύετε από τους εκατό συμπολίτες μας αν τους ρωτήσουμε, ενδιαφέρονται για εξεταστική ή για προανακριτική επιτροπή για τα Τέμπη;». Να απαντήσουμε ,κυρίες και κύριοι Βουλευτές, όλοι και όλες μαζί ότι το σύνολο της Βουλής ενδιαφέρεται και το σύνολο της ελληνικής κοινωνίας ενδιαφέρεται.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή δεν είναι πολιτική ηθική, αυτό είναι έλλειψη πολιτικής ηθικής.

Αλλά μη προσωποποιούμε μόνο στον κ. Γεωργιάδη τις πολιτικές ευθύνες. Ο ίδιος ο κ. Μητσοτάκης σε συνέντευξή του στον κ. Χατζηνικολάου -αν δεν κάνω λάθος- κληθείς να σχολιάσει την απεργία των σιδηροδρομικών και τη μήνυση των συγγενών κατά παντός υπευθύνου, που κάνει λόγο και για ευθύνες πολιτικών προσώπων, απάντησε ως εξής: «Λυπάμαι που το ζήτημα αυτό εργαλειοποιείται με τέτοιο τρόπο λίγες μέρες πριν τις εκλογές και πιστεύω ότι και ο δικαιολογημένος θυμός των συγγενών των θυμάτων δεν δικαιολογεί τέτοιου είδους συμπεριφορές».

Πρέπει να μας απαντήσετε τελικά. Εργαλειοποιεί η Βουλή σήμερα το θέμα των Τεμπών; Εργαλειοποιούν οι εργαζόμενοι το θέμα των Τεμπών; Εργαλειοποιούν οι γονείς, κύριε Βορίδη, το θέμα του εγκλήματος των Τεμπών; Πρέπει να μας απαντήσετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν μπορούν να λέγονται τέτοια πράγματα από το στόμα του τότε Πρωθυπουργού.

Νομίζω δεν χρειάζονται πολλά λόγια. Έχουμε όλοι σημαδευτεί και περισσότερο η νέα γενιά της χώρας μας από αυτό το έγκλημα, από αυτή την ανείπωτη τραγωδία, την εθνική τραγωδία των Τεμπών. Εμείς αναλαμβάνουμε την ευθύνη και την πρωτοβουλία να υπάρχουν ομόφωνες αποφάσεις και καλούμε τη Βουλή να πάρει ομόφωνες αποφάσεις. Θα ψηφίσουμε την εξεταστική του Κομμουνιστικού Κόμματος Ελλάδας παρ’ όλες τις αμφιβολίες, τις ανησυχίες, τον ελλιπή προσδιορισμό του πεδίου της έρευνας, τους κινδύνους που η κυβερνητική πλειοψηφία μπορεί να βάλει στην εξεταστική επιτροπή.

Εσείς όλοι τι θα κάνετε; Θα ψηφίσετε τις επόμενες προανακριτικές επιτροπές που θα έρθουν στη Βουλή; Θα ψηφίσετε την προκαταρκτική για την 717 εν συνόλω μαζί με την αφετηρία; Θα ψηφίσετε την προκαταρκτική για το δυστύχημα; Περιμένουμε σήμερα την απάντηση. Δεν θα την περιμένουμε για πολλές μέρες. Σήμερα θέλουμε να δεσμευτείτε, γιατί κάθε ομιλητής του ΣΥΡΙΖΑ θα θέτει το ερώτημα: Θα ψηφίσετε θετικά στις προκαταρκτικές επιτροπές για το έγκλημα των Τεμπών; Η κοινωνία περιμένει απαντήσεις.

Ευχαριστώ πολύ κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και δύο συνοδοί εκπαιδευτικοί από το Πρότυπο Γυμνάσιο Πατρών, το (δεύτερο τμήμα)

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Έχει ζητήσει τον λόγο ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής, κ. Ανδρουλάκης.

Παρακαλώ, κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, αγαπητοί συνάδελφοι η νύχτα της 28ης Φεβρουαρίου του 2023 θα μείνει χαραγμένη στη συνείδηση του ελληνικού λαού. Μια τραγική νύχτα όπου πενήντα επτά συνάνθρωποί μας βρήκαν το θάνατο με άδικο και παράλογο τρόπο. Συνέβη αυτό που για όλους εμάς έμοιαζε αδιανόητο. Δύο τρένα να κινούνται στην ίδια κατεύθυνση για πάρα πολλά χιλιόμετρα, χωρίς κανείς να παρέμβει για να το σταματήσει.

Γιατί το κράτος γνώριζε, είχε αποδεχθεί, πολύ καιρό πριν ότι τα τρένα κινούνταν χωρίς δικλείδες ασφαλείας. Γιατί για χρόνια κομματικές διοικήσεις ΟΣΕ και «ΕΡΓΟΣΕ» χωρίς αξιοκρατία επιλεγμένες, από το 2016, έκαναν τα στραβά μάτια με αλλεπάλληλες παρατάσεις της επίμαχης σύμβασης 717 για την εγκατάσταση τηλεδιοίκησης στο σιδηρόδρομο. Τον κίνδυνο αυτό για να μην βγάζουμε κανέναν έξω από το κάδρο, τον γνώριζε πάρα πολύ καλά και η ιταλικών συμφερόντων «HELLENIC TRAIN».

Δεν θα ξεχάσουμε την προ-προηγούμενη κυβέρνηση, την κυβέρνηση ΣΥΡΙΖΑ που τότε διαφήμιζε το «Ασημένιο Βέλος» σε ένα δίκτυο που προφανώς ήταν ακατάλληλο. Είναι κοινώς αποδεκτό από όλους τους εμπειρογνώμονες, από όλους τους ειδικούς ότι αν η σύμβαση 717, κύριοι της Νέας Δημοκρατίας είχε υλοποιηθεί στην ώρα της, αυτοί οι συνάνθρωποί μας σήμερα θα ζούσαν. Δεν θα είχαν βυθιστεί πενήντα επτά οικογένειες στο πένθος.

Και ας μην αναρωτιούνται κάποιοι Υπουργοί της Νέας Δημοκρατίας με τη γνωστή αλαζονεία, ποιον ενδιαφέρει η διερεύνηση της τραγωδίας των Τεμπών. Να είναι σίγουροι αυτοί που ξεστόμισαν αυτή την αθλιότητα, ότι ενδιαφέρει κάθε Ελληνίδα και κάθε Έλληνα, γιατί κάθε Έλληνας πολίτης νιώθει ότι θα μπορούσε στη θέση αυτών των ανθρώπων, αυτών των παιδιών να ήταν η δική του οικογένεια. Είναι ντροπή να τίθενται στον δημόσιο διάλογο τέτοιες εκφράσεις περιφρονητικές για το ήθος του ελληνικού λαού.

Έχετε ευθύνη γιατί αφήσατε τα τρένα να κινούνται στα τυφλά. Οπότε καλό είναι να αφήσετε τις δημοσκοπήσεις στην άκρη ως άλλοθι και να σταματήσετε να κουνάτε το δάχτυλο στην κοινωνία για το εκλογικό αποτέλεσμα των τελευταίων εκλογών.

Ας πάρουμε όμως τα πράγματα από την αρχή. Η σύμβαση 717 υπεγράφη τον Σεπτέμβριο του 2014 με προϋπολογισμό που έφτασε στο τέλος στα 53 εκατομμύρια ευρώ. Τα χρήματα -το υπογραμμίζω για όσα θα πω αμέσως μετά- είναι ευρωπαϊκά κονδύλια. Ευρωπαϊκοί πόροι είναι επί το πλείστον σχεδόν στο 90%, ίσως και παραπάνω.

Αντικείμενο της σύμβασης ήταν μεταξύ άλλων η αποκατάσταση των συστημάτων τηλεδιοίκησης στο σιδηροδρομικό δίκτυο ώστε αυτά να γίνουν λειτουργικά και προέβλεπε ως προθεσμία ολοκλήρωσης του έργου -ακούστε παρακαλώ- τον Σεπτέμβρη του 2016. Είχαν μάλιστα οριστεί αποκλειστικές προθεσμίες για την παράδοση τμημάτων του έργου προς χρήση. Ωστόσο, το έργο όχι μόνο, όπως γνωρίζουμε, δεν παραδόθηκε τον Σεπτέμβριο του 2016, αλλά η ανάδοχος δεν είχε καν υποβάλει μέχρι τότε ούτε τις μελέτες του έργου.

Θα περίμενε λοιπόν κανείς καλοπροαίρετος αυτές οι εξόφθαλμες παραβιάσεις των όρων της σύμβασης και των δεσμεύσεων έναντι του ελληνικού δημοσίου να οδηγήσουν στην έκπτωση της αναδόχου εταιρείας. Αντιθέτως, τόσο ο κ. Σπίρτζης, όσο ο κ. Καραμανλής ενέκριναν συνεχώς διαδοχικές παρατάσεις με αποτέλεσμα το έργο να είναι ανολοκλήρωτο μέχρι σήμερα, δηλαδή επτά χρόνια μετά την συμβατικώς προβλεπόμενη προθεσμία παράδοσης ακόμη τηλεδιοίκηση δεν υπάρχει. Και όταν βέβαια θα έχει ολοκληρωθεί, να είστε σίγουροι ότι βάσει των ευρωπαϊκών προτύπων τεχνολογικά θα είναι ξεπερασμένη και θα πρέπει να ψάχνουμε νέα ευρωπαϊκά κονδύλια για να δημιουργήσουμε συνθήκες ασφάλειας βάσει των ευρωπαϊκών κανόνων.

Κάτι ακόμη επίσης πάρα πολύ σοβαρό. Κατά τη διάρκεια της θητείας του κ. Καραμανλή υπεγράφη συμπληρωματική σύμβαση του επίμαχου έργου με απευθείας ανάθεση. Η σύμβαση αυτή αξίας 13 εκατομμυρίων ευρώ προέβλεπε την αντικατάσταση εξοπλισμού που είχε ήδη πληρωθεί με δημόσια και ευρωπαϊκά κονδύλια και μάλιστα είχε τοποθετηθεί στο δίκτυο. Σαν να μην έφταναν αυτά ο κ. Καραμανλής με απόφασή του ενέκρινε και την πληρωμή αποζημίωσης ύψους 3,5 εκατομμυρίων ευρώ στην ανάδοχο για θετική ζημιά λόγω καθυστερήσεων του έργου. Πλήρωσαν δηλαδή από πάνω οι Έλληνες φορολογούμενοι και 3,5 εκατομμύρια ευρώ στην εταιρεία. Και το έκανε αυτό μολονότι η υπόθεση εκκρεμούσε τότε ενώπιον του Διοικητικού Εφετείου Αθηνών και η «ΕΡΓΟΣΕ» ήταν αντίθετη στην απόφαση αυτή.

Αλλά η περιπέτεια του μαύρου κουτιού της τηλεδιοίκησης δεν σταματά εδώ. Και εξηγούμαι. Δεν μπορείτε να πείτε ότι δεν ξέρατε, δεν γνωρίζατε γιατί με εμπιστευτικό έγγραφό της η Εθνική Αρχή Διαφάνειας που υπέβαλε στις 4 Οκτωβρίου του 2021 στο Υπουργείο Μεταφορών και Υποδομών όχι μόνο εντόπιζε τις καθυστερήσεις στην ολοκλήρωση της σύμβασης, αλλά έδειχνε και ποιοι ήταν υπεύθυνοι για όλα αυτά τα προβλήματα.

Ελπίζω ο κ. Καραμανλής σήμερα, σε αυτή τη συζήτηση, να απαντήσει και να μας πει τι ήταν αυτό που τον έκανε να καταχωνιάσει στο συρτάρι του το έγγραφο της Αρχής Διαφάνειας, που έδειχνε τα πρόσωπα που ήταν υπεύθυνα για τις καθυστερήσεις.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Άρα η Κυβέρνησή σας δεν έχει κανένα άλλοθι. Είχε ενημερωθεί, της είχαν χτυπήσει τον συναγερμό και δεν έκανε απολύτως τίποτα. Το γιατί ας το απαντήσουν στην προανακριτική επιτροπή.

Ως αποτέλεσμα λοιπόν όλων αυτών των εγκληματικών καθυστερήσεων και των αναβολών στην υλοποίηση του έργου δεν λειτουργούσαν τα συστήματα σηματοδότησης και τηλεδιοίκησης. Απουσίαζαν επίσης και άλλα λειτουργικά συστήματα τοπικής διοίκησης μετά και την αναστολή λειτουργίας του κέντρου ελέγχου κυκλοφορίας στα τέλη του 2020. Και παρ’ όλα αυτά έως και λίγες μόνο εβδομάδες πριν το τραγικό δυστύχημα στα Τέμπη εδώ, στη Βουλή των Ελλήνων, ο αρμόδιος Υπουργός διαβεβαίωνε για την ασφάλεια των τρένων και την ασφάλεια των σιδηροδρόμων.

Τραγική ειρωνεία: Τα προγραμματισμένα εγκαίνια στη Θεσσαλονίκη ενός ανύπαρκτου συστήματος τηλεδιοίκησης από τον κ. Μητσοτάκη την επομένη της τραγωδίας. Αυτό ακριβώς είναι το επίδικο. Η σύμβαση 717, οι εγκληματικές ολιγωρίες των Υπουργών Σπίρτζη και Καραμανλή. Αυτό οφείλουμε να διερευνήσουμε. Αυτό περιμένουν από εμάς οι οικογένειες των θυμάτων και ολόκληρος ο ελληνικός λαός.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όχι μία εξεταστική επιτροπή η οποία θα καταλήξει σε ένα «φιλολογικό τσάι», συζητώντας είκοσι πέντε χρόνια πριν. Εμείς δεν έχουμε κάποια εμμονή, αλλά λέμε κάτι πάρα πολύ απλό: Την ιστορία του σιδηροδρόμου θέλετε να ζητήσουμε, κύριοι του ΚΚΕ, είκοσι πέντε χρόνια πριν, όταν όλοι οι ειδικοί, όλοι οι εμπειρογνώμονες συμφωνούν ότι, αν είχαμε την τηλεδιοίκηση, αυτοί οι άνθρωποι θα ζούσαν; Δεν ζουν διότι δεν υπήρχε τηλεδιοίκηση. Έχει έρθει το πόρισμα και αντί να συζητήσουμε επί αυτού λέμε να κουβεντιάσουμε για είκοσι πέντε χρόνια πριν;

Μάλιστα άκουσα τον γραμματέα να λέει ότι η δική μας πρόταση βοηθά τη Νέα Δημοκρατία. Μα, τη δική σας πρόταση ψηφίζει η Νέα Δημοκρατία όχι τη δική μας. Εμείς μάλιστα ήρθαμε εδώ το πρωί και είπαμε ας συζητηθούν μαζί οι προτάσεις.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ξέρετε τι θα γίνει; Θα αξιοποιήσει η Νέα Δημοκρατία την εξεταστική σας για να συγκαλύψει τις ευθύνες της, διότι πολύ απλά θα ψάχνετε ψύλλους στα άχυρα όσο η Νέα Δημοκρατία για άλλη μια φορά με τη συγκάλυψη θα προσπαθήσει να μην οδηγηθούν στη δικαιοσύνη τα πρόσωπα που είναι υπεύθυνα για αυτή την τραγωδία.

Ξέρετε, δεν είμαι κακοπροαίρετος, αλλά το έχουμε βιώσει πρόσφατα και με το σκάνδαλο των υποκλοπών. Αυτές είναι οι πρακτικές της Νέας Δημοκρατίας δυστυχώς. Ξέρετε το «φταίνε όλοι» είναι και αυτό ένα αφήγημα. Το «φταίνε όλοι» είναι για να καταλήξουμε στο «δεν φταίμε εμείς». Ποιοι εμείς; Το λέει ο Ευρωπαίος εισαγγελέας. Δεν είναι μόνο για το οικονομικό. Μέσα από αυτό θα ανοίξει η προανακριτική και σε όλα τα πεδία των εμπλεκόμενων φορέων που δεν υλοποιήθηκε το έργο και δεν υπήρχε προστασία για τη ζωή των συνανθρώπων μας. Και πού θα οδηγηθούμε; Από το «φταίνε όλοι», με ένα πεδίο έρευνας είκοσι πέντε χρόνων, στο κανείς να μην πληρώσει το κόστος. Δεν νομίζω ότι αυτός πρέπει να είναι ο στόχος της ελληνικής Βουλής σήμερα.

Επίσης είναι οι συνήθεις ιδεοληψίες κατά της Ευρωπαϊκής Ένωσης. Η κακιά Ευρωπαϊκή Ένωση φταίει; Διότι λέτε ξεκινάμε πριν από είκοσι πέντε χρόνια από τη στιγμή που υπήρξαν οι κοινοτικές οδηγίες. Φταίει λοιπόν η κακή Ευρωπαϊκή Ένωση, που πλήρωσε με τα λεφτά των ευρωπαίων φορολογουμένων το 90% της τηλεδιοίκησης για να είναι προστατευμένος ο ελληνικός λαός! Φταίει η Ευρωπαϊκή Ένωση, που στέλνει το πόρισμα του Ευρωπαίου εισαγγελέα στη Βουλή των Ελλήνων και στην ελληνική δικαιοσύνη, γιατί εδώ ήρθε το πόρισμα για τα πολιτικά πρόσωπα. Για όλους τους άλλους εμπλεκόμενους έχει πάει ήδη στην ελληνική δικαιοσύνη.

Ξέρετε, κάποιοι δεν έκαναν καλά τη δουλειά τους. Δεν φταίει λοιπόν η Ευρωπαϊκή Ένωση για το παράνομο ρουσφέτι του σταθμάρχη. Φταίει αυτός που τον διόρισε παράνομα στη θέση του. Δεν φταίει η Ευρωπαϊκή Εισαγγελία. Προφανέστατα οι ευθύνες είναι εδώ, είναι στην Κυβέρνηση, και για την απιστία και την παράβαση καθήκοντος των Υπουργών, που δεν χειρίστηκαν σωστά τα ευρωπαϊκά χρήματα.

Αλλά ας αφήσουμε το ΚΚΕ, που πήρε μια πρωτοβουλία, εγώ καλόπιστα θα πω ότι είναι μια λάθος πρωτοβουλία, και ας πάμε στη Νέα Δημοκρατία, στο κόμμα που, σύμφωνα με τον κ. Μητσοτάκη, είναι μια μεγάλη φιλοευρωπαϊκή, φιλελεύθερη δύναμη.

Είστε έτοιμοι να συνεργαστείτε με τον οποιονδήποτε για να πετύχετε τη συγκάλυψη. Συνεργαστήκατε με τον Βελόπουλο για τις υποκλοπές και τώρα εκμεταλλεύεστε -το ξαναλέω καλόπιστα- το λάθος του Κομμουνιστικού Κόμματος για να κάνετε συγκάλυψη και στο θέμα των Τεμπών. Ακούστε λοιπόν τι λέει, γιατί ό,τι και να κάνετε η δικαιοσύνη, εμείς, όλα τα υπόλοιπα κόμματα, θα αγωνιστούμε για να έρθουν στην επιφάνεια οι ευθύνες και των «γαλάζιων» τέκνων της ΟΣΕ και της «ΕΡΓΟΣΕ» και του Υπουργού σας.

Τι λέει όμως αυτό το οποίο ψηφίζετε σήμερα; Τι ψηφίζετε εσείς οι ευρωπαϊστές; Τα λέω για να μη λέτε αύριο ότι δεν τα είχατε διαβάσει. Τι λένε, λοιπόν, αυτοί που το παίζουν οι βασικοί εκπρόσωποι του «μένουμε Ευρώπη» και μάλιστα διεκδικείτε την αποκλειστική τους εκπροσώπηση; Το μεταφέρω, λέξη προς λέξη. Ψηφίζετε σήμερα το εξής: «Ο πραγματικός ένοχος πίσω από το δυστύχημα των Τεμπών είναι η ίδια η πολιτική της Ευρωπαϊκής Ένωσης για τους σιδηροδρόμους, η πολιτική της απελευθέρωσης των συγκοινωνιών». Αυτό θα ψηφίσετε, κύριοι της Νέας Δημοκρατίας! Σταματήστε να περιφρονείτε τη νοημοσύνη του ελληνικού λαού!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Για όλα λοιπόν φταίει η Ευρωπαϊκή Ένωση όχι πια μόνο για το ΚΚΕ, αλλά μπροστά στην αγωνία της συγκάλυψης, και για τη Νέα Δημοκρατία. Γίνανε αντιευρωπαϊστές ξαφνικά, για να προστατέψουν τα «γαλάζια» τέκνα και τον κ. Καραμανλή.

Ξέρετε χάρη στην Ευρωπαϊκή Ένωση -και το λέω και για το ΚΚΕ αυτό- έχει υποχρέωση η χώρα μας να υπάρχουν ύψιστοι κανόνες ασφάλειας για τη μεταφορά στα τροχήλατα μέσα. Αυτό είναι το προνόμιο που μας δίνει η συμμετοχή μας στην Ευρωπαϊκή Ένωση, όλα να γίνονται με πολύ υψηλά στάνταρ. Άρα ποιος φταίει; Αυτός που επιβάλλει την ασφάλεια με τους κανόνες του; Αυτός που δίνει τα χρήματα για να φτιάξουμε εμείς την ασφάλεια ή αυτοί που απέτυχαν ως κράτος να πετύχουν με τα χρήματα των ευρωπαίων φορολογουμένων να προστατεύσουν τον ελληνικό λαό;

Άρα για άλλη μια φορά μπροστά στη συγκάλυψη καταπατάτε ευρωπαϊκές αξίες και απομακρύνετε τη χώρα, κύριοι της Νέας Δημοκρατίας, από την ευρωπαϊκή κανονικότητα. Κατά τα άλλα θέλετε να μας λέτε ότι εκπροσωπείτε τον πολυδύναμο εκσυγχρονισμό. Το μόνο που εκπροσωπείτε, κύριε Βορίδη, είναι τον απόλυτο οπορτουνισμό, όπως φαίνεται από τη σημερινή σας ψήφο. Εμείς λοιπόν ξεκάθαρα δεν συμμετέχουμε σε πολιτικά παιχνίδια ούτε κάνουμε πολιτική διαχείριση με σημαία ευκαιρίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Φυσικά δεν μπορώ να μην σχολιάσω το πολιτικό βέρτιγκο του ΣΥΡΙΖΑ, κύριε Φάμελλε. Προχθές καταγγείλατε το ΚΚΕ για την πρότασή του ως δεκανίκι της Νέας Δημοκρατίας και σήμερα λέτε «θα την ψηφίσουμε».

Εμείς λοιπόν λέμε ξεκάθαρα, εάν υπήρχε τηλεδιοίκηση, οι συνάνθρωποί μας θα ζούσαν. Γι’ αυτό προτείνουμε προανακριτική βάσει του πορίσματος του Ευρωπαίου εισαγγελέα χωρίς να προσθέτουμε τίποτα, χωρίς συνωμοσιολογίες, χωρίς σενάρια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Έχουμε χρέος να διερευνήσουμε τις συγκεκριμένες ποινικές ευθύνες, τις πράξεις και τις παραλείψεις. Υπάρχει ήδη ώριμη ποινική δικογραφία που εντοπίζει και περιγράφει τις ευθύνες για τα πρόσωπα, που είναι οι πρώην Υπουργοί Σπίρτζης και Καραμανλής.

Επίσης, είναι χρήσιμο να μην χαθεί άλλος χρόνος. Γι’ αυτό λέμε ότι είναι προτιμότερο η απευθείας έναρξη διαδικασιών για τη σύσταση προανακριτικής επιτροπής και όχι να ξεκινήσουμε από μια εξεταστική που μπορεί υποθετικά να καταλήξει σε προανακριτική και που θα χαθεί πάρα πολύ πολύτιμος χρόνος. Γι’ αυτό, λοιπόν, ζητήσαμε να συζητηθεί σήμερα το αίτημά μας σε αυτήν εδώ τη συνεδρίαση, για να αποφασίσει η Βουλή των Ελλήνων και να τεθούν όλοι προ των ευθυνών τους. Εμείς παίρνουμε καθαρή θέση.

Και θέλω, κλείνοντας, να πω ότι ένας λόγος που δεν θα ψηφίσουμε την εξεταστική επιτροπή του Κομμουνιστικού Κόμματος, πέρα από αυτά που είπα, είναι ότι θα δώσει διέξοδο διαφυγής και χρονικά και πολιτικά στη Νέα Δημοκρατία. Ο αντεισαγγελέας του Αρείου Πάγου διαβίβασε στη Βουλή πριν από πέντε μήνες, τον Ιούλιο του ’23, τα έγγραφα τα οποία σήμερα μας οδηγούν στην προανακριτική επιτροπή. Είναι ξεκάθαρο ότι η Κυβέρνησή σας ζημίωσε το κράτος με πολλά εκατομμύρια, έθεσε σε κίνδυνο τη ζωή χιλιάδων πολιτών, καθώς θεωρούσαν μέχρι πρότινος το τρένο ασφαλή και οικονομικό τρόπο μετακίνησης. Πλήξατε ανεπανόρθωτα την αξιοπιστία των δημόσιων συγκοινωνιών, αλλά και του κράτους του ιδίου ως εγγυητή της ασφαλούς παροχής τους και εμείς θέλουμε να πληρώσουν αυτοί που ευθύνονται, όσο ψηλά και αν βρίσκονται. Αυτό ζητά ο ελληνικός λαός. Επιτέλους δικαιοσύνη και για τους ισχυρούς και για τα πολιτικά πρόσωπα και γι’ αυτούς που είχαν κρίσιμες θέσεις στον ΟΣΕ, στην «ΕΡΓΟΣΕ», στις εταιρείες, στους αναδόχους και που είχαν την ευθύνη να μην υλοποιηθεί το έργο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Η σημερινή συγκρότηση εξεταστικής επιτροπής είναι μια κοινή προσπάθεια δυστυχώς διάχυσης των ευθυνών που εν τέλει θα οδηγήσει σε συγκάλυψη των πρωταγωνιστών. Αυτό δεν θα μας βρει συμμέτοχους. Γι’ αυτό, λοιπόν, καταψηφίζουμε την πρόταση του Κομμουνιστικού Κόμματος Ελλάδας για τη σύσταση εξεταστικής επιτροπής. Επιμένουμε στην πρότασή μας για προανακριτική επιτροπή για τη μοιραία σύμβαση που αν, όπως είπα, είχε υλοποιηθεί, οι συνάνθρωποί μας θα ζούσαν.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Έχω την τιμή να ανακοινώσω προς το Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Εφαρμογή διατάξεων του κανονισμού (ΕΕ) 2021/784 του Ευρωπαϊκού Κοινοβουλίου και του Συμβουλίου της 29ης Απριλίου 2021 σχετικά με την πρόληψη της διάδοσης του τρομοκρατικού περιεχομένου στο διαδίκτυο και λοιπές ρυθμίσεις του Υπουργείου Δικαιοσύνης».

Επίσης, κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα εννέα μαθήτριες και μαθητές και τρεις συνοδοί εκπαιδευτικοί από το 2ο Πρότυπο Γυμνάσιο Βόλου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχει ζητήσει τον λόγο για μία παρέμβαση πέντε λεπτών ο Υπουργός Επικρατείας κ. Μαυρουδής Βορίδης.

Παρακαλώ, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ, κύριε Πρόεδρε.

Ετέθησαν ορισμένα ερωτήματα. Επιτρέψτε μου σε μία πολύ σύντομη παρέμβαση να μοιραστώ μερικές σκέψεις μαζί σας. Πράγματι αυτό το οποίο συζητούμε σήμερα είναι την ανάγκη διερευνήσεως ενός τραγικού δυστυχήματος. Σε αυτό το δυστύχημα χάθηκαν ζωές πολλών ανθρώπων, νέων ανθρώπων. Προεκλήθη οδύνη προφανώς στους οικείους τους, συντριπτική οδύνη, αλλά και συγκλονίστηκε από το βάρος, από τις συνέπειες αυτού του τραγικού δυστυχήματος η ελληνική κοινωνία.

Τι έκανε η Κυβέρνηση τότε και αμέσως; Ανέλαβε αμέσως την πολιτική ευθύνη. Δεν την ανέλαβε την αντικειμενική πολιτική ευθύνη μόνο φραστικώς, υπήρξε πολιτική πράξη, η παραίτηση του αρμοδίου Υπουργού. Εν συνεχεία, η Κυβέρνηση όρισε διοικητική επιτροπή προκειμένου να γίνει η πραγματογνωμοσύνη για τα αίτια. Το πόρισμα παρεδόθη με ταχύτητα και φυσικά όχι από την κυβέρνηση, αλλά από τη δικαιοσύνη κινήθηκε ο έλεγχος των ποινικών ευθυνών και έχουν ασκηθεί οι σχετικές ποινικές διώξεις.

Είχαμε πει ήδη πριν τις εκλογές ότι, εφόσον η επόμενη Βουλή το ζητήσει και το κρίνει, προφανώς αποτελεί αυτονοήτως διακριτική ευχέρεια της Βουλής να υπεισέλθει -αυτό το έχουμε πει, το τονίζω, πριν τις εκλογές- στη συζήτηση για μια ενδελεχέστερη, βαθύτερη, πλήρη έρευνα των αιτιών του συγκλονιστικού αυτού δυστυχήματος. Σε αυτό είμαστε απολύτως σταθεροί και συνεπείς από την πρώτη στιγμή.

Επειδή ακούω πολλά για τακτικισμούς, ας μιλήσουμε τώρα λίγο για τακτικισμούς. Ας μιλήσουμε για τακτικισμούς! Μόλις κατετέθη η πρόταση από την Αντιπολίτευση ως ασκούσα σχετικό δικαίωμά της κατά τις συνταγματικές πρόνοιες, συγκεκριμένα από το Κομμουνιστικό Κόμμα Ελλάδας, μόλις κατετέθη αίτημα για σύσταση εξεταστικής επιτροπής, η Νέα Δημοκρατία είπε ναι στη σύσταση αυτής της εξεταστικής επιτροπής, χωρίς δεύτερες σκέψεις, χωρίς εκτιμήσεις. Χωρίς μα, θα, μου, σου, είπαμε κατευθείαν να γίνει αυτή η εξεταστική επιτροπή.

Τι είπαμε ταυτοχρόνως; Δεν συμφωνούμε με το σκεπτικό, δεν συμφωνούμε με την αιτιολογία, συμφωνούμε με το αιτητικό να γίνει εξεταστική επιτροπή και από εκεί και πέρα οι προσεγγίσεις προφανώς θα αναπτυχθούν μέσα στα πορίσματα -ελπίζω να είναι ένα- και στις σκέψεις της ίδιας της εξεταστικής επιτροπής. Ξεκάθαρο. Άρα κανείς δεν μπορεί να μας κατηγορεί ότι δήθεν υιοθετούμε, παραδείγματος χάριν, αντιευρωπαϊκές προσεγγίσεις τις οποίες έχει το Κομμουνιστικό Κόμμα Ελλάδας στο σκεπτικό του. Είπαμε όχι στο σκεπτικό, αλλά ναι στην πληρότητα της διερεύνησης.

Πού υπάρχει εδώ τακτικισμός; Προσέξτε. Άκουσα τον αξιότιμο κύριο Πρόεδρο του ΠΑΣΟΚ: «Η αποδοχή της πρότασης του ΚΚΕ οδηγεί στη συγκάλυψη». Οπότε προσέξτε. Κατά την αντίστροφη λογική, άρα και η απόρριψη της πρότασης για σύσταση της εξεταστικής επιτροπής δεν οδηγεί στη συγκάλυψη; Εδώ δεν ξέρω αν έχετε καταλάβει. Ναι λέμε στην εξεταστική επιτροπή, συγκάλυψη. Όχι λέμε στην εξεταστική επιτροπή, συγκάλυψη. Ό,τι και να πούμε για την εξεταστική επιτροπή συγκάλυψη! Ό,τι και να κάνουμε!

(Χειροκροτήματα από την πτέρυγα της Νέας Δημοκρατίας)

Ποιος εδώ ακολουθεί τακτικιστικές λογικές; Εμείς που με καθαρό τρόπο από την πρώτη στιγμή σε ένα κόμμα και σε ένα σκεπτικό, σε μία αίτηση που το σκεπτικό της δεν συμμεριζόμαστε, λέμε ναι για να διερευνηθούν σε βάθος και όλα ή αυτοί που ενώ λέμε ναι, μας κατηγορούν για συγκάλυψη; Ποιος από τους δύο κάνει τακτικισμούς;

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Αλλά έρχομαι και στα επόμενα. Διότι ακούμε για τις προκαταρκτικές και για τις ποινικές ευθύνες. Για τις προκαταρκτικές και ποινικές ευθύνες άκουσα από τρία κόμματα σήμερα τουλάχιστον τα εξής. Το άκουσα από τη Νίκη. Δεν θυμάμαι αν το άκουσα από την Ελληνική Λύση. Το άκουσα από το ΚΚΕ. Το άκουσα και από το ΠΑΣΟΚ. Τι; «Εμείς στέργουμε αυτές τις πολιτικές δυνάμεις να υιοθετήσουμε, να αποδεχθούμε και να υπερψηφίσουμε όλες τις προτάσεις για τη διερεύνηση των ποινικών ευθυνών».

Θέλω να κάνω ελάχιστη διακοπή να σας θυμίσω λίγο τι είναι αυτό το οποίο στέργεστε να υιοθετήσετε. Όταν ζητάμε εδώ σύσταση προκαταρκτικής, ζητάμε να ενεργοποιηθεί το άρθρο 86 του Συντάγματος για να διερευνηθούν οι ποινικές ευθύνες Υπουργών. Δηλαδή, η Βουλή να ασκήσει καθήκοντα δικαστικού λειτουργού. Γιατί; Διότι έχουμε κρίνει εδώ στο Σώμα ότι κάποιες συγκεκριμένες, τουλάχιστον, ενδείξεις ευθυνών ποινικών υπάρχουν στα πρόσωπα των Υπουργών. Σ’ αυτό εσείς καταλήξατε ότι υπάρχουν, χωρίς καν να έχετε δει την πρόταση;

(Θόρυβος από την πτέρυγα του ΠΑΣΟΚ - Κινήματος Αλλαγής)

Δεν μιλάμε για τη δική σας. Ο ΣΥΡΙΖΑ δεν έχει καταθέσει πρόταση. Το ΚΚΕ μόλις είπε ότι θα υπερψηφίσει την πρόταση του ΣΥΡΙΖΑ, θα φτάσω στη δική σας. Το ΚΚΕ είπε ότι θα υπερψηφίσει την πρόταση του ΣΥΡΙΖΑ. Η Νίκη είπε ότι θα υπερψηφίσει όλες τις προτάσεις. Η Ελληνική Λύση είπε ότι θα υπερψηφίσει όλες τις προτάσεις. Δηλαδή, χωρίς να ξέρετε ποιες είναι οι αποδιδόμενες κατηγορίες, εσείς τις έχετε αποδώσει στους Υπουργούς.

(Χειροκροτήματα από την πτέρυγα της Νέας Δημοκρατίας)

Και αυτό δεν είναι πολιτικός τακτικισμός; Αυτό δεν είναι πολιτικός τακτικισμός; Τόσο σοβαρά παίρνετε, τόσο σοβαρά παίρνετε τον ρόλο σας για να αποδώσετε ποινικές ευθύνες σε πρόσωπα. Δηλαδή, ότι εκτέλεσαν εγκλήματα και μάλιστα συνυφασμένα με το συγκεκριμένο βαρύτατο και τραγικότατο περιστατικό. Ποιος απαξιώνει την κοινοβουλευτική διαδικασία; Ποιος την εργαλειοποιεί; Ποιος την απομειώνει; Ποιος την ευτελίζει; Αυτός που σπεύδει να υπερψηφίσει για κατηγορητήρια που ακόμη δεν έχει δει;

Και πάμε και στην πρόταση του ΠΑΣΟΚ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θέλετε πολύ χρόνο ακόμη;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τελειώνω, κύριε Πρόεδρε, έχετε δίκιο, υπερέβην λίγο.

Ζητάτε τη διερεύνηση των ποινικών ευθυνών. Σωστά. Θα απαντήσουν, γιατί όπως ξέρετε υπάρχει προθεσμία ότι εντός δεκαπέντε ημερών υπάρχει η δέσμευση να διενεργηθεί συζήτηση. Θα απαντήσουμε σε αυτήν αναλυτικά. Και σας λέω από τώρα ότι θα την απορρίψουμε, για να το ξεκαθαρίσουμε.

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΕΥΑΓΓΕΛΙΑ ΛΙΑΚΟΥΛΗ:** Εννοείται!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Βεβαίως διότι δεν συντρέχουν ποινικές ευθύνες. Αλλά προσέξτε, τα πολλά…

**ΕΥΑΓΓΕΛΙΑ ΛΙΑΚΟΥΛΗ:** Πώς το ξέρετε αυτό;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μην ταράζεσθε.

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, μη διακόπτετε! Αφήστε να τελειώσει, θα μιλήσει ο Πρόεδρός σας σε λίγο, θα απαντήσει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εγώ όπως ξέρετε, κύριε Πρόεδρε, αποδέχομαι διακοπές, αρκεί να μην αφαιρούνται από τον χρόνο μου, έτσι; Το μόνο που θέλω!

Άρα, λοιπόν, πώς το ξέρουν; Γιατί αναγνώσαμε την πρότασή σας, γιατί είδαμε την κρισιολόγησή σας, γιατί εμείς δεν κάνουμε αυτό που κάνετε εσείς. Περιμένουμε να κατατεθούν οι προτάσεις και επί των προτάσεων τοποθετούμαστε. Αναλυτικά θα σας απαντήσουμε κατά τη συζήτηση. Θα γίνει ωραία ποινική συζήτηση, αλλά ακούστε κάτι, γιατί εγώ θα ξεχάσω τα λίγα νομικά που ξέρω. Δικηγορώ ποινικά καμμιά τριανταριά χρόνια. Δεν ήξερα ότι τελούνται και αποδίδονται ευθύνες για ανθρωποκτονίες, μέσω της απόδοσης οικονομικών αδικημάτων. Αυτό δεν το ήξερα, δεν το είχα ακούσει. Ότι γίνονται ανθρωποκτονίες με παραβάσεις καθήκοντος και με απιστίες, ομολογώ ότι με δυσκολεύει να το παρακολουθήσω, αλλά φαντάζομαι οι έγκριτοι συνάδελφοί μου νομικοί στο ΠΑΣΟΚ θα μας το εξηγήσουν κατά τη συζήτηση.

(Χειροκροτήματα από την πτέρυγα της Νέας Δημοκρατίας)

Άρα, λοιπόν, εμείς σε όλα αυτά τοποθετούμαστε με καθαρό τρόπο. Θέλουμε τη διερεύνηση των αιτιών, αλλά βρίσκεστε στο ΠΑΣΟΚ και σε μια ακόμη δυσμενέστερη θέση διότι ασφαλώς θα γνωρίζετε ή θα έπρεπε να γνωρίζετε ότι οι εξεταστικές επιτροπές εφόσον ανακαλύψουν ποινικές ευθύνες μελών της Κυβερνήσεως, μπορούν να μετατραπούν σε προκαταρκτικές. Ούτε αυτό δεν θέλατε να περιμένετε. Ποιος είναι προκατειλημμένος, ποιος είναι προαποφασισμένος και ποιος θέλει να προβεί σε πολιτική εκμετάλλευση αυτού του τραγικού γεγονότος. Η Πλειοψηφία που φέρεται από την πρώτη στιγμή υπεύθυνα ή η Αντιπολίτευση απλώς θέλει να προβεί σε πολιτικές εκμεταλλεύσεις;

Πολύ λυπάμαι που ένα τραγικό γεγονός δεν μπόρεσε να δώσει τη δυνατότητα να υπάρξει σύγκλιση και ομόνοια ως προς τη διερεύνηση πραγματικών συστημικών προβλημάτων στη λειτουργία των σιδηροδρόμων, αλλά εδώ ήλθε η Αντιπολίτευση μόνο προς άγρα πολιτικών εντυπώσεων.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Τον λόγο έχει ο Πρόεδρος του ΣΥΡΙΖΑ, ο κ. Φάμελλος.

Έχετε τον λόγο για τρία λεπτά, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Πρόεδρε, αισθάνομαι ότι υπάρχει μπροστά μας σήμερα ένα μεγάλο κοινοβουλευτικό θέμα. Ο κ. Βορίδης εκπροσωπώντας τον κ. Μητσοτάκη, μόλις αναίρεσε τον λόγο για τον οποίο έχουμε έρθει σήμερα εδώ. Ήρθε σήμερα να μας πει ότι εκ των προτέρων, έχει αποφασίσει και έχει βγάλει ετυμηγορία για το έγκλημα των Τεμπών. Αυτή είναι μια τραγική διαπίστωση, η οποία μας φέρνει όλους ξανά προ των ευθυνών μας.

Είπε, δηλαδή, ο κ. Βορίδης ότι δεν θα συνηγορήσει σε αιτήματα προκαταρκτικών επιτροπών και ότι δεν θα λάβει υπ’ όψιν του την ποινική δικογραφία που περιλαμβάνει ενδείξεις για τέλεσις κακουργήματος από τον κ. Καραμανλή. Κύριε Βορίδη, υπάρχει μια ποινική δικογραφία στη Βουλή της Ευρωπαίας εισαγγελέως, που κάνει λόγο για κακουργηματική ευθύνη του κ. Καραμανλή, για παράβαση ως προς τη διαχείριση δημοσίου χρήματος. Μόλις είπατε ότι απορρίπτετε τη σχετική δικογραφία και ότι εσείς γίνεστε δικαστής εις βάρος των συμφερόντων του ελληνικού δημοσίου σήμερα στη Βουλή. Καθοδηγείτε τη Νέα Δημοκρατία να μην ψηφίσει, κάτι που η Ευρωπαία εισαγγελέας χαρακτηρίζει ως παράβαση καθήκοντος και απιστία.

Θεωρώ, κυρίες και κύριοι Βουλευτές, ότι έχουμε μπροστά μας ένα σοβαρό πρόβλημα που πρέπει να ξανασυζητήσουμε από την αρχή. Τσάμπα συζητάμε, κύριε Πρόεδρε. Ο κ. Βορίδης δεν άκουσε τη συζήτηση που γίνεται εδώ και περίπου μισό χρόνο στην ελληνική κοινωνία για τις πολιτικές ευθύνες για το έγκλημα στα Τέμπη δεν άκουσε τους γονείς, τους συγγενείς των θυμάτων, δεν έχει ακούσει τη συζήτηση που κάνουμε εδώ στη Βουλή εμείς στο ΣΥΡΙΖΑ με το ΠΑΣΟΚ - ΚΙΝΑΛ. Δεν έχει διαβάσει τα Πρακτικά όπου έχει προαναγγελθεί η προκαταρκτική. Διότι εμείς εδώ έχουμε πει ότι πρέπει να είμαστε προσεκτικοί, για να μην αφήσουμε ευθύνες εκτός συζήτησης.

Γιατί σ’ αυτό νομίζω συνηγορούμε όλοι. Κύριε Βορίδη, διαβάστε λίγο τα Πρακτικά, γιατί αυτή η συζήτηση έχει γίνει. Και τάχατες, μετά την πρόταση του ΚΚΕ, σπεύσατε να τοποθετηθείτε. Και σας ρωτώ, την κοινοβουλευτική συζήτηση που κάνουμε όλοι δεν την ακούτε; Και εάν δεν την ακούσατε, εγώ σας ζητώ να την ακούσετε έστω και τώρα.

Σήμερα αρκετοί από εμάς μίλησαν για το ρουσφέτι με την τοποθέτηση του σταθμάρχη, για την ανεπάρκεια του σταθμάρχη, για το τοπικό σύστημα τηλεδιοίκησης, το οποίο καταστράφηκε από πυρκαγιά τον Ιούλιο του 2019 και δεν φτιάξατε, για το σύστημα στην Καρόλου, το οποίο δεν λειτουργούσε από το 2020 και μετά, για την παραίτηση του προέδρου της επιτροπής ETCS της ΕΡΓΟΣΕ, για τα τρία εξώδικα που, επίσης, δεν διαβάσατε, για την παραπομπή και της Ελλάδας στη Ευρώπη για τη σχετική οδηγία με την ασφάλεια στο σιδηρόδρομο, την οποία επίσης δεν ξέρετε. Όλα αυτά δεν είναι πραγματικά γεγονότα για να τοποθετηθείτε;

Για όλα αυτά, λέτε ότι δεν υπάρχει καμμία πολιτική ευθύνη; Γιατί ο διάλογος έχει γίνει και δεν έγινε ο διάλογος κοινοβουλευτικά μόνο με την κατάθεση του αιτήματος του Κομμουνιστικού Κόμματος Ελλάδας. Ο διάλογος γίνεται εδώ και καιρό θεσμικά και υποτιμάται από την Κυβέρνηση. Δηλαδή, από το ένα αυτί μπαίνει και από το άλλο αυτί βγαίνει. Ό,τι και να πούμε εμείς, εσείς θα κάνετε κλειστή εξεταστική επιτροπή, δεν θα καλέσετε μάρτυρες της μειοψηφίας, τα έχετε προαποφασίσει.

Κύριε Βορίδη, σας έχω θέσει συγκεκριμένα ερωτήματα: Πώς θα συγκροτηθεί το προεδρείο; Πόσο ανοιχτοί θα είστε…

**ΑΘΑΝΑΣΙΟΣ ΠΛΕΥΡΗΣ:** Μα αυτό είναι…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):**

Ρωτάω, λοιπόν: Θα είναι ανοιχτή η συνεδρίαση της εξεταστικής; Δεν απαντήσατε. Θα δεχθείτε να υπάρχουν μάρτυρες και πρόσωπα που θα κληθούν από τη Μειοψηφία; Δεν απαντήσατε. Γιατί στη λίστα Πέτσα, τον κ. Πέτσα δεν τον καλέσατε. Δεν απαντήσατε, λοιπόν, σε αυτά. Απ’ όλη τη νομική επάρκεια και κοινοβουλευτική εμπειρία που έχετε, έχετε καταλάβει ότι δεν υπάρχει λόγος προκαταρτικών επιτροπών και προανακοινώσατε ότι θα απορρίψετε και την πρόταση του ΠΑΣΟΚ ή και τη δική μας, εάν είναι επί της 717.

(Θόρυβος από την πτέρυγα της Νέας Δημοκρατίας)

Άρα, λοιπόν, ο κ. Βορίδης, εκτός από «σκιώδης Πρωθυπουργός», παίζει και τον ρόλο του δικαστή αφού έχει προαποφασίσει για τα πάντα. Και πρέπει να σας πω, ότι σήμερα δεν υπάρχει λόγος να μιλήσετε συνάδελφοι Βουλευτές γιατί ο κ. Βορίδης έχει ήδη αποφασίσει τι θα γίνει. Και φοβάμαι ότι έχει αποφασίσει και για την εξεταστική επιτροπή τι θα γίνει και αυτό είναι δυστύχημα για το Κοινοβούλιο.

Είναι ακόμη ένα δυστύχημα δημοκρατίας εκ μέρους της Κυβέρνησης. Είστε ένα δυστύχημα δημοκρατίας. Δεν σας φτάνει το ότι παρακολουθείτε τους πάντες, αποφασίζετε καιγια τη δικαιοσύνη, πριν αποφασίσει η δικαιοσύνη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Οφείλω να πω όμως και κάτι για τον κ. Ανδρουλάκη στο πλαίσιο του σοβαρού κοινοβουλευτικού διαλόγου που πιστεύω ότι υπηρετούμε. Δεν ακούσαμε για αν θα συμφωνήσετε σε μια πρόταση προκαταρκτικής επιτροπήςγια το έγκλημα των Τεμπών. Εμείς κάναμε μια υπέρβαση. Κατανοούμε τους κινδύνους να εκμεταλλευτεί ο κ. Βορίδης την πρόταση εξεταστικής του ΚΚΕ, χωρίς να έχει τέτοια πρόθεση το ΚΚΕ αλλά έτσι έχει φανεί Αλλά πρέπει να αποφασίσουμε τουλάχιστον ως Μειοψηφία. Θα γίνει προκαταρκτική για το έγκλημα των Τεμπών. Γιατί οι γονείς, η κοινωνία και η νεολαία περιμένουν.

Δεύτερον, θα συμφωνήσετε στην επέκταση της περιόδου για την σύμβαση 717; Δεν μας απαντήσατε σε αυτό. Δεν πιστεύω να σας κωλύει ότι ο κ. Χρυσοχοΐδης, τώρα Υπουργός του κ. Μητσοτάκη είχε υπογράψει την 717 όταν ήταν Υπουργός της κυβέρνησης Σαμαρά –Βενιζέλου με ελλείψεις, γιατί το Ελεγκτικό Συνέδριο και η Επιτροπή Δημοσιονομικού Ελέγχου είπαν ότι υπάρχουν ελλείψεις που οδήγησαν σε καθυστερήσεις. Και οδηγούσαν -να το πούμε αυτό- στην πιθανή υλοποίηση μιας σύμβασης -717 της τηλεδιοίκησης που θα είχε ως αποτέλεσμα την τηλεδιοίκηση αν είχε υλοποιηθεί όπως την είχε υπογράψει ο κ. Χρυσοχοΐδης εξαιτίας των ελλειμάτων της. Αυτό είναι το πρόβλημα. Δηλαδή, θα μας εγκαλούσε η Ευρώπη αν είχε υλοποιηθεί η σύμβαση του κ. Χρυσοχοΐδη για να το πούμε απλά. Γιατί είναι ψέμα ότι αν ολοκληρωνόταν η παλιά 717 θα υπήρχε τηλεδιοίκηση. Είναι ψέμα. Δεν θα υπήρχε. Έπρεπε να αλλάξει. Το είπε το Ελεγκτικό Συνέδριο, το είπε η Επιτροπή Δημοσιονομικού Ελέγχου.

Και να σας πω την αλήθεια, κύριε Ανδρουλάκη, κάνετε πολύ μεγάλο λάθος όταν προσπαθείτε να βάλετε τον Χρήστο Σπίρτζη, που έσωσε τη σύμβαση, στο ίδιο κάδρο με τον κ. Καραμανλή ο οποίος έδωσε χρήματα σε μία κοινοπραξία την οποία ο κ. Σπίρτζης είχε θέσει ήδη υπό αίρεση. Ενώ δηλαδή υπήρχαν παραλείψεις που βρήκε ο Χρήστος Σπίρτζης και γι’ αυτό είχε σταματήσει τη διαδικασία υλοποίησης σύμβασης και πληρωμών. Ο κ. Καραμανλής απ’ ό,τι προκύπτει από την δικογραφία της Ευρωπαίας εισαγγελέα υπάρχουν ενδείξεις για κακούργημα γιατί πλήρωσε αυτή τη σύμβαση. Και εσείς στο ΠΑΣΟΚ-ΚΙΝΑΛ κατηγορείτε τον Χρήστο Σπίρτζη βάζοντάς τον στο ίδιο κάδρο; Εμείς όμως για να μην σας δώσουμε καμμία δυνατότητα για δικαιολογίες και για να ανοίξουμε τη συζήτηση μεταξύ μας δεχόμαστε να διερευνηθεί η περίοδος 2015-2019 και πρέπει να σας πω ότι ο Χρήστος Σπίρτζης δέχεται να συμπεριληφθεί αυτή η περίοδος γιατί δεν έχει να φοβηθεί τίποτα. Αλλά, κύριε Ανδρουλάκη, για όνομα του Θεού, να μην επεκτείνουμε τη συζήτηση τρία-τέσσερα χρόνια πίσω; Είναι μια πρόταση δίκαιη, ξεκάθαρη, τίμια πάνω στο τραπέζι.

Εμείς, λοιπόν, ξεκαθαρίζουμε και προς όλο το ελληνικό Κοινοβούλιο και προς τον ελληνικό λαό ότι ο κ. Βορίδης μόλις τώρα ανακοίνωσε την προαποφασισμένη θέση της Κυβέρνησης να συγκαλύψει μέσα στις κοινοβουλευτικές διαδικασίες το έγκλημα των Τεμπών. Εμείς δεν θα το επιτρέψουμε αυτό. Αυτή την αντιδημοκρατική παράβαση που ανήγγειλε εκ του Βήματος ο κ. Βορίδης. Καλούμε, όμως, τις υπόλοιπες πολιτικές δυνάμεις και τους Βουλευτές της Νέας Δημοκρατίας που θα συμμετέχουν στην εξεταστική να μην επιτρέψουν στον κ. Βορίδη και στις λογικές αυτές να σταματήσει την εξέταση των μαρτύρων. Γιατί εμείς θα στηρίξουμε κάθε διαδικασία που θα φέρει έστω και έναν μάρτυρα που θα καταθέσει στοιχεία. Δεν επιτρέπεται, κύριοι συνάδελφοι του ΠΑΣΟΚ – Κινήματος Αλλαγής, να εμποδίσουμε ακόμα και έναν μάρτυρα που μπορεί να εισφέρει στοιχεία.

Δεν επιτρέπεται επίσης να περάσει η καραμέλα του κ. Βορίδη ότι εμείς αρνηθήκαμε να γίνει συζήτηση. Πρέπει να το προσέξετε αυτό. Εμείς θα το ψηφίσουμε παρ’ ότι γνωρίζουμε τους κινδύνους και τα λάθη που έχει η πρόταση του Κομμουνιστικού Κόμματος Ελλάδας. Εντός της Βουλής, λοιπόν, σας καταθέτουμε ξεκάθαρη πρόταση. Εμείς δεν φοβόμαστε τίποτα. Αποδείξτε και οι υπόλοιποι ότι δεν φοβάστε τίποτα. Ο κ. Βορίδης αποκάλυψε ότι η Νέα Δημοκρατία φοβάται την αλήθεια. Δεν μπορεί, όμως, να την κρύψει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φάμελλο.

Τον λόγο έχει ο Πρόεδρος του ΠΑΣΟΚ, κ. Ανδρουλάκης.

Κύριε Ανδρουλάκη, έχετε τον λόγο για πέντε λεπτά.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κατ’ αρχάς η προανακριτική έχει αρμοδιότητα να διερευνήσει τα πάντα. Ό,τι σχετίζεται με το έγκλημα μπορεί να το διερευνήσει. Είναι εισαγγελέας, είναι και ανακριτής. Γιατί όμως εμείς βάζουμε ως κεντρικό ζήτημα την 717;. Το βάζουμε για έχει χρονικό περιθώριο; Το βάζουμε γιατί αυτό είναι το επίδικο. Διότι υπάρχει ένα πόρισμα του Ευρωπαίου εισαγγελέα πολύ συγκεκριμένο, με συγκεκριμένα ονόματα που ήρθε στη Βουλή, κύριε Φάμελλε. Συγκεκριμένα ονόματα λέει το πόρισμα του εισαγγελέα που ήρθε στη Βουλή και αυτό που πήγε στην ελληνική δικαιοσύνη. Λέμε ότι πρέπει να σταθούμε εκεί διότι οτιδήποτε άλλο μπορεί να δημιουργήσει μία σύγχυση, να δώσει περιθώριο διαφυγής στη Νέα Δημοκρατία. Γνωρίζετε, πάρα πολύ καλά, ότι οι κύριες ευθύνες βαρύνουν την εποχή του κ. Καραμανλή. Εμείς, λοιπόν, δεν βάζουμε ζύγι μεταξύ των Υπουργών είτε είναι ο Καραμανλής, είτε είναι ο Σπίρτζης, είτε ο Χρυσοχοΐδης. Εμείς λέμε τι ακριβώς λέει το πόρισμα του Ευρωπαίου εισαγγελέα και τίποτα περισσότερο. Άρα προσπαθούμε να δείξουμε τις ευθύνες αυτών, που ευθύνονται στο να μην υπάρχει τηλεδιοίκηση με 54 εκατομμύρια ευρώ τον Ευρωπαίων φορολογούμενων. Εάν υπήρχε, αυτοί οι άνθρωποι σήμερα θα ήταν στη ζωή.

Είμαστε συνηθισμένοι στις σοφιστείες του κ. Βορίδη. Δεν είναι η πρώτη φορά. Καταλαβαίνω τον άχαρο ρόλο του να προσπαθεί να μαζέψει τα ασυμμάζευτα της Κυβέρνησης της Νέας Δημοκρατίας αλλά το ότι ψηφίζετε μία εξεταστική επιτροπή, που ξεκινάει από το 1997 έως σήμερα με αυτό το αιτιολογικό, σας κάνει να θέλετε την αλήθεια; Δεν νομίζω. Την αλήθεια τη θέλουν αυτοί οι οποίοι δίνουν βάρος στα πραγματικά γεγονότα, στην πραγματική έρευνα και όχι αυτοί που αξιοποιούν το λάθος του Κομμουνιστικού Κόμματος για να πετάξουν την μπάλα των ευθυνών στην κερκίδα. Γι’ αυτό καλώ ευθέως μετά την αποκάλυψη του κ. Βορίδη -και αυτό είναι η ουσία- το Κομμουνιστικό Κόμμα να αποσύρει την πρόταση. Είναι αποκαλυπτικό πια ότι δε ψηφίζουν προανακριτική επιτροπή, Δεν θέλουν να οδηγηθεί τίποτα σε προανακριτική επιτροπή για να καλύψουν τον κύριο υπεύθυνο και πρωταγωνιστή κ. Καραμανλή που έβαλε στο συρτάρι του το πόρισμα της Αρχής Διαφάνειας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είναι ένα πόρισμα, που δείχνει τις ευθύνες των προσώπων που φρενάραν την υλοποίηση του έργου της τηλεδιοίκησης. Θεωρώ ότι σας εργαλειοποιούν, σας χρησιμοποιούν. Γι’ αυτό αποσύρετε την πρόταση εξεταστικής με αυτό το σκεπτικό και να πάμε απευθείας σε προανακριτική για να βρουν το βάρος των ευθυνών τα πρόσωπα που οδήγησαν …

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εγώ, κύριε Βορίδη, είμαι ακριβής. Δεν μιλήσαμε για ανθρωποκτονίες. Αυτά τα ερευνά η δικαιοσύνη στη Λάρισα. Δεν είπα εγώ και κανένα στέλεχος του ΠΑΣΟΚ για ανθρωποκτονίες. Εμείς μιλήσαμε για ευθύνες εγκληματικές εις βάρος του ελληνικού λαού από την Κυβέρνηση της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ανδρουλάκη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο για δυο λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Με ρώτησε ο κ. Φάμελλος για τη λειτουργία της εξεταστικής επιτροπής. Δεν λέω να μείνετε. Να μην μένουν απλώς αναπάντητες ερωτήσεις.

Η Κυβέρνηση δεν έχει καμμία άποψη για τη λειτουργία της εξεταστικής επιτροπής. Αυτό είναι ένα αμιγώς κοινοβουλευτικό ζήτημα το οποίο θα οργανωθεί από την ίδια την εξεταστική επιτροπή. Εγώ δεν θα μπορέσω ποτέ να πω στην εξεταστική επιτροπή ποιον μάρτυρα θα καλέσει και ποιον δεν θα καλέσει. Δεν ξέρω ποιο θα είναι το προεδρείο της. Δεν έχω καμμία επαφή με αυτό. Άρα, λοιπόν, το μόνο που μπορώ να πω είναι ότι η Κυβέρνηση εμπιστεύεται απολύτως την κρίση του Κοινοβουλίου στο ζήτημα αυτό. Είμαστε βέβαιοι ότι η εξεταστική επιτροπή, που θα συγκροτηθεί θα κάνει με τον καλύτερο δυνατό τρόπο τη δουλειά της, θα εξετάσει τους μάρτυρες που θα κρίνει ότι πρέπει να εξετάσει για να διαλευκανθούν τα ζητήματα. Εξ όσων γνωρίζω, κύριε Πρόεδρε, οι συνεδριάσεις αυτές είναι ανοιχτές, δηλαδή, μεταδίδονται. Αλλά αυτό ως πληροφορία. Επομένως, για τις ανησυχίες του κ. Φάμελλου, αυτά.

Τώρα επιτρέψτε μου. Βλέπω ότι ξαφνικά δεν θέλετε να συζητήσουμε για την εξεταστική που είναι το αντικείμενο της παρούσας συζητήσεως. Θέλετε να συζητήσουμε για την προκαταρκτική κάτι που θα συζητήσουμε σε επόμενη συνεδρίαση. Είμαι πραγματικά στον πειρασμό να ανοίξω αυτή τη συζήτηση. Όχι τίποτα άλλο, αλλά για να άκουγα την ποινική σας επιχειρηματολογία.

Εγώ λέω να κάνετε καλά τη δουλειά σας, κύριοι εκεί, γιατί -σας προϊδεάζω- θα βρεθείτε σε εξαιρετικά δυσμενή θέση να βγάλετε ποινική ευθύνη και μάλιστα συνδεόμενη αιτιακά -για όσους καταλαβαίνουν, αντικειμενικός αιτιώδης σύνδεσμος- με την πρόκληση αυτού του τραγικού δυστυχήματος.

Η εισαγγελέας για την οποία αναφέρεστε, έχει αρμοδιότητα για τα ευρωπαϊκά δημοσιονομικά. Συζητάει για τη διαχείριση των χρημάτων της Ευρώπης. Τώρα, λοιπόν, φαντάζομαι ότι θα συζητήσουμε αυτό που ενδιαφέρει εμάς, τουλάχιστον, δεν ξέρω για εσάς. Εμάς, μας ενδιαφέρει η διερεύνηση των αιτιών αυτού του τραγικού δυστυχήματος. Εμείς εκεί θέλουμε να επικεντρώσουμε. Αν εσείς θέλετε να κάνετε μια δημοσιονομική συζήτηση, αυτό το ακούω, ενδιαφέρον είναι, θα τα πούμε στην προκαταρκτική. Όμως, επιμένω ότι εμάς το ενδιαφέρον μας είναι να διερευνήσουμε τα αίτια αυτά.

Δεν καταλαβαίνω πώς μπορεί, καθ’ οιονδήποτε τρόπο, να ερμηνευτεί η θετική μας στάση σε πρόταση αντιπολιτεύσεως ως πρόθεση συγκαλύψεως, με μια απόλυτη ελευθερία στην εξεταστική, όχι με τους περιορισμούς της προκαταρκτικής.

Εδώ οι συνάδελφοι να ενημερώσουν, παρακαλώ, ότι η προκαταρκτική έχει όρια ως προς τα πρόσωπα και ως προς τις πράξεις που καθορίζονται από την αποδοχή της αιτήσεως από την Ολομέλεια. Άρα, όχι, δεν κάνει ό,τι θέλει και δεν ψάχνει ό,τι θέλει. Ψάχνει τα συγκεκριμένα για τα οποία έχουν αποδοθεί κατηγορίες. Εγώ δεν περιμένω από ανθρώπους μη νομικούς να τα ξέρουν, όμως, θερμή παράκληση, εσείς οι νομικοί να τους λέτε τίποτε στο αυτί για να μην εκτίθενται.

Άρα, λοιπόν, τα πράγματα είναι σαφή και ξεκάθαρα: Η Νέα Δημοκρατία από την πρώτη στιγμή -και η Κυβέρνηση και η Κοινοβουλευτική της Ομάδα και η πρακτική μας- ήταν υπέρ του να βρεθούν όλα όσα οδήγησαν σε αυτό το τραγικό δυστύχημα. Αλλά, από εκεί και πέρα, δεν θα επιτρέψουμε από οποιονδήποτε θέλει να κάνει πολιτικούς τακτικισμούς και φτηνή πολιτική εκμετάλλευση του τραγικού δυστυχήματος, να διαστρεβλώσει την πολιτική μας στάση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα νότια θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρία μέλη της Ένωσης Γυναικών Γλυφάδας ΕΜΕΙΣ.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Πρόεδρος της Κοινοβουλευτικής Ομάδας των Σπαρτιατών.

**ΒΑΣΙΛΕΙΟΣ ΣΤΙΓΚΑΣ: (Πρόεδρος των Σπαρτιατών):** Κύριε Πρόεδρε, καλό θα ήταν οι προλαλήσαντες να σέβονται τους άλλους, να σέβονται τον χρόνο των άλλων. Δεν έχουν μονοπώλιο να μιλάνε εδώ όποτε θέλουν και όσο θέλουν, για να ακολουθούμε τις διαδικασίες. Εγώ, ως Σπαρτιάτης, κρατάω τα όρια. Μιλάω λιγότερο από όλους, αλλά πρέπει να μας σέβονται κιόλας.

Τέτοια ημέρα δεν ήθελα να κάνω καμμία αντιπαράθεση με κανένα κόμμα. Είναι ιερή μέρα και πρέπει να έχουμε τον απαιτούμενο σεβασμό. Όμως, δεν μπορώ να μην απαντήσω στον ΣΥΡΙΖΑ και στον κ. Παππά -που έφυγε- ότι έτσι όπως τα είπε, επειδή μιλούσε για σιδηροδρόμους την περίοδο 2015-2019, είχα την εντύπωση ότι μιλούσε για γαλλικούς ή ιαπωνικούς σιδηροδρόμους που τα τρένα πηγαίνουν με εξακόσια χιλιόμετρα. Πραγματικά, το πιστεύετε αυτό; Είναι δυνατόν να λέτε τέτοια πράγματα; Δηλαδή, εσείς φτιάξατε τους σιδηροδρόμους τόσο καλά στην τετραετία σας, που ήρθε η κακιά η Νέα Δημοκρατία για να τα καταστρέψει όλα.

Το πρόβλημα, κύριοι, είναι διαχρονικό. Και εσείς φταίτε και η Νέα Δημοκρατία, βεβαίως, έχει τεράστιες ευθύνες που έσκασε στα χέρια της η βόμβα -θα μπορούσε να είχε σκάσει και σε εσάς- αλλά το πρόβλημα και των σιδηροδρόμων, πέραν των άλλων που έχουμε σαν χώρα, είναι διαχρονικό. Οπότε, μην λέτε εσείς στον ΣΥΡΙΖΑ ότι τα κάνατε καλά και η Νέα Δημοκρατία δεν τα έκανε. Να πω το πιο απλό: Και οι δύο ανίκανοι είσαστε, αλλά και οι προηγούμενες κυβερνήσεις.

Θα συμφωνήσω, βέβαια, με τον κ. Φάμελλο που είπε -και να το ακούσουν εδώ στη Νέα Δημοκρατία- ότι «σήμερα, αυτή την ιερή μέρα, θα έπρεπε εκεί να κάθεται ο Πρωθυπουργός και να μας ακούει, αλλά και να πάρει θέση για ένα τόσο σοβαρό ζήτημα». Όπως, επίσης, θα έπρεπε να είναι εδώ, στα έδρανα και ο Υπουργός των Τεμπών, ο κύριος υπεύθυνος γι’ αυτή την τραγωδία, αλλά βέβαια και ο νυν Υπουργός, που κι αυτός δεν ενδιαφέρεται.

Δεν θέλω καμμία αντιπαράθεση, όπως είπα. Εγώ σεμνά και ταπεινά θα πω δυο λόγια:

Κύριε Πρόεδρε, κυρίες και κύριοι συνάδελφοι, πριν από περίπου οκτώ μήνες στα Τέμπη, 28 Φεβρουαρίου του 2023, δύο τρένα μετά από σφοδρή μετωπική σύγκρουση, επιβατικής αμαξοστοιχίας με μία εμπορική, παρέσυραν στο θάνατο πενήντα επτά ανθρώπους στην πλειοψηφία τους νέους. Ένα τραγικό γεγονός για την Ελλάδα και τους Έλληνες, για το οποίο υπάρχουν ευθύνες και παραλείψεις τόσο τεχνικές όσο και κυβερνητικές. Υπάρχουν ευθύνες του σταθμάρχη, αλλά και βαθύτατα πολιτικές ευθύνες και είναι φυσικό η Κυβέρνηση περί άλλα να τυρβάζει.

Αισθανόμαστε βαθιά θλίψη για τους δεκάδες νεκρούς και το δράμα των οικογενειών των αδικοχαμένων Ελλήνων και Ελληνίδων στα Τέμπη. Τα προμηνύματα είχαν φτάσει έγκαιρα στις αρμόδιες υπηρεσίες και στα αρμόδια υπουργεία, αλλά η κυβέρνηση αδιαφόρησε προκλητικά, δίνοντας την εντύπωση ότι αποδεχόταν τη συμφορά που ερχόταν πολύ γρήγορα. Οι εργαζόμενοι στο σιδηροδρομικό δίκτυο έγκαιρα έκρουαν καμπάνες ανησυχίας για την ελλιπέστατη ή ανεπαρκή συντήρηση του δικτύου, την ανυπαρξία συστημάτων ασφαλείας στους σιδηροδρόμους, αλλά και την υποστελέχωση προσωπικού και εργαζομένων.

Ειδικότερα, οι εργαζόμενοι με ανακοίνωσή τους στις 7 Φεβρουαρίου του 2023, σχεδόν είκοσι μέρες πριν το τραγικό δυστύχημα, ανέφεραν ότι «όσο δεν παίρνονται μέτρα προστασίας στους εργασιακούς χώρους για την ασφαλή λειτουργία και κυκλοφορία των τρένων, τα ατυχήματα δεν έχουν τελειωμό, καθώς και τα δύο πρόσφατα ατυχήματα προστέθηκαν στον μακρύ κατάλογο, με τις αμαξοστοιχίες «51» και «61» αντίστοιχα, θέτοντας σε άμεσο κίνδυνο τον συνάδελφο μηχανικό αλλά και τους επιβάτες. Δεν θα περιμένουμε το δυστύχημα που έρχεται για να τους δούμε να χύνουν κροκοδείλια δάκρυα κάνοντας διαπιστώσεις. Θα μεταφέρουν τις ευθύνες τους, αλλά κανείς στο τέλος, φυσικά, δεν φταίει». Φταίνε τα φαινόμενα που είναι έντονα; Πλημμυρίζει η γραμμή; Φταίνε οι φωτιές που άφησαν καμμένους κορμούς; Φταίει το χιόνι; Φταίνε οι άλλοι; Φταίμε λίγο και εμείς, φταίει και ο «Χατζηπετρής» που λέμε. Αλήθεια, πόσο προφητικά ήταν τα λόγια των εργαζομένων στους σιδηροδρόμους;

Και θέλω επίσης να τονίσω, επειδή έχω ταξιδέψει πάρα πολύ στην Ευρώπη, ότι εκεί κυριαρχεί η πρόληψη. Το έχω πει και θα το ξαναπώ. Υπάρχει πρόληψη, από τα τρένα, τα αεροπλάνα, τις autobank, μέχρι και το τελευταίο πεζοδρόμιο εκεί προσέχουν, υπάρχει πρόληψη για να μην συμβεί κάτι και τρέχουν μετά, κατόπιν εορτής. Άρα, προλαμβάνουν.

Αυτό το πολύνεκρο έγκλημα θα μπορούσε να έχει αποφευχθεί, εάν υπήρχαν τα στοιχειώδη αντανακλαστικά ανθρωπιάς στους αρμόδιους φορείς του κράτους και στην Κυβέρνηση. Αξίζει να θυμηθούμε ότι τον Ιούνιο του ’23, με πολυσέλιδη έκθεση, δικαστικοί πραγματογνώμονες γνωμοδότησαν ότι η απουσία συστημάτων ασφαλείας και τα ανθρώπινα λάθη ήταν τα κύρια αίτια που οδήγησαν στο εν λόγω σιδηροδρομικό δυστύχημα των Τεμπών.

Σε αυτό το μεγάλων ποινικών διαστάσεων σιδηροδρομικό δυστύχημα έχασαν τη ζωή τους νέα παιδιά. Οι οικείοι τους στερήθηκαν το χαμόγελο από το θάνατο των παιδιών τους. Στοίχειωσε τους γονείς αυτών των παιδιών η φράση «πάρε με όταν φτάσεις», που έγινε μοιρολόι στην ελληνική κοινωνία. Μαράζωσαν τους γονείς αυτών των παιδιών τα δάκρυα, οι λυγμοί, οι κραυγές απόγνωσης γι’ αυτό που τους βρήκε.

Aντί η πολιτεία να ρίξει άπλετο φως σε αυτήν την τραγωδία, προσπάθησε να εξαφανίσει τα στοιχεία που ενοχοποιούσαν συγκεκριμένες υπηρεσίες και κυβερνητικούς προύχοντες. Οκτώ μήνες αυτή η Κυβέρνηση κωλυσιεργεί απίστευτα, απάνθρωπα με τη συμμετοχή και των άλλων κομμάτων της εξουσίας. Είναι μέγιστη η θλίψη μας που το θέμα όχι μόνο δεν έχει προχωρήσει, αλλά που διαφαίνεται η μεθοδολογία συγκάλυψης και των πολιτικών ευθυνών.

Όταν είχε συμβεί η συμφορά στα Τέμπη, η Κυβέρνηση είχε υποσχεθεί κατά την προσφιλή της τακτική ότι -τα γνωστά βέβαια, ξέρετε- η δικαιοσύνη θα κάνει τη δική της δουλειά, οι ευθύνες θα αποδοθούν, θα πέσει άπλετο φως, κ.λπ.. Αυτά είναι γνωστά. Επειδή, όμως, η ανεξαρτησία της δικαστικής εξουσίας στην Ελλάδα ανοιγοκλείνει σαν φυσαρμόνικα που την παίζει η αρμόδια διοίκηση, μόλις ακούσαμε αυτήν την υπόσχεση γνωρίζαμε ότι η δικαιοσύνη θα κάνει τη δουλειά της μόνο αν της επιτρέψει η εκτελεστική εξουσία. Και επειδή η τελευταία θα φρόντιζε να καλύψει τα νώτα της όσο μπορούσε καλύτερα, προβλέπαμε ότι η εντολή που η Κυβέρνηση θα έδινε στη δικαιοσύνη θα ήταν ίδια με αυτήν που δίνει στην πλειονότητα των αντίστοιχων περιπτώσεων. Κωλυσιεργεί επί μακρόν, ώστε να ξεθυμάνει η οργή, να μειωθεί ο πόνος των χαροκαμένων με τελική κατάληξη αφ’ ενός το γενικό κουκούλωμα και αφ’ ετέρου μια επιλεκτική επίρριψη ευθυνών σε κάποιους αποδιοπομπαίους τράγους που είναι ακίνδυνοι φυσικά για το σύστημα.

Επιπλέον, αναρωτιόμαστε πώς είναι δυνατόν να παραμένει ακόμα Αντιπρόεδρος της Νέας Δημοκρατίας ο Υπουργός Εργασίας Άδωνις Γεωργιάδης, ο οποίος με πρόσφατες δηλώσεις του προσέβαλε βάναυσα τη μνήμη των αδικοχαμένων ψυχών στα Τέμπη, όταν σε μεγάλης εμβέλειας ραδιοφωνικό σταθμό δήλωσε: «Σήμερα στην Ελλάδα πόσοι πιστεύετε από τους εκατό συμπολίτες μας, αν τους ρωτήσουμε, ότι ενδιαφέρονται για εξεταστική επιτροπή ή για προανακριτική για τα Τέμπη»; Επικροτεί τέτοιες δηλώσεις η Κυβέρνηση; Επικροτεί τέτοιες δηλώσεις ο Πρωθυπουργός; Θα ήταν ενδιαφέρον να μάθουμε, γιατί μέχρι στιγμής δεν έχει γίνει τίποτα.

Δείξτε επιτέλους ότι οι ανθρώπινες ζωές, οι ζωές μας, είναι αυτές που μετράνε, είναι αυτές που αξίζουν και όχι τα κέρδη των εταιρειών και το οικονομικό κόστος που έχετε στο πίσω μέρος του μυαλού σας ως Κυβέρνηση. Άραγε για εσάς η ανθρώπινη ζωή μετράει μόνο όταν πρόκειται να στείλετε μήνυμα μέσω του αριθμού «112» σε περιπτώσεις που έχουμε φωτιές, πλημμύρες, καταστροφές, αλλά η ανθρώπινη ζωή σας αφήνει παγερά αδιάφορους όταν πρόκειται για επιβάτες αμαξοστοιχίας; Εκτός αν θα πρέπει να θυμηθούμε τις απαράδεκτες δηλώσεις της Κυβέρνησής σας και των φίλα προσκείμενων δημοσιογράφων, ότι ο πολίτης που ταξιδεύει αξίζει να θυσιάζεται για να αποκτήσουν οι μελλοντικές γενιές καλύτερο σιδηροδρομικό δίκτυο. Ακόμη και ο πιο σατανικός ταχυδακτυλουργός δεν θα σκεφτόταν να εμφανίσει τις ανθρωποθυσίες ως ευεργετήματα για το κοινωνικό σύνολο.

Οι συγγενείς των θυμάτων, αλλά και οι επιζώντες της τραγωδίας μάχονται για να διατηρήσουν το θέμα στην επικαιρότητα. Ολόκληρος ο ελληνικός λαός περιμένει απαντήσεις για τα αίτια, ώστε να διεξαχθεί η έρευνα εις βάθος. Νομίζω ότι ήρθε τώρα η ώρα, γιατί η ελληνική κοινωνία δεν μπορεί να ανεχθεί ούτε τη συγκάλυψη των ευθυνών, ούτε τη μετάθεση της διεύρυνσης του δυστυχήματος στο αόριστο μέλλον. Γιατί είμαστε πεπεισμένοι ότι οι ψυχές των αδικοχαμένων νέων -που σε αυτό το τρένο θα μπορούσε να είναι ο καθένας από εμάς, από τα παιδιά μας, τα αδέλφια μας, τους συγγενείς μας ή τους φίλους μας- δεν εξαγοράζονται ούτε με τη σιωπή, ούτε πολύ περισσότερο με το χρήμα. Γιατί έχουμε χρέος να αναζητήσουμε τις ευθύνες αυτών που πραγματικά προκάλεσαν με τις πράξεις ή τις παραλείψεις τους το πολύνεκρο δυστύχημα στα Τέμπη το οποίο ράγισε την καρδιά της Ελλάδος. Και όταν μιλάμε για ευθύνες, καλό θα ήταν να ξεκινήσουμε με την κατάργηση του νόμου περί ευθύνης Υπουργών. Από εκεί θα μπορούσε να ξεκινήσουμε για να πάμε σε όλα τα υπόλοιπα.

Δεν μπορούμε, λοιπόν, να μείνουμε στις αγαθές προθέσεις για την κατάθεση αιτήματος για τη σύσταση προανακριτικής ή εξεταστικής επιτροπής, όπως εκ των υστέρων και καθυστερημένα έπραξαν οι κύριοι Ανδρουλάκης του ΠΑΣΟΚ – ΚΙΝΑΛ και Κασσελάκης του ΣΥΡΙΖΑ, γνωστοποιώντας την πρόθεσή τους γι’ αυτό.

Η ελληνική κοινωνία από τα θεσμικά της όργανα περιμένει πάρα πολλές απαντήσεις. Ως εκ τούτου κάθε αποσιώπηση και συγκάλυψη ούτε κατ’ ιδέαν δεν πρέπει να περνά από το μυαλό των Ελλήνων πολιτών σε ό,τι αφορά την υπόθεση αυτή.

Για όλους αυτούς τους λόγους εμείς οι Σπαρτιάτες είμαστε σύμφωνοι να συγκροτηθεί επιτροπή για την τραγωδία στα Τέμπη, ώστε να χυθεί άπλετο φως σε αυτό το συμβάν και έτσι να αποδοθούν στους υπαιτίους οι ποινικές και πολιτικές ευθύνες σε όλη τους την έκταση, προκειμένου να βρουν δικαίωση οι επιζώντες και να λυτρωθούν οι αδικοχαμένες ψυχές τους. Συνεπώς, λέμε «ναι» στη σύσταση εξεταστικής ή ακόμα και προανακριτικής επιτροπής για το έγκλημα των Τεμπών.

Κλείνοντας, θα ήθελα αγαπητοί συνάδελφοι να σας αναφέρω ένα περιστατικό και εσείς να βγάλετε τα συμπεράσματά σας. Το καλοκαίρι ήρθε στο γραφείο μου μια επιτροπή, οι οποίοι είχαν χάσει δικούς τους ανθρώπους μέσα σε αυτό το τρομερό δυστύχημα. Μου εξέφρασαν το παράπονο ότι ο εφέτης ανακριτής στη Λάρισα δεν σηκώνει τα τηλέφωνα, δεν τους δίνει τις απαραίτητες πληροφορίες, πού βρίσκονται οι έρευνες και όλα τα σχετικά έγγραφα.

**ΘΕΟΦΙΛΟΣ ΞΑΝΘΟΠΟΥΛΟΣ:** Στον δικηγόρο τους θα πάνε. Ο ανακριτής δεν μιλάει με τους πολίτες.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αυτό το ζήτησαν προς χάριν, γιατί οι άνθρωποι είναι χαροκαμένοι. Μια κατ’ εξαίρεση, δεν ήταν τίποτα κακό.

**ΘΕΟΦΙΛΟΣ ΞΑΝΘΟΠΟΥΛΟΣ:** Κατανοητό.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν κάνουμε διάλογο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Να σας πω και κάτι; Στους δικηγόρους ακόμα τις ίδιες απαντήσεις δίνανε. Συμφωνούμε.

Ανέλαβα πρωτοβουλία ως Αρχηγός πολιτικού κόμματος να πάω εκεί, να δω από πρώτο χέρι τι γίνεται και αν μπορεί εμένα να μου δώσει κάποιες απαντήσεις, όσες μπορεί να μου δώσει. Πράγματι έκλεισα ραντεβού, πήγα εκεί, με καλοδέχτηκε και συζητήσαμε επί αρκετή ώρα. Ξέρετε τι διαπίστωσα, όταν τον ρώτησα –επειδή είναι ένα κολοσσιαίο θέμα- πώς το χειρίζεται; Γιατί μέσα στο γραφείο του ήταν μια γραμματέας και ο ίδιος, ο εφέτης ανακριτής. Τι μου είπε; Ότι έχει έναν βοηθό ο οποίος είναι σε αναρρωτική άδεια. Αντιλαμβάνεστε πώς λειτουργεί η δικαιοσύνη στην Ελλάδα; Θα έπρεπε να έχει όχι έναν βοηθό, αλλά πέντε βοηθούς ή δέκα βοηθούς, να τρέξει λίγο την υπόθεση. Επομένως, βάσει αυτού βγάλτε τα συμπεράσματά σας.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στίγκα, ιδιαίτερα για την τήρηση του χρόνου. Είναι πολύ σημαντικό. Υπάρχουν ομιλητές οι οποίοι δεν έχουν ξεκινήσει ακόμη.

Καλείται στο Βήμα ο Κοινοβουλευτικός Εκπρόσωπος της Κοινοβουλευτικής Ομάδας του Δημοκρατικού Πατριωτικού Κινήματος - ΝΙΚΗ, ο κ. Νικόλαος Βρεττός, για δώδεκα λεπτά.

**ΝΙΚΟΛΑΟΣ ΒΡΕΤΤΟΣ:** Κυρίες και κύριοι συνάδελφοι, εννέα μήνες έχουν περάσει μετά την τραγική νύχτα της 28ης Φεβρουαρίου, ενός τρομοκρατικού δυστυχήματος με τα χαρακτηριστικά ενός ομαδικού προδιαγεγραμμένου εγκλήματος, ενός προδιαγεγραμμένου εγκλήματος, λόγω των πολιτικών σκοπιμοτήτων, των βαριών αμελειών των αρμοδίων, της αδιαφορίας για την αξία της ανθρώπινης ζωής, της ανικανότητας των κρατικών φορέων προστασίας του πολίτη και της δημόσιας περιουσίας και τέλος εξαιτίας του παράνομου πλουτισμού και ανταγωνισμού αδυσώπητων οικονομικών συμφερόντων.

Τα ερωτήματα είναι αμείλικτα. Μέχρι στιγμής ανείπωτος απολογισμός για τους συμπολίτες μας που ξαφνικά βρήκαν φρικτό θάνατο, χρησιμοποιώντας το ασφαλέστερο -υποτίθεται- επιβατικό μεταφορικό μέσο. Πενήντα επτά ψυχές κυρίως νέων ανθρώπων, με όρεξη για ζωή, με όνειρα για δημιουργία, άφησαν ένα απροσδιόριστο «γιατί» πόνου, συντριβής, θυμού, οργής, αδικίας να πλανάται στα χείλη των αγαπημένων τους, αρκετοί από τους νεκρούς μας χωρίς ίχνος σώματος για να μπορέσουν να το τιμήσουν οι δικοί τους, εξαιτίας μιας άνευ προηγουμένου ανεξήγητης -τουλάχιστον με σοβαρά επιστημονικά κριτήρια- έντασης και αιτίας καύσης τους και απόλυτης εξαΰλωσής τους.

Ταυτόχρονα άλλοι ογδόντα πέντε μοιραίοι επιβάτες εγκαυματίες, τραυματισμένοι σοβαρά και ελαφρότερα, μα όλοι μαζί με τους διασωθέντες με ριζωμένα βαθιά στην ψυχή τους τις εικόνες αυτής της κόλασης του δυστυχήματος. Ορισμένοι μάλιστα μέσα σε αυτήν την τραγικότητα των στιγμών -ήρωες αληθινοί- να διασώζουν με κίνδυνο της δικής τους ζωής τους ημιθανείς τραυματισμένους συνανθρώπους τους.

Πάγωσε ολόκληρη η επικράτεια στο άκουσμα ότι μια επιβατική και μια εμπορευματική αμαξοστοιχία συγκρούστηκαν μετωπικά, κινούμενες με αντίθετη φορά επάνω στην ίδια γραμμή. Πού; Στην Ελλάδα της ανάπτυξης του 2023 του ευρωπαϊκού κεκτημένου και του κράτους δικαίου όπως επαίρεται η Κυβέρνηση.

Δυστυχώς όμως, τίποτα από τις συνθήκες που προκάλεσαν αυτό το φρικιαστικό δυστύχημα, αλλά κυρίως από τον τρόπο που αμέσως μετά το αντιμετώπισε η Κυβέρνηση της Νέας Δημοκρατίας δεν συνάδουν με τους όρους «ανεπτυγμένη», «σύγχρονη Ελλάδα», «κράτος δικαίου» και «ευρωπαϊκού κεκτημένου».

Για την Κυβέρνηση τότε, πρώτη μέριμνα ήταν η προσπάθεια διαχείρισης και η πολιτική αγωνία για τον χρόνο αναβολής των εκλογών. Δεύτερη διαχειριστική μέριμνα η προσχηματική, όπως φάνηκε μεταγενέστερα, παραίτηση του αρμόδιου Υπουργού ο οποίος λίγο καιρό πριν διαβεβαίωνε ψευδώς για την απόλυτη ασφάλεια των σιδηροδρόμων. Η πολιτική διελκυστίνδα συμψηφισμού των ευθυνών για τη μη λειτουργία της ακριβοπληρωμένης τηλεδιοίκησης και τηλεδιαχείρισης της κυκλοφορίας των συρμών, τρίτη μέριμνα πόλωσης και παραπλάνησης των συνθηκών και των πραγματικών αιτιών της τραγικής αυτής σύγκρουσης των τρένων. Οι ξαφνικές ασθένειες διαφόρων υπευθύνων και η απαράδεκτη παραφιλολογία για το πώς ένας εξηντάχρονος ξεπέρασε με μεγάλη ευκολία όλες τις ασφαλιστικές δικλίδες της κινητικότητας των δημοσίων υπαλλήλων, για να βρεθεί σταθμάρχης στο κεντρικότερο σταθμό της Λάρισας, άλλο ένα ακόμα βήμα μετατόπισης του κέντρου βάρους των ευθυνών. Το σοβαρότερο ατόπημα, όμως, όλων ήταν το πως ο εκλεκτός κυβερνητικός περιφερειάρχης με εντολή, ανοχή, αποδοχή επέτρεψε άμεσα να τσιμεντωθεί ο χώρος του μαρτυρικού θανάτου όλων αυτών των αδικοχαμένων συμπολιτών μας. Κι όμως ούτε αυτή του η «περίεργη» και αναιτιολόγητη σπουδή του να αλλοιωθούν και να αποκρυφθούν χρήσιμα στοιχεία για την ανακριτική διερεύνηση του πολύνεκρου φρικιαστικού δυστυχήματος δεν ήταν λόγος απόσυρσης της πρωθυπουργικής εμπιστοσύνης στις επερχόμενες περιφερειακές εκλογές.

Περιττό βέβαια, να αναφερθούμε στον δήθεν παραιτηθέντα Υπουργό που μετά μεγάλης κυβερνητικής χαράς και αποδοχής συμπεριλήφθηκε στα ψηφοδέλτια της Νέας Δημοκρατίας και δυσχερέστερα ακόμα τον επανεξέλεξαν οι συμπολίτες του. Και φυσικά δυστυχώς, για την ποιότητα του δημοκρατικού πολιτεύματος ούτε λόγος να γίνεται για την ανάληψη πρωτοβουλιών από την Κυβέρνηση, ειλικρινών και ουσιαστικών για τη διερεύνηση των συνθηκών αυτής της εθνικής τραγωδίας, αποφεύγοντας δηλαδή, οποιαδήποτε ανάληψη πρωτοβουλίας διερεύνησης αυτής της τραγωδίας.

Κυρίες και κύριοι συνάδελφοι, την ίδια όμως περίοδο έχει αρχίσει ένας «Γολγοθάς» δικαίωσης της μνήμης των θυμάτων από τους οικείους και τους συγγενείς τους. Διακόσιες εξήντα βασανιστικές μέρες και νύχτες από εισαγγελική σε εισαγγελική αρχή, ογκώδη πολυσέλιδα υπομνήματα με στοιχεία κακής διερεύνησης, συγκάλυψης, παραποίησης και λοιπών αδικαιολόγητων κωλυσιεργιών, δημόσιων λειτουργών, ανακριτικών υπηρεσιών και λοιπών δικαστικών και κυβερνητικών θεσμών που κατατίθενται στη δικαιοσύνη και στα γραφεία κομμάτων μόνο και μόνο για να μην μείνει ατιμώρητος κανείς υπεύθυνος αυτής της εγκληματικής τραγωδίας.

Και ενώ ο χρόνος άρχισε να τσακίζει τις ελπίδες τους για απόδοση δικαιοσύνης, ήρθε η θεία δίκη βέβαια, μετά από δηλώσεις γεμάτες κομπασμό κορυφαίου κυβερνητικού στελέχους που ανάγκασε τον Πρωθυπουργό να συναινέσει στο αυτονόητο. Να επιτελέσει δηλαδή, το καθήκον του και να αποδεχθεί κατ’ αρχήν το αίτημα των συγγενών για αναζήτηση ουσιαστικά των ποινικών ευθυνών των πολιτικών προσώπων. Η αποδοχή βέβαια της πρότασης του ΚΚΕ για συγκρότηση εξεταστικής επιτροπής για τη διερεύνηση του εγκλήματος των Τεμπών και όλων των πτυχών που σχετίζονται με αυτό εμφανίστηκε ως σανίδα σωτηρίας για τη θαλασσοδαρμένη Κυβέρνηση, μετά τις απαξιωτικές και προκλητικές δηλώσεις του Υπουργού Γεωργιάδη προς ολόκληρη την ελληνική κοινωνία και κυρίως τους συγγενείς των νεκρών. Γιατί η εξεταστική εκ των πραγμάτων επιτροπή μόνο πολιτικές ευθύνες μπορεί να αναδείξει και ίσως αν «συμπωματικά» ανακαλυφθούν ενδείξεις για ποινικές ευθύνες, τότε θα μπορεί να ζητήσει από τη Βουλή τη σύσταση προανακριτικής επιτροπής, κάτι που δεν πιστεύουμε ότι υπάρχει ουδεμία προοπτική να γίνει αποδεκτή από την κυβερνητική πλειοψηφία, όπως ακούστηκε προηγούμενα από τον αρμόδιο Υπουργό. Αλλά και το χρονικό διάστημα έναρξης του ελέγχου που προτείνουν οι Βουλευτές του ΚΚΕ και συγκεκριμένα από το 1997 μέχρι και την ημέρα του εγκλήματος των Τεμπών, σίγουρα στη συνείδηση του λαού παραπέμπει σε διαδικασία συμψηφισμού και διάχυσης ευθυνών. Και φυσικά η θέση μας αυτή δεν αποτελεί εικασία ή στείρα αντιπολιτευτική άρνηση. Αποτελεί καθαρή βεβαιότητα, από την πείρα του παρελθόντος πολιτικού βίου της χώρας, αντίστοιχης με εκείνη της περιόδου του 1989. Όχι οπωσδήποτε στο πλαίσιο της παραφιλολογίας, του βρώμικου ή καθαρού 1989, αλλά γιατί και τότε αποδείχτηκε αναποτελεσματικό το πολιτικό κατεστημένο να αντιμετωπίσει τη διαφθορά και την ανικανότητά του, χάνοντας άλλη μια ευκαιρία αυτοκάθαρσής του.

Επομένως και τώρα όταν μια εξεταστική επιτροπή καλείται να εξετάσει μια εγκληματικού χαρακτήρα πράξη με όρους ιδεολογικής, ιδεοληπτικής και ποδοσφαιρικού τύπου αντιπαλότητας της διαχρονικής πολιτικής διαφθοράς και ανικανότητας, τότε σίγουρα το αποτέλεσμα θα είναι εξίσου αποκαρδιωτικό και απογοητευτικό για τους συγγενείς των θυμάτων και την ελληνική κοινωνία. Όπως επίσης και για όλους τους Έλληνες που παραδόξως για κάποιους της Κυβέρνησης, τους ενδιαφέρει η απόδοση δικαιοσύνης στο όνομα του ελληνικού λαού και όχι ορισμένων οικονομικών συμφερόντων εγχώριων και εξωχώριων. Κάποιων, ακόμα απλών, αγνών πατριωτών που ακόμη και όταν κλυδωνίζονται δοκιμαζόμενοι μέσα στη δίνη μιας δύσκολης οικονομικής περιόδου για το μέσο και χαμηλό εισόδημα, με ανοιχτά εθνικά θέματα, σε ένα έντονα ασταθές γεωπολιτικά περιβάλλον αναζητούν δικαίωση των νεκρών ως ύψιστη ηθική υποχρέωσή τους. Γιατί, κυρίες και κύριοι συνάδελφοι, είναι προφανές πως το έγκλημα στα Τέμπη ήταν ακαριαίο, στιγμιαίο και είχε συγκεκριμένες αιτίες, παραλείψεις, παρεμβάσεις, ενέργειες και προϋποθέσεις παράνομες και κυρίως, συγκεκριμένους ενόχους, ίσως και εντός της Βουλής που συνετέλεσαν στην εκτέλεσή του. Και αυτές οι ευθύνες σε ένα κράτος δικαίου πρέπει να αναζητηθούν και να αποδοθούν σε όποιους τις έχουν είτε είναι ο Πρωθυπουργός είτε είναι οι Υπουργοί είτε είναι υπηρεσιακοί παράγοντες είτε υψηλά ιστάμενοι είτε χαμηλά παρατρεχάμενοι.

Επομένως, ξεκάθαρη θέση του δημοκρατικού πατριωτικού κινήματός μας Νίκη, πέρα από τη συγκρότηση της ανώδυνης για την Κυβέρνηση εξεταστικής επιτροπής, που μόνο για ηθικούς και ανθρωπιστικούς λόγους θα αποδεχτούμε, αποτελεί η παράλληλη υποστήριξη πρότασης για σύσταση προανακριτικής επιτροπής από όπου και αν προέρχεται. Και επειδή ακούστηκε από τον αρμόδιο Υπουργό ότι η θέση μας αυτή αφορά τακτικισμούς, θα ήθελα να ενημερώσω και να πω ότι είναι καθήκον μας για κάθε έναν κοινοβουλευτικό, να χρησιμοποιεί όλα τα κοινοβουλευτικά εργαλεία, τα οποία έχει στη διάθεσή του για να αποκαλύψει την αλήθεια και όχι για να κάνουμε διαγωνισμό, διαδίδοντας και αναφέροντας ποιες είναι οι επαγγελματικές μας ιδιότητες. Γιατί εγώ δεν έχω ευτυχώς ή ατυχώς εμπειρία να είμαι είκοσι πέντε χρόνια νομικός. Έχω όμως την ευλογία να είμαι σαράντα χρόνια βιοπαλαιστής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου δύο λεπτά από την δευτερολογία μου, παρακαλώ.

Καταλαβαίνω ως απλός πολίτης ότι όταν υπάρχει ένα πόρισμα της Ευρωπαίας εισαγγελέως που έχει να κάνει με τον τρόπο που τα χρήματα, τα οποία ήταν ευρωπαϊκοί πόροι, διατέθηκαν στην Ελλάδα για να φτιαχτεί τηλεδιαχείριση και τηλεδιάσκεψη, δηλαδή, για να φτιαχτεί σύστημα που να προστατεύει τη ζωή και την ασφάλεια του Έλληνα πολίτη, του Ευρωπαίου πολίτη, κι αυτά τα χρήματα δεν πήγαν γι’ αυτό τον σκοπό, ναι, τότε στην απλή λογική κάθε έντιμου ανθρώπου, αποτελεί άμεση συσχέτιση ότι μπορεί η προανακριτική να συσχετίσει το πόρισμα της Ευρωπαίας εισαγγελέως με τις ποινικές ευθύνες για πραγματικές παραβάσεις τέτοιες που οδηγούν σε αυτή την εγκληματική πράξη.

Το Δημοκρατικό Πατριωτικό Κίνημα-Νίκη σε αυτό το σημείο σε ένδειξη σεβασμού στη μνήμη των παιδιών και αδελφών της, θα αναφέρει ένα προς ένα τα ονόματά τους, παράλληλα και τις ηλικίες τους:

Παναγιώτης δεκαπέντε χρονών, Αναστασία δεκαεννέα χρονών, Μαρία - Θωμαή είκοσι χρονών, Χρυσή είκοσι χρονών, Θωμαή είκοσι χρονών, Αναστασία - Μαρία είκοσι χρονών, Φραντζέσκα είκοσι χρονών, Κλαούντια είκοσι ένα χρονών, Ελένη είκοσι ένα χρονών, Αναστάσιος είκοσι ένα χρονών, Ιορδάνης είκοσι τριών χρονών, Κυπριανός είκοσι τριών χρονών, Ιφιγένεια είκοσι τριών χρονών, Ντένης είκοσι τριών χρονών, Αγάπη είκοσι τριών χρονών, Αφροδίτη είκοσι τριών χρονών, Γεώργιος είκοσι τριών χρονών, Νικήτας είκοσι τεσσάρων χρονών, Άγγελος είκοσι τεσσάρων χρονών, Καλλιόπη είκοσι τεσσάρων χρονών, Αναστασία είκοσι πέντε χρονών, Δήμητρα - Ευαγγελία είκοσι πέντε χρονών, Ελισσάβετ είκοσι επτά χρονών, Δημήτριος είκοσι επτά χρονών, Ιωάννης είκοσι οχτώ χρονών, Σωτήριος είκοσι οχτώ χρονών, Ελπίδα είκοσι εννέα χρονών, Δημήτριος είκοσι εννέα χρονών, Παναγιώτης είκοσι εννέα χρονών, Νικόλαος είκοσι εννέα χρονών, Δημήτριος τριάντα χρονών, Σοφία - Ειρήνη τριάντα δυο χρονών, Βάιος τριάντα τεσσάρων χρονών, Μία Μοχαμάντ τριάντα τεσσάρων χρονών, Αθηνά τριάντα πέντε χρονών, Σουλέα τριάντα πέντε χρονών, Έλενα τριάντα πέντε χρονών, Σπυρίδων τριάντα πέντε χρονών, Βάια σαράντα τριών χρονών, Ανδρέας σαράντα εννέα χρονών, Ιωάννης σαράντα εννέα χρονών, Μαρία πενήντα δυο ετών, Βασίλειος - Κυριάκος πενήντα δυο χρονών, Ευάγγελος πενήντα τεσσάρων χρονών, Ιωάννης πενήντα πέντε χρονών, Χρυσή πενήντα έξι χρονών, Βασιλική πενήντα έξι χρονών, Μαρία πενήντα έξι χρονών, Γεώργιος πενήντα επτά χρονών, Γεώργιος πενήντα εννέα χρονών, Μπότζο εξήντα δυο χρονών, Ευαγγελία εξήντα τριών χρονών, Ιωάννης εξήντα τριών χρονών, Γεώργιος εξήντα επτά χρονών. Ο μέσος όρος ηλικίας είναι τα τριάντα τέσσερα έτη. Είκοσι δύο νέοι και έφηβοι κάτω των είκοσι πέντε ετών.

Για μας, τη Νίκη, κάθε ανθρώπινη ζωή αποτελεί μοναδικό πρόσωπο και όχι απώλεια ενός ακόμη συνανθρώπου μας, που βρέθηκε στο λάθος μέρος τη λάθος στιγμή. Γιατί ο άνθρωπος δεν είναι ένας ακόμη αριθμός, δεν είναι ένα ακόμα στατιστικό στα μαθηματικά της Κυβέρνησης, δεν είναι ακόμα ένα ποσοστό ατυχίας στον οδικό χάρτη της ανάπτυξης των οικονομικών συμφερόντων. Για εμάς οι ψυχές και η απώλειά τους από την παρούσα ζωή, σημαίνει τη μεγαλύτερη εθνική ζημία για τη χώρα μας. Η ασφάλεια του κάθε συμπολίτη μας αποτελεί το μεγαλύτερο εθνικό μας χρέος. Η διερεύνηση, η αποκάλυψη των αιτιών της συμφοράς, η αναζήτηση των υπευθύνων και η οδήγησή τους στον φυσικό δικαστή, είναι το εθνικό χρέος που καλούμαστε και οι τριακόσιοι της Βουλής να αναλάβουμε στις πλάτες μας.

Μπροστά στον ανθρώπινο πόνο και στον θάνατο των παιδιών μας, των αδελφών μας και των γονέων μας, τα χρήματα δεν έχουν καμμία αξία, γιατί αυτοί οι άνθρωποι είναι η εθνική μας κληρονομιά και δεν έχουμε δικαίωμα να επιτρέπουμε να χάνεται αυτή η κληρονομιά μας.

Έχουμε χρέος σαν Κοινοβούλιο προς τις επόμενες γενεές, μέσα από αυτή τη συμφορά να ξεκινήσουμε αποφασιστικά την κάθαρση του διαβρωμένου και τοξικού πολιτικού μας συστήματος. Είναι απαίτηση των πολιτών και ανάγκη εμάς των ίδιων των πολιτικών, για να μην χαθούμε όλοι μαζί, γιατί έτσι θα επιτρέψουμε οι όποιες κυβερνητικές πολιτικές να θέτουν άλλες αλλότριες προτεραιότητες και να αδιαφορούν παντελώς σε βάρος των δικαιωμάτων του λαού μας, με πρώτο και αδιαπραγμάτευτο το δικαίωμα στη ζωή. Γιατί έτσι θα στείλουμε ένα μήνυμα στον ανεξάρτητο πυλώνα του δικαστικού μας συστήματος να απαγκιστρωθεί από τον χαλκά εξάρτησής της και να αποδώσει αμερόληπτη και δίκαια κρίση στο όνομα του ελληνικού λαού. Γιατί μόνο τότε θα αναδειχθούμε σε σύγχρονο κράτος, ανεπτυγμένο οικονομικά με σεβασμό στους θεσμούς και κυρίως στους πολίτες μας. Γιατί το χρωστούμε στη μακραίωνη ιστορία του γένους μας των αξιών, των ιδανικών, του πολιτισμού και της πίστεώς μας που διέπουν την πορεία του λαού μας. Γιατί μόνο τότε θα δικαιούμαστε να επικαλούμαστε το οποιοδήποτε ευρωπαϊκό κεκτημένο και να θεωρούμαστε κράτος δικαίου. Γιατί αν εμείς δεν σεβαστούμε τον εαυτό μας και την ιστορία μας, δεν θα το κάνει κανείς άλλος για εμάς, γιατί τελικά αν σε αυτή τη χρονική συγκυρία δεν τολμήσουμε να στείλουμε παντού και σε άπαντες αυτό το μήνυμα της δικαίωσης των αδικοχαμένων, τότε η Ελλάδα θα εξακολουθεί να επιτρέπει να αφανίζονται με τέτοιες συνθήκες τα παιδιά μας.

Όμως, σίγουρα θα έρθει και η σειρά του τελικού αφανισμού.

Ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Βρεττέ.

Προτού προχωρήσουμε στον δεύτερο κύκλο των ομιλητών, να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις συνοδοί-καθηγητές από το 1ο Γυμνάσιο Μεσσήνης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα συνεχίσουμε με τον δεύτερο κύκλο των ομιλητών. Καλείται στο Βήμα η Βουλευτής της Νέας Δημοκρατίας κ. Ζωή Ράπτη για πέντε λεπτά.

**ΖΩΗ ΡΑΠΤΗ:** Κύριε Πρόεδρε, κυρίες και κύριοι Βουλευτές, η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη έχει ένα και μόνο στόχο, την προσφορά υπηρεσίας στον λαό και την πατρίδα μας. Στην προσπάθεια επίτευξης αυτού του στόχου, όλοι οι ευσυνείδητοι πολίτες και οι συλλογικοί φορείς θεωρούνται σύμμαχοι.

Από την πρώτη στιγμή η Νέα Δημοκρατία επεσήμανε την ανάγκη να χυθεί άπλετο φως στα αίτια της τραγωδίας των Τεμπών για να διερευνηθούν οι δομικές συνθήκες που οδήγησαν όλα τα προηγούμενα χρόνια τους σιδηροδρόμους στην Ελλάδα σε αυτή την κατάσταση για να μην επιτρέψουμε άλλη φορά να συμβεί αυτό το κακό.

Γι’ αυτό δεν διστάσαμε ούτε στιγμή να πούμε «ναι» στην πρόταση του Κομμουνιστικού Κόμματος Ελλάδας να γίνει εξεταστική των πραγμάτων επιτροπή για το τραγικό δυστύχημα τονίζοντας ακριβώς ότι η διερεύνηση πρέπει να ξεκινήσει από το 1997 και μέχρι σήμερα κι αυτό ακριβώς για να αναδειχθούν όλα τα νομικά προβλήματα και να πέσει άπλετο φως σε αυτό το πολύνεκρο δυστύχημα με τις χρόνιες παθογένειες που το προκάλεσαν καθώς βύθισε στο πένθος τη χώρα και βεβαίως και κυρίως συντριπτικά τις πενήντα επτά οικογένειες.

Θυμίζω ότι ο αρμόδιος Υπουργός ανέλαβε άμεσα την πολιτική ευθύνη και παραιτήθηκε, πράγμα το οποίο δεν έκαναν αντίστοιχοι Υπουργοί της Αντιπολίτευσης σε άλλες ανθρώπινες τραγωδίες. Επίσης, θυμίζω ότι ήδη η ελληνική δικαιοσύνη έχει επιληφθεί της υπόθεσης ερευνώντας το αξιόποινο πράξεων ή παραλείψεων προσώπων όσο ψηλά κι αν βρίσκονται. Όμως, θα ήταν ανάλγητο να επιδείξουμε αδιαφορία και να θεωρήσουμε ότι από τη στιγμή που εκλεγήκαμε το φλέγον αυτό ζήτημα είναι για όλους και μόνο αρμοδιότητα της δικαιοσύνης και το ενδιαφέρον υπάρχει μόνο σε όσες οικογένειες βιώνουν ακόμα και θα συνεχίσουν να βιώνουν αυτή την καταστροφή.

Ο λόγος που η Νέα Δημοκρατία αποδέχεται την εξεταστική των πραγμάτων επιτροπή χωρίς καμμία ένσταση είναι ακριβώς για να καταδειχθούν, πέραν από τυχόν αξιόποινες πράξεις που μπορούν στα πλαίσια της εξεταστικής επιτροπής να ερευνηθούν, και οι ευρύτερες και συνολικότερες διαστάσεις του θέματος όπως και οι στρεβλώσεις σε βάθος δεκαετιών αυτού του οργανισμού που λέγεται ΟΣΕ.

Κι ενώ υπάρχει η πρόθεση να διερευνηθούν όλα τα προβλήματα και όλες οι διαχρονικές ευθύνες για την κατάσταση των σιδηρόδρομων μέσω της εξεταστικής, το ΠΑΣΟΚ καταθέτει πρόταση για προανακριτική επιτροπή προκαλώντας πραγματικά ερωτηματικά για τη σκοπιμότητα αυτής της πρότασης.

Η πρόταση αυτή αφορά συγκεκριμένα ερωτήματα και αδικήματα του άρθρου 259 και 390 του Ποινικού Κώδικα. Όποιος την έχει μελετήσει θα διαπιστώσει ότι στερείται βασιμότητας καθώς δεν προκύπτει καμμία απολύτως ένδειξη για τα περιγραφόμενα δήθεν αδικήματα και θα διερωτάται επίσης πώς είναι δυνατόν να μιλά κάποιος για τυχόν ποινικές ευθύνες, και μάλιστα σε βάρος των οικονομικών συμφερόντων της Ευρωπαϊκής Ένωσης, όταν δεν έχουν καν εξεταστεί πρώτα οι πραγματικές και διαχρονικές συνθήκες αλλά και οι ευθύνες που οδήγησαν τον ελληνικό σιδηρόδρομο στη συγκεκριμένη κατάσταση στη χώρα μας;

Αν περιορίσουμε το αντικείμενο της έρευνας της Βουλής το αξιόποινο, θα έχουμε κάνει τη μισή δουλειά, ενώ ο στόχος μας απέναντι στα θύματα και τους οικείους τους είναι ότι πρέπει να διαπιστώσουμε και να θεραπεύσουμε τις παθογένειες και τις στρεβλώσεις, τις καθυστερήσεις και τις ιδεοληψίες που μπορεί να μην συγκροτούν από μόνες τους αξιόποινο, ήταν όμως η λάθος συνταγή που η χώρα ακολούθησε για δεκαετίες.

Γι’ αυτό και σήμερα ενώ διαφωνούμε με το σκεπτικό της πρότασης του Κομμουνιστικού Κόμματος Ελλάδας, που κατ’ ουσίαν επιχειρηματολογεί ότι πρέπει να επιστρέψουμε στην εποχή εκτός Ευρωπαϊκής Ένωσης, όπου το κράτος όριζε κάθε πτυχή της οικονομικής ζωής της χώρας με πολιτικές κρατισμού και κρατικοδίαιτου συνδικαλισμού, συμφωνούμε με το αιτητικό της σύστασης.

Ένα είναι βέβαιο. Όπως είδαμε όλους αυτούς τους μήνες η συγκεκριμένη ιδιωτικοποίηση του ΟΣΕ εξελίχθηκε σε μια προβληματική ιδιωτικοποίηση στη διαχείριση των πόρων, στο θεσμικό πλαίσιο για τις αρμοδιότητες, στην έλλειψη σχεδιασμού όσον αφορά το ανθρώπινο δυναμικό.

Τι κάναμε; Αυτή ήταν η διαμορφωμένη κατάσταση όταν η Νέα Δημοκρατία ανέλαβε τη διακυβέρνηση το 2019. Από την πρώτη στιγμή η Νέα Δημοκρατία προσπάθησε να θεραπεύσει όλες αυτές τις παθογένειες με πρωτοβουλίες σε επίπεδο άμεσων ενεργειών, αλλά και με σχεδιασμό στέρεων πολιτικών για το μέλλον, προκειμένου ο ελληνικός σιδηρόδρομος να βγει από την απαξίωση και να εκσυγχρονιστεί.

Σε ό,τι αφορά τη σύμβαση «717» για τη σηματοδότηση πενήντα δύο σταθμών και την ανάταξη τριών κέντρων τηλεδιοίκησης, είχε ξεκινήσει να υλοποιείται το 2014. Τρεις μήνες μετά, όμως, ήρθε η κυβέρνηση του ΣΥΡΙΖΑ και πρακτικά όλη η αρχική συμβατική διάρκεια του έργου βρίσκεται εντός της περιόδου διακυβέρνησής του. Είναι χαρακτηριστικό ότι από το 2017 έως το 2019 δεν έγινε απολύτως τίποτα ούτε ένας σταθμός ανατάχθηκε, ούτε ένα κέντρο τηλεδιοίκησης παραδόθηκε. Κατ’ όνομα, λοιπόν, η Κυβέρνηση της Νέας Δημοκρατίας παρέλαβε το 33% το 2019. Στην ουσία παρέλαβε μόνο το 18% λειτουργικό και μέσα σε δύο χρόνια από το 2021 έως το 2023 φτάσαμε στο 90% της υλοποίησης του έργου και βεβαίως από αυτό το 90% το 70% είχε ήδη πιστοποιηθεί το μοιραίο εκείνο βράδυ της 28ης.

Όσον αφορά στο προσωπικό, από το 2000 και μετά ο αριθμός των εργαζομένων μειωνόταν συνεχώς, ώσπου έφτασε σε σημείο υποστελέχωσης, ειδικότερα των σταθμαρχών. Ήταν η Κυβέρνηση της Νέας Δημοκρατίας, που το 2022, μετά από δεκατρία χρόνια, προσέλαβε για πρώτη φορά διακοσίους υπαλλήλους με συμβάσεις ορισμένου χρόνου. Έκανε πρόβλεψη διακοσίων είκοσι επτά θέσεων μέσω ΑΣΕΠ, σε σύνολο τετρακοσίων είκοσι επτά νέων θέσεων εργασίας.

Ήταν η Κυβέρνηση της Νέας Δημοκρατίας που αύξησε τη χρηματοδότηση, γιατί επί της δικής μας διακυβέρνησης αυξήθηκε κατά 66%, ενώ όλη την προηγούμενη δεκαετία λάμβανε 45 εκατομμύρια ευρώ.

Αντίθετα, ήταν η κυβέρνηση του ΣΥΡΙΖΑ που το 2017 αποφάσισε να διαγράψει από την «ΤΡΑΙΝΟΣΕ» 692 εκατομμύρια ευρώ χρέη προς το δημόσιο και στη συνέχεια να πουλήσει έναντι πολύ χαμηλού τιμήματος 45 εκατομμυρίων ευρώ, λιγότερο από την ετήσια επιδότηση του ελληνικού δημοσίου, για την εκτέλεση του έργου αυτού.

Ακόμα, όμως, και την ίδια την τραγική νύχτα του δυστυχήματος στα Τέμπη από την πρώτη στιγμή η κινητοποίηση του κρατικού μηχανισμού ήταν καθολική και άμεση για τη στήριξη των επιβαινόντων. Αυτό μπορώ να το διαβεβαιώσω, γιατί το έζησα, όπως έζησα όλα αυτά τα τραγικά γεγονότα από κοντά, καθώς βρεθήκαμε με πρώτο τον Πρωθυπουργό ήδη από τις πρώτες πρωινές ώρες δίπλα στους τραυματίες, μαζί και με τον Υπουργό, Θάνο Πλεύρη, αλλά και τους συγγενείς των θυμάτων, στην επώδυνη, στην τραγική διαδικασία της αναγνώρισης των δικών τους ανθρώπων. Με πόνο ψυχής, αλλά και με πολύ μεγάλη προσοχή και ενσυναίσθηση προσπαθήσαμε όλοι να συμβάλουμε με κάθε τρόπο και να μειώσουμε τον σωματικό και ψυχικό τους φόρτο. Σταθήκαμε κοντά τους μερόνυχτα, όχι με τον τίτλο του κυβερνώντος ή τον τίτλο του Βουλευτή, αλλά πρωτίστως, πάνω απ’ όλα, ως άνθρωποι.

Από την πρώτη στιγμή κινητοποιήσαμε όλον τον μηχανισμό του Υπουργείου Υγείας για την ενδεδειγμένη περίθαλψη, αλλά και την ψυχολογική υποστήριξη τόσο των ίδιων των τραυματισμένων, αλλά και των συγγενών τους. Με τους γιατρούς και τους νοσηλευτές που βρέθηκαν από τις πρώτες ώρες εκείνες τις πολύ δύσκολες στιγμές μέσα στα νοσοκομεία, με τους εργαζόμενους των νοσοκομείων της Λάρισας, τους εργαζόμενους στην Κατερίνη, στη Θεσσαλονίκη. Άνοιξαν από τις πρώτες ώρες για να παράσχουν την υποστήριξη που απαιτείτο, αλλά και με κινητά κλιμάκια ειδικών ψυχολόγων που κατέφθασαν στη Λάρισα από όλη την Ελλάδα, προκειμένου να βρεθούν δίπλα στους επιβαίνοντες και τις οικογένειές τους για να παράσχουν αυτήν την εξατομικευμένη περίθαλψη και ψυχολογική υποστήριξη στον καθέναν από αυτούς.

Συγχρόνως, ενεργοποιήσαμε και την εθνική γραμμή ψυχολογικής υποστήριξης «10306», που επικοινώνησε με όλους τους επιζώντες, με τους συγγενείς τους, παρέχοντας είκοσι τέσσερις ώρες το εικοσιτετράωρο την ψυχολογική υποστήριξη, αλλά και παραπέμποντας σε κάποια κατάλληλη μονάδα από το δίκτυο των είκοσι μία δομών που συστήσαμε επιτόπου.

Και ξέρετε η δράση αυτή δεν σταμάτησε, αλλά συνεχίζεται και εξακολουθεί μέχρι τις μέρες μας, γιατί τόσο η γραμμή όσο και μεγάλα νοσοκομεία, όπως το νοσοκομείο ΑΧΕΠΑ της Θεσσαλονίκης εξακολουθούν να υποστηρίζουν τους συνανθρώπους μας. Το ίδιο έκανε και ο ΕΟΠΥΥ αδιάλειπτα και πλήρως μέχρι σήμερα, γιατί ξέρετε συνομιλούμε με τους ανθρώπους αυτούς όχι όμως κάτω από κάμερες, κάτω από φώτα, αλλά συνομιλούμε για να βοηθήσουμε όσο μπορούμε.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ να ολοκληρώσετε, κυρία συνάδελφε.

**ΖΩΗ ΡΑΠΤΗ:** Θα ήθελα την ανοχή σας για ένα λεπτό, κύριε Πρόεδρε.

Κυρίες και κύριοι Βουλευτές, η ενσυναίσθηση δεν είναι προαιρετική στην πολιτική, αλλά ικανή και αναγκαία συνθήκη ενάρετης άσκησης της εξουσίας. Ο λαός δεν μας ψήφισε για να νομιμοποιούμε να αδιαφορούμε για όσα του συμβαίνουν μόλις εκλεγούμε. Επέλεξε και επιλέγει να στηρίζει την Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη, ακριβώς επειδή νοιάζεται και βοηθά, υπάρχει δίπλα στους πολίτες και στα καλά και στα άσχημα και πριν και μετά τις εκλογές. Όπως νοιάζεται ο λαός για την πατρίδα, έτσι νοιαζόμαστε και εμείς και νοιαζόμαστε βαθιά και αυτό το δείχνουμε καθημερινά με τα λόγια και με τις πράξεις μας.

Γι’ αυτό και σας καλώ και εγώ με τη σειρά μου για τους λόγους που ανέφερα να στηρίξουμε με την ψήφο μας την πρόταση για τη σύσταση της εξεταστικής επιτροπής που εισάγεται σήμερα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ράπτη. Παρακαλούμε πολύ να τηρείται ο χρόνος, δεν γίνεται να υπάρχει αυτή η υπέρβαση.

Τον λόγο έχει ο κ. Θεόφιλος Ξανθόπουλος, Βουλευτής του ΣΥΡΙΖΑ - Προοδευτική Συμμαχία. Μετά θα ακολουθήσει ο κ. Χήτας, ο τελευταίος εισηγητής της Ελληνικής Λύσης και αμέσως μετά ο κ. Ευριπίδης Στυλιανίδης και ο κ. Παναγιώτης Δουδωνής.

Ορίστε, κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Νομίζω σήμερα καταρρίπτεται με ένα πανηγυρικό τρόπο η επιχειρηματολογία της Κυβέρνησης ότι ο λαός μίλησε και με 41% έδωσε απάντηση σε όλα τα κορυφαία ζητήματα που απασχολούν την ελληνική κοινωνία μεταξύ των οποίων και το δυστύχημα στα Τέμπη. Και το λέω αυτό, γιατί με την πρωτοβουλία που είχε το ΚΚΕ για τη σύσταση εξεταστικής των πραγμάτων επιτροπής βλέπουμε μια σύμπτωση όλων των πτερύγων της Βουλής, σείεται και η ίδια η κυβερνητική πλειοψηφία ακριβώς γιατί όλα τα ζητήματα δεν μπορεί να ανάγονται στο περίφημο 41%.

Σας μιλάω ως Βουλευτής της Δράμας και μιλάω τώρα για το δυστύχημα των Τεμπών, ενώ στην περιοχή μας εδώ και τέσσερα χρόνια έχει να κυκλοφορήσει τρένο. Σημειωτέον ότι η σιδηροδρομική γραμμή, η οποία ενώνει τη Θεσσαλονίκη με την Αλεξανδρούπολη έγινε τον προπερασμένο αιώνα από τον σουλτάνο Αμπντούλ Χαμίτ Β΄ και εδώ και τέσσερα χρόνια έχει να κυκλοφορήσει τρένο, για να καταλάβετε την κατάσταση στην οποία έχει περιέλθει ο ΟΣΕ με ευθύνη της Κυβέρνησης της Νέας Δημοκρατίας.

Θέλω, όμως, να κάνω μια γενικότερη παρατήρηση προς όλους. Συζητάμε τη σύσταση εξεταστικής των πραγμάτων επιτροπής, που είναι ένας θεσμός του κοινοβουλευτικού μας πολιτεύματος, αν και μάλιστα στην τελευταία τροποποίηση του Συντάγματος το δικαίωμα αυτό επεκτάθηκε και στους Βουλευτές της Μειοψηφίας. Πρέπει, λοιπόν, να έχουμε πάρα πολύ μεγάλη προσοχή για το πώς θα λειτουργήσει αυτή η επιτροπή, γιατί η λειτουργία η πάγια, η απρόσκοπτη λειτουργία των θεσμών αυτή δίνει ισχύ και βάθος στο δημοκρατικό πολίτευμα. Και είναι ευθύνη πρωτίστως της πλειοψηφίας να μην φαλκιδεύσει το δικαίωμα που έχουν οι Βουλευτές της Μειοψηφίας, αλλά και η ίδια η Βουλή να δει, να μάθει, να ψαύσει, να αναζητήσει τα στοιχεία τα οποία θα μας οδηγήσουν σε ένα ή περισσότερα πορίσματα.

Τα ερωτήματα που προκύπτουν αμείλικτα για να μην μπλέκουμε τους πολίτες σε διάφορες δολιχοδρομίες και σε παραπομπές σε συμβάσεις και σε παρατάσεις συμβάσεων κατά την άποψή μας είναι τρία. Η ευθύνη του σταθμάρχη το μοιραίο βράδυ της 28ης Φεβρουαρίου, το πώς τοποθετήθηκε, αν είχε τα προσόντα και γιατί ήταν ένας και όχι δύο, ενώ αυτό προβλεπόταν για σταθμούς της εμβέλειας του σιδηροδρομικού σταθμού Λάρισας.

Δεύτερον και εξίσου σημαντικό, λειτουργούσε η τηλεδιοίκηση; Και το γεγονός ότι δεν λειτουργούσε η τηλεδιοίκηση, είναι πλέον κοινό τοις πάσι. Κατερρίφθη ως επιχείρημα από όλα τα στοιχεία που έχουμε μέχρι στιγμής. Υπήρξε μια πυρκαγιά του 2019, η οποία έθεσε την τηλεδιοίκηση του σταθμού εκτός λειτουργίας. Και δυστυχώς, μια δαπάνη ελάχιστη, η οποία θα αποκαθιστούσε το πρόβλημα, δεν έγινε ποτέ! Και αυτό βαρύνει τόσο τους υπηρεσιακούς όσο και τους πολιτικούς υπευθύνους.

Δεν λειτουργούσε, λοιπόν, η τηλεδιοίκηση της Λάρισας. Μήπως λειτουργούσε η τηλεδιοίκηση στην Καρόλου, που έχει μια εποπτική εικόνα του σιδηροδρομικού δικτύου; Ούτε και αυτή λειτουργούσε! Είχε τεθεί από το 2020 εκτός.

Ειλικρινά νομίζω ότι αυτά τα τρία ερωτήματα είναι ο πυρήνας της αναζήτησης των ευθυνών. Εάν αυτά τα ερωτήματα δεν απαντηθούν πλήρως, με επάρκεια και κυρίως με τεκμηρίωση, νομίζω ότι θα συζητάμε, θα βυζαντινολογούμε, ενώ τα θύματα θα έχουν χάσει τη ζωή τους και οι συγγενείς των θυμάτων θα κλαίνε για τους ανθρώπους τους.

Υπενθυμίζω άλλες δύο παραμέτρους και ολοκληρώνω, κύριε Πρόεδρε.

Υπάρχουν εξώδικα των εργαζομένων, δηλαδή, δημόσια έγγραφα τα οποία δεν επιδέχονται κανενός είδους αμφισβήτησης σε ό,τι αφορά τουλάχιστον τον χρόνο κατά τον οποίον ήγειραν, έθεσαν τα ζητήματα, προς την διοίκηση και προς τον τότε Υπουργό, τον κ. Καραμανλή, που μιλούν για τις ευθύνες και το πρόβλημα ασφαλείας της κίνησης των συρμών. Αυτά δεν έτυχαν καμμίας απάντησης.

Υπάρχει και η κατά τραγική ειρωνεία της ιστορίας εκείνη η προκλητική στάση του κ. Καραμανλή ως Υπουργού ελεγχόμενου από τον Βουλευτή Μαγνησίας του ΣΥΡΙΖΑ, τον Αλέξανδρο Μαρκόπουλο, ο οποίος ρωτούσε για την ασφάλεια των τρένων και έπαιρνε την οργίλη απάντηση του κ. Καραμανλή ότι «δεν νομιμοποιείστε, είναι ντροπή να μιλάτε για την ασφάλεια των τρένων».

Σήμερα καταθέτουμε μία πρόταση. Θα στηρίξουμε την πρόταση που καταθέτει το ΚΚΕ για δημιουργία εξεταστικής των πραγμάτων επιτροπής και ρωτάμε και θέλουμε από όλες τις πολιτικές δυνάμεις να απαντήσουν ευθέως: Θα στηρίξετε τις δύο προτάσεις για σύσταση προκαταρκτικής επιτροπής, έτσι ώστε να διερευνηθούν οι ποινικές διαστάσεις και σε ό,τι αφορά την σύμβαση 717 και σε ό,τι αφορά αυτή καθαυτή την τραγωδία στα Τέμπη;

Είμαστε πολύ καθαροί. Ψηφίζουμε την πρόταση. Ζητούμε από όλους σας να στηρίξετε τη σύσταση των προκαταρκτικών επιτροπών, γιατί, εδώ πρέπει να φανούμε αντάξιοι της ευθύνης μας απέναντι στην κοινωνία και όλοι μαζί να αποφασίσουμε να ψάξουμε και να αποδώσουμε τις ευθύνες όπου και όσο ψηλά κι αν αυτές ανήκουν.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο και για την τήρηση του χρόνου.

Καλείται στο Βήμα ο τελευταίος ομιλητής από τον πρώτο των εισηγητών, ο κ. Κωνσταντίνος Χήτας, Βουλευτής της Ελληνικής Λύσης.

Ορίστε, κύριε Χήτα, έχετε τον λόγο για δέκα λεπτά.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Ξανθόπουλε, θέλετε να απαντήσουμε τώρα; Το ερώτημα που θέσατε τώρα και καλείτε τους υπόλοιπους να απαντήσουν, το έχουμε θέσει εμείς από τον Ιούλιο και κανείς ποτέ δεν απάντησε. Πέντε μήνες ρωτάμε και ζητάμε από τα κόμματα να τοποθετηθούν για την πρόταση εξεταστικής επιτροπής που είχαμε καταθέσει και κανείς ποτέ δεν απάντησε. Και έχετε την απαίτηση τώρα που δεν την καταθέτετε σήμερα εσείς να απαντήσουμε σήμερα κιόλας! Είδατε πόσο άδικη είναι η ζωή; Αλλά εδώ, ξέρετε, αυτό που είπαμε και στο ξεκίνημα της διαδικασίας, καλό είναι να αποφεύγονται οι τακτικισμοί. Γιατί εδώ πρέπει να κοιτάμε την ουσία, κύριε συνάδελφε του ΣΥΡΙΖΑ. Και η ουσία είναι ότι πριν από κάποιους μήνες είχαμε ένα έγκλημα. Ούτε δυστύχημα, ούτε ατύχημα, ούτε η κακιά στιγμή, ούτε τίποτα, ήταν ένα έγκλημα εκ προμελέτης, γιατί γνωρίζαμε τα πάντα και δεν έγινε τίποτα. Ήταν 28 Φεβρουαρίου του 2023.

Είπε εντυπωσιακά ο κ. Βορίδης με τον γλαφυρό τρόπο που τον διακρίνει: «Η Κυβέρνηση με το που κατατέθηκε η αίτηση εξεταστικής επιτροπής αμέσως -τα αντανακλαστικά της ήταν απίστευτα γρήγορα- την έκανε αποδεκτή και την έφερε για συζήτηση». Σοβαρά μιλάμε; Τι αμέσως; Στις 4 Ιουλίου καταθέσαμε πρόταση σύστασης εξεταστικής επιτροπής για τα Τέμπη. Τι δεν καταλαβαίνετε από αυτό; Δεν υπάρχει πιο απλό αυτό! Τι δεν καταλαβαίνετε; Αυτά είναι τα αντανακλαστικά της Κυβέρνησης, η οποία πάλι μικροκομματικά σκέφτηκε τότε, γιατί είχαμε εκλογές. Εμείς όταν ανοίξει η Βουλή για μια μέρα, καταθέσαμε το φάκελο στον Πρόεδρο της Βουλής, μαζί με τη μήνυση των θυμάτων των Τεμπών. Τη μέρα εκείνη, τη μοναδική μέρα που ήταν ανοιχτή η Βουλή και αμέσως μετά καταθέσαμε την πρόταση για εξεταστική επιτροπή. Αλλά σου λέει η Κυβέρνηση: Γιατί να δώσω ώθηση στην Ελληνική Λύση; Γιατί να τους δώσω το μπόνους αυτό; Άστο και θα δούμε.

Άρα τα αντανακλαστικά της Κυβέρνησης δεν είναι άμεσα, που αποδέχτηκε τώρα ορθώς την πρόταση του Κομμουνιστικού Κόμματος Ελλάδας. Είναι πολύ καθυστερημένα, γιατί πέρασαν πέντε μήνες! Δεν έπρεπε να γίνει εξεταστική; Εμείς φωνάζαμε από Βήματος της Βουλής! Δεν θέλετε τη δικιά μας που έχει και ονόματα –Πρωθυπουργός, Υπουργός, όλα, τα πάντα-, έχει και τη μήνυση από τις οικογένειες των θυμάτων; Καταθέστε εσείς μία, να τη στηρίξουμε εμείς! Το λέγαμε. Δεν έχουμε θέμα. Εδώ μιλάμε για ένα έγκλημα κατά Ελλήνων πολιτών. Τι να λέμε τώρα;

Η Νέα Δημοκρατία είναι αυτή, λοιπόν, που ακολουθεί τακτικισμούς και όχι εμείς. Γιατί πέρασαν εννέα ολόκληροι μήνες για να έρθει σήμερα εδώ να συζητηθεί η πρόταση για σύσταση εξεταστικής επιτροπής. Εννέα μήνες μετά! Φοβερά αντανακλαστικά!

Και ναι ήταν το δικαίωμά μας που μας το δίνει το αναθεωρημένο Σύνταγμα. Το σχετικό άρθρο το είχαμε υπερψηφίσει και εμείς. Και τι λέει, λοιπόν, το Σύνταγμα; Θα τα ξαναπώ γιατί πρέπει να μάθει ο κόσμος επιτέλους την αλήθεια, ότι εδώ από την πρώτη στιγμή που είχαμε αυτό το έγκλημα, ένα ακόμα, η Βουλή πραγματικά είχε μια πάρα πολύ σοβαρή στάση και αντιμετώπιση. Και θα σας το αποδείξω βήμα-βήμα, αφού κλείσω με την εξεταστική επιτροπή.

Τι λέει, λοιπόν, το αναθεωρημένο Σύνταγμα; Τι δικαίωμα δίνει στην Ελάσσονα Αντιπολίτευση; Διαβάζω το Σύνταγμα. «Η Βουλή μπορεί να συνιστά εξεταστικές επιτροπές δύο ανά κοινοβουλευτική περίοδο, εφόσον η σχετική πρόταση έχει δέκα τουλάχιστον Βουλευτές, υπερψηφιστεί από τα δύο πέμπτα του συνόλου των Βουλευτών, ήτοι εκατόν είκοσι Βουλευτές». Άρα, ποια είναι η διαδικασία; Ένα κόμμα καταθέτει μία αίτηση για σύσταση εξεταστικής επιτροπής. Το έκανε η Ελληνική Λύση και δεν το έκανε μόνο για τα Τέμπη, το έκανε για τις Πρέσπες, το έκανε για 100 χαμένα δισεκατομμύρια του ΣΥΡΙΖΑ, το έκανε για την υποχρεωτικότητα των εμβολίων και όλα αυτά. Και κανένας και τίποτα δεν κουνιέται.

Πάμε στα Τέμπη. Τι έπρεπε να κάνει το Προεδρείο της Βουλής; Είναι υποχρεωμένο το Προεδρείο της Βουλής να το φέρει προς συζήτηση, όπως κάνουμε, καλή ώρα, σήμερα. Κι εδώ θα μετρηθούμε και θα ζυγιστούμε όλοι και ας απορρίπτονταν κι ας μην συγκέντρωνε εκατόν είκοσι ψήφους. Ήταν, όμως, υποχρεωμένο να το φέρει. Και όχι επειδή διέβλεπε στον ορίζοντα το Προεδρείο ότι μπορεί να μην ευδοκιμούσε η πρόταση αυτή, πήρε την πρωτοβουλία και δεν την έφερε καν. «Δεν βλέπω να ευδοκιμεί, ας μην το φέρω καν». Αυτό είναι σοβαρή πολιτική; Αυτό είναι με βάση τις επιταγές του Συντάγματος;

Αυτήν την κουβέντα που κάνουμε σήμερα, έπρεπε να την κάνουμε τον Ιούλιο που κατέθεσε η Ελληνική Λύση την πρόταση σύστασης εξεταστικής επιτροπής. Εδώ με ρώτησαν συνάδελφοι: «Είχατε καταθέσει πρόταση εξεταστικής επιτροπής;». Το ΠΑΣΟΚ με ρώτησε.

Κύριε Δουδωνή, το αγνοούσατε! Δεν είναι απίστευτο; Δεν το γνωρίζατε καν. Δεν είστε υποχρεωμένος, αλλά το αγνοούσατε ότι μπορεί να είχαμε κάνει κάτι τέτοιο. Απίστευτο! Απίστευτο και όμως πραγματικό!

Πάμε, λοιπόν, να δούμε τώρα πώς χειριστήκαμε εμείς την υπόθεση αυτή. Στις 4 Ιουλίου 2023 καταθέτουμε την αίτηση για σύσταση εξεταστικής επιτροπής. Τώρα ό,τι αφορά αυτό που επιμένει το ΠΑΣΟΚ για την προανακριτική, κοιτάξτε κάτι. Οποτεδήποτε κι αν το ζητήσουν τριάντα Βουλευτές, μπορεί να συσταθεί Ειδική Επιτροπή Προκαταρκτικής Εξέτασης. Μόνο που αυτή δεν θέλει εκατόν είκοσι ψήφους. Θέλει εκατόν πενήντα μία! Τι σημαίνει αυτό; Ότι ανά πάσα στιγμή λένε «όχι». Αν ο σκοπός σας είναι να τους εκθέσετε πολιτικά ότι θέλουν να αποφύγουν τη βάσανο αυτή, εντάξει. Όμως μέχρι εκεί θα τα καταφέρουμε, αλλά επί της ουσίας δεν θα έχουμε καταφέρει κάτι άλλο.

Διότι επιζητάει εκατόν πενήντα μία ψήφους η προκαταρκτική επιτροπή, άρα, τη Νέα Δημοκρατία, ενώ η εξεταστική επιτροπή εκατόν είκοσι, μπορεί η Μειοψηφία άνετα να την κάνει δεκτή. Δηλαδή, θα πρέπει η Κυβέρνηση να καταδικάσει ουσιαστικά τον εαυτό της, πράγμα το οποίο είναι αδύνατον. Άρα, αυτό που ζητούν το ΠΑΣΟΚ και ο ΣΥΡΙΖΑ είναι δύσκολο να υλοποιηθεί. Δεν πρόκειται να γίνει δεκτή.

Και κοιτάξτε το χειρότερο τώρα ποιο είναι: Εάν δεν γίνει δεκτή –που είναι πάρα πολύ πιθανό, το είπε κιόλας ο Υπουργός ότι δεν θα γίνει δεκτή- το άρθρο 155 παράγραφος 10 του Κανονισμού της Βουλής κλείνει το θέμα, μετά από αυτό δεν μπορεί να γίνει άλλη πρόταση, δεύτερη πρόταση, αν το απορρίψουμε. Τέλος, έκλεισε, δεμένα χέρια! Να τα ψάχνουμε λίγο όλα γιατί δεν είναι όλα τόσο απλά.

Τι άλλο κάναμε εμείς; Από την πρώτη μέρα μιλήσαμε για το φορτίο, μιλήσαμε για τα εύφλεκτα υλικά της εμπορικής αμαξοστοιχίας, αλλά και για το τσιμέντωμα του χώρου. Από την πρώτη στιγμή απαιτήσαμε να διερευνηθούν τα πάντα και οι πάντες. Ξεκάθαροι, κανείς δεν είναι υπεράνω του νόμου, αυτό το πιστεύουμε ακράδαντα. Κανείς δεν δικαιούται προνομιακής μεταχείρισης.

Ο Πρόεδρός μας με δημόσιες παρεμβάσεις και από Βήματος Βουλής –και όχι μόνο- απαίτησε να αποκαλυφθεί τι ήταν το φορτίο της εμπορικής αμαξοστοιχίας. Συγκεκριμένα, στις 3 Μαρτίου 2023 –τρεις μέρες μόλις μετά το έγκλημα των Τεμπών- κατέθεσε ο ίδιος ο Κυριάκος Βελόπουλος ερώτηση στους αρμόδιους Υπουργούς με θέμα: «Ανάγκη να διευκρινιστεί το φορτίο της εμπορικής αμαξοστοιχίας που εμπλέκεται στη σύγκρουση τρένων στα Τέμπη στις 28-2-2023». Και επειδή οι απαντήσεις που δόθηκαν ήταν τουλάχιστον ελλιπείς, γι’ αυτό αποφασίσαμε και κρίθηκε σκόπιμο να καταθέσουμε πρόταση σύστασης εξεταστικής επιτροπής. Αυτή ήταν η αναγκαιότητα και αναδείξαμε το θέμα με το τσιμέντωμα του χώρου πολλές φορές, αλλά τότε τον έλεγαν συνωμοσιολόγο τον Βελόπουλο, έτσι τον έλεγαν, «τι είναι αυτά που λες; Συνωμοσίες είναι αυτά». Βλέπετε, όμως, τώρα ότι έρχεται η δικαίωση.

Τι άλλο είπαμε από την αρχή; Είπαμε ότι αυτό το έγκλημα ήταν ένα προδιαγεγραμμένο έγκλημα. Δηλαδή τι; Το γνωρίζαμε, γνωρίζαμε όλοι μας και η Κυβέρνηση για την απαξίωση του σιδηρόδρομου, για την κατάρρευση του σιδηροδρομικού δικτύου και γνωρίζαμε ότι έχουν ευθύνη η Κυβέρνηση της Νέας Δημοκρατίας, του ΣΥΡΙΖΑ –όσο κυβέρνησε- και του ΠΑΣΟΚ. Αυτά είναι τα κόμματα που κυβέρνησαν. Βλέπαμε έναν σιδηρόδρομο να καταρρέει. Η χώρα μας είχε και έχει τον χειρότερο και τον πλέον απαρχαιωμένο σιδηρόδρομο στην Ευρώπη.

Τον Οκτώβριο του 2020, λοιπόν, βγαίνει ο Κυριάκος Βελόπουλος, παραθέτει στοιχεία εδώ στο Κοινοβούλιο για την κατάσταση που επικρατεί στον ΟΣΕ –το 2020 τον Οκτώβριο!- και πάλι λέγατε «κινδυνολογείς, τι είναι αυτά που λες;». Μιλούσαμε για το δίκτυο, για τη φωτοσήμανση, για την τηλεδιοίκηση, σημάναμε τον κώδωνα του κινδύνου, εκπέμψαμε σήμα κινδύνου, αλλά κανένας δεν αντέδρασε, γιατί ο ΟΣΕ όχι απλώς απαξιώθηκε, αλλά αχρηστεύθηκε συστηματικά κυρίως από το 2010 και μετά και φυσικά, μετά μεσολάβησε και το ξεπούλημα της διοίκησης ΣΥΡΙΖΑ και τα λοιπά.

Και μιλάει συνέχεια η Κυβέρνηση και λέει «εμείς έχουμε το ‘’e-justice’’, έχουμε γίνει πολύ σύγχρονοι και έχουμε και το ‘’e-ΕΦΚΑ’’» και είχαμε μανιβέλα. Η Κυβέρνηση του «e-ΕΦΚΑ» και του «e-justice» δεν είχε τηλεδιοίκηση και δεν μπορούσαμε να αλλάξουμε τις ράγες στα τρένα, δηλαδή, απίστευτα πράγματα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τι άλλο κάναμε, για να κλείσω, κύριε Πρόεδρε; Είπαμε ποιοι είναι οι υπαίτιοι και ζητήσαμε απόδοση ευθυνών. Στην πρόταση της εξεταστικής επιτροπής που καταθέσαμε εμείς ζητούσαμε ευθύνες ονομαστικά. Έλεγε μέσα «Πρωθυπουργός Κυριάκος Μητσοτάκης, Υπουργός Κώστας Καραμανλής», όλους ονομαστικά –δέστε- και από τους αρμόδιους Υπουργούς. Ούτε αυτό, όμως, σας άρεσε, γιατί -μεταξύ μας- δεν μπορεί να ευθύνεται ένας άνθρωπος για αυτό το μαζικό έγκλημα. Δεν μπορεί ένας άνθρωπος να ευθύνεται για αυτή τη μαζική δολοφονία. Δεν γίνεται για την υποστελέχωση, τις ανύπαρκτες υποδομές, την ανεπαρκή εκπαίδευση, ή τα ρουσφέτια να μην ξέρει τίποτα -τίποτα πια;- το επιτελικό κράτος της Νέας Δημοκρατίας.

Και κλείνω: Επειδή το έγκλημα των Τεμπών θα μείνει ανεξίτηλα χαραγμένο στις μνήμες και στις ψυχές όλων μας, επειδή οι αθώες ψυχές που χάθηκαν τόσο άδικα ζητούν δικαίωση, η απόδοση ευθυνών και η απονομή δικαιοσύνης -και αυτό μας αφορά όλους- αποτελεί μονόδρομο. Δεν έχουμε άλλη επιλογή εκτός από αυτή, να αποδοθεί δικαιοσύνη και να πληρώσουν οι υπεύθυνοι. Αλλιώς δεν θα ηρεμήσουν ποτέ οι πενήντα επτά αυτές ψυχές.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Καλείται στο Βήμα ο κ. Ευριπίδης Στυλιανίδης, Βουλευτής της Νέας Δημοκρατίας, για πέντε λεπτά.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Κυρίες και κύριοι συνάδελφοι, επιτρέψτε μου να ξεκινήσω με δύο βασικές παρατηρήσεις που αφορούν τις παρεμβάσεις των επικεφαλής των Κοινοβουλευτικών Ομάδων του ΣΥΡΙΖΑ κατ’ αρχήν και του ΠΑΣΟΚ.

Ο κ. Φάμελλος μού έκανε εντύπωση πόσο θορυβωδώς χτύπησε μια ανοιχτή πόρτα, προσπαθώντας να δημιουργήσει εντυπώσεις ότι εμείς αποκλείουμε τη συζήτηση, την έρευνα, την εξέταση των μαρτύρων. Θέλω, λοιπόν, να του θυμίσω ότι με απόφαση αυτής της παράταξης, της Νέας Δημοκρατίας, στη συνταγματική Αναθεώρηση του 2019 αποφασίστηκε για πρώτη φορά στην ιστορία της Ελλάδος η κοινοβουλευτική Μειοψηφία να μπορεί να συστήνει εξεταστική των πραγμάτων επιτροπή, για να αυστηροποιήσει έτσι τον κοινοβουλευτικό έλεγχο. Άρα, ας μην κουνάνε το δάχτυλο σε εμάς που κάναμε αυτή τη σημαντική και γενναία μεταρρύθμιση.

Όσον αφορά τώρα τον κ. Ανδρουλάκη, ο τρόπος με τον οποίο τοποθετήθηκε το ΠΑΣΟΚ πιστεύω ότι αποτελεί -αν θέλετε- πυροβολισμό στην καρδιά του νομικού μας πολιτισμού, διότι προσπαθεί επί της ουσίας να προσωποποιήσει ποινικές ευθύνες, χωρίς προηγουμένως να έχει ενεργοποιηθεί η διαδικασία η ερευνητική και σε κοινοβουλευτικό επίπεδο και φυσικά και σε ποινικό επίπεδο, όπου είναι σε εξέλιξη όλη η δικονομική διαδικασία.

Εμείς τώρα με τη σημερινή πρόταση για σύσταση εξεταστικής επιτροπής για τα Τέμπη -την πρόταση του Κομμουνιστικού Κόμματος Ελλάδας- δραττόμεθα της ευκαιρίας και της δυνατότητας να αξιοποιήσουμε το αυστηρότερο κατά τον Κανονισμό της Βουλής εργαλείο κοινοβουλευτικού ελέγχου, προκειμένου να διερευνήσουμε με πληρότητα και σε βάθος τις διαχρονικές πολιτικές, διοικητικές και διαχειριστικές ευθύνες για τον ελληνικό σιδηρόδρομο.

Διαφωνώ, βέβαια, με την ιδεολογικοπολιτική αφετηρία και την αντίστοιχη ανάλυση που επεξηγεί την πρόταση, διότι δεν πιστεύω ότι την ασφαλή, τη χρηστή και την αποτελεσματική διαχείριση των σιδηροδρόμων την εγγυάται το κρατικό μονοπώλιο και την καταστρέφει η ανάμειξη του ιδιωτικού τομέα, ιδιαιτέρως δε όταν ο ιδιωτικός τομέας είναι υγιής -που πρέπει να είναι- και υπακούει σε κανόνες και ελέγχεται, βεβαίως, αυστηρά από ένα συγκροτημένο και αποτελεσματικό κράτος.

Ωστόσο, πιστεύω ότι η πρόταση αυτή πρέπει να στηριχθεί, διότι δίνει στο Κοινοβούλιό μας θεσμικά, στο πλαίσιο της διάκρισης των εξουσιών, μία μοναδική ευκαιρία να διερευνήσει σε βάθος την υπόθεση των Τεμπών, υποστηρίζοντας και ενισχύοντας την παράλληλη προσπάθεια της ανεξάρτητης ελληνικής δικαιοσύνης να διερευνήσει εκτός από τις πολιτικές, τις διοικητικές και ενδεχομένως τις διαχειριστικές ευθύνες και την όποια ύπαρξη ποινικών ευθυνών, χωρίς, όμως, αυτή να χειραγωγείται από άλλες πολιτικές εξουσίες.

Η Βουλή σε ένα τόσο ευαίσθητο θέμα δεν δικαιούται ούτε να υποκαταστήσει ούτε φυσικά να χειραγωγήσει τη δικαιοσύνη μέσω βιαστικών και ατεκμηρίωτων προανακριτικών επιτροπών, διότι η ανεξάρτητη δικαιοσύνη έχει τον πρώτο και κύριο λόγο για ενδεχόμενες ποινικές διαστάσεις, όπου και αν υπάρχουν. Το επισημαίνω αυτό με την ευαισθησία, τη νηφαλιότητα και παράλληλα την ευθύνη που πρέπει να έχει ένας κοινοβουλευτικός που απεχθάνεται τη μικροκομματική εκμετάλλευση ενός τραγικού γεγονότος που στοίχισε τη ζωή πενήντα επτά ανθρώπων και κυρίως νέων.

Κυρίες και κύριοι συνάδελφοι, όταν μιλούμε για τα Τέμπη, μπροστά μας πρέπει να βλέπουμε τα μάτια όλων των παιδιών που χάθηκαν και να απαντούμε με ειλικρίνεια, ανθρωπιά και ευθύνη σε όλους τους δικούς τους που σήμερα περιμένουν δικαίωση. Δεν έχουμε δικαίωμα αυτή τη συντεταγμένη έρευνα που ξεκίνησε να τη μεταβάλουμε σε αρένα μικροκομματικών συγκρούσεων με στόχο το φθηνό όφελος σε εντυπώσεις και ψήφους. «Ο αναμάρτητος πρώτος τον λίθον βαλέτω!», θα έλεγα σε όλους όσοι κουνούν το δάχτυλο προκλητικά μέσα σε αυτή την Αίθουσα παριστάνοντας τους εισαγγελείς.

Τίθενται ορισμένα ερωτήματα που συνδέονται άμεσα με το κράτος δικαίου και την ορθή λειτουργία του κοινοβουλευτισμού. Πρώτον, ποια είναι η σκοπιμότητα μιας προανακριτικής επιτροπής που βιάζεται μάλιστα εκ των προτέρων να προσωποποιήσει ποινικές ευθύνες, χωρίς ακόμα να έχει ολοκληρωθεί το έργο της δικαιοσύνης;

Δεύτερον, για ποιον λόγο το ΠΑΣΟΚ άφησε να παρέλθουν τέσσερις μήνες από την 19 Ιουλίου που είχε διαβιβαστεί η δικογραφία στην Ολομέλεια; Και τρίτον, ποια λογική έχει το ΠΑΣΟΚ να αρνείται τη σύσταση εξεταστικής επιτροπής που θα διερευνήσει κατ’ αρχήν ευρύτερα τις συνολικές ευθύνες, αφήνοντας τη δικαιοσύνη να κάνει τη δουλειά της ανεπηρέαστα και προτείνοντας παράλληλα και λύσεις για να μην ξανασυμβεί ποτέ κάτι τέτοιο.

Κυρίες και κύριοι συνάδελφοι, πρέπει να τα συζητήσουμε όλα ανοιχτά και με στοιχεία και αυτό μπορεί να γίνει συντεταγμένα μόνο αν ανοίξουμε όλοι μαζί και από κοινού τη διαδικασία της εξεταστικής των πραγμάτων επιτροπής. Ας επιτρέψουμε επιτέλους σε αυτή την Αίθουσα μια φορά η ανθρωπιά να συναντηθεί με την ευθύνη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στυλιανίδη.

Πριν συνεχίσουμε με τον κατάλογο των ομιλητών μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί-συνοδοί τους από το 1ο Γυμνάσιο Αρφαρών Μεσσηνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο κ. Παναγιώτης Δουδωνής, Βουλευτής του ΠΑΣΟΚ - Κινήματος Αλλαγής για πέντε λεπτά.

**ΠΑΝΑΓΙΩΤΗΣ ΔΟΥΔΩΝΗΣ:** Κυρίες και κύριοι συνάδελφοι, πρέπει να πούμε τα πράγματα με το όνομά τους. Η κρισιμότητα ιδίως του ζητήματος, αλλά και η τραγωδία των Τεμπών το επιτάσσει. Σήμερα στη Βουλή και σε κάποιες μέρες θα ζήσουμε ένα όνειδος συγκάλυψης σε δύο πράξεις. Πράξη πρώτη, η υπερψήφιση της εξεταστικής επιτροπής για να έρθει η πράξη δεύτερη, που είναι η καταψήφιση των προανακριτικών επιτροπών, των ειδικών κοινοβουλευτικών επιτροπών για τη διενέργεια προκαταρκτικής εξέτασης. Και η πράξη πρώτη και η πράξη δεύτερη είναι άρρηκτα συνδεδεμένες.

Τι είναι η εξεταστική επιτροπή του ΚΚΕ; Είναι μια επιτροπή που διερευνά ευθύνες σε ένα τέταρτο του αιώνα για να καταλήξει ότι φταίει η Ευρωπαϊκή Ένωση για το δυστύχημα των Τεμπών.

**ΙΩΑΝΝΗΣ ΓΚΙΟΚΑΣ:** Φταίτε κι εσείς.

**ΠΑΝΑΓΙΩΤΗΣ ΔΟΥΔΩΝΗΣ:** Η Ευρωπαϊκή Ένωση, η οποία έδωσε τα χρήματα, τα οποία αν αξιοποιούνταν, δεν θα είχαμε φτάσει στην τραγωδία. Για εσάς, λοιπόν, φταίει η Ευρωπαϊκή Ένωση και οι κυβερνήσεις πίσω σε ένα τέταρτο του αιώνα. Τι είναι αυτό με άλλα λόγια; Είναι η κομμουνιστική διατύπωση της θεωρίας των χρονίων παθογενειών του ελληνικού κράτους την οποία διατύπωσε ο κ. Μητσοτάκης.

Γι’ αυτό και είδαμε στο αίτημά μας για αναβολή της συζήτησης και στην συζήτηση εξεταστικής και προανακριτικής τον κ. Βορίδη, τον κ. Πλεύρη και το ΚΚΕ να σηκώνονται όρθιοι για να το απορρίψουν. Συγχαρητήρια! Το καταφέρατε! Το είδαμε κι αυτό! Το είδαμε κι αυτό! Αυτή είναι, λοιπόν, η ουσία, ότι η εξεταστική γίνεται δεκτή για να κριθεί από την Κυβέρνηση ως απορριπτέα η προανακριτική επιτροπή.

Άκουσα τον κ. Βορίδη να λέει αν είμαστε σίγουροι, αν έχουμε στοιχειοθετημένα αυτά τα πράγματα. «Είναι αίολα» είπε ο κ. Πλεύρης. Θέλω να ρωτήσω κάτι. Έχετε πάει στο γραφείο του Ειδικού Γραμματέα της Βουλής κι έχετε δει το πόρισμα του Ευρωπαίου εισαγγελέα; Το έχετε διαβάσει; Έχετε συμπεράνει ότι οι λέξεις «απιστία» για τον κ. Καραμανλή και «παράβαση καθήκοντος» για τον κ. Σπίρτζη προήλθαν από το μυαλό μας; Έχετε σχηματίσει το συμπέρασμα ότι αυτά τα οποία γράφουμε είναι κάτι παραπάνω ή κάτι λιγότερο από αυτά που λέει ο Ευρωπαίος εισαγγελέας; Έχετε σχηματίσει, επίσης, το συμπέρασμα ότι δεν συνδέεται αιτιωδώς η εκτέλεση της σύμβασης 717, δεν συνδέονται αιτιωδώς οι απανωτές αναβολές που δόθηκαν με το δυστύχημα των Τεμπών; Θεωρείτε, δηλαδή, ότι υπό οποιαδήποτε θεωρία αιτιώδους συνάφειας δεν υπάρχει αιτιώδης συνάφεια του δυστυχήματος με τις αλλεπάλληλες αναβολές της σύμβασης;

Μήπως έχετε δει σε αυτή τη δικογραφία που έχει έρθει εδώ, μήπως έχετε δει σε αυτό το πόρισμα του Ευρωπαίου εισαγγελέα, το οποίο ήρθε από τον Άρειο Πάγο παρακαλώ στις 29 Ιουνίου του 2023, μήπως έχετε δει εκεί να λέει κάτι για τον κ. Καραμανλή; Μήπως λέει ότι έδωσε 3,5 εκατομμύρια ευρώ στον ανάδοχο, ενώ θα έπρεπε να τον έχει κηρύξει έκπτωτο, ως αποζημίωση για θετική ζημία;

Θέλετε να τα πούμε όλα; Θέλετε να τα πούμε όλα από τώρα ή θέλετε να περιμένετε δεκαπέντε-είκοσι μέρες ή όσο κρίνετε εσείς, εν τέλει; Γιατί βλέπουμε μια Διάσκεψη των Προέδρων η οποία συνεδριάζει την Πέμπτη και δεν λέει τίποτα για την εξεταστική επιτροπή, αλλά όταν έρχεται το αίτημα του ΠΑΣΟΚ για τη σύσταση προανακριτικής επιτροπής, οψιγενώς, αποφασίζει ότι είναι πολύ σοβαρό το θέμα για τη Διάσκεψη και θα τεθεί υπ’ όψιν του Κοινοβουλίου και θα συζητηθεί στην Ολομέλεια σήμερα Τετάρτη. Τη Δευτέρα αυτά. Τι μεσολάβησε; Μεσολάβησε η πρότασή μας. Γι’ αυτό και ζητήσαμε να αναβληθεί η συζήτηση και να συζητηθούν αυτά τα δύο μαζί.

Αυτή είναι, λοιπόν, η ουσία. Έχουμε ένα έγκλημα συγκάλυψης σε δύο πράξεις. Και να ξέρουν σήμερα οι αγαπητές κυρίες και κύριοι Βουλευτές ότι τούτη εδώ η πρόταση μας λέει για την Ευρωπαϊκή Ένωση, μας λέει για είκοσι πέντε χρόνια πίσω, μας λέει όλα τ’ άλλα, δεν μας λέει ονόματα, δεν μας λέει για αδικήματα και δεν μας λέει και ευθύνες. Κι αυτή είναι η ουσία της πρότασης, μιας πρότασης να τα συζητήσουμε όλα για να μη συζητήσουμε το επίδικο.

Κάθε ένας από εσάς, λοιπόν, πριν ψηφίσει -έχουμε μερικές ώρες ακόμα- τον καλούμε να πάει στο γραφείο του Ειδικού Γραμματέα της Βουλής να διαβάσει για δέκα λεπτά το πόρισμα του Ευρωπαίου εισαγγελέα, να δει τι λέει εκεί μέσα και με πλήρη συνείδηση της ψήφου του και της βαρύτητάς της να κοιτάξει στα μάτια τον ελληνικό λαό, να κοιτάξει στα μάτια τους συγγενείς των θυμάτων και να πει ότι αναλαμβάνει την ευθύνη γι’ αυτή την αισχρή συγκάλυψη. Γιατί αυτή είναι η αλήθεια! Να πει ότι έχει πλήρη επίγνωση του τι κάνει και δεν κρύβεται πίσω από αυτά που λέει ο κ. Βορίδης ή οποιοσδήποτε άλλος θέλει με δικολαβίστικους χειρισμούς να αποκρύψει την αλήθεια.

Ψήφος υπέρ της εξεταστικής επιτροπής είναι ψήφος κατά της προανακριτικής. Το προανήγγειλε ο κ Βορίδης. Είναι ψήφος απόκρυψης, συγκάλυψης, μη διερεύνησης βαρύτατων ποινικών, κακουργηματικών ευθυνών της Κυβέρνησης της Νέας Δημοκρατίας!

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κίνημα Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Δουδωνή.

Καλείται στο Βήμα ο κ. Χρήστος Κέλλας, Βουλευτής της Νέας Δημοκρατίας, για πέντε λέπτά.

**ΧΡΗΣΤΟΣ ΚΕΛΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Νέα Δημοκρατία από την πρώτη στιγμή που διαδραματίστηκε αυτή η ανείπωτη τραγωδία στα Τέμπη ζήτησε να χυθεί άπλετο φως στα αίτια του δυστυχήματος, το οποίο συνέβη στην περιφέρεια μου και είχα την ατυχία να το ζήσω και από κοντά. Και μάλιστα, ήταν η δεύτερη φορά που βίωνα τραγικές καταστάσεις. Είχε προηγηθεί πριν μερικά χρόνια το τροχαίο στα Τέμπη με τους μαθητές από το Μακροχώρι Ημαθίας.

Η Κυβέρνηση από την πρώτη στιγμή ήταν παρούσα και στο Γενικό Νοσοκομείο Λάρισας και κατέβαλε κάθε προσπάθεια για να απαλύνει τον πόνο και να στηρίξει ψυχολογικά, όσο ήταν δυνατόν, τους συγγενείς των θυμάτων και όπου αυτό ήταν εφικτό. Και βεβαίως, έκανε και κάτι άλλο. Ανέλαβε εμπράκτως την πολιτική ευθύνη.

Δεν θα ξεχάσω αυτές τις στιγμές, όπως δεν θα ξεχάσω και την εικόνα χιλιάδων νέων ανθρώπων εθελοντών οι οποίοι ανέμειναν καρτερικά επί δύο μέρες μέσα στη βροχή στην πλατεία της Λάρισας για να προσφέρουν αίμα. Ήταν μια εικόνα ελπίδας και ταυτόχρονα ευθύνης για το αύριο της χώρας για τη νέα γενιά.

Έχει ιδιαίτερη σημασία να διερευνήσουμε τα αίτια του δυστυχήματος, αλλά και τις δομικές συνθήκες που οδήγησαν τον ελληνικό σιδηρόδρομο σε αυτή την κατάσταση σε βάθος χρόνου, όχι επιφανειακά, όχι επικοινωνιακά, όχι απλώς για να ψάξουμε κάποιον, αλλά για να βρούμε πραγματικά το πώς φτάσαμε σε αυτή την τραγική για τη χώρα μας νύχτα και κυρίως, πώς δεν θα θρηνήσουμε ξανά αθώες ψυχές.

Κυρίες και κύριοι συνάδελφοι, η βούληση της Κυβέρνησης είναι να διερευνηθούν όλα τα προβλήματα και οι διαχρονικές ευθύνες για την κατάσταση στους σιδηροδρόμους. Γι’ αυτό και τασσόμαστε υπέρ της πρότασης του Κομμουνιστικού Κόμματος Ελλάδας για σύσταση εξεταστικής επιτροπής και από το 1997 μέχρι σήμερα, ώστε να αναδειχθούν όλα τα δομικά θέματα.

Γιατί ο ελληνικός σιδηρόδρομος δεν νόσησε ξαφνικά. Είναι εδώ και δεκαετίες ο μεγάλος ασθενής. Νοσούσε πολύ πριν το δυστύχημα στα Τέμπη. Αυτό ήρθε απλώς να επιβεβαιώσει με τον πιο τραγικό τρόπο ότι ο σιδηρόδρομος συγκέντρωνε όλες τις παθογένειες του ελληνικού κράτους. Προβληματική διαχείριση και εκτέλεση δημοσίων έργων, περίπλοκο θεσμικό πλαίσιο, θολό τοπίο στις αρμοδιότητες μεταξύ των φορέων, έλλειψη σχεδιασμού, χαμηλή χρηματοδότηση και προβληματική ιδιωτικοποίηση. Ακριβώς αυτή ήταν η κατάσταση στα τρένα, όταν το 2019 η Νέα Δημοκρατία ανέλαβε τη διακυβέρνηση της χώρας. Η Κυβέρνησή μας προσπάθησε να θεραπεύσει τις αναρίθμητες αυτές παθογένειες και να θέσει επιτέλους τον ελληνικό σιδηρόδρομο σε στέρεες ράγες.

Ας δούμε, όμως, πιο συγκεκριμένα τι κατάσταση παραλάβαμε στα τρένα και τι είχε γίνει μέχρι σήμερα. Ξεκινάω από την περίφημη σύμβαση 717 της «ΕΡΓΟΣΕ» με αντικείμενο την τηλεδιοίκηση και τη σηματοδότηση σταθμών. Η σύμβαση υπεγράφη το φθινόπωρο, τον Σεπτέμβριο του 2014 και το έργο θα έπρεπε να ολοκληρωθεί μέχρι το φθινόπωρο του 2016. Το 2015 ανέλαβε η συγκυβέρνηση ΣΥΡΙΖΑ και μέχρι τα τέλη του 2016 είχε υλοποιηθεί πιστοποιημένα και λειτουργικά το 18% του έργου, δεκαεπτά δηλαδή από τους πενήντα δύο σταθμούς, δηλαδή 32,69% και 68% που επικαλείται ο ΣΥΡΙΖΑ από το μέρος της χρηματοδότησης. Λειτουργικά και πιστοποιημένα ήταν μόνο το 18% του έργου. Από το 2017 μέχρι το 2019 δεν έγινε τίποτα απολύτως. Τον Απρίλιο του 2019 γι’ αυτόν ακριβώς τον λόγο κατέθεσα εγώ ο ίδιος, στις 19-4-2019, ερώτηση προς τον τότε Υπουργό Υποδομών και Μεταφορών κ. Σπίρτζη και σας την παραδίδω για τα Πρακτικά.

(Στο σημείο αυτό ο Βουλευτής κ. Χρήστος Κέλλας καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέμα της ερώτησής μου ήταν η αδικαιολόγητη καθυστέρηση στην υλοποίηση της σύμβασης και οι καταστροφικές συνέπειες από αυτή. Η κωλυσιεργία στην πραγματοποίηση των έργων είχε επισημανθεί άλλωστε και από τον ίδιο τον ΟΣΕ προς την «ΕΡΓΟΣΕ» με σχετικό έγγραφό του. Τα προβλήματα λειτουργίας του δικτύου εγκυμονούσαν κινδύνους για την ασφάλεια των δρομολογίων και ήταν φανερά σε όλους μας. Μάλιστα, στα ερωτήματα που είχα τότε θέσει προς τον Υπουργό κ. Σπίρτζη συμπεριλαμβανόταν το ποιος θα ευθύνεται σε περίπτωση δυστυχήματος, αφού ενώ υπήρχε η δυνατότητα σηματοτεχνικής κάλυψης σε διάφορα τμήματα του σιδηροδρόμου, μεταξύ των οποίων ήταν και τα Τέμπη, αυτή δεν αξιοποιείτο, αφήνοντας στην κυριολεξία τα τρένα μας τυφλά.

Οι απαντήσεις του κ. Σπίρτζη στην ερώτησή μου δεν υπήρξαν ούτε διαφωτιστικές ούτε ακριβείς. Από τη μία το Υπουργείο Υποδομών και Μεταφορών διαβεβαίωνε ότι η παράδοση του εξοπλισμού έχει αρχίσει, ενώ ανέφερε ότι η «ΤΡΑΙΝΟΣΕ» δεν σκέφτεται αποξήλωση του εγκατεστημένου, πληρωμένου και πλήρως λειτουργικού εξοπλισμού, από την άλλη ο ΟΣΕ πέταγε το μπαλάκι στον «ΕΡΓΟΣΕ». Όλα δηλαδή κατά τους ιθύνοντες έβαιναν καλώς.

Ποια ήταν όμως η αλήθεια; Η πραγματικότητα, κυρίες και κύριοι συνάδελφοι, είναι ότι παραλάβαμε το 2019 από την προηγούμενη κυβέρνηση ένα έργο βαλτωμένο. Τι όφειλε να κάνει η κυβέρνηση της Νέας Δημοκρατίας και ο αρμόδιος Υπουργός; Να καταγγείλει τη σύμβαση και τον εργολάβο και να καθυστερήσει το έργο μερικά χρόνια ακόμα ή να υλοποιήσει το έργο το συντομότερο δυνατόν; Κατ’ εμέ, ορθώς αποφάσισε το δεύτερο. Έτσι, μέχρι τον Φεβρουάριο του 2023 το 90% του έργου είχε υλοποιηθεί και τον Οκτώβριο του ίδιου έτους είχε ολοκληρωθεί.

Όσον αφορά το προσωπικό του ΟΣΕ, αυτό από το 2009 και μετά μειωνόταν συνεχώς. Η Κυβέρνηση της Νέας Δημοκρατίας είναι αυτή που προσπάθησε να ανατρέψει αυτή την κατάσταση, αυξάνοντας σημαντικά το ανθρώπινο δυναμικό του σιδηρόδρομου. Σας θυμίζω δε ότι εμείς ήμασταν που τον Οκτώβριο του 2019 ενσωματώσαμε στην ελληνική νομοθεσία τις ευρωπαϊκές οδηγίες του τέταρτου σιδηροδρομικού πακέτου για τη διαμόρφωση ενός ενιαίου ευρωπαϊκού σιδηροδρομικού χώρου, ενώ έπρεπε αυτό να έχει γίνει ήδη από το 2018.

Κυρίες και κύριοι συνάδελφοι, ακούω από τους συναδέλφους του ΠΑΣΟΚ και του ΣΥΡΙΖΑ ότι το ΚΚΕ κάνει πλάτες, ότι είναι δήθεν τακτικισμοί για να αποφύγουμε ευθύνες. Από πού προκύπτουν όλα αυτά, κυρίες και κύριοι; Είχε το ΚΚΕ ποτέ διαφορετική ιδεολογία; Το ΚΚΕ αποδίδει το δυστύχημα -αν διαβάσετε κατά λέξη την πρόταση- στην ιδιωτικοποίηση των σιδηροδρόμων στην Ελλάδα και εν γένει στην Ευρωπαϊκή Ένωση και στο μεγάλο κεφάλαιο. Αυτή την ιδεολογία δεν υπερασπιζόταν πάντα; Αυτά δεν υποστηρίζει και σήμερα; Τι σχέση έχει αυτή η ιδεολογία του ΚΚΕ με την ιδεολογία της Νέας Δημοκρατίας; Εμείς συμφωνούμε στην πρόταση για την επιτροπή, όχι όμως γι’ αυτούς τους λόγους. Πράγματι, ο ελληνικός σιδηρόδρομος έχει πολλές παθογένειες που ανατρέχουν σε βάθος δεκαετιών.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε.

**ΧΡΗΣΤΟΣ ΚΕΛΛΑΣ:** Τελειώνω, κύριε Πρόεδρε.

Είμαστε οι πρώτοι που θέλουμε να διερευνηθεί ο τρόπος λειτουργίας των σιδηροδρόμων στην Ελλάδα, καθώς και τα αίτια του δυστυχήματος στα Τέμπη που προκάλεσε τον θάνατο πενήντα επτά αθώων ψυχών.

Και ενώ υπήρχε η πρόθεση να διερευνηθούν όλες οι διαχρονικές ευθύνες μέσω της εξεταστικής, έρχεται το ΠΑΣΟΚ και καταθέτει πρόταση για προανακριτική επιτροπή, λέει, προκαλώντας ερωτήματα για τη σκοπιμότητα αυτής της απόφασης. Και ερωτώ: Από πότε είναι γνωστά τα θέματα στη Βουλή; Τα ξέρει το ΠΑΣΟΚ. Από 29 Ιουνίου είπε ο κ. Δουδωνής. Γιατί δεν κατέθεσε το αίτημα νωρίτερα, όταν από τον Ιούλιο η δικογραφία είχε διαβιβαστεί στην Ολομέλεια της Βουλής; Μήπως τελικά η μόνη έγνοια του ΠΑΣΟΚ είναι μικροκομματικό όφελος;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΧΡΗΣΤΟΣ ΚΕΛΛΑΣ:** Η πρόταση στερείται στοιχειώδους βασιμότητος, καθώς δεν προκύπτει από πουθενά καμμία απολύτως ένδειξη για τα περιγραφόμενα δήθεν αδικήματα. Σε θολά νερά μικροπολιτικής ψαρεύει. Το ίδιο και ο ΣΥΡΙΖΑ, κατηγορώντας μας με περίσσιο θράσος ότι «στρίβουμε διά της εξεταστικής».

Κυρίες και κύριοι συνάδελφοι, το τραγικό δυστύχημα των Τεμπών δεν προσφέρεται για πολιτική εκμετάλλευση. Σταθείτε στο ύψος των περιστάσεων και μην προσπαθείτε από τραγικά γεγονότα να αποκομίσετε μικροκομματικά οφέλη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κέλλα.

Καλείται στο Βήμα ο κ. Διονύσιος - Χαράλαμπος Καλαματιανός, Βουλευτής του ΣΥΡΙΖΑ - Προοδευτική Συμμαχία για πέντε λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κυρίες και κύριοι συνάδελφοι, το δυστύχημα των Τεμπών συγκλόνισε και συνεχίζει να συγκλονίζει την ελληνική κοινωνία. Πενήντα επτά νεκροί, οι περισσότεροι νέες και νέοι, φοιτήτριες και φοιτητές. Οι νεκροί, οι συγγενείς των θυμάτων ζητούν αλήθεια. Ζητούν δικαίωση. Ζητούν να αποδοθούν ευθύνες και βεβαίως να υπάρξει και τιμωρία των υπευθύνων.

Εμείς λέμε με ξεκάθαρο τρόπο να φωτιστεί κάθε πλευρά αυτού του εγκλήματος. Να ερευνηθούν όλα, να εξεταστούν όλα. Είναι ξεκάθαρο όμως ότι η αναφορά σε διαχρονικές ευθύνες αποπροσανατολίζει, οδηγεί σε διάχυση ευθυνών και σε συσκότιση. Η λογική τού «όλοι φταίνε» οδηγεί στο ότι δεν φταίει κανείς. Υπάρχει ανάγκη να διερευνηθούν συγκεκριμένα γεγονότα, συγκεκριμένα πραγματικά δεδομένα που οδήγησαν στο έγκλημα. Να δούμε τι άποψη έχει η Ευρωπαϊκή Ένωση για τον σιδηρόδρομο. Να ψάξουμε τι συνέβη από το 1997. Αν θέλετε, να ψάξουμε και τι έγινε από την εποχή του Τρικούπη που έφερε τον σιδηρόδρομο στην Ελλάδα. Όμως, το ύψιστο καθήκον μας είναι να διερευνήσουμε τι ακριβώς έγινε, ποια είναι τα πραγματικά γεγονότα που οδήγησαν στο έγκλημα και να αποδοθούν και ευθύνες και να τιμωρηθούν οι υπαίτιοι.

Το δυστύχημα έχει αφήσει αναπάντητα ερωτήματα, ερωτήματα που δεν απαντά ούτε η Κυβέρνηση ούτε η «ΤΡΑΙΝΟΣΕ». Πρώτον, τον Ιούλιο του 2019 λειτουργούσε το σύστημα τηλεδιοίκησης στη Λάρισα που μπορούσε να δει τις γραμμές έως το Πλατύ Ημαθίας, εκατόν εβδομήντα χιλιόμετρα. Κάηκε τον Ιούλιο του 2019 και δεν διορθώθηκε ποτέ. Οι εργαζόμενοι λένε ότι χρειαζόταν 40.000 με 50.000 ευρώ για να διορθωθεί. Ήταν τυφλό το σύστημα. Γιατί δεν φτιάχτηκε; Γιατί δεν διορθώθηκε; Είναι ένα ερώτημα. Δεν απαντιέται.

Δεύτερον, το κεντρικό σύστημα, το δευτεροβάθμιο σύστημα ελέγχου στο κέντρο της Αθήνας, στην Καρόλου, επίσης μπορούσε να δει τις γραμμές. Και το πρώτο, το σύστημα τηλεδιοίκησης στη Λάρισα, και το κεντρικό θα μπορούσαν να δουν ότι τα τρένα βρίσκονται σε πορεία σύγκρουσης στην ίδια γραμμή. Δεν έγινε αυτό. Γιατί ο μοιραίος σταθμάρχης επιλέχθηκε παρανόμως, ενώ δεν είχε τις προϋποθέσεις για να τοποθετηθεί στη θέση αυτή;

Μέχρι τον Απρίλιο του 2022 τα όρια ηλικίας, για να γίνει κάποιος σταθμάρχης, ήταν τα σαράντα οκτώ έτη. Ο σταθμάρχης κάνει αίτηση, ενώ είναι πενήντα εννέα ετών και παίρνει τη μετάταξη, γίνεται δεκτός, επιλέγεται. Και ενώ δεν έχει τις προϋποθέσεις του νόμου, έρχεται ο Υπουργός, υπουργική απόφαση και λέει ότι δεν υπάρχει όριο για τη μετάταξη. Νομιμοποιεί, δηλαδή, το ρουσφέτι εκ των υστέρων με υπουργική απόφαση.

Βέβαια, δεν είναι η πρώτη φορά που η Νέα Δημοκρατία, η Κυβέρνησή σας, κάνει μια τέτοια νομοθέτηση. Ο κ. Βορίδης ήταν εδώ όταν ο εκλεκτός σας, ο κ. Κοντολέων, για να τοποθετηθεί ως επικεφαλής, ως διοικητής της ΕΥΠ και δεν είχε τις προϋποθέσεις του νόμου -γιατί απαιτούσε πτυχίο αναγνωρισμένο από τις αρμόδιες υπηρεσίες της Ελλάδας- άλλαξε το νόμο και ήρθε εδώ για να μας υπερασπιστεί την τακτοποίηση του εκλεκτού, την τακτοποίηση του ρουσφετιού. Νομοθετείτε, λοιπόν, για να έχει ο εκλεκτός σας τις προϋποθέσεις, νομιμοποιείτε το ρουσφέτι.

Και όλα αυτά, δεν τα λέμε μόνο εμείς. Όλα αυτά προκύπτουν από πόρισμα της επιτροπής που εσείς, η Κυβέρνησή σας συνέστησε αμέσως μετά το τραγικό δυστύχημα και λέει ακριβώς αυτά. Δηλαδή, ότι ο σταθμάρχης ήταν ακατάλληλος και ότι δεν υπήρχε τηλεδιοίκηση στη Λάρισα. Και όλα αυτά, βεβαίως, είχαν προκύψει. Τα γνώριζε και ο Υπουργός και δεν ξέρουμε και ποιος άλλος παραπάνω γνώριζε την τραγική κατάσταση στα ζητήματα ασφάλειας στον σιδηρόδρομο.

Εδώ, οι Βουλευτές μας, ο κ. Μεϊκόπουλος από αυτό εδώ το Βήμα είχε κάνει ερώτηση για το ότι δεν υπάρχει ασφάλεια και ο Υπουργός, ο κ. Καραμανλής από εκεί, από τα έδρανα κουνούσε το δάχτυλο και έλεγε τι είναι αυτά που λέτε; Ντροπή, έλεγε, «θα έπρεπε να ντρέπεστε που λέτε ότι δεν υπάρχει ασφάλεια στον σιδηρόδρομο». Και οι εργαζόμενοι έκαναν εξώδικα. Όχι μόνο συνδικαλιστικές καταγγελίες, έκαναν εξώδικα οι άνθρωποι που έλεγαν τί; Έλεγαν ότι δεν υπάρχει ασφάλεια, ότι θα γίνει δυστύχημα, ότι θα θρηνήσουμε θύματα. Πριν το τραγικό αυτό δυστύχημα.

Εσείς κωφεύατε. Καμμία ενέργεια. Είναι προφανές, όμως, από αυτά που είπαμε -και αυτά πρέπει να διερευνηθούν, αυτά είναι τα μείζονα- ότι οι ευθύνες βαραίνουν την Κυβέρνησή σας και αυτές τις ευθύνες θέλετε να αποκρύψετε. Θέλετε να τις συσκοτίσετε, να τις κουκουλώσετε. Γιατί όλη η πορεία σας, οι ενέργειές σας ως Κυβέρνηση είναι συγκεκριμένες. Εγκαταλείψατε τον σιδηρόδρομο, γιατί; Για να έλθουν οι ιδιώτες, οι σωτήρες, γι’ αυτό! Απαξιώνετε τον σιδηρόδρομο για να τον πάρουν ιδιώτες. Μειώσατε τον αριθμό των εργαζομένων, μειώσατε τους σταθμάρχες απέναντι σε κάθε λογική ασφάλειας. Απαξιώσατε τη λειτουργία του κεντρικού συστήματος στο κέντρο της Αθήνας και αγνοούσατε τις προειδοποιήσεις και τα εξώδικα των εργαζομένων.

**ΕΜΜΑΝΟΥΗΛ ΣΥΝΤΥΧΑΚΗΣ:** Εσείς τα δώσατε, το ξεχάσατε;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Και επειδή άκουσα συναδέλφους να αναφέρονται στη διακυβέρνηση του ΣΥΡΙΖΑ να σας πω τι έκανε η διακυβέρνηση του ΣΥΡΙΖΑ. Παρέλαβε μια πτωχευμένη χώρα με υπονομευμένο, εγκαταλελειμμένο και δυσλειτουργικό σιδηρόδρομο και η κυβέρνηση του ΣΥΡΙΖΑ ολοκλήρωσε τα δύσκολα τμήματα. Δηλαδή, τί; Έφτιαξε διπλή γραμμή. Δεν μπορεί να υπάρξει ασφάλεια με μονή γραμμή στο δίκτυο. Ποιος το ολοκλήρωσε αυτό; Μία κυβέρνηση, η κυβέρνηση του ΣΥΡΙΖΑ με Υπουργό τον κ. Σπίρτζη που ολοκλήρωσε τη διπλή γραμμή. Και όχι μόνο αυτό, έφτιαξε σήραγγες, έφτιαξε γέφυρες, ολοκλήρωσε την ηλεκτροδότηση του δικτύου. Τηλεδιοίκηση, χωρίς ηλεκτροδότηση, δεν υπάρχει. Αυτά έκανε.

Οι ευθύνες σας είναι ακόμη μεγαλύτερες, επειδή αυτό το δυστύχημα έγινε ενώ υπήρχε διπλή γραμμή. Τραγικό! Και βεβαίως, η κυβέρνηση του ΣΥΡΙΖΑ υλοποίησε ένα μεγάλο μέρος από τις υποχρεώσεις που προέκυπταν από τη σύμβαση. Το Ελεγκτικό Συνέδριο, η Επιτροπή Δημοσιονομικού Ελέγχου για τη σύμβαση 717 που αφορά το οικονομικό μέρος, είχε τονίσει ότι είναι προβληματική. Είχε προβλήματα εξαρχής. Το 2013 από τις μελέτες, το 2014 από την υπογραφή και έγιναν συγκεκριμένες ενέργειες για να μπορέσει να γίνει λειτουργική.

Τον Σεπτέμβριο του 2018, ναι, είχε υλοποιηθεί το 68% του έργου. Προκύπτει από έγγραφα του ΟΣΕ. Τον Μάιο του 2019 είχε ολοκληρωθεί το 72,4% του έργου. Στη συνέχεια τί έγινε; Τον Μάρτιο του 2020 είχε ολοκληρωθεί το 74% του έργου και στις 14 Φεβρουαρίου του 2023 το έργο είχε ολοκληρωθεί μόλις σε ποσοστό 77%. Σχεδόν 5% μέσα σε τέσσερα χρόνια.

Επίσης, παραδώσαμε έτοιμο προς χρήση το σύστημα GSM-R, που θα μπορούσε να βοηθήσει να μη γίνει αυτό το δυστύχημα. Δεν το λειτουργείτε και δεν εξηγείτε το γιατί. Η Νέα Δημοκρατία προφανώς προσπαθεί να θολώσει τα νερά, να αποπροσανατολίσει από το γεγονός ότι εδώ μιλάμε για ζήτημα υποδομών που είναι στην αρμοδιότητα του κράτους.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ναι, κυρίες και κύριοι συνάδελφοι, οι υποδομές, τα δίκτυα και οι κανόνες ασφαλείας είναι ευθύνη του δημοσίου, δεν έχει ιδιωτικοποιηθεί. Η ευθύνη, λοιπόν, της Κυβέρνησης και του Πρωθυπουργού και του Υπουργού Μεταφορών είναι αδιαμφισβήτητη.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Καλαματιανέ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Βεβαίως.

Έχουμε χρέος όσοι βρισκόμαστε εδώ να μην επιτρέψουμε τη συσκότιση, τη συγκάλυψη και έχουμε χρέος να βοηθήσουμε τη δικαιοσύνη και να αποδώσουμε ευθύνες. Η αποκάλυψη της αλήθειας είναι ευθύνη μας.

Πρέπει οι οικογένειες και οι φίλοι των θυμάτων να δικαιωθούν. Πρέπει να δείξουμε σεβασμό στη μνήμη των θυμάτων. Είναι το ελάχιστο που πρέπει να κάνουμε μπροστά σε αυτή την ανείπωτη τραγωδία.

Η αλήθεια και η δικαιοσύνη δεν είναι μόνο στόχος δικός μας, του ΣΥΡΙΖΑ. Τα θύματα, οι συγγενείς και ολόκληρη η ελληνική κοινωνία το απαιτεί. Ναι, κύριε Γεωργιάδη, κύριε Υπουργέ, το απαιτεί ολόκληρη η ελληνική κοινωνία και καταδικάζουμε για μια ακόμα φορά την απάνθρωπη, την απαράδεκτη, την κυνική, την υβριστική για τους νεκρούς και τα θύματα δήλωση ότι η υπόθεση των Τεμπών δεν αφορά την κοινή γνώμη.

Ο Πρωθυπουργός δεν καταδίκασε και γιατί να καταδικάσει, αφού και ο ίδιος προεκλογικά, τον Μάιο του 2023, είχε πει ότι εργαλειοποιούν οι συγγενείς των θυμάτων την υπόθεση αυτή επειδή κατέθεσαν μήνυση; Αν είναι δυνατόν! Εμείς θα είμαστε εδώ και θα αγωνιζόμαστε για να λάμψει η αλήθεια και να αποδοθεί δικαιοσύνη.

Εμείς υπερψηφίζουμε όλες τις προτάσεις, το κάναμε ξεκάθαρο, και σας καλούμε να υπερψηφίσετε κι εσείς, ομόφωνα η Βουλή, κοιτώντας την ελληνική κοινή γνώμη, τους Έλληνες και τις Ελληνίδες πολίτες στα μάτια και να τους πούμε: «Ναι, θέλουμε να λάμψει η αλήθεια». Υπερψηφίστε και τις δικές μας προτάσεις, να φωτιστούν όλες οι πλευρές του εγκλήματος.

Εμείς δεν έχουμε να φοβηθούμε τίποτα, λέμε ναι σε κάθε διερεύνηση. Εσείς τι λέτε; Αν πραγματικά δεν φοβάστε, υπερψηφίστε τις προτάσεις μας, να είναι δημόσιες οι συνεδριάσεις, να υπάρχει τηλεοπτική κάλυψη και βεβαίως, να γίνουν δεκτοί και οι μάρτυρες της μειοψηφίας. Γιατί είδαμε και στη λίστα Πέτσα, αλλά και στις υποκλοπές να μην καλείτε μάρτυρες που προτείνουμε.

Κρύψατε τον κ. Δημητριάδη, τον ανιψιό του Πρωθυπουργού, που τον καλέσαμε στην εξεταστική για τις υποκλοπές, κρύψατε και τον κ. Κοντολέων. Δεν πρέπει να γίνει αυτό. Εδώ είμαστε. Αν δεν το κάνετε, ομολογείτε την ευθύνη σας και προσπαθείτε να κρυφτείτε. Εμείς δεν σας το επιτρέπουμε, αλλά και ολόκληρη η ελληνική κοινωνία.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Λάζαρος Τσαβδαρίδης από τη Νέα Δημοκρατία.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κυρίες και κύριοι συνάδελφοι, η πρόταση που κατέθεσε η Κοινοβουλευτική Ομάδα του ΚΚΕ για τη συγκρότηση εξεταστικής επιτροπής που θα διερευνήσει το τραγικό δυστύχημα στα Τέμπη την οποία και συζητούμε σήμερα στην Ολομέλεια της Βουλής είναι απολύτως καλοδεχούμενη από την Κυβέρνηση της Νέας Δημοκρατίας στο αιτητικό της, όχι όμως αποδεκτή ως προς το σκεπτικό της και εξηγούμαι.

Είναι καλοδεχούμενο το αίτημα του ΚΚΕ όσον αφορά στο διαδικαστικό του πλαίσιο, γιατί είναι απολύτως συμβατό με τη δέσμευση της Νέας Δημοκρατίας να χυθεί άπλετο φως στα αίτια της σιδηροδρομικής τραγωδίας, μια τραγωδία που βύθισε στον πόνο δεκάδες οικογένειες, που εξόργισε δικαίως την ελληνική κοινωνία, αποκαλύπτοντας παθογένειες πολλών δεκαετιών, αλλά και που οδήγησε τον Πρωθυπουργό μας, Κυριάκο Μητσοτάκη, με μεγάλη γενναιότητα να ζητήσει δημόσια συγγνώμη στο όνομα όλων όσοι κυβέρνησαν τη χώρα εδώ και χρόνια, αναλαμβάνοντας προσωπικά την πολιτική ευθύνη χωρίς να κρυφτεί πίσω από μια σειρά από ανθρώπινα σφάλματα.

Επιπροσθέτως, είναι καλοδεχούμενο το αίτημα, καθώς αν μπορεί σήμερα αυτό να συζητείται στην Ολομέλεια της Βουλής, συμβαίνει επειδή ως Κυβέρνηση της Νέας Δημοκρατίας προτείναμε και ψηφίσαμε κατά την τελευταία συνταγματική αναθεώρηση τη δυνατότητα στην κοινοβουλευτική Μειοψηφία να συστήνει εξεταστικές επιτροπές.

Όλα στο φως, λοιπόν. Υποστηρίζουμε κάθε πρόταση που στοχεύει στη διαφάνεια από όπου και αν αυτή προέρχεται. Εμείς ανοίξαμε τον κοινοβουλευτικό δρόμο, εμείς θα τον ακολουθούμε πάντοτε με σεβασμό και στον πολίτη και τη δημοκρατία μας.

Όσον όμως αφορά στο σκεπτικό της, η πρόταση του ΚΚΕ είναι δυστυχώς έωλη, ανεδαφική και παραπλανητική, γιατί αναλώνεται σε ιδεοληπτικά τσιτάτα περί τάχα κακής Ευρωπαϊκής Ένωσης που μέσω της ιδιωτικοποίησης φέρνει δεινά στις μεταφορές, για το δήθεν κακό κεφάλαιο που πολλαπλασιάζει τα εργατικά δυστυχήματα, κοιτάζοντας μόνο την κερδοφορία και για ένα αστικό κράτος που δήθεν απεργάζεται το κακό των πολιτών, συμμαχώντας με τις κατευθύνσεις του ευρωπαϊκού κονκλαβίου και τις επιταγές του κεφαλαίου.

Για τη Νέα Δημοκρατία αυτές οι λογικές του ΚΚΕ δεν προσφέρουν τίποτα στη συζήτηση που πρέπει να γίνει για το αληθινό πρόβλημα, για τη διερεύνηση δηλαδή των πραγματικών αιτιών, των δομικών συνθηκών που οδήγησαν τα προηγούμενα χρόνια τους σιδηροδρόμους στην Ελλάδα σε αυτή την κατάσταση.

Αυτό υποστηρίζουμε εμείς στη Νέα Δημοκρατία, έναν γενναίο απολογισμό πεπραγμένων από το 1997 μέχρι και σήμερα, προκειμένου να βρεθούν λάθη, παραλείψεις, αλλά και καθυστερήσεις και να αποδοθούν οι ευθύνες που αναλογούν στον καθένα. Μόνο έτσι θα απαλυνθεί κάποτε η εθνική οδύνη, μια οδύνη που δυστυχώς ακόμη και σήμερα κάποιοι τη βλέπουν ως πηγή για να αποκομίσουν μικροκομματικά οφέλη.

Γιατί πώς αλλιώς και ενώ υπάρχει ήδη η πρόθεση να διερευνηθούν όλες οι διαχρονικές ευθύνες για την κατάσταση στους σιδηροδρόμους μέσω της εξεταστικής μπορεί να ερμηνευθεί η δήθεν αγωνία του ΠΑΣΟΚ, αλλά και του ΣΥΡΙΖΑ να καταθέσουν μετά ξεχωριστές προτάσεις για προανακριτική επιτροπή; Ποια άραγε είναι αυτή η σκοπιμότητα; Προς τι η πλειοδοσία περί προανακριτικής, όταν δεν προκύπτει καμμία απολύτως ένδειξη για τα δήθεν αδικήματα που περιγράφει η πρότασή τους;

Πού εδράζεται η αγωνία του ΠΑΣΟΚ και του ΣΥΡΙΖΑ να μιλήσουν για τυχόν ποινικές ευθύνες χωρίς να μπουν καν στον κόπο να εξετάσουν πρώτα τις συνθήκες που για χρόνια υποβάθμιζαν τον ελληνικό σιδηρόδρομο και που πιθανότατα θα διασαφήνιζαν, αλλά και θα διεύρυναν τις όποιες ευθύνες όποιων τις έχουν;

Τι ακριβώς δηλαδή σας κρατούσε τόσο καιρό από το να καταθέσετε αυτή την πρόταση, όταν ήδη από τις 19 Ιουλίου η δικογραφία είχε διαβιβαστεί στην Ολομέλεια της Βουλής; Τώρα, κυρίες και κύριοι του ΣΥΡΙΖΑ και του ΠΑΣΟΚ, σας έπιασε η βιασύνη, επειδή είδατε να χάνετε την αντιπολιτευτική πρωτοβουλία από το ΚΚΕ;

Στήνετε στον τοίχο τη Νέα Δημοκρατία για την περίφημη πλέον σύμβαση 717. Ταυτόχρονα όμως ξεχνάτε ότι πρακτικά όλη η αρχική συμβατική διάρκεια του έργου βρίσκεται εντός της περιόδου της διακυβέρνησης του ΣΥΡΙΖΑ, μια περίοδος κατά τη διάρκεια της οποίας ο ΣΥΡΙΖΑ αποδεδειγμένα δεν έκανε τίποτα, από το 2017 έως το 2019, και μας άφησε κληρονομιά ένα έργο ολοκληρωμένο στα χαρτιά μόνο κατά 33%, στην ουσία του, όμως, λειτουργικό μόνο κάτω το 18%.

Κυρίες και κύριοι συνάδελφοι, μετά την ανείπωτη τραγωδία των Τεμπών η Νέα Δημοκρατία μίλησε ψύχραιμα, μακριά από τα άγρια κύματα του λαϊκισμού και υπογράμμισε την ανάγκη της κάθαρσης σε όλα τα επίπεδα και της τιμωρίας των υπευθύνων όποιων και αν είναι σε όλα τα επίπεδα, αλλά και σε βάθος χρόνου. Παράλληλα όμως προχωρήσαμε στην επιτάχυνση των διορθώσεων, πολλών από τις διαχρονικές αιτίες, που συντέλεσαν εμμέσως στο δυστύχημα πέρα και πάνω από το ανθρώπινο σφάλμα.

Και ως Νέα Δημοκρατία να ξεκαθαρίσω ότι θέλω να μιλήσουμε για όλη την ταμπακιέρα, για την προβληματική διαχείριση και εκτέλεση των δημοσίων έργων στον τομέα των μεταφορών, για το περίπλοκο θεσμικό πλαίσιο που ευνοούσε ένα θολό τοπίο στις αρμοδιότητες μεταξύ των φορέων, για την έλλειψη σχεδιασμού στον τομέα του ανθρώπινου δυναμικού, για την προβληματική ιδιωτικοποίηση, για συντεχνίες που εμπόδιζαν κάθε αξιολόγηση του προσωπικού των τρένων μας, καθώς και για συγκεκριμένες κοινωνικές ομάδες που εκμεταλλεύονται τα κενά ασφαλείας και εποπτείας και προχωρούν σε βανδαλισμούς.

Αυτή την ουσιαστική ανάλυση επιθυμούμε και όχι τη γιαλαντζί συζήτηση που το ΠΑΣΟΚ και ο ΣΥΡΙΖΑ προκρίνουν για να ρίξουν για μια ακόμη φορά το μπαλάκι των ευθυνών τους στους άλλους και ποτέ στις δικές τους διαχρονικές πολιτικές.

Να γιατί υπερψηφίζουμε την πρόταση για εξεταστική επιτροπή, με σεβασμό και ταπείνωση μπροστά στις οικογένειες των θυμάτων, από τις οποίες για μια ακόμη φορά ζητούμε μια τεράστια δημόσια συγγνώμη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο Γιάννης Γκιόκας από το Κομμουνιστικό Κόμμα Ελλάδας.

**ΙΩΑΝΝΗΣ ΓΚΙΟΚΑΣ:** Κυρίες και κύριοι Βουλευτές, τα πράγματα είναι πολύ σοβαρά σε σχέση με τη διερεύνηση της συγκεκριμένης υπόθεσης, είναι όμως και πολύ απλά. Ας κάνουμε μια υπόθεση εργασίας και ας υποθέσουμε ότι δεν υπήρχε το αίτημα του ΚΚΕ για την εξεταστική επιτροπή ή να κάναμε αυτό που μας παρότρυνε να κάνουμε ο κ. Ανδρουλάκης, να αποσύρουμε το αίτημά μας για την εξεταστική επιτροπή. Τι θα συνέβαινε σε αυτή την περίπτωση; Αυτό πρέπει να δούμε.

Πρώτον, δεν θα μπορούσε να γίνει καμμία διερεύνηση για το πώς επέδρασε η πολιτική της απελευθέρωσης και της ιδιωτικοποίησης των μεταφορών στο κρίσιμο ζήτημα της ασφάλειάς τους. Διότι κανένα κόμμα, πλην ΚΚΕ, όχι μόνο δεν θίγει το ζήτημα αυτό, αλλά εδώ σήμερα, από όλους -αυτό είναι που σας ενώνει- ακούμε και ύμνους για την πολιτική ιδιωτικοποίησης και απελευθέρωσης των σιδηροδρόμων.

Κι όμως, είναι αυτή η πολιτική η οποία τεμάχισε τον ΟΣΕ. Είναι αυτή η πολιτική η οποία οδήγησε αλλού να βρίσκονται τα βαγόνια και αλλού να βρίσκονται οι ράγες. Είναι αυτή η πολιτική η οποία μείωσε το προσωπικό, τους εργαζόμενους στον σιδηρόδρομο και είναι αυτή η πολιτική που στη λογική του κέρδους και του κόστους-οφέλους οδήγησε και στις αμαρτωλές συμβάσεις τύπου 717, υπονομεύοντας όλες τις αναγκαίες υποδομές, δυνατότητες και μέτρα ασφαλείας για τους επιβάτες και τους εργαζόμενους.

Όλα αυτά είναι γενικολογίες, όπως λέει το ΠΑΣΟΚ; Ή είναι διάχυση ευθυνών, όπως λέει ο ΣΥΡΙΖΑ; Είναι ο πιο κρίσιμος παράγοντας που στον σιδηρόδρομο διαμόρφωσε συνθήκες τεράστιων κινδύνων, όπως κατήγγειλαν και τα σωματεία και οι συνδικαλιστικές παρατάξεις. Και μάλιστα μια από αυτές τις καταγγελίες, από τη συνδικαλιστική παράταξη του ΚΚΕ έγινε δώδεκα μόλις μέρες πριν από το έγκλημα των Τεμπών, προειδοποιώντας για το ατύχημα που έρχεται.

Δεύτερον, αν δεν υπήρχε η πρόταση του ΚΚΕ, θα ήταν υπαρκτός ο κίνδυνος να μη γίνει καμμία διερεύνηση ευθυνών σε επίπεδο Βουλής, αφού ο μόνος σίγουρος δρόμος γι’ αυτό είναι η δυνατότητα που προσφέρει το Σύνταγμα για συγκρότηση εξεταστικών επιτροπών από την αντιπολίτευση, σε αντίθεση με τη σύσταση των προανακριτικών επιτροπών, που σε κάθε περίπτωση απαιτείται η έγκριση της εκάστοτε κοινοβουλευτικής Πλειοψηφίας. Και όχι μόνο αυτό, αλλά θα υπήρχε και ο κίνδυνος οριστικής συγκάλυψης ευθυνών και ενταφιασμού της έρευνας, με δεδομένο ότι ο Κανονισμός της Βουλής προβλέπει ρητά ότι δεν μπορεί να υπάρξει νέο αίτημα για προανακριτική επιτροπή στηριγμένο στα ίδια πραγματικά περιστατικά.

Αυτό θέλατε, κύριοι του ΠΑΣΟΚ; Αυτό θέλατε; Να μη γίνει καμμία συζήτηση; Σε κάθε περίπτωση το χρεώνεστε πολιτικά.

Τρίτο και πιο σημαντικό: Αν δεν υπήρχε η πρόταση του ΚΚΕ, δεν θα μπορούσε να έρθει ποτέ για συζήτηση στη Βουλή αυτό που ζητάνε οι ίδιοι οι συγγενείς των θυμάτων με τη μήνυση που κατέθεσαν, δηλαδή να πραγματοποιηθεί μια πραγματική έρευνα σε βάθος δεκαπενταετίας για τα αίτια και τις ποινικές ευθύνες όλων όσοι εμπλέκονται σε αυτή την υπόθεση. Δεν θα μπορούσε να γίνει έρευνα για τις συνθήκες του ατυχήματος και για άλλα σοβαρά ζητήματα που καταγγέλλουν, όπως είναι η παραποίηση αποδεικτικών στοιχείων, μέσων κ.λπ., που έχουν κάνει οι συγγενείς των θυμάτων.

Συνεπώς η λοιδορία ορισμένων απέναντι στην πρόταση του ΚΚΕ είναι σε τελική ανάλυση λοιδορία απέναντι σε αυτό το αίτημα των συγγενών των θυμάτων, είναι λοιδορία απέναντι σε αυτό που ζητούσαν οι εκατοντάδες χιλιάδες λαού και νεολαίας πριν μερικούς μήνες, όταν φώναζαν ότι το έγκλημα αυτό έχει ιστορία, όπως επίσης είναι λοιδορία απέναντι στις διεκδικήσεις και τους αγώνες των ίδιων των εργαζομένων στον κλάδο του σιδηροδρόμου και σε άλλους κλάδους των μεταφορών, οι οποίοι γνωρίζουν από πρώτο χέρι πώς επέδρασε η απελευθέρωση και η ιδιωτικοποίηση στα ζητήματα ασφάλειας. Και όλοι αυτοί θα κληθούν να καταθέσουν και στην εξεταστική επιτροπή για αυτά τα ζητήματα.

Πού θα οδηγούμασταν, εν κατακλείδι, αν δεν υπήρχε η πρόταση του ΚΚΕ; Θα είχαμε μόνο την πρόταση του ΠΑΣΟΚ, που ενώ εξαγγέλλονταν εδώ και μήνες τελικά κατατέθηκε στο παρά ένα. Του ΣΥΡΙΖΑ ακόμη την ψάχνουν, ακόμη τη μαγειρεύουν. Και μάλιστα μιλάει το ΠΑΣΟΚ για καθυστέρηση και πιθανή απώλεια χρόνου, όταν το ίδιο αυτό κόμμα επί τρεις μήνες εξήγγειλε μια προανακριτική επιτροπή και μόλις προχθές κατέθεσε το σχετικό αίτημα.

Πάμε και στην ουσία της. Τι κάνει αυτή η πρόταση; Περιορίζει την όλη έρευνα σε ζητήματα κακοδιαχείρισης κονδυλίων, εξ ου και η αναφορά στο πόρισμα της ευρωπαϊκής εισαγγελίας -διότι τέτοια ζητήματα μόνο εξετάζει η ευρωπαϊκή εισαγγελία- αφήνοντας εκτός καταλογισμού ευθυνών το ίδιο, αυτό καθ’ αυτό το έγκλημα της δολοφονίας πενήντα επτά ανθρώπων. Ξέρετε, εμείς δεν υποτιμάμε και αυτές τις πλευρές. Δεν υποτιμάμε και τις πλευρές της κακοδιαχείρισης κονδυλίων, της παράβασης καθήκοντος, της απιστίας. Γι’ αυτό άλλωστε και ξεκάθαρα είπαμε ότι και αυτή την πρόταση εμείς θα την ψηφίσουμε.

Ωστόσο, δεν μπορούμε και να μην πούμε ότι η πρόταση αυτή του ΠΑΣΟΚ για το κρίσιμο ζήτημα της ασφάλειας των συγκοινωνιών και της διατάραξης της ασφάλειας συγκοινωνιών, που μάλιστα ως ποινικό αδίκημα στον κώδικα τυποποιείται με το άρθρο 291 του Ποινικού Κώδικα, η πρόταση του ΠΑΣΟΚ είναι απαλλακτικό βούλευμα για τους Υπουργούς. Είναι απαλλακτικό βούλευμα. Και επειδή το ξέρετε αυτό, γι’ αυτόν τον λόγο ιδιαίτερα το ΠΑΣΟΚ καταφεύγει -να το πω έτσι- σε νομικές και πολιτικές κοτσάνες -κοτσάνες στην κυριολεξία- τις οποίες τις αξιοποιεί η Κυβέρνηση λέγοντας το εξής: Λέει το ΠΑΣΟΚ «παράβαση καθήκοντος και απιστία». Εμείς λέμε να εξεταστούν και αυτά. Το ερώτημα είναι το εξής όμως: Αν δεν υπήρχε το έγκλημα των Τεμπών και η απώλεια πενήντα επτά ανθρώπων, κακοδιαχείριση κονδυλίων και πάλι δεν θα υπήρχε;

Άρα τα αδικήματα που βάζει το ΠΑΣΟΚ συνδέονται μεν με κάποιον τρόπο πολιτικά με την απώλεια αυτών των ανθρώπων, ποινικά δεν συνδέονται όμως. Και εκεί είναι η μεγάλη ευθύνη της πρότασης του ΠΑΣΟΚ και το συγχωροχάρτι που δίνει και στον Καραμανλή και σε άλλους Υπουργούς, σε σχέση με αυτό καθ’ εαυτό το έγκλημα.

Ποιος φταίει, λοιπόν; Ποιος φταίει; Πού καταλήγουμε; Καταλήγουμε στον σταθμάρχη, στον κλειδούχο, καταλήγουμε στα ρουσφέτια -μόνο εκεί- και αφήνουμε στο απυρόβλητο τις κυβερνήσεις, τις πολιτικές, τους Υπουργούς, οι οποίοι ο ένας μετά τον άλλον διαδοχικά εφάρμοσαν αυτή την εγκληματική πολιτική.

Και μετά από όλα αυτά έχετε το θράσος να κουνάτε το δάχτυλο στο ΚΚΕ και στην πρότασή του, που μιλάει ξεκάθαρα για την ανάγκη έρευνας όλων των πολιτικών και ποινικών ευθυνών. Αυτό όμως θέλατε να αποφύγετε. Εδώ είναι η ουσία. Αυτό θέλατε να αποφύγετε όλοι σας. Θέλατε να βγείτε από το κάδρο των ευθυνών και γι’ αυτόν τον λόγο εδώ και τόσους μήνες μαγειρεύατε τις επιτροπές και τις προτάσεις, για να δείτε πώς θα τις κόψετε και θα τις ράψετε για να βγείτε κι ο καθένας σας από το κάδρο των ευθυνών, και η Νέα Δημοκρατία, που αναγκάστηκε κάνοντας την ανάγκη φιλοτιμία να συμφωνήσει με την επιτροπή, να διαφωνήσει όμως με το περιεχόμενο, γνωρίζοντας ότι η επιτροπή θα μπορούσε και ερήμην της να συγκροτηθεί, και ο ΣΥΡΙΖΑ με το ΠΑΣΟΚ, που είπανε ότι διαφωνούν και με την επιτροπή και με το περιεχόμενο.

Αν κι ο ΣΥΡΙΖΑ το άλλαξε, κατάλαβε ότι θα εκτεθεί και έκανε αυτή την αναδίπλωση, ψηφίζοντας τελικά την εξεταστική επιτροπή, το καφενείο των φιλάθλων. Δυστυχώς, όμως, για όλους σας υπάρχει το αίτημα του KΚΕ για την εξεταστική επιτροπή. Και κυρίως επειδή γνωρίζουμε και δεν έχουμε αυταπάτες για τα ασφυκτικά όρια αυτών των επιτροπών, υπάρχει δέσμευσή μας πάνω από όλα να αποκαλυφθεί η αλήθεια, να τιμωρηθούν οι ένοχοι και κυρίως να ανατραπεί αυτή η πολιτική κι αυτό το κράτος που δημιουργεί συνεχώς και σε όλους τους τομείς νέα Τέμπη για τον λαό.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Στύλιος Γεώργιος από τη Νέα Δημοκρατία.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε ένα ευαίσθητο θέμα, ένα θέμα που μας πονάει όλους, ένα θέμα που μας συγκλόνισε, θα το θυμόμαστε και δεν θα το ξεχάσουμε, το δυστύχημα των Τεμπών. Σήμερα εμείς εδώ στη Βουλή καλούμαστε να αποφασίσουμε για τη σύσταση εξεταστικής επιτροπής, που θα διερευνήσει τα αίτιά του. Καλούμαστε να εξετάσουμε και κάτι ευρύτερο, τις συνθήκες στους ελληνικούς σιδηροδρόμους εδώ και δεκαετίες και οφείλουμε να το πράξουμε με υπευθυνότητα και νηφαλιότητα.

Κυρίες και κύριοι συνάδελφοι, ο Πρωθυπουργός μετά τα Τέμπη, αμέσως απευθύνθηκε στους πολίτες και ανέλαβε την ευθύνη στο όνομα όλων όσων κυβέρνησαν τον τόπο, χωρίς αστερίσκους, χωρίς δικαιολογίες, γιατί οι πολιτικές ευθύνες είναι διαχρονικές, βαρύνουν όλους όσους είχαν το τιμόνι της χώρας και διαχειρίστηκαν τους σιδηροδρόμους. Υπό αυτή την έννοια υιοθετούμε το αντικείμενο κι όχι το σκεπτικό της πρότασης του ΚΚΕ. Λέμε ναι, στο αίτημα για διερεύνηση, γιατί οφείλουμε να δώσουμε ουσιαστικές απαντήσεις, γιατί οφείλουμε να δούμε συνολικά και σε βάθος χρόνου τα προβλήματα των ελληνικών σιδηροδρόμων.

Γι’ αυτό και δεν υιοθετούμε τακτικισμούς σε ένα θέμα τόσο ευαίσθητο, τόσο τραγικό όπου χάθηκαν ζωές. Δεν μπορεί σε καμμία περίπτωση να γίνει αντικείμενο συγκυριακής εκμετάλλευσης ούτε βέβαια και αφορμή στοχοποίησης πολιτικών προσώπων. Δεν μπορείτε αυθαίρετα να μιλάτε για ποινικές ευθύνες Υπουργών, ευθύνες που δεν υπάρχουν. Βέβαια παραμένουν ερωτήματα που πρέπει να τεθούν για ευθύνες πολιτικές, οργανωτικές, διαχειριστικές. Η δικαιοσύνη ήδη ερευνά ποινικές ευθύνες.

Και εδώ, κύριοι της Αντιπολίτευσης, υπάρχει ένα ερώτημα. Γιατί τώρα; Μπορούσατε να είχατε φέρει το αίτημα στις αρχές Σεπτεμβρίου με το άνοιγμα της Βουλής. Ειδικά το ΠΑΣΟΚ, γιατί δεν κατέθεσε νωρίτερα το αίτημα για προανακριτική επιτροπή; Ήδη από τις 19 Ιουλίου η δικογραφία είχε διαβιβαστεί στην Ολομέλεια της Βουλής, γιατί καθυστερήσατε τέσσερις μήνες και γιατί ζητάτε προανακριτική; Για να στοχοποιήσετε πρόσωπα, για μικροπολιτική εκμετάλλευση; Μήπως θέλετε να επηρεάσετε άλλες διαδικασίες; Εμείς στη Νέα Δημοκρατία με θάρρος και υπευθυνότητα λέμε ναι σε μια συνολική και σε βάθος διερεύνηση. Λέμε ναι στο να ανοίξουμε όλα τα θέματα που αφορούν τους ελληνικούς σιδηροδρόμους, τις υποδομές, το προσωπικό την αποκρατικοποίηση του ΟΣΕ.

Κυρίες και κύριοι συνάδελφοι, οι ελληνικοί σιδηρόδρομοι εδώ και δεκαετίες είναι προβληματικοί. Οι χειρότερες πλευρές της δημόσιας διοίκησης, οι χειρότερες παθογένειες του κράτους εντοπίζονται στον τρόπο λειτουργίας και ανάπτυξής τους. Είναι γεγονός, δεν είναι άλλοθι, γι’ αυτό σας το ξεκαθαρίσαμε -και το λέω ξανά- είμαστε υπέρ της διερεύνησης. Οφείλουμε όμως να γίνουμε και συγκεκριμένοι. Και εξηγούμαι.

Αναφέρεστε στη σύμβαση 717/2014. Τι λένε τα στοιχεία; Τι λένε οι αριθμοί; Έχουμε ένα έργο βαλτωμένο, μια σύμβαση που υπεγράφη το 2014, που από το 2017 έως το 2019 δεν προχώρησε καθόλου και το 2019 είχε φτάσει μόνο στο 18% του έργου. Όμως με διαφάνεια και όλους τους απαραίτητους ελέγχους των προδιαγραφών ασφαλείας και σε συνθήκες δύσκολες εν μέσω πανδημίας, το 2021 το έργο ξεκίνησε πάλι. Σε δύο χρόνια πήγε από το 18% στο 70%. Στις αρχές του 2023 είχε φτάσει η υλοποίησή του στο 90%. Το έργο ολοκληρώθηκε και παραδόθηκε στο 100% τον Οκτώβριο του 2023, μόλις πριν από έναν μήνα.

Πλέον όλο το δίκτυο του κεντρικού άξονα Αθήνας - Θεσσαλονίκης έχει τηλεδιοίκηση και σηματοδότηση, όλα τα αναγκαία συστήματα και πρωτόκολλα ασφαλείας που προβλέπουν οι ευρωπαϊκοί κανονισμοί είναι σε λειτουργία. Αυτά για τη σύμβαση.

Για το προσωπικό. Για πρώτη φορά μετά από δεκατρία χρόνια, η Κυβέρνηση της Νέας Δημοκρατίας πραγματοποίησε ξανά προσλήψεις με δύο διαγωνισμούς του ΑΣΕΠ αδιάβλητους αλλά όπως ξέρετε και χρονοβόρους. Προχώρησαν, λοιπόν, διακόσιες δεκαεπτά προσλήψεις, από τις οποίες οι πενήντα οχτώ είναι σταθμάρχες, αλλά και για την αντιμετώπιση και κάλυψη των άμεσων αναγκών, έγιναν διακόσιες προσλήψεις με δελτίο παροχής υπηρεσιών, οι εβδομήντα τρεις αφορούσαν σταθμάρχες.

Τι άλλο έγινε; Πρώτα απ’ όλα αυξήθηκε η χρηματοδότηση στον ΟΣΕ. Από τα 45 εκατομμύρια πήγε στα 75, αύξηση 66%. Δεύτερον, άλλαξε το θεσμικό πλαίσιο για ΟΣΕ και «ΕΡΓΟΣΕ». Με τον ν.4974/2022 δόθηκε λύση στο πρόβλημα των αρμοδιοτήτων της κάθε εταιρείας, μπήκε τέλος στις υπερβάσεις των προϋπολογισμών και στις καθυστερήσεις των έργων. Τρίτον, διορθώθηκε η προβληματική και ζημιογόνος για το ελληνικό δημόσιο ιδιωτικοποίηση της «ΤΡΑΙΝΟΣΕ». Θυμίζω ότι η πώληση της «ΤΡΑΙΝΟΣΕ» έγινε στους Ιταλούς από την κυβέρνηση ΣΥΡΙΖΑ για μόλις 45 εκατομμύρια ευρώ. Τέταρτον, το 2019 ενσωματώθηκαν τρεις κοινοτικές οδηγίες, η 797, η 798 και η 2370/2016 που αφορούσαν τον Ενιαίο Ευρωπαϊκό Σιδηροδρομικό Χώρο, νομοθεσίες που δίνουν ώθηση στην ανάπτυξη των ελληνικών σιδηροδρόμων, οδηγίες που έπρεπε να έχουν ψηφιστεί από το 2018. Τέλος, δρομολογήθηκαν έργα άνω των τεσσάρων δισεκατομμυρίων ευρώ. Όλα τα παραπάνω έγιναν πράξη, είναι δεδομένα.

Κυρίες και κύριοι συνάδελφοι, κανείς μας δεν θέλει ατυχήματα. Όλοι θρηνήσαμε για την τραγωδία των Τεμπών. Σήμερα κρινόμαστε για τη στάση μας. Μας κρίνουν οι Έλληνες πολίτες, μας κρίνουν οι γονείς, τα αδέρφια, οι συγγενείς και οι φίλοι των ανθρώπων που χάθηκαν στα Τέμπη. Περιμένουν από εμάς να πράξουμε το σωστό. Η πολιτική βούληση της Κυβέρνησης είναι δεδομένη και σταθερή.

Η Κοινοβουλευτική Ομάδα της Νέας Δημοκρατίας τάσσεται υπέρ της πρότασης, υπέρ της σύστασης εξεταστικής επιτροπής που θα διερευνήσει από το 1997 μέχρι σήμερα τα δομικά προβλήματα των σιδηροδρόμων και τις ευθύνες όλων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Παύλο Σαράκη από την Ελληνική Λύση. Μετά θα λάβει τον λόγο ο Κοινοβουλευτικός Εκπρόσωπος των Σπαρτιατών.

**ΠΑΥΛΟΣ ΣΑΡΑΚΗΣ:** Σας ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, κυρίες συναδέλφισσες, για άλλη μια φορά η ελληνική κοινωνία βιώνει μία εθνική τραγωδία, όπως αυτή των Τεμπών. Είναι τραγωδίες οι οποίες θα μπορούσαν να έχουν αποφευχθεί εάν είχαμε φροντίσει στα διακόσια χρόνια της ελεύθερης πορείας του έθνους μας να είχαμε συγκροτήσει ένα κράτος αντάξιο της χώρας της επιλογής των θεών, όπως ισχυριζόμαστε ότι είναι η πατρίδα μας, ένα κράτος το οποίο θα είχε υποδομές, υποδομές ανάλογες της εποχής τους.

Όμως, εμείς με τη νοοτροπία μας αναθέσαμε τις τύχες της πατρίδας μας σε πολιτικούς οι οποίοι προέρχονται από έναν κλειστό κύκλο, αυτό που λέμε «οικογενειοκρατία», με μια νοοτροπία όπου δεν υπηρετούν το εθνικό συμφέρον, αλλά υπηρετούν ένα στενό κομματικό συμφέρον. Έχουμε πολιτικούς όλα αυτά τα χρόνια που διαφέντεψαν τον τόπο μας, οι οποίοι έβαζαν πάνω από όλα το κομματικό τους συμφέρον, άλλα κύρια όμως το ιδιοτελές συμφέρον τους.

Διότι είναι αδιανόητο να μην έχουμε υποδομές και μάλιστα, όταν είμαστε μέλος της Ευρωπαϊκής Ένωσης, όπου εξασφαλίζουμε χρηματοδοτήσεις για έργα υποδομών. Γιατί, άραγε, δεν καταφέραμε να αποκτήσουμε υποδομές; Ποιοι ευθύνονται για το ότι είμαστε ένα κράτος που έχουμε το πιο φτωχό σιδηροδρομικό δίκτυο σε όλη την Ευρώπη και μάλιστα, ένα σιδηροδρομικό δίκτυο το οποίο φθίνει; Ήταν μεγαλύτερο στη δεκαετία του 1970 και σήμερα έχουμε ένα δίκτυο πάρα πολύ περιορισμένο, το οποίο δυστυχώς δεν εξασφαλίζει ούτε την ασφάλεια των επιβατών, όπως διαπιστώσαμε τραγικά το 2023, με την τραγωδία των Τεμπών. Διότι υπάρχει διαφθορά. Στην πατρίδα μας υπάρχει εκτεταμένη διαφθορά. Υπάρχει ένα τρίγωνο, πολυεθνικές, εργολάβοι, κυβερνητικοί αξιωματούχοι, που αποτελούν και συνθέτουν την τρόικα της διαφθοράς και της διαπλοκής.

Γιατί ψάχνει η ευρωπαϊκή εισαγγελία γιατί καθυστέρησε ένα έργο το οποίο είχε χρηματοδοτηθεί, που ήταν για την τηλεδιοίκηση και για τη φωτοσήμανση; Γιατί δεν εκπλήρωσαν τις συμβατικές τους υποχρεώσεις οι πολυεθνικές εταιρείες, που στην πραγματικότητα είναι κολοσσοί; Γιατί στη δική τους πατρίδα και σε άλλες χώρες καταφέρνουν και εκπληρώνουν τις συμβατικές τους υποχρεώσεις, ενώ στην πατρίδα μας δεν το έκαναν, παρ’ όλο που είχαν αμειφθεί πλουσιοπάροχα; Διότι ακριβώς από εδώ κερδίζουν το κεφάλαιό τους για να αυξάνουν τα πλούτη οι μέτοχοί τους και να εξασφαλίζουν όλα εκείνα τα χρήματα, αυτό που λέμε «μαύρο χρήμα» και το εξασφαλίζουν με τις πλάτες διεφθαρμένων πολιτικών.

Διότι είναι αδιανόητο, όταν δεν εκτελείται μια σύμβαση, αντί να υπάρχουν κυρώσεις στον εργολάβο ή στην πολυεθνική εταιρεία, να επιβραβεύονται με αποζημιώσεις από το ελληνικό κράτος. Και ποιος δίνει αυτές τις αποζημιώσεις; Ο Έλληνας φορολογούμενος πολίτης. Και έχουμε σαν αποτέλεσμα -και το γνωρίζουμε πάρα πολύ καλά- σε έργο που δεν έχει εκτελεστεί, αντί να επιβληθούν κυρώσεις, εμείς να τους δίνουμε και από πάνω χρήματα, γιατί οι Έλληνες πολιτικοί δεν υπερασπίζονται το δημόσιο συμφέρον. Υπερασπίζονται το ιδιοτελές συμφέρον.

Αυτούς τους πολιτικούς έχουμε και δεν ευθύνονται μόνο οι πολιτικοί. Δυστυχώς, ευθύνονται και οι Έλληνες πολίτες, οι οποίοι έχουν αποκτήσει αυτή τη νοοτροπία του ραγιά -«σφάξε με, πασά μου, να αγιάσω»- που στέλνουν να εκπροσωπείται το έθνος από αυτούς τους πολιτικούς τούς διεφθαρμένους.

Και θέλουμε με μια εξεταστική επιτροπή να ανακαλύψουμε δήθεν την αλήθεια. Ναι, πράγματι, υπάρχει τακτικισμός και από την πλευρά της Νέας Δημοκρατίας και από το Κομμουνιστικό Κόμμα. Και αυτό αποδεικνύεται.

Λέτε όλοι γιατί καθυστέρησαν να υποβάλουν την πρόταση. Μα, η Ελληνική Λύση, λίγες ημέρες μετά από τις 29 Ιουνίου, που ήρθε η δικογραφία στο ελληνικό Κοινοβούλιο, κατέθεσε πρόταση για εξεταστική επιτροπή και την έθαψε η Κυβέρνηση, την έθαψε ο Πρόεδρος της Βουλής. Έχει τέτοιο δικαίωμα; Γιατί δεν έφερε την πρόταση της Ελληνικής Λύσης για την εξεταστική επιτροπή; Διότι ακριβώς δεν μας θέλουν μπροστά. Δεν θέλουν, δεν μας αφήνουν να δικαιώσουμε τις προσδοκίες των Ελλήνων πολιτών.

Εμείς, απευθυνόμενοι στους Έλληνες και στις Ελληνίδες, λέμε το εξής: Δεσμευόμαστε ότι, όταν αναλάβουμε τη διακυβέρνηση της πατρίδος, θα τα αλλάξουμε όλα. Θα φτιάξουμε ένα κράτος που θα υπηρετεί τους Έλληνες και τις Ελληνίδες, ένα ισχυρό κράτος με επαγγελματική ευσυνειδησία και με την αίσθηση του καθήκοντος.

Υπερψηφίζουν, αν και πιστεύουμε ότι αυτή η τακτική θα οδηγήσει στην πλήρη συγκάλυψη του εγκλήματος των Τεμπών.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος της Κοινοβουλευτικής Ομάδας των Σπαρτιατών, ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Κύριε Πρόεδρε, κύριε Υπουργέ, κύριοι συνάδελφοι, σήμερα σε μια, υποτίθεται, μεγάλη ημέρα για το Κοινοβούλιο και για τους Έλληνες, συζητάμε -αντί να υπάρχει μια σύγκλιση απόψεων- για το ποιο κόμμα έχει έννομο συμφέρον να προχωρήσει μια επιτροπή, εξεταστική ή προκαταρκτική, για το ποιο κόμμα μπορεί να συγκαλύπτει την Κυβέρνηση και τελικά, βρισκόμαστε σε μια αλληλουχία έμμεσων και άμεσων επιθέσεων μεταξύ των τεσσάρων κομμάτων που πρωταγωνίστησαν στη συζήτηση.

Το έγκλημα αυτό των Τεμπών, το οποίο μπορεί να μην είναι άμεσο έγκλημα, αλλά είναι απόρροια μιας μεγάλης αλληλουχίας ατυχών γεγονότων, παραλείψεων και απώλειας πλέον της συνείδησης των ανθρώπων οι οποίοι ήταν υπεύθυνοι να συμμετέχουν και να βελτιώνουν τις συνθήκες στους σιδηρόδρομους, μια απώλεια παρουσίας του ίδιου του ιδιοκτήτη της «ΤΡΑΙΝΟΣΕ», των Ιταλών, οι οποίοι ουδόλως επένδυσαν, σύμφωνα με τη συμφωνία που έγινε, μέρος των χρημάτων τα οποία είχαν συμφωνήσει. Νομίζω ότι είναι 700 εκατομμύρια ευρώ. Αντίθετα, απομυζούν κάθε χρόνο από το ελληνικό κράτος και τους Έλληνες πολίτες ένα μεγάλο ποσό σε εκατομμύρια ευρώ.

Και ψάχνουμε να βρούμε τελικά εάν καταλήξουμε σε μια προκαταρκτική εξέταση ή σε μια εξεταστική επιτροπή, στο τέλος να φτάσουμε να ψάχνουμε τριάντα χρόνια πριν, τι έγινε από το 1997 και να χαθούμε μέσα σε έναν κυκεώνα, σε έναν λαβύρινθο αναθέσεων, νομοθεσιών, ευθυνών, παραλείψεων, ενώ τα πράγματα που θα έπρεπε να δούμε σήμερα και περιμένουν οι γονείς των θυμάτων αλλά και όλοι οι Έλληνες είναι συγκεκριμένα.

Εκτός από τις όποιες ποινικές ευθύνες ή πολιτικές ευθύνες προκύψουν, σκοπός της έρευνας είναι να αποφευχθούν στο μέλλον παρόμοια περιστατικά. Η Ευρωπαϊκή Εισαγγελία σίγουρα έχει τις υποψίες ότι τα χρήματα αυτά δεν πήγαν εκεί που έπρεπε να πάνε και έχει ονοματίσει έναν ή δύο υπεύθυνους. Αυτό, όμως, είναι ένα μέρος της έρευνας και δεν είναι μόνο θέμα κονδυλίων.

Υπάρχουν θέματα τα οποία πρέπει να αναλυθούν και από εμπειρογνώμονες. Δεν ξέρω αν θα λέγεται εξεταστική επιτροπή, προκαταρκτική εξέταση ή ό,τι θα είναι. Γιατί έγινε αυτό το δυστύχημα, η δολοφονία αυτή; Όποιος είδε την έκρηξη που συνέβη την ημέρα του δυστυχήματος μπορεί να καταλάβει ότι δεν πρόκειται για μια ανάφλεξη λαδιών, όπως μας είπαν. Μπορεί να καταλάβει ότι ήταν μια τεράστια έκρηξη από χημικά, τα οποία σίγουρα κουβαλούσαν τα κοντέινερ αυτά, τα οποία έχω τη γνώση τού τι μπορούν να μεταφέρουν -μιλώ για την εταιρεία «ZIM», είναι η εβραϊκή εταιρεία που έχει τη γνώση και την πρωτοπορία για τα «ZIMonitor»- ιδιαίτερα επικίνδυνες εύφλεκτες ύλες -τα μετέφερα και εγώ με πλοία- ή ευπαθή φορτία.

Λοιπόν, είναι ηλίου φαεινότερο ότι υπήρχαν ιδιαίτερα επικίνδυνες ύλες οι οποίες μέχρι σήμερα μόνο με ένα μέρος ενός πορίσματος ειδικών από την πλευρά των οικογενειών έχουν γίνει γνωστές. Βρέθηκε αυτή η ιδιαίτερα εύφλεκτη ύλη. Και όποιος είδε την έκρηξη μπορεί να καταλάβει ότι είναι σαν μια μικρή θερμοβαρική βόμβα να έπεσε στο σημείο της σύγκρουσης των τρένων.

Εκεί, λοιπόν, θέλουμε να μάθουμε τι συνέβη και αν αυτό συμβαίνει συχνά, δηλαδή αν μετέφεραν αυτά τα φορτία τότε παράνομα. Διότι, αν δεν υπάρχουν στα Bills of Landing, τις φορτωτικές των τρένων, σίγουρα ήταν παράνομα. Μήπως συνεχίζουν να μεταφέρουν οι εμπορικές αμαξοστοιχίες ή άλλα μεταφορικά μέσα τέτοιου είδους φορτία; Ποιος είναι αυτός ο οποίος επιλαμβάνεται του ελέγχου, της εγκυρότητας των φορτωτικών και όλων αυτών; Δεν είναι θέμα και αυτό της αναζήτησης; Να μάθουμε και τι ήταν αυτή η καύσιμη ύλη που έκαψε πυροσβέστες μέσα από τα ρούχα τους, με τις ειδικές στολές, που έγινε αυτή η μεγάλη έκρηξη. Να μάθουμε γιατί συνέχισε το τρένο επί δεκατρία λεπτά στη γραμμή να κινείται σε αντίθετη κατεύθυνση, κατεύθυνση πρόσκλησης.

Θέλουμε να δούμε πραγματικά -εκτός από το πού έπρεπε να είναι οι σταθμάρχες και τα λοιπά- τι υπάρχει στην κορυφή και ποιος κινεί όλη αυτή τη διαδικασία. Θέλουμε να μάθουμε γιατί η θέση του ψαλιδιού σε παρακαμπτήριο που έβαλε το τρένο σε γραμμή καθόδου ήταν σε αυτή τη θέση την, όπως λένε, εκτός πρόβλεψης. Δεν θα σταθώ εγώ στο ηλεκτρικό σύστημα διακυβέρνησης -το οποίο πήγε, συμπωματικά, ο κύριος Πρωθυπουργός να εγκαινιάσει, ή μάλλον δεν πήγε, αλλά ήταν να πάει, στη Θεσσαλονίκη- το οποίο όλοι ξέρουμε ότι δεν υπήρχε, διότι αν υπήρχε αυτό σίγουρα θα είχαμε αποφύγει το δυστυχήματος.

Όμως, θέλουμε να μάθουμε και θέλει να μάθει και ο κόσμος για ποιον λόγο την ίδια μέρα ή την άλλη μέρα, καθ’ ομολογία και της περιφέρειας του κ. Αγοραστού, ασφαλτοστρώθηκε όλη η περιοχή γύρω από το ατύχημα αυτό. Ποιος ήταν ο λόγος που έδωσε την εντολή στους ανθρώπους αυτούς; Γιατί δόθηκε αυτή η εντολή να ασφαλτοστρώσουν τόσο γρήγορα μια περιοχή που υπάρχουν στοιχεία ακόμη; Όλοι ξέρουμε ότι σε περιοχές που γίνονται ατυχήματα, εγκλήματα ο χώρος προστατεύεται και δεν ασφαλτοστρώνεται.

Δεν θα σταθούμε, λοιπόν, ούτε στο αν οι σταθμάρχες τηρούσαν τα τυπικά προσόντα, ούτε στο αν η επάνδρωση ήταν η πρέπουσα. Θα σταθούμε στο κύριο θέμα το οποίο είναι αν θα πρέπει να γίνει εξεταστική ή προκαταρκτική εξέταση ή ό,τι και να γίνει, ό,τι και να είναι αυτό, όπως και να αποκαλείται, το οποίο θα αποδώσει ευθύνες, αλλά θα βοηθήσει και στο να αποφύγουμε στο μέλλον παρόμοια δυστυχήματα, διαλευκάνοντας τα αίτια που προξένησαν το ατύχημα, το δυστύχημα, το έγκλημα. Διότι, δυστυχώς, στην Ελλάδα έχουμε κουραστεί να βλέπουμε να επαναλαμβάνονται τα ίδια ατυχήματα, τα ίδια δυστυχήματα συνέχεια. Το ίδιο γίνεται με τις καταστροφές τις φυσικές, το ίδιο γίνεται πάντα.

Θα στηρίξουμε εμείς σήμερα την πρόταση για την εξεταστική επιτροπή, η οποία, δυστυχώς λέω, μας πάει πίσω τριάντα χρόνια. Και πιστεύω ότι θα είναι μια προσπάθεια η οποία δύσκολα θα φωτίσει όλες τις πλευρές. Περιμένουμε να δούμε εάν θα υπάρξει και άλλη πρόταση με πιο συγκεκριμένα στοιχεία για προκαταρκτική εξέταση, την οποία και αυτή στηρίζουμε, βάσει των στοιχείων τα οποία θα παρατεθούν. Δεν είμαστε ένα κόμμα που κυβέρνησε τη χώρα, ούτε βρεθήκαμε σε συνασπισμούς. Οπότε θέλουμε να λάμψει η αλήθεια. Δεν έχουμε κανένα συμφέρον.

Θεωρούμε ότι όλος ο ελληνικός λαός την αλήθεια θέλει να μάθει. Δεν θα μιλήσω για τις οικογένειες των θυμάτων. Δεν θα πω αν είχα φίλους, όπως και άλλοι ομιλητές είπαν. Είχα και πάνω από πέντε φίλους, οι οποίοι χάθηκαν συγγενείς τους ή τα παιδιά τους στο τρένο αυτό, από Θεσσαλονίκη. Αλλά θέλουμε να μάθουμε τελικά γιατί πρέπει να εμπλακούμε σε αυτή τη διαδικασία της ανταλλαγής κατηγοριών, της προσπάθειας να μπερδευτεί ακόμα και ο κάθε Βουλευτής εδώ, ο οποίος καλοπροαίρετα βλέπει τη διαδικασία, για το τι θα πρέπει να επιλέξει, και αν θα πει «όχι» στην εξεταστική.

Εμείς, λοιπόν, λέμε a priori, εξαρχής και μέχρι το τέλος ότι συμφωνούμε με οποιαδήποτε έρευνα γίνει και ό,τι απαιτηθεί για να φτάσουμε σε μια πραγματικά ξεκάθαρη διαλεύκανση όλου αυτού του δυστυχήματος. Και νομίζω ότι πρέπει να εστιάσουμε στα τελευταία χρόνια, τα οποία είναι πιο κοντά στο να βγάλουμε συμπεράσματα, όπως είναι οκτώ με δέκα χρόνια και να μην πάμε τριάντα χρόνια πίσω γιατί δεν θα βγάλουμε άκρη και θα συνεδριάζει η επιτροπή αυτή επί ενάμιση χρόνο.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κατάλογο των ομιλητών. Τώρα θα πάρει τον λόγο ο κ. Κωνσταντίνος Γκιουλέκας από τη Νέα Δημοκρατία. Θα ακολουθήσει ο κ. Ζερβέας, η κ. Κεφαλά και ο κ. Χουρδάκης, με τον οποίο θα ολοκληρωθεί ο δεύτερος κύκλος των ομιλητών.

Έχετε τον λόγο, κύριε Γκιουλέκα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πριν από μερικούς μήνες πάγωσε ολόκληρη η Ελλάδα με αυτό το τραγικό δυστύχημα που στοίχειωσε κυριολεκτικά την ελληνική κοινωνία, το δυστύχημα των Τεμπών. Και έτσι με λύπη βλέπω να αντιπαρατιθέμεθα εδώ μέσα, να αναλωνόμεθα σε αντεγκλήσεις, αντί να στείλουμε ένα μήνυμα στον ελληνικό λαό ότι όλοι μαζί πραγματικά προσπαθούμε να βρούμε τι ήταν αυτό που οδήγησε στο τραγικό αυτό δυστύχημα, αλλά πάνω από όλα πώς δεν θα ξαναζήσουμε κάτι τέτοιο, όπως συνέβη τον περασμένο Φεβρουάριο με το δυστύχημα στα Τέμπη.

Σ' ό,τι μας αφορά -και το λέω αυτό γιατί δυστυχώς ο καθένας εδώ πρέπει να πάρει θέση και να ξεκαθαρίσει τι υποστηρίζει- είπαμε από την πρώτη στιγμή ότι πρέπει να πέσει άπλετο φως. Και όταν κατατέθηκε η πρόταση για την εξεταστική επιτροπή από το Κομμουνιστικό Κόμμα Ελλάδας, αν και έχουμε σαφείς διαφορές όχι μόνο με τις γενικές απόψεις του Κομμουνιστικού Κόμματος, αλλά και με τις θέσεις που περιγράφονται στο αίτημα για τη σύσταση εξεταστικής επιτροπής, είπαμε, ναι, θα υπερψηφίσουμε αυτή την πρόταση. Και θα κάνω και μια υπόθεση εργασίας, γιατί ειπώθηκε και προηγουμένως: θα μπορούσε κανείς να σκεφτεί τι θα γινόταν αν η Νέα Δημοκρατία καταψήφιζε αυτή την πρόταση για τη σύσταση εξεταστικής επιτροπής; Τότε πράγματι θα οδηγούνταν όλοι στο συμπέρασμα ότι προσπαθούμε να συγκαλύψουμε κάτι. Αντίθετα επειδή θέλουμε να ρίξουμε άπλετο φως στην υπόθεση, κάτι το οποίο το δήλωσε από την πρώτη στιγμή και ο Πρωθυπουργός ο Κυριάκος ο Μητσοτάκης, είπαμε ότι, ναι, εμείς θέλουμε να διερευνήσουμε πώς φτάσαμε στα Τέμπη, θέλουμε να δούμε τι έφταιξε, ποιες ήταν οι παραλείψεις, οι ολιγωρίες, ποιες ήταν οι παθογένειες, ποια ήταν τα αίτια, ποιοι είναι οι υπεύθυνοι.

Μου κάνει, όμως, εντύπωση ότι ενώ εξελίσσεται η έρευνα στη δικαιοσύνη και περιμένουμε όλοι τα αποτελέσματα, τα συμπεράσματα από αυτή την έρευνα, για αυτή την τραγική υπόθεση, μου κάνει εντύπωση ότι εδώ, επαναλαμβάνω, αντί να προσπαθήσουμε όλοι μαζί να δούμε πώς θα φτάσουμε σε ένα κοινό συμπέρασμα, προσπαθούν κάποιες πλευρές μέσα στο Κοινοβούλιο, μέσα στην Ολομέλεια να προσπορίσουν μικροπολιτικά οφέλη. Διότι δεν καταλαβαίνω ειλικρινά τι σημαίνει ότι «ξέρετε δείχνουμε μια σπουδή και προσπαθούμε να εντοπίσουμε ποινικές ευθύνες χωρίς να θέλουμε πρώτα-πρώτα να διερευνήσουμε ποιες είναι οι πραγματικές συνθήκες κάτω από τις οποίες λειτουργούσε όλα αυτά τα χρόνια, όλες αυτές τις δεκαετίες ο ελληνικός σιδηρόδρομος».

Εγώ θα σας πω για ένα διάστημα -δεν υπάρχει αίτημα να διερευνηθεί αυτό το διάστημα- τι είχε γίνει, από το 1985 έως το 2001. Από τον ΟΣΕ, από την «ΕΡΓΟΣΕ» υπεγράφησαν δεκαπέντε διαφορετικές συμβάσεις ύψους 250 εκατομμυρίων ευρώ -ελληνικές δραχμές και μετέπειτα ευρώ- για έργα σηματοδότησης. Κυρίες και κύριοι συνάδελφοι, τα έργα αυτά δεν έγιναν και τα σημεία της σηματοδότησης δεν λειτούργησαν ποτέ. Δεν πρέπει να τα διερευνήσουμε όλα αυτά; Διότι βλέπω αυτή τη σπουδή να πάμε σε μια προανακριτική επιτροπή για κάποια περιγραφόμενα αδικήματα, ποινικά αδικήματα, και δεν καταλαβαίνω: δεν θέλετε να δούμε και το γενικότερο πλαίσιο το οποίο οδήγησε εκεί; Και στο κάτω κάτω της γραφής, τα συμπεράσματα της δικαιοσύνης μπορεί να μας οδηγήσουν σε περαιτέρω διερεύνηση της υπόθεσης ασφαλώς. Όπως και το ότι θα συσταθεί εξεταστική επιτροπή δεν σημαίνει ότι αν προκύψει οτιδήποτε άλλο, αυτό δεν μπορεί να διερευνηθεί στην πορεία, στη συνέχεια. Μου κάνει, όμως, εντύπωση ότι κάποιοι θέλουν επιλεκτικά να διερευνήσουμε την υπόθεση προς μια κατεύθυνση που θεωρούν, κατά τη δική μου ταπεινή άποψη, ότι τους εξυπηρετεί μικροπολιτικά.

Θα έλεγα ότι οφείλουμε, κατ’ αρχάς, στον ελληνικό λαό να δώσουμε κάποιες απαντήσεις και να ενημερώσουμε πώς φτάσαμε στο Τέμπη και πάνω από όλα τι θα κάνουμε για να μην ξαναζήσουμε μια τέτοια φρικτή τραγωδία. Και βεβαίως αυτό δεν το οφείλουμε μόνο στον ελληνικό λαό, το οφείλουμε κυρίως στη μνήμη των θυμάτων, το οφείλουμε κυρίως στη μνήμη των νέων παιδιών που χάθηκαν στα Τέμπη, παιδιών που δεν ανήκαν μόνο στις δικές τους οικογένειες, ήταν όλα αυτά τα παιδιά, παιδιά δικά μας, παιδιά του ελληνικού λαού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γκιουλέκα και για τη συνέπεια στον χρόνο.

Καλείται στο Βήμα ο κ. Αλέξανδρος Ζερβέας από τους Σπαρτιάτες.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, ζούμε ακόμα μια φορά σήμερα μια επανάληψη της νεότερης κοινοβουλευτικής ιστορίας με τη σύσταση μιας ακόμη εξεταστικής επιτροπής, η οποία φοβάμαι ότι θα έχει το ίδιο οικτρό αποτέλεσμα όπως αυτό που είχαν οι προηγούμενες σε πλειοψηφία επιτροπές, στην έκδοση δηλαδή διαφορετικών πορισμάτων από κάθε κόμμα και στη διαπίστωση ότι ο νόμος περί ευθύνης Υπουργών δεν μας επιτρέπει να οδηγήσουμε σε δίωξη τα εμπλεκόμενα πολιτικά πρόσωπα γιατί οι ευθύνες έχουν παραγραφεί.

Η διαχρονική απάτη του νόμου περί ευθύνης Υπουργών, δηλαδή του νόμου της πλήρους ανευθυνότητας και εξαπάτησης του μεταπολιτευτικού συστήματος έχει ονοματεπώνυμα και υπογραφές. Δεν ανήκει μόνο στο γνωστό κ. Βενιζέλο που είναι εισηγητής και συντάκτης του, αλλά σε ολόκληρο το διεφθαρμένο πολιτικό προσωπικό που στο μεταξύ κυβέρνησε και που αντί να τον κυβερνήσει, όπως διατεινόταν προεκλογικώς, μετά βολευόταν διαπράττοντας νέα σκάνδαλα που και αυτά παραγράφονταν με την προκήρυξη εκλογών.

Χαρακτηριστικά αυτής της διαχρονικής απάτης κατά του ελληνικού λαού είναι τα αδιάψευστα στοιχεία που συνοδεύουν τις λεγόμενες εξεταστικές, που αποτελούν τον πιο εύσημο τρόπο ξεπλύματος της διαφθοράς του πολιτικού συστήματος.

Από το 1974 και εντεύθεν έχουν συσταθεί περισσότερες από δεκαοκτώ εξεταστικές επιτροπές. Από αυτές μόνο δύο -μόνο δύο!- κατέληξαν σε παραπομπή και εκδίκαση. Πλήθος άλλων εξεταστικών για μείζονα θέματα άφησαν στο απυρόβλητο τόσο τους ενόχους όσο και όσους συμμετείχαν στη δημιουργία εθνικών σκανδάλων που υπονόμευσαν το κύρος και την οικονομία της χώρας: Κυπριακό, τηλεφωνικές υποκλοπές Τόμπρα, η αγορά του αιώνα σε εξοπλιστικά, η υπόθεση της «ΑΓΕΤ ΗΡΑΚΛΗΣ», οι αγοραπωλησίες αεροσκαφών της Ολυμπιακής, η υπόθεση Καζίνο του Φλοίσβου, η υπόθεση Οτσαλάν, η υπόθεση «SIEMENS» και βεβαίως από το 2015 η Αριστερά της δήθεν διαφάνειας για τα μνημόνια και τη διαπλοκή εκδοτών και κομμάτων.

Το μοναδικό μέλημα των εκάστοτε κυβερνώντων ήταν η πλήρης συγκάλυψη τόσο των ευθυνών τους όσο και των μη πολιτικών προσώπων που συμμετείχαν στην καταλήστευση του δημοσίου χρήματος. Η περίπτωση Τσοχατζόπουλου δεν κάνει τίποτα άλλο παρά να επιβεβαιώνει τον κανόνα. Όταν το πολιτικό σύστημα θέλει να αμυνθεί, τότε βρίσκει τον πλέον εύκαιρο αποδιοπομπαίο τράγο και του φορτώνει το σύνολο των αμαρτιών του. Με τον τρόπο αυτό, την ίδια ώρα δεκάδες άλλοι με τις ίδιες ή και βαρύτερες ευθύνες συνεχίζουν να παίζουν τον ίδιο βρώμικο ρόλο, όπως λόγου χάρη ο κ. Σημίτης που τώρα τελευταία βραβεύεται από το κόμμα της Νέας Δημοκρατίας που κάποτε τον αποκαλούσε «αρχιερέα της διαπλοκής», κύριε Βορίδη.

Αυτά όλα δεν τα λέμε προκειμένου να βρούμε πρόσχημα για την καταψήφιση της σημερινής πρότασης του Κομμουνιστικού Κόμματος περί εξεταστικής, που αναγκάστηκε να στηρίξει η Νέα Δημοκρατία χωρίς να το θέλει λόγω της αμετροέπειας του κ. Γεωργιάδη που δήλωσε ότι κανένας πλέον δεν ασχολείται με τα Τέμπη. Η Νέα Δημοκρατία, για να είμαστε ακριβείς, σύρθηκε στη στήριξη της πρότασης για εξεταστική, προκειμένου να διασκεδάσει τις αλγεινές εντυπώσεις από τις δηλώσεις του κ. Γεωργιάδη.

Η δική μας θέση είναι σαφής: Όλα τα σκάνδαλα της Μεταπολιτεύσεως, ανεξαρτήτως πολιτικού χρώματος και περιόδου, πρέπει να έρθουν στο φως της δημοσιότητας και μάλιστα όσα από αυτά δεν έχουν ήδη παραγραφεί να δικαστούν στην τακτική δικαιοσύνη, εκεί που δικάζονται όλα τα κακουργήματα, εκεί που οι παραγραφές είναι εικοσαετείς και όχι προσχηματικές.

Όμως, η στήριξη μιας πρότασης για παραπομπή πολιτικών στη δικαιοσύνη είναι κενό γράμμα, όταν γίνεται για λόγους πολιτικής προπαγάνδας και μάρκετινγκ και όχι για λόγους ουσίας. Επιχειρώντας να είμαστε εποικοδομητικοί στη στήριξη της πρότασης για εξεταστική, αλλά και για προανακριτική στη συνέχεια, καταθέτουμε τα εξής:

Προτείνουμε ο χρόνος που θα δαπανηθεί για τη σύσταση της επιτροπής να μην αναλωθεί σε ανούσιες λογομαχίες κομματικού πατριωτισμού, αλλά με εργασία ουσίας που θα μπορέσει να αξιοποιηθεί από την τακτική δικαιοσύνη στη συνέχεια, ώστε να οδηγηθούν στο εδώλιο όλοι όσοι συνέβαλαν στο τραγικό αυτό δυστύχημα.

Να κληθούν ανεξάρτητοι εμπειρογνώμονες από το εξωτερικό, οι οποίοι να απαντήσουν λεπτομερώς ακόμα και για τις συνθήκες της σύγκρουσης, την τεράστια έκρηξη που έλαβε χώρα, όπως αποδεικνύεται από σχετικό βίντεο, καθώς και για την ακατανόητη σπουδή των υπευθύνων να ρίξουν μπετόν στον χώρο που έλαβε χώρα το δυστύχημα, αντί να τον διαφυλάξουν ως κόρη οφθαλμού όπως είχαν υποχρέωση για τη συγκέντρωση χρήσιμου αποδεικτικού υλικού για τη διερεύνηση των αιτιών. Εάν από την έρευνα αυτή προκύψουν υπόνοιες συγκαλύψεως και ότι έδωσαν τις εντολές για αυτή πολιτικοί υπηρεσιακοί παράγοντες, να κριθούν ύποπτοι και να παραπεμφθούν στη δικαιοσύνη.

Να δεσμευτεί το δημόσιο να αναλάβει την υποστήριξη της κατηγορίας στην προδικασία αλλά και στη διαδικασία στο ακροατήριο κατά των αυτουργών, πολιτικών και φυσικών προσώπων, εφόσον προκύψουν από την ανάκριση, ώστε να μην επικρέμαται καμμία σκιά συγκάλυψης.

Μια υποστήριξη κατηγορίας που δεν θα γίνει για τα μάτια του κόσμου, όπως έχετε συνηθίσει, αλλά για λόγους ουσίας, δηλαδή για να συζητηθούν στη συνέχεια με αστικές αγωγές οι ανάλογες αποζημιώσεις τόσο από τα φυσικά πρόσωπα που ενεπλάκησαν όσο και από τις πολυεθνικές που πιθανώς συμμετείχαν στα έργα υποδομών και ασφάλειας στον σιδηρόδρομο, για τα οποία επαιρόταν τόσο υπερφίαλα ο πολιτικός υπεύθυνος και τότε Υπουργός κ. Καραμανλής.

Μόνο τότε η συμβολή μας θα είναι χρήσιμη και όχι εικονική, όπως είναι αυτή των κομμάτων που δήθεν κόπτονται για τη δημόσια διαφάνεια, τη στιγμή που -από την άλλη- προσπαθούν με κάθε τρόπο αφ’ ενός να γλιτώσουν όσους δικούς τους εμπλέκονται, αφ’ ετέρου να περιοριστούν στο ελάχιστο ή να μηδενίσουν την αποζημίωση του δημοσίου απέχοντας από τις επιβεβλημένες νομικές ενέργειες.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Κεφαλά Γεωργία από την Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Θα ξεκινήσω με μια δήλωση μιας νεαρής κοπέλας που εμπλέκεται στην τραγωδία, η οποία λέει: «Την τραγωδία την ξέρουν όλοι. Ένα κομμάτι που δεν ξέρουν είναι πόσες ζωές καταστράφηκαν και πόσοι άνθρωποι παλεύουν μόνοι τους χωρίς καμμία πρόνοια εκ μέρους της κυβέρνησης». Αυτά δηλώνει επιζήσασα της ασύλληπτης αδιαφορίας για την ανθρώπινη ζωή. Και συνεχίζει: «Όπως τότε δεν τους ένοιαζε η ασφάλειά μας και ταυτόχρονα έλεγαν δημόσια ψέματα, έτσι και τώρα δεν τους νοιάζει τι πάθαμε και συνεχίζουν να αποκρύπτουν την αλήθεια».

Οι ειδήσεις, κυρίες και κύριοι, εναλλάσσονται από τραγικές ιστορίες απώλειας και πόνου, ταλαιπωρίας και απόγνωσης των θυμάτων, με ιστορίες ανταλλαγής ευθυνών και απαλλαγής ευθυνών: «Ελεύθερος, με όρους, πρώην αναπληρωτής διευθύνων σύμβουλος» και στη συνέχεια: «Γολγοθάς εικοσιεξάχρονης πολυτραυματία», «Ελεύθερος, χωρίς όρους, μετά την πεντάωρη απολογία του ο πρώην πρόεδρος του ΟΣΕ», «Μάχη δίνει εικοσάχρονος φοιτητής από το Βόλο», «Ελεύθερος με εγγύηση 50.000 ευρώ ο πρώην πρόεδρος και διευθύνων σύμβουλος του ΟΣΕ» και στη συνέχεια άλλη μια τραγική ιστορία θύματος.

Ο κόσμος περιμένει υπομονετικά. Όμως, δεν ξεχνά. Χρεωνόμαστε αυτή την τραγωδία όλοι μας. Όλοι αναρωτιόμαστε πώς φτάσαμε ως εδώ, σιωπηλά και ενοχικά. Δεν το χωράει ανθρώπου νους πως το κράτος έχει το θράσος να μιλάει για θυσία. Η θυσία προϋποθέτει τη θέληση του θυσιαζόμενου. Δεν σας έδωσαν τέτοια εντολή. Δεν σας έδωσε κανείς την άδεια να επιτρέψετε την αφαίρεση της ζωής πενήντα επτά ανθρώπων για να διορθώσετε εγκληματικές παραλείψεις ετών.

«Μη συμμόρφωση των βαγονιών με τους ευρωπαϊκούς κανονισμούς πυρασφάλειας, έλλειψη συστήματος προστασίας συρμών ETCS, έλλειψη κέντρου τηλεδιοίκησης και εξ αποστάσεως ελέγχου κυκλοφορίας, ανεπαρκής εκπαίδευση, αξιολόγηση και επίβλεψη στο προσωπικό υποδομής, έλλειψη εκπαίδευσης του προσωπικού έλξης. Δεν λειτουργούσε η τηλεδιοίκηση». Και αυτό το πόρισμα έχει έρθει από πραγματογνώμονες, πράγμα που διαψεύδει την Κυβέρνηση Μητσοτάκη που λίγες μέρες μετά την τραγωδία προσπαθούσε να πείσει τους πολίτες, μέσω του Υπουργού του, ότι η τηλεδιοίκηση λειτουργούσε κανονικά.

Βλέπαμε για μέρες θεατρικές παραστάσεις στα κανάλια με δάκρυα των υπευθύνων και δηλώσεις, δήθεν, επιβατών που δήλωναν πως αισθάνονται ασφαλείς και χαρούμενοι με τα τρένα μας. Μέχρι εκεί φτάσαμε. Σε αυτά είμαστε πρωταθλητές, δυστυχώς. Εκεί που δεν τα καταφέρνουμε συνήθως είναι στο να διαλευκάνουμε γρήγορα και αποτελεσματικά μια υπόθεση. Η δικαιοσύνη κάνει ό,τι μπορεί προσπαθώντας να υπερπηδήσει το μπάζωμα του χώρου του εγκλήματος, την απόκρυψη στοιχείων και την απόδοση των ευθυνών.

Η Πλεύση Ελευθερίας ζητάει διαλεύκανση της υπόθεσης και την έρευνα σε βάθος. Τονίζουμε πως πρέπει να τελειώσουν οι καθυστερήσεις και πως το σύνολο της κοινωνίας δεν πρόκειται να ξεχάσει. Συντασσόμαστε με την πρόταση του ΚΚΕ για εξεταστική επιτροπή και για κάθε άλλη έρευνα που αφορά αυτό το έγκλημα και ας λένε κάποιοι στην Κυβέρνηση ότι κανείς δεν ενδιαφέρεται. Και ας ερίζει το ΠΑΣΟΚ και ο ΣΥΡΙΖΑ για το ποιος είναι ο καλύτερος τρόπος να ανοίξουμε την υπόθεση.

Πάμε να στηρίξουμε τη διαφάνεια για να μπουν επιτέλους όλες οι υποθέσεις σε ένα πλαίσιο, να μάθει ο κόσμος την ανατομία του εγκλήματος, να προχωρήσει η δικαιοσύνη το έργο της, αλλά και να αποκτήσουμε κάποια στιγμή ασφαλείς μεταφορές, γιατί τώρα συνήθως ψηφίζουμε ευρωπαϊκές οδηγίες για τη διευκόλυνση του εμπορίου και των μεταφορών, ενώ ελάχιστα λειτουργούν και τα δύο.

Το πόρισμα της Επιτροπής Διερεύνησης Ανεξάρτητων Πραγματογνωμόνων Οικογενειών, η ΕΔΑΚΟ, ήταν καταιγιστικό: Έλλειψη ρύθμισης των διαδικτυακών ρυθμίσεων κυκλοφορίας, βλάβες και καθυστερήσεις στο δρομολόγιο SC62, έλλειψη πλήρους ραδιοκάλυψης μέσω αναμετάδοσης φωνής από τη Λάρισα μέχρι τους Νέους Πόρους, ευθύνες του σταθμάρχη που δεν είχε ούτε τυπικά ούτε ουσιαστικά προσόντα και ήταν εσφαλμένα μόνος του στη βάρδια και βέβαια η ύπαρξη της περίφημης χημικής ουσίας ξυλόλιο.

Ένα γνωστός μου, διασώστης της Πυροσβεστικής, γύρισε με χημικά εγκαύματα εκείνη τη νύχτα στη γυναίκα και στο παιδί του, ενώ φορούσε στολή κλειστού τύπου. Το χημικό μαζί με το νερό που έριχναν για να σβήσουν τη φωτιά, γινόταν καυστικό και περνούσε μέσα στη στολή. Βέβαια, δεν τους προειδοποίησε κανείς. Δεν το ήξερε κανείς ή υπήρχε κάτι ύποπτο στο βαγόνι;

Πολύ γρήγορα πρέπει να έρθουν όλα στο φως, γιατί δεν επιτρέπεται να πράξουμε αλλιώς, τουλάχιστον όσοι δεν έχουμε καμμία πολιτική ευθύνη και δεν έχουμε τίποτα να κρύψουμε. Και σας βεβαιώ ότι είναι πολύ λίγοι αυτοί που δεν έχουμε βεβαρημένο πολιτικό παρελθόν μέσα στο Κοινοβούλιο. Μόνο αυτοί και οι πολίτες μπορούν να ζητούν την αλήθεια και κανένας άλλος.

Πόσο πίσω πάνε οι ευθύνες; Πόσες κυβερνήσεις συντέλεσαν στην εξαθλίωση των σιδηροδρομικών μετακινήσεων; Πόσο η ιδιωτικοποίηση έφτιαξε ένα σιδηρόδρομο δύο ταχυτήτων, χωρίς συνοχή, μετά την ιδιωτικοποίηση του ομίλου ΟΣΕ και την πλήρη ιδιωτικοποίησή της το 2017 από την κυβέρνηση του ΣΥΡΙΖΑ, τη σημερινή «HELLENIC TRAIN»; Σε ποιο βαθμό το δημόσιο έπαψε να τελεί τις υποχρεώσεις του, να εξοπλίζει τις εγκαταστάσεις και να προσλαμβάνει ακατάρτιστους και ανεκπαίδευτους; Πότε υποστελεχώθηκε ο ΟΣΕ με βίαιη απόσπαση προσωπικού σε άλλους άσχετους, με το αντικείμενο, οργανισμούς; Πότε από δύο χιλιάδες οκτακόσιους απαραίτητους εργαζόμενους βρέθηκε να λειτουργεί με χίλιους διακόσιους και μέχρι το 2022 φτάσαμε στους χίλιους εργαζόμενους;

Και το 2014; Τι έγινε με τη σύμβαση 717; Τι έγινε με τα ευρωπαϊκά κονδύλια μετά από οκτώ αναβολές του έργου για ένα πλήρες σύστημα σηματοδότησης και τηλεδιοίκησης; Φτάσαμε να έχουμε μια ογκώδη δικογραφία στη Βουλή για ευθύνες πρώην Υπουργών και η έπαρση της Νέας Δημοκρατίας έφτασε σήμερα στο να μας πει πως δεν συντρέχουν ποινικές ευθύνες.

Καμμία συγκάλυψη δεν θα γίνει και είμαστε εδώ να το φτάσουμε μέχρι τέλους. Πέρα από τα πολιτικά πρόσωπα που εμπλέκονται άμεσα στην υπόθεση αυτή, πρέπει να δούμε και σε βάθος χρόνου και άλλα πρόσωπα που πρέπει να αναλάβουν τις ευθύνες τους και μόνο έτσι θα μάθουμε, όχι για να τιμωρήσουμε μόνο, αλλά για να μην επαναλάβουμε.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Μιχάλης Χουρδάκης, Ανεξάρτητος Βουλευτής, με τον οποίον ολοκληρώνεται ο δεύτερος κύκλος των ομιλητών.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ.

Το δυστύχημα των Τεμπών έχει προκαλέσει συλλογικό τραύμα στο ευσυνείδητους Έλληνες πολίτες και για να μπορέσουμε να επουλώσουμε αυτό το τραύμα, πρέπει να καταφέρουμε να δώσουμε πειστικές απαντήσεις για τα αίτια του δυστυχήματος, αποδίδοντας τις δέουσες ποινικές και πολιτικές ευθύνες.

Είμαστε εδώ σήμερα για να αποφασίσουμε τη σύσταση εξεταστικής επιτροπής για τη διερεύνηση ευθυνών που φέρουν πολιτικά πρόσωπα και είμαστε υποχρεωμένοι, έναντι της κοινωνίας, να μην αποκλείσουμε τη διερεύνηση και ποινικών ευθυνών εμπλεκομένων πολιτικών προσώπων.

Και επειδή πολύς λόγος έχει γίνει, πολύ σύντομα θέλω να θυμίσω, κυρίως για αυτούς που μας παρακολουθούν, ότι η εξεταστική επιτροπή διερευνά πολιτικές ευθύνες και μπορεί η εξέλιξη της έρευνας να οδηγήσει στην ανάγκη συγκρότησης προανακριτικής σε επόμενο στάδιο, ενώ η προανακριτική επιτροπή εξετάζει εξαρχής ενδεχόμενες ποινικές ευθύνες μελών της Κυβέρνησης σε μία υπόθεση.

Επίσης, έγινε αναφορά από αρκετούς συναδέλφους από το πρωί σε σημαντικές παθογένειες και δεν μπορώ να μην συμφωνήσω σε ό,τι αφορά την υποστελέχωση, την κακή εκπαίδευση, την αναζήτηση του κέρδους. Αυτά αποτελούν σημαντικά προβλήματα; Σαφώς, ναι. Είναι όμως τα μόνα που οδήγησαν στο δυστύχημα των Τεμπών; Θεωρώ πως όχι.

Και είναι άδικο οι ποινικές ευθύνες να βαρύνουν μόνο τους λιγοστούς ή λιγότερους του αναγκαίου και συχνότατα ελλιπώς καταρτισμένους υπαλλήλους είτε του ΟΣΕ είτε της «ΕΡΓΟΣΕ», ενώ είναι προφανές ότι η μη ολοκλήρωση των έργων τηλεδιοίκησης και σηματοδότησης του ελληνικού σιδηροδρόμου οφείλεται κυρίως στη διαχρονική διαπλοκή της πολιτικής εξουσίας με εκείνους τους εργολάβους οι οποίοι τρίβουν τα χέρια τους κάθε φορά που υπάρχει καθυστέρηση, επειδή με αυτόν τον τρόπο κερδίζονται από αυτούς υπέρογκα ποσά σε αποζημιώσεις ή και σε συμπληρωματικές συμβάσεις. Και αυτό δυστυχώς συμβαίνει στο σύνολο των μεγάλων δημόσιων έργων, βλέπε μετρό Θεσσαλονίκης, αλλά και με την υπερκοστολόγηση, όπως έχει ήδη προανακοινωθεί του flyover της Θεσσαλονίκης.

Το βασικότερο πρόβλημα σε αυτή τη διαχρονική παθογένεια της ελληνικής κοινωνίας και ειδικά τόσο των κυβερνώντων σε επίπεδο κυβέρνησης, αλλά και σε επίπεδο δημόσιας διοίκησης, είναι ότι το κομμάτι που σχετίζεται με το «ωχ αδερφέ», «αυτός είναι δικός μας», «αυτά δε θα γίνονται σε χίλια χρόνια», «ξέρεις ποιος είμαι εγώ;» και το «πάμε και όπου βγει», μας έχει γίνει πια κάτι φυσιολογικό, ενώ δεν θα έπρεπε. Πολλές γενιές έχουν γαλουχηθεί και έχουμε καταλήξει να το θεωρούμε αναπόσπαστο κομμάτι του ελληνικού δημοσίου και δυστυχώς όχι σπάνια αυτό οδηγεί σε άδικη και αδικαιολόγητη απώλεια συνανθρώπων μας.

Σαφώς και θα υποστηρίξω τη συγκρότηση εξεταστικής επιτροπής για τη διερεύνηση των εγκλημάτων των Τεμπών και όλων των πτυχών που σχετίζονται. Και κάτι το οποίο έχω ήδη αναφέρει από τις πρώτες μου τοποθετήσεις από αυτό το Βήμα είναι ότι για κάποιο που έρχεται από τον έξω, τον κανονικό κόσμο, τον απλό κόσμο, φαίνεται πως αρκετοί από όσους έχουν διανύσει πολλές θητείες στο ελληνικό Κοινοβούλιο διακατέχονται από μιθριδατισμό και μια ομογενοποίηση, θεωρώντας συμπεριφορές κάποιες φορές, που δεν προασπίζουν τα συμφέροντα του ελληνικού λαού, ως φυσιολογικές και δεν είναι.

Τα συμφέροντα στη συγκεκριμένη περίπτωση του ελληνικού λαού θα έπρεπε να του επιτρέπουν να απολαμβάνει υψηλής ποιότητας και ασφαλείς υπηρεσίες μεταφορών, με λογικό κόστος κατασκευής, με λογικό κόστος συντήρησης και με λογικό κόστος χρήσης. Αντ’ αυτού όμως έχουμε το ακριβώς αντίθετο, χαμηλής ποιότητας και επικίνδυνες υπηρεσίες μεταφορών, υπέρογκο κόστος κατασκευής και συντήρησης και πολύ αυξημένο κόστος χρήσης, είτε αυτοτελώς είτε ακόμα και αν το δούμε με την αγοραστική δύναμη της χώρας και σίγουρα πολύ μεγάλο, αν το δούμε και με το παραγόμενο προϊόν.

Παρατηρούμε επίσης από το πρωί έναν διαγκωνισμό των κομμάτων ποια επιτροπή είναι προτιμότερη και μια λεκτική ξιφομαχία μεταξύ της Νέας Δημοκρατίας και του ΣΥΡΙΖΑ - Προοδευτική Συμμαχία για το ποιος φταίει λιγότερο ή το ποιος φταίει περισσότερο για αυτή την αθλιότητα που λέγεται σύμβαση 717 του 2014. Μιλάμε για το 2014 και τελειώνει το 2023 και ακόμη αυτό δεν έχει ολοκληρωθεί. Μιλάμε για τη σύμβαση 717 του 2014! Ξαναλέω είμαστε 2023.

Υπάρχουν αρκετά πράγματα που δεν ακούστηκαν και επιτρέψτε μου πολύ σύντομα να τα θέσω. Υπήρχε άγνοια για τις καθυστερήσεις; Όχι, δεν υπήρχε. Αυτή η αίθουσα γνωρίζει ότι ανεξάρτητοι Βουλευτές προηγούμενων Κοινοβουλευτικών Συνόδων άρχισαν επίμονο έλεγχο στην εξέλιξη και τον έλεγχο προηγούμενων συμβάσεων και της αμαρτωλής σύμβασης 717, που αφορούν τον εκσυγχρονισμό των συστημάτων τηλεδιοίκησης. Σχηματίστηκαν ποινικές δικογραφίες, διενεργήθηκαν διαχειριστικοί έλεγχοι, καμμία όμως διαδικασία δεν κατέληξε σε απόδοση κατηγοριών και κανένα μέσο ενημέρωσης δεν έδειξε τη δέουσα προσοχή και την ανάδειξη του θέματος.

Συγκεκριμένα, πολύ σύντομα να θυμίσω ο κ. Νικολόπουλος, ανεξάρτητος τότε Βουλευτής είχε καταθέσει στις 5 Ιουλίου συγκεκριμένη ερώτηση σε σχέση με το τραγικό δυστύχημα στο Άδενδρο, όπου έχασαν τη ζωή τους τρεις άνθρωποι. Το «ΠΡΩΤΟ ΘΕΜΑ» το είχε ελαφρώς αναδείξει, αναφερόμενο και σε συγγενική σχέση του τότε Υπουργού με τον τότε γραμματέα του Υπουργείου.

Τι έγινε από τις ενδείξεις περί καθυστερήσεων τότε; Τίποτα. Υπάρχουν ενδείξεις κακής πρακτικής όλα αυτά τα χρόνια; Μάλλον ναι. Από το 2014 που υπογράφηκε η σύμβαση μέχρι το 2016, που ήταν προγραμματισμένη αρχικώς η ολοκλήρωσή του, το κύριο μέλημα του αναδόχου ήταν να προσπαθεί να τεκμηριώσει την αναγκαιότητα μιας συμπληρωματικής σύμβασης για να αυξήσει το κόστος και τον χρόνο αποπεράτωσης του έργου. Και δεν βρέθηκε ούτε ένα επιτελικό στέλεχος της αναθέτουσας αρχής, δηλαδή της ΕΡΓΟΣΕ, ούτε ο πολιτικός προϊστάμενος, ο Υπουργός Μεταφορών και Υποδομών για να ταχθεί με τεκμηριωμένο τρόπο και τεκμηριωμένο αντίλογο σε αυτό.

Θυμίζω ότι ο ανάδοχος «ΤΟΜΗ ΑΒΕΤΕ» και «ALSTOM TRANSPORT SA» λειτουργώντας προς όφελος των δικών του συμφερόντων και σίγουρα όχι με γνώμονα τα συμφέροντα του ελληνικού λαού, δεν ήταν τυπικός στις συμβατικές υποχρεώσεις, όπως προβλεπόταν στο τεύχος της δημοπράτησης, το οποίο τεύχος αναφερόταν ξεκάθαρα σε έργο σύνθετης τεχνικής φύσης, κάνοντας μάλιστα αναφορά στην παράγραφο 10.1 που περιγράφει τις ειδικές συνθήκες και ανάγκες «παράλληλη κυκλοφορία συρμών, καθεστώς ολιγόωρων διακοπών, μεταμεσονύκτιες εργασίες και πολλά άλλα». Άρα δεν πρέπει να ξεχνάμε ότι αυτές οι τεχνικές δυσκολίες, οι οποίες αποτέλεσαν αίτιο προστριβής και αναζήτησης καθυστερήσεων και υπερκοστολόγησης, ήταν συμβατικό αντικείμενο του έργου και περιγραφόταν πολύ σαφώς στα τεύχη.

Πολύ απλά, δηλαδή, ως τέτοιο έργο σύνθετης τεχνικής φύσης το ανέλαβε, δημοπρατήθηκε, ως τέτοιο έργο σύνθετης τεχνικής φύσης το ανέλαβε ο ανάδοχος και ως τέτοιο έργο σύνθετης τεχνικής φύσης θα έπρεπε να το εκτελέσει. Αντ’ αυτού, μετά την υπογραφή της σύμβασης, χρησιμοποιήθηκε το ίδιο το αντικείμενο αυτής, για να ζητηθούν αλλαγές και να οδηγηθεί σε αίτημα δικαιολόγησης ανατροπής του συμβατικού αντικειμένου. Κι εδώ είναι το πρόβλημα: Αυτό γίνεται σε όλα τα μεγάλα δημόσια έργα με συγκεκριμένη μεθοδολογία και με συστηματική παραβίαση των όρων υλοποίησης μιας τέτοιας σύμβασης. Και με αυτόν τον τρόπο ο ανάδοχος ζήτησε, επέμεινε και πέτυχε τροποποίηση με αδικαιολόγητη αύξηση του κόστους. Και αυτό έγινε τουλάχιστον με την ανοχή -για να μην πω κάτι άλλο- τόσο της «ΕΡΓΟΣΕ» όσο και με την ανοχή του πολιτικού προϊσταμένου όλα αυτά τα χρόνια. Και ενώ αποτελούσε δικαίωμα της «ΕΡΓΟΣΕ», δηλαδή του ελληνικού λαού αν βάλουμε ότι εν τέλει τα χρήματα είναι δικά μας, να ζητηθούν εξηγήσεις και να ζητηθεί η πληρωμή ρητρών, αντ’ αυτού καταβλήθηκαν και αποζημιώσεις άνω των 3 εκατομμυρίων από δικά μας χρήματα, χωρίς, επαναλαμβάνω, να έχει προκύψει ποτέ τεκμηριωμένος αντίλογος από το διοικητικό συμβούλιο της «ΕΡΓΟΣΕ» ή από τον πολιτικό προϊστάμενο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσον αφορά τις δαπάνες αναθεώρησης, τη μη καταβολή ρητρών, τις τροποποιήσεις φυσικού οικονομικού αντικειμένου κατά παράβαση των συμβατικών όρων -δείτε το άρθρο 57 στον ν.3669-, τεσσεράμισι χρόνια ο ανάδοχος δεν είχε υποβάλει την προβλεπόμενη μελέτη. Δεν βρέθηκε κανένα πρόσωπο που να έχει την αποφασιστική αρμοδιότητα για να ζητήσει αυτές τις ευθύνες, δεν βρέθηκε κανείς να αντιτάξει ότι δεν υπήρχε κανένα έδαφος τεκμηρίωσης εξωσυμβατικών εργασιών και όλες οι εργασίες που ζητήθηκαν ήταν σαφώς περιγραφόμενες σε αυτή τη σύμβαση που κόστιζε 41 εκατομμύρια ευρώ και τελικώς κοστολογήθηκε με άλλα 13 εκατομμύρια ευρώ και το τελικό αποτέλεσμα ήταν και να μη γίνει και να θρηνούμε τους πενήντα επτά ανθρώπους.

Αυτή η τραγική απώλεια ήταν εκείνη που ενεργοποίησε τα αντανακλαστικά της πολιτείας και της κοινωνίας και η κακή μοίρα του έργου την οποία προδιέγραψε η αδράνεια της πολιτικής ηγεσίας όλα αυτά τα χρόνια σε όλες τις προηγούμενες κυβερνήσεις με την υστεροβουλία του αναδόχου, κάτι που επιβεβαιώνεται και στις καταστροφικές πλημμύρες.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε, σας παρακαλώ.

**ΜΙΧΑΗΛ ΧΟΥΡΔΑΚΗΣ:** Είναι, λοιπόν, αναγκαίο -τελειώνω, κύριε Πρόεδρε και σας ευχαριστώ για την υπομονή σας- να καταλάβουν οι πολίτες ότι το έργο δεν έγινε, διότι ο ανάδοχος προέταξε υπέρμετρα το οικονομικό συμφέρον έναντι της εξασφάλισης του ελληνικού σιδηροδρόμου. Επίσης, δεν έγινε, γιατί και η πολιτική ηγεσία όλα αυτά τα χρόνια τοποθέτησε επιτελικά στελέχη στους εμπλεκόμενους οργανισμούς που δεν έκαναν το καθήκον τους όπως έπρεπε. Φτάνει! Αυτό πρέπει να αλλάξει. Ως εδώ! Πρέπει να αποδοθούν οι ευθύνες εκεί που τους αναλογούν, να σφίξουν, όπως λέει λαός μας, τα λουριά, να σταματήσει το φαγοπότι, να ολοκληρώνονται τα μεγάλα έργα εμπρόθεσμα, στο προβλεπόμενο κόστος, αλλά και ποιοτικά. Μόνο τότε το «πάρε με, όταν φτάσεις» θα έχει πραγματική αξία και δεν θα μας κάνει να δακρύζουμε.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Παπάς Θεοφάνης από τη Νέα Δημοκρατία.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Κύριε Πρόεδρε, κύριε Υπουργέ, αγαπητές και αγαπητοί συνάδελφοι, πέρασαν περίπου οκτώ μήνες από τότε. Οι εικόνες, οι ήχοι, οι μνήμες του τραγικότερου σιδηροδρομικού δυστυχήματος στα ελληνικά χρονικά είναι ακόμα νωπές μπροστά στα μάτια, στο μυαλό, στη συνείδηση όλων μας. Πενήντα επτά τραγικές απώλειες και εκατοντάδες τραυματίες, κυρίως νέα παιδιά που η χαρά και τα νεανικά τους χαμόγελα μετατράπηκαν σε θρήνο. Πολλά από την κεντρική Μακεδονία, από τη Θεσσαλονίκη, παιδιά γνωστών οικογενειών, δικών μας ανθρώπων. Ένα μαύρο πέπλο που σκίασε όλη τη χώρα, ένα πέπλο το οποίο δεν σκέπασε απλά τον ελληνικό σιδηρόδρομο και τα συντρίμμια των μηχανών του, αλλά υπενθύμισε σε όλους μας εκκωφαντικά τις πολυεπίπεδες παθογένειες της ελληνικής κρατικής μηχανής, μιας μηχανής διαχρονικά προβληματικής από το πώς σχεδιάζονται και υλοποιούνται τα μεγάλα έργα μέχρι τις επικαλύψεις αρμοδιοτήτων, την επιλογή και αξιολόγηση του προσωπικού. Και το πιο συγκλονιστικό, λίγες μόλις μέρες μετά την ανείπωτη τραγωδία, οργανώθηκε πανελλήνια απεργία. Ξέρετε ποιο ήταν ένα από τα αιτήματα μιας μερίδας οργανωμένων συμμετεχόντων σε αυτή; Να μην υπάρχει αξιολόγηση στο προσωπικό του δημοσίου. Ίσως, όμως, να μην είχαμε φτάσει σε αυτό το τραγικό δυστύχημα αν υπήρχε ήδη σε εφαρμογή ένα ορθολογικό σύστημα αξιολόγησης.

Αγαπητοί συνάδελφοι, θεσμικό μας χρέος μέσα σε αυτή την Αίθουσα είναι πρωτίστως να συνεννοηθούμε για τα αυτονόητα, να συμπορευτούμε όλοι με υγιείς προθέσεις, ώστε να μην κριθεί τίποτα κάτω από το μαύρο πέπλο αυτής της συγκλονιστικής τραγωδίας και να διερευνηθεί κάθε πτυχή που σχετίζεται με πράξεις ή παραλείψεις φορέων, διαδικασιών ή προσωπικών ευθυνών που οδηγούν στον πυρήνα του προβλήματος. Και η διερεύνηση αυτή καλείται να αναζητήσει διαχρονικά αποτυπώματα και ίχνη.

Προς αυτή την κατεύθυνση η Νέα Δημοκρατία θα ψηφίσει υπέρ της σύστασης εξεταστικής επιτροπής, χωρίς βέβαια αυτό να σημαίνει ότι συμφωνούμε με τη διατύπωση και το ύφος της πρότασης, όπως αυτή κατατέθηκε από το Κομμουνιστικό Κόμμα Ελλάδας, σε αντίθεση με το ΠΑΣΟΚ που καλλιεργεί ένα ομιχλώδες τοπίο, αφού αντί να συναινέσει στη σύσταση εξεταστικής επιτροπής για τη διαχρονική διερεύνηση ευθυνών, με μεγάλη καθυστέρηση και εμφανή μικροπολιτική σκοπιμότητα καταθέτει αίτημα προκαταρκτικής επιτροπής. Ιστορικά, άλλωστε, η παράταξή μας αναγνωρίζεται και τελικά αναδεικνύεται από τους Έλληνες πολίτες ως η δύναμη της αλήθειας και της υπευθυνότητας.

Το 2019, όταν η Νέα Δημοκρατία ανέλαβε τη διακυβέρνηση της χώρας, έβαλε θεμελιώδεις στρατηγικούς στόχους για τη θεραπεία και ανάταξη ημιθανών φορέων και μεγάλων αναπτυξιακών υποδομών, όπως συνέβη, για παράδειγμα, με την υπό πτώχευση τότε ΔΕΗ, η οποία σήμερα καλπάζει εντυπωσιακά, αλλά και με τα παροπλισμένα τότε ναυπηγεία της χώρας που σήμερα αναλαμβάνουν σημαντικά διεθνή συμβόλαια.

Η ίδια προσπάθεια ξεκίνησε να καταβάλλεται από το 2019 και για την εξυγίανση του παραπαίοντος ελληνικού σιδηροδρόμου. Ειδικότερα, το 2021 δρομολογήθηκε η υλοποίηση έξι εμβληματικών σιδηροδρομικών έργων συνολικού προϋπολογισμού άνω των 4 δισεκατομμυρίων ευρώ, ώστε να αναβαθμιστεί ο εμπορικός και στρατηγικός ρόλος των βασικών λιμανιών της χώρας.

Για ολόκληρη σχεδόν την περασμένη δεκαετία της κρίσης, ο ΟΣΕ λάμβανε σταθερά 45 εκατομμύρια ανά έτος. Από το 2022 αυτή η ετήσια χρηματοδότηση αυξήθηκε κατά 66% και έφτασε στα 75 εκατομμύρια. Μετά από πολλά χρόνια, το 2022, άρχισε να ενισχύεται το προσωπικό του ΟΣΕ με τετρακόσιες είκοσι επτά νέες θέσεις εργασίας. Στα πέντε χρόνια διακυβέρνησης του ΣΥΡΙΖΑ είχαν γίνει μόλις είκοσι τέσσερις προσλήψεις. Το 2022, επίσης, υποχρέωσαν την «ΤΡΑΙΝΟΣΕ»» να επιβεβαιώνει τα δρομολόγια που εκτελεί, να πληρώνει τη μίσθωση της υποδομής και να πραγματοποιεί επενδύσεις με συνολικό όφελος για το ελληνικό δημόσιο που φτάνει στα 600 εκατομμύρια ευρώ, σε αντίθεση με τον ΣΥΡΙΖΑ που το 2017 διέγραψε 692 εκατομμύρια ευρώ, χρέη της «ΤΡΑΙΝΟΣΕ» και την πούλησε μόνο 42 εκατομμύρια ευρώ.

Τέλος, το 2022 αναμορφώθηκε το θεσμικό πλαίσιο για τον ΟΣΕ και την «ΕΡΓΟΣΕ» με πλήρη και σαφή διαχωρισμό των αρμοδιοτήτων τους. Το σημαντικότερο, όμως, είναι ότι άλλαξε ο τρόπος κατασκευής των σιδηροδρομικών έργων της χώρας, ώστε να σταματήσουν οι τεράστιες υπερβάσεις των προϋπολογισμών και των χρονοδιαγραμμάτων.

Έτσι, η συζήτησή μας καταλήγει εστιάζοντας στα εξής: Από το 1985 έως και το 2001, ο ΟΣΕ και ο «ΕΡΓΟΣΕ» έχουν υπογράψει δεκαπέντε διαφορετικές συμβάσεις συνολικού προϋπολογισμού 250 εκατομμυρίων ευρώ. Δυστυχώς, καμμία απ’ αυτές δεν τέθηκε σε λειτουργία.

Αυτή η αδράνεια και οι παλινωδίες συνεχίζονται κανονικά, ώσπου φτάσαμε το 2014 στην υπογραφή της πολυσυζητημένης σύμβασης 717. Αντικείμενό της ήταν η σηματοδότηση πενήντα δύο σταθμών και η ανάταξη τριών κέντρων τηλεδιοίκησης. Η σύμβαση ξεκίνησε, όμως στη συνέχεια μετά από λίγους μήνες ανέλαβε η νέα κυβέρνηση ΣΥΡΙΖΑ - ΑΝΕΛ που μέχρι το 2016 που λήγει το χρονοδιάγραμμα της σύμβασης υλοποίησε μόνο το 32,69% του έργου, από το οποίο μόνο το 18% ήταν πιστοποιημένο και λειτουργικό. Από το 2017 έως και το 2019 δεν έγινε απολύτως τίποτα.

Το 2021, το έργο επανεκκινείται και πάλι από την Κυβέρνηση της Νέας Δημοκρατίας, έτσι ώστε τον Φεβρουάριο του 2023 να έχει υλοποιηθεί το 90%, από το οποίο έχει πιστοποιηθεί το 70% και ήταν λειτουργικό. Και καταλήγουμε στο σήμερα, όπου πριν από έναν μήνα ολοκληρώθηκε το σύνολο του αντικειμένου της σύμβασης. Για ακόμη μία φορά αποδεικνύεται η υπευθυνότητα της παράταξής μας στη δρομολόγηση, διαχείριση και ολοκλήρωση μεγάλων έργων, καθώς και η πολιτική βούληση να ριχθεί άπλετο φως σε αυτή την τραγωδία.

Αυτό είναι το χρέος μας απέναντι στις αδικοχαμένες ψυχές και στις οικογένειές τους, αυτό που από την πρώτη στιγμή ο Πρωθυπουργός Κυριάκος Μητσοτάκης πρεσβεύει και υπηρετεί με σθένος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Σαρακιώτης Ιωάννης από τον ΣΥΡΙΖΑ - Προοδευτική Συμμαχία.

Θα ακολουθήσει η κ. Παπακώστα - Παλιούρα, μετά ο Κοινοβουλευτικός Εκπρόσωπος κ. Παφίλης και στη συνέχεια ο κ. Πάνας. Αυτή είναι η επόμενη τετράδα.

Ορίστε, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, μετά την εθνική τραγωδία των Τεμπών, ο τότε Πρόεδρος του ΣΥΡΙΖΑ - Προοδευτική Συμμαχία Αλέξης Τσίπρας τόνισε την υποχρέωσή μας να μη μείνει τίποτα και κανένας στο σκοτάδι, τίποτε να μην ξεχαστεί, καμμιά ευθύνη να μην κρυφτεί. Το οφείλουμε λοιπόν και θα σταθούμε αρωγοί σε κάθε προσπάθεια εύρεσης των υπευθύνων σε κάθε εγχείρημα να αποτραπεί η συγκάλυψη του δυστυχήματος που βύθισε στο πένθος μια ολόκληρη χώρα.

Γι’ αυτόν τον λόγο οφείλουμε εξ αρχής να υπογραμμίσουμε ότι συντασσόμαστε με την πρόταση σύστασης εξεταστικής επιτροπής που συζητούμε σήμερα, μια πρόταση βέβαια η οποία έχει εξόχως αντιευρωπαϊκό χαρακτήρα, με σφοδρή κριτική εναντίον της Ευρωπαϊκής Ένωσης, που όμως -ω, του θαύματος- η Νέα Δημοκρατία έσπευσε αμέσως να προσυπογράψει και να στηρίξει.

Όμως, εδώ βρίσκεται και η συνολική ευθύνη του πολιτικού συστήματος να επιδείξει ειλικρινή προσήλωση στον στόχο της διερεύνησης των εγκληματικών ευθυνών και όχι στη διεξαγωγή μιας ατέρμονης διαδικασίας που δεν θα αφορά εν τέλει τόσο την ελληνική κοινωνία, όσο φυσικά και τις οικογένειες των θυμάτων οι οποίες μας παρακολουθούν με αγωνία και στις οποίες λογοδοτούμε.

Είναι εξαιρετικά ενδιαφέρον από ιστορικής και βολικό από πολιτικής άποψης να συζητήσουμε επί παντός επιστητού γενικά και αόριστα για το τι έγινε στον σιδηρόδρομο από το 1997 μέχρι και σήμερα, αλλά είναι βέβαιο ότι σε μια τέτοια περίπτωση θα χάσουμε την ουσία, η οποία συνίσταται σε εγκληματικές ενέργειες και παραλείψεις, όπως ο διορισμός ενός παντελώς ανεπαρκούς σταθμάρχη κατά παρέκκλιση κάθε σύννομης διαδικασίας από κάποιο υπουργικό γραφείο το οποίο ποτέ δεν μάθαμε.

Και είναι φοβερό πραγματικά, γιατί άκουσα τον προηγούμενο ομιλητή από το κόμμα της Νέας Δημοκρατίας να μιλάει για αξιολόγηση και αξιοκρατία. Το ρουσφέτι της Νέας Δημοκρατίας επιβεβαιώνεται και στο πόρισμα της Επιτροπής Εμπειρογνωμόνων που μιλάει για υπέρβαση του ορίου ηλικίας και για ανεπαρκείς γνώσεις.

Η μη αποκατάσταση της ζημίας στις εγκαταστάσεις τηλεδιοίκησης στη Λάρισα επί τέσσερα συναπτά έτη μετά την πυρκαγιά του Ιουνίου του 2019 -μία ζημιά η επισκευή της οποίας υπολογιζόταν σε μόλις 30.000 με 40.000 ευρώ- και εν τέλει η αδιαφορία του αρμόδιου Υπουργείου κόστισε πενήντα επτά ανθρώπινες ζωές. Κι εδώ είναι το μείζον, καθώς ακόμη και αυτός ο παντελώς ανίκανος σταθμάρχης, εφόσον είχε επιδιορθωθεί η βλάβη, θα μπορούσε να δει το τρένο και να αποφευχθεί η τραγωδία.

Υπήρξαν παραλείψεις και αστοχίες, όπως οι ελλιπείς και λανθασμένες μελέτες όσον αφορά τη σύμβαση 717 οι οποίες χρονολογούνται από την περίοδο 2013 - 2014, οικονομικές ατασθαλίες σχετικά με τη σύμβαση 717 και διασπάθιση ευρωπαϊκών και εθνικών πόρων οι οποίες περιγράφονται και στην ποινική δικογραφία της Ευρωπαίας εισαγγελέως που έχει έρθει στη Βουλή.

Είναι δυνατόν, κυρίες και κύριοι συνάδελφοι, να υπάρχει ποινική δικογραφία από Ευρωπαία εισαγγελέα στην οποία περιγράφονται αξιόποινες πράξεις του πρώην Υπουργού Υποδομών της Νέας Δημοκρατίας κ. Καραμανλή και συγκεκριμένα το έγκλημα της κακουργηματικής απιστίας εις βάρος τόσο του ελληνικού δημοσίου, όσο και της Ευρωπαϊκής Ένωσης, με τη ζημιά να υπολογίζεται σε αρκετά εκατομμύρια ευρώ και η Βουλή να παραμένει άπραγη;

Η λογική να καθαρίσουμε τον κ. Καραμανλή, όπως καθάρισαν τον τόπο του δυστυχήματος πριν την ολοκλήρωση των ερευνών για τα αίτιά του, δεν πρέπει να βρει έδαφος σε αυτή την Αίθουσα. Δεν μας επιτρέπει η ευσυνειδησία και το δημοκρατικό μας καθήκον να επιβεβαιώσουμε τον Υπουργό Εργασίας της Νέας Δημοκρατίας και το μισό Υπουργικό Συμβούλιο, του οποίου τα μέλη υποστηρίζουν ότι δεν ενδιαφέρεται σήμερα κανείς για τα Τέμπη. Είναι ανεπίτρεπτο να δικαιώσουμε τον κ. Καραμανλή όταν ανέφερε «Φυσικά και θα κατέβω στις εκλογές. Δεν θα φορτωθώ εγώ τα λάθη των προηγούμενων» ή τον Εκπρόσωπο Τύπου της Νέας Δημοκρατίας ο οποίος είχε βαρεθεί να εκφράζει τα ειλικρινή του συλλυπητήρια στις οικογένειες των θυμάτων.

Απέναντι σε αυτή την αναλγησία και την απουσία ενσυναίσθησης αναμένουμε ως δημοκρατικός κόσμος να υψωθεί κοινό τείχος στην προσπάθεια συγκάλυψης η οποία συντελείται από την πρώτη στιγμή και αυτό μπορεί να γίνει με την υπερψήφιση των δύο προτάσεων του ΣΥΡΙΖΑ - Προοδευτική Συμμαχία τόσο για την αμαρτωλή σύμβαση 717, όσο και για τις εγκληματικές παραλείψεις που οδήγησαν στην εθνική τραγωδία των Τεμπών, γιατί δεν μπορούμε να ξεχάσουμε τον κ. Γεραπετρίτη να διαβεβαιώνει εντός αυτής της Αίθουσας στις 15 Μαρτίου ότι το Κέντρο Τηλεδιοίκησης της Λάρισας λειτουργούσε απολύτως και μόλις ένα μήνα μετά, το πόρισμα της Επιτροπής Εμπειρογνωμόνων στις 20 Απριλίου να τον διαψεύδει.

Ίδια υπήρξαν και τα αποτελέσματα και τα συμπεράσματα περί μη λειτουργίας της τηλεδιοίκησης από το 2019 και μετά και σε δύο ακόμη πορίσματα. Ίδια τακτική μικροπολιτικής διαχείρισης υπήρξε και στη ζωντανή μετάδοση της παρουσίας του Υφυπουργού Μεταφορών κ. Παπαδόπουλου, όταν αποκαλύφθηκε ότι η τηλεδιοίκηση του κ. Γεραπετρίτη ήταν τελικά ένας τοπικός πίνακας χειρισμών και οι συνδικαλιστές της Νέας Δημοκρατίας έτρεχαν «on camera» να φιμώσουν τους συναδέλφους τους.

Κυρίες και κύριοι συνάδελφοι, ο σκοπός μας δεν πρέπει να είναι να εκτονώσουμε την κοινωνική πίεση προς το πολιτικό σύστημα. Αντιθέτως, αποστολή μας οφείλει να είναι η σε βάθος διερεύνηση των ευθυνών για το έγκλημα των Τεμπών, ένα έγκλημα το οποίο δεν πρέπει να ξεχαστεί και δεν πρέπει να μείνει ατιμώρητο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην κ. Αικατερίνη (Κατερίνα) Παπακώστα - Παλιούρα από τη Νέα Δημοκρατία.

Ορίστε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Ευχαριστώ, κύριε Πρόεδρε.

Στις 28 Φεβρουαρίου 2023, ημέρα Τρίτη, ώρα 23:21΄, κοντά στον οικισμό Ευαγγελισμός Τεμπών Λάρισας ο επιβατικός ηλεκτροκίνητος ελκόμενος συρμός Intercity που εκτελούσε προγραμματισμένο δρομολόγιο στη διαδρομή Αθήνα - Θεσσαλονίκη συγκρούεται μετωπικά με την εμπορική αμαξοστοιχία που εκτελούσε το δρομολόγιο Θεσσαλονίκη - Αθήνα. Πενήντα επτά νεκροί επιβάτες, ανάμεσά τους πολλά παιδιά και ογδόντα πέντε τουλάχιστον τραυματίες. Αβάσταχτη θλίψη, αβάσταχτος πόνος, φρίκη, αίσθημα ανασφάλειας, οργή, αλλά και μαζική αντίδραση, αντίδραση που δεν άγγιξε μόνο τις οικογένειες των θυμάτων, αλλά και ολόκληρη την κοινωνία.

Το «Πάρε με όταν φτάσεις», από μια απλή φράση της δικής μας γονεϊκής κουλτούρας, έγινε ξαφνικά ηχηρό σύνθημα στα χείλη όλων των Ελλήνων. Εγκαταλείψαμε την ατομικότητα που έως τότε μας χαρακτήριζε και ανακαλύψαμε τη συλλογικότητα που μας ενέχει. Συνειδητοποιήσαμε ότι σε αυτό το τρένο θα μπορούσε να είναι ο καθένας από εμάς, τα δικά μας παιδιά, οι δικοί μας άνθρωποι.

Το συγκεκριμένο εξαιρετικά τραγικό συμβάν, αυτό το θλιβερό γεγονός ήρθε να δώσει ένα σκληρό ράπισμα, μια σφοδρή γροθιά τόσο στο υπογάστριο του πολιτικού συστήματος, όσο όμως και στη μαζική ψυχολογία για όλα αυτά που δεν μπορούν και δεν πρέπει να είναι πια ανεκτά και αποδεκτά από καμμία κοινωνία.

Από την πρώτη στιγμή αναλάβαμε την πολιτική ευθύνη χωρίς αστερίσκους, χωρίς υπεκφυγές, όπως αρμόζει σε μια ηγεσία που ξέρει να αντιλαμβάνεται, αλλά και να συναισθάνεται το μέγεθος μιας τραγωδίας. Άλλωστε, η «εμβληματική» φράση «ήταν η κακιά η χώρα» δεν επιτρέπει σε κανέναν από εμάς να κρυφτούμε πίσω από μια σειρά ευθυνών που μας αφορούν όλους.

Το τελευταίο μάλιστα που θα έπρεπε να μας αφορά είναι να μπούμε σε μια στείρα και ανούσια αντιπαράθεση για το ποιος φταίει περισσότερο ή λιγότερο. Φταίμε όλοι και είμαστε οι πρώτοι που το ομολογήσαμε με θάρρος, από κυβερνήσεις και διοικήσεις που επί χρόνια μετέτρεψαν μια συγκεκριμένη σημαντική μεταρρυθμιστική πολιτική σε έργα ημιτελή και αναποτελεσματικά. Η εκκωφαντική σιωπή που κάλυψε δεκαετίες αναποτελεσματικής διαχείρισης δολιοφθορών, ελλειμματικών ελέγχων και αναρίθμητων παθογενειών τόσο σε επίπεδο εξοπλισμού και υποδομών όσο και σε επίπεδο προσωπικού είναι αυτή που θα έπρεπε σήμερα να μας προβληματίσει και να μας οδηγήσει σε μια αποτελεσματική σύμπραξη προς διαλεύκανση των αιτιών που προκάλεσαν το δυστύχημα.

Αντί αυτού αφήνεστε, κυρίες και κύριοι της Αντιπολίτευσης, στη γνώριμη πρακτική της κομματικής εργαλειοποίησης, της μικροπολιτικής και εν τέλει του στρουθοκαμηλισμού, η οποία επιτρέπει στη συνείδησή σας την αποποίηση πάσης ευθύνης για την πορεία του ελληνικού σιδηροδρόμου, ο οποίος αποτελεί κατά κοινή ομολογία τον μεγάλο ασθενή των μεταφορών της χώρας μας. Πρόκειται αδιαμφισβήτητα για ένα πεδίο που συμπύκνωνε με τον πιο χαρακτηριστικό τρόπο όλες τις παθογένειες του ελληνικού κράτους: Προβληματική διαχείριση και εκτέλεση των δημοσίων έργων, περίπλοκο θεσμικό πλαίσιο που ευνοούσε ένα θολό τοπίο στις αρμοδιότητες μεταξύ των φορέων, έλλειψη σχεδιασμού στον τομέα του ανθρώπινου δυναμικού, χαμηλή χρηματοδότηση και βεβαίως μια προβληματική ιδιωτικοποίηση.

Ξέρετε, οι εσωτερικές μετακινήσεις μεταξύ των βουλευτικών εδράνων που προκλήθηκαν συνεπεία των ιδεολογικών συγκλίσεων και αποκλίσεων που προέκυψαν αυτά τα χρόνια δεν συνεπάγονται και παραγραφή του πρότερου έργου ή της αδράνειας, κυρίες και κύριοι συνάδελφοι. Η υποστελέχωση, η ανεπαρκής συντήρηση και λειτουργία των ηλεκτρονικών συστημάτων ασφαλείας στους σιδηροδρόμους δεν αποτελούν νέα δεδομένα που είδαν το φως της δημοσιότητας ξαφνικά την 28η Φεβρουαρίου. Ο ατέρμονος κατακερματισμός των εργολαβιών, ο οποίος καθιστούσε πρακτικά ανέφικτη την αποτελεσματική εποπτεία των έργων αποτελεί έργο προηγούμενων κυβερνήσεων και προηγούμενων διοικήσεων.

Αυτή ήταν, κυρίες και κύριοι συνάδελφοι, η διαμορφωμένη κατάσταση όταν το 2019 αναλάβαμε τα ηνία της χώρας και η Κυβέρνηση της Νέας Δημοκρατίας ήταν αυτή που για πρώτη φορά, από την πρώτη στιγμή προσπάθησε να θεραπεύσει τις αναρίθμητες αυτές παθογένειες τόσο αναλαμβάνοντας πρωτοβουλίες σε επίπεδο άμεσων ενεργειών όσο και σχεδιάζοντας τις πολιτικές που θέτουν τον ελληνικό σιδηρόδρομο σε υγιείς και στέρεες βάσεις, προκειμένου να βγει από τη δίνη της απαξίωσης, να εκσυγχρονιστεί, να αναβαθμιστεί και να διαδραματίσει τελικά κεντρικό ρόλο στον τομέα των μεταφορών της χώρας μας. Η πραγματικότητα είναι ότι όσα έγιναν από το 2019 ως το 2023 δεν είχαν γίνει για δεκαετίες.

Αναρωτιέμαι, κυρίες και κύριοι συνάδελφοι: Πιστεύετε ότι αισθάνεται κανείς ικανός να αντικρούσει τον κρότο της σφοδρότατης σύγκρουσης με βαρύγδουπες δηλώσεις και εντυπωσιακές παραθέσεις ποσών, ποσοστών και δεδομένων; Αντισταθμίζεται άραγε ποτέ η απώλεια με παρεμβάσεις, απολογίες και μέτρα; Φυσικά και όχι, αλλά δεν επιτρέπεται ταυτόχρονα σε κανέναν από εμάς να παραμένει απλός παρατηρητής, ούτε ως άλλοι κριτές θεαμάτων να εμμένουμε σε δυσμενείς κριτικές χωρίς να προχωρούμε σε δεύτερη ανάγνωση και διόρθωση των στρεβλώσεων που αντιμετωπίζουμε.

Ακόμη και μέχρι σήμερα η προσπάθεια της Κυβέρνησης να ανταπαντήσει στις διαχρονικές ελληνικές παθογένειες με ρεαλιστικές πρωτοβουλίες και πρακτικές, με λύσεις με μακροχρόνιο αποτύπωμα, είναι εμφανής σε κάθε νομοθέτημα, όπως αυτό του Υπουργείου Εσωτερικών που υπερψηφίστηκε πρόσφατα αναφορικά με τον νέο νόμο επιλογής διοικήσεων των οργανισμών. Αν, λοιπόν, αναζητούμε τις πολιτικές ευθύνες, τότε θα ήταν χρήσιμο να καταθέσουμε όλοι τον απολογισμό των έργων των τελευταίων τριών δεκαετιών και να συγκρίνουμε τα αποτελέσματα των έργων κυβερνήσεων και αντιπολιτεύσεων και την πραγματική συνεισφορά τους στην εξυγίανση του κλάδου των μεταφορών στην χώρα μας.

Μπροστά σε μια πραγματική τραγωδία κανένα κοινοβουλευτικό εμφυλιοπολεμικό σκηνικό δεν προσθέτει αξία στη δύσκολη εξίσωση της διερεύνησης και απόδοσης ευθυνών. Άλλωστε, δεν είναι αυτός ο ρόλος μας. Αυτός ο ρόλος ανήκει στην ανεξάρτητη αρχή της δικαιοσύνης, στην οποία θέλω να πιστεύω πως έχουμε όλοι εμπιστοσύνη πως θα πράξει τα δέοντα.

Κυρίες και κύριοι συνάδελφοι, από το σκότος του φόβου και της θλίψης πρέπει να βγούμε στο φως της ελπίδας και της εμπιστοσύνης. Δεν κάναμε ποτέ πίσω και δεν θα κάνουμε και τώρα. Η πολιτική βούληση της Κυβέρνησης είναι δεδομένη και σταθερή.

Στην κατεύθυνση αυτή η Κοινοβουλευτική Ομάδα της Νέας Δημοκρατίας τάσσεται υπέρ της πρότασης του Κομμουνιστικού Κόμματος Ελλάδας για τη σύσταση εξεταστικής επιτροπής, σύμφωνη ως προς το αιτιατό, όχι όμως ως προς το εφικτό, τονίζοντας ότι η διερεύνηση θα πρέπει να ξεκινήσει από το 1997 μέχρι και σήμερα, προκειμένου να αναδειχθούν όλα τα δομικά προβλήματα που οδήγησαν τους σιδηροδρόμους στην Ελλάδα σε αυτή την κατάσταση.

Το «ποτέ ξανά» που ακούστηκε στην τραγωδία των Τεμπών πρέπει να το μετατρέψουμε στο «τώρα ή ποτέ», να ξεριζώσουμε τις παθογένειες, να αφήσουμε πίσω μας την Ελλάδα που μας εκθέτει και μας πληγώνει. Το οφείλουμε άλλωστε αυτό στη μνήμη της Θώμης, της Χρύσας, της Αναστασίας από το Καστράκι Καλαμπάκας και των άλλων πενήντα τεσσάρων συνανθρώπων μας που τόσο άδικα χάθηκαν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τώρα τον λόγο στον Κοινοβουλευτικό Εκπρόσωπο του Κομμουνιστικού Κόμματος κ. Θανάση Παφίλη. Θα ακολουθήσει ο κ. Μπιμπίλας, μετά ο κ. Πάνας και έπεται συνέχεια.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Η πρόταση του Κομμουνιστικού Κόμματος Ελλάδας για τη συγκρότηση εξεταστικής επιτροπής εκφράζει μια αντικειμενική αναγκαιότητα για τη διερεύνηση αυτού του εγκλήματος. Εμείς έτσι το ονομάσαμε από την πρώτη μέρα. Μάλιστα, είναι στην ίδια κατεύθυνση με τη μήνυση που έχουν καταθέσει οι οικογένειες των θυμάτων. Απευθύνομαι σε αυτούς που τους επικαλούνται, οι οποίοι επιλεκτικά αγνοούν την παράγραφο που λέει ότι πρέπει να διερευνηθεί σε βάθος χρόνου τουλάχιστον δεκαπενταετίας και ας βγάλουν τα συμπεράσματά τους. Είναι στην ίδια κατεύθυνση με τα αιτήματα και τους στόχους που έθεσαν δύο εκατομμύρια οκτακόσιες χιλιάδες διαδηλωτές -όπως εκτιμήθηκαν και από την Κυβέρνηση- και πολλές εκατοντάδες φορείς για να ερευνηθεί σε βάθος και να καταλογιστούν οι πολιτικές και οι ποινικές ευθύνες. Είναι αλήθεια αυτό ή όχι; Είναι.

Η ουσία, λοιπόν, της πρότασης του ΚΚΕ βρίσκεται στην ανάδειξη όχι μερικών, αλλά όλων των αιτιών, όλων των προβλημάτων που οδήγησαν στη σύγκρουση των τρένων, που οδήγησαν στην υπονόμευση της ασφάλειας και στην αύξηση της επικινδυνότητας των σιδηροδρόμων. Όσοι μπορείτε να λέτε αυτά τα «μουκ-μουκ», διαβάστε τις τοποθετήσεις του ΚΚΕ από το ’97 -για να μην ξεκινήσω από πιο πριν- μέχρι σήμερα. Είναι να γίνει διερεύνηση σε όλους τους παράγοντες που οδήγησαν σ’ αυτό το έγκλημα, χωρίς να παραλείπονται και οι επιμέρους ευθύνες.

Όσοι, λοιπόν, επιχειρούν -και το κάνετε- να υποτιμήσουν και να καλύψουν τις ευθύνες της Ευρωπαϊκής Ένωσης, που εφάρμοσαν όλες οι κυβερνήσεις η μία μετά την άλλη, δίνοντας σκυτάλη η μία στην άλλη όσον αφορά τη στρατηγική, επιχειρούν να κρύψουν ένα κεντρικό πρόβλημα, που είναι ο τεμαχισμός των σιδηροδρόμων και το πρόβλημα της ιδιωτικοποίησης, στην οποία ορκίζεστε όλοι, όλοι συμφωνείτε σε όλα αυτά. Έχουν ειπωθεί τέρατα και σημεία, αλλά δεν μπορώ να επανέλθω τώρα.

Δεύτερο θέμα, λέτε όλοι σας -άλλοι πιο ξεκάθαρα και άλλοι λίγο συγκαλυμμένα- για τις ιδεοληψίες του ΚΚΕ για την Ευρωπαϊκή Ένωση και γι’ αυτό λέτε όλοι σας άμεσα ή έμμεσα ότι δεν στηρίζετε το πολιτικό σκεπτικό για τις γενικότερες πολιτικές ευθύνες.

Έχουμε εμείς ιδεοληψίες για την Ευρωπαϊκή Ένωση;

Εδώ σε αυτή την αίθουσα έχουμε βαρεθεί ο ΣΥΡΙΖΑ να κατηγορεί τη Νέα Δημοκρατία για ιδεοληψίες και η Νέα Δημοκρατία να κατηγορεί τον ΣΥΡΙΖΑ για ιδεοληψίες, που δεν έχει και δίκιο βέβαια γιατί ακολουθεί σταθερά όλη αυτή την στρατηγική του καπιταλιστικού συστήματος και ιδιαίτερα της Ευρωπαϊκής Ένωσης.

Σας ρωτάω και προκαλώ όποιον ανέβει στο Βήμα μετά από μένα να απαντήσει: Είναι ψέματα αυτά που γράφουμε εμείς για την πορεία των σιδηροδρόμων στην Ελλάδα; Εμείς περιγράφουμε τι συνέβη μετά το 1997 από όλες τις κυβερνήσεις. Όποιος βγει και πει ότι λέμε ψέματα, δεν έχει διαβάσει τίποτα ή θέλει να καλύψει τις βασικές ευθύνες, γιατί φτάσαμε εκεί που ήταν πλέον μοιραίο να φτάσουμε.

Ευρωπαϊκή Ένωση, λοιπόν. ΠΑΣΟΚ: Το γαρ πολύ της θλίψεως γεννά παραφροσύνη! Ήρθε εδώ ο κ. Ανδρουλάκης ο οποίος έχει χρηματίσει και στην Ευρωπαϊκή Ένωση και είπε απίθανα πράγματα, κυριολεκτικά απίθανα πράγματα για την Ευρωπαϊκή Ένωση, ότι έχει ως προτεραιότητα την ασφάλεια και μάλιστα λέτε το «κλασικό» -αυτό που έκανε και ο ΣΥΡΙΖΑ- ότι δεν φταίει η Ευρωπαϊκή Ένωση, αλλά ο Μητσοτάκης και η Κυβέρνηση της Νέας Δημοκρατίας που ακολουθεί άλλη πολιτική, για να κρύψετε τις ευθύνες ενός συστήματος που σκοτώνει τον κόσμο αδίστακτα: Παλαιστίνη, εργατικά ατυχήματα, παντού. Με ποιον νόμο; Τον νόμο του κέρδους, του κόστους και οφέλους.

Αφού, λοιπόν, μιλάμε για τη «μεγάλη» και «εκπληκτική» Ευρωπαϊκή Ένωση που προστατεύει τη ζωή των ανθρώπων -και, κύριε Βορίδη και όλοι σας, ακούστε, δεν είναι δικά μας τα στοιχεία- διαβάζω: «Το 2021 έγιναν χίλια τριακόσια ογδόντα εννιά σιδηροδρομικά ατυχήματα με εξακόσιους τριάντα νεκρούς, πεντακόσιους δεκατρείς τραυματίες, και τα ενενήντα επτά από τα ατυχήματα ήταν μετωπικές συγκρούσεις τρένων». Στην Ευρωπαϊκή Ένωση αυτά. Καταλαβαίνετε; Σύμφωνα με τα στοιχεία χίλια τριακόσια ογδόντα εννέα ατυχήματα σε όλη την Ευρωπαϊκή Ένωση, που υποτίθεται ότι με τη γραμμή της βάζει πρώτο θέμα την ασφάλεια των σιδηροδρόμων!

Δεν ντρέπεστε λίγο; Καλά, τόση ευρωλιγούρα; Ούτε καν κριτική καν; Τόση; Ότι όλα τα κάνει ωραία και καλά; Καλά, σοβαρολογείτε; Δεν ντρέπεστε λιγάκι; Τρία μνημόνια ψηφίσατε και μας μιλάτε τώρα για τη Δεξιά που εμείς της δίνουμε σανίδα κ.λπ.; Δεν ντρέπεστε λίγο; Ποια Ευρωπαϊκή Ένωση; Τσάκισε τον ελληνικό λαό με τα μνημόνια που ψηφίσατε όλοι μαζί, συνέτριψε τις λαϊκές ανάγκες, όταν όλοι λέγατε ότι «εμείς δεν φοβόμαστε, έχουμε το «μαξιλάρι» της Ευρωπαϊκής Ένωσης». Το «μαξιλάρι» όμως σε αυτή την περίπτωση τι έγινε; Δολοφονικό όπλο: πενήντα επτά άνθρωποι νεκροί, πάνω από εξήντα τραυματίες στη χώρα μας. Και σε όλη, όμως, την Ευρωπαϊκή Ένωση πολλοί νεκροί και τραυματίες. Αλήθεια, μια πολιτική ασφάλειας που προηγείται των πάντων, πώς είναι δυνατόν να έχει αυτά τα αποτελέσματα;

Και επειδή, εκτός των άλλων είστε ή παριστάνετε τους αδιάβαστους -και αυτό είναι το χειρότερο, γιατί παριστάνετε, αν είστε άσχετοι σηκωθείτε και πείτε το- να σας πω τι λέει η Επιτροπή της Ευρωπαϊκής Ένωσης για τους σιδηροδρόμους; Λέει ότι δυστυχώς μόνο στο 13% των κεντρικών γραμμών -στις άλλες δεν λειτουργεί στο 90%- εφαρμόζεται σύγχρονο σύστημα ασφάλειας.

Γιατί δεν εφαρμόζεται, αθεόφοβοι, που δεν το ξέρετε; Γιατί, λέει, οι ιδιωτικοποιημένοι σιδηρόδρομοι, οι εταιρείες -που είπανε εδώ της Νέας Δημοκρατίας και άλλοι για ιδεοληψίες του ΚΚΕ- αρνούνται να τις εφαρμόσουν. Γιατί αρνούνται να τις εφαρμόσουν; Διότι έχουν μεγάλο κόστος και μακροπρόθεσμη απόσβεση. Αν δεν τα ξέρετε, να πάτε στην Α΄ δημοτικού, κυριολεκτικά! Ψάξτε την έκθεση, για να τη βρείτε.

Καταλάβατε; Τα ίδια συμβαίνουν παντού. Να πάμε στην Αμερική; Εκεί είναι χάος γιατί οι σιδηρόδρομοι είναι ιδιωτικοί από την εποχή του Φαρ Ουέστ. Μπορεί αυτό αντικειμενικά να ήταν πρόοδος, αλλά βασίστηκαν στο αίμα αγροτών, Ινδιάνων κ.λπ.. Η έκθεση γράφει ακριβώς ότι αρνούνται οποιονδήποτε έλεγχο οι ιδιωτικές εταιρείες σε ό,τι αφορά τα θέματα της ασφάλειας και γίνονται ατυχήματα και με τρένα που μεταφέρουν χημικά. Διαβάστε τα. Δεν διαβάζετε την ειδησεογραφία; Τι διαβάζετε; Αυτά δεν τα γράφουμε εμείς. Οι εφημερίδες των ίδιων των Αμερικάνων τα γράφουν.

Άρα για να το κλείσουμε αυτό το θέμα, τι μας λέτε εδώ πέρα; Ότι η Ευρωπαϊκή Ένωση είναι άγια;

Καλά, το ΠΑΣΟΚ έχει ξεφύγει από κάθε όριο. Καταλαβαίνουμε ότι ο Ανδρουλάκης ήταν Ευρωβουλευτής, αλλά δεν είναι αυτό το πρόβλημα, ούτε είναι προσωπικό, είναι η πολιτική στάση που έχετε. Είστε οι μόνοι εδώ που δεν συμφωνείτε με τη σύσταση της εξεταστικής. Μα καλά, τι σας πειράζει να πείτε «εμείς συμφωνούμε με την εξεταστική» και βέβαια να κάνουμε και προανακριτική; Γιατί; Διότι θέλετε να βγάλετε να βγάλετε τις ευθύνες σας απέξω. Σας πονάει, γιατί η δική σας πρόταση λέει: Καραμανλής - Σπίρτζης. Πριν τι έγινε; Ποιος ήταν αυτός που ξεκίνησε να πετσοκόβει κυριολεκτικά, να απολύει, να ξεχωρίζει το τρένο από την κίνηση; Ποιος είναι εκείνος ο οποίος έβαλε μπροστά την ιδιωτικοποίηση;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Και ο ΣΥΡΙΖΑ -η μεγάλη Αριστερά!- τι έκανε; Πουλήσατε για 45 εκατομμύρια και χαρίσατε 670 -μπορεί να είναι και παραπάνω- χρέη. Βέβαια εμείς δεν σας κατηγορούμε. Υπηρέτες του καπιταλισμού είστε. Όλες οι κυβερνήσεις, όλα τα χρόνια τι έκαναν; Χάριζαν τα χρέη και έδιναν τα κέρδη. Αυτό κάνατε και εσείς. Χαρίσατε τα χρέη που έπρεπε να τα πληρώσει άμα ήθελε να το πάρει η ιταλική εταιρεία, αντί να τα πληρώσει ο ελληνικός λαός. Και τι κάνατε; Δώσατε το κερδοφόρο κομμάτι.

Σε αυτό το σημείο επικαλούμαι τη λογική: Επιδοτείτε ως κομμάτι προβληματικό, το πιο κερδοφόρο που είναι το δρομολόγιο Αθήνα - Θεσσαλονίκη και σε ό,τι αφορά τους επιβάτες και κυρίως σε ό,τι αφορά τις εμπορικές μεταφορές, που είναι τεράστιες.

**ΠΡΟΕΔΡΕΥΩΝ (Γεώργιος Λαμπρούλης):** Να ολοκληρώνουμε, κύριε συνάδελφε.

**ΑΘΑΝΑΣΙΟΣ ΠΑΦΙΛΗΣ:** Θα ολοκληρώσω, κύριε Πρόεδρε. Τι να κάνουμε; Βγαίνουμε και από τα ρούχα μας και προσπαθούμε να συγκρατηθούμε με αυτά που ακούμε εδώ.

**ΠΡΟΕΔΡΕΥΩΝ (Γεώργιος Λαμπρούλης):** Και εσείς κατανοήστε ότι ο χρόνος δεν είναι ατελείωτος.

**ΑΘΑΝΑΣΙΟΣ ΠΑΦΙΛΗΣ:** Δεύτερον, πρέπει να κάνουμε λογαριασμό εδώ ειλικρινή. Το Κομμουνιστικό Κόμμα Ελλάδας, πέρα από το τι μπορεί να λέει ο καθένας, όλα αυτά τα χρόνια από το 1997 και πριν, που άρχισε αυτή η πορεία της ιδιωτικοποίησης -και οι εργαζόμενοι ταυτόχρονα, που δεν είναι του ΚΚΕ, είναι και δικοί σας, κύριε Βορίδη, κι είναι και μερικοί του ΣΥΡΙΖΑ και είναι και πολλοί του ΠΑΣΟΚ, για να μην αναφερθώ στο ΠΑΣΟΚ και στην αξιοκρατία, γιατί θα έχουμε εδώ πέρα ντράβαλα, κυριολεκτικά- τι έλεγε; Ότι αυτή η πορεία αντικειμενικά υπονομεύει την ασφάλεια των μεταφορών όπως γίνεται και με τον τρόπο που γίνεται. Δεν ήταν θέμα τρόπου και τόπου -γιατί εδώ γίνεται μια διελκυστίνδα «εμείς», «εσείς» κ.λπ.-, όχι. Αυτή είναι αντικειμενικά η πορεία των ιδιωτικοποιήσεων παντού, σε όλο τον κόσμο. Σας είπα για την Ευρώπη, σας είπα και για την Ελλάδα.

Και να σας πω κάτι; Γιατί δεν το σχολιάζετε; Στις 7 Φεβρουαρίου η συνδικαλιστική μας παράταξη -επειδή τυχαίνει να έχω και άμεση αντίληψη για μερικά πράγματα- έβγαλε ανακοίνωση που λέει: «Έρχεται μεγάλο δυστύχημα». Τι ήταν; Φίλος της Πυθίας; Όχι βέβαια. Έβλεπε πώς εξελίσσονται τα πράγματα και πού μπορεί να οδηγηθεί όλη αυτή η κατάσταση. Γιατί; Γιατί υπάρχει το κόστος - όφελος. Κόστος είναι η ανθρώπινη ζωή. Όφελος είναι τα κέρδη των ιδιωτικών εταιρειών, που δεν τα ακούμπησε καμμία κυβέρνηση. Το αντίθετο. Και ειδικά ο ΣΥΡΙΖΑ ας είναι λίγο πιο κρατημένος. Πόσα τους δίνατε, πόσο τους επιδοτούσατε; Το ίδιο και η Νέα Δημοκρατία. Καλά, το ΠΑΣΟΚ βάραγε παλαμάκια και με τα πόδια και με τα χέρια.

Να βάλω ένα ζήτημα για το τι συζητάνε εδώ. Λένε: Το ΚΚΕ κάνει αυτή την πρόταση γενικά, για να αποδοθούν οι πολιτικές ευθύνες. Διαβάζετε; Είστε άσχετοι; Η πρώτη παράγραφος τι λέει; «Επιβάλλεται η διερεύνησή του» -για το έγκλημα- «με όλους τους τρόπους, ώστε να αποδοθούν ευθύνες πολιτικές και ποινικές σε όλους τους υπεύθυνους, όπου αυτές υπάρχουν». Το διαβάσατε αυτό, τι λέει;

**ΔΗΜΗΤΡΙΟΣ ΜΑΝΤΖΟΣ:** Εσείς διαβάσατε το πόρισμα του εισαγγελέα που λέει ονόματα;

**ΑΘΑΝΑΣΙΟΣ ΠΑΦΙΛΗΣ:** Θέλετε ονόματα; Ωραία. Χρυσοχοΐδης. Να σου πω τους Υπουργούς ΠΑΣΟΚ τότε, Νέα Δημοκρατία σήμερα; Εδώ ξέρουμε το τι γίνεται. Γιατί την ίδια πολιτική άμα έχεις πας από το ένα κόμμα στο άλλο. Αλλά λέω: Το βάζετε αυτό;

**ΔΗΜΗΤΡΙΟΣ ΜΑΝΤΖΟΣ:** Πώς δεν το βάλαμε;

**ΑΘΑΝΑΣΙΟΣ ΠΑΦΙΛΗΣ:** Εμείς λέμε να αναζητηθούν και οι ποινικές ευθύνες για όλα τα θέματα. Λέμε: «Τα αναμφισβήτητα εγκληματικά λάθη και οι παραλείψεις των άμεσα εμπλεκομένων στο ατύχημα δεν μπορούν να κρύψουν και τις βαθύτερες αιτίες». Εδώ είναι το κουμπί, εδώ είναι που όλοι θέλετε να κρύψετε ποια ήταν η διαδικασία που αντικειμενικά οδήγησε στο έγκλημα των Τεμπών, όπως οδήγησε και σε όλη την Ευρωπαϊκή Ένωση σε όλα αυτά τα οποία λέμε σήμερα.

Εμείς, δεν υποστηρίζουμε τον ΟΣΕ που υπήρχε πριν, τον κρατικό, όπως ήταν και όπως λειτουργούσε, για να είμαστε καθαροί. Όμως, ανεξάρτητα από αυτό, είμαστε αντίθετοι ριζικά με αυτή την πορεία. Δεν θεραπεύεις με το να χειροτερεύεις τη θέση, όπως έγινε με την ιδιωτικοποίηση.

Άλλο που λένε. Καλά, δεν διαβάζετε; Είμαι αναγκασμένος να απαντήσω.

Λέει η Νίκη, παραδείγματος χάριν,…

**ΠΡΟΕΔΡΕΥΩΝ (Γεώργιος Λαμπρούλης):** Να ολοκληρώνουμε όμως, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Έχω ξεπεράσει τον χρόνο, το ξέρω, αλλά δεν έχουμε και πολλούς εναπομείναντες ομιλητές.

Τι λέει η Νίκη; Δεν ερευνά -λέει η Νίκη- η εξεταστική τις πολιτικές ευθύνες. Καλά, είμαστε καλά;

Κύριε Μάντζο, εσείς είστε έξυπνος άνθρωπος. Δεν λέει για ποινικές ευθύνες; Τι είναι η δική σας; «Πλυντήριο» είναι, για να τελειώσει η υπόθεση. Καραμανλής, Σπίρτζης, και τελειώσαμε. Αυτό λέει. Πέρα από το ότι μπορεί να απορριφθεί διότι θέλει εκατόν πενήντα μία ψήφους. Απλώς -να σας το πω τώρα λαϊκά- σας πήραμε την μπουκιά από το στόμα όλων -καταλάβατε τι έγινε;- και βρεθήκατε καταϊδρωμένοι να προσπαθείτε με διάφορες…

Τι να πω! Να λέει το ΠΑΣΟΚ -ειλικρινά τώρα, δηλαδή να σκεφτούμε λίγο- ότι εμείς είμαστε «δεκανίκι της Νέας Δημοκρατίας»; Ποιο ΠΑΣΟΚ; Δύο φορές στην κυβέρνηση, με τη Νέα Δημοκρατία και με τον ΛΑΟΣ! Τρία μνημόνια, το ένα μετά το άλλο! Ψήφισε το 70% των νόμων -και σοβαρών νόμων- της Νέας Δημοκρατίας στην προηγούμενη κοινοβουλευτική θητεία. Το 70% των νόμων! Το επαναλαμβάνω, γιατί η επανάληψη είναι η μήτηρ της μαθήσεως. Και βγαίνει σήμερα σαν τον γάτο που κάνει τη δουλειά και που φωνάζει κι από πάνω; Και τελικά μένετε μόνοι σας, ανεξάρτητα από το τι λέει ο καθένας, και αυτό θα καταγραφεί.

Εμείς έχουμε πείρα, δεν έχουμε αυταπάτες. Σας το λέω και από την εμπειρία μου την προσωπική και την πολιτική όλων των άλλων συντρόφων που συμμετείχαν σε εξεταστικές. Πέρασα εννιακόσιες ώρες από τη ζωή μου ως εκπρόσωπος του ΚΚΕ στην εξεταστική για τη «SIEMENS». Αποτέλεσμα; Τα παιδιά του Ζεβεδαίου -να μην το πω τώρα ολόκληρο... Δύο οι υπεύθυνοι και όλοι οι άλλοι παρθένες! Τίποτε άλλο. Σε εκατόν είκοσι χώρες σκάνδαλα, όλοι οι άλλοι «βγήκαν λάδι» και βγήκαν ως υπεύθυνοι αυτοί που ήταν κραγμένοι. Δεν θέλω να πω τα ονόματα.

**ΠΡΟΕΔΡΕΥΩΝ (Γεώργιος Λαμπρούλης):** Να τελειώνουμε όμως, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Τελειώνω.

Εμείς λοιπόν λέμε ότι δεν έχουμε αυταπάτες -για να είμαστε εξηγημένοι με όλους- όμως θα κάνουμε τα πάντα και όσον αφορά αυτό που λέτε για συγκάλυψη που θέλει η Νέα Δημοκρατία -εγώ δεν θέλω να κρίνω αν θέλει ή δεν θέλει, μπορεί να θέλει- δεν θα το αφήσουμε σε χλωρό κλαρί. Ας κάνει ό,τι θέλει και η Νέα Δημοκρατία και οι υπόλοιποι που θέλετε συγκάλυψη. Όσο υπάρχει το ΚΚΕ θα είναι πιστό στη θέληση εκατομμυρίων ανθρώπων, και αυτό θα το δούμε στην πορεία στην εξεταστική επιτροπή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα προταχθεί ο κ. Μπιμπίλας, ο οποίος συνεννοήθηκε με τον επόμενο ομιλητή. Μετά τον Θανάση Παφίλη ήταν να μιλήσει ο κ. Πάνας. Συνεννοήθηκαν, δεν του παραχώρησε τη θέση, δεν αλλάξανε δηλαδή. Απλώς του δίνει τη σειρά να μιλήσει, γιατί θέλει να πάει μετά στη δουλειά του, έχει παράσταση. Να τα λέμε όλα. Δεν νομίζω να υπάρχει αντίρρηση.

Όμως τώρα προέκυψε το εξής. Μετά τον κ. Μπιμπίλα, που θα έχει τον λόγο, θα πάρει τον λόγο η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Κωνσταντοπούλου.

Κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ πολύ. Θα είμαι σύντομος γιατί έχω παράσταση που αρχίζει στις 19.00΄.

Η 28η Φεβρουαρίου του 2023, η αποφράδα ημέρα που άφησε βουβή όλη την Ελλάδα. Μπορεί να συγκλονιζόμαστε σήμερα από τον ανελέητο πόλεμο του Ισραήλ απέναντι στην περίκλειστη Λωρίδα της Γάζας με στόχο τη Χαμάς, αλλά δυστυχώς με τελικό στόχο ταυτόχρονα τον δύσμοιρο λαό των Παλαιστινίων που διψάει για αυτοδιάθεση και ελευθερία, αλλά δεν μπορούμε να ξεχάσουμε με τίποτα το έγκλημα εκείνης της νύχτας. Τραγική σύγκρουση, εκρήξεις, ουρλιαχτά, διαμελισμένα κορμιά, άψυχες καμένες σάρκες κυρίως νέων ανθρώπων που ονειρεύονταν για τη ζωή τους και τελικά χάθηκαν σε μια στιγμή με ολέθριο τρόπο. Άλλοι τόσοι σοβαρά τραυματίες, άλλοι ψυχολογικά ράκη, και οι επιβάτες του τρένου και οι συγγενείς τους. Και όλα αυτά γιατί; Αιτία τα ανθρώπινα λάθη μόνο ή οι εγκληματικές ελλείψεις στο προσωπικό ρύθμισης κυκλοφορίας και η εγκληματική έλλειψη αυτόματων συστημάτων ασφαλείας που κάποια είχαν αγοραστεί παλιότερα και σκούριαζαν σε αποθήκες με ευθύνη πολλών;

Ποιος είναι ο πραγματικός ένοχος εδώ; Η Κυβέρνηση που δεν έκανε κάτι στα τέσσερα προηγούμενα χρόνια της διακυβέρνησης της χώρας ή και όλες οι προηγούμενες κυβερνήσεις που με την ολιγωρία τους και την αδιαφορία τους συνετέλεσαν σ’ αυτό το ανήκουστο αποτέλεσμα από τη Μεταπολίτευση και μετά και κυρίως από την εποχή της εικονικής ευδαιμονίας; Γιατί τέτοια αδιαφορία απέναντι σε αυτά τα σοβαρά προβλήματα, που τα πληρώνουμε τόσο ακριβά σήμερα;

Μην ξεχνάτε ότι εμείς οι καλλιτέχνες, οι τόσο ευαισθητοποιημένοι σε κοινωνικά θέματα, που ως την ώρα του εγκληματικού αυτού συμβάντος ήμασταν επί δυόμισι μήνες σύσσωμοι στους δρόμους, με πορείες, με απεργίες, με καταλήψεις για να δείξουμε την εναντίωσή μας στο απαράδεκτο προεδρικό διάταγμα που μας κατέτασσε και μας κατατάσσει ακόμα συλλήβδην όλους τους καλλιτέχνες στους απόφοιτους λυκείου, αμέσως σιγήσαμε. Απόλυτη σιωπή μπροστά σ’ αυτό το οδυνηρό και εγκληματικό χτύπημα. Αναστείλαμε τα πάντα και μέσα σε μία γενική κατακραυγή διαδηλώναμε μόνο για τα αθώα θύματα, μαζί με πολλά εκατομμύρια πολίτες σε όλη την Ελλάδα. Αυτό δείχνει κάτι για μας και πρέπει να μας το αναγνωρίσετε.

Από την άλλη, ο λαός όλος ήρθε σε απόγνωση γιατί ο καθένας θα μπορούσε να είναι σε αυτή τη θέση που βρέθηκαν τα αθώα θύματα. Επήλθε μία πλήρης απογοήτευση σε όλους. Μην απορείτε, λοιπόν, που είστε κυβέρνηση με το πλασματικό 41%, αφού με τον τρόπο σας και με τις πράξεις σας και με τις παραλείψεις σας διώξατε τον λαό από το ενδιαφέρον για τον πολιτικό κόσμο. Πλήρης απαξίωση. Και γι’ αυτό είδατε αυτή την τεράστια αποχή, που μπορεί να μην της δίνετε σημασία, αλλά οφείλετε να προβληματιστείτε όλοι και να προβληματιστούμε όλοι.

Το 50% - 55% δεν ψήφισε στις εθνικές εκλογές και το απίστευτο 70% - 72% καθόλου στις δημοτικές. Λέτε ότι τα Τέμπη δεν έχουν παίξει ρόλο σε αυτή την αδιαφορία που δείχνει ο κόσμος για τον πολιτικό κόσμο;

Πάρτε το χαμπάρι. Πάρτε το απόφαση. Το μεγαλύτερο μέρος του πληθυσμού δεν παρακολουθεί πια κανέναν. Έχουμε κουράσει όλοι. Βάζω και τον εαυτό μου, μιας και πια μπήκα στη Βουλή και θεωρούμαι και εγώ πολιτικός, χωρίς να το αισθάνομαι. Κουράσατε με τις διαπλοκές σας, την αδιαφορία σας, την εγκληματική αδράνεια που οδήγησε στην καταστροφή και την τραγωδία των Τεμπών και τον θάνατο πενήντα επτά αθώων, νέων κυρίως, ανθρώπων.

Συνεχίστε λοιπόν και εσείς με την αλαζονεία σας και εσείς με τη διάλυση, συνεχίστε και θα πάμε στις ευρωεκλογές και να είστε σίγουροι ότι με αυτόν τον τρόπο η αποχή θα φτάσει στο 90%.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Αν δεν κυνηγήσετε τους υπαίτιους, θα γίνετε απόλυτα συνένοχοι. Ποιος μπάζωσε, ποιος επιχωμάτωσε το τμήμα του αγρού δίπλα στις γραμμές των μοιραίων τρένων; Με ποιου διαταγή έγινε αυτό ώστε να χαθούν τα ίχνη, να χαθούν μέλη ανθρώπων; Ποιος δεν ήθελε να μαθευτεί το χημικό υλικό που μετέφερε το μοιραίο βαγόνι; Θα προσφέρετε μήπως με τερτίπια το ακαταδίωκτο για την επιτροπή διερεύνησης του τραγικού εγκλήματος των Τεμπών;

Είναι ασύλληπτη αυτή η τραγωδία των επιζώντων και των συγγενών των θυμάτων. Κήδεψαν οι περισσότεροι αποκαΐδια και στάχτες και μαζί κήδεψαν και τις ζωές τους και το όποιο μέλλον τούς έχει απομείνει.

Η Πλεύση Ελευθερίας καταγγέλλει συνεχώς και με θέρμη και επιμονή από την πρώτη στιγμή και η Ζωή Κωνσταντοπούλου βρέθηκε από την αρχή εκεί και καταγγέλλουμε τις πρακτικές που ήθελαν να φιμωθούν οι φωνές και να μη καταλογιστούν ευθύνες σε υπουργούς και υπεύθυνους, όχι μόνο στους εργαζόμενους που πλημμελώς έκαναν τη δουλειά τους, αλλά και σε όλους τους υψηλά ιστάμενους όσο ψηλά και αν είναι για το αίσχος αυτό που έγινε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμη.

Η φωνή των πολιτών είμαστε και εμείς, όπως επιτάσσει η δημοκρατία. Δεν θέλουμε την κοινωνία στη γωνία, αλλά στο κέντρο των αποφάσεων και κυρίως, να δικαιωθεί η μνήμη των ανθρώπων που τόσο άδικα και απάνθρωπα χάθηκαν στον βωμό της επιπολαιότητας, της ανευθυνότητας, της πλήρους απαξίωσης των πολιτών.

Οι πολίτες δεν είναι για να μας επευφημούν και να μας ψηφίζουν, οι πολίτες είναι οντότητες που μας χρειάζονται για να οριοθετούμε το πλαίσιο μιας καλύτερης ζωής. Στα πλαίσια των αξιών του κόμματός μας, της Πλεύσης Ελευθερίας, και της επείγουσας αυτής κατάστασης σε σχέση με το φλέγον αυτό ζήτημα, ζητάμε και επικροτούμε την πρόταση του ΚΚΕ για τη σύσταση της εξεταστικής επιτροπής για την έρευνα σε βάθος για τις κυβερνητικές ευθύνες, για το ποιες υπογραφές έχουν μπει και από ποιους, για τις καθυστερήσεις που οδήγησαν στο εγκληματικό αποτέλεσμα, ακόμα και για το ποιοι ευθύνονται για τις τοποθετήσεις με ρουσφέτια ανεύθυνων υπαλλήλων.

Δυστυχώς, η επανεκλογή του τότε υπεύθυνου υπουργού δείχνει πολλά για το πώς λειτουργεί το μάρκετινγκ της Κυβέρνησης αφ’ ενός και από την άλλη, ότι δεν υπάρχει ίχνος ντροπής πια. Γιατί ούτε με τον αριθμό των νεκρών μπορούμε να είμαστε σίγουροι. Μήνες μετά βρέθηκαν κάποια μέλη και δεν ξέρουμε σε ποιο θύμα ανήκαν.

Ξέρετε πόσοι φτωχοποιημένοι πολίτες ταξιδεύουν στη Θεσσαλονίκη -αυτό το ξέρω από πρώτο χέρι- με το πιο φθηνό εισιτήριο για τον πρώτο προορισμό και πάνε μέχρι τη Θεσσαλονίκη; Τους καταγράφει κάποιος; Τους ελέγχει κάποιος; Κοιτάζει τα εισιτήρια; Ωραίο σύστημα πραγματικά έχουμε φτιάξει για σύγχρονο σιδηρόδρομο που κανείς δεν ελέγχει κανέναν!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΣΠΥΡΙΔΩΝ ΜΠΙΜΠΙΛΑΣ:** Μισό λεπτό και ολοκληρώνω.

Ξέρει κανείς πόσοι από αυτούς τους αναγκαστικά τσαμπατζήδες χάθηκαν εκείνη τη νύχτα;

Εξεταστική λοιπόν που θα πάει σε βάθος χρόνου και θα αποκαλυφθούν όλοι οι υπεύθυνοι και για το έγκλημα και για τις πωλήσεις των σιδηροδρόμων και για τους νόμους που προβλέπουν τις μη αποζημιώσεις και για καθετί που κάνει την πατρίδα μας να μοιάζει και να γίνεται τριτοκοσμική χώρα.

Εξάλλου η εξεταστική δεν αποκλείει την προανακριτική, γι’ αυτό λέμε «ναι» στην πρόταση του ΚΚΕ.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει η Πρόεδρος της Πλεύσης Ελευθερίας κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το έγκλημα των Τεμπών είναι η ακτινογραφία της διαφθοράς και της διαπλοκής στη χώρα μας που έφτασε να στοιχίσει ανθρώπινες ζωές, γιατί η διαφθορά σκοτώνει.

Το έγκλημα των Τεμπών είναι η κατάληξη μιας μακράς πορείας αδιαφορίας, ατιμωρησίας, αναλγησίας, πολιτικής συμπαιγνίας σε βάρος των απλών πολιτών, των απλών ανθρώπων, αυτών στους οποίους η Πλεύση Ελευθερίας λογοδοτεί, αυτών στους οποίους η Πλεύση Ελευθερίας απευθύνεται και θα απευθύνεται, αυτών στους οποίους και στις οποίες η Πλεύση Ελευθερίας έχει υποσχεθεί ότι θα είναι η φωνή τους στη Βουλή και αυτό θα κάνουμε και θα συνεχίσουμε να κάνουμε. Θα είμαστε η φωνή τους στη Βουλή, η φωνή τους στην εξεταστική επιτροπή, η φωνή τους σε κάθε ευκαιρία που μας δίνεται να τους εκπροσωπήσουμε απέναντι στις τακτικές της συγκάλυψης, της υπόθαλψης, της παρασιώπησης.

Ναι, κύριε Βορίδη, συνδέονται τα οικονομικά αδικήματα με την αφαίρεση ανθρώπινων ζωών. Ναι, κύριε Βορίδη, συνδέεται η διαφθορά και η διαπλοκή με την έκθεση σε βαθμό κακουργήματος, με τις ανθρωποκτονίες με ενδεχόμενο δόλο, με την κακουργηματική παρακώλυση συγκοινωνιών. Και ναι, εμείς θα ψηφίσουμε υπέρ της εξεταστικής επιτροπής, υπέρ της προανακριτικής επιτροπής, υπέρ κάθε διαδικασίας διερεύνησης.

Και για να προετοιμάζεστε, σας ενημερώνω ότι θα εκπροσωπήσω προσωπικά την Πλεύση Ελευθερίας στην εξεταστική επιτροπή που θα συσταθεί. Θα φροντίσω προσωπικά να προσκληθεί και να είναι παρών και να δώσει απαντήσεις ο πρώην Υπουργός Υποδομών και Μεταφορών κ. Καραμανλής. Θα φροντίσω προσωπικά να είναι παρών, να προσέλθει και να δώσει απαντήσεις ο νυν Πρωθυπουργός κ. Μητσοτάκης, αλλά και κάθε ενεχόμενο πρόσωπο.

Εξεταστική επιτροπή σημαίνει διερεύνηση. Εξεταστική επιτροπή σημαίνει διαλεύκανση. Εξεταστική επιτροπή σημαίνει φως εκεί που εσείς έχετε τεχνηέντως, αλλά και περιτέχνως εξοικονομήσει τη σκιά, το σκοτάδι, τη συγκάλυψη.

Τέμπη, 28 Φεβρουαρίου 2023. Οκτώμισι μήνες μετά πενήντα επτά ψυχές εξακολουθούν να ζητούν δικαίωση και τη ζητούν από εμάς. Οκτώμισι μήνες μετά πενήντα επτά ψυχές εξακολουθούν να ζητούν απαντήσεις στο γιατί τους θυσιάσατε. Οκτώμισι μήνες μετά πενήντα επτά ψυχές ζητούν δικαίωση, ενώ στη μνήμη τους παίζονται οργιώδη πολιτικά και κομματικά παιχνίδια από τους γνωστούς μηχανισμούς της συγκάλυψης, της ατιμωρησίας, της πολιτικής απάτης, αυτής στην οποία είστε ειδικοί, δεξιοτέχνες.

Ακούστηκαν σε αυτή την Αίθουσα πολλά λόγια. Λόγια, λόγια, λόγια. Συγκλονισμένοι οι Βουλευτές της Νέας Δημοκρατίας για το ατύχημα! Αυτό είπε, για το ατύχημα και για την καταστροφή, ο εισηγητής σας. Ατύχημα και καταστροφή ήταν το έγκλημα; Φυσικό φαινόμενο και κεραυνός εν αιθρία; Όχι.

Και όσο το έγκλημα των Τεμπών αποτελεί την ακτινογραφία της διαφθοράς και της διαπλοκής που σκοτώνει τόσο η σημερινή συζήτηση στη Βουλή και η προκλητική κυβερνητική παρουσία-απουσία αποτελεί τη φωτογραφία ενός αμετανόητου πολιτικού συστήματος, που σκοτώνει, θυσιάζει, τσαλαπατάει ανθρώπινες ζωές, περιφρονεί τον ανθρώπινο πόνο, παριστάνει και κλαψουρίζει ότι μετάνιωσε, παραιτείται και επανέρχεται θριαμβευτής, με όλους σας να κομπάζετε όλους αυτούς τους μήνες ότι το 41% σας ξέπλυνε, ότι το 41% σας δικαίωσε, ότι το 41% του 50%, δηλαδή το 20,5% στ’ αλήθεια, κυρίες και κύριοι, σας δίνει το δικαίωμα να περιφέρεστε ως δήθεν δικαιωμένοι και να λέτε στη Βουλή, αλλά στ’ αλήθεια στους πολίτες, ότι δεν δικαιούνται να αγωνιούν, ότι δεν δικαιούνται να ζητούν δικαιοσύνη.

Εγώ λοιπόν σας λέω το αντίθετο. Σας το λέω προσωπικά. Σας το λέω ως επικεφαλής της Πλεύσης Ελευθερίας. Σας το λέω ως δικηγόρος. Σας το λέω ως πολίτης ότι από την υπόθεση αυτή δεν θα βγείτε δικαιωμένοι. Και αν επιχειρήσετε αυτό που προαναγγείλατε, κύριε Βορίδη -για το οποίο δεν ξέρω αν ενημερώσατε τον Πρωθυπουργό πριν το εκστομίσετε- αν επιχειρήσετε αυτό που προαναγγείλατε, δηλαδή να καταψηφίσετε την ποινική διερεύνηση, σας διαβεβαιώ και σας εγγυώμαι ότι θα το μετανιώσετε πάρα πολύ πικρά, θα το μετανιώνετε σε κάθε συνεδρίαση της εξεταστικής επιτροπής, με κάθε στοιχείο που θα βγαίνει στο φως, με κάθε μάρτυρα που θα εξετάζεται, με κάθε έγγραφο που θα αναγιγνώσκεται, από τα χιλιάδες έγγραφα και στοιχεία που υπάρχουν και είναι κόλαφος για την Κυβέρνησή σας, όπως βεβαίως είναι κόλαφος και για τις προηγούμενες κυβερνήσεις.

Διότι με την αντιμετάθεση ευθυνών που επιχειρήσατε αποδείξατε ότι το μόνο που σας ενδιαφέρει είναι το πολιτικό κόστος και η αποφυγή του ή η απομείωσή του. Σίγουρα δεν σας ενδιαφέρει η ανάληψη της ευθύνης, σίγουρα δεν σας ενδιαφέρει η απόδοση των ευθυνών, σίγουρα δεν σας ενδιαφέρει η δικαίωση των θυμάτων.

Η δική μου ομιλία λοιπόν γι’ αυτό και δεν απευθύνεται σε εσάς. Σας προσφώνησα για να σας ενημερώσω. Η δική μου ομιλία απευθύνεται στις πενήντα επτά ψυχές που χάθηκαν. Απευθύνεται στις οικογένειες των θυμάτων που αγωνιούν και μέχρι και αργά χτες το βράδυ μας απηύθυναν έγγραφα.

Απευθύνεται στα εκατομμύρια των πολιτών και στους εκατοντάδες χιλιάδες νέους που βγήκαν στους δρόμους διαδηλώνοντας γι’ αυτό το οποίο έγινε αυτομάτως συνείδηση σε όλους, ότι ζούμε στην «κακιά τη χώρα», ότι έχετε μετατρέψει την Ελλάδα μας στην «κακιά τη χώρα», που σκοτώνει τα παιδιά της. Φταίει «η κακιά η χώρα» λέγανε οι νέοι και σήκωναν πανό. «Πάμε κι όπου βγει», είπε ο μηχανοδηγός και έγινε κι αυτό σύνθημα.

Είμαστε στη χώρα του «πάμε κι όπου βγει», των εγκαταλελειμμένων πολιτών που αισθάνονται μόνοι τους, των ανθρώπων που εκδηλώνουν την αγωνία και την αλληλεγγύη τους, όπως έκαναν οι πολίτες της Λάρισας με ένα συγκινητικό, πηγαίο και γνήσιο τρόπο, και όχι όπως έκαναν κάποιοι πολιτικοί, περιφέροντας εαυτούς στα συντρίμμια για φωτογραφίες και κινηματογραφικά ενσταντανέ.

Στη χώρα του «πάμε κι όπου βγει», κύριοι, υπήρξε πρωθυπουργική παρέμβαση για να αλλάξει η ανακριτική αρχή διερεύνησης. Με επιστολή του κ. Μητσοτάκη στον εισαγγελέα του Αρείου Πάγου, που δεν δίστασε να εμπλακεί στην υπόθεση, μολονότι ο γιος του ήταν αποσπασμένος -στον κ. Ντογιάκο αναφέρομαι- στον υπόλογο και υπόδικο κανονικά Υπουργό.

Στη χώρα του «πάμε κι όπου βγει» ο εφέτης ειδικός ανακριτής, που ανέλαβε μετά την πρωθυπουργική παρέμβαση, δεν είχε ούτε γραφείο για να καθίσει. Όταν μετέβην στη Λάρισα για να εκπροσωπήσω οικογένεια θυμάτων, αφιλοκερδώς, συνειδητοποίησα ότι δεν έχει ούτε γραφείο. Δεν είχε ούτε τηλέφωνο. Αυτό ίσως να ήταν και καλό.

Στη χώρα του «πάμε κι όπου βγει» ο εντεταλμένος σας «γαλάζιος» περιφερειάρχης κ. Αγοραστός έσπευσε να μπαζώσει τον τόπο του εγκλήματος αλλοιώνοντας τα στοιχεία.

Στη χώρα του «πάμε κι όπου βγει» ακούσαμε κούφιες συγγνώμες και κούφια λόγια για άλλη μια φορά, πρωθυπουργικά. Έχετε κάνει άλλωστε επιστήμη και τη συγγνώμη και την παραίτηση, που δεν σημαίνουν τίποτε. Το είδαμε στην περίπτωση Τσίπρα μετά το Μάτι, το είδαμε στην περίπτωση Μητσοτάκη μετά τις πυρκαγιές στην Εύβοια, μετά τα Τέμπη, μετά τις πλημμύρες, μετά τις πυρκαγιές. Είδαμε τον Καραμανλή να παραιτείται, είδαμε τον Μηταράκη να παραιτείται, είδαμε τον Βαρβιτσιώτη να παραιτείται. Όλοι να παραμένουν σε θέσεις εξουσίας και ευθύνης και κανένας να μην εξοβελίζεται και κανένας να μην υφίσταται ούτε καν ηθική μομφή.

Στη δική μας συνείδηση η σημερινή μέρα είναι μεγάλης σημασίας, ιστορικής σημασίας, και για τη χώρα μας και για το Κοινοβούλιο. Είναι η μέρα που μπορεί να αποτελέσει -και αυτό θα επιδιώξουμε- την απαρχή μιας άλλης πορείας για τη χώρα μας, για τους ανθρώπους της, την απαρχή μιας πορείας προς την αλήθεια, που θα τη μάθει ο ελληνικός λαός, την απαρχή μιας πορείας προς τη λογοδοσία των υπαιτίων, που θυσίασαν και θυσιάζουν ανθρώπους για το κέρδος, για οφέλη, για σκοπιμότητες. Κι αυτό, όταν θυσιάζεις τους άλλους -σας το έχω πει πολλές φορές- δεν λέγεται θυσία, λέγεται ανθρωποθυσία.

Μια πορεία προς τη λογοδοσία λοιπόν, που σημαίνει απόδοση ευθυνών, σημαίνει τιμωρία. Μια πορεία προς το τέλος της ατιμωρησίας, της δικής σας ατιμωρησίας. Μια πορεία προς την πραγματική δικαιοσύνη.

Η χώρα μας βρίσκεται σε αυτή την κατάσταση να είναι η κακιά η χώρα που φταίει για τους θανάτους, γιατί κανείς ποτέ δεν τιμωρήθηκε πραγματικά για τα διαρκή εγκλήματα σε βάρος των πολιτών. Η χώρα μας βρίσκεται σε αυτήν την κατάσταση, γιατί κανείς ποτέ δεν ανέλαβε πραγματική πολιτική ευθύνη. Διότι το πολιτικό προσωπικό, στο οποίο οι περισσότεροι των τριών κομμάτων που έχετε κυβερνήσει και βρίσκεστε εδώ ανήκετε, και οι εναλλασσόμενες κυβερνήσεις αντάλλαξαν εξυπηρετήσεις ατιμωρησίας, υπόθαλψης, συγκάλυψης στις πλάτες του ελληνικού λαού.

Από τις προσκλήσεις προς τους πολίτες να τζογάρουν στο Χρηματιστήριο, οδηγηθήκαμε στις αυτοκτονίες, χωρίς ανάληψη ευθύνης. Από τις διαβεβαιώσεις ότι οι τράπεζες είναι κραταιές και δεν έχουν τοξικά ομόλογα, φτάσαμε στην καταβύθιση της οικονομίας, στα μνημόνια και σε νέες θυσίες σε βάρος του ελληνικού λαού, με θύμα τον ελληνικό λαό. Από τις τυμπανοκρουσίες για την αναβάθμιση της δασοπυρόσβεσης τον Ιούνιο του 2018, φτάσαμε στους εκατόν τέσσερις νεκρούς στο Μάτι. Από τις μεγαλοστομίες για την πολιτική προστασία το 2019, φτάσαμε στην εθνική καταστροφή το 2021 στη βόρεια Εύβοια. Από τα εκατομμύρια που αποδόθηκαν για υποδομές, τα εκατοντάδες εκατομμύρια που αποδόθηκαν για υποδομές και σιδηροδρομικές υποδομές, φτάσαμε στους πενήντα επτά νεκρούς και στους δεκάδες τραυματίες στα Τέμπη. Κι από εκεί, στην κυνική ομολογία του Υπουργού σας, ότι άμα λέγατε ότι οι σιδηροδρομικές γραμμές δεν είναι ασφαλείς, δεν θα έμπαινε κανείς στα τρένα κι από εκεί στις νέες συγγνώμες, στα νέα κροκοδείλια δάκρυα κι από εκεί στις πυρκαγιές του καλοκαιριού του 2023, στις πλημμύρες, στις καταστροφές και στις νέες ανακοινώσεις για χορό εκατομμυρίων νέων υποδομών, που θα κάνετε με νέα κονδύλια και για τις σιδηροδρομικές γραμμές και για τις συνολικές υποδομές.

Κύριοι, είστε κομμάτι των μηχανισμών του εγκλήματος, των μηχανισμών της ατιμωρησίας, των μηχανισμών της απομύζησης του δημοσίου χρήματος σε βάρος της ασφάλειας των πολιτών. Είστε κομμάτι αυτού του συστήματος και ως κομμάτι αυτού του συστήματος, είναι φυσικό να δίνετε τα ρέστα σας, για να μην ελεγχθείτε, είναι φυσικό να κομπάζει ο κ. Βορίδης ότι θα μπλοκάρετε την ποινική διερεύνηση, είναι φυσικό να παίζετε επικοινωνιακά παιχνίδια, είναι φυσικό ο κ. Μητσοτάκης να λέει ότι θα φροντίσει για το ποτέ ξανά, αλλά επί εννέα μήνες να μην έχει ούτε καν συγκληθεί η Επιτροπή Θεσμών και Διαφάνειας της Βουλής και να μην έχει βέβαια φέρει η Νέα Δημοκρατία μια πρόταση ουσιαστικής διερεύνησης. Είναι φυσικό.

Όσο κι αν σας ξενίζει είναι και για μένα φυσικό ότι απέναντι σε αυτούς τους μηχανισμούς θα με βρείτε προσωπικά και θα βρείτε πλέον και την Πλεύση Ελευθερίας. Είναι φυσικό γιατί σε όλη μου τη ζωή μάχομαι τέτοιους μηχανισμούς και με τη δικηγορική μου ιδιότητα και με την κοινωνική μου δράση και με την πολιτική μου παρέμβαση. Μάχομαι τους μηχανισμούς της συγκάλυψης που πριν από λίγες μέρες με ασύλληπτη διαδικασία έδωσαν άλλους δυο μήνες ελευθερίας στον δολοφόνο του Αλέξανδρου Γρηγορόπουλου δεκαπέντε χρόνια μετά τη δολοφονία, για να έχουμε άλλο ένα θύμα αστυνομικής δολοφονικής βίας προχθές. Μάχομαι τους μηχανισμούς της συγκάλυψης που κράτησαν στα συρτάρια την υπόθεση των υποκλοπών το 2004 και τη συνδεδεμένη δολοφονία Τσαλικίδη, άλλη μια υπόθεση που δεν διερευνήθηκε πολιτικά και για την οποία δεν υπήρξε λογοδοσία ποτέ. Μάχομαι τους μηχανισμούς της διαπλοκής σας από την υπόθεση της «SIEMENS» που συνδέεται και με την υπόθεση των σιδηροδρόμων. Το ξέρετε καλά διότι βαγόνια της «SIEMENS» ήταν τα βαγόνια της επίδικης αμαξοστοιχίας και συμβάσεις της «SIEMENS» ήταν εκείνες οι οποίες επιβάρυναν βαρύτατα τον προϋπολογισμό του ΟΣΕ.

Μάχομαι τους μηχανισμούς συγκάλυψης που ενεργοποιήσατε και για τη λίστα Λαγκάρντ και σήμερα έχετε εμπλεκόμενο πρόσωπο τον κ. Παπασταύρου Υφυπουργό παρά τω Πρωθυπουργό. Μάχομαι τους μηχανισμούς των μνημονίων για τους οποίους κάνατε τα πάντα για να μην εξεταστούν. Μάχομαι την διεφθαρμένη πολιτική των ιδιωτικοποιήσεων των δημοσίων επιχειρήσεων και των δημοσίων οργανισμών που έφτασε στο να ξεπουλάει η κυβέρνηση Τσίπρα τους σιδηροδρομικούς συρμούς για 45 εκατομμύρια ευρώ, με ερευνητέο κέρδος και όφελος.

Μάχομαι δηλαδή όλα αυτά τα οποία εσείς ποτέ δεν θελήσατε να διερευνηθούν και ποτέ δεν θελήσατε ούτε να φωτιστούν και για τα οποία ποτέ δεν θελήσατε να αποδοθούν ευθύνες, γι’ αυτό και ποτέ δεν κάνατε εξεταστική επιτροπή για το Μάτι, προανακριτική επιτροπή για το Μάτι και γι’ αυτό θα σας επικουρήσει η πλευρά που ωφελήθηκε για τη στάση σας σε ό,τι πρόκειται να ακολουθήσει.

Ήμουν επί τέσσερις ημέρες το Γενάρη και τον Φλεβάρη του 2023 σε μια παγωμένη αίθουσα του Εφετείου Αθηνών καταθέτοντας για το Μάτι και αυτό το οποίο είπα και αποτελεί πεποίθησή μου κύριοι, είναι ότι αν δεν υπάρξει δικαιοσύνη, αν δεν υπάρξει τιμωρία, το έγκλημα θα επαναληφθεί.

Δεν πέρασαν πολλές ημέρες και υπήρξαν τα Τέμπη. Και όσο δεν τιμωρούνται τα Τέμπη και όσο περιφέρεστε με οίηση, θεωρώντας ότι και αυτό θα το καλύψετε και από αυτό θα βγείτε αλώβητοι, όπως πιστεύετε, τόσο κινδυνεύουν ακόμη περισσότεροι και ακόμη περισσότεροι συμπολίτες μας, χωρίς εσείς να νοιάζεστε γιατί δεν κινδυνεύετε εσείς.

Θέλω να αναφερθώ σε ένα γεγονός για να εξηγούμαστε. Ήμουν μάρτυρας του γεγονότος αυτού και νομίζω ότι πρέπει να αναφερθεί με αφορμή αυτή τη συζήτηση, γιατί μπορεί να εξηγήσει πολλά και να προειδοποιήσει τους πολίτες για πολλά.

Στην πρώτη συνεδρίαση της Ολομέλειας της Βουλής μετά τις προγραμματικές δηλώσεις ήρθε εδώ το αίτημα άρσης ασυλίας της κ. Δούρου για το Μάτι και παρακολούθησε η Εθνική Αντιπροσωπεία την κ. Δούρου να ζητά να άρετε την ασυλία της για να αθωωθεί επιτέλους για το Μάτι. Αναγκάστηκα να πάρω τον λόγο για να πω ότι δεν μπορεί αυτό το έγκλημα να καταγραφεί σε αυτή τη συνεδρίαση με αυτά τα λόγια ενός εμπλεκόμενου προσώπου και θα πρέπει η Βουλή να είναι συνεπής προς τους πολίτες, προς την αλήθεια και προς την ιστορία.

Λίγο αργότερα, στη διάρκεια των εκλογών Προεδρείων για τις επιτροπές, παρακολούθησα την κ. Μπακογιάννη να απευθύνεται στην κ. Δούρου, λέγοντάς της «ήσουν εξαιρετική, εξαιρετική!». Είναι ένα γεγονός που με σόκαρε, αλλά που πρέπει οι πολίτες να το ακούσουν, για να καταλάβουν καλά ποια είναι η νοοτροπία με την οποία ανταλλάσσετε εξυπηρετήσεις, ανταλλάσσετε ενέργειες και παραλείψεις συγκάλυψης και τελικώς, εύχεστε και ελπίζετε ότι και αυτή η εξεταστική επιτροπή -που, ευτυχώς, θα συγκροτηθεί- δεν θα οδηγηθεί πουθενά, όπως όλες οι προηγούμενες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου της Πλεύσης Ελευθερίας)

Σε αυτή σας, λοιπόν, την πεποίθηση έχω να σας απαντήσω ότι αυτή η εξεταστική επιτροπή όσο περνάει από το δικό μου χέρι, όσο περνάει από το χέρι της Πλεύσης Ελευθερίας, θα πάει μέχρι τέλους. Θα πάει μέχρι την πλήρη αλήθεια, για να φωτιστεί γιατί επί τέσσερα χρόνια, από το 2019, που ήταν εκτός λειτουργίας το σύστημα φωτεινής σηματοδότησης μεταξύ Λάρισας και Νέων Πόρων δεν κάνατε τίποτα και δεν είπατε τίποτα, για να φωτιστεί γιατί από τις 29 Ιουλίου του 2019, που ήταν σε πλήρη έλλειψη λειτουργίας η ενιαία τηλεδιοίκηση Λάρισας, επίσης δεν κάνατε τίποτα και δεν είπατε τίποτα, για να φωτιστεί γιατί, ενώ λειτουργούσαν ελλιπώς ακόμη και η τηλεπικοινωνία, το δίκτυο κινητής τηλεφωνίας σιδηροδρόμου, επίσης δεν κάνατε τίποτα και δεν είπατε τίποτα, για να φωτιστεί γιατί ένας άσχετος, απολύτως ακατάλληλος σταθμάρχης, που διορίστηκε με πολιτικό ρουσφέτι, αφέθηκε μόνος του, ενώ επρόκειτο να αναλάβει την ευθύνη δεκαπέντε αμαξοστοιχιών, της αμαξοστοιχίας που πήγαινε από Βόλο προς Λάρισα και θα έφτανε στη Λάρισα στις 22.02΄, της αμαξοστοιχίας από Αθήνα, που θα έφτανε στη Λάρισα στις 22.09΄, της αμαξοστοιχίας από Θεσσαλονίκη, που θα έφτανε στις 22.20΄, της αμαξοστοιχίας από Βόλο, που θα έφτανε στις 22.30΄, από Καλαμπάκα, που θα έφτανε στις 22.32΄, προς Θεσσαλονίκη, που θα αναχωρούσε από Λάρισα στις 23.54΄, της εμπορικής αμαξοστοιχίας, που αναμενόταν να αφιχθεί στη Λάρισα στις 23.06΄, της αμαξοστοιχίας από Θεσσαλονίκη, που θα έφτανε στη Λάρισα στις 23.58΄, της εμπορικής αμαξοστοιχίας που θα έφτανε στη Λάρισα στη 00.55΄ τα ξημερώματα και θα αναχωρούσε στη 00.56΄, της αμαξοστοιχίας από Βόλο, που θα αναχωρούσε από Λάρισα στις 4.00΄, της αμαξοστοιχίας από Θριάσιο, που θα έφτανε στη Λάρισα στις 4.16΄ και θα αναχωρούσε στις 4.18΄, της αμαξοστοιχίας από Βόλο, που θα έφτανε στις 5.21΄, της αμαξοστοιχίας προς Θεσσαλονίκη, που θα έφευγε από Λάρισα στις 5.30΄, της αμαξοστοιχίας που θα έφτανε στη Λάρισα στις 5.53΄ και θα αναχωρούσε στις 6.10΄, της αμαξοστοιχίας προς Βόλο, που θα αναχωρούσε στις 6.20΄…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, ολοκληρώνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Νομίζω ότι έχετε ξεπεράσει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάθε όριο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι κάθε όριο. Τους υπόλοιπους Προέδρους των Κοινοβουλευτικών Ομάδων, επειδή μιλήσατε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Νόμιζα, κύριε Πρόεδρε, ότι ενδιαφέρουν αυτά. Καταλαβαίνω ότι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν νομίζω ότι κάποιος λέει πράγματα που δεν νομίζει ότι ενδιαφέρουν, αλλά το πρόβλημα είναι ότι εγώ θέλω να σας ενημερώσω για τον χρόνο και θα ήθελα να σας το πω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τελειώνω. Ολοκληρώνω και κλείνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα πω καμμία άλλη λέξη. Θα πω ότι το κόμμα σας είναι το μόνο που καταψηφίζει την εξεταστική επιτροπή και αυτή τη στιγμή με διακόπτετε για να μου κάνετε αυτού του είδους τις παρατηρήσεις, κάτι που δεν έχει ξαναγίνει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν παρεμβαίνω ως ΠΑΣΟΚ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρεμβαίνετε.

**ΠΡΟΕΔΡΕΥΩΝ (Οδυσσέας Κωνσταντινόπουλος ):** Είναι γνωστό ότι είμαι ΠΑΣΟΚ. Δεν το αλλάζω αυτό. Όμως, παρεμβαίνω για να σας πω ότι μετά τον κ. Βελόπουλο, που μίλησε είκοσι οκτώ λεπτά, έχετε μιλήσει τριάντα λεπτά. Και θέλω να σας το πω.

Ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ θέλω να σας πω ότι προφανώς και έχουμε πολλά ακόμη να πούμε. Προφανώς, δεν απευθυνόμαστε εντός της Αίθουσας πρωτίστως. Προφανώς, απευθυνόμαστε στους πολίτες και στους συγγενείς των θυμάτων, οι οποίοι καταλαβαίνουν πολύ καλά γιατί γίνονται τα πάντα, ακόμα και αυτή η παρέμβαση. Καταλαβαίνουν πολύ καλά γιατί περίμεναν οκτώμισι μήνες και κάποιοι ακόμη δεν συμπράττουν για τη διερεύνηση. Καταλαβαίνουν πολύ καλά τι παιχνίδια θα παιχτούν, αλλά καταλαβαίνουν επίσης πολύ καλά ότι κάποιοι είμαστε και θα είμαστε αποφασισμένοι να πάμε την υπόθεση μέχρι τέλους, απέναντι σε όλους, αν χρειαστεί, μαζί με τους πολίτες της χώρας αυτής, μαζί με την κοινωνία, όχι με κομματικές σημαίες, αλλά συμπράττοντας με όποιο κόμμα και συνδράμοντας όποιο κόμμα -όπως συμβαίνει εν προκειμένω- θέλει τη διερεύνηση και βέβαια, χωρίς να παραιτούμαστε και χωρίς να δεχόμαστε ότι θα αφήσετε τη χώρα μας να παραμείνει η χώρα τού «πάμε και όπου βγει».

Η Ελλάδα δεν σας ανήκει. Ανήκει στους πολίτες, ανήκει στους νέους ανθρώπους και να είστε βέβαιοι ότι αυτοί θα παρακολουθήσουν πολύ στενά τις εργασίες της εξεταστικής επιτροπής και πολύ στενά τη δική σας στάση και του Πρωθυπουργού σας, του Κυριάκου Μητσοτάκη, που σήμερα δεν τον αναφέρατε όπως τον αναφέρετε στις άλλες ομιλίες σας. Πρωτίστως, θα παρακολουθήσουν οι πολίτες. Θα είναι ένα μάθημα και μια εμπειρία ιστορικής διεκδίκησης, δικαιοσύνης και λογοδοσίας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα σας πω ποια είναι η διαδικασία, επειδή υπάρχουν Βουλευτές και έχουν ζητήσει τον λόγο και οι Κοινοβουλευτικοί Εκπρόσωποι, ο κ. Μάντζος και ο κ. Πλεύρης. Αμέσως μετά την κυρία Πρόεδρο θα μιλήσει ο Βουλευτής, ο κ. Πάνας, αμέσως μετά ο κ. Μάντζος, αμέσως μετά ένας Βουλευτής, ο κ. Ανδριανός και αμέσως μετά ο κ. Πλεύρης, έτσι ώστε να μην ξεχνάμε και τους Βουλευτές.

Τον λόγο έχει, λοιπόν, ο Βουλευτής του ΠΑΣΟΚ από τη Χαλκιδική, ο κ. Πάνας.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το σιδηροδρομικό δυστύχημα στα Τέμπη αποτελεί, δυστυχώς, το τραγικότερο δυστύχημα στον τομέα των σιδηροδρομικών μεταφορών στη χώρα μας. Οι συνθήκες κάτω από τις οποίες έγινε αυτό το τραγικό συμβάν οφείλουν να διερευνηθούν με διαφάνεια και σοβαρότητα, φέρνοντας στην επιφάνεια όλη την αλήθεια για το πώς οδηγηθήκαμε στο τραγικό αυτό γεγονός, που κόστισε τη ζωή σε δεκάδες συνανθρώπους μας, βυθίζοντας στο πένθος ολόκληρη τη χώρα.

Και ενώ, λοιπόν, η τεχνολογία στον τομέα των μεταφορών εξελίσσεται ραγδαία, εγκαταστάθηκε και λειτουργεί σε άλλες και πολλές χώρες, στη δική μας, αντί για ασφαλείς μεταφορές, καταλήξαμε να μην υφίσταται καμμία ασφαλιστική δικλίδα για ενδεχόμενα λάθη, αβλεψίες ή αστοχίες.

Στα αυτονόητα, λοιπόν, καθήκοντα ενός σύγχρονου κράτους ήταν, αλλά και είναι η λήψη κάθε αναγκαίου προληπτικού μέσου προς αποτροπή κάθε ενδεχόμενου πραγματικού κινδύνου και κάθε πιθανότητα απώλειας του αισθήματος εμπιστοσύνης των πολιτών έναντι του οργανωμένου κράτους ως συλλογικού εγγυητή της ασφάλειας και της ζωής τους. Όταν, μάλιστα, η οργάνωση της παροχής των υπηρεσιών πραγματοποιείται στη χρονική περίοδο που κορυφώνεται, κατ’ εσάς, η ψηφιακή επανάσταση, φαντάζει αδιανόητο να μη διασφαλίζεται αυτό απόλυτα και να μην υπάρχει ουσιαστική ρύθμιση πάσης φύσεως ζωτικών θεμάτων ασφάλειας.

Δυστυχώς, το συγκεκριμένο τμήμα μετά το 2017 δεν λειτουργεί. Και δεν λειτουργεί ολοκληρωτικά κανένα σύστημα σηματοδότησης και τηλεδιοίκησης. Με τα παραπάνω, λοιπόν, συστήματα η τραγωδία θα είχε αποφευχθεί και δεν θα συζητούσαμε τώρα για τα αυτονόητα, δηλαδή αν έχει εφαρμοστεί η σύγχρονη τεχνολογία. Ακόμα, λοιπόν, και πριν το τραγικό δυστύχημα των Τεμπών που στοίχισε τη ζωή σε δεκάδες συνανθρώπους μας, η Ελλάδα, σύμφωνα με τις δύο τελευταίες διετείς εκθέσεις του 2020 και του 2022 για την ασφάλεια και τη διαλειτουργικότητα σιδηροδρόμων στην Ευρωπαϊκή Ένωση του Οργανισμού Σιδηροδρόμων της Ευρωπαϊκής Ένωσης, «ΕRΑ», ήταν σταθερά πρώτη στον δείκτη θνησιμότητας ανά σιδηροδρομικά χιλιόμετρα. Επιπροσθέτως, το Βρετανικό Γραφείο Οδικού Δικτύου σε έκθεση που δημοσιεύει αναφέρει ότι οι σιδηρόδρομοι της Ελλάδος καταγράφουν μακράν τον υψηλότερο κίνδυνο για τους επιβάτες μεταξύ των ετών 2017 και 2021.

Και ενώ, λοιπόν, σαν χώρα είχαμε όλα αυτά τα ανησυχητικά στοιχεία τα οποία έκρουαν τον κώδωνα του κινδύνου, ο τότε υπουργός κ. Καραμανλής με σχετικές δηλώσεις του έλεγε το εξής: «Έχουμε βάλει μπρος το μεγαλύτερο πρόγραμμα σιδηροδρομικών έργων που έχει γίνει ποτέ στη χώρα ύψους 3,3 δισεκατομμυρίων ευρώ, τα οποία σημαίνουν μετακινήσεις με ασφάλεια, με ταχύτητα, με σεβασμό στο περιβάλλον, όπου σημαίνουν πρόοδο, ανάπτυξη και ποιότητα ζωής». Και ερωτώ πρόοδος και ανάπτυξη, όπως ανέφερε ο πρώην Υπουργός είναι να μην υπάρχει στοιχειώδης λίστα επιβατών, ούτε και ο αριθμός των εισιτηρίων που κόπηκαν στους επιβαίνοντες; Ασφάλεια και ποιότητα ζωής είναι σε μια υποστελεχωμένη υπηρεσία σιδηροδρομικών μεταφορών η απουσία εξειδικευμένου προσωπικού με κατάλληλη και επαρκή εκπαίδευση;

Όλα αυτά μας δείχνουν ότι η ανείπωτη τραγωδία ήρθε στην επιφάνεια με θέματα παλινωδιών, καθυστερήσεων για τα οποία η Κυβέρνηση ουσιαστικά δεν έκανε καμμία αντικειμενική ενημέρωση. Τον Σεπτέμβριο μάλιστα του 2014 υπογράφτηκε η υπ’ αριθμόν 717 σύμβαση, όπου αντικείμενο της σύμβασης ήταν, μεταξύ άλλων, η αποκατάσταση των συστημάτων τηλεδιοίκησης στο δίκτυο, ώστε να τεθούν σε λειτουργική κατάσταση και η εγκατάσταση καλωδίων οπτικών ινών κατά το μήκος του έργου.

Με τη σύμβαση αυτή οριζόταν ως προθεσμία εκτέλεσης διάστημα είκοσι τεσσάρων μηνών, δηλαδή η σύμβαση θα τελείωνε τις 29-9-2016. Ωστόσο η υλοποίηση του έργου δεν υπήρξε ομαλή, χωρίς ο ανάδοχος να έχει ολοκληρώσει τις συγκεκριμένες μελέτες. Ποια ήταν η συνέπεια; Το έτος 2016 το έργο ουσιαστικά έμεινε στάσιμο. Υπήρξαν υπερβάσεις αποκλειστικών προθεσμιών, χωρίς εγκεκριμένες μελέτες, ενώ εν τέλει μεταβλήθηκε το συμβατικό αντικείμενο για να υπογραφεί το 2021 η συμπληρωματική σύμβαση. Επιπλέον έχει καταστεί γνωστό ότι το ζήτημα των καθυστερήσεων και της μη ομαλής εξέλιξης της Σύμβασης 717/2014 έχει προκαλέσει και την εμπλοκή της Εθνικής Αρχής Διαφάνειας.

Κλείνοντας, θέλω να πω για το ευρωπαϊκό πόρισμα για τη σύμβαση 717 της «ΕΡΓΟΣΕ» στις αρχές Ιουλίου του 2023, και ότι ο Ευρωπαίος εισαγγελέας ολοκλήρωσε την έρευνά του και σχεδόν έχει ένα κατηγορητήριο εκατόν έξι σελίδων που φέρει την υπογραφή της εντεταλμένης εισαγγελέως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, κύριε Υπουργέ, κυρίες και κύριοι συνάδελφοι, όλα αυτά αποδεικνύουν και αναδεικνύουν την εικόνα η οποία υπήρχε μέχρι τώρα στον τομέα των μεταφορών της χώρας μας, όχι γενικά και αόριστα, αλλά με συγκεκριμένα παραδείγματα τα οποία σας έθεσα και με συγκεκριμένα γεγονότα. Το ΠΑΣΟΚ, το Κίνημα Αλλαγής, ζήτησε να συσταθεί ειδική κοινοβουλευτική επιτροπή για τη διενέργεια προκαταρκτικής εξέτασης κατά των δύο Υπουργών για τη διερεύνηση τυχόν αδικημάτων που έχουν τελεστεί κατά την άσκηση των καθηκόντων τους. Είναι ηθικό χρέος προς τους αδικοχαμένους συνανθρώπους μας και στις οικογένειές τους. Και δεν αποτελεί, όπως είπατε, πεδίο μικροπολιτικής αντιπαράθεσης και μικρόψυχων πρακτικών η απόδοση της αλήθειας και της δικαιοσύνης.

Η πρόταση για σύσταση εξεταστικής επιτροπής που κατέθεσε το ΚΚΕ, με όλο τον σεβασμό και με το σκεπτικό και στο διά ταύτα, οδηγεί στη διάχυση ευθυνών, υποβαθμίζοντας την ανάγκη για άμεση και κατά προτεραιότητα διερεύνηση και καταλογισμό των ενδεχόμενων ποινικών ευθυνών, προσδιορίζοντας μάλιστα το εύρος της έρευνας από το μακρινό 1997. Το ΠΑΣΟΚ, το Κίνημα Αλλαγής, δεν μπορεί να πάρει μέρος σε αυτή τη συμπαιγνία συγκάλυψης των ενδεχομένων ποινικών ευθυνών. Και καλούμε όλους να αντιληφθούν την κρισιμότητα των στιγμών. Δεν δίνουμε διέξοδο διαφυγής στα πολιτικά πρόσωπα για τις επικείμενες ευθύνες.

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα θα πάρει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μάντζος. Θα ακολουθήσει ο συνάδελφος κ. Ανδριανός, ο κ. Πλεύρης, μετά ο συνάδελφος Βουλευτής και αμέσως μετά η Κοινοβουλευτική Εκπρόσωπος της Πλεύσης Ελευθερίας κ. Καραγεωργοπούλου.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επανέρχονται σήμερα με τρόπο δραματικό οι μνήμες από την ανείπωτη εθνική τραγωδία στα Τέμπη σε μια συζήτηση κατ’ εξοχήν και εκ φύσεως δύσκολη που καλείται να φέρει αυτές τις μνήμες όχι στο μυαλό όλων –αυτές οι μνήμες δεν έφυγαν ποτέ από το μυαλό μας- αλλά στα μέτρα του κοινοβουλευτικού λόγου και διαλόγου.

Από σεβασμό στη μνήμη των θυμάτων, των θανόντων συνανθρώπων μας, στην πλειονότητά τους νέων παιδιών, από σεβασμό στην οδύνη, των συγγενών στο συλλογικό πένθος ενός ολόκληρου λαού που θρηνεί τα παιδιά του, μένουμε και επιμένουμε στην πολιτική ουσία της υπόθεσης, δεν κάνουμε συναισθηματικές συγκρίσεις, δεν επιδιδόμαστε σε αυθαίρετες μετρήσεις ανθρωπισμού και ενσυναίσθησης, διότι όλους οφείλει να μας ενώνει αυτή η τραγωδία, αυτό το ανοιχτό συλλογικό τραύμα των Τεμπών και όλους οφείλει να μας ενώνει και να μας ενδιαφέρει η αναζήτηση της αλήθειας. Όσοι λίγοι, ακόμη και αν κατέχουν υπουργικές και κυβερνητικές θέσεις ευθύνης, επιμένουν να μένουν προκλητικά και κυνικά έξω από αυτή τη συλλογική διαδικασία ενσυναίσθησης και αυτογνωσίας, όσοι μένουν και επιμένουν κυνικά και προκλητικά απέναντι στο συλλογικό δράμα, μένουν μόνοι, απομονώνονται, και έτσι πρέπει να γίνεται.

Η συζήτηση, λοιπόν, κυρίες και κύριοι συνάδελφοι, εξελίσσεται ήδη με τρόπο ιδιαίτερα δυναμικό, εμπλουτίζεται και μαθαίνουμε τις θέσεις των πολιτικών κομμάτων με τρόπο αποκαλυπτικό. Μάθαμε, για παράδειγμα, κάτι καθηλωτικό, χωρίς περιστροφές, χωρίς ιδιαίτερη δυσκολία. Η Νέα Δημοκρατία διά του Υπουργού Επικρατείας μάς είπε και μας ενημέρωσε ως Εθνική Αντιπροσωπεία ότι δεν βρίσκει κανέναν λόγο να ψηφίσει τη διενέργεια προκαταρκτικής εξέτασης για συγκεκριμένες ποινικές κατηγορίες, που συγκεκριμένος εισαγγελικός λειτουργός της Ευρωπαϊκής Εισαγγελίας καταλογίζει σε συγκεκριμένα πολιτικά πρόσωπα για την τραγωδία των Τεμπών σε πρώιμο στάδιο, για τη μη διασφάλιση των εγγυήσεων που είναι θεμελιώδεις σε κάθε σιδηροδρομικό δίκτυο: τηλεδιοίκηση και σηματοδότηση.

Αυτή είναι η θέση της Νέας Δημοκρατίας ότι δεν υπάρχουν ποινικές ευθύνες για αυτά τα αδικήματα. Το ακούσατε; Ενημερωθήκατε; Μην πείτε ότι δεν γνωρίζετε ποια είναι η θέση σας λοιπόν. Την ακούσαμε από τον Υπουργό Επικρατείας, τον κ. Βορίδη, που ήρθε εδώ, σεβόμενος προφανώς την παρουσία του στα ποινικά ακροατήρια, ως συνήγορος υπερασπίσεως, απέναντι στις οικογένειες των θυμάτων, να μας πει ότι δεν υπάρχουν οι ποινικές ευθύνες που βλέπει η Ευρωπαία εισαγγελέας.

Για αυτό, λοιπόν, σας λέμε, αγαπητές και αγαπητοί συνάδελφοι του Κομμουνιστικού Κόμματος Ελλάδας, ότι είναι λάθος η πρόταση, είναι λάθος το αίτημα που συζητούμε σήμερα. Και δεν στεκόμαστε μόνο στο πολιτικό και ιδεολογικό περιεχόμενο, με το οποίο εμείς διαφωνούμε αλλά το θεωρούμε σεβαστό. Διότι εσείς μπορεί να μη σέβεστε ότι εμείς μπορεί να είμαστε φίλοι μιας Ευρωπαϊκής Ένωσης που οφείλει να αλλάξει και τον εαυτό της υπέρ των λαών της Ευρώπης, στην ευρωπαϊκή ολοκλήρωση, το ευρωπαϊκό κοινωνικό κράτος, το ευρωπαϊκό κράτος δικαίου. Εμείς, όμως, σεβόμαστε να μην πιστεύετε σε αυτή την Ένωση, αρκεί να είναι αμοιβαίος αυτός ο σεβασμός. Δεν στεκόμαστε στην τάση σας να φέρετε την έρευνα πίσω στο 1997. Να τη φέρετε και στον Ανδρέα Παπανδρέου. Γιατί τον αφήνετε στο απυρόβλητο; Να τη φέρετε στον Γεώργιο Παπανδρέου, στον Ελευθέριο Βενιζέλο και στον Χαρίλαο Τρικούπη που έφερε τον σιδηρόδρομο στην Ελλάδα.

Ναι, εδώ είμαστε να τα συζητήσουμε όλα αυτά. Πάμε πίσω. Δεν σας προβληματίζει όμως ότι με το αίτημά σας επαναλαμβάνεται σε σημαντικό βαθμό το αφήγημα της Νέας Δημοκρατίας τα πρώτα εικοσιτετράωρα μετά την τραγωδία πως φταίνε όλοι, άρα δεν φταίει κανείς;

Δεν σας προβληματίζει, κύριε Παφίλη –δεν είναι εδώ τώρα- ότι ως Κοινοβουλευτικός Εκπρόσωπος του Κομμουνιστικού Κόμματος αναφέρεστε σε ένα έγγραφο που έχει σπεύσει ήδη από το πρωί ο εισηγητής της Πλειοψηφίας, ο κ. Μαρκόπουλος, να μας το αναφέρει, ότι σιδηροδρομικά δυστυχήματα συμβαίνουν και εις Παρισίους; Αυτό λέτε, ότι στην Ευρώπη γίνονται δυστυχήματα και μάλιστα και μετωπικές συγκρούσεις, άρα τι ακριβώς συζητάμε εδώ; Συμβαίνουν και εις Παρισίους αυτά τα δυστυχήματα!

Φαίνεται ότι εμείς είμαστε αδιάβαστοι –έτσι μας είπατε το πρωί-, ο κ. Μαρκόπουλος λοιπόν είναι πιο διαβασμένος. Δεν χρειάζεται να τα λέτε και εσείς, τα έχει πει ο κ. Μαρκόπουλος το πρωί, μην κουράζεστε στην επανάληψη!

Αυτή η πρόταση, επίσης, έχει ένα μεγάλο πρόβλημα, γιατί διαγράφει την ιστορική αλήθεια. Διότι υπήρχε τηλεδιοίκηση στην Ελλάδα που λειτουργούσε σε παλαιότερο χρόνο. Υπήρχαν συστήματα σηματοδότησης και τηλεδιοίκησης με τις τότε τεχνολογικές παραμέτρους, που το 2014 πια –μετά την εξέλιξη της τεχνολογίας- έπρεπε να εκσυγχρονιστούν. Γι’ αυτό και η σύμβαση μιλάει για ανάταξη.

Αλλά τι να την κάνει, λοιπόν, η Νέα Δημοκρατία πράγματι την προκαταρκτική εξέταση, αφού ψηφίζει σήμερα θετικά την εξεταστική επιτροπή; Χωρίς ονοματεπώνυμα, χωρίς ποινικές κατηγορίες, εκμεταλλεύεται το λάθος του Κομμουνιστικού Κόμματος Ελλάδας για να συγχύσει, για να διχάσει, για να διαχύσει τις ευθύνες και να συγκαλύψει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρησιμοποιήσω το μισό της δευτερολογίας μου και εγώ.

Και έρχεται σήμερα η Κυβέρνηση και το κόμμα που έλεγαν στην Αντιπολίτευση να ντρέπεται που εγείρει ζητήματα ασφαλείας των σιδηροδρόμων, η Κυβέρνηση του Υπουργού που διαβεβαίωνε ότι διασφαλίζει την ασφάλεια των σιδηροδρόμων λίγες μέρες πριν την τραγωδία, η Κυβέρνηση που αγνόησε εργαζόμενους, διεθνή Τύπο, ευρωπαϊκούς δείκτες επικινδυνότητας του δικτύου, αλλά ακόμη και αυτήν την Εθνική Αρχή Διαφάνειας, η Κυβέρνηση που κοίταζε αμέριμνα τα τρένα να περνούν δίνοντας όχι μόνο παρατάσεις, αλλά και προίκα 3,5 εκατομμυρίων ευρώ στην ανάδοχο κοινοπραξία, ενώ γνώριζε τις καθυστερήσεις, τις υπερβάσεις χρονοδιαγραμμάτων, το γεγονός ότι δεν είχαν υποβληθεί εγκαίρως οι μελέτες, έρχεται λοιπόν αυτό το κόμμα που έριχνε την ευθύνη όλη στον ανθρώπινο παράγοντα –που ήταν γαλάζιο ρουσφέτι στη Λάρισα-, το κόμμα που μιλάει για βαθύ αναχρονιστικό κράτος, ενώ κυβερνά τεσσεράμισι χρόνια με «γαλάζια» παιδιά της Νέας Δημοκρατίας και της ΟΝΝΕΔ σε ΟΣΕ και «ΕΡΓΟΣΕ», η Κυβέρνηση που δεν απάντησε ποτέ στην επίκαιρη επερώτηση της Κοινοβουλευτικής μας Ομάδας για όλα αυτά τα γεγονότα, το κόμμα που με μία παραίτηση ενός Υπουργού και ένα 41% στις εθνικές κάλπες θεώρησε ότι ανέλαβε όλες τις πολιτικές ευθύνες και πάμε παρακάτω, αυτό το κόμμα και αυτή η Κυβέρνηση έρχεται σήμερα να μας πει ότι θα στηρίξει την εξεταστική και δεν θα στηρίξει τη διερεύνηση ποινικών ευθυνών.

Παίρνετε δικαίωμα διαφυγής και –να το πούμε αυτό- για να πετύχετε τη διαφυγή σας, δεν διστάζετε να ψηφίσετε και ένα αίτημα που λέει –ούτε λίγο ούτε πολύ- ότι ένοχος είναι η Ευρωπαϊκή Ένωση. Αυτό ψηφίζετε οι ευρωπαϊστές της Νέας Δημοκρατίας, ότι φταίει η Ευρωπαϊκή Ένωση, δεν φταίει η κακοδιοίκηση, δεν φταίνε οι παραλείψεις των κυβερνώντων, δεν φταίνε οι Υπουργοί, οι διοικητές οργανισμών, δεν φταίει ο ευτελισμός του σιδηροδρόμου που μέχρι και η τριμελής επιτροπή του Υπουργείου διαπίστωσε και διέγνωσε στο πόρισμά της, δεν φταίει η κακοδιοίκηση που οδήγησε και οδηγεί στην απένταξη του έργου από τη συγχρηματοδότηση –που θα τα πληρώσει ο φορολογούμενος, η ολοκλήρωση του σε μεταγενέστερο χρόνο το καθιστά αναχρονιστικό-, …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, τελειώσατε και την τριτολογία σας.

**ΔΗΜΗΤΡΙΟΣ ΜΑΝΤΖΟΣ:** …αλλά φταίει η Ευρωπαϊκή Ένωση που ιδιωτικοποίησε τους σιδηροδρόμους!

Πολύ βολικό, πολύ βολικό. Αντιευρωπαϊσμός ως μέθοδος διαφυγής!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ ελάτε.

**ΔΗΜΗΤΡΙΟΣ ΜΑΝΤΖΟΣ:** Ναι, κύριε Πρόεδρε, κάνω σύνοψη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ κάντε την.

**ΔΗΜΗΤΡΙΟΣ ΜΑΝΤΖΟΣ:** Τι συζητάμε, λοιπόν, εδώ; Έχουμε καταλάβει; Ότι μια εισαγγελική αρχή έχει καταλήξει σε εγκληματικές ενέργειες και παραλείψεις διαδοχικών κυβερνήσεων, ότι η σύμβαση αυτή, η 717/2014, ακόμη και σήμερα παραμένει ανολοκλήρωτη και μια σύμβαση που –ναι, να το πούμε να το ακούσουν όλοι- αν είχε ολοκληρωθεί θα είχε σώσει τους πενήντα επτά συνανθρώπους μας. Το λέμε και στην πρότασή μας, το λέμε και εδώ.

Εμείς λοιπόν δεν κάναμε τίποτα περισσότερο και τίποτα λιγότερο από αυτό το οποίο ορίζει το καθήκον μας, το Σύνταγμα και ο Κανονισμός της Βουλής.

Και κάτι ακόμη, επειδή ακούγεται πολύ έντονα το ζήτημα του χρόνου. Δεν καταλαβαίνουμε την επιμονή για τον χρόνο. Δεν μπήκαμε ποτέ σε αγώνα δρόμου ποιος θα προλάβει ποιον. Και δεν καταλαβαίνω, με προβληματίζει ιδιαίτερα να ακούω τον Κοινοβουλευτικό Εκπρόσωπο, τον κ. Παφίλη, να επιχαίρει σχεδόν ότι πήρε τη μπουκιά από το στόμα του ΠΑΣΟΚ.

Αυτό είναι το ζητούμενο; Ποιος θα φάει τη μπουκιά πρώτος; Αυτό είναι το ζητούμενο; Γιατί, συγνώμη, …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, θα υπάρξουν παρεξηγήσεις γιατί είμαι πολύ αυστηρός με όλους. Κλείστε παρακαλώ.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ευχαριστώ πολύ για την ανοχή σας…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε κάνει την τριτολογία σας.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ για την ανοχή σας, …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΔΗΜΗΤΡΙΟΣ ΜΑΝΤΖΟΣ:** …απλώς να ενημερώσω ότι ο Κοινοβουλευτικός Εκπρόσωπος του Κομμουνιστικού Κόμματος μίλησε δεκαοκτώ λεπτά. Δεν ζητώ την ίδια προφανώς…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μην συγκρίνεστε συνέχεια με το ΚΚΕ. Δεν μπαίνουμε σε αυτή τη σύγκριση. Πάμε παρακάτω.

**ΔΗΜΗΤΡΙΟΣ ΜΑΝΤΖΟΣ:** Το λέω για να υπάρχει μια τάξη αναλογίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάμε. Εμείς προχωράμε μπροστά. Ελάτε.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε. Απλώς για την αναλογία της συζητήσεως το λέω.

Επομένως –ολοκληρώνω- σεβόμαστε απολύτως τις διαδικασίες της δικαιοσύνης και την έρευνα του Ευρωπαίου εισαγγελέα και την έρευνα που γίνεται στη Λάρισα και δεν επηρεάζουμε την ποινική δικογραφία εκεί, δεν δίνουμε συγχωροχάρτι –άκουσα τον κ. Γκιόκα-, κανένα συγχωροχάρτι δεν δίνουμε. Θα έρθει η δικογραφία και αυτή από τη Λάρισα και θα δούμε τότε πώς θα τοποθετεί το κάθε κόμμα στο τότε αίτημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

**ΔΗΜΗΤΡΙΟΣ ΜΑΝΤΖΟΣ:** Δεν ανακαλύπτουμε κατηγορίες.

Και να κλείσω με μια αναφορά στον ΣΥΡΙΖΑ, διότι άκουσα με προσοχή τον κ. Φάμελλο και όλους τους ομιλητές. Πώς, αλήθεια, ισχυρίζεστε ότι αυτή η θέση σας έχει συνοχή και λογική; Γιατί καταγγείλατε τη μεθόδευση, προεξοφλήσατε ότι η Νέα Δημοκρατία θα εργαλειοποιήσει την εξεταστική επιτροπή –όπως το έχει κάνει- και ψηφίζετε, νομιμοποιείτε.

Μα, σοβαρά τώρα. Στην εξεταστική για τις υποκλοπές πού ήσασταν; Στο Αμερικανικό Κογκρέσο; Ο κ. Κασσελάκης ήταν στην Αμερική –το καταλαβαίνω- εσείς όμως, κύριε Παππά -σας άκουσα το πρωί- ήσασταν εδώ. Είδατε να καλούνται μάρτυρες;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Μάντζο, σας παρακαλώ πάρα πολύ.

**ΔΗΜΗΤΡΙΟΣ ΜΑΝΤΖΟΣ:** Είδατε να έρθει ο κ. Λαβράνος, ο κ. Μπίτζιος, ο κ. Δημητριάδης, να έρχονται έγγραφα, να γίνεται πραγματική διερεύνηση; Το είδατε αυτό να συμβαίνει; Γιατί πιστεύετε ότι θα συμβεί τώρα, σε αυτή την εξεταστική επιτροπή;

«Φοβάστε την καραμέλα» είπε ο κ. Φάμελλος. Εμείς δεν φοβόμαστε. Εμείς είμαστε από άλλο υλικό φτιαγμένοι. Δεν φοβόμαστε να τα βάλουμε και με τους πιο ισχυρούς επικοινωνιακούς μηχανισμούς, όταν υπερασπιζόμαστε το δίκαιο και θα το κάνουμε όσες φορές χρειαστεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μάντζο, με φέρνετε σε δύσκολη θέση.

**ΔΗΜΗΤΡΙΟΣ ΜΑΝΤΖΟΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε όμως, γιατί το έχετε πει πέντε φορές.

**ΔΗΜΗΤΡΙΟΣ ΜΑΝΤΖΟΣ:** Θα είμαστε παρόντες και στην εξεταστική επιτροπή –και πρέπει να ακουστεί αυτό- διότι δεν θα την αφήσουμε να έρθει στα μέτρα σας, όπως θέλετε. Θα είμαστε παρόντες, με καθαρή φωνή, όχι μόνο σήμερα με την ψήφο μας, αλλά και με την παρουσία μας στην επιτροπή, για να μην συγκαλυφθεί η τραγωδία των Τεμπών. Καμμία τραγωδία άλλωστε δεν ολοκληρώνεται, αν δεν επέλθει η τελευταία πράξη της: η κάθαρση! Κάθαρση χωρίς απόδοση ευθυνών στους υπευθύνους δεν νοείται.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ανδριανέ, ένα λεπτό.

Έχει ζητήσει για ένα λεπτό –βέβαια αυτά που λέμε δεν έχουν και πολλή σχέση με τον χρόνο, ας το υποθέσουμε ότι θα είναι για ένα λεπτό- τον λόγο έχει ο κ. Παππάς. Θα μιλήσουμε τώρα σαν το Κογκρέσο –που λέει και ο κ. Μάντζος- συγκεκριμένοι και μέσα στον χρόνο μας.

**ΝΙΚΟΛΑΟΣ ΠΑΠΠΑΣ:** Βεβαίως, βεβαίως.

Θέλω να κάνω μία έκκληση προς όλες τις πτέρυγες. Αυτές οι συζητήσεις να επικεντρώνονται σε ζητήματα με τα οποία θα ασχολούμασταν και ασχολούμαστε επειδή έγινε το δυστύχημα των Τεμπών. Διότι διακρίνω μια τάση να επικεντρώνονται από διάφορες πτέρυγες επάνω σε ερωτήματα, τα οποία θα μπορούσαν να απασχολήσουν την Εθνική Αντιπροσωπεία ούτως ή άλλως.

Η εξέλιξη της σύμβασης 717 θα έπρεπε να εξεταστεί είτε είχαμε την τραγωδία είτε δεν την είχαμε. Και γιατί το λέω αυτό. Υπάρχει ένας κίνδυνος να καταλήξει η Εθνική Αντιπροσωπεία διακομματικά ότι ο μόνος τρόπος για να είχαμε αποφύγει το δυστύχημα θα ήταν η ολοκλήρωση της σύμβασης 717. Ελπίζω να μην είναι στο μυαλό κανενός μια τέτοια άποψη.

Το δυστύχημα θα μπορούσε να είχε αποφευχθεί, εάν δεν ήταν ακατάλληλος ο σταθμάρχης, κύριε Βορίδη, εάν το σύστημα της τηλεδιοίκησης από τη Λάρισα στους Νέους Πόρους λειτουργούσε όπως λειτουργούσε το 2019 ή εάν υπήρχε το δευτεροβάθμιο σύστημα ελέγχου.

Στον αγαπητό Εκπρόσωπο του ΠΑΣΟΚ θέλω μόνο να του πω και να του εξηγήσω ότι απάντησε ο ίδιος στο ερώτημα που έθεσε προς εμάς γιατί υπερψηφίζουμε την εξεταστική επιτροπή. Δήλωσε και ο ίδιος ότι παρ’ όλα τα προνόμια που ενδεχομένως καταχρηστικά να αξιοποιήσει η κοινοβουλευτική Πλειοψηφία, θα είστε και εσείς στην εξεταστική επιτροπή και θα φέρετε τις ερωτήσεις σας και τα στοιχεία σας και τα πάντα και θα είναι νομίζω ένα βήμα στο οποίο θα ασχοληθεί με ενδιαφέρον η ελληνική πολιτική ζωή.

Τέλος, και δεν μπορώ να μην το πω, ακούστηκε και η αντίληψη ότι το δυστύχημα έγινε επειδή η χώρα είναι στην Ευρωπαϊκή Ένωση. Δεν τεκμαίρεται αυτό από τα γεγονότα. Η Σοβιετική Ένωση, για παράδειγμα, είχε δύο τεράστια σιδηροδρομικά δυστυχήματα, ένα στο Ροστόφ το 1987 με εκατόν έξι νεκρούς και ένα στην Ουφά με πεντακόσιους εβδομήντα πέντε νεκρούς. Άρα, δεν είναι το καθοριστικό για το αν έχουμε ή δεν έχουμε δυστυχήματα. Διότι επί δικής μας διακυβέρνησης…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

(Θόρυβος από την πτέρυγα του Κομμουνιστικού Κόμματος Ελλάδας)

Δεκαπέντε δευτερόλεπτα μόνο, μην εξεγείρεστε.

Δεν εξαγνίζουμε τίποτα. Σας καλώ να ακούσουμε ο ένας τον άλλον και να επικοινωνήσουμε με διάλογο, να μην κάνουμε αφορισμούς. Είπατε από το Βήμα της Βουλής -και ο Πρόεδρος της Κοινοβουλευτικής σας Ομάδας και ο Κοινοβουλευτικός σας Εκπρόσωπος- ότι το δυστύχημα έγινε επειδή η χώρα είναι στην Ευρωπαϊκή Ένωση και σας…

**ΙΩΑΝΝΗΣ ΓΚΙΟΚΑΣ:** Και για τις Ηνωμένες Πολιτείες είπαμε…

**ΝΙΚΟΛΑΟΣ ΠΑΠΠΑΣ:** Και στις Ηνωμένες Πολιτείες γίνονται δυστυχήματα, βεβαίως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε συνάδελφε.

**ΝΙΚΟΛΑΟΣ ΠΑΠΠΑΣ:** Και γίνονται και έγινε και στη χώρα μας δυστύχημα, διότι επικράτησε μια δεξιά αντίληψη η οποία υποβίβασε τον σιδηρόδρομο…

**ΙΩΑΝΝΗΣ ΓΚΙΟΚΑΣ:** Μα, τι λέτε τώρα;

**ΝΙΚΟΛΑΟΣ ΠΑΠΠΑΣ:** Θα με αφήσετε; Σας παρακαλώ, σας παρακαλώ!

…πράγμα που αποδεικνύει ότι είναι κρίσιμο το ποια είναι η κατεύθυνση που δίνει η κυβερνητική εξουσία, η πολιτική εξουσία σε κάθε χώρα.

Εμείς τον σιδηρόδρομο τον στηρίξαμε. Δεν είχαμε μετωπικές, χωρίς να έχει ολοκληρωθεί η σύμβαση 717. Δεν είχαμε στρατηγική εγκατάλειψη του σιδηροδρόμου, όπως κάνει η Νέα Δημοκρατία, η οποία μας δήλωσε τώρα προκαταβολικά…

Φαντάζομαι, κύριε Βορίδη θα είναι αντίστοιχη η θέση σας και για την προανακριτική που καταθέσαμε εμείς ότι δεν θα την δεχθείτε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν πρόλαβα να την διαβάσω, την καταθέσατε πριν λίγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θα τα πείτε μετά.

**ΝΙΚΟΛΑΟΣ ΠΑΠΠΑΣ:** Θα περιμένουμε την απάντησή σας, κύριε Υπουργέ. Ελπίζω να μας το πείτε εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα την υπ’ αριθμόν 5238 από 15-11-2023 πρόταση που κατέθεσαν ο Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Σωκράτης Φάμελλος και σαράντα τέσσερις (44) Βουλευτές της Κοινοβουλευτικής του Ομάδας για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης κατά το άρθρο 86 παράγραφος 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «ποινικής ευθύνης Υπουργών», όπως ισχύουν, σχετικά με «τη διερεύνηση τυχόν εγκλημάτων που έχει τελέσει κατά την άσκηση των καθηκόντων του ο πρώην υπουργός κ. Κωνσταντίνος Καραμανλής και την προκαταρκτική διερεύνηση των πρώην υπουργών κ.κ. Κωνσταντίνου Χατζηδάκη, Μιχάλη Χρυσοχοΐδη και Χρήστου Σπίρτζη».

Η πρόταση θα καταχωρισθεί στα Πρακτικά της σημερινής συνεδρίασης, θα τυπωθεί και θα διανεμηθεί στους Βουλευτές και θα εγγραφεί σε Ειδική Ημερήσια Διάταξη, όπως ορίζει ο Κανονισμός της Βουλής.

(Στο σημείο αυτό κατατίθεται στα Πρακτικά η προαναφερθείσα πρόταση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ, 393 – 422)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ανδριανέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σιδηροδρομικό δυστύχημα στα Τέμπη στο οποίο έχασαν τη ζωή τους πενήντα επτά άνθρωποι, μεταξύ των οποίων πολλοί νέοι, φοιτητές, φοιτήτριες, είναι ένα τραγικό γεγονός που συγκλόνισε κάθε Ελληνίδα και κάθε Έλληνα. Ως γονιός συγκλονίστηκα, όπως είμαι βέβαιος ότι συνέβη με όλους σ’ αυτή την Αίθουσα, ανεξαρτήτως κομματικής προέλευσης στη σκέψη του τι περνάνε οι γονείς των παιδιών που χάθηκαν σ’ αυτή την τραγωδία.

Μπορεί να έχουν περάσει πλέον μήνες, όμως η ανάμνηση αυτού του γεγονότος δεν θα ξεθωριάσει ποτέ στη συνείδησή μας και βεβαίως το αίτημα για πλήρη διερεύνηση των συνθηκών υπό τις οποίες έγινε αυτό το δυστύχημα, το αίτημα για την ενδελεχή αναζήτηση και απόδοση των ευθυνών εκεί όπου αυτές υπάρχουν, είναι όχι απλώς απολύτως εύλογο, αλλά και αυτονόητο. Πρέπει εδώ να είμαστε ξεκάθαροι.

Πολιτική σημαίνει ευθύνη και η Κυβέρνηση ποτέ δεν κρύφτηκε πίσω από το δάκτυλό της. Η παραίτηση του τότε Υπουργού Κώστα Καραμανλή μετά το δυστύχημα είναι πράξη ευθύνης, όπως και η ρητή δέσμευση του Πρωθυπουργού Κυριάκου Μητσοτάκη ότι κάθε πτυχή του δυστυχήματος θα έρθει στο φως και ταυτόχρονα θα διασφαλιστούν όλες οι προϋποθέσεις, ώστε να μην ξαναζήσουμε μια παρόμοια τραγωδία.

Με αίσθηση ευθύνης λοιπόν στηρίζουμε την πρόταση του Κομμουνιστικού Κόμματος Ελλάδας για τη σύσταση εξεταστικής επιτροπής για το δυστύχημα των Τεμπών, μια εξεταστική επιτροπή που θα κληθεί να διερευνήσει ό,τι θετικό και αρνητικό έχει συμβεί στον ελληνικό σιδηρόδρομο από το 1997 μέχρι σήμερα. Διαφωνούμε βεβαίως με την οπτική του ΚΚΕ, με την αντίληψη ότι φταίει η Ευρωπαϊκή Ένωση, φταίει ο ιδιωτικός τομέας κ.λπ..

Συμφωνούμε όμως ότι χρειάζεται μια ξεκάθαρη εικόνα για το πώς οδηγηθήκαμε σε αυτό το δυστύχημα, ώστε να μην συμβεί κάτι παρόμοιο, γιατί εν τέλει, ενόσω η δικαιοσύνη κάνει τη δουλειά της και εξετάζει τις ποινικές ευθύνες, δική μας δουλειά είναι να δώσουμε με σαφήνεια και λεπτομέρειες τι ακριβώς συνέβη στον ελληνικό σιδηρόδρομο όλα αυτά τα χρόνια, ώστε η τραγωδία να γίνει τουλάχιστον αφετηρία για τις αναγκαίες διορθώσεις, κάτι που όπως αποδεικνύει η εμπειρία δεν είναι καθόλου αυτονόητο.

Και βεβαίως θα συμφωνήσω με τον Κοινοβουλευτικό Εκπρόσωπο του ΠΑΣΟΚ ότι πρέπει να είμαστε ενωμένοι σε αυτή την κατεύθυνση. Πρέπει να βρούμε τα κακώς κείμενα, να τα διορθώσουμε, να προσπαθήσουμε και να παλέψουμε να μην ξανασυμβεί κάτι τέτοιο. Πρέπει όμως ο πολιτικός λόγος, οι πράξεις, η στάση να είναι προς αυτή την κατεύθυνση και ο πολιτικός λόγος και η στάση του ΠΑΣΟΚ δεν είναι προς αυτή την κατεύθυνση.

Είναι λοιπόν ξεκάθαρο ότι οι φωνές από το ΠΑΣΟΚ και τον ΣΥΡΙΖΑ, που μιλούν για προανακριτική επιτροπή, δεν υπηρετούν τον στόχο της διόρθωσης των κακώς κειμένων στον σιδηρόδρομο. Αντιθέτως επιδιώκουν την κάρπωση μικροπολιτικού οφέλους, ψαρεύοντας στα θολά νερά του λαϊκισμού. Απόδειξη γι’ αυτό είναι το γεγονός ότι όσοι υποτίθεται υπερθεματίζουν σήμερα, έπρεπε να περιμένουν να περάσουν τέσσερις ολόκληροι μήνες από τη διαβίβαση της σχετικής δικογραφίας στην Ολομέλεια της Βουλής.

Και είναι ξεκάθαρο για ποιους λόγους προκρίνεται από τις συγκεκριμένες πολιτικές δυνάμεις αυτή η επιλογή που πετά την μπάλα στην εξέδρα. Αρκεί κανείς να δει την πορεία της υλοποίησης της σύμβασης 717 του 2014, μια σύμβαση που υπεγράφη το 2014 για την σηματοδότηση πενήντα δύο σταθμών, την ανάταξη τριών κέντρων τηλεδιοίκησης και την υλοποίηση έργων υποδομής, τεχνικών έργων και τηλεπικοινωνιών.

Τρεις μήνες μετά την έναρξη της υλοποίησής της άλλαξε η κυβέρνηση και έκτοτε καρκινοβατούσε. Ως τα τέλη του 2016, όταν και σταμάτησε το έργο είχαν παραδοθεί δεκαεπτά από τους πενήντα δύο σταθμούς και αυτοί όμως με σοβαρές αστοχίες, που καθιστούσαν αναγκαία την ανακατασκευή. Πρακτικά μόνο το 18% του έργου ήταν λειτουργικό, ενώ χαρακτηριστικό είναι ότι μεταξύ των ετών 2017- 2019 η εκτέλεση του έργου υπήρξε μηδενική.

Με την αλλαγή της κυβέρνησης του 2019 ξεκίνησαν και οι προσπάθειες επανεκκίνησης του έργου, που απέδωσαν την υπογραφή της συμπληρωματικής σύμβασης του 2021, οπότε και επανεκκινήθηκε το έργο. Μέχρι τον τραγικό Φεβρουάριο του 2023 το 70% του έργου είχε πιστοποιηθεί ως λειτουργικό, ενώ το αντικείμενο της σύμβασης 717 ολοκληρώθηκε το 2023.

Και δεν είναι μόνο η διαβόητη αυτή σύμβαση. Είναι η μεγάλη μείωση του προσωπικού του ΟΣΕ, ακόμη και σε κρίσιμα πόστα που άρχισε να ανακόπτεται από την Κυβέρνηση της Νέας Δημοκρατίας…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, την ανοχή σας, όπως δείξατε σε όλους. Ευχαριστώ.

Είναι λοιπόν η ετήσια χρηματοδότηση του ΟΣΕ που για σχεδόν ολόκληρη την περασμένη δεκαετία, τη δεκαετία της οικονομικής κρίσης ήταν σταθερά στα 45 εκατομμύρια, για να αυξηθεί κατά 66% και να φτάσει τα 75 εκατομμύρια το 2022. Είναι το πάγιο και επίμονο πρόβλημα των τεράστιων υπερβάσεων των προϋπολογισμών και των χρονοδιαγραμμάτων των σιδηροδρομικών έργων που αντιμετωπίστηκε με τον ν.4974 του 2022. Είναι η διόρθωση της εξαιρετικά κακής ιδιωτικοποίησης της «ΤΡΑΙΝΟΣΕ», που έγινε το 2017 επί κυβέρνησης ΣΥΡΙΖΑ, με το εξωφρενικό χαμηλό τίμημα των 45 εκατομμυρίων ευρώ, χαμηλότερα δηλαδή από την ετήσια επιδότηση του ελληνικού δημοσίου.

Κυρίες και κύριοι συνάδελφοι, εμείς ούτε συσκοτίζουμε ούτε εξισώνουμε ούτε παραπλανούμε. Ο ελληνικός σιδηρόδρομος είναι ένα χαρακτηριστικό παράδειγμα των ριζωμένων αγκυλώσεων που συνεχίζουν, όχι μόνο να εμποδίζουν την πορεία της χώρας προς τα μπροστά, αλλά δυστυχώς να κοστίζουν ανθρώπινες ζωές. Από τις καθυστερήσεις στην υλοποίηση των αναγκαίων έργων μέχρι τις συχνές φθορές με την κλοπή σιδηροδρομικού υλικού και την οργανωσιακή κουλτούρα, όλοι αυτοί οι παράγοντες που με τον έναν ή τον άλλο τρόπο συνέβαλαν στην τραγωδία των Τεμπών, πρέπει να αντιμετωπιστούν ριζικά και αποτελεσματικά.

Και για να γίνει αυτό πρέπει να αποκτήσουμε ξεκάθαρη εικόνα όλης αυτής της πορείας που οδήγησε σε αυτό το πολυπαραγοντικό πρόβλημα και το τραγικό δυστύχημα. Χρειάζεται να δούμε κατάματα τι έγινε και να αντλήσουμε τα διδάγματα εκείνα που θα αποτελέσουν τα ισχυρά θεμέλια της αλλαγής που χρειάζεται όχι μόνο στον σιδηρόδρομο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΙΩΑΝΝΗΣ ΑΝΔΡΙΑΝΟΣ:** Τελειώνω, κύριε Πρόεδρε.

…αλλά και σε κάθε πτυχή της δημόσιας ζωής της χώρας, όπου αυτές και άλλες παρόμοιες ριζωμένες αγκυλώσεις επιβιώνουν ακόμη και απειλούν με νέες τραγωδίες.

Σας καλώ, λοιπόν, γι’ αυτό να αξιοποιήσουμε με θάρρος και ειλικρίνεια την ευκαιρία που δίνει αυτή η εξεταστική επιτροπή υπό το πρίσμα να αρθούμε στο ύψος της περίστασης τιμώντας στην πράξη τη μνήμη των πενήντα επτά ανθρώπων που έχασαν τη ζωή τους. Δυστυχώς, οι ζωές αυτές δεν μπορούν να γυρίσουν πίσω στις οικογένειές τους. Οφείλουμε, όμως, να κάνουμε οτιδήποτε περνά από το χέρι μας για να ελαχιστοποιήσουμε και να εκμηδενίσουμε τις πιθανότητες να συμβεί ξανά στο μέλλον ένα τέτοιο δυστύχημα.

Εύχομαι, λοιπόν, όλες και όλοι σ’ αυτή την Αίθουσα να συνειδητοποιήσουμε το μέγεθος και τις συνεπαγωγές αυτής της ευθύνης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Πλεύρης και μετά θα ακολουθήσουν οι κ.κ. Κόκκαλης και Φωτήλας και μετά η Κοινοβουλευτική Εκπρόσωπος της Πλεύσης Ελευθερίας.

Ορίστε, κύριε Πλεύρη, έχετε τον λόγο για δώδεκα λεπτά.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, το βράδυ για το οποίο συζητάμε, γύρω στις 23.30΄, όταν είχαμε την πρώτη εικόνα -και η πρώτη εικόνα ήταν ότι είχαμε εκτροχιασμό τρένων- και αφού είχε καταφθάσει το ΕΚΑΒ, ενημερώθηκα από τον πρόεδρο ότι είχαμε σύγκρουση τρένων. Στις 4.00΄ τα ξημερώματα με εντολή του Πρωθυπουργού ήμουν στο σημείο στο οποίο είχε γίνει το δυστύχημα ως Υπουργός Υγείας τότε και πραγματικά η εικόνα για όποιον βρισκόταν εκεί ήταν συγκλονιστική.

Το αμέσως επόμενο μισάωρο, βρεθήκαμε στο Πανεπιστημιακό Νοσοκομείο και στο Γενικό Νοσοκομείο της Λάρισας, καθώς άνοιξε το Γενικό Νοσοκομείο της Λάρισας που δεν εφημέρευε. Εκεί πραγματικά βιώσαμε -για μένα αυτό το βίωμα δεν θα βγει ποτέ μέσα από την ψυχή μου- τον πόνο των ανθρώπων που ερχόντουσαν. Εμείς είχαμε πλέον πλήρη αντίληψη ότι όσοι είχαν διασωθεί είχαν διασωθεί, ενώ υπήρχε η λίστα των τραυματιών, αλλά και οι σοροί που δεν μπορούσαν να αναγνωριστούν και έπρεπε να ενημερωθούν οι συγγενείς για την ακριβή κατάσταση. Μάλιστα, με δική μου επιλογή τότε ήμουν στο σημείο -το θυμούνται και οι Βουλευτές των κομμάτων που είχαν έρθει επίσκεψη τότε- και ενημέρωνα κι εγώ ο ίδιος με τους ειδικούς τους συγγενείς για την ακριβή κατάσταση.

Αυτός ο πρόλογος έχει να κάνει με το ότι δεν μπορεί να υπάρχει σ’ αυτήν εδώ την Αίθουσα πλειοδοσία συναισθηματισμού. Η εικόνα που παρουσιάζεται από κάποιους κήνσορες ότι έχουμε τους ανάλγητους που δεν ενδιαφέρονται για τα θύματα και κάποιοι θα έρθουν ως προστάτες αυτών των θυμάτων για κάποιους που θέλουν να συγκαλύψουν, προσβάλλουν και τα θύματα, αλλά και τον καθένα χωριστά.

(Χειροκροτήματα από την πτέρυγα της Νέας Δημοκρατίας)

Διότι εκείνο το βράδυ -ακόμα και σήμερα μιλάω με ανθρώπους που πέρασαν, που ήταν τραυματίες- η Κυβέρνηση μπήκε άμεσα σε μια διαδικασία. Δεν υπάρχει άνθρωπος που να μην έχει συγκλονιστεί από αυτό το συμβάν, πόσω μάλλον όταν το έχει ζήσει κιόλας και έβλεπε γονείς να ψάχνουν παιδιά. Άρα, αυτός ο συναισθηματισμός είναι σημαντικός και μας κάνει να δράσουμε, κάτι όμως που δεν μπορεί να είναι αντικείμενο αντιπαράθεσης.

Και ναι, μας βλέπουν συγγενείς θυμάτων και θα πρέπει να τους πούμε την αλήθεια για το ποιοι πάνε να κάνουν τη διαλεύκανση της υπόθεσης στο σύνολό της ή ποιοι πάνε να κάνουν τακτικές κινήσεις πάνω στον πόνο των θυμάτων.

Η Κυβέρνηση στην πρώτη φάση προσπαθούσε άμεσα να δει τις συνέπειες της τραγωδίας, ενώ πήρε και μια σειρά από πρώτα μέτρα που ήταν μέτρα αποζημίωσης, και μέτρα στήριξης, και μέτρα ψυχολογικής στήριξης, προκειμένου να σταθεί σε αυτούς τους ανθρώπους, ενώ διεξήγαγε και διαδικασίες αποζημίωσης με βάση τα όσα γίνονται από τον ΕΟΠΥΥ, αλλά και διαδικασίες αποζημίωσης, ώστε να μην ταλαιπωρηθούν με τη δικαστική διαδικασία όσο αυτό ήταν δυνατόν. Και αμέσως ο Πρωθυπουργός συγκάλεσε μία επιτροπή για να φτάσει σε ένα αποτέλεσμα. Αναλάβαμε την αντικειμενική πολιτική ευθύνη και ως Κυβέρνηση και στο όνομα άλλων κυβερνήσεων, ενώ ο Υπουργός Κώστας Καραμανλής ανέλαβε και προσωπικά την πολιτική ευθύνη παραιτούμενος. Και είπαμε ότι όλο αυτό το σκέλος δεν πρέπει να ξανασυμβεί και πρέπει να υπάρξει δικαίωση για τα θύματα.

Ερχόμαστε, λοιπόν, στο πλαίσιο της σημερινής συζήτησης. Γίνεται μια πρόταση για εξεταστική επιτροπή από την Αντιπολίτευση με βάση τα δικαιώματα που έχει η Αντιπολίτευση. Και όσον αφορά το τι ζητάει αυτή η εξεταστική επιτροπή φεύγοντας από το σκεπτικό -για το οποίο έχουμε πει πολλές φορές ότι διαφωνούμε- και μπαίνοντας στο αιτητικό, θα πρέπει να δούμε συνολικά τα δομικά συστημικά προβλήματα τα οποία υπάρχουν και τα οποία λόγω των παραλείψεων οδηγήσαν στο να συμβεί το τραγικό αυτό συμβάν. Παράλληλα, αποδίδοντας όλο αυτό το πλαίσιο των ευθυνών, θα πρέπει να δούμε τι πρέπει να κάνουμε, ώστε να έχει η χώρα τους σιδηροδρόμους που αξίζει να έχει.

Άρα είναι μια διευρυμένη εξέταση στο σύνολό της που δεν αποκλείει τίποτα, αλλά και μια ξεκάθαρη κίνηση από την πλευρά της Κυβέρνησης. Θα πρέπει να θυμηθούμε ότι αυτή η Κυβέρνηση είναι αυτή που άλλαξε το Σύνταγμα και δίνει αυτό το προνόμιο στην Αντιπολίτευση και έρχεται και λέει ναι, θέλουμε να δούμε συνολικά το θέμα και να εξετάσουμε τα πάντα. Και προφανώς σε όλο αυτό το πλαίσιο της εξέτασης είναι και το πλαίσιο εξέτασης για το 2019 - 2023, είναι και η σύμβαση 717, όπως είναι και το τι έγινε προηγουμένως, αλλά και συνολικά τα συστημικά θέματα που υπήρχαν στους σιδηροδρόμους. Και είναι η μοναδική κίνηση που με ειλικρίνεια έρχεται να πει ότι εξετάζουμε συνολικά το θέμα.

Ερχόμαστε τώρα στις τακτικές κινήσεις τόσο του ΠΑΣΟΚ όσο και του ΣΥΡΙΖΑ. Αφού, λοιπόν, ακούγαμε ότι θα γίνουν προτάσεις για σύσταση προκαταρκτικής και προτάσεις για προκαταρκτική δεν βλέπαμε -θεωρητική ήταν η κουβέντα- και η δικογραφία που λέτε έχει σταλεί εδώ από τον Ιούλιο, ξαφνικά όταν κατατίθεται μια πρόταση εξεταστικής και η Κυβέρνηση την αποδέχεται, την ημέρα που γίνεται η συζήτηση για το πότε θα γίνει η σημερινή συζήτηση, το ΠΑΣΟΚ καταθέτει την πρότασή του. Εκείνη τη μέρα, τη μέρα συζήτησης! Πρόκειται για τακτική κίνηση. Ο δε ΣΥΡΙΖΑ σήμερα που μιλάμε και γίνεται η συζήτηση για την εξεταστική επιτροπή, σήμερα κατέθεσε τη δική του πρόταση για προκαταρκτική επιτροπή. Πρόκειται για κινήσεις τακτικής!

Και προσέξτε τώρα το ενδιαφέρον σε αυτές τις δύο προτάσεις. Αυτές οι δύο προτάσεις -κάτι που είπε πριν και ο κ. Παππάς, ουσιαστικά ήταν ένα θέμα που θα λέγαμε- αφορούν τη σύμβαση 717. Ενώ λένε στους συγγενείς των θυμάτων ότι πάμε για τη διερεύνηση της υπόθεσης, την περιορίζουν σε μία σύμβαση. Γι’ αυτόν τον λόγο, τα αδικήματα τα οποία μπαίνουν είναι θέματα απιστίας και παράβασης καθήκοντος.

Ακούστε και κάτι άλλο ενδιαφέρον, κυρίες και κύριοι συνάδελφοι. Λέτε ότι η υπόθεση έχει έρθει και είναι ξεκάθαρη και γιατί δεν πάτε να κάνετε προκαταρκτική. Τότε, κύριοι συνάδελφοι του ΣΥΡΙΖΑ και κύριοι συνάδελφοι του ΠΑΣΟΚ, διαβάζοντας τον ίδιο φάκελο δικογραφίας, γιατί καταλήγετε σε διαφορετικά πρόσωπα ως προς τις ποινικές ευθύνες, αφού τα πράγματα είναι τόσο ξεκάθαρα; Το μεν ΠΑΣΟΚ αναφέρεται σε ποινική ευθύνη Κώστα Καραμανλή και Σπίρτζη, ενώ ο δε ΣΥΡΙΖΑ αναφέρεται σε εξέταση των Κώστα Καραμανλή, Χρυσοχοΐδη και Χατζηδάκη. Και ακούστε το ασύλληπτο που λέει, το οποίο καθόμουν να το διαβάσω: Για τον Σπίρτζη, λέει, δεν υπάρχουν στοιχεία από τον φάκελο που διαβιβάστηκε, αλλά παρ’ όλα αυτά θέλουμε να κάνουμε.

Όσον αφορά, δηλαδή, αυτό το ξεκάθαρο κείμενο, όπως το λέτε, κάθισαν οι νομικοί σας και διάβασαν το ίδιο κείμενο και κατέληξαν σε διαφορετικά πρόσωπα για διαφορετικά αδικήματα. Άρα αυτό δείχνει ότι μάλλον δεν είναι τόσο ξεκάθαρα αυτά που πάτε να παρουσιάσετε εδώ πέρα και δείχνετε ότι κάνετε τακτικές κινήσεις για να επιλέξετε για τον κόσμο που θα πει: Ο Καραμανλής ταιριάζει σε όλους -θέλετε να τον βάλετε-, το ΠΑΣΟΚ θέλει να βάλει τον Σπίρτζη για ευνόητους λόγους, ενώ ο ΣΥΡΙΖΑ λέει «τι θα κάνω τώρα, δεν μπορώ να μην τον βάλω, θα τον βάλω, αλλά λέω ότι δεν προκύπτουν στοιχεία». Πρόκειται για προσβολή της διαδικασίας του νόμου περί ευθύνης Υπουργών.

Ο συντακτικός νομοθέτης μάς ζητάει να κάνουμε πρόταση, όταν θα βλέπουμε ότι υπάρχουν στοιχεία. Ο ΣΥΡΙΖΑ, λοιπόν, λέει ότι δεν υπάρχουν στοιχεία, αλλά βάζω τον Σπίρτζη, του κάνω δηλαδή κατηγορητήριο, ενώ πιστεύω ότι δεν υπάρχουν στοιχεία -για το ΠΑΣΟΚ, βέβαια, υπάρχουν στοιχεία-, αλλά βρίσκω στοιχεία για τον Χρυσοχοΐδη και τον Χατζηδάκη. Αυτές τις τακτικές κινήσεις κάνετε πάνω στο μεγάλο θέμα που θέλουμε να διερευνήσουμε και αφορά τη λειτουργία των σιδηροδρόμων, αλλά οπωσδήποτε και το κομμάτι που έχει να κάνει με το δυστύχημα των Τεμπών.

Και έρχομαι τώρα σε κάτι πολύ ενδιαφέρον που δεν μπορώ να μην το σχολιάσω και αφορά τον αιτιώδη σύνδεσμο. Άκουσα και τον Πρόεδρο του ΠΑΣΟΚ, και του ΣΥΡΙΖΑ αλλά και τους Βουλευτές του ΠΑΣΟΚ να λένε ότι υπάρχει αιτιώδης σύνδεσμος της σύμβασης 717 με τις ανθρωποκτονίες που εξετάζονται.

Εάν θεωρούσατε ότι υπήρχε τέτοιος αιτιώδης σύνδεσμος, θα βάζατε και αδικήματα για ανθρωποκτονία.

Και γιατί δεν υπάρχει, κυρίες και κύριοι συνάδελφοι; Να μη λέτε τέτοια πράγματα στους συγγενείς των θυμάτων, γιατί αυτό πραγματικά είναι εμπαιγμός. Δεν υπάρχει διότι αυτό για το οποίο ελέγχετε τον Κώστα Καραμανλή είναι ότι δεν έπρεπε να δώσει παράταση στη σύμβαση και έπρεπε να καταγγείλει τη σύμβαση. Θα είχε ολοκληρωθεί το έργο, άμα κατήγγειλε ο Καραμανλής τη σύμβαση; Άρα ποιος αιτιώδης σύνδεσμος; Ίσα-ίσα –για να πούμε και κάποια πράγματα επί της ουσίας- το γεγονός ότι αυτή τη στιγμή ολοκληρώθηκε η διαδικασία είναι λόγω αυτής της απόφασης του Κώστα Καραμανλή.

Κυρίες και κύριοι συνάδελφοι, να τα πούμε απλά. Αναφορικά με τη σύμβαση του 2014, εγώ θα συμφωνήσω με τον Κοινοβουλευτικό Εκπρόσωπο ότι η σύμβαση από μόνη της δεν είναι πανάκεια. Προφανώς πρέπει να εξεταστούν όλα τα άλλα θέματα και γι’ αυτόν τον λόγο πρέπει να στηριχθεί η εξεταστική. Και να μη λέει η κ. Τζάκρη μέσα στη Διάσκεψη των Προέδρων: «Το ΚΚΕ είναι δεκανίκι και δεν θα το ψηφίσουμε» και μετά προφανώς επειδή το αξιολογήσατε αλλιώς, ήρθατε εδώ πέρα και είπατε: «Θα το ψηφίσουμε».

Πάμε, λοιπόν, όμως στη σύμβαση 717 που έπρεπε να ολοκληρωθεί το 2016. Ο ΣΥΡΙΖΑ, το 2015 - 2017 παραδίδει –τελευταία παράδοση είναι το 2016- δεκαεπτά από τους πενήντα δύο σταθμούς σηματοδότησης, το 33% του έργου, 18% λειτουργικό. Το 68% που επικαλείσθε είναι ως προς τη χρηματοδότηση, όχι ως προς τη λειτουργία του έργου. Και ως διά μαγείας μεταξύ του 2017 και του 2019 σταματάνε τα πάντα! Δεν κάνει τίποτα ο ΣΥΡΙΖΑ. Δεκαεπτά σταθμούς στους πενήντα δύο, αυτό παρέλαβε η Νέα Δημοκρατία.

Έρχεται, λοιπόν, ο δικός μας Υπουργός, ο Κώστας Καραμανλής, γι’ αυτό το οποίο τον εγκαλείτε ότι πρέπει να ελεγχθεί και εκείνη τη στιγμή στις έξι παρατάσεις που γίνονται, δίνει έβδομη και όγδοη –είχαν δοθεί έξι παρατάσεις πριν- γιατί για να ολοκληρωθεί το έργο, εκείνη τη στιγμή ήταν η μοναδική διέξοδος. Και, δυστυχώς, στο τραγικό αυτό συμβάν είχαμε 70% του έργου ολοκληρωμένο, 90% λειτουργικό και τον Οκτώβριο που πέρασε ολοκληρώθηκε όλο. Δηλαδή, η Κυβέρνηση είχε κάνει τις πράξεις.

Όλα αυτά, ναι, να διερευνηθούν στην εξεταστική επιτροπή και εκεί, κυρίες και κύριοι συνάδελφοι, προφανώς αν υπάρχουν θέματα που αφορούν και τη δική μας διακυβέρνηση, να πιστωθούν, να χρεωθούν και να χρεωθούν σε όλη τη διάρκεια την οποία θα εξετάσουμε. Όμως, να δούμε τα δομικά θέματα και να μην πηγαίνουμε με τακτικισμούς σε μια διαδικασία εξεταστικής των πραγμάτων επιτροπής να προσπαθήσουμε να έχουμε κομματικά οφέλη, ποινικοποιώντας τη διαδικασία, καθώς αυτή τη στιγμή που μιλάμε έτσι κι αλλιώς η συγκεκριμένη υπόθεση σε ποινικό επίπεδο ελέγχεται από την ίδια τη δικαιοσύνη. Και προχωρά η δικαιοσύνη, προχωρούν όλες οι πράξεις και γίνεται η κανονική διερεύνηση από τους φυσικούς δικαστές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα καθυστερήσω, κύριε Πρόεδρε.

Θεωρώ ότι απαίτηση και της κοινωνίας που αναφέρετε και των ανθρώπων που έχουν χάσει τους ανθρώπους τους και περιμένουν δικαιοσύνη είναι να δουν ότι πραγματικά εμείς εδώ θα κάνουμε μία εξεταστική και θα καταλήξουμε, ακόμα και με τις διαφορές που μπορεί να έχουμε, σε συμπεράσματα που πραγματικά θα βλέπουν και το τι έχει φταίξει διαχρονικά και το τι έχει φταίξει σε κάθε περίοδο διακυβέρνησης και το τι πρέπει να γίνει.

Και επειδή ειπώθηκε και μια αμφισβήτηση για τις εξεταστικές, τις προανακριτικές και για τα αποτελέσματα που έχουν, θεωρώ ότι πολλές φορές υποτιμούμε τις λειτουργίες, γιατί υπάρχουν και εξεταστικές που έχουν φέρει αποτελέσματα και η δικαιοσύνη με βάση αποτελέσματα εξεταστικών και προανακριτικών επιτροπών έχει κινηθεί. Μάλιστα, άκουσα έναν συνάδελφο να λέει: «Τι είναι; Δύο όλες κι όλες κατέληξαν σε αποτέλεσμα». Ναι, ήταν οι δύο της προηγούμενης κυβέρνησης, οι οποίες κατέληξαν σε αποτέλεσμα και υπήρξαν. Άρα αυτή η Κυβέρνηση έχει δείξει ότι τα πορίσματα τα οποία βγάζει είναι πορίσματα αντικειμενικά που εκτιμώνται μετά.

Συνεπώς, κυρίες και κύριοι συνάδελφοι, επειδή κανένας δεν μπορεί να κάνει πλειοδοσία στο συναίσθημα –θεωρώ ότι όλοι έχουν σοκαριστεί με αυτό που έχει γίνει- να συμφωνήσουμε ότι πρέπει να γίνει η εξεταστική επιτροπή όπως την προτείνει η Αντιπολίτευση, να διερευνηθούν όλα όσα πρέπει να διερευνηθούν και εκεί πέρα να δούμε πού αποδίδονται οι ευθύνες. Από εκεί και πέρα, επειδή υπάρχει ένας τσακωμός ποιο θα είναι δεύτερο και τρίτο κόμμα, να βγάλουμε τα Τέμπη από αυτόν τον τσακωμό. Τα κόμματα να βγάλουν τις ξεχωριστές προτάσεις και να μπορέσουν να συμβάλουν προκειμένου να έχουμε το καλύτερο αποτέλεσμα κατά την εξεταστική επιτροπή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο, κύριε Πλεύρη.

Θα ακολουθήσουν ο κ. Κόκκαλης, ο κ. Φωτήλας, ο κ. Κατσώτης και μετά η Κοινοβουλευτική Εκπρόσωπος κ. Καραγεωργοπούλου.

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ολοένα και αυξανόμενη αποχή στις εκλογές, αλλά και η απαξίωση του πολιτικού συστήματος, έχει την εξήγησή της. Είναι η σημερινή εικόνα. Πενήντα επτά συνάνθρωποί μας έχασαν τη ζωή τους εν έτει 2023, όταν δύο τρένα κινούνταν στην ίδια γραμμή. Οκτώ μήνες μετά, η δικαιοσύνη –και δεν είναι θεωρία συνωμοσίας- ψάχνει να βρει τον ακριβή αριθμό των νεκρών. Μιλάμε για την 7/2023 διάταξη της ανακριτικής αρχής.

Κι εμείς εδώ σήμερα, το ένα κόμμα λέει «ναι» στην εξεταστική, «όχι» στην προανακριτική, το άλλο «ναι» στην προανακριτική, «όχι» στην εξεταστική, το άλλο κόμμα «ναι» στην προανακριτική, αλλά για συγκεκριμένη χρονική περίοδο. Φανταστείτε να μη συναινούσαμε για προανακριτική για την περίοδο 2015-2019.

Λέει μία παροιμία: «Τον λύκο τον βλέπουμε. Το ίχνος ψάχνουμε;». Εδώ υπάρχει το πόρισμα του Ευρωπαίου εισαγγελέα, ο οποίος λέει με ονόματα πλέον ότι ο πρώην Υπουργός Κωνσταντίνος Καραμανλής φέρεται να τέλεσε το αδίκημα της απιστίας σε βάρος των οικονομικών συμφερόντων της Ευρωπαϊκής Ένωσης και του ελληνικού δημοσίου, εκ της οποίας η ζημία που προκλήθηκε είναι πάνω από 120.000 ευρώ.

Το ζήτημα είναι να ερευνηθούν και άλλα αδικήματα;

Μη φεύγετε. Σας αφορά τώρα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** (Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα του τα πούμε μετά.

Συνεχίστε.

**ΒΑΣΙΛΕΙΟΣ ΚΟΚΚΑΛΗΣ:** Ο –μέσα σε εισαγωγικά- «κυβερνητικός εισαγγελέας» απεφάνθη ότι δεν υπάρχουν ποινικά αδικήματα.

(Θόρυβος - διαμαρτυρίες από την πτέρυγα της Νέας Δημοκρατίας)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** (Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ!

**ΒΑΣΙΛΕΙΟΣ ΚΟΚΚΑΛΗΣ:** Έτσι είπατε. «Δεν υπάρχουν ποινικά αδικήματα. Πού τα βρήκατε; Μην τα δημιουργείτε. Μην προκαταβάλλετε».

Το είπε και κάποιος κόσμος το πίστεψε. Σου λέει: «Ο κ. Βορίδης είναι σαράντα χρόνια δικηγόρος». Και, όντως, η εμπειρία σας είναι δεδομένη.

Ας αναφέρουμε έναν κρίκο, γιατί ήταν πολλοί οι κρίκοι που συνετέλεσαν στο ζημιογόνο γεγονός. Το ζητούμενο είναι εάν έχουν αιτιώδη συνάφεια μεταξύ τους.

Ο συγκεκριμένος σταθμάρχης, κύριε Βορίδη, ενεργούσε στο πλαίσιο των καθηκόντων του; Νομίζω, ναι. Δεν ήταν σπίτι του. Ήταν στο πλαίσιο των καθηκόντων του. Οι πράξεις και οι παραλείψεις του, επειδή εσείς ο ίδιος πήγατε την κουβέντα στα νομικά, ήταν τυχαίο γεγονός; Ήταν μία πρόσκαιρη αμελής συμπεριφορά ή ήταν λόγω της άγνοιάς του και της έλλειψης εμπειρίας; Νομίζω ότι είχε έλλειψη εμπειρίας. Ποιος τον έβαλε σε αυτή τη θέση;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** (Δεν ακούστηκε)

**ΒΑΣΙΛΕΙΟΣ ΚΟΚΚΑΛΗΣ:** Με προκαλείτε τώρα. Αγαπάει ο Θεός τον κλέφτη, αγαπάει και τον νοικοκύρη. Εσείς ο ίδιος σε ερώτησή μου καρφώσατε τον κ. Καραμανλή. Ακούστε τι λέτε, για να δείτε πώς πάει η αιτιώδης συνάφεια και πώς φθάνουμε. Σας το λέω, επειδή είπατε για ποινικά αδικήματα. Από τα ανωτέρω, λέτε, προκύπτει ότι ο επανακαθορισμός του ανώτατου ορίου ηλικίας διορισμού για τους κλάδους του προσωπικού του ΟΣΕ, μεταξύ των οποίων και για τον κλάδο ΔΕ Σταθμαρχών από το εικοστό όγδοο έως το τεσσαρακοστό δεύτερο πραγματοποιήθηκε μετά την ολοκλήρωση της μεταφοράς τού εν λόγω υπαλλήλου και σε κάθε περίπτωση το τεσσαρακοστό όγδοο έτος ηλικίας ως ανώτατο όριο ηλικίας διορισμού δεν προέκυπτε από τις κείμενες διατάξεις. Έτσι λέει ο Υπουργός.

«Καρφώσατε» τον κ. Καραμανλή.Την απάντησή σας, κύριε Υπουργέ, την ενεχείρισα στον εφέτη ανακριτή και ασκήθηκε ποινική δίωξη στη διοίκηση του ΟΣΕ με την απάντησή σας.

Η ερώτηση είναι: Εάν το Υπουργείο εξασφάλιζε το αδιάβλητο της διαδικασίας, ο σταθμάρχης θα ήταν στη θέση του; Εάν το Υπουργείο –επαναλαμβάνω- εξασφάλιζε το αδιάβλητο, το οποίο αδιάβλητο εσείς το παραδέχεστε -εδώ είναι-, λέτε ότι αυτό δεν έγινε σύμφωνα με τις κείμενες διατάξεις, ο κύριος ο συγκεκριμένος, ο σταθμάρχης, θα ήταν σταθμάρχης; Όχι.

Να συνεχίσω τη σκέψη όσον αφορά το ατύχημα; Όχι, δεν θέλω.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι, απλώς τα λέτε όλα λάθος, αλλά δεν έχει σημασία.

**ΒΑΣΙΛΕΙΟΣ ΚΟΚΚΑΛΗΣ:** Εντάξει, εάν είναι λάθος η δική σας απάντηση ότι…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η απάντηση είναι σωστή, εσείς άλλα λέτε.

**ΒΑΣΙΛΕΙΟΣ ΚΟΚΚΑΛΗΣ:** Η απάντηση είναι σωστή. Άρα ήταν λάθος και η ποινική δίωξη που ασκήθηκε με βάση αυτό το έγγραφο το δικό σας; Μάλιστα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν σας καταλαβαίνω.

**ΒΑΣΙΛΕΙΟΣ ΚΟΚΚΑΛΗΣ:** Γιατί την επιτροπή, κύριε Υπουργέ, κάποιος τη διορίζει. Δεν ήλθε μόνη της. Η επιτροπή αξιολόγησης του σταθμάρχη που έβαλε τα κριτήρια δεν ήλθε μόνη της. Ορίστε ποια είναι η αιτιώδης συνάφεια. Γι’ αυτό και ζητάμε προανακριτική επιτροπή όχι μόνο για την 717, αλλά και για άλλα αδικήματα.

Πρέπει για το πολιτικό σύστημα τουλάχιστον να μην υπάρχουν τα μεγάλα λόγια που ακούσαμε εδώ. Το ξέρουμε ότι ήταν το πλέον τραγικό δυστύχημα. Έργα θέλουμε, δεν θέλουμε λόγια.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Φωτήλα. Αμέσως μετά ακολουθεί ο κ. Κατσώτης.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, στο επίκεντρο της σημερινής μας συζήτησης βρίσκεται το δυστύχημα των Τεμπών, ένα τραγικό γεγονός που συγκλόνισε ολόκληρη τη χώρα και κόστισε τη ζωή σε πενήντα επτά, κυρίως, νέους ανθρώπους.

Όμως, πέρα από το δυστύχημα αυτό μάς δίνεται η ευκαιρία να συζητήσουμε για όλα αυτά -και θα γίνει αυτό το επόμενο διάστημα, στη διάρκεια δηλαδή της εξεταστικής- που αναδεικνύονται από το δυστύχημα των Τεμπών, γιατί στο δυστύχημα των Τεμπών συγκεντρώνονται όλες οι παθογένειες του ελληνικού κράτους, παθογένειες, που από την πρώτη στιγμή που αναλάβαμε τη διακυβέρνηση της χώρας παλεύουμε να θεραπεύσουμε: προβληματική διαχείριση και εκτέλεση δημοσίων έργων, θεσμικό πλαίσιο που ευνοεί την αταξία και περιπλέκει τις αρμοδιότητες μεταξύ των φορέων, ελλείψεις στον σχεδιασμό του ανθρώπινου δυναμικού, ελλείψεις στη χρηματοδότηση και το πιο σημαντικό, μια ιδιωτικοποίηση προβληματική.

Από το 2019 θέσαμε ως προτεραιότητα την αναβάθμιση του ελληνικού σιδηροδρόμου και προς την κατεύθυνση αυτή πήραμε πρωτοβουλίες, προκειμένου ο ελληνικός σιδηρόδρομος να μπει και πάλι σε τροχιά ανάπτυξης, πατώντας πάνω σε στέρεες βάσεις.

Για εμάς, παρά την τραγικότητά του, το δυστύχημα των Τεμπών είναι μια ακόμα σύγκρουση, μια τραγική ευκαιρία να αλλάξουμε τον κακό εαυτό ενός κράτους που συγκεντρώνει σοβαρές παραλείψεις. Για τον λόγο αυτόν από την πρώτη στιγμή σταθήκαμε στο ύψος των περιστάσεων και ζητήσαμε να χυθεί άπλετο φως στην υπόθεση. Δώσαμε στη δικαιοσύνη όλα τα διαθέσιμα μέσα, προκειμένου απρόσκοπτα να κάνει τη δουλειά της. Είχαμε το θάρρος να αναλάβουμε την πολιτική ευθύνη στο μέρος που μας αναλογεί και να μην κρυφτούμε πίσω από τα δεδομένα εγκληματικά ανθρώπινα λάθη. Η αρμόδια επιτροπή παρέδωσε το σχετικό πόρισμα μέσα σε σαράντα τρεις ημέρες με απόλυτη διαφάνεια και αντικειμενικότητα. Επίσης, συγκαλέσαμε την Επιτροπή Θεσμών και Διαφάνειας, που εκεί βέβαια ακούσαμε τον κ. Σπίρτζη επί μία ώρα να μιλάει για τα πεπραγμένα της κυβέρνησης ΣΥΡΙΖΑ - ΑΝΕΛ, χωρίς, όμως, να ζητήσει ούτε μία συγγνώμη.

Είναι πραγματικά απορίας άξιο πώς μπορείτε, κυρίες και κύριοι συνάδελφοι της Αξιωματικής Αντιπολίτευσης, να διαστρεβλώνετε την πραγματικότητα και να αρνείστε οποιαδήποτε ευθύνη. Έχετε καταλάβει ότι κυβερνήσατε σχεδόν πέντε χρόνια; Το έχετε ξεχάσει; Έχετε ξεχάσει ότι εσείς ήσασταν εκείνοι που έπρεπε να «τρέξετε» τη σύμβαση 717 και επί τέσσερα χρόνια δεν κάνατε απολύτως τίποτα;

Να σας θυμίσουμε, λοιπόν, αφού τα έχετε ξεχάσει: Το 2019 παραλάβαμε ένα έργο «βαλτωμένο» μέσα από τη σύμβαση 717 στο 18% -ναι, στο 18%- και το προχωρήσαμε στο 70% έως τον Φεβρουάριο του 2023, πλήρως λειτουργικό. Επειδή άκουσα από διάφορους συνομιλητές ότι ακόμα είναι «βαλτωμένο» το έργο, θα πω ότι το έργο είναι ολοκληρωμένο και παραδομένο από τον μήνα Σεπτέμβριο.

Εσείς από την άλλη πλευρά, μέσα σε δύο χρόνια, έως δηλαδή τον Σεπτέμβριο του 2016, τι κάνατε; Πώς φροντίσατε για τη σηματοδότηση πενήντα δύο σταθμών, για την ανάταξη τριών κέντρων τηλεδιοίκησης; Έπρεπε βέβαια να έχετε ολοκληρώσει και κάποιες περαιτέρω εργασίες. Τι κάνατε; Τίποτα. Παραδώσατε μόλις δεκαεπτά από τους πενήντα δύο σταθμούς με σοβαρές αστοχίες, κάτι που σημαίνει ότι μεγάλο μέρος του έργου έπρεπε να ανακατασκευαστεί.

Βέβαια, δεν πρέπει να ξεχάσουμε να αναφέρουμε και την ανάγκη που προέκυψε για συμπληρωματική σύμβαση, προκειμένου να ανταποκρίνονται τα υφιστάμενα συστήματα στις νέες προδιαγραφές ασφαλείας, μια ανάγκη που σας κόστισε τρία χρόνια, αφού τελικά συντάχθηκε τον Δεκέμβριο του 2017 με επιπλέον κόστος 13,3 εκατομμύρια και παρ’ ότι εισήχθη στο Ελεγκτικό Συνέδριο και εγκρίθηκε το 2018, ούτε τότε ξεκίνησε κανένα έργο.

Λυπάμαι, κυρίες και κύριοι συνάδελφοι, αλλά δύο χρόνια είχατε και δεν παραδώσατε ούτε ένα κέντρο τηλεδιοίκησης, δεν ανατάξατε ούτε έναν σταθμό και έρχεστε να μας πείτε ότι για όλα φταίμε εμείς, ότι φταίει η Κυβέρνηση της Νέας Δημοκρατίας για τα πεπραγμένα τα δικά σας.

Στο σημείο αυτό πρέπει να τονιστεί ότι είναι διαχρονικά πλέον γνωστό ότι ο κατακερματισμός, δηλαδή αυτό που λέμε «σπάσιμο» των εργολαβιών, αποτελεί ένα από τα σημαντικότερα και μεγαλύτερα προβλήματα των συμβάσεων. Εμείς στην Αχαΐα το έχουμε ζήσει στο πετσί μας, βλέπε Πατρών-Πύργου. Στη συγκεκριμένη επίμαχη σύμβαση 717 το πρόβλημα αυτό ήταν έντονο, δεδομένου ότι ο κατακερματισμός δημιούργησε μια αδιέξοδη κατάσταση όπου άλλος ήταν υπεύθυνος για την υποδομή, άλλος για την επιδομή, άλλος για τον πολιτικό μηχανικό, άλλος για την τηλεδιοίκηση, άλλος για το ETCS και κάθε ένας απ’ αυτούς να πετάει το μπαλάκι στον άλλον.

Φτάνουμε, λοιπόν, στο 2019 με κυβέρνηση Νέας Δημοκρατίας όπου επανεκκινήσαμε το έργο, αφού εντάξαμε την επικαιροποιημένη τεχνική πρόταση στο τελικό σχέδιο της πρώτης συμπληρωματικής σύμβασης και έγινε ο αναγκαίος έλεγχος από το ΤΕΕ και βέβαια από την Εθνική Αρχή Διαφάνειας. Στα τέλη του 2020 εγκρίθηκε και η τέταρτη τροποποίηση της απόφασης ένταξης για τη χρηματοδότηση του έργου από το ΥΜΕΠΕΡΑΑ και το 2021 υπογράφηκε η συμπληρωματική σύμβαση.

Όμως, δεν σταθήκαμε μόνο εκεί. Έχοντας γνώση της κατάστασης στον ΟΣΕ και ιδιαίτερα στο θέμα του ανθρώπινου δυναμικού, το οποίο έβαινε διαρκώς μειούμενο, δρομολογήσαμε την ενίσχυση με διαγωνισμούς ΑΣΕΠ το 2022 και το 2023.

Είναι γνωστό ότι κάθε διαδικασία που μπαίνει στο ΑΣΕΠ είναι αδιάβλητη, όμως είναι και χρονοβόρα. Συνολικά με ΑΣΕΠ δρομολογήθηκε η πρόσληψη εκατόν δεκαεπτά υπαλλήλων, από τους οποίους τριάντα έξι σταθμάρχες και με δεύτερο διαγωνισμό δρομολογήθηκε η πρόσληψη εκατό υπαλλήλων, από τους οποίους είκοσι δύο σταθμάρχες.

Επιπλέον, μαζί με την κινητικότητα έγινε πρόσληψη διακοσίων εργαζομένων με δελτίο παροχής υπηρεσιών, εκ των οποίων οι εβδομήντα τρεις ήταν σταθμάρχες, προκειμένου να αντιμετωπιστεί άμεσα η υποστελέχωση του οργανισμού.

Να σας θυμίσω, κυρίες και κύριοι του ΣΥΡΙΖΑ, τι κάνατε εσείς στο συγκεκριμένο θέμα; Σε όλη τη διάρκεια της θητείας σας έγιναν είκοσι τέσσερις προσλήψεις, πάντα με μπλοκάκι, από τους οποίους οι δεκατρείς ήταν σταθμάρχες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιπλέον, αυξήσαμε από το 2022 τη χρηματοδότηση κατά 66% στον ΟΣΕ, προκειμένου να προβούμε στα απαραίτητα έργα και σε συντηρήσεις στο δίκτυο, όταν επί ΣΥΡΙΖΑ η χρηματοδότηση παρέμενε στα 45 εκατομμύρια.

Φέραμε στη Βουλή τον ν.4974/2022, με τον οποίον προχωρήσαμε στον πλήρη διαχωρισμό των αρμοδιοτήτων του ΟΣΕ και της «ΕΡΓΟΣΕ».

Πλέον στον ΟΣΕ ανήκει η διαχείριση και έχει την ευθύνη για τις υποδομές και τη συντήρηση των ενεργών γραμμών, ενώ η «ΕΡΓΟΣΕ» είναι πλέον ο κατασκευαστής των νέων υποδομών και έχει την επιμέλεια μόνο των ανενεργών γραμμών.

Με τον εν λόγω νόμο, όμως, άλλαξε πρωτίστως η διαδικασία παραγωγής σιδηροδρομικών έργων, ώστε να σταματήσουν οι υπερβάσεις στον προϋπολογισμό και τα χρονοδιαγράμματα. Είπαμε ότι για εμάς η ανάπτυξη του σιδηροδρομικού δικτύου είναι ένας αναπτυξιακός στόχος. Γι’ αυτόν τον λόγο δρομολογήσαμε έξι εμβληματικά σιδηροδρομικά έργα προϋπολογισμού 4 δισεκατομμυρίων ευρώ, προκειμένου να αναβαθμιστεί ο εμπορικός και στρατηγικός ρόλος των βασικών λιμανιών της χώρας. Τέλος, από το 2019 ενσωματώσαμε τρεις οδηγίες…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, ολοκληρώστε.

**ΙΑΣΟΝΑΣ ΦΩΤΗΛΑΣ:** Τελειώνω, κύριε Πρόεδρε. Είμαι μέσα στα όρια της συμφωνημένης και ψηφισμένης και από εσάς ανοχής σε σχέση με την ειδική αυτή διαδικασία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ δεν το έχω ψηφίσει, αλλά δεν υπάρχει τέτοια συμφωνημένη ανοχή.

**ΙΑΣΟΝΑΣ ΦΩΤΗΛΑΣ:** Ήσασταν στη Διάσκεψη των Προέδρων. Είμαι μέσα στα όρια, αν θυμάστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είστε μέσα στα όρια, είστε εκτός των ορίων.

**ΙΑΣΟΝΑΣ ΦΩΤΗΛΑΣ:** Προφανώς δεν θυμάστε την απόφαση της Διάσκεψης των Προέδρων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλετε να το συζητήσουμε;

**ΙΑΣΟΝΑΣ ΦΩΤΗΛΑΣ:** Ρωτήστε τον κ. Παφίλη. Ήταν μέσα και αυτός από την αρχή, εσείς δεν ήσασταν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εμπιστεύεστε το ΚΚΕ βλέπω.

**ΙΑΣΟΝΑΣ ΦΩΤΗΛΑΣ:** Σας λέω την αλήθεια.

Με την ίδια νομοθεσία αναβαθμίστηκε και ο ρόλος της ΡΑΣ με αρμοδιότητες την έκδοση, ανανέωση, τροποποίηση και ανάκληση πιστοποιητικών ασφαλείας σε σιδηροδρομικές επιχειρήσεις στην Ελλάδα, ενώ την ίδια στιγμή δύναται να χορηγεί έγκριση στα έργα υποδομής, δηλαδή στον ΟΣΕ, και να καθορίζει τη διαδικασία πιστοποίησης του προσωπικού που εκτελεί καθήκοντα ασφαλείας.

Σας είπα και στην αρχή ότι για μας προτεραιότητα έχουν οι πολίτες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε.

**ΙΑΣΟΝΑΣ ΦΩΤΗΛΑΣ:** Ολοκληρώνω, κύριε Πρόεδρε. Μη με διακόπτετε, όμως, συνέχεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε φτάσει στα δέκα λεπτά.

**ΙΑΣΟΝΑΣ ΦΩΤΗΛΑΣ:** Έχω φτάσει στα 9.23΄ και τα σαράντα δευτερόλεπτα μου τα έχετε φάει. Αφήστε με να ολοκληρώσω. Σας παρακαλώ να επιδείξετε παρόμοια ανοχή που έδειξαν και όλοι όσοι ανέβηκαν σε αυτό το Βήμα το δικό σας πριν από εσάς. Το ότι αλλάζει ο Προεδρεύων, δεν σημαίνει ότι αλλάζει και όλη η διαδικασία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Χάνετε τα δευτερόλεπτα.

**ΙΑΣΟΝΑΣ ΦΩΤΗΛΑΣ:** Σας λέω ότι είναι συμφωνημένη η ανοχή. Την έχετε ψηφίσει και εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι συμφωνημένο.

**ΙΑΣΟΝΑΣ ΦΩΤΗΛΑΣ:** Το έχετε ψηφίσει και εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να το βάλετε στη Διάσκεψη.

**ΙΑΣΟΝΑΣ ΦΩΤΗΛΑΣ:** Για εμάς προτεραιότητα έχουν οι πολίτες, οι μεταρρυθμίσεις που έχει ανάγκη η χώρα.

Λέμε, λοιπόν, για να κλείσω και να σταματήσει ο κύριος Πρόεδρος να με παρενοχλεί -bullying πάντως είναι αυτό που μου κάνετε-, «ναι» στην εξεταστική του ΚΚΕ, όχι γιατί συμφωνούμε με το σκεπτικό της, αλλά γιατί λέμε «ναι» σε κάθε προσπάθεια απόδοσης δικαιοσύνης και διαφάνειας και σε κάθε τέτοιου είδους πρωτοβουλία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** ΠΑΣΟΚ και bullying δεν πάνε μαζί ποτέ. Άρα δεν υπάρχει τέτοιο θέμα, να ξέρετε. Εμείς είμαστε πάντα ελαστικοί μέχρι τα όρια.

Τον λόγο έχει ο κ. Κατσώτης.

Θα δείτε τώρα ο κ. Κατσώτης πώς θα είναι μέσα στον χρόνο του!

**ΧΡΗΣΤΟΣ ΚΑΤΣΩΤΗΣ:** Κύριοι, το ΚΚΕ έχει δηλώσει προς κάθε κατεύθυνση και έχει υποσχεθεί ότι δεν πρόκειται να επιτρέψει να συγκαλυφθεί το έγκλημα στα Τέμπη, να αθωωθεί η πολιτική που δολοφονεί. Αυτό το κάναμε από την πρώτη στιγμή. Θυμίζουμε τις μεγάλες κινητοποιήσεις για τις οποίες πρωτοστάτησαν οι κουκουέδες, τις δύο απεργίες των ταξικών συνδικάτων, όταν η ΓΣΕΕ, η πλειοψηφία της οποίας ανήκει στο ΠΑΣΟΚ, στη Νέα Δημοκρατία και στον ΣΥΡΙΖΑ, έβαζε εμπόδια ή σφύριζε αδιάφορα.

Το σύνθημα «Νέα Δημοκρατία, ΣΥΡΙΖΑ, ΠΑΣΟΚ. Το έγκλημα αυτό έχει ιστορία» αντηχούσε από τα δυόμισι εκατομμύρια ανθρώπων σε όλη τη χώρα, κύριοι του ΠΑΣΟΚ, όταν η ηγεσία σας σε αντίθεση με τους ψηφοφόρους σας αρνήθηκε να συμβάλει στις κινητοποιήσεις. Και σήμερα βέβαια επιχειρείτε να καλύψετε τις δικές της ευθύνες ανασύροντας αντικομμουνισμό, αυριανισμό και «πασοκιές» του παρελθόντος, που έχουν καταδικαστεί στη συνείδηση του λαού. Μιλάμε βέβαια για κατάντια.

Ναι, κύριοι, το περιεχόμενο της πρότασής μας αναδεικνύει τον ρόλο της πολιτικής της Ευρωπαϊκής Ένωσης που υπηρετεί τις επιδιώξεις των μονοπωλιακών ομίλων, των πολυεθνικών και τσακίζει μαζί με τις αστικές κυβερνήσεις τη ζωή των λαών. Όποια πλευρά κι αν πιάσουμε, θα δούμε τις μεγάλες συνέπειες για τον λαό: εργασιακά, ασφαλιστικά, φορολογία, υγεία, παιδεία, πρόνοια, περιβάλλον, μεταφορές, ενέργεια. Τι να πρωτοπείς; Αυτή η Ευρωπαϊκή Ένωση δεν μπορεί να γίνει καλύτερη. Αντίθετα θα γίνεται όλο και χειρότερη.

Η πρόταση για τη συγκρότηση εξεταστικής επιτροπής, για να διερευνηθούν όλες οι πλευρές που σχετίζονται με το έγκλημα του Τεμπών, σε συνδυασμό και με την παράλληλη διερεύνηση από την ποινική δικαιοσύνη, καθώς και τη μήνυση που έχει υποβληθεί από τους συγγενείς των θυμάτων, στην οποία περιέχονται σημαντικά στοιχεία, είναι στάση ευθύνης του ΚΚΕ. Αν δεν γινόταν, θα οδηγούνταν σε συγκάλυψη αυτό το έγκλημα.

Ακόμα και σήμερα κάνατε παρεμβάσεις ότι δήθεν φταίει ο σταθμάρχης που ήταν ρουσφέτι, ότι ευθύνες έχει ο Υπουργός που έσκασε στα χέρια του το αποτέλεσμα της εγκληματικής πολιτικής ή και η εξέλιξη της σύμβασης 717 από τους αρμόδιους Υπουργούς. Δεν λέμε ότι δεν έχουν ευθύνες, αλλά οι βαθύτερες αιτίες είναι διαχρονικές και είναι αυτού του κράτους, όλων των κυβερνήσεων που υπηρετεί τους λίγους, καθώς και της ιδιωτικής εταιρείας και αυτές οι ευθύνες δεν πρέπει να παραγραφούν, πρέπει να αποδοθούν, όπως και οι ατομικές ευθύνες όπως έχουμε δηλώσει όπου υπάρχουν.

Αυτό, κύριοι, δεν είναι διάχυση ευθυνών, αλλά ανάδειξη των αιτιών που όλοι σας θέλετε να θαφτούν και ιδιαίτερα τα κόμματα που συγκρότησαν τις κυβερνήσεις, τόσο της Νέας Δημοκρατίας, όσο και του ΣΥΡΙΖΑ και του ΠΑΣΟΚ, και οδήγησαν στον θάνατο πενήντα επτά νέων παιδιών κυρίως και συνεχίζουν να μην παρέχουν ασφάλεια στις μεταφορές.

Ποιες είναι αλήθεια αυτές οι αιτίες; Είναι η περιβόητη απελευθέρωση της αγοράς με βάση τις κατευθύνσεις της Ευρωπαϊκής Ένωσης. Η εμπορευματοποίηση των συγκοινωνιών, ο τεμαχισμός του ΟΣΕ και η ιδιωτικοποίηση των κερδοφόρων κομματιών του, η τεράστια υποστελέχωση σε προσωπικό και οι τεράστιες ελλείψεις σε μέτρα ασφαλείας και υποδομές του κρατικού ΟΣΕ.

Όλα αυτά, κύριοι, ενίσχυσαν τον στόχο των επιχειρηματικών ομίλων για αύξηση των κερδών σε βάρος της ασφάλειας των μεταφορών. Οδήγησε στη μείωση των εργαζομένων. Οι οργανικές θέσεις από δύο χιλιάδες ενενήντα οκτώ, σήμερα είναι επτακόσιες περίπου, με αποτέλεσμα την εντατικοποίηση, τη λειψή συντήρηση του δικτύου, τη λειψή φύλαξη των ανισόπεδων διαβάσεων και άλλα πολλά.

Θα καταθέσουμε στα Πρακτικά τα αιτήματα που έχουν επεξεργαστεί οι δυνάμεις του ΚΚΕ στον σιδηρόδρομο και με αγωνία τα προβάλλουν και τα διεκδικούν για την ασφάλεια επιβατών και εργαζομένων. Τα έχουμε βέβαια καταθέσει ως ΚΚΕ αρκετές φορές σε αντίστοιχες συζητήσεις.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η κύρια αιτία αυτών των εγκλημάτων είναι η κοινή στρατηγική της απελευθέρωσης των μεταφορών, της ενέργειας, των τηλεπικοινωνιών και η δημιουργία νέων πεδίων κερδοφορίας για τα λιμνάζοντα κεφάλαια των ομίλων με χαμηλό ρίσκο και σίγουρα κέρδη. Στη βάση αυτή όλοι σας προωθήσατε την απελευθέρωση και την ιδιωτικοποίηση του ΟΣΕ, τον τεμαχισμό των σιδηροδρομικών μεταφορών, το ξεπούλημα των κερδοφόρων «φιλέτων», την «ΤΡΑΙΝΟΣΕ» στον κρατικό ιταλικό όμιλο των σιδηροδρόμων. Επιτρέψατε στην ιταλική κρατική εταιρεία «HELLENIC TRAIN» να λειτουργήσει χωρίς να έχουν διασφαλιστεί στοιχειώδεις υποδομές και προϋποθέσεις ασφάλειας. Τρέξατε να διασφαλίσετε 3,5 δισεκατομμύρια ευρώ κοινοτική χρηματοδότηση για τη σιδηροδρομική διασύνδεση των λιμανιών της βόρειας Ελλάδας, της Βουλγαρίας και της Ρουμανίας, αλλά δεν βρήκατε 50 εκατομμύρια για την προληπτική συντήρηση των γραμμών του ΟΣΕ. Σχεδιάσατε νέα έργα πολλών δισεκατομμυρίων ευρώ, μοιράσατε τη σχετική πίτα από το Ταμείο Ανάκαμψης στους ομίλους και την ίδια στιγμή συνεχίζονται τα τραγικά κενά σε εξειδικευμένο προσωπικό στον σιδηρόδρομο, αλλά και στην εκπαίδευσή τους.

Ο ΣΥΡΙΖΑ ως κυβέρνηση επέβαλε το 2018 τη διευθέτηση του εργάσιμου χρόνου με συνεχή εργασία εννέα ημέρες χωρίς ρεπό. Αυτό έχει να κάνει με την ασφάλεια, ναι ή όχι; Το 2019 απολύσατε εκατόν είκοσι εργαζόμενους και μέχρι σήμερα παραμένουν κενές χίλιες τετρακόσιες αναγκαίες θέσεις εργασίας σύμφωνα με το οργανόγραμμα του ΟΣΕ.

Όλες οι κυβερνήσεις και όλα τα κόμματα του συστήματος ήταν και είναι συνένοχοι για την πολιτική που οδήγησε στο να θρηνούμε νεκρά παιδιά. Όλοι στήριξαν και προώθησαν τις κοινοτικές οδηγίες της απελευθέρωσης των σιδηροδρομικών μεταφορών και της δημιουργίας ενιαίας ευρωπαϊκής αγοράς, που ξεκίνησε το 1991.

Όλοι προώθησαν τα αλλεπάλληλα σιδηροδρομικά πακέτα της Ευρωπαϊκής Ένωσης, για να φτάσουμε στην πλήρη απελευθέρωση της αγοράς. Η κάθε κυβέρνηση έπαιρνε τη σκυτάλη από την προηγούμενη: Η κυβέρνηση του ΠΑΣΟΚ το 2009 προχώρησε στον τεμαχισμό του ΟΣΕ. Η κυβέρνηση της Νέας Δημοκρατίας - ΠΑΣΟΚ το 2013 διαμόρφωσε το πλαίσιο της ιδιωτικοποίησης. Η κυβέρνηση του ΣΥΡΙΖΑ υλοποίησε την παραχώρηση και το ξεπούλημα της «ΤΡΑΙΝΟΣΕ» αντί 45 εκατομμυρίων με «προίκα» από πάνω 50 εκατομμύρια τον χρόνο για την άγονη γραμμή -ακούστε!- Αθήνα - Θεσσαλονίκη.

Τα ηλεκτρονικά συστήματα ασφαλείας που είχαν αγοραστεί από το 2004 δεν λειτουργούσαν και σε μεγάλο μέρος των σιδηροδρομικών γραμμών δεν είχαν καν εγκατασταθεί. Τον 21ο αιώνα όλα γίνονταν ακόμα χειροκίνητα και οι πληροφορίες δίνονταν από σταθμάρχη σε σταθμάρχη, ενώ αντίθετα πολύ γρήγορα προχώρησαν οι ηλεκτρονικοί πλειστηριασμοί. Το ηλεκτρονικό σύστημα παρακολούθησης, τηλεδιεύθυνσης, σηματοδότησης και φωτοσήμανσης ήταν ανύπαρκτο, αλλά ακόμη και σήμερα τα μέτρα ασφαλείας στην καλύτερη περίπτωση, κυρίες και κύριοι, οι επιχειρηματικοί όμιλοι τα λαμβάνουν μέχρι του σημείου που το κόστος πρόληψης είναι μικρότερο του κόστους του ατυχήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Αυτή είναι η κατεύθυνση και στην εθνική στρατηγική που ψηφίστηκε με ευθύνη όλων σας και εδώ στη χώρα μας. Περιλαμβάνει ευχολόγια για την προστασία της υγείας και ασφάλειας των εργαζομένων και στην πράξη προωθεί τους στόχους του κεφαλαίου, χωρίς να προβλέπει κανένα μέτρο επί της ουσίας για την ουσιαστική πρόληψη και τον έλεγχο της εργοδοτικής ευθύνης για την εφαρμογή των κανονισμών προστασίας των εργαζομένων και επιβατών.

Ο λαός για την προστασία της ζωής του διεκδικεί σύγχρονες, ασφαλείς, φτηνές μαζικές μεταφορές, ενίσχυση του δημόσιου συστήματος υγείας, υγεία δωρεάν για όλους, άμεσα μέτρα αντιπλημμυρικής, αντιπυρικής, αντισεισμικής προστασίας, εδώ και τώρα αντισεισμικό έλεγχο σε σχολεία, σχολές, νοσοκομεία, χώρους δουλειάς, άμεσα μέτρα υγιεινής και ασφάλειας στην εργασία, προσλήψεις μόνιμου προσωπικού σε υγεία, παιδεία, κοινωνικές υπηρεσίες, υπηρεσίες πολιτικής προστασίας.

Απευθυνόμαστε στις εργατικές λαϊκές οικογένειες και τους τονίζουμε ότι όσες κυβερνήσεις και αν αλλάξουν, όσοι μηχανοδηγοί και να αλλάξουν, το τρένο της αστικής διακυβέρνησης κινείται και θα κινείται σταθερά στις ματωμένες ράγες που καθορίζουν η άρχουσα τάξη και η Ευρωπαϊκή Ένωση. Θα συνεχίσουμε, παρά την αρνητική εμπειρία, για να αποκαλυφθούν οι ευθύνες και ο λαός να πάρει την ασφάλεια της ζωής του στα χέρια του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα συνεχίσουμε τώρα, παρ’ ότι δεν το είχαμε στο πρόγραμμά μας, με τον κ. Μπαραλιάκο και μετά θα ακολουθήσει η κ. Καραγεωργοπούλου.

Ορίστε, έχετε τον λόγο, κύριε Μπαραλιάκο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Η θλίψη που σκόρπισε από άκρη σε άκρη στην πατρίδα μας η τραγωδία των Τεμπών είναι άφατη, αληθινά ανείπωτη. Ο πόνος των οικογενειών των θυμάτων δεν απαλύνεται με λόγια παρηγοριάς. Άνθρωποι που βίωσαν και εξακολουθούν να βιώνουν αυτό το δράμα μάς παρακολουθούν σήμερα και αισθάνομαι βαθύτατα την ανάγκη να εκφράσω ως γονέας, ως πολίτης που και ο ίδιος και η οικογένειά μου χρησιμοποιούμε τον σιδηρόδρομο, αλλά και ως πολιτικός που η περιοχή μου, η Πιερία, πενθεί το αδόκητο τέλος ενός νέου κοριτσιού, της Αθηνάς, τα ειλικρινή μου συλλυπητήρια με ταπεινότητα και με σεβασμό απέναντί τους.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι συνάδελφοι, από την αρχή αυτής της τραγωδίας η Κυβέρνηση με ευθύτητα και γενναιότητα ανέλαβε την αντικειμενική πολιτική ευθύνη. Με τον προσήκοντα σεβασμό και τη δέουσα σοβαρότητα που οι περιστάσεις απαιτούν εμείς πρώτοι θέσαμε ως αδήριτη προτεραιότητα να διερευνηθούν οι δομικές συνθήκες που συνδιαμόρφωσαν αυτή τη νοσογόνο και παθογενή κατάσταση στους σιδηροδρόμους της χώρας μας. Ο ίδιος ο Κυριάκος Μητσοτάκης, πρώτος εκείνος ως Πρωθυπουργός της χώρας βγήκε μπροστά. Χωρίς καμμία υπεκφυγή, χωρίς αστερίσκους έθεσε ως μοναδική προτεραιότητα τη διαλεύκανση των αιτιών του δυστυχήματος. Άλλωστε η πιο ισχυρή δικαίωση είναι να μην ξαναζήσουμε τέτοια τραγωδία.

Συναισθανόμενος το μέγεθος και τον χαρακτήρα αυτής της εθνικής τραγωδίας ο αρμόδιος Υπουργός Υποδομών και Μεταφορών Κώστας Καραμανλής παραιτήθηκε αμέσως από την προηγούμενη κυβέρνηση και η Νέα Δημοκρατία έδειξε άμεσα την ανάγκη της ενδελεχούς, επισταμένης και ανυποχώρητης διερεύνησης της ρίζας των αιτίων και των προβλημάτων που οδήγησαν σε αυτή την καταστροφή. Και σήμερα, ευθυγραμμιζόμενη με αυτή τη στάση, η Κοινοβουλευτική μας Ομάδα με συνέπεια τάσσεται υπέρ της πρότασης του Κομμουνιστικού Κόμματος Ελλάδας, με το οποίο μας χωρίζει αυτονόητα ένας ιδεολογικός και πολιτικός ωκεανός, για σύσταση εξεταστικής επιτροπής που θα επιφορτιστεί με το συγκεκριμένο έργο. Εν όψει, λοιπόν, ενός θλιβερού εθνικού καθήκοντος προστρέχουμε σε πνεύμα ομοθυμίας και ειλικρίνειας να στηρίξουμε την πρόταση ενός πολιτικού μας αντιπάλου και η υπέρβαση αυτή είναι αδιανόητη για μέρος του πολιτικού μας συστήματος.

Κυρίες και κύριοι συνάδελφοι, εμείς επιλέγουμε η σημερινή συνεδρίαση, με όλο τον βαρύνοντα συμβολισμό που ενδύεται, να αποτελέσει αφετηρία επούλωσης πληγών, εφαλτήριο διόρθωσης διαχρονικών παθογενειών και εκκίνηση για μια συνολική, οριστική σύγκρουση με την αβελτηρία και την ολιγωρία που κατέστησαν τον ελληνικό σιδηρόδρομο έναν «μεγάλο ασθενή». Ο ΣΥΡΙΖΑ και το ΠΑΣΟΚ διάλεξαν να μετατρέψουν τη συνεδρίαση αυτή σε πεδίο μικροκομματικών διαξιφισμών και σε αρένα θήρας εντυπώσεων. Τορπίλισαν εξαρχής τον ειλικρινή διάλογο και ναρκοθέτησαν τη σημερινή συζήτηση.

Η πολιτική κερδοσκοπία πάνω στα ερείπια μιας εθνικής τραγωδίας ενταφίασε τις προσδοκίες για σύμπνοια και ενότητα, ό,τι δηλαδή έχει ανάγκη ο ελληνικός λαός που μας παρακολουθεί και εκφράζει γνήσιο ενδιαφέρον και ειλικρινή αγωνία. Απέναντι σε νομικά διάτρητες και ουσία αβάσιμες προτάσεις που έρχονται από την πλευρά της Αντιπολίτευσης εμείς εμπιστευόμαστε την ελληνική δικαιοσύνη και εκφράζουμε τη βεβαιότητα ότι οι ποινικές ευθύνες σε όποια πρόσωπα και αν εντοπιστούν θα αποδοθούν ακέραιες. Αντί για τα σκοτεινά νερά που θολώνουν από την πολιτική εκμετάλλευση του πόνου εμείς τασσόμαστε αναφανδόν υπέρ της πλήρους διαφάνειας σε όλα. Από την πρώτη στιγμή η θέση μας ήταν ανυποχώρητη και αμετακίνητη: Να χυθεί άπλετο φως παντού.

Κυρίες και κύριοι συνάδελφοι, τα γεγονότα και τα πραγματικά περιστατικά είναι αδιάψευστα. Η επιχειρηματολογία του ΣΥΡΙΖΑ και του ΠΑΣΟΚ κατέπεσαν με κροτώδη τρόπο. Η Νέα Δημοκρατία παρέλαβε από τον ΣΥΡΙΖΑ εκτελεσμένο έργο σύμφωνα με τη σύμβαση 717, με πιστοποίηση σε ποσοστό 18%. Από το 2017 ως το 2019 δεν έγινε απολύτως τίποτα. Και σαν να μην έφτανε αυτό προχώρησε στην ιδιωτικοποίηση της «ΤΡΑΙΝΟΣΕ» για ένα ευτελές τίμημα, αφού πρώτα διέγραψε χρέη εκατομμυρίων προς το δημόσιο, χωρίς καμμία εξασφάλιση για το πώς θα γίνουν οι απαραίτητες επενδύσεις και πώς ο ελληνικός λαός θα αποκομίσει εμπράκτως οφέλη στην καθημερινότητά του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό ακόμα, κύριε Πρόεδρε.

Η Κυβέρνηση της Νέας Δημοκρατίας με την ανάληψη της διακυβέρνησης της χώρας το 2019 ξεμπλόκαρε τις διαδικασίες, προχώρησε στην υλοποίηση του έργου στο 90%, από το οποίο είχε πιστοποιηθεί και ήταν λειτουργικό το 70%, και τον Οκτώβριο του 2023 ολοκληρώθηκε συμβατικά το έργο. Αυξήσαμε την ετήσια χρηματοδότηση του ΟΣΕ κατά 66%, ποσό δηλαδή που αγγίζει τα 75 εκατομμύρια ευρώ από τα 45 που λάμβανε και διαπραγματευτήκαμε με την «HELLENIC TRAIN» προς το συμφέρον του ελληνικού λαού.

Κυρίες και κύριοι συνάδελφοι, η συναίσθηση του χρέους μας σήμερα επιτάσσει την αδιάστικτη και αμετακίνητη στάση μας: Διερεύνηση όλων των συνθηκών που οδήγησαν στην εθνική τραγωδία των Τεμπών. Θα είναι η αφετηρία αλλά και η παρακαταθήκη μας απέναντι στις επόμενες γενιές, να μην επιτρέψουμε ξανά να βυθιστεί ο ελληνικός λαός στο πένθος, να μην αισθανθεί φόβο και ανασφάλεια και να εμπιστευτεί ξανά τον ελληνικό σιδηρόδρομο. Το χρωστάμε στους πενήντα επτά νεκρούς των Τεμπών και στις οικογένειές τους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Μπαραλιάκο.

Τον λόγο τώρα έχει η Κοινοβουλευτική Εκπρόσωπος της Πλεύσης Ελευθερίας, η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Ένα από τα φρικτότερα εγκλήματα που συντελέστηκαν σε ελληνικό έδαφος, 28-2-2023 στα Τέμπη, σε βάρος του μέλλοντος της χώρας μας εναντίον νέων ανθρώπων. Τι ακολούθησε αυτή την απώλεια, πέραν από τον θρήνο των οικογενειών, που έχασαν αγαπημένα τους πρόσωπα, πέρα από την οδύνη που οι περισσότεροι νιώσαμε;

Είδαμε την Πρόεδρο της Δημοκρατίας να πετάει λουλούδια στα συντρίμμια, που ήταν ένα με τις καμένες σάρκες των παιδιών μας, μαρτυρούν τα μέλη των οικογενειών τους, τα αδέλφια, οι σύντροφοι, οι μάνες. Είδαμε καθυστέρηση περίπου ενός μήνα στην εξέταση των συντριμμιών των δύο τρένων. Είχαμε την παραίτηση Καραμανλή, για να φτιάξει την εικόνα του και να πάρει είκοσι δύο χιλιάδες ψήφους. Στις 11 Απριλίου ξοδεύτηκε το τεράστιο ποσό των 747.862 ευρώ για τη μεταφορά όλων των σίδερων και των βαγονιών σε οικόπεδο του ΟΣΕ και σε εβδομήντα δύο ώρες καθάρισαν, τσιμέντωσαν, τελείωσαν και ακολούθησαν τα πορίσματα.

Το πόρισμα της επιτροπής εμπειρογνωμόνων διακοσίων είκοσι οκτώ σελίδων που δόθηκε στη δημοσιότητα τον Απρίλιο του 2023, το πόρισμα της επιτροπής διερεύνησης ανεξάρτητων πραγματογνωμόνων οικογενειών, το ευρωπαϊκό πόρισμα για τη σύμβαση 717 της «ΕΡΓΟΣΕ». Ποια η αποτίμηση; Ποιος, τι φταίει; Παράνομη μεταφορά επικίνδυνων φορτίων; Η κακιά η στιγμή; Ο σταθμάρχης; Πολυετείς παθογένειες συστημάτων ασφάλειας χρόνων και ανθρώπινο λάθος;

Όλες οι διαπιστώσεις, όλες οι αποδείξεις, τα ευρήματα, τα συμπεράσματα των ερευνών απαιτούν την ορθή ανάγνωσή τους για την αποτίμηση του εγκλήματος αυτού. Σε ένα κράτος που θέλει να θεωρείται προηγμένο, τα συστήματα ασφαλείας πρέπει να λειτουργούν άψογα, ακριβώς για να αποκλείεται η περίπτωση του ανθρώπινου λάθους.

Στο όνομα αυτών των γονέων που δεν πήραν ούτε ένα κοκαλάκι του παιδιού τους να θάψουν, τιμώντας τα αθώα σώματα των νέων που κάηκαν, διαμελίστηκαν, εξαϋλώθηκαν στο όνομα της απόδοσης της δικαιοσύνης των ψυχών τους, αλλά και όλων των Ελλήνων που απαιτούν να αποδοθεί δικαιοσύνη, να επέλθει τιμωρία, να διατηρηθεί η μνήμη των αιτίων του εγκλήματος για να καταστεί δυνατόν να μην επαναληφθούν ποτέ στο μέλλον, για την εμπέδωση του αισθήματος της δικαιοσύνης και της ασφάλειας που πρέπει να είναι απαραίτητοι όροι για τη διαβίωσή μας, οφείλουμε να υπερψηφίσουμε τη σύσταση εξεταστικής επιτροπής.

Δεν συμπορευόμαστε ούτε συντασσόμαστε με τη Νέα Δημοκρατία, η οποία προσπαθώντας να συγκαλύψει, να διαχειριστεί επικοινωνιακά τον αποτροπιασμό που προκάλεσαν οι απάνθρωπες δηλώσεις Γεωργιάδη, ότι ουσιαστικά το 41% ήταν η άφεση των αμαρτιών, δήλωσε ότι θα ψηφίσει την πρόταση του ΚΚΕ, διαφωνώντας με το περιεχόμενο.

Υπερψηφίζουμε την πρόταση για σύσταση εξεταστικής επιτροπής επειδή, ως γνωστόν, με βάση το Σύνταγμα και τον Κανονισμό της Βουλής, η εξεταστική έχει αρμοδιότητες ανακριτικών αρχών και εισαγγελέα πλημμελειοδικών, ερευνά συνολικά την υπόθεση και όχι ειδικά ποινικές ευθύνες, αποδίδει πολιτικές ευθύνες και αν βρεθούν αποχρώσες ενδείξεις για ποινικές ευθύνες, τότε ζητάει από τη Βουλή να συσταθεί προανακριτική επιτροπή.

Στις 28 Φεβρουαρίου 2023, ημέρα Τρίτη, στις 23.21΄, κοντά στον οικισμό Ευαγγελισμός Τεμπών Λάρισας, ο επιβατικός ελκόμενος συρμός Intercity 62, που εκτελούσε προγραμματισμένο δρομολόγιο στη διαδρομή Αθήνα-Θεσσαλονίκη, συγκρούστηκε μετωπικά με την εμπορική αμαξοστοιχία «63503» που εκτελούσε το δρομολόγιο Θεσσαλονίκη - Αθήνα. Πενήντα επτά νεκροί ογδόντα πέντε τραυματίες. Μετά το συμβάν της σύγκρουσης ακολούθησε πυρκαγιά.

Άμεσα εμπλεκόμενοι για τον σιδηρόδρομο φορείς: Υπουργείο Υποδομών και Μεταφορών, ΟΣΕ, Ρυθμιστική Αρχή Σιδηροδρόμων, «HELLENIC TRAIN», «ΕΡΓΟΣΕ», «ΓΑΙΑΟΣΕ».

Επιγραμματικά ορισμένα από τα αναδειχθέντα γεγονότα στο πόρισμα εμπειρογνωμόνων που διόρισε η Κυβέρνησή σας και μαζί και αίτια συμβάντος: Εκτός λειτουργίας η ηλεκτρική πλευρική σηματοδότηση στο τμήμα Λάρισα -Θεσσαλονίκη, φωτεινοί σηματοδότες δεν λειτουργούσαν και φυσικά, δεν τηρούνταν το κανονιστικό πλαίσιο που περιγράφεται στον γενικό κανονισμό κίνησης, όπως αυτό συμπληρώνεται από τις εκάστοτε εγκυκλίους που εκδίδει η διεύθυνση κυκλοφορίας του ΟΣΕ, διακοπή λειτουργίας σε μέρος της συγκεκριμένης γραμμής κίνησης του συρμού, φωτόσημα εξόδου εκτός λειτουργίας, τεχνικά προβλήματα στον χειρισμό αλλαγής γραμμών και για χίλια διακόσια μέτρα δεν ήταν επιτρεπτή η παρακολούθηση της πορείας του συρμού, στη θέση Καραγάτση δεν λειτουργούσε η τροχοεπαφή κατάληψης γραμμής.

Για την ταχύτητα τρένου δεν έχει βρεθεί κανένα ίχνος, μαρτυρούν οι εμπειρογνώμονες. Δεν θα έπρεπε να συμβαίνει και δεν θα έπρεπε να σχετίζεται με την ασφάλεια της κίνησης των συρμών; Τι έπρεπε να έχει κάνει ο σταθμάρχης που δεν έκανε; Δεν θα έπρεπε να είχε επιλέξει τη χειροκίνητη διευθέτηση των αλλαγών. Ποιος ήταν αυτός ο άνθρωπος; Είχε τα προσόντα να είναι εκεί; Ήταν πολιτική σας επιλογή. Δεν πληρούσε κανένα προσόν στην πραγματικότητα, μία μετάταξη που έγινε σε παρέκκλιση, κατά παράβαση του ορίου ηλικίας και προσκομίζοντας έγγραφο που σχεδόν έχει αποδειχθεί ότι ήταν πλαστό, καθώς η Νομαρχία Λάρισας που το εξέδωσε ως προς την ικανότητά του και τη γνώση του επί της πληροφορικής, βεβαίωσε ότι αυτό δεν το εξέδωσε ποτέ η ίδια ως αρχή.

Δεν έχω πολύ χρόνο για να επεκταθώ σε άλλα σημεία που ήθελα να φέρω στο φως εδώ στη Βουλή, σε σχέση με τα πορίσματα των εμπειρογνωμόνων, τα οποία στην πραγματικότητα φέρνουν ανατριχιαστικές λεπτομέρειες -εμπειρογνώμονες της δικής σας επιλογής- για όλα αυτά τα γεγονότα που συνέτρεξαν ταυτόχρονα, ώστε να καταλήξουμε σε αυτό το έγκλημα.

Θα επισημάνω ωστόσο -και παρακαλώ την ανοχή σας, κύριε Πρόεδρε- ότι η επιτροπή εμπειρογνωμόνων, μεταξύ άλλων, μας ενημέρωσε ότι το Υπουργείο Υποδομών, για οτιδήποτε είχε στη δικαιοδοσία του και την έγκρισή του, ενέκρινε τον Μάρτιο 2019 τον τροποποιημένο γενικό κανονισμό κυκλοφορίας που ευθύνεται για τις καθυστερήσεις και την υλοποίηση της σύμβασης ανάταξης της φωτεινής σηματοδότησης και συστημάτων ασφαλείας την περίοδο 2016 - 2022.

Ευθύνες επιρρίπτονται επίσης στη Ρυθμιστική Αρχή Κίνησης των Σιδηροδρόμων. Η ΡΑΣ στη χώρα μας είναι υποστελεχωμένη, όπως υποστελεχωμένος είναι και ο ΟΣΕ. Λιγότερους από οκτακόσιους υπαλλήλους απασχολούσε το 2022 και στη συνέχεια το 2023 με σύμβαση εργασίας αορίστου χρόνου και διακόσιους με συμβάσεις έργου. Η υποστελέχωση αυτή δεν ήταν κάτι τυχαίο, ήταν επιλογή της Κυβέρνησής σας.

Όπως επίσης, σε γνώση σας ήταν ότι σημαντικός εξοπλισμός του ΟΣΕ δεν μπορούσε να λειτουργήσει, γιατί συνέβαιναν πολλοί βανδαλισμοί και παράνομη αφαίρεση σιδηροδρομικών υλικών. Είναι γνωστά μάλιστα στην Κυβέρνησή σας τα παράνομα κέντρα επεξεργασίας χαλκού και σιδήρου που αφήνετε απροκάλυπτα να λειτουργούν, ενισχύοντας την παραβατικότητα.

Προκλητική για τα πεπραγμένα σας η διαρκώς μεταβαλλόμενη νομοθεσία για τους διαγωνισμούς προμηθειών, υπηρεσιών και δημοσίων έργων ως προσπάθεια αντίστασης στις καθυστερήσεις που παρατηρούνται συστηματικά στην εκτέλεση έργων στον σιδηρόδρομο.

Σκανδαλώδες είναι ότι πίσω από τα εργολαβικά και τις επιχειρηματικές συγκρούσεις υπήρξε και μια παρασκηνιακή μάχη τεχνολογικής επικράτησης μεγάλων εταιρειών στα συστήματα του ΟΣΕ.

Οι μεγάλες παρατάσεις και καθυστερήσεις στην εκτέλεση των δημοσίων έργων προμηθειών και υπηρεσιών συνεπάγονται ανατροπή του προγραμματισμού των φορέων και ελλιπή εξυπηρέτηση των αναγκών που προορίζονται να εξυπηρετήσουν.

Σχεδόν σε όλους τους διαγωνισμούς και τη συνακόλουθη συμβατική εκτέλεση του έργου διαπιστώνονται μεγάλες καθυστερήσεις που οδηγούν σε χορηγήσεις παρατάσεων, με αποτέλεσμα τα εκτελούμενα έργα να παρουσιάζουν διπλάσιο και τριπλάσιο χρόνο περαίωσης από τον αρχικά προβλεπόμενο.

Ελάχιστοι φορείς δεν εμφανίζουν τη συστημική αυτή παθογένεια που μαζί με τις καθυστερήσεις στην απονομή της δικαιοσύνης καθυστερούν ή ακυρώνουν το όφελος για το δημόσιο συμφέρον. Οι αναθέτουσες αρχές αποδέχονται τα αιτήματα παράτασης των αναδόχων και δεν αναζητούν την τυχόν ευθύνη τους για την επέλευση των καθυστερήσεων.

Παρόμοιο είναι και το καθεστώς που επικρατεί με το φαινόμενο χάους του Ελληνικού Κτηματολογίου εδώ και είκοσι οκτώ χρόνια. Η έλλειψη λογοδοσίας και διαφάνειας σε σχέση με τους αναδόχους και τα έργα που παραδίδουν είναι δική σας πολιτική βούληση.

Κύριοι της Κυβέρνησης, εσείς που στο σχόλασμα βάλετε στην τσάντα της κατασπατάλησης δημοσίου χρήματος το 41%, η ποινική δικογραφία για τα Τέμπη ανοίγει πολύ βαθιά τον ασκό του Αιόλου και σαν αποκαλυφθεί η αλήθεια για την εγκληματική διαχείριση της σύμβασης 717, θα γίνει η απαρχή για την αποκάλυψη περισσότερων σκανδάλων. Βοά η ποινική δικογραφία για τις ευθύνες των Υπουργών σας και των επίλεκτων στελεχών που στελέχωναν τον ΟΣΕ, τη ΡΑΣ, την «ΕΡΓΟΣΕ».

Όμως, εδώ σήμερα δεν θα πούμε για τις μελέτες, τις καθυστερήσεις του αναδόχου των εμπλεκομένων της δικαιοσύνης. Εδώ σήμερα ήρθαμε να πούμε για τα λόγια αδερφού θύματος, που απάντησε στον κ. Βορίδη για την κρίση του ότι τα Τέμπη κρίθηκαν από δύο εκλογές. «Όχι, τα Τέμπη δεν κρίθηκαν από δύο εκλογές. Δεν έχετε το δικαίωμα να λέτε ότι η δικαίωση πενήντα επτά διαμελισμένων και καμένων ανθρώπων κρίθηκε από την ψήφο των πολιτών. Μήπως και τα φάρμακα, τα χειρουργεία και η αποκατάσταση των πολυτραυματιών κρίθηκε σε δύο εκλογές;

Είστε υπεύθυνοι που το επιτρέψατε να γίνει, να μπουν δύο τρένα στην ίδια γραμμή και να συγκρουστούν χωρίς κανένας να το ξέρει ή να μπορεί να το σταματήσει και να δολοφονήσουν τους ανθρώπους μας. Είστε υπεύθυνοι που δεν έχετε την ικανότητα να σώσετε τους πολίτες που κινδυνεύουν να καούν πάνω στο πιο κεντρικό σημείο της χώρας. Είστε υπεύθυνοι που έχετε αφήσει την ασφάλεια των πολιτών στο έλεος της τύχης και του ανθρώπινου παράγοντα. Είστε υπεύθυνοι που επιτρέπετε να κυκλοφορούν τρένα χωρίς προδιαγραφές ασφαλείας και με επικίνδυνα υλικά. Είστε υπεύθυνοι που έχετε παρατήσει στο έλεος του Θεού τους πολυτραυματίες. Είστε υπεύθυνοι που ταΐσατε τα mainstream media εκατομμύρια ευρώ για να σταματήσουν να σας επικρίνουν.

Για τους λόγους αυτούς, για να γίνει πλήρης διαλεύκανση του συντελεσθέντος εγκλήματος των Τεμπών, υπερψηφίζουμε την πρόταση, θέλοντας να δώσουμε νόημα και ουσία στη σπαρακτική κραυγή, στην ευχή και κατάρα εκείνου του χαροκαμένου πατέρα, «Όπως μετράς, θα μετρηθείς».

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Καραγεωργοπούλου.

Τον λόγο τώρα έχει ο Βουλευτής της Ελληνικής Λύσης κ. Κωνσταντίνος Μπούμπας και αμέσως μετά ο Βουλευτής της Νέας Δημοκρατίας κ. Καραγκούνης.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για να μας διακατέχει, αν θέλετε, ένας πολιτικός στόμφος, όπως διαχειριζόμαστε το όλο ζήτημα θα πρέπει να μας συνθέτουν προτάσεις καρδιάς και προτάσεις λογικής. Οι προτάσεις καρδιάς είναι η ενσυναίσθηση που πρέπει να έχουμε απέναντι σε αυτούς τους συνανθρώπους μας που είναι σήμερα ζωντανοί νεκροί. Δεν είναι μόνο οι ψυχές οι πενήντα επτά που φύγανε, είναι οι άνθρωποι που είναι ζωντανοί νεκροί και οι οικογένειές τους και θα είναι ζωντανοί νεκροί μέχρι και αυτοί να αποδημήσουν.

Εμείς πώς έχουμε πειθώ σήμερα προς τον ελληνικό λαό να πιστέψουν αυτές οι οικογένειες, που τώρα μας βλέπουν θυμωμένοι; Διότι το αντιλαμβάνεστε, ότι οι γονείς αυτών των ψυχών που έφυγαν λαβωμένες, είναι θυμωμένοι μαζί μας τούτη την ώρα, γιατί πιστεύουν ότι δεν θα υπάρχει αποτέλεσμα από όλη αυτή τη συζήτηση.

Ξέρετε, αυτές οι εκλογές, και οι δύο εκλογικές αναμετρήσεις, έγιναν υπό τη σκιά αυτής της τραγωδίας. Κανείς δεν το αμφισβητεί αυτό. Άρα, λοιπόν, είναι εύλογο ότι εμείς μόλις ήρθαμε στη νέα κοινοβουλευτική περίοδο ως Ελληνική Λύση από τις 4 Ιουλίου να καταθέσουμε πρόταση για εξεταστικές επιτροπές, μεταξύ αυτών ιεραρχικά και της τραγωδίας των Τεμπών. Τι πιο λογικό και τι πιο ηθικό;

Προσέξτε τώρα: Εσείς, χρησιμοποιώντας τη μέθοδο της όσφρησης -γιατί ο κ. Τασούλας λειτουργεί ως λαγωνικό, δηλαδή οσφρίστηκε ότι δεν θα πάρει την απόλυτη πλειοψηφία των εκατόν είκοσι Βουλευτών, οπότε δεν το έφερε το θέμα καθόλου. Γιατί άραγε; Για να μην ανέβουν τα ποσοστά της Ελληνικής Λύσης. Είναι απλό.

Αλλά εδώ, κύριοι, τα ίδια σας τα κόμματα, οι ψηφοφόροι σας, ιδεολογικά, αν συμφωνούσατε και την κάνατε αποδεκτή θα εκτιμούσαν κι εσάς, όλη τη βεντάλια του κοινοβουλευτικού τόξου. Μην το βλέπετε, λοιπόν, με κομματικές αγκυλώσεις ότι δεν προσφερθήκατε να αποδεχθείτε αυτή την πρόταση που εμείς καταθέσαμε από τις 4 Ιουλίου, διότι ήταν εθνική μας υποχρέωση. Και θα σας εκτιμούσε ο κόσμος αν το κάνατε αποδεκτό.

Δηλαδή γιατί αυτή η πολιτική φοβία να μην ακουστεί ένα κόμμα, που σκέφτηκε ή είχε την ενσυναίσθηση να καταθέσει την πρόταση; Διότι η πεμπτουσία της δημοκρατίας με την Αναθεώρηση του Συντάγματος, που είστε νομικός, κύριε Βορίδη, κι εμείς πιστέψαμε στη δικαιοκρίση. Πιστέψαμε, λοιπόν, ότι αφού έχουμε αυτή τη δυνατότητα ως ελάσσων Αντιπολίτευση με δέκα υπογραφές, όπως έχουμε κάνει και για την εξεταστική της επιζήμιας, τραγικής και προδοτικής Συμφωνίας των Πρεσπών κατ’ εμάς, όπως κάναμε και για το Μάτι παλιότερα, όπως έχουμε κάνει βεβαίως και για άλλες περιπτώσεις περί της υποχρεωτικότητας των εμβολίων, λέμε τουλάχιστον δημοκρατικά έχουμε αυτό το δικαίωμα για να έχουμε δικαιοκρίση και να μπορέσουμε και εμείς οι δέκα Βουλευτές -δώδεκα τώρα- να φέρουμε αυτή την εξεταστική.

Η όσφρηση του Προέδρου της Βουλής ήταν διαφορετική. Τότε ήταν συναχωμένος, δεν μπορούσε να οσφριστεί. Τώρα οσφρίστηκε πώς αυτή η πρόταση από το Κομμουνιστικό Κόμμα Ελλάδας θα μπορεί να συζητηθεί με τους εκατόν είκοσι Βουλευτές. Τώρα, περί της προανακριτικής, προκαταρκτικής κ.λπ., εδώ επί του πρακτέου -να μην κοροϊδεύουμε τον κόσμο- εκατόν πενήντα μία ψήφους θέλει, είναι δυνατόν να περάσει;

Άρα, λοιπόν, είναι ένα θέμα, δυστυχώς, βιτρίνας, κύριοι, και να μην το κρύβουμε. Εδώ μπαίνει ένα ανθρωπιστικό πρόβλημα, υπό την έννοια μιας ευαισθησίας που πρέπει να μας διακατέχει -κύριε Μακάριε Λαζαρίδη, που μιλάτε- για να μπορέσει επιτέλους ο κόσμος να μας αγαπήσει, για να μη γυρνάει την πλάτη στην πολιτική, με ήττα και όμικρον γιώτα.

**ΜΑΚΑΡΙΟΣ ΛΑΖΑΡΙΔΗΣ:** Παρατήρηση μου κάνετε;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Παρατήρηση, κύριε Λαζαρίδη, ναι. Είναι το καφενείο του ναού της δημοκρατίας η Βουλή, αλλά και τα καφενεία έχουν όρους. Μη διακόπτετε, γιατί χάνεται ο ειρμός.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, όσοι θέλουν να μιλάνε να βγουν έξω από την Αίθουσα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ποια είναι η ειδοποιός διαφορά; Ιδρύθηκε ο Σύλλογος Πληγέντων Ατυχημάτων των Τεμπών στις 26 Μαΐου. Άρα εμείς τι κάναμε; Αφουγκραστήκαμε αυτούς τους ανθρώπους. Ενσωματώσαμε τη δική τους μηνυτήρια αναφορά στην πρόταση που καταθέσαμε. Διότι είναι σαράντα πέντε στον αριθμό οι οποίοι μηνύουν. Διότι, ακούστε να δείτε, είναι γνωστό τοις πάσι ότι η ευθύνη δεν είναι ενός ανδρός. Η ευθύνη είναι συλλογική. Υπάρχει συλλογική ευθύνη απ’ όλους αυτούς που είναι υπεύθυνοι για μια αδιαφορία απέναντι σε αυτές τις ψυχές που έχουν χαθεί.

Με βάση την ιστορία -διότι υπάρχουν κι άλλα σιδηροδρομικά ατυχήματα- ο κόσμος δυσφορεί για έναν και μοναδικό λόγο. Διότι εδώ, αν δείτε και σε παλαιότερα σιδηροδρομικά ατυχήματα, δεν αποδόθηκε δικαιοσύνη. Το 1968 με τους τριάντα δύο νεκρούς ή στη Δοξαρά της Λάρισας, όμοιο ατύχημα το 1972 -που έγινε και ζεϊμπεκιά από τον Πουλόπουλο να φανταστείτε αυτό, το πέρασε μέχρι με μουσική τότε- τότε μπήκαν, λέει, κάτι ραδιοτηλέφωνα στις αμαξοστοιχίες που δεν υπήρχαν. Όταν από το ατύχημα του Γιάκοβλεφ είχαν να πάρουν αποζημιώσεις είκοσι τρία χρόνια τα θύματα, μπορεί ο κόσμος να πιστέψει ότι η πολιτεία θα είναι δίπλα στο προσκεφάλι αυτών των ανθρώπων;

Οι ψυχές σίγουρα δεν γυρίζουν πίσω, αλλά εδώ, αν δείτε και τη μηνυτήρια αναφορά που έχουν καταθέσει αυτοί οι άνθρωποι, ζητούν επιτέλους -και είναι πολλοί στον αριθμό, δηλαδή θα πάρει πολύ χρόνο- με τη Μαρία Καρυστιανού, που είναι αυτή που εκπροσωπεί τον Σύλλογο Ατόμων Πληγέντων Δυστυχημάτων Τεμπών, και μηνύει αυτή τη στιγμή ανθρώπους για τους οποίους πιστεύουν οι οικογένειες αυτές πως σχετίζονται με αυτό το ατύχημα και τους καλεί να λογοδοτήσουν.

Διότι είναι και πολιτικοί μέσα, τους οποίους τους έχουμε πει, είναι πρόεδροι, ο Διευθύνων Σύμβουλος του ΟΣΕ, ο κ. Πατέρας για παράδειγμα, η κ. Τσιαπαρίκου η Πρόεδρος της ΡΑΣ, της Ρυθμιστικής Αρχής Σιδηροδρόμων, ο Πρόεδρος και Διευθύνων Σύμβουλος της «ΕΡΓΟΣΕ», ο κ. Χρήστος Παλιός, ο κ. Μαουρίτσιο Καποτόρτο της «HELLENIC TRAIN», ο κ. Ντάριο Λο Μπόσκο. Δηλαδή είναι πολλοί αυτοί που εμπλέκονται και υπάρχει αυτή η μηνυτήρια αναφορά -σαράντα πέντε όπως είπαμε στον αριθμό.

Οι άνθρωποι αυτοί, όχι ότι θα φέρουν πίσω τα αγαπημένα τους πρόσωπα, αλλά αυτό που θέλει ο κόσμος αυτή τη στιγμή, αυτό που θέλει ο λαός είναι όταν καταθέσαμε και εμείς ως Ελληνική Λύση αυτή την πρόταση έπρεπε να την αποδεχθείτε, γιατί είναι για το καλό της δημοκρατίας. Είναι για το καλό της κοινωνίας. Είναι για το καλό, αν θέλετε, των δικών σας κομμάτων. Διότι οι ψηφοφόροι σας θα το εκτιμήσουν. Αλλά ο κόσμος δυστυχώς δεν γνωρίζει.

Εδώ, κύριοι, πρέπει σήμερα και όλη αυτή η συζήτηση που θα γίνει να καταλήξει κάπου. Θα είναι πάλι μία από τα ίδια. Δυστυχώς τα θύματα είναι απογοητευμένα. Έχουν θυμό και δικαίως έχουν θυμό. Διότι ο πόνος, λέει, δεν μπορεί να ξεπεραστεί, αλλά απλά συνηθίζεται.

Και για αυτόν τον πόνο των ανθρώπων αυτών πρέπει κάτι να κάνουμε, όπως και σε παλαιότερα ατυχήματα. Επιτέλους πρέπει το κράτος να είναι αρωγός. Αυτός είναι ο ρόλος του Κοινοβουλίου, ο ρόλος της πολιτικής γενικότερα, να είναι κοντά σε αυτούς τους ανθρώπους, για να μην επαναληφθούν αυτές οι κοινωνικές -αν θέλετε- αδικίες και τραγωδίες. Πρέπει, επιτέλους, εν κατακλείδι, να αποτινάξετε κάθε κομματική σας αγκύλωση. Κι όπως εμείς καταθέσαμε πρόταση γι’ αυτή την εξεταστική επιτροπή, που σήμερα η Νέα Δημοκρατία, κύριε Βορίδη, την κάνει αποδεκτή και δεν κάνετε ούτε μία αναφορά στην Ελληνική Λύση, όπου 4 Ιουλίου κατατέθηκε αυτή η πρόταση που έχει ενσωματωμένη τη μηνυτήρια αναφορά των σαράντα πέντε ατόμων, που μηνύουν όλους τους πολιτικούς και όσους εμπλέκονται σε αυτή την τραγωδία. Ελπίζουμε, γιατί υπάρχει μια ακόμη ευκαιρία, από τις υπόλοιπες εξεταστικές επιτροπές που έχουμε καταθέσει ως Ελληνική Λύση…

**ΠΡΟΕΔΡΕΥΩΝ (Αθανάσιος Μπούρας):** Μην επαναλαμβάνετε τα ίδια. Σας παρακαλώ, κλείστε. Τα έχετε πει αυτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** … να αποδεχθείτε, τουλάχιστον, μέσα σε αυτή την κοινοβουλευτική περίοδο άλλη μία που αφορά είτε τις Πρέσπες είτε τον υποχρεωτικό εμβολιασμό.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Κωνσταντίνος Καραγκούνης.

Ορίστε, κύριε Καραγκούνη, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Η Κυβέρνηση λέει «ναι» στην όσο το δυνατόν πιο ενδελεχή έρευνα, στην όσο το δυνατόν μεγαλύτερη έκταση και στο όσο το δυνατόν μεγαλύτερο βάθος χρόνου του ζητήματος των σιδηροδρόμων στην Ελλάδα.

Είναι βέβαιο ότι υπάρχουν πολλές παθογένειες που πρέπει να έρθουν στην επιφάνεια να διερευνηθούν και να επιλυθούν. Κατά βάση, κυρίες και κύριοι συνάδελφοι, το ζήτημα δεν είναι αμιγώς πολιτικό, έχει πτυχές κοινωνικές και οικονομικές.

Οι συνάδελφοι του Κομμουνιστικού Κόμματος Ελλάδας προσεγγίζουν το ζήτημα με τον συγκεκριμένο τρόπο και με το συγκεκριμένο σκεπτικό -δεν χρειάζεται να επαναλάβω- όσον αφορά τον καπιταλισμό, τον ανταγωνισμό, την Ευρωπαϊκή Ένωση, όπως άλλωστε, βεβαίως προσεγγίζουν πολλά ζητήματα. Διαφωνούμε, λοιπόν, με αυτό που λέει το Κομμουνιστικό Κόμμα ως πηγή του κακού, όπως εισάγεται από το Κομμουνιστικό Κόμμα, αλλά συμφωνούμε στο αιτητικό της προτάσεως, δεδομένου ότι πράγματι ο σιδηρόδρομος νοσεί. Και τα αποτελέσματα αυτής της κατάστασης δυστυχώς, υπήρξαν δραματικά.

Η έρευνα, λοιπόν, που θα πρέπει να γίνει, δεν θα πρέπει να έχει στενά χρονικά όρια. Πρέπει να δούμε και τα προηγούμενα χρόνια πριν από το 2014, πώς ήταν η κατάσταση, αν δηλαδή υπήρχαν απολύτως ασφαλή τρένα, αν υπήρχαν ασφαλείς γραμμές, αν υπήρχε επαρκές προσωπικό, αν το ανθρώπινο δυναμικό ήταν αυτό που θέλαμε, αν έτρεξαν τα συστήματα ασφαλείας.

Η αλήθεια, όμως είναι ότι στη διακυβέρνηση 2012-2015 μπαίνει για πρώτη φορά η αναγκαιότητα να έχουμε αυτοματοποιημένα συστήματα που, βεβαίως, είναι όχι μόνο απολύτως αναγκαία, αλλά είναι και το ζητούμενο και αυτής της συζήτησης, αλλά και το διαχρονικό ζητούμενο.

Και επίσης, η αλήθεια είναι ότι, όλη η αρχική συμβατική διάρκεια του έργου της περιβόητης Σύμβασης 717 βρίσκεται και ελέγχεται εντός της περιόδου της διακυβέρνησης του ΣΥΡΙΖΑ. Το είπαν όλοι οι συνάδελφοι.

Η πραγματικότητα λέει το εξής: Η ανάδοχος κοινοπραξία όφειλε να ολοκληρώσει το έργο τον Σεπτέμβρη του 2016. Μετά το 2016 δίνονται επτά παρατάσεις ως το 2019. Δίνονται επτά παρατάσεις. Και θα πρέπει να εξηγηθεί στην επιτροπή -αυτό θα πρέπει να γίνει- για ποιο λόγο υπήρξε αυτή η καθυστέρηση και ποιος φταίει για αυτή την καθυστέρηση. Φταίει ο Χατζηδάκης, φταίει ο Χρυσοχοΐδης; Και έρχονται απανωτές επίκαιρες ερωτήσεις από δικό σας Βουλευτή, από το 2015 έως το 2019. Και σας ρωτάει, ρωτάει την κυβέρνηση ΣΥΡΙΖΑ: «Τι γίνεται με την 717; Τι γίνεται με το περιβόητο και απαραίτητο σύστημα ECTS -αν το λέω σωστά, κύριε Υπουργέ- που είναι το σημαντικό σύστημα, που αν υπήρχε, δεν θα φτάναμε ποτέ σε αυτό το τραγικό δυστύχημα».

Και το εξήγησε καλά ο Κοινοβουλευτικός μας Εκπρόσωπος, κ. Θάνος Πλεύρης, διότι νωρίτερα έγινε πολύ εκτενής συζήτηση για τον αιτιώδη σύνδεσμο. Αν είχαμε αυτά τα συστήματα από το 2016 ή έστω από το 2019 -εγώ βάζω και άλλα τρία χρόνια ακόμα- δεν θα κάναμε σήμερα αυτή τη συζήτηση.

Διότι η πραγματικότητα λέει ότι παραδόθηκε μικρό ποσοστό του συμβατικού έργου και αυτό επίσης, δεν μπορεί να αμφισβητηθεί. Και έφτασε μετά η συμπληρωματική σύμβαση που υπεγράφη από τον κ. Καραμανλή, όπως επίσης και οι δύο παρατάσεις που επίσης υπέγραψε αναγκαστικά, για να μην αφήνει το έργο στον αέρα για να βρεθεί το κράτος να πληρώνει ποινικές ρήτρες για ανεκτέλεστα έργα, όπως δυστυχώς το έχουμε δει στο παρελθόν να συμβαίνει.

Την ίδια στιγμή το 2017 πωλείται η «ΤΡΑΙΝΟΣΕ» και ιδιωτικοποιείται έναντι 45 εκατομμυρίων ευρώ, όσα έπαιρνε κάθε χρόνο ο ΟΣΕ, να κάνουμε αυτή την υπόμνηση. Και βεβαίως ακούγαμε όλο το διάστημα αυτό, σε όλες αυτές τις ομιλίες των ομιλητών του ΣΥΡΙΖΑ να κουνούν το δάχτυλο και να καταγγέλλουν ότι εμείς επιδιώκουμε τη συσκότιση.

Κυρίες και κύριοι συνάδελφοι του ΣΥΡΙΖΑ, δεν θα υπάρξει καμμία συσκότιση. Θα τα εξετάσουμε όλα ενδελεχώς και σε βάθος ετών, όπως θα πρέπει να εξετάσουμε και να ερευνήσουμε κάτι εξίσου σημαντικό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ούτε ένα λεπτό δεν θα χρειαστώ, κύριε Πρόεδρε.

Πού αναλώθηκαν τα τεράστια χρηματικά ποσά που ελάμβανε επί σειρά ετών ο ΟΣΕ για την ανάπτυξη και τη βελτιστοποίηση του σιδηροδρόμου και διαχρονικά σε ποια κατάσταση βρισκόταν;

Ποιες ήταν οι ελλείψεις του παρά τη συνεχή και τακτική χρηματοδότησή του και σε υλικοτεχνικές υποδομές αλλά και σε προσωπικό;

Και καλόπιστα θα ερωτηθούν οι συνάδελφοι του ΠΑΣΟΚ, που είχαν την κυβερνητική ευθύνη από το 1997 ως το 2012 -βεβαίως με εξαίρεση τη δική μας πενταετία- πώς αντιμετώπισαν το ζήτημα των σιδηροδρόμων; Πού πήγαν τα δισεκατομμύρια; Δεν πάω προφανώς πιο πίσω για να μην διαμαρτυρηθείτε. Διότι και πριν το 1997 δόθηκαν πολλά δισεκατομμύρια.

Μόνο ένα ερώτημα: Συντηρήθηκε το δίκτυο, ανανεώθηκε, εξοπλίστηκε με νέα συστήματα, υπήρξαν νέες τεχνολογίες; Όλα θα τα δούμε, κύριοι συνάδελφοι.

Αν δεν διερευνηθούν όλα αυτά και αν δεν ερευνηθεί γιατί ο κουβάς ήταν τρύπιος, αν δεν εξεταστεί δηλαδή ποιες οι δομικές δυσλειτουργίες και ελλείψεις, δεν θα μπορέσουμε να έχουμε τα κριτήρια αξιολόγησης και έρευνας για κάθε επόμενη περίοδο. Όλα είναι μια αλυσίδα κι έχουν μια συνέχεια, μια λογική συνάφεια. Θα ερευνηθούν τα προγενέστερα και κατόπιν τα μεταγενέστερα. Σε κάθε περίπτωση βέβαια, κυρίες και κύριοι συνάδελφοι, δεν κωλύεται η εξεταστική επιτροπή να ολοκληρώσει το αντικείμενο της ερεύνης που θα είναι διαχρονικό και όχι αποσπασματικό. Δεν κωλύεται να αποκαλύψει τις ευθύνες για το τι φταίει. Δεν κωλύεται να ερευνήσει όλα τα έτη, γι’ αυτό και πρέπει να την ψηφίσουμε αν θέλουμε να είμαστε συνεπείς με την ουσιαστική έρευνα και όχι με τα επικοινωνιακά τεχνάσματα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Καραγκούνη.

Τον λόγο έχει τώρα ο Βουλευτής του κόμματος Σπαρτιάτες κ. Χαράλαμπος Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, κυρίες και κύριοι συνάδελφοι, εγώ ως Βουλευτής και γενικότερα οι Σπαρτιάτες θα τηρήσουμε απαρεγκλίτως την υπόσχεσή μας, λέγοντας και προτάσσοντας ουσιαστικά το εθνικό και το δημόσιο συμφέρον.

Ως εκ τούτου οιαδήποτε πρόταση άγεται ενώπιον της ημετέρας Ολομελείας και συνίσταται στην εξυπηρέτηση του εθνικού και δημοσίου συμφέροντος, εμείς τασσόμαστε αναφανδόν χωρίς κομματικές αγκυλώσεις, χωρίς κομματικά ματογυάλια. Η πρόθεσή μας εν τοιαύτη περιπτώσει είναι σαφώς ότι θα ψηφίσουμε την σύσταση προκαταρκτικής εξετάσεως, προκειμένου να διερευνηθεί ενδελεχώς, επισταμένως και εμβριθώς η υπόθεση της εθνικής τραγωδίας, όπου ακόμη και σήμερα μετά την πάροδο οκτώ μηνών οιμωγές των ψυχών, των αδικαίωτων ψυχών φτάνουν μέχρι τα αυτιά μας.

Θεωρώ ότι είναι χρέος όλων ημών της Εθνικής Αντιπροσωπείας να υπερθεματίσουμε, προκειμένου να χυθεί άπλετο φως και να επιληφθεί η δικαιοσύνη, ούτως ώστε να αποδοθεί η αντικειμενική ευθύνη στους υπαίτιους. Αυτό δεν είναι μόνο μια υπόσχεση. Είναι ηθικό χρέος όλων ημών.

Ως εκ τούτου, λοιπόν, δεν θεωρώ ότι μας τιμά εμάς, ως Βουλευτές από όλες τις πτέρυγες, να εργαλειοποιούμε ουσιαστικά το θέμα των εξεταστικών, της επικειμένης εξεταστικής επιτροπής, προκειμένου να εξυπηρετηθούν αλλότριες μικροπολιτικές σκοπιμότητες εξ αφορμής ενός ζητήματος το οποίο υπηρετεί την πανανθρώπινη αξία, που είναι η ανθρώπινη αξία και ο ανθρωποκεντρικός πολιτισμός και ο ελληνοχριστιανικός πολιτισμός, τον οποίο εδώ μέσα υπηρετούμε και ομνύουμε πίστη.

Ως εκ τούτου, λοιπόν, θεωρώ ότι δεν νοείται ουσιαστικά να οικοδομούμε τη νέα τεχνολογία ως τη θεραπαινίδα της ανθρώπινης φύσεως, να μιλούμε για την εξέλιξη του πολιτισμού, να μιλούμε για την ενίσχυση των δημοκρατικών θεσμών και στην ουσία, να μη μας απασχολεί το μείζον και κρίσιμο ζήτημα, το οποίο είναι η ακριβοδίκαιη απονομή δικαιοσύνης και το να ερευνηθεί ουσιαστικά εκ βαθέων το ποια είναι η γενεσιουργός αιτία, η οποία ανάγεται στις διαχρονικές αυτές κρατικές αβελτηρίες και ακηδίες, οι οποίες οδήγησαν στην εθνική τραγωδία στα Τέμπη.

Η κατάσταση η οποία σήμερα επικρατεί στους συγγενείς -διότι εμείς, ως Βουλευτές, εκ του ασφαλούς ουσιαστικά μιλούμε σε θεωρητικό επίπεδο, χωρίς να θέλω να υπεισέλθω στο συναισθηματικό κομμάτι- είναι η εξής. Οι οικογένειες ουσιαστικά διαρρηγνύουν τα ιμάτιά τους, διότι δεν μπορούν να συνειδητοποιήσουν αυτό το οποίο συνέβη, καθότι δεν είναι μόνο οι τεθνεώτες και ιδίως, οι νέοι οι οποίοι απώλεσαν τη ζωή τους ανυπαιτίως, αλλά και οι ίδιες οι οικογένειες οι οποίες έχουν, θέλοντας και μη, συνθηκολογήσει ουσιαστικά με τον θάνατο εντός των σπιτιών τους.

Άρα, λοιπόν, θεωρώ ότι είναι χρέος όλων ημών, με απόλυτη υπευθυνότητα να θέσουμε τον δάκτυλον επί τον τύπον των ήλων και να συνειδητοποιήσουμε την ιδιαίτατη αυτή σοβαρότητα πέραν από κομματικές αποχρώσεις, τη σπουδαιότητα της συγκεκριμένης εξεταστικής επιτροπής, ούτως ώστε, αφ’ ενός μεν, να διαχυθεί πλήρες φως και να λογοδοτήσουν οι υπαίτιοι στις ψυχές των αποβιωσάντων και εξ ετέρου, να υπάρχει επιτέλους σε αυτόν τον τόπο ένα προηγούμενο ουσιαστικής δικαιοσύνης, ούτως ώστε να μην επαναληφθεί μια τέτοιου είδους εθνική τραγωδία, με ό,τι αυτόχρημα συνεπάγεται με αυτή την αιματοχυσία στο μέλλον.

Άρα, λοιπόν, θεωρώ ότι είναι ηθικό χρέος, καθήκον και πολιτικό πρόταγμα να συνταχθούμε άπαντες, προκειμένου να λάμψει η αλήθεια.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Ανεξάρτητος Βουλευτής κ. Κωνσταντίνος Φλώρος, με τον οποίον και κλείνουμε τον κατάλογο των ομιλητών.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, φτάσαμε επιτέλους σήμερα, μετά από εξωφρενική χρονοκαθυστέρηση, να ψηφίσουμε για τη σύσταση Εξεταστικής Επιτροπής για το έγκλημα των Τεμπών. Σαφώς και είμαι υπέρ αυτής.

Όμως η συγκεκριμένη επιτροπή, κάνει μόνο την ερευνητική δουλειά του εισαγγελέα και αν βρει στοιχεία, θα παραπέμψει σε προανακριτική, πάλι με πρόταση της επιτροπής στη Βουλή και απόφαση στην Ολομέλεια ή θα επιστραφούν στα αρμόδια όργανα της δικαιοσύνης για περαιτέρω διερεύνηση.

Συνεπώς, λαμβάνοντας υπ’ όψιν την Ευρωπαϊκή Εισαγγελική Αρχή για την έρευνά της στην αμαρτωλή Σύμβαση 717, είναι επιτακτική η ανάγκη για σύσταση προανακριτικής επιτροπής, καθώς γίνεται λόγος και για ποινικές ευθύνες διαφόρων προσώπων, όπως του κ. Καραμανλή, πρώην Υπουργού Υποδομών και Μεταφορών, ο οποίος μια εβδομάδα πριν το δυστύχημα είχε το θράσος να δηλώνει εντός της Βουλής πως η Κυβέρνηση διασφαλίζει την ασφάλεια των επιβατών των τρένων και πως είναι ντροπή να τίθεται θέμα ασφαλείας των σιδηροδρόμων.

Ντροπή, λοιπόν, είναι που, ενώ υπάρχει αυτή εισαγγελική έρευνα, ο κ. Καραμανλής εξακολουθεί και βρίσκεται σήμερα ανάμεσά μας και είναι ενεργός πολιτικά στην πολιτική σκηνή της χώρας. Ντροπή είναι και οι δηλώσεις του Άδωνι Γεωργιάδη, που ναι μεν προσπάθησε να ανασκευάσει -ανεπιτυχώς, θα πω εγώ- αλλά και γιατί πάλι λανθάνει, καθώς πάρα πολύς κόσμος ενδιαφέρεται πραγματικά για το τι έχει συμβεί στα Τέμπη.

Ντροπή είναι και οι αλαζονικές δηλώσεις του κ. Βορίδη και του κ. Καιρίδη, πως τα Τέμπη κρίθηκαν από δύο εκλογικές αναμετρήσεις. Δύο εκλογικές αναμετρήσεις όπου σας ψήφισε το 22% του συνολικού εκλογικού σώματος και το θεωρείτε επιτυχία, ενώ το 78% του υπόλοιπου σώματος σας έχει γυρίσει την πλάτη.

Κύριε Βορίδη, ακούγοντας και όσα δηλώσατε νωρίτερα, θέλω να σας θέσω ένα παράδειγμα που, από την εμπειρία σας και ως δικηγόρος, αν θέλετε και μπορείτε, μας το απαντάτε κιόλας. Δύο γονείς ορίζουν επιτηρητές για τα παιδιά τους όσο αυτοί λείπουν. Δίνουν ένα μεγάλο budget, ώστε να καλυφθούν πλήρως οι ανάγκες των παιδιών. Τελικά, οι επιτηρητές είπαν ψέματα στο βιογραφικό τους, προσέλαβαν έναν οδηγό που δεν πληροί τα κριτήρια και πήραν ένα παλιό αμάξι για τη μεταφορά τους, το οποίο δεν συντηρούσαν. Τελικά, ο οδηγός κάνει λάθος στον δρόμο, τα φρένα δεν πιάνουν και τα παιδιά σκοτώνονται.

Ποιος φταίει, κύριε Βορίδη;

Πού βρισκόμαστε, λοιπόν, εννέα μήνες μετά τη θανατηφόρα σύγκρουση των δύο συρμών στα Τέμπη; Στο γεγονός πως οι συγγενείς των θυμάτων, αλλά και οι επιζώντες τραυματισμένοι επιβάτες συνεχίζουν και παλεύουν μόνοι τους. Με ποιο δικαίωμα το επιτελικό σας κράτος έπραξε παράνομα, σε απόλυτη αντίθεση με τα άρθρα 239 και 251 του Κώδικα Ποινικής Δικονομίας, στο πλαίσιο υλοποίησης του ειδικού σχεδίου διαχείρισης ανθρωπίνων απωλειών, σε συνεργασία με τον κ. Αγοραστό τα πρώτα εικοσιτετράωρα, κάτι το οποίο έχει ομολογήσει και ο ίδιος ο κ. Αγοραστός, μόνο που αυτή η εγκύκλιος ισχύει μόνο για ανθρώπους -καταθέτω και στα Πρακτικά την κατάθεσή του- και δεν ισχύει για συντρίμμια που αποτελούν και αποδεικτικά στοιχεία, αποδεικτικά στοιχεία τα οποία βρίσκονται εκτεθειμένα σε κακοκαιρίες και τρωκτικά, αποθηκευμένα σε ανοικτό χώρο του ΟΣΕ, με ό,τι αυτό συνεπάγεται για την πορεία της έρευνας και τον αριθμό των θυμάτων. Τώρα, εννέα μήνες μετά, γίνεται νέα έρευνα για ανθρώπινα μέλη, έχοντας φέρει ειδικά σκυλιά για αυτή την έρευνα.

Επίσης, έπρεπε να προηγηθεί η καταγγελία της πολυτραυματίας επιβάτισσας Ντίνας Μαγδαλιανίδη, για να αντιληφθείτε την αισχρή κωλυσιεργία των μέτρων στήριξης που εξήγγειλε η Κυβέρνηση για τους επιζώντες.

Συντάσσομαι πλήρως με τα λεγόμενα της κ. Μαγδαλιανίδη για εξόφληση των οικονομικών ιατρικών εκκρεμοτήτων των επιζώντων μέσω του ΑΜΚΑ, χωρίς την ήδη υπάρχουσα γραφειοκρατία. Δεν μπορείτε άλλο να επιβαρύνετε τις οικογένειες των διασωθέντων ούτε τους ίδιους τους επιζώντες.

Αναμένουμε, επίσης, να μάθουμε την εξέλιξη της έρευνας για το ξυλόλιο που βρέθηκε στον τόπο του εγκλήματος και οδήγησε σε χημικά εγκαύματα τόσο σε πυροσβέστες όσο και σε τραυματίες, αλλά φυσικά οδήγησε και στη σφοδρή έκρηξη κατά τη σύγκρουση των τρένων.

Κυρίες και κύριοι συνάδελφοι, θέλω να πιστεύω ότι σήμερα είναι η αρχή για τη δικαίωση όλων αυτών των οικογενειών που μέχρι και σήμερα θρηνούν, με χιλιάδες αναπάντητα γιατί.

Και τέλος, μια θερμή παράκληση προς όλους: Όταν θα γίνεται αναφορά σε αυτές εδώ τις ψυχές -που πολλοί θέλετε να ξεχάσετε τα πρόσωπά τους και θα ήταν ανάμεσά μας σήμερα, αν κάνατε σωστά τη δουλειά σας- θα πρέπει από σεβασμό και μόνο το κεφάλι να κοιτάει στο πάτωμα, να βουτάμε τη γλώσσα στο μυαλό μας δύο και τρεις φορές, διότι δεν είναι μόνο οι πενήντα επτά νεκροί -που τόσους έχουμε μάθει μέχρι στιγμής- αλλά είναι πενήντα επτά οικογένειες, φίλοι των αδικοχαμένων αυτών ανθρώπων, αλλά και κάποιοι που πραγματικά νοιαζόμαστε να αποδοθεί η δικαιοσύνη, κάποιοι που θα πάμε μέχρι τέλους, ώστε να διερευνηθούν τα πραγματικά αίτια αυτού του εγκλήματος και να αποδοθούν οι ανάλογες ευθύνες. Το οφείλουμε στη μνήμη των θυμάτων, των οικογενειών τους, όσων επέζησαν και σε κάθε Έλληνα πολίτη που απαιτεί δικαιοσύνη.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Ζήτησε και έχει τον λόγο για μια παρέμβαση πέντε λεπτών η Πρόεδρος της Πλεύσης Ελευθερίας κ. Κωνσταντοπούλου.

Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Ήρθαν και οι Βουλευτές της Πλειοψηφίας. Δεν σας τιμά, κύριοι να οχλαγωγείτε και να διαμαρτύρεστε αυτή τη στιγμή, ενώ υποτίθεται ότι στηρίζετε τη διερεύνηση. Χαίρομαι που ήρθατε για να ψηφίσετε, αλλά ο μεγάλος απών από τη σημερινή συζήτηση που έχει ξεκινήσει από τις δέκα το πρωί και κοντεύει πια εννιά το βράδυ, ο μεγάλος απών, κύριε Βορίδη, στο όνομα του οποίου μάλλον μιλήσατε, -ελπίζω να μας το διευκρίνισε σε λίγο- είναι ο κ. Μητσοτάκης, αυτός που τον προσφωνείτε σε κάθε σας ομιλία, ο Πρωθυπουργός της χώρας, εκείνος ο οποίος σε διάγγελμα που έβγαλε την 1η Μαρτίου, την επομένη του εγκλήματος, είπε ότι θα σκύψει το κεφάλι και θα σφίξει τα δόντια και θα δουλέψει ώστε αυτό το «ποτέ ξανά» που ζητούν οι συγγενείς, που το άκουσε στη Λάρισα, να μην μείνει λόγος κενός.

Αυτά είπε την 1η Μαρτίου ο κ. Μητσοτάκης, λέγοντας ταυτόχρονα ότι ο κ. Καραμανλής -που και αυτός προσήλθε, αλλά δεν μίλησε- ανέλαβε την αντικειμενική πολιτική ευθύνη -σαν να μην έχει υποκειμενική ευθύνη- και ότι η στάση του τον τιμά γιατί όλα δείχνουν πως η υπόθεση οφείλεται σε τραγικό ανθρώπινο λάθος. Και μετά ήρθε το ξέπλυμα των ευθυνών. Και μετά ήρθε η υποψηφιότητα Καραμανλή. Και μετά ήρθε η εκλογή Καραμανλή. Και μετά ήρθαν οι τυμπανοκρουσίες σας ότι ο λαός απεφάνθη, ότι ο λαός μίλησε και ότι κανείς στη χώρα αυτή δεν ενδιαφέρεται για εξεταστική και για προανακριτική στα Τέμπη. Όλα, λοιπόν, ήταν επικοινωνιακοί χειρισμοί, ήταν προεκλογικά τερτίπια. Αναβάλλατε εξάλλου τις πρόωρες εκλογές που οι ίδιοι τότε διοχετεύατε ότι θα γίνουν στις 9 Απριλίου, και αφού ψηφιστήκατε, με τεράστια αποχή βεβαίως, όλα καλώς καμωμένα.

Κύριε Βορίδη, δεν θα δευτερολογούσα, αλλά δεν έχετε μιλήσει -εκτός από την μικρή σας παρέμβαση, με την οποία με ιαχές διαφημίσατε ότι θα καταψηφίσετε τη διερεύνηση των ποινικών ευθυνών- και επειδή θα κλείσει σε λίγο η συζήτηση, πήρα τον λόγο, δευτερολογώντας, για να σας υπενθυμίσω ότι πρέπει να απαντήσετε, γιατί σας ρώτησα εάν αυτό που είπατε, ότι δηλαδή θα ψηφίσετε τη διερεύνηση των ποινικών ευθυνών, το συνεννοηθήκατε με τον απόντα κ. Μητσοτάκη;

Διότι ο κύριος Μητσοτάκης στις 6 Μαρτίου το 2023 είπε, απευθυνόμενος στον κ. Ντογιάκο, Εισαγγελέα του Αρείου Πάγου διορισμένο από την Κυβέρνησή σας, με το παιδί του συνεργάτη του κ. Καραμανλή: «Όπως όλοι αντιλαμβανόμαστε αποτελεί εύλογο και δίκαιο αίτημα της ελληνικής κοινωνίας να υπάρξει άμεση και σε βάθος διαλεύκανση όλων των ποινικών υποθέσεων που σχετίζονται με το τραγικό σιδηροδρομικό δυστύχημα στα Τέμπη. Προς τούτο σας ζητώ εκ μέρους της ελληνικής κυβέρνησης την προτεραιοποίηση των σχετικών υποθέσεων και την ανάθεσή τους, εφόσον το κρίνετε, στο υψηλότερο δυνατό ανακριτικό επίπεδο».

Αυτό που όλοι αντιλαμβάνονταν στις 6 Μαρτίου το 2023, υπό την πίεση της κοινωνικής κατακραυγής και των τεράστιων συλλαλητηρίων, πάψατε να το αντιλαμβάνεστε; Και τελικά δεν είναι εύλογο και δίκαιο αίτημα της ελληνικής κοινωνίας η άμεση και σε βάθος διαλεύκανση όλων των ποινικών υποθέσεων; Την ποινική υπόθεση για την οποία η μόνη αρμόδια να αποφασίσει είναι η Βουλή, μας λέτε ότι θα την κλείσετε προ πάσης διερευνήσεως; Και προαναγγέλλετε και διαφημίζετε ότι θα το καταψηφίσετε;

Όπως υποσχέθηκα στις οικογένειες των θυμάτων, όπως υποσχέθηκα στις ψυχές των θυμάτων, εγώ δεν θα σας αφήσω ούτε να σιωπήσετε, ούτε να μην απαντήσετε. Και επειδή ο Κοινοβουλευτικός σας Εκπρόσωπος προσπάθησε να λειάνει την τοποθέτησή σας, αλλά τελικώς δεν πήρατε συγκεκριμένη θέση, εγώ σας καλώ να πάρετε συγκεκριμένη θέση και να πάρετε πίσω αυτό που είπατε ότι θα καταψηφίσετε τη σύσταση προανακριτικής επιτροπής. Διαφορετικά μάς πείθετε ότι ενεργείτε για τη συγκάλυψη, αλλά ούτε σε αυτό θα σας αφήσουμε να προχωρήσετε. Μας πείθετε όμως επιπλέον για τον ακραίο κυνισμό με τον οποίο κινείστε και διάκειστε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου της Πλεύσης Ελευθερίας)

Πριν τα πενήντα επτά θύματα των Τεμπών, κύριε Βορίδη και κύριε Μητσοτάκη που είστε απών, υπήρξαν δεκατέσσερα θύματα από σιδηροδρομικές τραγωδίες το 2021, εννέα το 2020, δεκαοκτώ το 2019, είκοσι τέσσερα το 2018, είκοσι δύο το 2017, δέκα το 2016, δεκατέσσερα το 2015, εννέα το 2014, εννέα το 2013, δεκαοκτώ το 2012, δεκατρία το 2011, είκοσι εννιά το 2010, εικοσιδύο το 2009, δεκαεπτά το 2008, δεκαοκτώ το 2007, διακόσιες σαράντα έξι ψυχές που δεν σας κάνανε ούτε να συγκινηθείτε, ούτε να ντραπείτε να πείτε σήμερα ενώπιον της Βουλής «εμείς θα το καταψηφίσουμε».

Και πριν από τα κροκοδείλια κλάματα του κ. Καραμανλή, που έκλαιγε για τον εαυτό του και όχι για τα θύματα -αυτό αποδεικνύει η συνέχιση της πολιτικής του πορείας- υπήρξαν είκοσι δύο προειδοποιήσεις των εργαζομένων της Πανελλήνιας…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ντροπή!

(Θόρυβος από την πτέρυγα της Νέας Δημοκρατίας - κωδωνοκρουσίες)

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ντροπή!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλη δική σας είναι η ντροπή. Όλη δική σας, κύριε!

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Εσείς, κύριε, που μας είπατε ότι τα Τέμπη ήταν ατύχημα και καταστροφή, την ντροπή να την πάρετε όλη δική σας. Δεν ξέρατε τη λέξη έγκλημα, ούτε τη λέξη θάνατος.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν είναι εργολαβία σας η υπόθεση. Δεν είναι εργολαβία σας. Και δεν θα μας κουνάτε το δάκτυλο, το 3%.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάντως ατύχημα και καταστροφή δεν ήταν. Ήταν έγκλημα.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σε ένα λεπτό θα έχω ολοκληρώσει.

Στις 15 Απριλίου 2009 επιστολή της Πανελλήνιας Ένωσης Προσωπικού Έλξης ΟΣΕ. Στις 10 Μαΐου 2020 Ανακοίνωση της Πανελλήνιας Ένωσης Σταθμαρχών ΟΣΕ: «Οι τηλεδιοικήσεις ανύπαρκτες, τοπικοί χειρισμοί, συστήματα σηματοδότησης που δεν λειτουργούν». Στις 26 Αυγούστου 2020 επιστολή της Πανελλήνιας Ένωσης Προσωπικού Έλξης ΟΣΕ: «Οφείλουμε να υπενθυμίσουμε ότι στο μεγαλύτερο, πέραν του 90%, μέρος της σιδηροδρομικής υποδομής σήμερα δεν λειτουργούν τα φωτοσήματα και η τηλεδιοίκησης, όπως και το σύστημα προστασίας του συρμού έναντι του ανθρώπινου λάθους». Στις 8 Δεκεμβρίου 2020 ανακοίνωση, καταγγελία της Πανελλήνιας Ένωσης Σταθμαρχών ΟΣΕ: «Στην περιοχή της Λαμίας, της Λάρισας και της Θεσσαλονίκης υπάρχει εδώ και καιρό τρομερή κακοδιαχείριση και ανισοκατανομή του προσωπικού, με αποτέλεσμα το βόλεμα ημετέρων». Στις 16 Ιουλίου 2020 επίσης ανακοίνωση της Πανελλήνιας Ένωσης Σταθμαρχών ΟΣΕ. Στις 27 Αυγούστου 2021 εντονότατη ανησυχία των εργαζομένων για την κατάσταση της σιδηροδρομικής γραμμής.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Κωνσταντοπούλου. Κλείστε. Σας παρακαλώ θερμά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ενοχλούν αυτά. Θα κλείσω, κύριε Πρόεδρε. Βλέπω ότι η Νέα Δημοκρατία, που κατά τα άλλα θέλει τη διερεύνηση, ενοχλείται.

Υπάρχουν κύριοι και θα έρθουν στην εξεταστική επιτροπή –και περιμένω τον κ. Βορίδη να μας πει τελικώς τι θα κάνετε με τις ποινικές ευθύνες- είκοσι πέντε ανακοινώσεις, επιστολές και εξώδικα που καταλήγουν στο τελευταίο εξώδικο του Φεβρουαρίου του 2023 προς τον κ. Καραμανλή: «Δεν θα περιμένουμε το επόμενο δυστύχημα».

Όταν υπάρχουν, λοιπόν, είκοσι πέντε…

**ΠΡΟΕΔΡΕΥΩΝ (Αθανάσιος Μπούρας):** Κλείστε σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Μπούρα.

**ΠΡΟΕΔΡΕΥΩΝ (Αθανάσιος Μπούρας):** Όλο τελειώνετε, αλλά δεν τελειώνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όταν υπάρχουν, λοιπόν, είκοσι πέντε προειδοποιήσεις και περισσότεροι από διακόσιοι θάνατοι, κύριε Βορίδη και κύριε Μητσοτάκη, δεν είναι ούτε ανθρώπινο λάθος ούτε αμέλεια. Είναι αποδοχή ενός αποτελέσματος που θεωρεί την ανθρώπινη ζωή αμελητέα, αναλώσιμη και υποδεέστερη.

Εμείς επειδή θεωρούμε την ανθρώπινη ζωή υπέρτατη, για αυτήν θα συνεχίσουμε να μαχόμαστε και εδώ μέσα και σας περιμένουμε να απαντήσετε και κυρίως να αναλάβετε τις ευθύνες σας και να απολογηθείτε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, προκειμένου να κλείσει η πολύωρη σημερινή διαδικασία, ο Υπουργός Επικρατείας κ. Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Η διαδικασία αυτή, με βάση τις βασικές τοποθετήσεις που είχαν τα κόμματα, θα περίμενε κανείς να είναι μία συνθετική, συναινετική, μια διαδικασία στην οποία θα καταλήγαμε σε κάτι μάλλον απλό, να αποδεχθούμε την πρόταση για την εξεταστική επιτροπή, να προχωρήσουμε στη συγκρότηση και να ξεκινήσουν οι εργασίες αυτής της εξεταστικής επιτροπής.

Υπάρχει αναγκαιότητα για αυτήν την εξεταστική επιτροπή; Δύο βασικά πράγματα είναι τα οποία θα κληθεί να διερευνήσει αυτή η εξεταστική επιτροπή σαν στρατηγική της κατεύθυνση, σαν στρατηγική της επιλογή. Ποια είναι αυτά;

Ένα απολύτως δίκαιο, νόμιμο, βάσιμο, ηθικό αίτημα από την πλευρά των οικείων των θυμάτων. Ποιο είναι το αίτημα αυτό; Να ξεκαθαριστούν, να αποσαφηνιστούν πλήρως οι συνθήκες αυτού του τραγικού δυστυχήματος και βεβαίως να αποδοθούν ευθύνες εκεί που πρέπει. Αυτό προφανώς το αίτημα έχει μία ποινική διάσταση, την οποία ερευνά ήδη η ποινική δικαιοσύνη και έχουν ασκηθεί οι ποινικές διώξεις και έχουν υποβληθεί σε ποινική μεταχείριση αυτοί που, κατά την κρίση της δικαιοσύνης, έπρεπε να υποστούν αυτήν την ποινική μεταχείριση.

Και, βεβαίως, υπάρχει ένα δεύτερο το οποίο είναι σημαντικό, θεσμικό και κεντρικό. Αναδείχθηκε νομίζω σε ένα σημείο από την συζήτηση σήμερα. Ποιο είναι; Να δει κανείς εάν υπάρχουν συστημικά προβλήματα, δομικά προβλήματα, τα οποία επηρεάζουν την ασφάλεια των σιδηροδρόμων, των σιδηροδρομικών μεταφορών στη χώρα μας.

Και τα δύο ζητήματα αυτά είναι κρίσιμα και σημαντικά και από πλευράς Κυβερνήσεως και προφανώς από πλευράς Νέας Δημοκρατίας εμείς χαιρετίζουμε και στηρίζουμε τη θέληση του Κοινοβουλίου να προχωρήσει στην εξέταση αυτών των θεμάτων. Για να επιληφθεί το Κοινοβούλιο και να διερευνήσει αυτά τα θέματα, κατετέθη από την Αντιπολίτευση, την Ελάσσονα Αντιπολίτευση, από το Κομμουνιστικό Κόμμα Ελλάδας, η ζητούμενη πρόταση για σύσταση εξεταστικής επιτροπής.

Τα πράγματα θα ήταν αρκετά απλά, όπως είπα εισαγωγικά, εάν σε αυτή την πρόταση λέγαμε όλοι «ναι». Λέμε «ναι» και προχωράμε να συζητήσουμε, να εξετάσει η εξεταστική επιτροπή αυτά τα θέματα –απλό!- προφανώς, ο καθένας με το σκεπτικό του. Διευκρινίσαμε ότι δεν αποδεχόμαστε το σκεπτικό του Κομμουνιστικού Κόμματος Ελλάδας. Διευκρινίσαμε ότι η οπτική μας για το ζήτημα αυτό δεν είναι η οπτική του Κομμουνιστικού Κόμματος Ελλάδας, αλλά διευκρινίσαμε ότι θεωρούμε το αίτημα απολύτως θεμιτό και λογικό και γι’ αυτό στηρίζουμε τη συγκεκριμένη πρόταση. Το είπαμε από την πρώτη στιγμή.

Όμως θα μου επιτρέψετε να συγκεφαλαιώσω –εδώ λίγο επαναλαμβάνομαι- ότι από την πρώτη στιγμή η Κυβέρνηση της Νέας Δημοκρατίας έχει αναλάβει την αντικειμενική πολιτική ευθύνη. Το έπραξε ο αρμόδιος Υπουργός. Μίλησε γι’ αυτό ο Πρωθυπουργός και επίσης συνέστησε αμέσως αρμόδια διοικητική επιτροπή για να συμβάλει αυτή η επιτροπή στη διερεύνηση, μια πρώτη άμεση διερεύνηση, των περιστατικών τα οποία οδήγησαν σε αυτό το τραγικό δυστύχημα.

Εννοείται ότι απέναντι στους οικείους των θυμάτων έχουν υπάρξει ειδικές νομοθετικές ρυθμίσεις που πρότεινε η Κυβέρνηση τότε και ψήφισε το Κοινοβούλιο και ορθώς.

Γιατί λοιπόν εδώ υπήρξε αντιπαράθεση; Διότι ένα κόμμα, το ΠΑΣΟΚ –μάλλον, συγγνώμη, μην αδικήσω τον ΣΥΡΙΖΑ εδώ- αρχικώς δύο κόμματα, ο ΣΥΡΙΖΑ και το ΠΑΣΟΚ, είπαν ότι η αποδοχή της συγκεκριμένης προτάσεως από πλευράς της Νέας Δημοκρατίας είναι προϊόν συμπαιγνίας.

Ερωτώ: Τώρα που διατυπώθηκαν και οι θέσεις των υπολοίπων κομμάτων, πρόκειται περί συμπαιγνίας μεταξύ της Νέας Δημοκρατίας και του Κομμουνιστικού Κόμματος ή όλοι συνήργησαν στη συμπαιγνία πλην του ΠΑΣΟΚ; Γιατί όλοι οι άλλοι, απ’ ό,τι κατάλαβα, ψηφίζουν. Πρόκειται περί συμπαιγνίας, η οποία μάλιστα συμπαιγνία…

**ΔΗΜΗΤΡΙΟΣ ΜΑΝΤΖΟΣ:** «Συμπαιγνία»;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αυτά είπατε. Μη μου λέτε όχι. Αυτά είπατε: Συμπαιγνία, σανίδα σωτηρίας, η οποία μάλιστα οδηγεί στη συγκάλυψη. Αυτά είπατε. Αρχικώς τα είπατε εσείς, ακολούθησε ο ΣΥΡΙΖΑ και σήμερα μετέστρεψε την άποψή του ο ΣΥΡΙΖΑ στη συζήτηση αυτή και ψηφίζει τελικώς την εξεταστική. Αποδώσατε λοιπόν τη συμπαιγνία, η οποία μάλιστα στόχο έχει τη συγκάλυψη.

Θα ξαναρωτήσω, κυρίες και κύριοι συνάδελφοι: «Συγκάλυψη» εμείς που αποδεχόμαστε τη σύσταση εξεταστικής επιτροπής που προέρχεται από πρόταση της Μειοψηφίας. Εάν δεν την αποδεχόμασταν, εάν κάναμε το αντίθετο, θα ήταν τι; Αποκάλυψη; Αν η συγκάλυψη είναι η αποδοχή της εξεταστικής επιτροπής, προφανώς η άρνηση της εξεταστικής επιτροπής είναι αυτή που βοηθάει στην διερεύνηση. Σωστά;

**ΔΗΜΗΤΡΙΟΣ ΜΑΝΤΖΟΣ:** Η άρνηση της προανακριτικής τι είναι;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα πάμε και εκεί, θα πάμε.

Άρα λοιπόν το πρώτο και βασικό –διότι το τονίζω- το ΠΑΣΟΚ δεν ήρθε καν να πει αυτό που λέει πιο πονηρά σήμερα ο ΣΥΡΙΖΑ. Δηλαδή τι; Ας ψηφίσουμε την εξεταστική, αλλά ας κάνουμε και προανακριτικές. Όχι. Το ΠΑΣΟΚ λέει: «Όχι, δεν ψηφίζω. Δεν την ψηφίζω! Γιατί είναι προϊόν συμπαιγνίας και οδηγεί στη συγκάλυψη». Άρα λοιπόν εδώ το ΠΑΣΟΚ έχει μείνει έκθετο μόνο του και προφανώς μόνο του σε μια απολύτως αβάσιμη κατηγορία απέναντι στην Κυβέρνηση.

Έρχομαι όμως και στο σημαντικότερο. Διότι η εξεταστική των πραγμάτων επιτροπή τι έρχεται να διερευνήσει; Δεν έρχεται να διερευνήσει περιορισμένα και ορισμένα συγκεκριμένες ποινικές ευθύνες αν τυχόν υπάρχουν –θα πούμε γι’ αυτά-αλλά έρχεται να συζητήσει όλο το πλαίσιο, το οποίο –όπως είπα- αποτελεί βασική στρατηγική στόχευση, κατά την κρίση μας, της εξεταστικής επιτροπής και του πορίσματός της. Τι δηλαδή; Το ότι πρέπει να διερευνηθεί.

Μας παρέθεσε η αξιότιμη κυρία Πρόεδρος της Πλεύσης Ελευθερίας μία σειρά από αριθμούς θανατηφόρων ατυχημάτων που ανατρέχουν –αν θυμάμαι καλά- είπατε μέχρι και από το 2010.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το 2007 είπα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Το 2007 λοιπόν. Άρα, λοιπόν, αν από το 2007 μέχρι το 2023 έχουμε στους ελληνικούς σιδηροδρόμους θανατηφόρα ατυχήματα, θα πρέπει να διερευνηθεί εάν υπάρχει συστημικό πρόβλημα ασφάλειας ή όχι; Το συστημικό πρόβλημα ασφάλειας πώς ακριβώς θα διερευνηθεί; Εάν εξετάσουμε συγκεκριμένες ποινικές ευθύνες -και θα δούμε ποιες είναι αυτές που ζητάτε να ερευνηθούν σε λίγο- ή κάνοντας μια εξεταστική επιτροπή που θα εξετάσει όλα αυτά τα ζητήματα; Πώς υπηρετείται η ανάγκη του να διακριβώσουμε τα αίτια με την πρώτη ή με τη δεύτερη στρατηγική επιλογή;

(Χειροκροτήματα από την πτέρυγα της Νέας Δημοκρατίας)

Εδώ προφανώς -είμαι από το πρωί και έχω παρακολουθήσει όλες σας τις ομιλίες- θα σταχυολογήσω ζητήματα που θέσατε οι Βουλευτές προς διερεύνηση. Γιατί εδώ θα συμφωνήσω σε κάτι με τον κ. Παππά, ο πυρήνας από τον οποίο πρέπει κανείς να ξεκινήσει τη διερεύνηση είναι πράγματι το τραγικό δυστύχημα και η απώλεια των ζωών. Συμφωνώ απόλυτα. Και θα πρέπει να πάει προς τα πίσω για να δει αίτια που μπορεί καθ’ οιονδήποτε τρόπο να κατέτειναν σε αυτή την καταστροφή, σε αυτό το φοβερό δυστύχημα. Συμφωνώ!

Σταχυολόγησα δικές σας σκέψεις. Πώς βρέθηκε ο σταθμάρχης εκεί; Ήταν προσήκουσα η διαδικασία προσλήψεως; Το είπατε προς διερεύνηση, το άκουσα. Το όριο ηλικίας είχε αλλάξει. Επηρέασε ή δεν επηρέασε; Χρησιμοποιήθηκε ο μηχανισμός κινητικότητας. Έπρεπε ή δεν έπρεπε; Είχε αλλάξει ο κανονισμός λειτουργίας του ΟΣΕ. Έγινε σκοπίμως η αλλαγή ή μήπως όχι; Είχε εκπαιδευτεί κατάλληλα; Πόσες ώρες εκπαιδεύτηκε; Ήταν αρκετές; Ποιος εποπτεύει την εκπαίδευσή του; Αυτός που επόπτευσε την εκπαίδευσή του, άσκησε καλά την εποπτεία; Υπήρχε δεύτερος ελεγκτικός μηχανισμός, αν ο σταθμάρχης έκανε λάθος; Ποιος ήταν αυτός που έπρεπε να παρακολουθεί τον δεύτερο εποπτικό μηχανισμό; Ήταν πρόσωπο; Το πρόσωπο είχε κάποιο προϊστάμενο; Ο προϊστάμενος έκανε καλά τη δουλειά του; Αν δεν την έκανε καλά, γιατί δεν την έκανε καλά;

Το σύστημα; Εάν είχαμε το σύστημα τηλεδιοίκησης, θα το είχαμε αποφύγει όλο αυτό; Γιατί δεν το είχαμε; Είχαμε υπογράψει μια σύμβαση. Καθυστέρησε. Ήταν σωστές οι καθυστερήσεις, ήταν εύλογες; Μήπως δεν ήταν; Έπρεπε να δοθούν οι παρατάσεις που έδωσαν οι Υπουργοί, οι διαδοχικές παρατάσεις στην ολοκλήρωση της σύμβασης, στο χρονικό της σημείο; Ο κ. Σπίρτζης, αν θυμάμαι καλά, έδωσε έξι. Ο κ. Καραμανλής έδωσε δύο. Έπρεπε ή δεν έπρεπε να δοθούν;

**ΝΙΚΟΛΑΟΣ ΠΑΠΠΑΣ:** Ελεγκτικό Συνέδριο…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα τα πούμε αυτά. Εγώ δεν παίρνω θέση. Εγώ τώρα, κύριε Παππά, το μόνο που κάνω είναι να σταχυολογώ τα ερωτηματικά από τις δικές σας ομιλίες. Δεν κάνω τίποτα άλλο. Δεν λέω έπρεπε ή δεν έπρεπε, καλώς καμωμένα ή κακώς καμωμένα. Δεν παίρνω θέση.

**ΝΙΚΟΛΑΟΣ ΠΑΠΠΑΣ:** Τα πραγματικά περιστατικά, το Ελεγκτικό…

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Παππά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Λέω το εξής μόνο. Είπατε και άλλα. Υπήρχε ένα δεύτερο κέντρο διοικητικού ελέγχου και λειτουργίας. Είχε σταματήσει. Έπρεπε να σταματήσει; Έκανε δουλειά, δεν έκανε δουλειά;

Λέει το Κομμουνιστικό Κόμμα Ελλάδας, «ξέρετε όμως είχαν προηγηθεί πολιτικές οι οποίες είχαν σπάσει το ενιαίο σιδηροδρομικό έργο». Άλλο ήταν η υποδομή, άλλο ήταν η μεταφορά, άλλο ήταν η διαχείριση. Έγιναν ξεχωριστές εταιρείες. Έγινε ιδιωτικοποίηση. Φταίει ή δεν φταίει; Είπατε ακόμα, «μα δεν ακολουθούσαν πολιτικές προσλήψεως». Επηρέαζε η πολιτική αυτή ελλείψεως προσωπικού; Ποιο προσωπικό έλειπε;

Έχω λοιπόν μετά από αυτόν τον κατάλογο ερωτημάτων να ρωτήσω το ΠΑΣΟΚ. Αυτά τα ερωτήματα περιλαμβάνονται στην πρότασή σας για προανακριτική; Ναι ή όχι;

**ΑΘΑΝΑΣΙΟΣ ΠΛΕΥΡΗΣ:** Όχι βέβαια.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Μάντζο, κύριε Δουδωνή, αγαπητοί μου συνάδελφοι του ΠΑΣΟΚ, κανένα από αυτά τα ερωτήματα δεν περιλαμβάνονται στην πρότασή σας. Κανένα!

(Χειροκροτήματα από την πτέρυγα της Νέας Δημοκρατίας)

**ΠΑΝΑΓΙΩΤΗΣ ΔΟΥΔΩΝΗΣ:** Θεωρείτε ότι υπάρχουν υπουργικές ευθύνες;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να απορρίψουμε λοιπόν την εξεταστική, να κάνουμε δεκτή την προανακριτική που λέτε εσείς. Κανένα από αυτά τα ερωτήματα που θέσατε στην Αίθουσα σε αυτή τη διάρκεια δεν πρόκειται να απαντηθεί.

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΔΗΜΗΤΡΙΟΣ ΜΑΝΤΖΟΣ:** Τη Σύμβαση 717…

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ποιος θέλει τη συγκάλυψη και ποιος θέλει τη διαφάνεια και τον έλεγχο από τους δυο μας; Ποιος από τους δυο μας;

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΜΑΝΤΖΟΣ:** Αυτά δεν τα ακούσατε;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε!

**ΔΗΜΗΤΡΙΟΣ ΜΑΝΤΖΟΣ:** Ερωτηθήκαμε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι, ο ρήτωρ έτσι μιλάει, με ρητορικά ερωτήματα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κάνω ρητορικά ερωτήματα και τα απαντώ μόνος μου.

Άρα, λοιπόν, γιατί το λέω αυτό; Διότι, επειδή με έβαλε έτσι σε έναν προβληματισμό η στάση του ΠΑΣΟΚ, προσπάθησα να καταλάβω. Να απορρίψουμε την εξεταστική -αυτό λέμε- και να πάμε να κάνουμε προανακριτική.

Ξέρετε τι θέλουν να ελέγξουν με την προανακριτική; Την 717, είναι η συγκεκριμένη σύμβαση. Με ποια σκοπιά; Διαβάζω σημεία της προτάσεώς σας και την πρόταση του ΣΥΡΙΖΑ.

Επιβάλλει η Ευρωπαϊκή Επιτροπή δημοσιονομική διόρθωση 14 εκατομμυρίων, γιατί υπάρχει σαφής και ξεκάθαρα διαφαινόμενη ζημία στα οικονομικά συμφέροντα της Ευρωπαϊκής Ένωσης, ενώ είναι ορατός ο κίνδυνος απένταξης της χρηματοδότησης από τα σχετικά ευρωπαϊκά κονδύλια. Έχει άλλα δύο κονδύλια, ένα άλλο 2 εκατομμυρίων και ένα άλλο 1.300.000, είναι όλο δημοσιονομικές διορθώσεις. Θέλετε να μου εξηγήσετε πως η ύπαρξη δημοσιονομικής διόρθωσης συνέχεται με την απώλεια των ανθρώπινων ζωών που πρέπει να εξετάσουμε;

(Χειροκροτήματα από την πτέρυγα της Νέας Δημοκρατίας)

Θέλετε να μου πείτε με ποιον ακριβώς τρόπο σχετίζεται…

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Νομίμως εγώ λέω και θεμιτώς επικαλούμενο συμφέρον της προστασίας της δημοσιονομικής της Ευρωπαϊκής Επιτροπής και των χορηγήσεων, αλλά αυτό θέλετε να συζητήσουμε σε σχέση με το ατύχημα στα Τέμπη; Τη δημοσιονομική διόρθωση γιατί δεν εκτελέστηκε ορθά ή δεν έγιναν τα πράγματα έτσι όπως έπρεπε να γίνουν σε μία σύμβαση, αν δεν έπρεπε να γίνουν; Αυτό κατά την κρίση σας είναι το μείζον; Διότι αυτό είναι το μόνο που περιέχεται εδώ και όχι όλα τα άλλα τα οποία σας απαρίθμησα; Και μιλάτε για συγκάλυψη; Και μιλάτε για συγκάλυψη; Διότι το ζήτημα…

**ΔΗΜΗΤΡΙΟΣ ΜΑΝΤΖΟΣ:** Θα ζούσαν οι άνθρωποι αν είχαμε το σύστημα;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Επιτρέψτε μου…

**ΠΡΟΕΔΡΕΥΩΝ (Αθανάσιος Μπούρας):** Κύριε Μάντζο, κύριε Δουδωνή, σας παρακαλώ θερμά μην διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εγώ δεν φταίω σε κάτι γιατί εσείς έχετε κάνει αυτή την πρόταση. Άμα κάνατε μια άλλη, θα απαντούσα στην άλλη. Τώρα έχετε κάνει αυτήν. Τι να κάνω εγώ τώρα; Να απαντήσω στην άλλη πρόταση που δεν έχετε κάνει; Αφού αυτά γράφετε μέσα.

Ακούστε, θέλω να σας πω και κάτι ακόμα. Διότι ένα από τα σημεία -δύο σημεία υπάρχουν- είναι ότι έχουν γίνει και στην πρότασή σας, γιατί ουσιαστικά είναι copy paste ελαφρώς, με ένα ενδιαφέρον εδώ, μια ενδιαφέρουσα διαφοροποίηση από του ΣΥΡΙΖΑ και θα πω ποια.

Είμαι δεκαέξι χρόνια Βουλευτής, έχω δει προκαταρκτικές και προκαταρκτικές. Αυτό θέλω να το μνημονεύσω να μένει ιστορικά ως παρακαταθήκη, ως μοναδικό, ως μνημείο προτάσεως για προκαταρκτική.

Οι προτάσεις εδώ ασχολούνται με το ότι εξαιτίας των διαδοχικών παρατάσεων επήλθε δημοσιονομική ζημία στη διαχείριση των κονδυλίων. Οι Υπουργοί προφανώς θα βρίσκονταν στο εξής ερώτημα και στο εξής δίλημμα: Δεν εκτελεί προσηκόντως και εμπροθέσμως ο εργολάβος. Ας υποθέσουμε, θα τα δείτε αυτά στην εξεταστική, θα κάνετε κουβέντα σε βάθος για αυτά. Εγώ παίρνω την παραδοχή αυτή.

Ερώτηση: Ποιο είναι το ενδιαφέρον για την ασφάλεια του σιδηροδρόμου;

**ΝΙΚΟΛΑΟΣ ΠΑΠΠΑΣ:** Αν ήταν πλήρης η σύμβαση.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Είναι η ταχεία εκτέλεση της συμβάσεως; Είναι η ταχεία ολοκλήρωση και εκτέλεση της συμβάσεως;

**ΝΙΚΟΛΑΟΣ ΠΑΠΠΑΣ:** Όχι. Μα, είναι ελλιπής η σύμβαση.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, στο δίλημμα αυτό, όταν βρίσκεται ο Υπουργός και πρέπει να διαλέξει, να κηρύξει έκπτωτο τον ανάδοχο, να πάμε σε αξιώσεις ένθεν και ένθεν, να γυρίσει η διαδικασία από την αρχή, να στηθεί καινούργια προκήρυξη, σήμερα που το έργο έχει τελειώσει και έχουμε τηλεδιοίκηση, θα καθόμαστε να λέμε γιατί έγινε αυτή η επιλογή.

(Χειροκροτήματα από την πτέρυγα της Νέας Δημοκρατίας)

Άρα, λοιπόν, όταν ενεργούν, η ένωση και η κυρία εισαγγελεύς, προφανώς το κοιτάει από μια σκοπιά δημοσιονομική. Θα δούμε κι εκεί τι ζημιές υπάρχουν. Όμως, προφανώς εδώ οι Υπουργοί είχαν μία οπτική ταχείας εκτελέσεως της συμβάσεως. Άρα, λοιπόν, αυτό ήταν το δίλημμα που είχαν να αντιμετωπίσουν και αυτό προσπαθούσαν να κάνουν.

Έρχομαι, όμως, τώρα και λέω το εξής: Αυτά θα τα εξετάσει η εξεταστική επιτροπή. Το λέω, διότι με ρωτήσατε επίμονα ποια είναι η θέση μας για την προκαταρκτική. Τις διαβάζουμε. Να διευκρινίσουμε ότι μιλάμε για δύο φερόμενα οικονομικά αδικήματα, μία απιστία και μια παράβαση καθήκοντος, συνεχόμενα με δημοσιονομικές διορθώσεις -αυτά είναι που θέλετε να ελέγξουμε ποινικά- και κοιτάζοντας και επισκοπώντας τις αιτιάσεις αυτές, κρίνουμε ότι ναι, δεν συντρέχει καμμία ένδειξη τέλεσης αυτών των αδικημάτων από τους Υπουργούς. Σας το είπα για να το τελειώσω.

Άρα, λοιπόν, τονίζω ότι εδώ θέλετε να ανοίξουμε μια δημοσιονομική συζήτηση. Δεν θέλετε να ανοίξουμε μια συζήτηση για το ατύχημα. Όλα τα υπόλοιπα που σας παρέθεσα, όλη η συζήτηση που θέλετε να κάνουμε δεν περιέχονται σε καμμία από τις δύο προτάσεις.

Τελευταία μνεία για να ολοκληρώσω. Εξαιρετικά ενδιαφέρουσα η πρόταση ΣΥΡΙΖΑ. Επειδή μου λέτε πως κατηγορούμεθα ότι εμείς έχουμε πολιτικές στοχεύσεις και τα κάνουμε για μικροπολιτικούς λόγους, για να προστατεύσουμε τους δικούς μας. Σωστά; Αυτή δεν είναι η κατηγορία που μας αποδίδετε; Σωστά.

Θέλω λίγο να υπομνήσω -αν και είμαι βέβαιος ότι τα ξέρετε, αλλά μόνο για να έχουμε συνεννοηθεί- ότι οι προτάσεις για σύσταση προκαταρκτικής δεν είναι γενικώς για να κουβεντιάζουμε. Είναι απόδοση ποινικών ευθυνών σε συγκεκριμένα πρόσωπα για συγκεκριμένες αξιόποινες πράξεις που οι προτείνοντες έχουν πειστεί ότι τέλεσαν αυτά τα ποινικά αδικήματα ή εν πάση περιπτώσει ότι έχουν ενδείξεις πως τελέστηκαν αυτά τα ποινικά αδικήματα. Σωστά; Διότι άμα λες κιόλας ότι δεν υπάρχει καμμία ένδειξη, γιατί προτείνεις να γίνει προκαταρκτική; Σωστό δεν είναι;

**ΔΗΜΗΤΡΙΟΣ ΜΑΝΤΖΟΣ:** Υπάρχει ένα πόρισμα, ένας εισαγγελέας!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι, ναι. Ο εισαγγελέας διαβιβάζει αμελλητί κι εμείς κρίνουμε εδώ για τα πολιτικά πρόσωπα. Πάμε τώρα. Άρα, λοιπόν…

**ΔΗΜΗΤΡΙΟΣ ΜΑΝΤΖΟΣ:** Εδώ δίπλα είναι… (Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αυτή είναι η δουλειά του Κοινοβουλίου, να κρίνει για τα πολιτικά πρόσωπα.

Το εντυπωσιακό στην πρόταση ΣΥΡΙΖΑ είναι ότι καταλήγει να προτείνει -προφανώς γιατί αισθάνεται ότι δεν μπορεί να κάνει διαφορετικά- ότι για να διερευνηθεί η «717», όλες οι πτυχές δίχως να αφήνονται σκιές και υπόνοιες, ζητούν την προκαταρκτική ποινική διερεύνηση για τον Υπουργό Σπίρτζη της περιόδου 2015-2019 για το αδίκημα της παράβασης καθήκοντος, αναφορικά με την πιθανή τέλεση, όπως λέει η εισαγγελική αρχή, αλλά δεν εξειδικεύονται και δεν περιγράφονται τα στοιχεία της τελέσεως του αδικήματος. Μα, αν δεν εξειδικεύονται και δεν περιγράφονται τα στοιχεία της τελέσεως του αδικήματος, γιατί θέλετε να τον κατηγορήσουμε τον φουκαρά; Με συγχωρείτε, δηλαδή!

**ΝΙΚΟΛΑΟΣ ΠΑΠΠΑΣ:** Να τον εξαιρέσουμε, δηλαδή, όπως εξαιρείτε εσείς τον Καραμανλή.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να σημειωθεί ότι πρόταση για προκαταρκτική επιτροπή, στην οποία ταυτοχρόνως λες ότι δεν έχω κανένα στοιχείο για την κατηγορία, αποτελεί ιστορικό μνημείο σε αυτή την Αίθουσα. Δεν το έχουμε ξαναζήσει!

(Χειροκροτήματα από την πτέρυγα της Νέας Δημοκρατίας)

Αυτό τώρα είναι διότι μας αποδίδονται πολιτικές στοχεύσεις.

**ΝΙΚΟΛΑΟΣ ΠΑΠΠΑΣ:** Αλίμονο!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Σε εμάς, που από την πρώτη στιγμή κάναμε δεκτή την πιο ευρεία δυνατότητα εξέτασης του συγκεκριμένου ζητήματος χωρίς κανέναν περιορισμό, μας αποδίδουν πολιτικές μεθοδεύσεις αυτοί που θέλουν να απορριφθεί η πρόταση για την εξεταστική επιτροπή και να περιοριστούμε να συζητάμε κάτι δημοσιονομικά και οι άλλοι που θέλουν να βάλουν μέσα και τον Σπίρτζη, που όμως λένε ότι δεν έχει κάνει τίποτα.

(Χειροκροτήματα από την πτέρυγα της Νέας Δημοκρατίας)

Με συγχωρείτε, ας προχωρήσουμε στη σύσταση εξεταστικής επιτροπής φερόμενοι με ευθύτητα, με ευθύνη και με αξιοπρέπεια, όπως οφείλουμε να αποδώσουμε απέναντι και στους οικείους των θυμάτων, αλλά κυρίως απέναντι στον ελληνικό λαό που θέλει επιτέλους να έχει ασφαλείς σιδηροδρόμους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, ολοκληρώθηκε η συζήτηση επί της προτάσεως που κατέθεσαν ο Πρόεδρος της Κοινοβουλευτικής Ομάδας «Κομουνιστικό Κόμμα Ελλάδας» κ. Δημήτριος Κουτσούμπας και οι Βουλευτές του κόμματός του για σύσταση Εξεταστικής Επιτροπής, με θέμα: «Τη διερεύνηση του εγκλήματος των Τεμπών και όλων των πτυχών που σχετίζονται με αυτό».

Θα ακολουθήσει ονομαστική ηλεκτρονική ψηφοφορία που θα διεξαχθεί σύμφωνα με τις διατάξεις των άρθρων 72 και 72Α του Κανονισμού της Βουλής και λήψη απόφασης για τη σύσταση ή μη της εξεταστικής επιτροπής, σύμφωνα με τις διατάξεις των άρθρων 68 παράγραφος 2 εδάφια γ΄ και δ΄ του Συντάγματος και 144 παράγραφος 5 εδάφιο β΄ του Κανονισμού της Βουλής.

Οι αποδεχόμενοι την πρόταση ψηφίζουν «ΝΑΙ».

Οι μη αποδεχόμενοι την πρόταση ψηφίζουν «ΟΧΙ».

Οι αρνούμενοι ψήφο ψηφίζουν «ΠΑΡΩΝ».

Σας ενημερώνω, επίσης, ότι οι συνάδελφοι Βουλευτές ή και τα μέλη της Κυβέρνησης που δεν μπορούν να μετάσχουν με φυσική παρουσία στην ψηφοφορία -είτε λόγω αποστολής στο εξωτερικό είτε για υγειονομικούς λόγους- θα ψηφίσουν με επιστολές που θα αποσταλούν στο Προεδρείο, σύμφωνα με το άρθρο 70Α του Κανονισμού της Βουλής, όπως ισχύει.

Προχωρούμε στην ονομαστική ηλεκτρονική ψηφοφορία. Στην οθόνη σας εμφανίζεται η πρόταση για σύσταση εξεταστικής επιτροπής και δίπλα οι λέξεις «ΝΑΙ», «ΟΧΙ», «ΠΑΡΩΝ». Βεβαιωθείτε ότι έχετε ψηφίσει. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως την ανακοίνωση του αποτελέσματος.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση η οποία θα ακολουθήσει και θα καταχωριστούν στα Πρακτικά της σημερινής συνεδρίασης.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελ.515α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ηλεκτρονικής ψηφοφορίας.

Ψήφισαν συνολικά 298 Βουλευτές.

Υπέρ της προτάσεως, δηλαδή «ΝΑΙ», ψήφισαν 266 Βουλευτές.

Κατά της προτάσεως, δηλαδή «ΟΧΙ», ψήφισαν 32 Βουλευτές.

«ΠΑΡΩΝ» εψήφισε ουδείς.

Συνεπώς η πρόταση που κατέθεσαν ο Πρόεδρος της Κοινοβουλευτικής Ομάδας «Κομμουνιστικό Κόμμα Ελλάδας» κ. Δημήτριος Κουτσούμπας και οι Βουλευτές του κόμματός του για σύσταση Εξεταστικής Επιτροπής, με θέμα: «Τη διερεύνηση του εγκλήματος των Τεμπών και όλων των πτυχών που σχετίζονται με αυτό», αφού συμπλήρωσε το όριο των δύο πέμπτων τουλάχιστον του συνόλου των Βουλευτών, ήτοι εκατόν είκοσι Βουλευτών ανεξαρτήτως πλειοψηφίας, σύμφωνα με τα άρθρα 68 παράγραφος 2 εδάφια γ΄ και δ΄ του Συντάγματος και 144 παράγραφος 5 εδάφιο β΄ του Κανονισμού της Βουλής, έγινε δεκτή κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πρόταση σύστασης Εξεταστικής Επιτροπής με θέμα: «Τη διερεύνηση του εγκλήματος των Τεμπών και όλων των πτυχών που σχετίζονται με αυτό».****(ΣΥΝΟΛΙΚΑ ΨΗΦΟΙ: NAI:266, OXI:32, ΠΡΝ:0)** |  |   |   |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ  | ΝΑΙ |
| ΑΘΑΝΑΣΙΟΥ ΜΑΡΙΑ  | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ  | ΝΑΙ |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΟΧΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΑΚΗΣ ΓΕΩΡΓΙΟΣ  | ΝΙΚΗ | ΕΠΙΚΡΑΤΕΙΑΣ | ΝΑΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ  | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΣΠΙΩΤΗΣ ΓΕΩΡΓΙΟΣ | ΣΠΑΡΤΙΑΤΕΣ | ΑΧΑΪΑΣ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΕΡΚΥΡΑΣ | ΝΑΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ  | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΣΠΑΡΤΙΑΤΕΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ  | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ  | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ  | ΝΑΙ |
| ΓΑΥΓΙΩΤΑΚΗΣ ΜΙΧΑΗΛ  | ΣΠΑΡΤΙΑΤΕΣ | ΗΡΑΚΛΕΙΟΥ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ  | ΝΕΑ ΔΗΜΟΚΡΑΤΙΑ | ΚΙΛΚΙΣ  | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΑΤΣΙΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ  | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ  | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ  | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΝΑΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΝΑΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΣΠΑΡΤΙΑΤΕΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΟΥΔΩΝΗΣ ΠΑΝΑΓΙΩΤΗΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΝΑΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ  | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | Β' ΠΕΙΡΑΙΩΣ | ΝΑΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΘΗΝΩΝ | ΝΑΙ |
| ΗΛΙΟΠΟΥΛΟΣ ΟΘΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ  | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΝΑΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΣΠΑΡΤΙΑΤΕΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ |
| ΚΟΜΝΗΝΑΚΑ ΜΑΡΙΑ  | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΝΑΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ  | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΟΧΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ  | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΡΗΤΙΚΟΣ ΝΕΟΚΛΗΣ  | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ  | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΥ ΖΩΗ  | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ  | Κ.Κ.Ε. | ΛΑΡΙΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΟΧΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ  | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΛΚΙΔΙΚΗΣ  | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΣΠΑΡΤΙΑΤΕΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΝΑΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΝΑΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ  | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ  | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΝΑΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ)  | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΟΧΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ  | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ  | ΝΑΙ |
| ΜΠΑΡΑΝ ΜΠΟΥΡΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΟΧΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΝΑΙ |
| ΝΙΚΗΤΙΑΔΗΣ ΓΕΩΡΓΙΟΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΟΧΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ  | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ  | ΟΧΙ |
| ΠΑΠΑΔΑΚΗΣ ΠΑΡΑΣΧΟΣ  | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΝΔΡΕΟΥ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΧΑΪΑΣ | ΟΧΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ  | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ  | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΠΑΣ ΠΕΤΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΙΛΚΙΣ | ΝΑΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΟΧΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ  | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ  | Κ.Κ.Ε. | ΕΠΙΚΡΑΤΕΙΑΣ | ΝΑΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ  | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΒΟΙΩΤΙΑΣ | ΝΑΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΣΑΡΑΚΗΣ ΠΑΥΛΟΣ  | ΕΛΛΗΝΙΚΗ ΛΥΣΗ | ΕΠΙΚΡΑΤΕΙΑΣ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΦΘΙΩΤΙΔΟΣ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ  | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ  | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ  | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΝΑΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ  | ΝΕΑ ΔΗΜΟΚΡΑΤΙΑ | ΡΟΔΟΠΗΣ  | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ  | Κ.Κ.Ε. | ΗΡΑΚΛΕΙΟΥ | ΝΑΙ |
| ΣΥΡΕΓΓΕΛΑ ΜΑΡΙΑ  | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΕΛΛΗΣ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΘΗΝΩΝ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΙΩΑΝΝΙΝΩΝ | ΝΑΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ  | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ  | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΝΑΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΝΑΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΕΡΧΑΤ ΟΖΓΚΙΟΥΡ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΡΟΔΟΠΗΣ  | ΝΑΙ |
| ΦΛΩΡΟΣ ΚΩΝΣΤΑΝΤΙΝΟΣ  | ΑΝΕΞ. | ΛΑΡΙΣΗΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ  | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΝΑΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ  | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΟΧΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ |
|   |   |   |  |

|  |  |  |  |  |
| --- | --- | --- | --- | --- |
|  |  |  |  |  |
|  |  |  |  |
|  |  |  |  |  |
| Πρόταση ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΟΣ για σύσταση Εξεταστικής Επιτροπής για τη διερεύνηση του εγκλήματος των Τεμπών και όλων των πτυχών που σχετίζονται με αυτό  |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Πρόταση Σύστασης Εξεταστικής Επιτροπής για διερεύνηση. του εγκλήματος Τεμπών & πτυχών που σχετίζονται με αυτό | 266 | 32 | 0 | 298 |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, η πρότασή μου είναι η επιτροπή να αποτελείται από τριάντα ένα μέλη, με εκπροσώπηση κατ’ αναλογία της δύναμής τους όλων των Κοινοβουλευτικών Ομάδων, καθώς και των Ανεξαρτήτων, κατ’ εφαρμογή του άρθρου 31 του Κανονισμού της Βουλής.

Προτείνω στο Σώμα η προθεσμία για την ολοκλήρωση των εργασιών της επιτροπής και η υποβολή του πορίσματός της να ολοκληρωθεί σε έναν μήνα από τη συγκρότησή της, όπως είθισται, με δικαίωμα παράτασης, εφόσον ζητηθεί από την επιτροπή.

Συμφωνείτε με αυτή την πρόταση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Θέλετε κάτι; Δεν μπορείτε να μιλήσετε τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί της προτάσεώς σας για τη διάρκεια της εξεταστικής επιτροπής, απλώς να πούμε…

**ΠΡΟΕΔΡΕΥΩΝ (Αθανάσιος Μπούρας):** Δεν μπορείτε τώρα να πάρετε τον λόγο. Γίνεται ψηφοφορία. Τα ξέρετε πολύ καλά. Εσείς υπήρξατε Πρόεδρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχετε κάνει πρόταση.

**ΠΡΟΕΔΡΕΥΩΝ (Αθανάσιος Μπούρας):** Ή συμφωνείτε ή διαφωνείτε. Τίποτα άλλο. Δεν υπάρχει ενδιάμεσο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θεωρούμε ότι χρειάζεται περισσότερος χρόνος.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει ενδιάμεσο.

Το Σώμα συμφωνεί κατά πλειοψηφία ή ομόφωνα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν μπορώ να μιλήσω.

**ΠΡΟΕΔΡΕΥΩΝ (Αθανάσιος Μπούρας):** Όχι, όταν γίνεται ψηφοφορία, δεν μπορείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την ψηφίζουμε.

**ΠΡΟΕΔΡΕΥΩΝ (Αθανάσιος Μπούρας):** Συμφωνεί το Σώμα με την πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** H πρόταση έγινε ομόφωνα δεκτή.

Παρακαλώ τις Κοινοβουλευτικές Ομάδες να αποστείλουν το συντομότερο δυνατόν τα ονόματα των Βουλευτών που θα συμμετάσχουν στην εξεταστική επιτροπή.

Επίσης, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, ολοκληρώθηκε η συζήτηση επί της προτάσεως για τη σύσταση εξεταστικής επιτροπής.

Παρακαλώ όπως επικυρωθούν τα παρακάτω Πρακτικά συνεδριάσεων της Ολομέλειας τα οποία είναι προς διανομή και μπορείτε να τα αναζητήσετε στο Τμήμα Έκδοσης Πρακτικών, καθώς και στο τμήμα Εντύπων: της συνεδρίασης ΙΖ΄ της Δευτέρας 4 Σεπτεμβρίου 2023, της συνεδρίασης ΙΗ΄ της Τρίτης 5 Σεπτεμβρίου 2023, της συνεδρίασης ΙΘ΄ της Πέμπτης 7 Σεπτεμβρίου 2023, της συνεδρίασης Κ΄ της Δευτέρας 11 Σεπτεμβρίου 2023, της συνεδρίασης ΚΑ΄ της Τετάρτης 13 Σεπτεμβρίου 2023, της συνεδρίασης ΚΒ΄ της Πέμπτης 14 Σεπτεμβρίου 2023, της συνεδρίασης ΚΓ΄ της Δευτέρας 18 Σεπτεμβρίου 2023 και της συνεδρίασης ΚΔ΄ της Τετάρτης 20 Σεπτεμβρίου 2023.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς τα Πρακτικά της συνεδρίασης ΙΖ΄ της Δευτέρας 4 Σεπτεμβρίου 2023, της συνεδρίασης ΙΗ΄ της Τρίτης 5 Σεπτεμβρίου 2023, της συνεδρίασης ΙΘ΄ της Πέμπτης 7 Σεπτεμβρίου 2023, της συνεδρίασης Κ΄ της Δευτέρας 11 Σεπτεμβρίου 2023, της συνεδρίασης ΚΑ΄ της Τετάρτης 13 Σεπτεμβρίου 2023, της συνεδρίασης ΚΒ΄ της Πέμπτης 14 Σεπτεμβρίου 2023, της συνεδρίασης ΚΓ΄ της Δευτέρας 18 Σεπτεμβρίου 2023 και της συνεδρίασης ΚΔ΄ της Τετάρτης 20 Σεπτεμβρίου 2023 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.52΄ λύεται η συνεδρίαση για αύριο, ημέρα Πέμπτη 16 Νοεμβρίου 2023 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**